
Lui Leon 


"Totdeauna începe noaptea. Noaptea îmi hrănesc eu planurile 
mele cu întuneric. Dacă există ceva de care dispun în exces, acesta 
este întunericul, este terenul pe care prosperă ceea ce aș dori eu 
să cultiv. 

Dacă aș fi pus să aleg, aș prefera întotdeauna noaptea zilei și 
pivnița grădinii. Doar după apusul soarelui lumea schiloadă a ide- 
ilor mele cutează să respire aerul de gheaţă din buncărul ei. Ea aș- 
teaptă ca eu să confer trupurilor ei diforme o frumuseţe grotescă. 
Momeala trebuie să fie frumoasă, pentru a fi sesizată abia după ce 
cârligul s-a înfipt adânc în carne. Prada mea. Mai că îmi vine să o 
îmbrăţișez, fără să o cunosc. Şi într-un anumit sens voi face asta. 
Vom deveni corp comun în spiritul meu. 

Eu nu trebuie să caut întunericul, el este totdeauna în jurul 
meu, îl împrăștii asemenea răsuflării mele. Asemenea miasmelor 
corpului meu. Am ajuns să fiu evitat, ceea ce este bine. Toți, toate 
se târăsc în jurul meu, șoptesc, neplăcut, pline de spaime. Cred că 
duhoarea le ţine de-o parte, dar eu știu că acesta este întunericul. 


Era deja ora trei și zece minute și de Colin nici urmă. Nick 
bătea mingea de baschet pe asfalt, când cu mâna dreaptă, când cu 
mâna stângă. La fiecare atingere a solului se auzea un sunet scurt, 
armonios. Se străduia să ţină ritmul. O va mai bate de încă două- 
zeci de ori și dacă nici în timpul ăsta nu apare Colin, Nick va pleca 
singur la antrenament. 

Cinci, șase. Lui Colin nu-i stătea în fire să lipsească fără să anunţe. 
Doar știa prea bine cât de rapid zburai din echipa antrenorului 
Betthany. Nici telefonul mobil al lui Colin nu era pornit, cu siguranță 
că acesta uitase să reîncarce bateria. Zece, unsprezece. Dar să uite și 
de baschet, de colegii lui, de echipă? Optsprezece, nouăsprezece, două- 
zeci. Nici urmă de Colin. Nick oftă și reținu mingea sub braţ. Bine, 
atunci cele mai multe coșuri vor trece astăzi în contul lui. 

Antrenamentul se dovedi a fi epuizant și după două ore Nick 
era leoarcă de sudoare. Cu dureri în picioare, se îndreptă șchiopă- 
tând spre dușuri, se lăsă pradă apei fierbinţi și închise ochii. Colin 
nu mai apăruse, iar Betthany, după cum era de așteptat, își ieșise 
din fire. Şi toată mânia și-o vărsase pe Nick, de parcă el ar fi fost 
vinovat de absenţa lui Colin. 

Nick își puse șampon pe cap și își spălă părul pe care antrenorul 
îl considera mult prea lung; apoi și-l strânse cu un elastic în coadă. 
Părăsi ultimul sala de sport, când afară era deja întuneric. În timp 
ce cobora pe scara rulantă spre staţia de metrou, Nick își scoase 
telefonul mobil și apăsă pe butonul care forma automat numărul 

lui Colin. După al doilea sunet de apel interveni cutia vocală și Nick 
întrerupse apelul fără a mai lăsa un mesaj. 


Mama era întinsă pe canapea, citea o revistă specializată în coa- 
fură şi în același timp urmărea o emisiune TV. 

— Astăzi avem doar hotdogi, îl anunţă ea înainte ca Nick să fi 
apucat să închidă ușa în urma lui. Eu sunt total epuizată. Îmi poţi 
aduce o aspirină din bucătărie? 

Nick își aruncă sacoșa sport într-un colţ și azvârli o tabletă de 
Aspirin plus C într-un pahar cu apă. Hotdogi, grozav. Era pe punctul 
de a muri prin inaniţie. 

— Tati este acasă? 

— Nu, vine mai târziu. Unul dintre colegi își sărbătorește ziua de 
naștere. 

Fără prea mari speranţe Nick scană interiorul frigiderului în 
căutarea a ceva mai cumsecade decât cârnăciorii — de exemplu res- 
turi de la pizza de ieri —, dar zadarnic. 

— Ce zici de chestia cu Sam Lawrence? strigă mama din camera 
de zi. Este o nebunie, nu? 

Sam Lawrence? Numele îi părea cunoscut, dar nu putea să 
identifice persoana. Când era atât de obosit ca astăzi, informaţiile 
codificate ale mamei sale îl călcau pe nervi. Îi servi acesteia coc- 
tailul împotriva durerii de cap solicitat și se întrebă dacă nu cumva 
i-ar trebui și lui o tabletă. 

— Voi eraţi acolo când l-au săltat? Mrs. Gillinger mi-a povestit 
astăzi, când îi vopseam șuviţele. Ea lucrează la aceeași firmă ca 
mama lui Sam. 

— Ajută-mă să mă descurc: Sam Lawrence este la aceeași școală 
ca mine? 

Mama îl privi dezaprobatoare: 

— Păi sigur că da! Cu doi ani mai mic decât tine. A fost sus- 
pendat din procesul de învățământ. Nu ai sesizat toată vânzoleala? 

Nu, Nick nu sesizase nimic, dar maică-sa îl puse cu plăcere și 
detaliat la curent. 

— Au găsit arme în dulapul lui! Arme! Se zice că erau un pistol și 
două cuțite cu arc. De unde ar avea un băiat de cincisprezece ani 
un pistol? Îmi poţi spune? 

— Nu, răspunse Nick cinstit. 

Îi scăpase întreg scandalul — cum îl numea mama lui. Se gândi 
la cazurile de amoc din școlile americane și se înfioră fără să vrea. 
Să existe asemenea indivizi bolnavi și la ei? ÎI sună pe Colin, care 
poate știa mai multe despre asta, dar puturosul nu răspunse. Poate 
că era mai bine, deoarece se putea ca maică-sa să fi exagerat din 
nou și acest Sam Lawrence să fi avut un pistol cu apă și un briceag; 

— E groaznic la ce se poate ajunge când cresc copiii, zise mama 
lui și îl privi de parcă i-ar fi spus nu-i așa că tu, puiul mamei, micuțul meu, 
tu nu ai face așa ceva? 

Era expresia care pe Nick îl făcea mereu să se gândească dacă 
nu cumva trebuia să îi fie dor de fratele lui. 


— Ai fost bolnav ieri? Betthany căpiase! 

— Nu, totul în regulă. 

Privirea ochilor injectaţi ai lui Colin fixa un punct situat lângă 
capul lui Nick, pe peretele coridorului școlii. 

— Sigur? Arăţi ca dracu”. 

— Sigur. Nu am dormit bine azi-noapte. 

Privirea lui Colin se opri o clipă pe chipul lui Nick, pentru ca 
apoi să revină imediat pe perete. Nick își înăbuși un fornăit. Lipsa 
somnului nu îl afectase niciodată pe Colin. 

— Ai fost plecat undeva? 

Colin dădu negativ din cap și codiţele lui se mișcară încoace 
și-ncolo. 

— Bine. Dar dacă taică-tu iarăși... 

— El nu este tatăl meu, bine? 

Colin îl împinse la o parte pe Nick și intră în clasă, dar nu se 
duse la banca lui, ci se îndreptă agale către Dan și Alex, aflați la 
fereastră, adânciţi în discuţia lor. 

Dan și Alex? Nick clipi nevenindu-i să creadă. Amândoi erau 
atât de insignifianți încât Colin le spunea totdeauna „băbuţele“. 

Băbuţa 1 (Dan) era prea scundă și lăsa impresia că încearcă să com- 
penseze asta cu fundul său foarte plinuţ, pe care și-l scărpina cu 
plăcere. Băbuţei 2 (Alex) când îi vorbeai, culoarea feţei i se schimba 
cu o viteză demnă de un record, de la albul unuia care nu iese din 
casă la roșul unui indicator de circulaţie. Asta de fiecare dată. 

Avea Colin de gând să concureze pentru postul de băbuţa 3? 

— Nu mai înțeleg nimic, murmură Nick. 

— Vorbești de unul singur? 

În spatele lui apăru Jamie, care îl lovi cu palma pe umăr și zvârli 
în clasă geanta lui flendurită. Rânji, arătându-i lui Nick cei mai 
strâmbi dinţi din toată școala. 

— Vorbitul de unul singur este un semn rău. Este unul dintre 
primele indicii ale schizofreniei. Auzi și voci? 

— Prostii. Nick îi aplică lui Jamie un ghiont prietenesc și adăugă: 
Dar Colin fraternizează cu băbuţele. 

Mai privi o dată într-acolo și încremeni. Acolo nu avea loc o fra- 
ternizare, ci o supunere. Colin nu mai avusese niciodată o expresie 
a feței atât de imploratoare. Nick făcu involuntar câţiva pași spre ei 
și îl auzi pe prietenul lui spunând: 

~... nu înţeleg ce-ar conta dacă îmi vinzi câteva ponturi. 

— Nu se poate. Nu te mai preface că nu știi, spuse Dan și își 
încrucișă braţele peste burta flască. 

Pe cravata uniformei școlare îi rămăsese lipit un rest de gălbenuș 
de ou de la micul dejun. 

— Ei hai, nu-i mare lucru. Și nici nu te torn. 

În timp ce Alex îl privea indecis pe Dan, chipul acestuia stră- 
lucea de plăcerea situaţiei în care se afla. 

— Nici vorbă. Tu te dai mereu mare, așa că vezi singur cum te 
descurci! 

— Măcar... 

— Nu! Și mai taci odată, Colin! 

Acum. Acum Colin îl va apuca pe Dan de umeri și îl va face să 
zboare de-a lungul coridorului. 

Dar Colin cobori doar privirea și își examină vârfurile pantofilor. 

Ceva nu era în regulă în toată situaţia asta. Nick se apropie încet 
de fereastră și se alătură grupului celor trei. 

— Ei, care-i treaba? 

— Ai nevoie de ceva? îl întrebă arțăgos Dan. 

Nick se uita printre el și ceilalți doi: 

— Nu de la tine, doar de la Colin. 

— Ai orbul găinilor? Nu vezi că discută cu noi? 

Lui Nick îi sări ţandăra. Cum îndrăznea tipul ăsta să vorbească 
așa cu el? 

— Chiar așa, Dan? zise el încet. Despre ce ar putea el discuta cu 
tine? Despre băbuţe? 

Colin îl privi scurt cu ochii lui negri, dar nu spuse nimic. Dacă 
pielea lui nu ar fi fost atât de întunecată la culoare, Nick ar fi putut 
să jure că acesta roșise. 

Așa ceva nu putea fi adevărat! Se simţea Colin cumva cu musca 
pe căciulă și Dan știa de ce? În şantaja? 

— Colin, zise Nick cu voce tare, după ore eu și Jamie ne întâlnim 
cu alți câţiva la Camden Lock. Vii și tu? 

Trecu mult timp până să răspundă Colin. 

— Încă nu știu, răspunse acesta privind preocupat pe fereastră, 
mai bine nu vă bizuiţi pe mine. 

Dan și Alex schimbară o privire plină de înţeles, ceea ce îl făcu 
pe Nick să se agite. 

— De fapt ce se petrece aici? ÎI apucă pe prietenul lui de umăr ȘI 
îl întrebă: Hei, Colin, ce se petrece? 

Cel care îi luă mâna lui Nick de pe umărul lui Colin fu gălușca 
de Dan: 

— Nimic din ce te-ar putea privi pe tine. Tu nu te pricepi la așa ceva. 


La cinci și jumătate Northern Line era plină ochi. Nick și Jamie, 
care mergeau la cinematograf, erau striviţi între oameni asudaţi. 
Nick, oricum mai înalt decât cei din jur, mai lua câte o gură de aer 
curat, dar Jamie nu avea nici o salvare blocat între un tip în costum 
și o matroană cu sânii mari. 

— Îţi zic eu că aici ceva nu este în regulă, insistă Nick. Dan îl 
trata pe Colin ca pe băiatul lui de prăvălie. Și pe mine ca pe un 
țânc. Data viitoare... Nick se opri. Ce va face data viitoare? Îi va 
trage un pumn în nas lui Dan? Apoi își încheie fraza: ...data vii- 
toare îi arăt eu cum stă treaba! 

Jamie ridică dintr-un singur umăr, pentru că de mai mult nu 
avea loc. 

— Eu cred că te înșeli, zise el indiferent. Poate Colin speră ca 
Dan să îl ajute la spaniolă. Îi ajută pe mulți. 

— Nu, nu era vorba despre asta. Ar fi trebuit să îi auzi! 

— Atunci poate că urzește el ceva. Jamie rânjea atât de larg, că i 
se vedeau măselele. Le juca o festă amândurora, pricepi? Ca atunci 
când l-a convins pe Alex că Michelle e moartă după el. Ce ne-am 
mai distrat câteva săptămâni! 

Nick râse fără să vrea. Colin fusese atât de convingător, încât 
Alex o asaltase de-a dreptul pe timida Michelle. Bineînţeles că șme- 
cheria s-a aflat și Alex nu și-a schimbat câteva zile la rând culoarea, 
rămăsese roșu stacojiu permanent. 

— Sunt doi ani de-atunci, noi aveam paisprezece ani, spuse Nick. 
Și a fost o chestie puerilă. 

Ușile vagonului se deschiseră și mai coborâră câţiva oameni, 
dar urcară și mai mulţi. O femeie tânără, cu pantofi cu toc înalt îl 
călcă pe Nick cu toată greutatea, iar durerea resimțită îi alungă 
acestuia pentru câteva minute orice gând referitor la ciudatul com- 
portament al lui Colin. 

Abia mai târziu, când ședeau în sala întunecată și pe uriașul 
ecran rulau reclame, Nick revăzu în mintea lui imaginea lui Colin 
alături de cele două pocitanii. Privirea strălucitoare a lui Alex, rân- 
jetul superior al lui Dan. Jena lui Colin. 

Aici nu era vorba despre meditații, absolut deloc. 


Pe parcursul întregului weekend Colin nu a mai fost de văzut și 
nici de auzit, iar luni acesta vorbi cu Nick doar strictul necesar, 
părând mereu că o face pe fugă. Într-una dintre pauze Nick îl sur- 
prinse strecurându-i ceva lui Jerome. Ceva subţire, dintr-un material 

plastic lucios. Jerome părea prea puțin interesat, în timp ce Colin îi 
vorbea gesticulând viu, după care plecă. 

— Hei, Jerome, ia zi-mi ce ţi-a dat Colin? 

Nick se îndreptă binedispus spre acesta. 

— Nimic important. 

Răspunsul fu însoţit de un ridicat din umeri. 

— Ia arată-mi! 

Un moment Jerome păru că va băga mâna în buzunar, dar apoi 
se răzgândi. 

— De ce te interesează? 

— Doar așa. Din pură curiozitate. 

— Nu este nimic important. Și, de fapt, întreabă-l pe Colin. 

Acestea fiind spuse, Jerome se întoarse și se alătură unui grup 
care discuta ultimele rezultate ale unor meciuri de fotbal. 

Nick își luă din dulap cărțile de engleză și intră agale în clasă 
unde ca de obicei prima privire i-o aruncă lui Emily. Aceasta desena 
concentrată, cu capul plecat. Părul ei negru atingea hârtia. 

Nick se îndreptă spre banca lui Colin, dar acolo trona băbuţa 
Alex. El și Colin șușoteau cu capetele apropiate. 

— Să mă pupi, mormăi Nick morocănos. 

În ziua următoare Colin nu veni la școală. 


— Ar putea fi orice. În mod normal, dintre noi doi eu sunt cel 
mai suspicios! În semn de întărire a celor spuse, Jamie trânti ușa 
dulapului său. Te-ai gândit dacă nu cumva Colin este îndrăgostit? 
Cei mai mulți încep atunci să-și piardă mințile. Jamie dădu ochii 
peste cap și adăugă: De Gloria, de exemplu, cine știe? Sau de 
Brynne. Nu, asta este topită după tine, Nick, idolul femeilor. 

Nick îl asculta doar cu o ureche, pentru că pe coridor, ceva mai 
departe, în dreptul toaletelor, stăteau doi băieţi din ultimul an. 
Dennis și... unul al cărui nume Nick nu și-l amintea sub nici o 
formă. În orice caz, Dennis căuta să îl convingă pe celălalt vorbin- 
du-i și vârându-i sub nas ceva: un pacheţel îngust de formă pătrată. 
Priveliștea îi părea foarte cunoscută lui Nick. Celălalt rânji și cu un 
gest aparent discret făcu să dispară obiectul în buzunar. 

— Poate că într-adevăr Colin o fi topit după dulcea Emily Carver, 
își susținu Jamie în continuare teoria. N-are nici o șansă cu ea, ceea 
ce i-ar explica proasta dispoziţie. Sau e topit după puicuţa noastră 
preferată: Helen! 

Jamie lipi o palmă sănătoasă pe fundul unei fetei plinuţe care 
tocmai voia să se strecoare în clasă pe lângă el. 

Helen se răsuci și îi făcu un vânt care îl trimise dincolo de mij- 
locul coridorului. 

— la mâna, idiotule! șuieră aceasta. 

După primul moment de uluială, Jamie își reveni rapid: 

— Păi da, cu toate că îmi vine de-a dreptul greu când te văd. Că 
eu mor după slănină și șorici! 

— Las-o în pace, îi zise Nick. 

Jamie părea consternat. 

— Ce-i cu tine? Mai nou ai trecut la Greenpeace? Salvezi morsele? 

Nick nu răspunse. Glumele făcute de Jamie pe seama lui Helen îi 
lăsau impresia că cineva se juca cu artificii printre canistre cu benzină. 


La televizor se transmitea un episod cu familia Simpson. Nick, 
în pantaloni de jogging, şedea pe canapea şi mânca ravioli cu lin- 
gura dintr-o conservă. Mama nu mai era acasă. Se grăbise și își 
strânsese din nou lucrurile în mod neglijent, pentru că jumătate din 
„lada ei cu scule“ zăcea împrăștiată pe podeaua camerei de zi. 
Când intrase în casă, Nick călcase pe un bigudiu și fusese cât pe ce 
să se întindă cât era de lung. Mama-haos. 

Tatăl sforăia în dormitor și atârnase de ușă tăbliţa cu „Vă rog 
nu deranjaţi. Dorm în avans!“ 

Cutia cu ravioli se golise și Homer Simpson tocmai intrase cu 
mașina într-un pom. Nick căscă. Mai văzuse episodul și în afară de 
asta trebuia oricum să plece la antrenamentul de baschet. Îşi pregăti 
lucrurile fără mare entuziasm. Poate că măcar azi Colin va apărea, 
după ce lipsise de la antrenamentul anterior. Nu strica să îl sune, ca să 
îi amintească. Încercă de trei ori, dar îi răspundea doar căsuţa vocală 
și, după cum știa el, Colin o verifica doar din joi în Paști. 

x 

— Cine nu ia în serios jocul nu are ce căuta în echipă! 

Urletul lui Betthany răsuna în sala de sport. Componenţii echi- 
pei vizibil decimate își priveau pierduţi pantofii de sport. Betthany 
tipa la cine nu trebuia, la cei care oricum erau de faţă. Dar ei erau 
opt în loc de șaptesprezece. Cu opt jucători nu se puteau alcătui 
două echipe, ca să nu mai vorbim de jucătorii de rezervă. Evident, 
Colin nu venise, iar acum mai lipsea și Jerome. 

— Ce se petrece cu rataţii ăștia? Sunt toți bolnavi? Bântuie ramo- 
lismentul cerebral acut prin zonă? 

Nick spera că Betthany va răguși în curând. 

— Dacă așa prost stau lucrurile, am să rămân și eu acasă data 
viitoare, mormăi el și ca sancţiune primi să facă douăzeci și cinci de 
flotări. 

În drum spre casă Nick mai sună de două ori la Colin, dar fără 
succes. La naiba! 

Dar de ce era atât de neliniștit? Doar pentru că nesuferitul de 
Colin se comporta anapoda? Nu, concise el după un moment de 
gândire. Anapoda încă ar fi fost bine. Dar, după cum stăteau lucru- 
rile, Colin îl scosese pe Nick din viața lui de pe o zi pe alta. Cel 
puțin trebuia să îi explice pentru ce o făcuse. 

Ajuns acasă se duse în camera lui și se aruncă în scaunul tur- 
nant din faţa biroului. Dădu drumul computerului și deschise pro- 
gramul e-mail. 


De la: Nick Dunmore < nick 1803Qon.co.uk > 

Către: Colin Harris <colin.harris?hotmail.com > 

Subiect: Totul este în regulă cu tine? 

Hei, bătrâne! Eşti bolnav sau ce? Te-am jignit cumva? Dacă da, n-a 
fost cu intenţie. 

Și spune-mi ce este între tine și Dan? Individul este într-adevăr 
ciudat doar noi eram de aceeaşi părere... 

Mâine vii la școală? Dacă sunt probleme, hai să le discutăm. 

Cu Nick. 


Trimise mesajul, apoi deschise browserul și intră pe chatul clubului 
de baschet. Dar acolo nu era nimeni, așa că intră pe deviantart. La 

Emily. Se uită dacă ea postase cumva vreo nouă poezie. Fata era 
incredibil de talentată. 

Găsi două schiţe noi, pe care le salvă pe hardul lui și un scurt 
text. Înainte de a le citi avu un moment de șovăială. De fiecare dată 
trebuia să treacă de o barieră invizibilă, pentru că știa că acestea 
nu-i erau destinate lui. Emily se străduise să rămână anonimă, dar 
avea parte de prietene guralive. 

Depăși acest gând. Aici, pe pagina aceasta, el era aproape de 
ea. Ca și cum ar putea să o atingă pe întuneric. Pe blog, Emily scria 
că își simţea capul gol. Îşi dorea să fie la ţară, departe de acest uriaș 
moloh care era Londra. Nick îi recepționa vorbele ca pe niște 
împunsături. Ar fi fost de neimaginat ca Emily să părăsească orașul 
și să iasă din viaţa lui. Cati textul de trei ori înainte de a închide 
pagina. 

Mai verifică o dată e-mailul. Nimic de la Colin. Nici măcar un 
tweet, nimic de zile întregi. Nick oftă, trânti mouse-ul de birou ceva 
mai tare decât ar fi trebuit și închise calculatorul. 


Chimia era o pedeapsă a sorții. Tot mai disperat, Nick se apleca 
peste carte încercând să înțeleagă tema pe care Mrs. Ganter îi pusese 
să o rezolve la oră. Măcar de-ar fi fost suficient un C la sfârșit de an. 
Dar sub B nu mergea și de fapt ar fi avut nevoie de un A. Facultăţile 
de medicină nu acceptau candidați slab pregătiţi la chimie. 

Ridică privirea. În faţa lui stătea Emily și părul strâns într-o 
coadă îi cobora până pe spate. Nu era un spate de zână subțirică, ci 
unul care denota antrenamente de înot. Ca și picioarele ei lungi și 
puternice și... Scutură capul ca pentru a pune la locul lui un gând. 
La naiba! Câţi moli erau în 19 grame de CH? 

Sfârșitul orei veni mult prea repede. Nick prezentă foaia printre 
ultimii, convins că Mrs. Ganter nu se va bucura. Emily plecase 
deja. Nick o căută automat din privire și o descoperi pe coridor 
doar la câţiva metri distanţă. Vorbea cu Rashid, al cărui nas enorm 
arunca pe perete o umbră asemănătoare unui plisc. Nick făcu agale 
câţiva pași spre ei, prefăcându-se că tocmai căuta ceva în mapă. 

— Nu trebuie să spui nimănui, înţelegi? Rashid îi întindea lui 
Emily un pacheţel plat învelit în hârtie de ziar. Din nou ceva pătrat. 
Acesta adăugă: E foarte important. Te va surprinde, este pur și 
simplu grozav. 

Îndoiala care se citea pe chipul lui Emily spunea tot. 

— N-am timp de asemenea aiureli. 

Nick se opri ceva mai departe de ei, prefăcându-se că studiază 
cu mare atenţie panoul de afișaj al clubului de șah. 

— Ei aş, n-ai timp! Încearcă! Ia-l! 

Cu coada ochiului Nick observă cum Rashid îi întindea lui 
Emily pacheţelul pe care aceasta nu îl lua. 

— Dăruiește-l altcuiva! îi strigă ea lui Rashid peste umăr, din mers. 

Da, dă-mi-l mie, îi trecu prin cap lui Nick. Ce se petrecea? Cum 
de nu vorbea nimeni despre aceste pachetele care circulau în jur? Și 
cum naiba de nu avea și el unul? Că doar era la curent mereu cu ce 
se întâmpla! 

Nick îl urmări pe Rashid, care își vâri în buzunar pacheţelul și 
porni apoi de-a lungul coridorului. Se îndreptă către Brynne, care 
tocmai se despărţise de o prietenă, intră în vorbă cu ea și scoase 
pacheţelul. 

— După ce te uiţi atât de visător? O mână poposi pe umărul lui 
Nick. Era Jamie. Cum a fost oribila oră de chimie? 

— Oribilă, murmură Nick. Tu ce credeai? 

— Am vrut să o aud de la cel în cauză. 

Câteva persoane se opriseră în mijlocul coridorului și-i blocau lui 
Nick vederea spre Brynne și Rashid. Tânărul se apropie de ei, dar 
tranzacţia avusese deja loc. Rashid se îndepărta cu mersul lui greoi 
caracteristic, iar Brynne tocmai dispărea după cel mai apropiat colț. 

— La naiba! 

— Ce este? 

— Ah, se pregăteşte ceva în secret. Nu de mult Colin i-a dat ceva 
pe furiș lui Jerome, au făcut-o pe ascuns. Acum a încercat Rashid 
ceva asemănător cu Emily, care l-a lăsat cu ochii în soare, așa că a 
acostat-o pe Brynne. Îşi trecu mâna prin păr și continuă: Restul 
l-am pierdut. Tare aș vrea să știu ce se petrece! 

— CD-uri, răspunse Jamie prozaic. Vreo copie piratată, cred. 
Astăzi am văzut de două ori cum cineva trage pe altcineva după un 
colţ și îl convinge să ia un CD. Ce mare lucru? 

CD-uri. S-ar potrivi ca format și pentru pacheţelul lui Rashid. 
O copie piratată, trecând din mână în mână, probabil muzică 
aflată la index. Nu era de mirare că Emily nici nu a vrut să știe de 
aşa ceva. Era posibil. Ideea mai potoli puţin curiozitatea lui Nick, 
dar... dacă era vorba doar de un CD, de ce nu se vorbea despre el? 
Ultima dată când circulase tot așa un film interzis, el constituise 
subiectul zilei în discuţii. Cine apucase să îl vadă se pierdea în 
descrieri amănunțite, în timp ce ceilalți ascultau plini de invidie. 

Dar acum? Parcă se juca telefonul fără fir, parcă circula o parolă 
secretă. Cei iniţiaţi tăceau, se izolau. 

Nick se îndreptă gânditor spre sala de engleză. Ora următoare 
era una plictisitoare, așa că își dădu frâu liber gândurilor și abia 
după douăzeci de minute observă că de la oră lipsea nu doar Colin, 
ci și Jerome. 


Lumina caldă a toamnei cădea pe biroul lui Nick colorând în 
auriu haosul format din cărți, caiete și file mototolite. Eseul pentru 
limba engleză, la care Nick asuda de o jumătate de oră, abia ajun- 
sese la trei fraze, dar marginea hârtiei era plină de linii ondulate, 
încovrigate și sub formă de fulgere. Fir-ar să fie, pur și simplu nu se 
putea concentra pentru că gândul îi zbura permanent la altceva. 

Din bucătărie o auzea pe mama lui bocănind și schimbând pos- 
turile de radio. Whitney Houston cânta 7 will always love you... De ce 
trebuia să-l chinuie așa? 

Azvârli furios pixul pe masă, sări în picioare și trânti ușa. Nu 
mai mergea așa, nu îi ieșeau din cap acele CD-uri. Cum de nu pri- 
mise și el unul? Și cum se făcea că nimeni nu îi vorbise despre ele? 
Încercă încă o dată să îl sune pe Colin, dar acesta — surpriză! — nu 
răspunse. Nick îi lăsă un mesaj cu niște vorbe dure, căută în me- 
morie numărul lui Jerome și îl sună. Se auzi semnalul de apel o 
dată, de două ori, de trei ori, apoi legătura se întrerupse. 

Fir-ar să fie! Nick trase adânc aer în piept. Situaţia devenise ri- 
dicolă. Făcu o mișcare rapidă cu intenţia de a băga telefonul mobil 
în rucsac, dar se opri brusc. Îi venise o idee. Doar avea în telefon și 
numărul lui Emily. 

Și îl formă înainte de a-i trece prin cap prea multe motive 
pentru care ar fi fost mai bine să nu o facă. Începu să sune o dată, 
de două ori... 

— Alo? 

— Emily? Hm... eu sunt, Nick. Voiam doar să te întreb ceva... 
este vorba despre... la școală... 

Strânse ochii și respiră precipitat. 

— Despre lucrarea de la chimie? 

— Nu. Ăă... am văzut întâmplător că Rashid a vrut să îți dea 
ceva. Îmi poţi spune ce voia să-ţi dea? 

Trecură câteva secunde până când Emily să răspundă: 

— Poftim? 

— Ei, da, pentru că... Mai mulţi colegi se poartă ciudat în ultima 
vreme. Mulţi dintre ei lipsesc de la școală, nu ai observat? Măcar 
acum reușea să formuleze fraze întregi, așa că adăugă: lar eu cred 
că are legătură cu acele obiecte care circulă de la unul la altul. De 
aceea... Înţelegi tu. Aș vrea să pricep despre ce este vorba. 

— Nici eu nu știu. 

— Rashid nu ţi-a spus nimic despre asta? 

— Nu, m-a întrebat despre familia mea, despre lucruri care nu îl 
privesc. Dacă mi se acordă multă libertate și așa mai departe. Ea 
râse scurt și fără haz și adăugă: Și dacă am un computer propriu. 

— Aha. Nick se strădui fără rezultat să înţeleagă ceva din aceste 
informaţii. Nu ţi-a spus de ce ai avea nevoie de computer? 

— Nu. Mi-a spus doar că îmi va da ceva absolut unic, mai bun 
decât orice cu care m-am întâlnit până acum și că ar trebui să mă 
uit singură. Din tonul lui Emily era limpede cam ce credea ea despre 
toată povestea. Era niţel cam agitat și cam insistent. Dar asta ai 
văzut şi tu. 

Ultimele cuvinte le spuse aproape iritată. Nick simţi că roșește. 

— Da, am văzut, răspunse el, după care se lăsă tăcerea. 

— Tu despre crezi că e vorba? întrebă Emily în cele din urmă. 

— N-am idee. ÎI voi întreba pe Colin când va veni la şcoală. Sau... 
poate că tu ai o idee mai bună, spuse el și rămase în așteptare. 

— Nu. Ca să fiu sinceră, eu nu mi-am bătut prea mult capul 
cu asta. 

Înainte de a vorbi, Nick trase adânc aer în piept: 

— Dacă eu descopăr ceva, vrei să te ţin la curent? Desigur doar 
dacă va fi ceva interesant. 

— Da, sigur. Doar că acum trebuie să închid, pentru că mai 
am treabă. 

Convorbirea aceasta îi salvă ziua lui Nick. Acum Colin putea 
să-l pupe în fund! Găsise o punte spre Emily. Și avea și un pretext ca 
să o mai caute. Imediat ce mai afla ceva. 


Colin își făcu apariţia. Ca şi cum nimic nu s-ar fi întâmplat, se 
rezema de dulapul lui, îi rânji lui Nick și își aranjă codiţele rasta. 

— Am avut cea mai păcătoasă laringită de când mă știu, spuse el 
arătând spre fularul lui. Nici nu puteam vorbi la telefon. Răgușeală 
totală. 

Nick căută să citească minciuna pe chipul lui Colin, dar nu găsi 
NIMIC. 

— Betthany și-a ieșit din fire cum nu a mai făcut-o niciodată. De 
ce nu ai anunţat că ești bolnav? 

— Oh, m-am simţit groaznic. Bătrânul nu trebuie să ia lucrurile 
aşa în serios. 

Următoarele cuvinte Nick și le alese cu grijă: 

— Boala ta trebuie să fi fost foarte molipsitoare. Alaltăieri eram 
doar opt la antrenament. Un record absolut. 

Dacă Colin era surprins, nu a arătat-o. 

— Se poate. 

— A lipsit și Jerome. 

Doar un tremur ușor al pleoapelor trădă interesul brusc al lui 
Colin. Nick profită imediat: 

— Apropo de Jerome, ce i-ai dat ultima dată? 

Răspunsul veni ca din pușcă: 

— Noul album Linkin Park. Îmi pare rău, știu, ti-l copiez și ţie. 
ÎI ai mâine, OK? Acestea fiind spuse, închise ușa dulapului, își 
vâri sub braţ cărţile de matematică și îl privi cercetător pe Nick: 
Deci, mergem? 

Nick făcu un efort pentru a ieși din starea de perplexitate în care 
îl adusese explicaţia lui Colin. Linkin Park! Toată această conspi- 
raţie să fi fost numai în închipuirea lui? Dacă imaginaţia lui îi jucase 
o festă și un val de gripă fusese cauza lipsei elevilor? Privind mai 
atent lucrurile, parcă nici nu fuseseră chiar atât de mulți. Nick îi 
numără rapid înainte de a intra în clasă cu puţin înainte de înce- 
perea orei. Lipseau băbuţa 2, Jerome, Helen și pașnicul Greg. Cei- 
lalţi lâncezeau în bănci mai mult sau mai puţin adormiţi. 

OK, își zise Nick. Mi-am închipuit eu tot. Marele secret era 
Linkin Park. Râse de el însuși și se întoarse către Colin, ca să îi 
descrie accesul de furie prin care trecuse ieri Betthany. Dar Colin 
nu îl băgă în seamă, ci îl urmărea concentrat cu privirea pe Dan, 
care stătea pe locul lui de lângă fereastră. Pe jumătate acoperit de 
burta lui, Dan ridică patru degete. Colin ridică apreciativ din 
sprâncene și întinse trei degete. 

Privirea lui Nick se plimbă de la unul la celălalt, dar, înainte de a 
avea ocazia să îl întrebe pe Colin ce era cu aceste semne miste- 
rioase, în clasă intră Mr. Fornary. Limp de o oră acesta le predă 
niște probleme de matematică atât de dificile, încât la final lui Nick 
nu îi mai ardea să se gândească la niște lucruri simple ca trei ori 
patru degete ridicate. 


Pe masa din bucătărie erau niște bani și o listă de cumpărături 
interminabilă. Mama era în mobilizare generală pentru ondulații 
permanente. De parcă toamna trezise în londoneze nevoia strin- 
gentă de a se coafa. Nick studia lista încruntat. Pizza congelată, 
lasagna, crochete de peşte și diferite sortimente de tăiței gata prepa- 
raţi. După cum se arăta, în perioada următoare mama lui nu-și 
prea propusese să gătească cine știe ce. Oftă, luă trei genţi mari 
pentru cumpărături și plecă la supermarket. Pe drum își aminti de 
semnul făcut de Dan şi de răspunsul mut al lui Colin. Avea vedenii? 
Cel puţin Jamie așa credea. 

— Te plictisești, constatase el. Ai nevoie de un hobby sau de o 
prietenă. Îți aranjez o întâlnire cu Emily? 

Nick scoase din șir un cărucior pentru cumpărături și își alungă 
din minte toate gândurile legate de școală. Jamie avea dreptate, era 
mai bine să se ocupe de probleme reale. De exemplu, cum să care 
acasă cele douăzeci de sticle cu apă puse de mama lui pe listă. 


Când ajunse a doua zi la școală, atmosfera era agitată. În holul 
de la intrare erau adunaţi mult mai mulţi elevi decât de obicei, cei 
mai mulţi strânși în mici grupuri. Şuşoteau, fremătau, discuţiile lor 
se contopeau într-un fond sonor din care Nick nu înţelegea o vorbă. 
Atenţia generală era captată de doi polițiști care se îndreptau deciși 
spre coridorul ce ducea la biroul directorului. 

Într-un colţ, nu departe de scară, Nick îl descoperi pe Jamie, 
care discuta aprins cu băbuţa Alex, cu Rashid și cu un alt băiat, al 
cărui nume îi scăpa pe moment lui Nick. Ba nu, pe acesta îl chema 


EREBOS - JOCUL RĂZBUNĂRII 25 


Adrian, avea treisprezece ani și în mod normal nu se amesteca 
deloc cu elevii mai mari. Nick îl recunoscu pentru că istoria familiei 
lui era știută de toată școala, de când acesta venise aici în urmă cu 
doi ani; se spunea că tatăl lui se spânzurase. 

— Hei! Jamie îi făcu semn lui Nick să se apropie. Se întâmplă chestii! 

— Ce fac polițiștii în școală? 

Jamie își arătă dinții: 

— Avem infractori aici. Derbedei. Hoti. Au fost furate nouă com- 
putere, notebook-uri nou-nouţe, toate achiziţiile pentru învăţă- 
mântul de prelucrare electronică a datelor. Acum caută probe în 
sala computerelor. 

Adrian dădu din cap. 

— Acolo era încuiat, zise el timid. Asta le-a spus Mr. Garth poli- 
tiştilor, am auzit bi... 

— Tacă-ţi fleanca, piciule! îl ameninţă Alex. 

Coșurile de pe faţa acestuia sclipeau — probabil din cauza emo- 
tiei, presupuse Nick. 

Brusc simţi nevoia de a-i arde una acestui idiot. Ca să nu îl mai 
vadă, i se adresă lui Adrian: 

— A fost forţată ușa? 

— Nu, tocmai asta este, răspunse băiatul zelos. A fost descuzată. 
Cineva a furat cheia, dar Mr. Garth spune că este imposibil, toate 
trei se află la locul lor, pe una dintre ele o poartă el însuși cu el. 

— Nick? 

O voce uşoară întrerupse vorbăria lui Adrian și o mână cu un- 
ghiile date cu lac transparent se așeză pe umărul lui Nick. Emily — 
se gândi Nick, dar imediat se corectă. Emily nu purta câte trei inele 
pe fiecare deget și nu mirosea așa... oriental. 

Întoarse capul și se trezi privind în ochii de un albastru-deschis 
ai lui Brynne. Ca niște băltoace. 

— Nickișor, ai putea... adică am putea, doar un moment, fără 
să ne audă cineva... 

Alex rânji prosteşte și se linse pe buze, ceea îl făcu pe Nick să 
strângă pumnii. 

— OK, dar numai câteva minute. 

Tonul lui nervos nu o deranjă pe fată și, chiar dacă a făcut asta, 
ea nu a lăsat să se vadă așa ceva. Era drăguță fără nici o îndoială, 
dar înainte de toate era prea vorbăreaţă și el o mai găsea și proastă 
de dădea în gropi. Acum își legăna coapsele pe tocuri înalte în fața 
lui conducându-l către scara ce ducea la sălile din turn. La această 
oră acolo nu era lume. 

— Deci, Nick, șopti ea, aș vrea să-ţi dau ceva. Ceva fantastic de 
cool, pe bune. 

Băgă mâna în geanta de umăr și apoi o scoase. 

Nick rămase cu ochii pe geantă. Se dumiri despre ce ar fi vorba 
și mai că îi zâmbi lui Brynne. 

— Dar mai întâi trebuie să te întreb ceva. 

Ea își îndreptă cu o încetineală intenţionată o șuviţă de păr de 
pe frunte. 

Dacă vrei să rămâi mulțumită de tine, nu mă întreba cum te văd eu. 

— Spune. 

— Ai un computer? Unul al tău, asta este important. În camera ta. 

În sfârșit! 

— Da, am. 

Ea dădu mulţumită din cap. 

— ȘI părinţii tăi îţi scotocesc deseori prin lucruri? 

— Părinţii mei nu sunt bizari. 

— Oh, bine. Cugeta încruntată. Apoi zise: Stai, ar mai fi ceva. 
Exact. Mai făcu un pas spre el și își apropie fața de a lui. Respirația 
ei cu amprenta gumei de mestecat și parfumul gen harem alcătuiau 
o combinaţie stranie. Continuă: Nu trebuie să arăţi asta nimănui. 
Altfel nu mai funcţionează. O bagi imediat în buzunar și nu spui 
nimănui că ţi-am dat-o eu. Promiţi? 

Era deja o tâmpenie. El se încruntă: 

— De ce? 

— Acestea sunt regulile, răspunse Brynne apăsat. Dacă nu pro- 
miţi, nu ţi-o pot da. 

Nick oftă sonor și demonstrativ iritat. 

— Din partea mea... promit. 

— Dar nu uita, OK? Altfel am eu probleme. 

Ea îi întinse mâna și el o apucă. Îi simţea căldura. Era fierbinte 
și puţin umedă. 

— Bine, șopti Brynne. Mă bazez pe tine. 

Ii aruncă o privire care, se temu Nick, ar fi trebuit să fie răpi- 
toare, apoi scoase din geantă o carcasă pătrată din material plastic, 
îngustă pe care i-o puse în mână. 

— Distracţie plăcută! susură ea și plecă. 

El nu privi în urma ci. Întreaga lui atenţie era concentrată 
asupra obiectului din mână, un DVD cu caseta neinscripționată. 
O deschise curios. 

Aici era semiîntuneric și el răsuci DVD-ul în lumină pentru a 
putea citi scrisul de mână al lui Brynne. 

Era un singur cuvânt, total necunoscut lui Nick: Erebos. 


Tot restul zilei Jamie îl luă peste picior cu privire la Brynne — era 
tipic pentru Jamie, dar nu-l deranja. Mai rea a fost lupta cu tentația 
de a scoate DVD-ul din buzunarul hainei și a-l arăta prietenilor. Dar 
de fiecare dată se hotărâse să nu facă asta. Mai întâi avea să vadă el 
singur ce era și de ce toţi se comportau atât de misterios. Însă în nici 
un caz nu va adera la aiureala asta secretă care îl călca pe nervi. 

La școală ziua decurgea chinuitor de lung. Nick nu reușea să se 
mai concentreze, toată atenţia lui era îndreptată permanent asupra 
obiectului din buzunar. Îl simţea prin trei rânduri de material. Gre- 
utatea lui, colțurile lui. 

— Te simţi rău? îl întrebă scurt Jamie înainte de soneria ce vestea 
sfârșitul ultimei ore. 

— Nu, de ce? 

— Pentru că ai o faţă ciudată. 

— Doar mă gândesc. 

Colţul gurii lui Jamie tresări ironic. 

— a să ghicesc. Te gândești la Brynne? Ai aranjat o întâlnire cu ea? 

Nick nu va înţelege niciodată cum de putea Jamie să creadă că el 
avea treabă cu cineva ca Brynne. Dar astăzi nu avea chef de dispute. 

— Ei și? dădu el înapoi și ignoră mutra de „eu știam totuși“ a 
lui Jamie. 

— Atunci sper ca mâine să aflu detalii. 

— Da. Adică, nu știu. Poate. 


Acasă la Nick nu era nimeni și era frig. Probabil că mama fusese 
iarăși grăbită și uitase să închidă ferestrele. Rămase cu haina pe el, 
închise toate ferestrele și reglă caloriterele din camera lui pe căldură 
maximă. Abia apoi scoase cutia din buzunar și o deschise: Erebos. 

Pe chipul lui Nick apăru o grimasă. Erebos suna asemănător cu 
Eros. Să fie un film porno? La Brynne s-ar fi potrivit și ar fi putut să 
renunţe la așa ceva. 

Porni computerul și în timp ce aparatul își rula programul aduse 
din camera de zi o pătură din lână pe care și-o puse pe umeri. 

Avea la dispoziţie cel puţin patru ore în care nu va fi deranjat. 
Mai mult din obișnuinţă, dar și pentru a spori puţin tensiunea, veri- 
fică întâi e-mailurile (trei reclame, patru mesaje neimportante și un 
mesaj dur de la Betthany care îi ameninţa cu consecințe drastice pe 
toţi cei care ar mai chiuli o dată de la antrenamente). 

În momentul în care voia să intre pe Facebook, se anunţă Finn 
prin ICQ, 

— Salut, frate, totul este OK? 

Nick zâmbi fără să vrea. 

— Da, totul este în regulă. 

— Ce mai face mama? 

— Are multă treabă, dar este OK. Tu? 

— Asemenea. Afacerile îmi merg ca unse. 

— Cool! 

Nick se abţinu de la a mai cere alte informaţii. 

— Nicky, ascultă: tricoul pe care ți l-am promis... știi care, nu? 

Dacă știa! Un tricou Hell Froze Over, cea mai bună formaţie 
muzicală din lume. 

— Ce este cu el? 

— Nu-l găsesc pe măsura ta. Nu în următoarele patru săptămâni. 
Frăţioare, ești pur și simplu prea lung. Cei de la magazinul fanilor 
l-au comandat, dar va mai dura. OK? 

În prima clipă Nick nu își dădu seama de ce era atât de dezamăgit. 
Poate pentru că se imaginase împreună cu Finn la concertul care avea 
loc peste două săptămâni, amândoi cu tricouri HFO, pe piept cu capul 
de mort verde-albăstrui, răcnind împreună Down the Line, 

— Nu-i prea rău. 

= Îţi promit că mă interesez în continuare. Treci pe la mine? 

— Sigur. 

2 Îţi simt lipsa, frăţioare, știi? 

— ŞI eu îţi simt lipsa. 

Si încă cum! Dar asta nu i-o va trăda lui Finn, altfel s-ar simţi cu 
conștiința încărcată. 

După discuţia cu fratele lui, mai trecu peste desenele lui Emily, 
dar acolo nu mai era nimic nou. Logic — gândi el puţin rușinat și 
ieși de pe internet. 

O voce interioară îi spunea că era mai bine să-și scrie eseul pen- 
tru engleză înainte de a vedea care era treaba cu Erebos. Deschise 
caseta, se strâmbă la vederea scrisului lui Brynne și vâri DVD-ul 
în unitatea de disc. 'Lrecură câteva secunde până când se deschise 
o fereastră. 

Nu era nici un film și nici muzică. Era un joc. 

Pe ecran apăru o imagine sumbră. În fundal era un turn dără- 
pănat în centrul unui peisaj ars. În faţa turnului era o spadă înfiptă 
în pământ care avea legată de mâner o pânză roșie. Aceasta flutura 
în vânt ca o ultimă amintire a vieții într-o lume moartă. Deasupra, 
tot în roșu, se arcuia inscripţia „Erebos“. 

Simţi cum îl cuprinde emoția. Mări sonorul, dar nu răsună o 
melodie, ci doar un bubuit ca al unei furtuni ce se apropia. 

Nick plimbă săgeata mouse-ului pe install cu senzaţia nedefinită 
că uitase ceva... desigur scanarea antivirus. Făcu verificarea cu 

două programe diferite și respiră ușurat, rezultatul fiind negativ. 
La treabă! 

Instalarea jocului se făcea chinuitor de lent. Cu salturi minus- 
cule. De mai multe ori i se păru că se blocase computerul, nu se 
mișca nimic. ÎI testă mișcând mouse-ul încoace și-ncolo — săgeata 
acestuia se plimba. Ce-i drept încet și în salturi. Nick se fâţâia 
nerăbdător pe scaun. Douăzeci și cinci de procente — nu putea fi 
adevărat! Păi așa putea să se ducă până în bucătărie și să își aducă 
ceva de băut. 

Când reveni după câteva minute, procentele se ridicaseră la trei- 
zeci și unu. Se lăsă înjurând pe scaun, și se frecă la ochi. Ce porcărie! 

O oră mai târziu ajunse în sfârșit la sută la sută. Tocmai când 
Nick jubila, ecranul se înnegri. Și rămase negru. 

Nimic nu ajută. Nici loviturile în carcasă, nici combinaţiile de 
pe tastatură, nici accesele de furie. Ecranul nu prezenta altceva 
decât un întuneric deplin. 

Puțin înainte ca Nick să renunţe și să apese tasta reset, se întâm- 
plă totuși ceva. Din întuneric începură să se ivească litere roșii, 
cuvinte care pulsau de parcă ar fi alimentat cu sânge și viaţă o inimă 
tainică. 


„Intră. 
Ori întoarce-te. 
Acesta este Erebos.“ 


Eh, în sfârșit! Nick actionă cu bucurie anticipativă „Intră“. 

După care ecranul redeveni negru timp de mai multe secunde. 
Nick se sprijini cu spatele de speteaza scaunului. Spera că jocul nu 
va rămâne atât de placid. Computerului său nu i se putea reproșa 
nimic, era de ultimă generaţie, procesorul și placa grafică erau ex- 
trem de rapide și toate Jocurile rulau ireproșabil. 

Treptat ecranul se lumină prezentând un luminiș de pădure 
foarte realist deasupra căruia strălucea luna. În centrul luminișului 
stătea pe vine o siluetă cu cămașa zdrenţuită și cu pantalonii jerpe- 
liti. Neînarmată, doar cu un băț în mână. Asta trebuia să fie figurina 

jocului. Ca să verifice, Nick făcu un clic alături de ea și silueta sări 
exact pe locul respectiv. OK, manevrarea era facilă, iar restul îl va 
desluși, de asemenea, în scurt timp. Că doar nu se afla la primul lui joc. 

Deci, gata. Dar în ce direcţie? Nu existau nici un drum și nici un 
indiciu. Poate o hartă? Nick căută zadarnic un meniu ori un 
inventar al jocului — nu exista nimic. Nici o indicație privind scopul, 
nici o altă siluetă vizibilă. Doar o bară roșie — indicatorul vital —, iar 
sub ea una albastră, probabil indicatorul de durată. Nick încercă 
diverse combinaţii de tastare pe care le folosise la alte jocuri cu 
succes, dar aici nu avură nici un efect. 

Probabil că jocul abunda în greșeli de programare — gândi el 
indispus. Încercă un clic direct pe silueta sărăcăcios dotată. Dea- 
supra capului acesteia apăru inscripţia „Anonim“. 

— Tot e bine, anonimul, murmură Nick. 

Puse zdrenţărosul personaj să alerge drept înainte, apoi la stân- 
ga și în cele din urmă la dreapta. Toate direcţiile păreau greșite și 
nu apăru nimeni care să poată fi interogat. 

Este fantastic de cool, maimuţări el în gând vocea lui Brynne. 
Pe de altă parte... Colin părea vrăjit de joc. Și Colin nu era un idiot. 

Nick se decise să facă silueta să fugă tot înainte. Și el ar face ace- 
lași lucru, dacă s-ar rătăci. Va păstra o direcţie. Va da în cele din 
urmă de ceva și orice pădure are un capăt. 

Se concentră asupra siluetei care evita arborii și care dădea de-o 
parte cu băţul ramurile care o deranjau. Fiecare pas făcut de siluetă 
se auzea clar, fragmentele de ramuri trosneau, frunzele veştede foș- 
neau. Când silueta se căţără pe o stâncă, câteva pietricele se des- 
prinseră și se rostogoliră la vale. 

Dincolo de stâncă terenul deveni umed. Anonimul nu mai îna- 
inta atât de repede, picioarele i se afundau mereu în sol până la 
glezne. Nick era impresionat. Totul părea absolut real, nu lipsea 
nici măcar plescăitul produs de pășitul în noroi. 

Anonimul continuă să meargă, dar începu să respire greu. Bara 
albastră ajunsese la o treime. La următoarea stâncă Nick îi acordă 
o pauză siluetei. Aceasta își sprijini braţele de șolduri și înclină 
capul — evident căuta să își regăsească respirația normală. 

Pe undeva trebuia să fie un râu. Nick îi auzea clipocitul și curmă 
odihna anonimului. ÎL dirijă către dreapta, unde acesta descoperi 
într-adevăr un mic curs de apă. Silueta se opri la marginea lui res- 
pirând cu greutate. 

— Fi, hai, bea, îi zise Nick. 

Acţionă tastatura și fu încântat când anonimul se ghemui, luă 
apă în pumni și o bău. 

După care înaintă mai rapid. Solul își pierdu din umiditate și 
nici arborii nu mai erau atât de deși. Dar lipsea un punct de orien- 
tare și încet-încet Nick începu să se teamă că tactica lui de „mereu 
înainte“ reprezenta un eșec. Dacă ar avea o privire generală, poate 
o hartă, ori... 

Privire generală! Nick zâmbi. Ia să vedem, poate că eul lui virtual 
putea nu numai să se ghemuiască, ci și să se caţăre! Alese un arbore 
mai înalt, cu crengi până Jos, aduse silueta în faţa lui și tastă „sus“. 

Anonimul lăsă cu grijă băţul Jos și se urcă în pom. Se oprea, 
când Nick elibera tasta și continua să urce, când acesta o apăsa din 
nou. Nick îl urcă până când ramurile deveniră prea subțiri și silueta 
aproape că alunecă de pe ele. Când îi găsi o poziţie sigură, Nick își 
permise o privire împrejur. Priveliștea era fantastică. 

Pe cer strălucea luna plină, revărsându-și lumina asupra unei nes- 
fârşite mări de arbori verde-argintie. Spre stânga se zăreau versanții 
unui lanţ muntos, iar spre dreapta se continua câmpia. În faţă, relieful 
devenea deluros. Nişte puncte de mărimea unor împunsături de ac 
de pe suprafaţa dealurilor reprezentau așezări omenești. 

Asta este — gândi triumfător Nick —, drumul drept înainte este 
cel bun. Pusese deja degetul pe tasta indicând coborârea, când îi 
atrase atenţia o luminiţă caldă, gălbuie, printre arbori, foarte 
aproape. Promiţătoare. Dacă mersul înainte suferea o corecție mică 
spre stânga, în câteva minute ar ajunge la sursa luminii. Să fie o 
casă? Cobori nerăbdător silueta pe sol, unde aceasta își reluă băţul 
și plecă mai departe. Nick își supse buza inferioară și speră că 
dăduse corect direcţia. 

După scurt timp i se păru că recunoaște primele licăriri printre 
trunchiurile arborilor. În acel moment dădu peste un obstacol: o 

crăpătură în pământ mult prea lată ca silueta să poată sări peste ea. 
Fir-ar...! Crăpătura se întindea departe, de ambele părţi, pierzân- 
du-se în întuneric printre copaci. Ocolirea ei ar fi însemnat pentru 
anonim pierdere de timp și probabil și pierderea orientării. 

După ce o vreme fu preocupat să blesteme, descoperi un copac 
prăbușit. Dacă l-ar putea așeza în poziţia corespunzătoare... 

Cheia succesului a fost tasta de spaţiu. Silueta trase și apoi așeză 
trunchiul în poziţia indicată de săgeata mouse-ului. Când arborele 
fu așezat peste crăpătură, indicatorul roşu de pe ecran se mai reduse. 

Condusă cu mare grijă de Nick, silueta se balansa pe trunchi, 
care se dovedi o punte foarte nesigură când la al cincilea pas trun- 
chiul se răsuci puţin spre dreapta și Nick reuși să o repună în sigu- 
ranţă doar în urma unei sărituri curajoase. 

Lumina era acum mai puternică și pâlpâia. Exact în faţa lui 
Nick era o fâșie îngustă defrișată și în mijlocul ei ardea un foc. 
Lângă foc stătea un bărbat care privea ţintă flăcările. Nick luă 
degetul de pe tastă şi anonimul se opri. 

Bărbatul de lângă foc nu se mișcă. Nu avea arme la vedere, dar 
asta nu însemna nimic. Acesta putea fi un mag, lucru indicat de 
mantia lui neagră și lungă. Dacă făcea un clic pe figura respectivă, 
poate afla mai multe. Imediat ce săgeata atinse bărbatul, acesta săltă 
capul, prezentând un chip prelung, cu o gură foarte mică. În același 
moment sub marginea ecranului se deschise o fereastră de dialog. 

— Te salut, anonimule! Literele erau argintiu-cenușii pe fondul 
negru. Ai ajuns repede. 

Nick conduse silueta mai aproape de el, dar bărbatul nu reac- 
ționă, ci doar scormoni focul cu o ramură lungă. Nick era deza- 
măgit; în sfârșit întâlnea pe cineva în această pădure uitată de 
Dumnezeu și acest cineva saluta doar sec. 

Abia când Nick observă cursorul ce clipea în fereastră pricepu 
că se aștepta un răspuns din partea lui. 

— Şi eu te salut! tastă el. 

Bărbatul în mantie neagră dădu din cap. 

— A fost o idee bună urcatul în copac. Nu au fost mulţi drumeți 
anonimi atât de originali. Tu reprezinți o mare speranţă pentru Erebos. 

— Mulţumesc, tastă Nick. 

— Crezi că vrei să mergi mai departe? 

Gura mică a bărbatului schiţă un zâmbet întrebător. 

Nick vru să răspundă „Sigur!“, dar interlocutorul lui nu termi- 
nase de vorbit. 

— Numai dacă te asociezi cu Erebos poţi concura. Ar trebui să 
știi asta. 

— Este în regulă, răspunse Nick. 

Bărbatul plecă uşor capul și scormoni adânc în jăratic. Asta 
pare natural, atât de natural. 

Nick aşteptă, dar interlocutorul nu dădea semne că va continua 
discuţia. Probabil că epuizase tot textul atribuit lui. 

Curios de modul în care ar reacţiona acesta dacă i se adresa el, 
scrise „pH434<3xxqOjolk-<fiDe8r“. Asta păru să îl amuze pe inter- 
locutor. Ridică scurt capul și îi zâmbi lui Nick. 

Mă privește exact în ochi — gândi Nick și își reprimă senzația 
neplăcută. Mă priveşte de parcă ar putea să o facă prin ecran. 

În cele din urmă bărbatul se întoarse iarăși către foc. 

Abia acum Nick își dădu seama că se auzea ușor și o melodie, 
fin, dar insistent, melodie care îl emoţiona într-un mod ciudat. 

— Tu cine ești? bătu el pe tastatură. 

Bineînţeles că nu primi nici un răspuns. Bărbatul înclină doar 
capul, parcă gândindu-se. Dar după câteva secunde, spre surprin- 
derea lui Nick, în fereastra pentru dialog apărură cuvinte. 

— Sunt un mort. Bărbatul îl privi din nou pe Nick, ca pentru a 
vedea impresia lăsată de spusele lui, apoi continuă: Doar un mort. 
Tu, dimpotrivă, aparții celor vii. Și anume ești un anonim, dar nu 
pentru mult timp. În curând îți vei alege un nume, o profesie și o 
viaţă cu totul nouă. 

Degetele lui Nick alunecară de pe tastatură. Toată povestea era 
neobișnuită, ba nu, înfricoșătoare. Jocul dăduse un răspuns coerent 
la o întrebare oarecare. 

Era probabil o întâmplare. 

— De obicei morţii nu vorbesc, scrise el și se rezemă de speteaza 
scaunului. 

Nu fusese o întrebare, ci mai mult o obiecţie. Bărbatul din joc 
nu trebuia să fie programat pentru o ripostă corespunzătoare. 

— Ai dreptate. Asta este în puterea lui Erebos. 

Omul ţinu ramura în flăcări și o retrase aprinsă. 

Puțin neliniștit, deși el însuși nu ar fi recunoscut asta, Nick veri- 
fică apoi dacă computerul lui era cu adevărat offline ori dacă cineva 
își permitea o glumă. Nu. Nu era conectat la internet. Ramura din 
mâna mortului ardea cu vâlvătaie şi se reflecta dansând în ochii lui. 

Nick tastă aproape automat următoarea întrebare. 

— Cum este să fii mort? 

Bărbatul râse — era un râs gâfâit, sacadat. 

— Eşti primul anonim care mă întreabă asta! Cu un gest distrat 
el aruncă restul ramurii în foc, apoi adăugă: Singuratic. Ori încon- 
jurat de spirite. Cine poate spune!? Îşi trecu mâna peste frunte și 
spuse: Dacă eu te-aș întreba cum este în viaţă, tu ce ai răspunde? 
Fiecare trăiește în felul lui. Tot așa fiecare are propria moarte. 

Parcă pentru a sublinia cele spuse, bărbatul își trase pe cap 
gluga care acum îi ţinea în umbră ochii și nasul. Doar gura aceea 
mică se mai vedea. Și adăugă: 

— Fără nici o îndoială că într-o zi o să afli și tu. 

Fără nici o îndoială. Nick își șterse palmele umede de pantaloni. 
Nu-i prea plăcea subiectul discuţiei. 

— Cum pot merge mai departe? întrebă el și constată înveselit că 
aștepta un răspuns raţional. 

— Vrei să mergi mai departe? Te avertizez că ar fi mai bine să nu 
o faci. 

— Bineînţeles că vreau să continui. 

— Atunci ia-o la stânga, de-a lungul râului, până ajungi la un 
defileu. Treci prin el. Apoi... vei vedea. Mortul se zgeribuli în mantia 
lui, de parcă i s-ar fi făcut frig, Și fii atent la solul cu ochi galbeni. 


De-a lungul râului, având mereu în stânga clipocitul lui, în trap 
uşor care nu solicita prea tare indicatorul de rezistenţă, Nick con- 
stată că rezistența nu era partea tare a anonimului lui. După cel 
mai mic urcuș el deja sufla greu și a trebuit să facă o pauză. Până 
când bara din dreapta, jos, a ecranului se făcu din nou albastră. 
Apoi — la drum! Căţărat peste stânci, sărit peste obstacole, căutarea 
defileului. Și nicăieri vreun sol cu ochi galbeni. 

Treptat, în dreapta și în stânga râului terenul se ridica, solul 
negru al pădurii se preschimba într-unul mai pietros și drumul era 
tot mai des presărat cu grohotișuri ce îngreunau înaintarea anoni- 
mului care chiar căzu de câteva ori. Abia când terenul depăși pe 
ambele laturi de două ori înălțimea siluetei înțelese Nick că deja se 
afla în mijlocul defileului. Din hățișul din stânga și din dreapta dru- 
mului se auziră foșnete, ceva se mișcă și apoi — ca la un ordin nea- 
uzit — niște creaturi asemănătoare unor broaște săriră asupra el. 
Picioarele lor nu se terminau în pieliţe necesare înotului, ci cu gheare 
cu care îi pricinuiră câteva răni siluetei. După câteva secunde de 
groază aceasta se concentră și prinse să se apere. 

Două creaturi au fost puse pe fugă, iar una a murit la picioarele 
anonimului, în urma unei lovituri de băț bine ţintite. 

— Lovit, murmură Nick. 

Dar o ultimă creatură mai atârna de piciorul stâng al anoni- 
mului și de sub ghearele ei începea să se lăţească o pată de sânge. 
Nick remarcă alarmat că indicatorul vital roșu mai era plin doar 
ceva mai mult de jumătate. Apăsă tasta space, ceea ce îl determină 

pe anonim să facă un salt, lucru care nu impresionă în vreun 
fel creatura. 

Succesul scontat a fost obţinut doar cu tasta escape. Anonimul 
făcu o întoarcere fulgerătoare, azvârli creatura și la ordinul lui Nick 
îi dădu acesteia lovitura de graţie cu toiagul. 

Între timp indicatorul vital scăzuse mult sub jumătate. Nick se 
asigură că nu se mai vedea nici un alt agresor, apoi mută săgeata 
mouse-ului pe cadavrul broaștei, de unde primi informaţia „4 uni- 
tăţi de carne“. 

— Este ceva, mormăi el, repuse pe picioare silueta epuizată și o 
puse să culeagă carnea înainte de a continua drumul prin defileu. 

Era cu ochii în patru și gata să riposteze cu toiagul în faţa ori- 
cărui atac prin surprindere al broaștelor cu gheare. Dar alți adver- 
sari nu-și mai făcură apariţia. În loc de asta, din fundal se auzea un 
zgomot ritmic, reverberat de pereţii defileului. Copite de cal. 

ÎI dirijă pe anonim mai încet și îl puse să intre cu precauţie în 
prima curbă, în spatele căreia nu se ascundeau altceva decât pereţii 
abrupți de stâncă, plus și mai mult grohotiș. 

După câteva momente, zgomotul de copite încetă. Nick îl expe- 
die pe anonim strâns lipit pe lângă peretele din stâncă, prin tufișu- 
rile ţepoase cât un stat de om. Mai departe, până când în faţa lui se 
ridică un alt perete de stâncă. La jumătatea înălţimii peretelui, 
departe deasupra capului anonimului, ieșea în afară o proeminență 
dincolo de care era intrarea îngustă într-o grotă. În faţa acestui 
pasaj, pe un cal uriaș înzăuat, stătea o siluetă sfrijită, într-un halat 
cenușiu, care le făcea simultan semne lui Nick și anonimului. Nick 
remarcă doar fugitiv tigva cheală și ascuţită, ca și degetele osoase 
exagerat de lungi ale individului. Toată atenţia lui era concentrată 
asupra ochilor lui de un galben pal. 

— Ai acţionat dibaci. 

— Mulţumesc. 

— Dar se pare că nu prea mai ai resurse de vitalitate. 

— Ştiu. 

— Va trebui să fii atent în viitor cu lucrul acesta. 

Modul formal în care se exprima solul era într-o bizară contra- 
dicţie cu aspectul lui exterior. 

— Este vremea să primeşti un nume, continuă acesta. Vremea 
primului ritual. Cu un gest calm el arătă către grota din spatele lui. 
Îți doresc noroc și să iei deciziile corecte! Ne vom revedea. 

Întoarse calul şi dispăru. 

Nick aşteptă ca tropăitul calului să înceteze, după care își dirijă 
anonimul spre peretele de stâncă. Trepte abrupte săpate în piatră 
duceau la un platou. „Vremea primului ritual.“ Cum de i se umezi- 
seră din nou palmele? Făcu clic pe întunericul de la intrarea în 
grotă. Anonimul merse într-acolo și dispăru în interior. În clipa 
următoare ecranul se înnegri. 


Întuneric. Liniște. Nick se răsuci pe scaun. De ce dura atât de 
mult? Încercă să manevreze tastatura, dar situaţia nu se modifică. 

— Hai odată, zise el și dădu un bobârnac carcasei calculatorului. 
Nu leşina! 

Dar întunericul persistă și nervozitatea lui Nick crescu. Putea să 
scoată DVD-ul și să îl reintroducă în unitatea de disc ori putea 
apăsa tasta reset, dar era riscant. Probabil că ar fi trebuit să ia totul 
de la început. Sau poate că jocul nu mai pornea din nou. 

Brusc se auzi un sunet. Toc-toc! Ca o bătaie de inimă. Nick des- 
chise sertarul de sus al biroului, scoase o cască şi o conectă la com- 
puter. Acum auzea zgomotul mai clar și în fundal crezu că mai 
deslușește ceva. Cornuri care scoteau o succesiune scurtă de tonuri. 
Ceea ce îl făcea să se gândească la niște semnale de vânătoare. Ade- 
menitoare. De parcă în planul secund jocul continua fără el. Mări 
volumul și se supără pe el însuși pentru că nu îi venise mai devreme 
ideea cu căștile. Poate că pierduse informaţii importante, avertis- 
mente, indicii! Poate că îi scăpase pontul esenţial fără de care nu 
mai putea continua jocul. 

Mai mult din cauza nerăbdării decât în speranţa că va accelera 
desfășurarea lucrurilor lovi tasta enter 

Bătaia de inimă încetă și literele roșii se iviră iarăși din fundalul 
negru. 

— Acesta este Erebos. Tu cine ești? 

Nick nu cugetă mult timp. Va folosi numele pe care îl utilizase și 
în alte jocuri pe computer. 

— Sunt Gargoyle. 

— Spune-mi numele tău. 

— Gargoyle! 

— Numele tău corect. 

Nick fu uimit. De ce? OK, va da un prenume și un nume, ca să 
meargă mai departe. 

— Simon White. 

Acest nume rămase câteva secunde scris cu roșu pe negru fără 
să se întâmple nimic. Doar cursorul clipea. 

— Am spus: numele tău corect. 

Nick fixa cu privirea ecranul fără să îi vină să creadă și deodată 
avu senzaţia că de acolo îl fixa pe el altcineva. Trase adânc aer în 
piept și făcu o nouă încercare: 

— Thomas Martinson. 

Din nou numele rămase scris câteva clipe fără nici un comen- 
tariu, apoi jocul răspunse. 

— Numele Thomas Martinson este fals. Dacă dorești să joci, 
spune-mi numele tău. 

Pentru asta nu exista o explicaţie rațională. Era posibil să fie o 
eroare de soft și jocul nu va accepta nici un nume. Scrisul dispăru și 
rămase doar cursorul clipind roșu. Brusc în Nick se trezi teama că 
programul se va închide sau că la al treilea răspuns greșit se va 
bloca întocmai ca la telefonul mobil după al treilea PIN greșit. 

— Nick Dunmore. 

Bătu numele mai curând așteptându-se ca și adevărul să fie respins. 

În loc de asta programul îi șopti în urechi propriul lui nume. 

— Nick Dunmore. Nick Dunmore. Nick Dunmore. 

Din nou și din nou cuvintele erau parcă retransmise șoptit de la 
o fiinţă la alta, ca o parolă. Salutul de bun venit din partea unei 
comunități invizibile. 

Sentimentul că era supravegheat era înfricoșător și Nick apucă 
încet căștile pentru a le scoate de pe urechi. Dar scrisul dispăru, ca 

și vocile, în locul lor intervenind o melodie atrăgătoare, promisiune 
de secrete și aventuri. 

— Bun venit, Nick. Bun venit în lumea lui Erebos! Înainte de a 
începe Jocul, familiarizează-te cu regulile lui. Dacă nu îți plac, poți 
să închei jocul oricând. Bine? 

Nick se uita fix la ecran. Jocul îl prinsese minţind. Știuse care 
era numele lui adevărat. Acum se părea că era nerăbdător să pri- 
mească un răspuns — clipitul cursorului era din ce în ce mai rapid. 

— Da, tastă Nick cu sentimentul vag că totul se va întuneca din 
nou dacă răspunsul îi lua prea mult timp. 

Se va gândi mai târziu. 

— Frumos. lată prima regulă: ai o unică șansă de a juca Erebos. 
Dacă o pierzi, s-a terminat. Dacă silueta ta moare, jocul se încheie. 
Dacă încalci regulile, jocul se încheie. OK? 

—OK. 

— Regula a doua: când joci vei fi singur. În joc nu menţionezi 
niciodată numele tău corect. În afara jocului nu menţionezi nicio- 
dată numele personajului tău din joc. 

Cum așa? se întrebă Nick. Apoi își aminti că nici Brynne, pe 
care în nici un caz nu o caracteriza reținerea, nu îi spusese nimic 
despre Erebos. „Ceva fantastic de cool, pe bune“ — doar atât spu- 
sese ea. 

-OK. 

— Bine. A treia regulă: conținutul jocului este secret. Nu vorbeşti 
despre el cu nimeni. Mai ales cu cei neînregistraţi. Atunci când joci, 
cu jucătorii poţi face schimb, la nevoie, de idei, în jurul focului. 
Nu împrăștii informaţii în cercul tău de prieteni sau în familie. Nu 
transmiţi informaţii pe internet. 

Ca și cum tu ai afla — gândi Nick și tastă „OK“. 

— A patra regulă: păstrează DVD-ul Erebos la loc sigur. Ai ne- 
voie de el pentru a porni jocul. În nici un caz nu îl copiezi, cu 
excepţia situaţiei în care ţi-o cere solul. 

— OK. 

Nick abia atinse tasta enter și se ivi soarele. Sau oricum așa simţi 
el. Negrul de pe ecran cedă locul roșului delicat, care după puţin 

timp trecu în nuanţe de galben și auriu. Anonimul lui Nick apăru 
ca o umbră și începu să prindă contur, ca tot ce îl înconjura — era 
într-un luminiș de pădure inundat de lumina soarelui, în care 
creștea o iarbă înaltă, prin care şerpuia o cărare bătătorită. Aceasta 
ducea la un turn acoperit de mușchi a cărui poartă se mai ţinea 
într-o singură balama. Pe un fragment de stâncă aflată puţin în 
stânga turnului stătea anonimul cu ochii închiși și cu faţa întoarsă 
către soare. Nick fu străbătut de o umbră de invidie, ca la vederea 
unor fotografii din vacanţa deosebit de reuşite. O clipă i se păru că 
simte mirosul de rășină din pădure și al ierburilor în floare din jurul 
turnului. Greierii cântau și vântul unduia ușor iarba. 

Poarta înclinată a turnului se lovea de zid și silueta aflată în ace- 
leași haine zdrenţuite se întinse și se ridică. Îşi puse o mână pe fată, 
pe care o scoase ca pe o mască. În spatele ei nu era decât piele 
netedă, albă precum coaja de ou. 

O adiere mai puternică a vântului flutură steagul din vârful tur- 
nului. Pe steag era cifra 1 decolorată. 

Aici este vorba despre nivelul 1 — gândi Nick și îl dirijă spre turn 
pe anonimul a cărui lipsă de chip mai mult îl deranja. 


În interior este liniște, nu se aude nici vântul și nici poarta nu se 
mai lovește de zid. Printre paie şi oase împrăștiate se află lăzi din 
lemn cu încuietori ruginite. Pe pereţi sclipesc tăblițe de cupru pe care 
sunt încrustate cuvinte. Primul cuvânt este mereu același: alege. 

Trecu prin faţa tăbliţelor. 

— Alege sexul, cerea prima. 

Fără să şovăie alese bărbatul. Abia după ce făcuse alegerea se 
gândi că jocul din poziţia de femeie putea avea farmecul lui. Acum 
era oricum prea târziu. 

— Alege un popor, citi el pe a doua tăbliță. 

Aici ezită mai mult. După ce respinse barbarul și vampirul, deși 
le încercă de probă trupurile — la vederea musculaturii umerilor 
strălucind ca uleiul a barbarului strâmbă din nas. Chibzui câteva 
minute în fața omului-șopârlă ai cărui solzi sclipeau atât de ademe- 
nitor, schimbându-și culoarea după cum cădea lumina. Era disponibilă 

alegerii și specia om, dar aceasta nu intra în discuţie. Era prea 
banală. Prea slabă. 

Pitic, vârcolac, om-pisică sau elf negru — ultimele patru opțiuni 
sunt toate ispititoare. Lestează trupul spiridușului: scund, ciolănos 
și puternic. Nu era rău. Înălţimea mică îl încântă. Mai puţin picioa- 
rele curbate și expresia schimonosită a chipului. 

În final se decide pentru un elf negru: înălțime medie, dar ager, 
elegant și misterios. 

— Alege înfățișarea, cerea a treia tăbliță de cupru. 

Vrea să semene cât mai puţin posibil cu eul lui. Deci păr scurt 
blond şi ţepos, nas ascuţit, ochi verzi înguști. Îşi admiră noul per- 
sonaj, care nu mai are nici o asemănare cu anonimul. Caută cu 
grijă și îmbrăcămintea: haină verde-aurie, pantaloni negri, cizme 
cu carâmb răsfrânt. Căciulă din piele, care asigură cea mai bună 
protecţie, deşi ar fi preferat un coif. Dar din păcate elfii nu dispun 
de așa ceva. 

Mai lucrează la trăsăturile feţei — mărește ochii și distanța dintre 
gură și nas. Ridică sprâncenele. Evidenţiază pomeţii și concluzio- 
nează că acum seamănă cu un fiu de rege pierdut. 

„Alege o ocupaţie“ scrie pe a patra tăbliță. 

Asasin, bard, mag, vânător, iscoadă, paznic, cavaler, hoţ. Bogat 
sortiment. Cere amănunte asupra avantajelor fiecărei alegeri. Află 
astfel că vârcolacii devin foarte buni magi, în timp ce vampirii au 
talente de asasini, la fel și hoţii. Și elfi, cum este el, ajung hoţi buni. 

Șovăie. Și se sperie când poarta scârțâie din balamaua ei, este 
dată de-o parte și cineva intră în turn. O umbră gârbovită. Un 
gnom cocoșat și cu picioare strâmbe, cu nas roșu borcănat și cu o 
umflătură vineţie la gât. Se apropie șchiopătând, se așază călare pe 
o ladă și își linge buzele. 

— Un alt elf negru, ca să vezi. Este o înfățișare preferată, după 
cât se pare. 

— Chiar aşa? 

Asta nu îi place proaspătului elf. El nu vrea să fie unul dintre cei 
mulți. 

— Fireşte. Te-ai decis deja asupra unei ocupaţii? 

Cercetă lista. 

— Poate hoţ. Ori paznic. Poate chiar cavaler. 

— Ce-ai zice de mag? Fi sunt puternici, cunoscători ai vrăjilor. 

Cochetează puţin cu această posibilitate înainte de a o respinge. 
Nu îi stă gândul la farmece, ci la lupta cu spada. 

— Nu, nu mag. Cavaler. 

— Eşti sigur? 

Este sigur. A fi cavaler este nobil, ca un fel de prinţ. 

— Cavaler, își întărește el hotărârea. 

„Alege-ţi aptitudinile“ cere a cincia tăbliță de cupru. Dedesubt 
este prezentată o lungă listă de însușiri. 

Alege perspectiva largă. Forţă, tenacitate și capacitatea de a se 
contopi cu mediul. A ști să facă foc. Rapiditate. Detentă. 

Este prevăzător, pentru că nu știe câte abilităţi i se pot atribui. 
Deja fiecare decizie a lui are drept consecinţă eliminarea altor posi- 
bilităţi. Alegând „putere tămăduitoare“ dispare opţiunea „blestem 
cu moartea“. La „scut de forță“ dispare „piele de fier“. 

După zece opţiuni totul se închide. Scrisul dispare în neant toc- 
mai când credea că ar putea merge astfel la infinit. 

Gnomul zâmbește și spune: 

— Vei simţi curând lipsa unor opţiuni pe care le-ai respins. 

— Se poate. 

Se întreabă ce face aici acest tip oribil, pentru că ar fi preferat să 
fie singur. ÎI aşteaptă a șasea tăbliță. 

„Alege-ţi armele.“ Sub tăbliță se deschide o ladă impunătoare. 
Spade, scuturi, mai multe buzdugane de diverse mărimi. Câteva 
săbii cu cârlige arătând respingător, bice dotate cu gheare, măciuci 
cu ghimpi. 

— Vrei un sfat? întrebă gnomul. 

Ca să mă tragi pe sfoară? 

— Nu, mulțumesc. 

Va alege de unul singur ce-i trebuie. Scoate cu grijă o spadă după 
alta și le înșiră lângă perete. Încearcă cât de uşor le poate ridica pe 
fiecare și cum le poate manevra. În final alege o spadă lungă, cu 

lama îngustă și cu mânerul de un roșu-închis care șuieră grozav 
când taie aerul. 

Scuturile sunt toate din lemn și nu-i trezesc prea multă încre- 
dere. În plus cu cât sunt mai groase, cu atât sunt mai grele şi înceti- 
nesc mișcările. Așa că alege scutul cel mai mic: rotund, cu mijlocul 
bombat din bronz și cu o împletitură albastră pictată pe lemn. 

-Îi poți prinde cu curele pe spate, îi recomandă gnomul balan- 
sându-și picioarele strâmbe de parcă ar da pinteni lăzii pe care stătea. 

Elful nu îl onorează cu nici un răspuns. Se duce la a șaptea tăbliță. 

„Alege-ţi numele“. 

Uşor surprins Nick își amintește că în urmă cu puţin timp voise 
să se numească Gargoyle. Dar acum numele nu i se mai potrivește. 
Priveşte în jur pentru a identifica o eventuală altă ladă ce ar conţine 
liste cu nume la alegere. Alegerea o poate face și singur. Cel puţin 
atâta vreme cât gnomul are o concepţie proprie în privința ajuto- 
rului pe care îl poate da la luarea acestei decizii. 

— Sculă de elf, Blană de elf, Flacără întunecată! Ștrengar cu 
urechi ascuţite, Faţă de vulpe! Sau ceva clasic? Momos, Eris, Ker 
sau Ponos și să nu uităm de Moros! Vreunul dintre acestea? 

Pentru un moment cochetează cu ideea de a pune mâna pe 
spadă și a-l lichida pe gnom. Nu pare un lucru greu de făcut și ar 
beneficia apoi de liniște pentru a se gândi. Totuși, ideea că gnomul 
va zbiera de moarte și că se va lăsa cu pete de sânge pe podeaua 
turnului îl împiedică să acţioneze în acest fel. 

Clasic — gândi el — este o chestie bună. Marius! Nu, Sarius! 

Nu se mai gândi, Sarius era exact ceea ce căuta. Și îi dădu 
numele acesta. 

— Sarius, Ssssarius, Sa-ri-us răsună în turn. Bine ai venit, Sarius! 

— Sarius? Ce plictisitor! Plicticoșii mor repede. Ştiai asta, Sarius? 

Gnomul sări de pe ladă și într-un ultim gest își scoase limba 
verde și ascuţită care-i ajungea până la piept. 

Sarius îl urmă afară pe pajiştea inundată de lumina soarelui. Îşi 
legă scutul pe spate abia după ce-l văzu pe gnom dispărând în pădure. 


Străluceau roșii ca niște mici boabe de rubin printre frunzele 
păroase. Sarius ajunge la marginea pădurii și descoperă bobiţele 
crescând în umbra copacilor. Le poate culege? Poate. Constată spre 
bucuria lui că dispune de inventarul necesar pentru păstrarea a 
ceea ce îi aparţine. Aici se găsește și carnea de broască pe care a do- 
bândit-o când era încă anonim. Inventarul e în rest gol, așa că are 
suficient loc pentru bobiţe. 

Când aude foșnetul se ridică. Să existe șerpi prin hăţiș? Aruncă 
o privire rapidă împrejur — nu, nu e nimic. Nu e nimeni. Se apucă 
să culeagă din nou bobiţe. Acestea cresc aici doar pentru ca el să se 
poată aproviziona cu hrană. 

Atacul e atât de rapid încât Sarius se sperie după ce totul s-a 
terminat deja. Doi bărbaţi se năpustesc din spate asupra lui și îl țin- 
tuiesc la pământ. Unul îi pune genunchiul în spinare, îi îndoaie 
mâinile la spate și le leagă. Celălalt îi ţine pumnalul pe care încă se 
văd urme de sânge uscat și păr sub bărbie. 

Sarius nu se poate apăra. Încearcă, dar nu reuşeşte decât să 
se zbată și nu se poate opune ca bărbatul cel mai înalt dintre cei doi 
să îl ridice și să îl poarte pe umeri ca pe un sac. 

Deci asta a fost. Sarius, elf și cavaler, este luat prin surprindere 
în timp ce culege bobiţe și este luat ostatic. Dacă are ghinion, cel cu 
pumnalul îi face de petrecanie. Și atunci aventura s-a încheiat. Un 
rahat! Și pe deasupra tipic. Cu siguranţă că este singurul care s-a 
lăsat surprins atât de prostește. 

Înaintează prin pădure în timp ce individul care îl cară pe 
Sarius îl tot potriveşte mai bine pe umăr. Să nu-l piardă din nebă- 
gare de seamă. Dar la un moment dat tot o face: la marginea unui 
povârniș individul se oprește brusc, îl aruncă de pe umeri și îi face 
vânt cu piciorul la vale. 

Sarius se dă peste cap de două ori până ajunge Jos și se oprește. 

Aici este așteptat de două creaturi asemănătoare răpitorilor lui: 
haine zdrenţuite, cu crustă de murdărie pe piele, cu cicatrice. Unul 
nu are un ochi, celălalt este cocoșat. Doar armele lor par îngrijite. 

Cocoșatul întreabă: 

— Unde aţi făcut rost de el? 

— Se târa pe pământ la turn. L-am prins mai ușor decât pe un 
porumbel. 

Cocoșatul îl ia de guler pe Sarius, îl ridică și îl sprijină de un copac. 

— Credeţi că îl putem valorifica drept tâlhar? ÎI oprim? 

Chiorul întoarce capul într-o parte, ca și cum așa l-ar putea cer- 
ceta mai bine. 

— Nu, constată acesta. Nu se potrivește. Nu este de-ai noștri, se 
vede după îmbrăcăminte. Este dintre cei care au pornit contra lui 
Ortolan. 

— Atunci să îl înjunghiem! zice bucuros cocoșatul. 

Sarius ar vrea să spună ceva — de exemplu că nu cunoaște nici 
un Ortolan și că oricum s-ar alătura unei bande de tâlhari numai să 
rămână în viaţă. Dar nu merge. Mai înainte, cu gnomul, a putut 
să vorbească, dar acum e mut. În jurul lui totul se petrece ca 
într-un film. 

Al treilea dintre bărbaţi, a cărui faţă este acoperită de umbra 
unei pălării cu boruri largi, nu a vorbit până acum. Acum se 
apropie de ei. 

— Nu. Nu îl vom omorî. Acesta nu este ca ceilalți. 

Se apleacă și îl caută pe Sarius prin buzunare. 

— Ia priviţi. Nu are otravă, nu are scrisori de răscumpărare. Nu 
are aur. Îi putem da drumul. 

— Așa, pur și simplu? Cocoșatul este dezamăgit. Nu are nici un 
sens! Nici nu ne distrăm! 

Bărbatul cu pălăria cu boruri largi îl oprește cu un semn. 

— Mi-aş dori ca unul ca el să învingă în cele din urmă. Dar din 
păcate, Sarius, de cele mai multe ori cei mici pierd. Așa cum ești tu. 
Împotriva unora ca tine nu ridic mâna. 

Îl alungă pe cocoșat care tocmai încerca să îl buzunărească 
pe Sarius. 

— În loc de asta ți-aș da un sfat. Ştii care ar fi cel mai bun lucru 
pentru tine? 

Nu, ar spune Sarius dacă ar putea să vorbească. Dar cel care i-a 
pus întrebarea nu așteaptă un răspuns. ÎI apucă pe Sarius de mâini 
și îl dezleagă. 

— Ar trebui să ieși din Erebos. Pleacă și nu te mai întoarce. 
Fă astfel de parcă nici nu ai fost pe-aici. Uită această lume. Vei 
face asta? 

Bineînţeles că nu, gândeşte Sarius. Încearcă să desluşească 
apoi chipul de sub borurile pălăriei, dar nu reușește să vadă nici 
măcar ochii. 

— Dacă vrei să părăsești Erebos, pleacă. Fugi înapoi la turn. 
Acum. 

Să fie asta o șansă de a scăpa ori este o capcană? Se va închide 
Erebos pentru el dacă se va folosi de ocazia de a scăpa de răpitorii 
lui? Așteaptă nehotărât. Tâlharul consideră asta un răspuns. 
Oftează și spune: 

— Mă gândeam eu că așa va fi. Atunci ascultă-mă: nimeni de 
aici nu-ţi este prieten. Deși poate că așa ţi s-ar părea. Nimeni nu te 
va ajuta, toţi vor să ajungă în Cercul Interior, dar numai puţini 
ajung acolo. 

Sarius nu înţelege mai nimic. Care Cerc Interior? 

— La sfârșit mai rămân doar câţiva. Cei aleși pentru bătălia cu 
Ortolan. Pentru a ucide monstrul, pentru a găsi comoara. Nu ori- 
cine este potrivit pentru asta. 

Este greu de spus dacă nu cumva tâlharul glumește, iar Sarius 
nu poate pune întrebări. 

— Nu le destăinui celorlalți ce îţi spun eu. Nu te lipsi de avantajul 
tău, deși este destul de mic. Caută cristalele dorințelor. Ele îţi vor 
ușura viaţa. Viaţa, înţelegi? 

— Nu îi spune despre cristalele dorințelor, intervine cocoșatul. 

— De ce nu? Va avea nevoie de ele. Ştii ceva, Sarius? Cristalele 
dorințelor sunt unul dintre cele mai mari secrete ale lui Erebos. Îţi 
sunt de folos. Ele fac posibil imposibilul. Îți îndeplinesc visurile. 

— Dacă solul află ce îi șoptești tu la ureche băiatului, o să te scurteze 
cu un cap, latră cocoșatul. 

— O face oricum, dacă pune mâna pe mine. 

Bărbatul cu pălăria — el este șeful, el trebuie să fie șeful, gândeşte 
Sarius — se întoarce și dispare încet în desiș. Ceilalţi îl urmează; îna- 
inte de a pleca și el, chiorul îl scuipă scurt în faţă pe Sarius. Dar 
nimeni nu-i clintește vreun fir de păr. Pe de altă parte, nu-i spune ce 
trebuie să facă. 

Așadar Sarius escaladează povârnișul înapoi și încearcă să se 
orienteze. Turnul trebuie să fie în stânga și nu vrea să se întoarcă 
acolo. Priveşte în jur căutând un reper. Brusc aude un clinchet ușor 
venind din direcţia în care pădurea pare cea mai întunecată. 

Sarius se îndreaptă spre sunetul care devine tot mai clar: fier 
lovit de fier, de lemn, de piatră. Între lovituri — urlete înfundate ȘI 
ceva asemănător exclamațiilor de durere. O bătălie. Continuă să 
înainteze în direcția zgomotelor mânat de ceva care-ar putea fi 
curiozitate sau teamă, sau ambele, până ajunge în faţa unui obsta- 
col. Îşi încetinește pașii, observă uimit un zid negru care traver- 
sează peisajul ridicându-se deasupra arborilor. Negrul străluceşte 
ca păcura. 

Nici vorbă să poată escalada zidul, trebuie să găsească o poartă. 
Ori capătul uriașului obstacol. Se îndreaptă spre stânga, de unde 
vin zgomotele luptelor. Aleargă până când își epuizează rezistenţa. 
Nici o poartă. Cuprins de furie lovește zidul cu spada. Negreala 
cade și de sub ea ies la iveală două litere: în. 

Convins că sub stratul strălucitor se află un mesaj, lovește în 
continuare zidul cu spada sperând că aceasta nu se va sfărâma. Dar 

rezistă și după câteva minute dezvelește o propoziţie întreagă. Una 
echivocă: „Intră în reţea“. 

Râde de unul singur. Am fler, își zice el și pornește internetul. 

În același moment o parte din zid se prăbușește, scoțând la 
iveală o bătălie în plină desfășurare. Doi barbari, o femeie-pisică, 
un vârcolac, mai mulți pitici, trei vampiri și doi elfi negri se luptă cu 
patru troli inimaginabil de hidoși. Unuia dintre ei îi atârnă din gât 
trei săgeți care trebuie să provină de la femeia-pisică, singura care 
are un arc. Un alt trol smulge o bucată dintr-o stâncă și o aruncă 
într-un vârcolac care se pune dintr-un salt la adăpost. Doi dintre 
pitici se ocupă de picioarele celui de-al treilea trol lovind cu topoa- 
rele, sprijiniți de cel mai mare dintre barbari care lovește și el cu 
ghioaga în spinarea celui vizat. 

Deasupra tuturor plutește un oval albăstrui care scânteiază ca 
un uriaș safir șlefuit, rotindu-se încet în jurul propriei axe. Să fie un 
cristal al dorințelor? Ar fi prea mare pentru a-l putea pur și simplu 
lua cu el. Ceilalţi, luptătorii, nu se sinchisesc de obiect, fiind de 
altfel mult prea ocupați. 

Sarius își pipăie spada de la brâu. Brusc aceasta pare atât de 
inofensivă și mică. Probabil că acum ar trebui să se avânte în luptă, 
dar nu cutează să o facă. 

Unuia dintre pitici îi curge sânge de sub coif, se prelinge pe 
barbă și acolo se încheagă. Și totuși, piticul lupta cu înverșunare. 

Sarius trage adânc aer în piept. Nici o rană pe care ar căpăta-o 
aici nu i-ar produce dureri reale, oricât de adevărată ar părea ea. 
Păşeşte în faţă, dar se întoarce imediat pentru a-și face un plan. Al 
patrulea trol tocmai a pus în dificultate o vampiriţă care cu sabia ei 
îngustă și lungă încearcă să îl ţină la distanţă pe el și buzduganul lui. 
Trolul încă nu l-a observat pe Sarius. 

Deci pe trol! Cu o mișcare rapidă Sarius își ia scutul de pe spate, 
ridică arma și se aruncă în luptă. O clipă se simte penibil pentru că 
a trebuit să-și facă puţin curaj pentru asta. 

Spada lui se loveşte de pielea trolului ca de un zid, doar că de 
data aceasta ea nu mai lasă nici o urmă. Trolul urlă batjocoritor. 
Cu mâna o apucă pe vampiriţă și o răsucește în aer. Aceasta își 

flutură braţele, își pierde spada și se izbește de pământ cu un sunet 
urât. Eșarfa roșie pe care o poartă în jurul taliei se colorează în 
verde-închis și doar într-un locșor în roșu. Sarius înţelege: indica- 
torul vital. Abia acum observă că fiecare luptător are ceva roșu — 
cei mai mulţi un pieptar ori o cingătoare cum are el însuși. 

Vampiriţa știe probabil în ce pericol de moarte se află. Se târăște 
în tufișuri, cu piciorul stâng răsucit spre exterior. ÎI trage după ea ca 
pe un corp străin. 

Femeia nu mai prezintă interes pentru trol, iar acesta se în- 
toarce. Privirea ochilor lui tâmpi se oprește asupra lui Sarius și din 
botul lui se scurg bale. Instinctiv Sarius se retrage. Nu a uitat că 
„joci acest joc doar o dată“. În nici un caz nu trebuie să dispară atât 
de repede. 

'Trolul se îndreaptă greoi spre el, Sarius îl înconjoară rapid; tre- 
buie să îi găsească un punct sensibil și asta cât mai repede posibil. 
Priveşte tendoanele picioarelor lui de saurian. Și lovește. 

Trolul urlă iarăși, dar de data aceasta de durere. Din rana lui curge 
un sânge roșu-închis, vâscos ca siropul. Sarius privește şocat șuvoiul de 
sânge și observă prea târziu că buzduganul adversarului său se rotește 
deasupra lui — îl simte coborând șuierând și se fereşte instinctiv. 

Bila plină de ţepi îi zgârie umărul și în creier îi pătrunde ca o 
sârmă incandescentă un urlet asurzitor. 

Cade. Deasupra lui este trolul care privește în jos cu ochii lui 
cenușii ca piatra. Ridică din nou arma. Atunci — așa i se pare lui Sarius 
că aude prin zumzetul dureros — tună. Trolul se clatină și lasă să se 
vadă barbarul cel înalt apărut ca din neant care încearcă a-i zdrobi 
coloana vertebrală cu ghioaga lui. 

În urma loviturii monstruosul adversar al lui Sarius se apleacă și 
o altă lovitură îl pune pe trol în genunchi. Acum nu mai urlă, doar 
suspină. O ultimă lovitură în ceafă îl reduce la tăcere. 

Sarius vrea să se ridice, dar fiecare încercare face să se amplifice 
groaznicul sunet. Se simte mai bine dacă se mișcă încet. Cingă- 
toarea lui este roșie doar până la un sfert. Se va înroși mai mult 
dacă stă liniștit? Se întinde în iarbă. Ceea ce s-a întâmplat îi ajunge 
și nu vrea decât să se liniștească. Lupta este pe sfârșite. Doi troli zac 


EREBOS - JOCUL RĂZBUNĂRII 51 


învinși la pământ, iar al treilea fuge. Al patrulea mai este în picioare, 
dar este atacat de cei doi barbari cărora acum li se alătură toţi cei 
care mai pot merge. În faţa acestei superiorităţi trolul nu are nici o 
șansă, se clatină, mai lovește o dată în Jur și cade la pământ cu 
toporul unui pitic înfipt adânc între omoplați. 

— Victorie! se aude într-o singură voce. 

În clipa următoare apare solul cu ochi galbeni la marginea pă- 
durii strunindu-și calul. 

— Aţi cucerit ovalul, spune acesta atingând discul sclipitor cu 
degetele lui osoase. Este meritul vostru. Blood Work! 

BloodWork? Sarius nu înţelege până când barbarul cel înalt iese 
și se înclină în faţa solului. 

— Tu ai avut cea mai importantă contribuţie la victorie. Te răs- 
plătesc cu un coif de duritatea 27. Te va proteja de otravă, fulgere și 
farmece de febră. 

Solul îi înmânează lui BloodWork un coif auriu cu coarne de 
berbec. Barbarul își scoate modesta lui bonetă din fier de pe cap pe 
care îndeasă strălucitorul coif cu care pare și mai înalt. 

— Keskorian, continuă solul și barbarul ceva mai scund iese în 
faţă. Ai dat totul, dar prea des eziţi. Dar îţi meriţi totuși răsplata. la 
vechiul coif al lui BloodWork, este mai bun decât al tău. 

Keskorian face ceea ce i se cere. 

— Sarius! strigă solul. 

Deja? E uimit. El intervenise cu întârziere în luptă și nu se aco- 
perise de glorie. Cu eforturi surprinzătoare reușește să se ridice în 
picioare. Fiecare mișcare face să îi răsune mai puternic zgomotul 
din cap. Umărul reîncepe să-i sângereze și vede cum se înnegrește 
încă o părticică a cingătorii lui. 

— A fost prima ta bătălie și ai dovedit curaj în loc de a te mul- 
tumi cu rolul de spectator. Eu preţuiesc curajul, de aceea primești 
ceea ce îţi trebuie cel mai mult: vindecare. la băutura aceasta, ea te 
va însănătoși și îți va mări rezistența. Sănătate, prietene! 

Sarius privește sticla cu conţinut luminos, de culoarea galbenă a 
soarelui, i se pare că se clatină, o destupă și bea. 

Urmele de sânge de pe umărul lui dispar, cingătoarea se colo- 
rează într-un roşu proaspăt — ce binefacere —, zgomotul șuierător, 
de înaltă frecvenţă cu care se procopsise odată cu rănile încetează, 
dispare. În locul lui aude melodia din turn, de bun-augur. Ea pro- 
mite tot ce își dorise vreodată. 

— Pentru Sapujapu care a rezistat pentru prima dată până la 
sfârșit am un nou topor. 

Piticul iese în faţă, ia toporul și revine repede la locul lui. Inter- 
vine o pauză. Solul îi privește în ochi pe toţi, la rând, de parcă ar 
trebui să ia o hotărâre. 

— Golor! 

ÎI apelează pe un vampir și îi dăruiește 25 de minute de invizibi- 
litate, iar celui de-al doilea — LaCor — 50 de monede din aur. 

Nurax, vârcolacul, primește laude și un pieptar; femeia-pisică 
Samira, o spadă dublu călită. Solul împarte tuturor daruri mai mici 
ori mai mari: un scut cu rune fermecate celui de-al doilea pitic, un 
pumnal otrăvit lui Vulcanos, elful. Mai rămân un elf și vampiriţa 
rănită, care stă întinsă în iarbă alături de Sarius. 

— Lelant, tu te-ai menţinut în planul doi. Ai fost laş, ai avut doar 
trei lovituri de spadă ineficiente. Nu primeşti nici o răsplată și mă 
mai gândesc dacă îți retrag un grad. 

Lelant, elful cu păr negru, stă la marginea luminișului, pe jumă- 
tate ascuns între arborii între care se și refugiase în timpul luptei. 

Sarius simte o ciudată satisfacţie. Nu a fost deosebit de bun, știa 
asta, dar altcineva fusese mai rău decât el. 

— Te avertizez, Lelant. Frica nu se răsplăteşte. În următoarea luptă 
aştept de la tine întreaga-ţi voință, forță, contribuţia din tot sufletul. 

În încheiere solul i se adresă vampiriţei: 

— Jaquina, tu ești ca și moartă. Dacă te las, mori în câteva clipe. 
Dacă îţi doreşti asta, pregătește-te. Dacă nu, urmează-mă. 

Vampiriţa se chinuie să se ridice în genunchi. Sângele care i 
se scurge din răni este negru. Se târăște către sol care, imediat ce ea 
ajunge lângă el, o ridică pe cal. 

— Aveţi permisiunea de a aprinde focul, spune el, întoarce calul 
și dispare galopând în întuneric. 

Sapujapu este cel mai rapid. Trei bucăți de lemn și o scânteie 
roșie ieșită din degetele lui — și iată că în mijlocul luminișului pâl- 
pâie un foc de tabără. Imediat se adună toți în jurul lui. 

— Voi ce credeţi, ce vrea el de la Jaquina? întreabă Nurax. 

— Ca de obicei, spune Keskorian. Pe cine interesează? Dacă ea 
se întoarce, este la nivel 4. 

— Dacă se întoarce, intervine Sapujapu. 

Se așază pe rând. Sarius este nehotărât. Se simte străin și stin- 
gher aici. Deși ar fi posibil să cunoască pe câţiva de aici, poate chiar 
pe toţi, cine știe... 

— Avem pe cineva nou, Sarius, constată Samira. 

— Da, iarăși un elf negru, zise dispreţuitor BloodWork, care până 
acum tăcuse. Ăştia sunt ca muştele. 

— Dar arată mai bine decât barbarii, intervine Lelant. 

— Tacă-ţi gura, ratatule! 

Lelant tace, așa că atenţia lui BloodWork se îndreaptă din nou 
către Sarius. 

— De ce un elf? Nu ti-au zis că din aceștia avem deja prea mulţi? 

— Nu te privește. 

— Cu siguranţă că ești și iscoadă, continuă barbarul să îl toace. 
Ca toţi cei din neamul tău. 

— Eu sunt cavaler. Ai ceva împotrivă să îţi zic Bloody? 

Vampirul LaCor se amuză copios. 

— Cavaler! Vei mușca pământul mai repede decât îţi imaginezi. 
Mai ales dacă îţi trece prin cap vreo poreclă pentru BloodWork. 

Ce este greșit în a fi cavaler? Ar întreba cu plăcere, dar nu vrea să fie 
ridicol. Poate că gnomul i-ar fi dat răspunsul dacă Sarius s-ar fi 
decis să îi ceară sfatul. 

— Unde o duce solul pe Jaquina? întreabă el în schimb. 

— Vei vedea tu însuţi mai târziu, îi răspunde Sapujapu. 

— De ce nu îmi spui pur și simplu? 

— Nu am vote. Tu ești nivel 1. 

Nivel 1, desigur. El tocmai a început jocul și ceilalți abia așteaptă 
să o dea în bară. Sau să muște pământul, cum se exprimase atât de 

plastic LaCor. Se uită mai atent la Sapujapu și la Samira, dar nu 
descoperi nici un indiciu privitor la nivelul acestora. De unde știau 
toți că el este un începător? 

Dar între timp tema discuţiei se schimbă. 

— Ştie cineva unde este astăzi Drizzel? 

— Nu am idee. Poate că este cu un alt grup. 

— Sau acţionează singur. 

— Eu cred că tocmai are o treabă afară. 


Interesul faţă de Sarius s-a evaporat. El se bucură de asta și se 
întreabă cine este Drizzel și ce înseamnă a avea treabă „afară“. 
Chiar dacă nu înţelege tot ce se discută, treptat se destinde, ajutat 
de melodia ameţitoare care îl străbate moale ca mierea. Ea îi dă 
greutate și mulţumire, de parcă următoarea bătălie victorioasă ar fi 
deja de domeniul trecutului. 

Tot timpul Samira stă în apropierea lui. El nu scapă de impresia 
că ea ar vrea să-i vorbească, dar nu știe cum să-l abordeze. 

— Coiful vechi al lui Blood este de rahat, mormăie Keskorian. 
Aș fi preferat o spadă ca lumea. 

— Ar fi trebuit să intervii mai serios, își dă cu părerea Nurax. 

— Tu bucură-te liniștit de pieptarul tău. Însă îţi spun că este de 
rahat. Câte puncte de apărare are? 14? Unul ca acesta ţi-l faci împă- 
turind o coală. 

— 14 oprește în orice caz săgețile orcilor;, acestea aproape că 
m-au costat ieri întreaga viaţă! 

Sarius nu ia parte la discuţii. Tocmai a înţeles că ar putea avea 
probleme cu pieptarul lui. Acesta are doar 5 puncte de apărare. Ar 
fi bine să nu fie orci prin apropiere. 

— Uită-te la pieptarul lui Blood! Câte puncte are? 

BloodWork se lasă așteptat cu răspunsul. 

=32 

— Nici nu vreau să ştiu ce a trebuit să facă pentru astea, spuse 
Sapujapu. 

— ȘI nici nu te privește, ce mama dracului! se pronunţă uriașul 
barbar. 

— Atenţie! Solul deja a admonestat pe cineva pentru înjurături. 
Pe un pitic, eram de faţă. 

În timp ce vorbea Nurax, lângă foc se ivește un nou personaj. 
O femeie-elf de al cărei umăr atârnă un arc lung. Cozile ei negre 
strânse pe cap îi amintesc lui Sarius de Emily. Nurax o strigă: 

— Arwen's Child! Hei, AC! Acum ești 3! Felicitări! 

— Mulţumesc. A fost o nimica toată. Nu a fost nici o luptă astăzi? 

— Tocmai am terminat-o, o informează Keskorian. Patru troli nu 
au fost o glumă. Îi știi pe toţi cei de aici? În orice caz pe BloodWork 
îl cunoşti. 

— Da, am căutat amândoi un hoinar din piatră. Salut, Blood! 

Barbarul nu îi răspunde, ci se uită ţintă în foc. 

— Dar nu îl cunosc pe LaCor și nici pe Sapujapu, Samira și 
Sarius. Numele acestea încep cu Sa, este cumva o modă? 

— Mai bine decât furate de la Stăpânul inelelor, ripostează 
Sarius aplaudat de Samira. 

Arwen’s Child face câţiva pași spre Sarius. 

— Tu eşti un Unu, constată ea. 

— Da. 

— Mai sunt alţi Unu pe aici? 

— Azi am văzut patru dintre ei, spune Lelant. 

Sarius aproape că uitase de liniștitul elf negru. Lelant e cu ade- 
vărat un elf „negru“: îmbrăcămintea lui este în întregime neagră, 
are păr negru, iar chipul are nuanţa cafelei în care s-a pus foarte 
puţin lapte. Fără să vrea Sarius se întreabă dacă în spatele persona- 
jului nu se ascunde Colin. 

— Sunt tot mai mulți Unu. Cu Sarius ar fi astăzi doi elfi negri, o 
vampiriţă și un om. 

— Oamenii sunt extrem de rari, socotește Sapujapu. 

— Şi inutili, îl completează BloodWork. 

Se lasă o pauză, iar Sarius ar fi vrut să pună câteva întrebări. Să 
întrebe dacă piatra ovală care se rotea deasupra lor este un cristal al 
dorințelor. Să întrebe ce trebuia să facă pentru a supravieţui urmă- 
toarei lupte cu dotarea lui amărâtă. Sau cum se ajunge repede la 
nivelul superior. Căci, după cât se pare, a fi Unu este egal cu nimic. 

— Aveţi un pont bun pentru mine? îi întreabă pe cei de faţă. 

— Da. Încearcă să rămâi în viaţă, îi răspunde Nurax. Cel mai 
bine este ca în luptă să stai aproape de un personaj puternic, atâta 
vreme cât mai ești încă slab. 

— la mai scuteşte-mă! spune BloodWork. Este un elf de rahat. 

— De ce dai ponturi nou-veniţilor? intervine Keskorian. Suntem 
adversari, ai uitat? Vrei să obţii la sfârșit recompensa, ori vrei să o ia 
el? În ce mă privește toţi cei noi pot da ortul popii, că și așa suntem 
prea mulți. 

— Corect, îl aprobă BloodWork. 

— Prea mulţi pentru ce? întrebă Sarius. 

Pus la punct atât de grosolan Nurax tace, dar Sapujapu ignoră 
argumentul barbarilor. 

— Pentru lupta finală. Marea luptă cu Ortolan. La ea pot parti- 
cipa doar cinci ori șase luptători, care câștigă apoi... un fel de jackpot. 
Nu poţi crede cât râvnește BloodWork la el. 

Barbarul la care se făcuse referirea îl trimite la pământ pe Sapu- 
jaru dintr-o singură lovitură de pumn. O parte din cingătoarea piti- 
cului se înnegrește. 

— Idioţilor, ţineţi-vă gura! Voi habar nu aveți. 

Cu aceste cuvinte BloodWork se îndepărtează de foc și se duce 
la marginea pădurii. Keskorian îl urmează precum câinele care își 
urmează stăpânul. 

— Poate face asta? Este permis? întreabă Nurax agitat, în timp 
ce Sapujapu își adună puterile. 

— Aşa se pare. Altfel ar fi apărut de mult unul dintre gnomii 
solului și l-ar fi avertizat. La cele mai minore încălcări ale regulilor 
apar imediat, explică Arwen's Child. 

Exact în acel moment din tufișuri sare ceva ce se dovedește a fi 
un gnom cu pielea portocalie, asemănător de altfel cu cel din turn. 

Aha — își zice Sarius — necazuri pentru pachetul de mușchi. 

Totuși, gnomul nu scoate o vorbă despre grosolăniile lui 
BloodWork. 

— Veste de la stăpânul vostru: jefuitorii de morminte pustiesc 
sfintele lăcașuri. Ucideţi-i și prada va fi a voastră! La treabă! Des- 
părțiți-vă, împrăștiaţi-vă, grăbiţi-vă! 

Cu un gest gnomul stinge focul și se retrage în tufișuri. 

Ce facem acum? vrea să întrebe Sarius, dar odată cu stingerea 
focului a dispărut și posibilitatea de a discuta. Știu ceilalți unde se 
află sfintele lăcașuri? Evident că nu știu, pentru că aleargă în direcţii 
diferite. BloodWork dispare la stânga în hăţiș, cu Keskorian pe 
urmele lui. LaCor și Arwen's Child aleargă la dreapta, Nurax, 
Golor și Lelant dispar și ei după barbari. 

Pentru a nu rămâne singur, Sarius se ţine după Sapujapu. Piticul 
nu este tocmai iute de picior, pe când Sarius are printre atributele 
alese și rapiditatea. Se afundă în pădurea din faţă, unde sunt înghi- 
țiți de întuneric și de zgomote amenințătoare. Sarius ţine aproape 
de Sapujapu, dar indicatorul de rezistenţă îi scade cu fiecare pas. 
O fi pentru că el este un Unu? Sapujapu merge liniștit, dar perma- 
nent este înaintea lui. Dacă Sarius trebuie să se odihnească, piticul 
nu-l așteaptă. De ce ar face-o? 

Indicatorul de rezistenţă se tot micșorează. Sarius respiră greu, 
începe să se împiedice. Dacă ar putea să își tragă puţin sufletul... Dar 
Sapujapu funcţionează ca o locomotivă cu aburi și Sarius nu vrea să 
rămână singur. Așa că merge cu ochii la bara albastră. Urmează un 
urcuș, nu lung, nici abrupt, dar pentru el este prea mult. Cade pur și 
simplu din picioare. Pieptul i se ridică și coboară rapid în urma respi- 
raţiei neregulate, în timp ce Sapujapu dispare în desiș. 

Se aude zgomot de luptă de la o oarecare distanţă, BloodWork a 
apucat pe drumul corect și acum face cinste numelui său. Sarius se 
ridică încet. Se clatină, este epuizat. Măcar acum cunoaște direcţia și 
se va orienta după zgomote. Dacă i-au mai rămas și lui tâlhari de 
morminte — bine, dacă nu, oricum nu mai poate schimba nimic. 

Sarius aleargă mai departe atent să își protejeze forțele. Nu 
trece mult și în stânga apare zidul negru. După o scurtă pauză, 
loveşte cu spada pietrele strălucitoare și speră să dezvelească încă 
un text care să îl ajute. 

Negreala se sfarmă, dar dincolo de ea este tot negru. Sarius merge 
de-a lungul zidului, intră în pădure şi mai încearcă o dată. Dă de 
piatră neagră și altceva nimic. Frustrat lovește un arbore și ceva din 
vârful lui își ia zborul îndepărtându-se cu lovituri surde de aripi. 

Dar pasărea nu este singura creatură pe care a speriat-o. În 
desișul des, la doar câţiva pași, ceva foșnește. Și sclipește. 

Cu spada în mână Sarius aleargă spre tufiș și lovește la nime- 
reală. Se aude un țipăt şi un clinchet. În clipa următoare se ivește o 
creatură ca un pitic cu pielea galbenă și cutată ca pergamentul. 
Umărul îi sângerează puternic, dar ţine bine obiectele strălucitoare 
peste care și-a încrucișat braţele. 

Sarius îl urmărește, încearcă să îl lovească iar cu spada, dar nu îl 
nimerește. Gnomul pierde ceva ce arată ca un castron din argint și 
aleargă mai departe. La următoarea lovitură Sarius îi produce tâl- 
harului o rană adâncă în picior, individul ţipă și se prăbușește fără a 
da drumul prăzii. Sarius nu ezită. Mai loveşte de două ori, până 
când piticul nu mal... 

— Nick? 

..nu mai mișcă. Braţele îi alunecă în lături, un coif se rostogo- 
lește pe pământ, un pumnal scurt și... 

— Nick, ce joci acolo? 

= Îți explic mai târziu. 

...0 amuletă și ceva care seamănă cu un pulpar al unei armuri. 
Sarius strânge în grabă tot, dar ar mai fi ceva... 

— Este ceva nou? Ce ai acolo? 

— Imediat, OK? Mai lasă-mă un minut! 

Exact. Castronul pierdut de tâlhar. Unde o fi? S-a rostogolit pe 
undeva. Dar trebuie să îl găsească. Scotoceşte prin tufișuri. 

— Ai mâncat deja? 

— Fir-ar... nu mă mai poţi lăsa în pace un minut? 

Iată și castronul. S-a oprit într-un trunchi. Deodată în spatele 
lui se aude un zgomot înspăimântător de puternic. Se întoarce. 

Era doar mama, care trântise ușa. 


La bucătărie fierbea apa într-o oală mare. Cu coatele sprijinite 
de bufet mama răsfoia o revistă pentru femei. Paharul în care avu- 
sese vin roșu era complet gol. 

— Îmi pare rău pentru cele petrecute. 

Nick își privea mama din spate. În părul ei portocaliu apăruseră 
două șuviţe negre, ceea ce lui nu îi plăcea. 

— Avem paste cu sos gata preparat, zise ea fără să ridice privirea. 
Mai mult nu reuşesc să fac astăzi. Căscă, apoi adăugă: Ce era acolo, 
de te-am deranjat atât de tare? 

— Ah, nimic. Îmi pare rău, m-am purtat ca un idiot. 

— Așa este. Mama se întoarse cu faţa la el și zâmbi: Era chiar 
atât de captivant? 

— Da. Se simţi obligat să fie mai explicit și continuă: L-am primit 
astăzi. Un joc cu aventuri. Nu-i rău deloc. 

Mama vărsă pastele în apa clocotită. 

— Sper că și pentru școală ai făcut ceva. 

— Desigur, răspunse Nick și își mască apoi conștiința încărcată 
cu un zâmbet. 


Este ora 23. Becul bâzâie deasupra biroului. Un automobil par- 
chează pe o stradă apropiată. Şi liniștea obosită dintr-o casă în care 
miroase a sos de roșii cu usturoi. 

După ce mâncă, Nick mâzgăli rapid un eseu pentru engleză, 
apoi porni calculatorul și deschise jocul. Așteptă nervos minute în 
șir să dispară culoarea neagră a ecranului și să apară scrisul roșu. 
Când începu să joace, observă că își ţinuse respirația. 

Se simte străin în peisajul nocturn — nu este pădurea în care 
omorâse tâlharul și nu este nici locul în care luptase contra trolului. 
Este o câmpie aridă puţin vălurită. Cu câte un pom ici și colo. 

Jefuitorul de morminte! Sarius își dă seama că nu verificase 
dacă rămăsese cu toata prada. Aruncă o privire asupra bagajului 
său și oftează mulțumit. Castronul este acolo, la fel coiful, pum- 
nalul, amuleta. Vrea să își pună coiful pe cap, dar îl indispune că 
acesta nu se potrivește. 

Înaintează o bucată de drum prin iarba foşnitoare, fără nici un 
țel. Îşi doreşte să audă muzică ori voci, dar nu este decât ușoara 
briză nocturnă... și un foșnet îndepărtat. De data aceasta nu mai 
ezită, merge în direcția de unde vine foșnetul și curând dă de un 
râu care sclipește în noapte albastru-deschis, absolut nenatural. 
Sarius caută un foc. Fără foc nu există discuţii, fără discuţii nu 
obține informaţii. Ar putea el însuși să facă un foc, are aptitudinea 
necesară. Poate că lumina va ademeni pe cineva cu care va putea să 
se întreţină. Sarius este plin de întrebări nerostite. Apoi își amin- 
teşte că Sapujapu aprinsese focul abia după ce solul cu ochi galbeni 
îi permisese să îl facă. Ar fi mai bine să nu încalce regulile. 

A umblat mult și acum i se pare că vede în depărtare o luminiţă. 
Bucuria îi este tulburată de senzația neplăcută că Sarius singur în 
pădure se simte toarte vulnerabil. Scoate spada, își dă seama că este 
ridicol și o vâră la loc. 1 se pare că fiecare pas îl trădează prin zgo- 
motul făcut. 

Când deslușește focul, respiră ușurat. Totul pare pașnic. În lu- 
mina pâlpâitoare apar doar două făpturi: un elf negru și un vampir. 
Nu îl știe pe nici unul din ei. 

— Hei, aveţi un loc liber? 

Elful, care se numește Xohoo, face un pas lateral. 

— Evident că este loc aici. Chiar și pentru un Unu. Cum te 
cheamă? Sarius? Rahat, asta îmi amintește de latină. 

— Nici un indiciu despre lumea exterioară lui Erebos! îl apostro- 
fează vampirul, al cărui nume este Drizzel. Altfel îți rade solul una 
peste degete de nu mai poţi să ţii spada în mână. 

Drizzel. Sarius a mai întâlnit numele, dar nu își poate aminti în 
ce context. Priveşte gânditor râul albastru. 

— Spuneţi-mi, vă pot întreba ceva? 

Drizzel își arată colții. 

— Sigur. Dacă mai primeşti și răspuns rămâne de văzut. 

Sarius se gândi bine înainte de a pune întrebarea: 

— Cum vă daţi seama că eu sunt un Unu, pe când eu nu pot să 
îmi dau seama de nivelul vostru? 

Cel care răspunde este Xohoo. 

— Pentru că noi suntem mai înaintați decât ești tu. Se vede doar 
nivelul celui inferior. 

— Deci, dacă eu sunt un Doi, îi recunosc pe cei cu nivelul unu? 

— Exact. 

În sfârșit o informaţie utilă. Bucuros, Sarius pune cea de-a doua 
întrebare: 

— Cum devin eu un Doi? Nu îmi pot vedea nicăieri punctajul 
sau ceva care să îmi indice că progresez. 

— Nici nu merge așa. Trebuie să aștepți până când el crede că 
ești copt. 

— El? 

Xohoo nu mai răspunde, ceea ce îl mulțumește pe Drizzel. 

— În sfârșit îți ţii gura. Ştii bine că nu avem voie să pălăvrăgim 
atât de mult. 

— Dar nu am trădat nici un secret, se apără Xohoo în timp ce se 
aud pași. O femeie-barbar se alătură grupului. Este mult mai înaltă 
decât Sarius, în schimb rochiţa îi este dement de scurtă deasupra 
coapselor ca niște pachete de mușchi. De umăr îi atârnă o secure 
enormă. Numele ei este Tyrania. 

— Pantalonari! constată ea în loc de salut. Nici o mardeală? 

— Nu, doar vezi, răspunde Xohoo. 

— OK, are cineva chef de un duel? 

Tyrania își ia securea de pe umăr și o rotește cât pe ce să atingă 
pieptul lui Sarius. 

Drizzel primeşte cu dispreţ ideea el. 

— Eşti ţicnită? Aici nu suntem în oraș și cu atât mai mult nu 
suntem în arenă! Și, în afară de asta, ca să mă lupt cu o femeie-barbar 
ar trebui să fiu un cap sec ca toată stirpea ta. Luptă-te cu unul dintre 
acele capete seci, poate că odată veţi pricepe că energia vieții nu... 

Atacul se produce fără nici un avertisment din apă — ba mai 
mult, însăși apa atacă. Mase de apă albăstruie se ridică în valuri de 
înălțimea unor turnuri, iau forma unor uriașe femei care sar pe mal 
și scufundă totul într-o lumină albastră ireală. 

Sarius își smulge spada din teacă, deși ar fi preferat să fugă. Este 
apă, doar apă. 

Din păcate și loviturile date agresoarelor trec ca prin apă. Agre- 
soarele sunt în număr de șapte, covârșitor superioare în faţa Tyra- 
niei, a lui Drizzel și a lui. Xohoo trebuie să o fi șters, de el nu se mai 
vede nici urmă. 

Sarius ia în primire prima femeie-apă. Răsuceşte spada în 
trupul acesteia în căutarea unui loc vulnerabil, dar în zadar. Arma 
lui alunecă prin piciorul ei clipocind, la fel prin piept ori abdomen. 
Cu toată bunăvoința, mai mult nu poate face. 

ȘI totuși, se gândește el, nu ne facem unul altuia nici un rău. 
Nici ea mie, nici eu el. 

În clipa următoare femeia face un pas mare către Sarius, nu, pe 
Sarius, și rămâne așa. Piciorul acesta s-a înfășurat pe el ca o coloană 
albastră de apă. 

Sunetul chinuitor din urechile lui a reapărut, îi străpunge cre- 
ierul. Vede cum viaţa i se sfârșește. Mă înec — își dă el seama. 

Face un pas lateral, mai face unul. Uriașa îl urmează fără nici 
un efort, îl ţine prizonier, nu poate scăpa oricât ar răsuci spada. 
Tyrania este și ea în dificultate, în timp ce Drizzel se salvează prin- 
tre arbori. Sarius îl vede dispărând în întuneric, vrea să îl urmeze, 
dar nu reușește. Cele cinci agresoare care nu și-au găsit un adversar 
alunecă înapoi în albic, el vede asta în timp ce sunetul din capul lui 
se amplifică insuportabil. 

Vraja focului, se gândește Sarius. Foc contra apă. Trebuie să se 
gândească ce are de făcut, până acum nu a mai folosit focul. Dar 
trebuie să o facă rapid, cingătoarea lui este neagră aproape în între- 
gime. Repede! 

Șuier, vaporizare. Uriașa din apă îl părăsește în zgomotul valu- 
rilor biciuite de furtună, se desparte și se reunește apoi în râu. Câ- 
teva clipe mai târziu i se întâmplă și Tyraniei același lucru. A tras 
cu ochiul la trucul meu — își zice Sarius puţin jignit. 

Spre necazul lui, ea se simte mult mai bine decât el, ea și-a 
pierdut doar o jumătate din energie. El se uită la cât de puţină viaţă 
mai are și nu îndrăznește nici să miște. Oricum este paralizat de 
sunetul înalt simțit și când fusese rănit ultima dată. Va înceta pro- 
babil atunci când ultima urmă de roșu va dispărea din cingătoarea 
lui, dar asta nu trebuie să se întâmple în nici un caz. Deci să nu își 
mai asume nici un risc. Stă nemișcat. Cine știe, poate că un simplu 
împiedicat este suficient să îl trimită pe lumea cealaltă. 

Dar după toate aparențele nu îi este dat să beneficieze de o pauză 
pentru odihnă. Cineva se apropie, Sarius aude tropot de cal. Este 
doar unul, sunt mai mulţi? Se mișcă totuși, își trage spada din teacă 
și se îndreaptă încet spre marginea pădurii. Drizzel dispăruse acolo 
mai devreme și asta vrea și Sarius să facă. Nu își poate permite să 
fie curajos. Fir-ar să fie, cum de nu putuse să fie mai atent când trebuia? 

Se află deja la umbra arborilor când recunoaște calul blindat 
al solului. 

— Sarius, aude el vocea ca o șoaptă, vino încoace. 

Solul își oprește calul exact pe locul unde fusese făcut focul. Ochii 
galbeni de sub slugă privesc direct spre ascunzătoarea lui Sarius. 

El iese șovăind de sub protecţia arborilor. 

— Surorile apelor v-au încolţit bine de tot, constată solul. 

— Da. 

— Tu și Iyrania le-aţi ţinut piept singuri? 

— Da. 

— Alţi luptători nu erau prin preajmă? 

Sarius tace, dar Tyrania îl informează cu plăcere: 

— Drizzel și Xohoo erau aici, dar au întins-o. 

— Chiar aşa? 

Solul priveşte spre pădurea în care se salvaseră cei doi, apoi 
bagă mâna în mantie și scoate o punguţă. 

— Pentru tine, Tyrania, sunt 44 de monede de aur cu care poţi să 
îți cumperi de la cel mai apropiat negustor echipament mai bun. 
Dacă o iei în josul apei, vei da curând de o mică așezare. Nu te sin- 
chisi de ora târzie, trezește-l pe negustor și fă-i comanda. Îi spui că 
eu te-am trimis. Caută pe malul râului ierburi cu frunze roșii, 
pentru sănătatea ta. 

Tyrania înșfacă repede punga cu bani și pornește la drum. 

— Sarius? Solul se apleacă în șa și îi întinde o mână osoasă. Cu 
tine lucrurile stau rău. Ar trebui să vii cu mine. 

Gestul solului îi provoacă o senzaţie neplăcută, lasă impresia de 
lăcomie. 

— Vrei să mă ajuţi? întreabă el și în clipă următoare regretă 
cele spuse. 

Vorbele sună copilărește, prostește. 

— Noi ne ajutăm unul pe altul, răspunde solul și întinde mai 
mult mâna. 

Pentru că nu are de ales și pentru că de această dată solul nici 
nu se gândește să îi dea o sticlă cu leacuri, Sarius apucă degetele 
osoase oferite. Solul îl trage pe cal, acesta nechează, se întoarce și o 
ia din loc. 

Sarius se simte deja mai bine. Zgomotul a încetat și a reapărut 
melodia aceea minunată. Ea îi spune că totul va fi bine, că nu i se va 
întâmpla nimic rău. El este eroul acestei epopei, aici totul se învârte 
în jurul lui. Este bucuros că a acceptat lupta cu cele șapte uriașe ale 
apelor și că nu a fugit ca Drizzel și Xohoo. 

Calul solului este rapid. Galopează printr-o pădure, pe un drum 
cu o pantă ușoară. În partea dreaptă, arborii sunt curând înlocuiți 
de stânci mari și întunecate ca apa murdară. Solul scoate calul de 
pe drum și îl conduce către stânci. Apropiindu-se, Sarius descoperă 
semne săpate în piatră, mesaje pe care el nu le poate descifra. Se 
opresc în faţa unei grote și descalecă. Cu un gest al mâinii solul îi 
arată lui Sarius intrarea în grotă și acesta intră. Neliniștea interioară 
pe care trebuia să și-o învingă la urcarea pe calul înzăuat a dispărut 
și nu revine nici când intră în grota spațioasă ca o catedrală în care 
zgomotul făcut de fiecare pas este amplificat de pereţi ca un ecou. 

— Tu ai luptat remarcabil, spune solul. 

— Mulţumesc, în orice caz am încercat. 

— Este regretabil că ai fost rănit atât de grav. Nu vei supravieţui 
unei noi lupte. 

Nu că Sarius n-ar ști asta. Dar, după cum o spusese solul, se 
părea că nimic nu mai poate fi schimbat în privinţa asta. De parcă 
Sarius era sortit pieirii. Șovăie să dea un răspuns, dar în cele din 
urmă se decide să îl transforme într-o întrebare. 

— Credeam că trebuie să ne ajutăm reciproc? 

— Da. A fost propunerea mea. Eu cred că nu mai ești un înce- 
pător diletant. Ar trebui să fii pregătit pentru al doilea ritual. 

Este mai mult decât aștepta Sarius. Bănuia că după al doilea 
ritual va deveni un Doi. 

— Deci te voi vindeca și te voi dota cu mai multă forță, cu mai 
multă rezistenţă și cu armament mai bun. Este bine? 

— Desigur, răspunde Sarius. 

Acum ar urma să vină pretenţiile solului, preţul pe care el tre- 
buie să îl plătească pentru toate acestea. Totuşi, solul tace cu mâi- 
nile împreunate, așteaptă. 

— Şi eu ce trebuie să fac pentru tine? întreabă Sarius când simte 
că pauza durează prea mult. 

Ochii galbeni ai interlocutorului se aprind. 

— Doar o nimica toată, dar este ceva important. Este un curierat. 

Sarius, care se aștepta să i se ceară să biruie un monstru ori să 
se lupte cu un dragon, nu știe dacă ar trebui să se simtă ușurat ori 
dezamăgit. 

— Cu plăcere. 

— Asta mă bucură. Însărcinarea ta este următoarea: mâine mergi 
la 'Totteridge, la St. Andrews Church. Acolo se află o tisă. În apropierea 
ei vei găsi o cutie pe care este scris cuvântul „Galaris“. Este încu- 
iată. Nu o vei deschide, ci ai să o bagi în geanta pe care o vei avea 
cu tine. Cu ea te duci la viaductul Dollis Road, acolo unde acesta 
trece peste Dollis Road. Pui cutia în tufișul de sub una dintre arca- 
dele din apropierea drumului. O ascunzi în așa fel încât să nu o 
poată vedea orice neavenit, după care pleci fără să te mai uiţi îna- 
poi. Ai înţeles totul? 

Sarius se uită la sol fără a scoate o vorbă. Nu, nu a înţeles nimic. 
Zotteridge și Dollis Road? Astea sunt la Londra, nu în lumea lui 
Erebos. Sau nu? Șovăie, se gândește și în cele din urmă, ca să fie 
sigur, întreabă: 

— Asta înseamnă că trebuie să îndeplinesc însărcinarea la Londra? 
În realitate? 

— Exact, În ce înseamnă „realitate“. 

Solul clipește și așteaptă, dar Sarius nu este pregătit să dea un 
răspuns. Nimic din astea nu are sens. Nu o să găsească nici o cutie la 

St. Andrew's — cum altfel? Pe de altă parte el ar putea să susțină 
multe. De exemplu că a îndeplinit sarcina exact cum i-a fost descrisă. 

— Bine, o fac. 

— Mă bucur. Nu aştept prea mult. Ne vedem mâine înainte de 
prânz. Până atunci sarcina trebuie să fie îndeplinită. Dacă mă 
dezamăgești... 

Pentru prima dată de când Sarius l-a întâlnit solul schiţează un 
zâmbet. De parcă ar fi știut ce îi trecuse prin cap lui Sarius. 

=... dacă mă dezamăgești, aceasta va fi ultima noastră întâlnire 
în condiţii prietenești. 

Făcând un gest de salut solul se întoarce și pleacă; în urma lui 
intrarea în grotă se închide și odată cu ea dispare și lumina. Întu- 
neric. Atât de nepătruns, încât Sarius nu mai știe dacă el este parte 
a acestui întuneric sau a încetat să mai existe. 


La sfârșit murim cu toţii. Este ciudat că cei mai mulţi fac mare 
caz dacă asta se întâmplă mai devreme ori mai târziu. Timpul se 
scurge ca apa și noi odată cu el, chiar dacă încercăm să înotăm 
contra curentului. 

Cât este de plăcut să te predai astfel. Să lași zilele și nopțile să se 
scurgă, să nu mai vezi, să nu mai auzi și să nu mai simţi cum merge 
lumea. Să trăieşti în propria lume, în care sunt valabile reguli pe 
care ţi le creezi singur. Să nu mai urmărești nenumărate țeluri, ci 
doar unul singur, permanent și consecvent. 

Da, consecvent. Nu mai sunt mare lucru, dar sunt consecvent. 
Ceea ce fac eu este bun; mult mai bun decât eu însumi. Unul dintre 
puţinele lucruri din viaţă cărora le mai acord sens constă în a crea 
ceva ce se extinde mult dincolo de mine însumi. Și asta crește. Crește. 

Tocmai observ asta. Am fost nesincer când am spus că mi-ar fi 
indiferent cât de lungă mi-ar fi viaţa. Nu este așa. Totuși, nu ţin la o 
viaţă mai lungă, dimpotrivă. Stau aici și îmi cizelez unealta cu care 
voi scurta ceea ce este de scurtat. 


Toate combinaţiile încercate pe tastatură se dovediră inutile. Cu 
un oftat Nick apăsă tasta reset și spre bucuria lui computerul se pre- 
găti de un nou start. Timpul scurs până când în cele din urmă rea- 
păru scrisul i se păru lui Nick nesfârșit de lung. Îşi legănă nervos un 
picior și aruncă o privire asupra ceasului de mână: unu și patruzeci 
și opt de minute. Din fericire mâine era sâmbătă, așa că putea să 
mai joace puţin în liniște. Dacă va reuși să reactiveze jocul. La 
nevoie putea să creeze un nou personaj — ceea ce era oricum o idee 
bună. De data aceasta un barbar sau un vampir. Barbarii aveau o 
rezistenţă de invidiat. 

Căută icoana-Erebos, un E roșu modest și făcu clic pe el. Pentru 
o fracțiune de secundă cursorul se transformă într-un ceas de nisip, 
apoi reveni la obișnuita formă de săgeată. Asta a fost tot. Nick făcu 
dublu clic pe E, scoase DVD-ul din unitatea de disc și îl introduse 
din nou. Nimic. 

Două starturi ulterioare ale computerului nu produseră nici ele 
vreun rezultat. Toate celelalte programe funcționau ireproșabil, 
doar la Erebos nu se clinti nimic. Fir-ar să fie! 

Nick era prea răvășit ca să se culce. În timp ce el stătea aici de 
pomană, pe râul albastru ori dincolo de zidul cel negru se desfă- 
șurau cele mai pasionante lupte. Și, chiar dacă nu era așa, putea să 
stea lângă foc și să se întreţină cu ceilalți. 

Dar, după cum se părea, copia jocului de care dispunea el avea 
un defect grav. 

Brusc îi reveni în faţa ochilor imaginea lui Colin, care îl ruga pe 
Dan să îi dea un pont, gudurându-se pe lângă el și neprimind 
nimic. Şi lui i se întrerupsese jocul fără nici o speranţă? 

Necăjit deschise Minesweeper făcu trei încercări și înjură nepo- 
trivit de tare. Se va duce totuși la culcare. 

Sau să intre scurt pe site-ul lui Emily? 

Nu, pur și simplu nu avea dispoziţia necesară. Nu era destul de 
destins. Nu era destul de romantic. 

Nu era destul de curios. 


Contrar obișnuinței Nick se trezi dimineaţa la ora șapte extrem 
de nervos, ca înaintea unui examen. Ochii i se lipeau și îl ardeau. 
Doar gândul de a se trezi îi dădu pe loc senzaţia de oboseală. Pe de 
altă parte, nici nu trebuia să se trezească. În orice caz nu acum. De 
fapt nu trebuia. Işi îngropă capul în pernă și încercă să nu se gân- 
dească la nimic, dar se surprinse curând repetând prescurtările de 
tastare descoperite ieri de el: Stre+/ pentru a face focul, b pentru 
blocare, Space pentru săritură, Escape pentru scuturat. Se întrebă 
dacă nu cumva Colin tocmai juca. Pe naiba, el dormea. În ceea ce 
privea identitatea lui Colin, Nick avea o bănuială. Cum se numea 
elful care pe timpul bătăliei cu trolii se menţinuse în plan secund? 
Lelant, corect. În timpul luptei se ținuse la distanţă, așa cum făcea 
Colin întotdeauna când considera pierdut un meci de baschet. Se 
ținea de-o parte, pur și simplu nu mai mișca un deget. 

OK, deci pe Colin îl contabiliză în inventarul lui interior ca 
fiind Lelant. Dar mult mai interesant era cine se ascundea în spa- 
tele lui BloodWork. Probabil unul dintre bătăușii care se vânturau 
pe lângă tomberoanele de gunoi din curtea școlii și îi speriau pe cei 
de unsprezece ani. Nu cunoștea numele nici unuia dintre aceștia. 

Dan? Dan era cu siguranţă un pitic gras ca Sapujapu. Sau se 
întrupase în cineva extrem de suplu și frumos — de exemplu într-un 
vampir. Sau poate că era unul dintre elfi atât de numeroși, spre 
regretul lui Nick. În orice caz îl va recunoaște pe Dan imediat după 
vorbăria lui tâmpită și după îngâmfarea lui. Și îl va altoi cu spada. 

Nick oftă. Nu mai putea să adoarmă din nou, dacă era perma- 
nent cu mintea la Joc. Se întinse, se ridică în capul oaselor și își 
bălăbăni picioarele de pe marginea patului. 

Totteridge nu era departe. Northern Line era pe traseul lui de 
venit acasă, putea ajunge repede la St. Andrews Church. Cu toate 
că jocul nu mai pornea. 

Nick se mai așeză o dată în faţa computerului, dar încercarea 
lui se soldă cu același rezultat ca înainte de culcare. Erebos nu putea 
fi deschis. 

Din fericire internetul funcționa și în doar câteva minute Nick 
găsi pe Google harta locului în care se afla St. Andrew's Church și 
chiar o fotografie cu tisa despre care se spunea că ar avea două mii de 
ani, fiind astfel cel mai vechi organism viu din Londra. Oho! Avea 
crengile atât de joase, încât în fotografie arăta ca un tufiș enorm. 

Tatăl lui plecase deja de o oră la serviciu, iar mama dormea în 
mod sigur până la ora zece. Nick își perie părul, îl legă la spate și puse 
pe el hainele de cu o zi înainte. Folosi ocazia pentru lua micul dejun. 
Chocolate-Chip-Mufiins, pentru asta mama îl va iubi. Luă un sac de 
sport vechi, îl înghesui în buzunarul hainei și pe masa din bucătărie îi 
lăsă mamei un bilet: „Îi duc ceva lui Colin, vin imediat“. 

Închise ușa în urma lui atât de încet, încât abia o auzi el. Mama 
nu îl va suna pe Colin pentru a-l verifica pe Nick. Și, chiar de ar 
face-o, Colin nu mai răspundea la telefon de câteva zile. 

Nick cobori la Totteridge&Whetstone și fu nevoit să aștepte 
zece minute autobuzul care îl duse de-a lungul lui Totteridge Lane. 

Tisa sărea în ochi. Doar că din păcate nu era atât de izolată cum 
și-o închipuise Nick judecând după fotografia de pe internet, pentru 
că în curtea bisericii erau niște plimbăreţi. O pereche de bătrâni, 
două femei cu cărucioare cu copii, un grădinar. Aceștia nu îi dădură 
nici o atenţie lui Nick, dar lui i se părea o tâmpenie să caute la poalele 
acestui pom uriaș ceva ce cu certitudine nu era acolo. 

Îşi dădu brusc seama cât de absurdă era situaţia. Cum de se afla 
el aici? Pentru că un personaj dintr-un joc de pe computer îl însăr- 
cinase să caute ceva sub un pom? Doamne, era ridicol. 

Oricum nimeni nu știa. Se putea întoarce acasă, putea să uite 
totul, putea să ia micul dejun cu mama și apoi să îl scoată pe Jamie 
afară. Ori, foarte comod, să se joace pe computer. 

Numai că jocul nu mai putea fi pornit. Afurisit joc. 

Ca să-și găsească o ocupaţie și ca să dea un temei ieșirii lui mati- 
nale, Nick înconjură agale St. Andrews Church. Admiră con- 
strucția din cărămidă roşie cu turnul ei luminos și luă o decizie: era 
de-a dreptul idiot să se ducă acum acasă fără ca măcar cel puţin să 
verifice tisa. 

În umbra arborelui se aflau pietre funerare străvechi, înclinate. 
Foarte emoţionant — își zise Nick. Atinse aproape cu venerație 
masivul trunchi. Pentru a-l cuprinde era nevoie de patru oameni? 
Mai curând de cinci? În acest trunchi puteau fi ascunse fără nici o 
greutate obiecte. Dar nu era nimic, cel puţin la prima vedere. Nick 
vâri mâna într-o crăpătură lată și dădu de pământ care se strânsese 
acolo. Cobori privirea spre pământ. Nici aici nu era nimic. 

Se duse mai departe, se aplecă sub ramurile plecate, ajunse în 
spatele trunchiului uriaș. Se ghemui. 

Ceva de un maro-deschis, colțuros se iţea printre plantele ce 
creșteau în imediata apropiere a cojii imense a arborelui. Dădu la o 
parte tulpinile plantelor. Cutia era cam de mărimea unei cărți și 
avea canturile înfășurate cu bandă adezivă neagră. Nevenindu-i să 
creadă, Nick o ridică, înregistră fugitiv că era grea și pierdut în gân- 
duri o şterse de pământul prins de ea. 

„„Galaris“ era scris pe lemn cu niște caractere avântate, iar dede- 
subt o dată: 18.03. Nick se lupta cu senzaţia de ireal. 

Pe 18 martie era ziua lui de naștere. 


Ţinând pe genunchi geanta în care se afla cutia, Nick privea pe 
fereastra vagonului. O parte din el era concentrată să nu rateze 
stația la care trebuia să coboare. O altă parte considerabil mai 
importantă căuta să găsească un sens la toate acestea. Cam pe la 
ora două noaptea solul îi dăduse sarcina să caute cutia. Se afla ea la 
acea oră deja sub arbore? Și mai important: cum ajunsese ea acolo? 

De ce pe ea era data zilei lui de naștere? Ce însemna cuvântul 
„Galaris“? 

Mai mult ca niciodată ar fi vrut să discute problemele cu Colin. 
Acesta cunoștea cu siguranţă mai bine Jocul Erebos. Fusese și el 
trimis la bătrâna tisă? 

Nick cobori la West Finchley și îl așteptau cincisprezece minute 
bune de mers pe Jos, dar le putea face prin iarbă. Cunoștea zona, 
pe aici se plimbaseră mai demult deseori. Era un paradis al celor 
care practicau Joggingul și al posesorilor de câini. In timp ce Nick 
traversa o punte peste Dollis Brook, scoase din buzunar telefonul 
mobil și formă numărul lui Colin. Nici nu se auzi bine al doilea 
semnal de apel și Colin răspunse. Nick fu atât de surprins, încât 
pentru un moment uită de ce sunase. 

— Ascultă, am treabă, spuse Colin. Dacă vrei doar să trăncănim, 
o putem face la școală. OK? 

— Stai! Voiam să te întreb ceva despre Erebos. Și anume... Am 
primit o sarcină ciudată, trebuie să... 

— Tine-ți gura, da? îl întrerupse Colin. Ai citit regulile, da? Nu 
difuza nici o informaţie, nici printre prieteni! Nu spune nimic 
despre conţinutul jocului. Eşti prost sau ce ai? 

O clipă Nick își pierdu respiraţia. 

— Dar... dar... tu iei chestiile astea în serios? 

— Este ceva serios. Păstrează-ţi dificultățile pentru tine sau zbori 
înainte de a ajunge să numeri până la trei! 

Nick tăcu. Gândul de a fi eliminat îi produse o stare neplăcută. 
Umilitoare. 

— Eu... doar credeam. Lasă, spuse el. 

Când Colin răspunse, tonul lui era mai prietenos. 

— Sunt reguli, bătrâne. Și crede-mă, merită să le respecţi. Jocul 
este grozav. Și devine tot mai grozav. 

Geanta cu misterioasa cutie atârna greu în mâna lui Nick. 

— Mă bucur. Mai vorbim... 

— Tu nu joci de mult. Colin deveni pătimaș: Dar ai să vezi. 
Acum respectă regulile. Una dintre ele este să nu trăncănești. 

Nick se folosi de schimbarea dispoziţiei prietenului său pentru 
a-i pune o ultimă întrebare: 

— Tie ţi s-a blocat vreodată jocul? 

Colin râse. 

— Să se blocheze? Nu. Dar știu la ce te referi. Cobori tonul de 
parcă s-ar fi temut că cineva trage cu urechea. Uneori... pur și 
simplu nu vrea. Așteaptă. Te încearcă. Ştii ceva, Nick? Eu cred 
uneori că trăieşte. 


Nick lăsă în urmă micile grădini din stânga și din dreapta dru- 
mului. Dollis Brook curgea domol pe lângă el, aproape neauzit. 

„Eu cred uneori că trăiește.“ Ce glumeţ Colin ăsta! 

Soarele ieși de după nori în clipa în care Nick intră în pădure. 
Se opri, lăsă razele calde să îi lumineze faţa. Dacă în pădure ar 
căuta un loc liniștit și dacă acolo ar dezlipi cu grijă banda adezivă 
de pe cutie... Doar ca să arunce o privire. Doar ca să știe ce era în 
ea atât de greu. 

Nick lăsă să treacă pe lângă el trei alergători și se uită în Jur. 
Acum nu îl supraveghea nimeni. Se vedea o plimbăreaţă cu un 
câine, dar era la o depărtare suficient de mare. 

Simţind niște furnicături pe spinare Nick scoase cutia din geantă. 
Avea cel mult mărimea unei cutii pentru țigări de foi, dar conţinutul 
ei nu avea nici o legătură cu ţigările. Nick ţinea cutia înclinată într-o 
parte și ceea ce se afla înăuntru alunecă spre stânga. 

Era probabil ceva din metal, ceva nu prea mare. Judecând după 
timpul necesar pentru a aluneca dintr-o parte a cutiei în cealaltă 
parte, rezulta că obiectul nu ocupa nici măcar jumătate din cutie. 

Nick încercă să bage o unghie sub banda adezivă. Era al naibii 
de bine lipită. Încercarea de a o dezlipi ar dura mult și ar lăsa urme. 
Nu era o idee bună. 

Un hămăit furios îi întrerupse gândurile lui Nick. Un labrador 
și un câine de vânătoare maroniu se întâlniseră ceva mai departe și 
era evident că nu se simpatizau reciproc. Cele două proprietare ale 
câinilor trăgeau de lese pentru a despărți animalele. 

Nick vâri cutia în geantă și intră în pădure însoțit de schelălăitul 
unuia din câini. 


Nu a fost dificil să găsească viaductul Dollis Brook, pentru că 
acesta se ridica mult deasupra pădurii și a străzii; pe el treceau și 
liniile lui Northern Line. Un tramvai rapid ce aluneca pe șine la 
optsprezece metri deasupra solului, în lumina puternică a soarelui. 
Însă sub viaduct era umbră şi umezeală. 

Una dintre arcadele viaductului, în apropierea străzii — spusese 
solul. „În apropiere“ era ceva relativ. Nick se decise pentru a doua 
dintre arcadele masive și piti cutia în iarba care lângă piciorul pilo- 
nului creștea foarte înaltă. Putea fi găsită aici, dar nimeni nu se va 
poticni din greșeală în ea. 

Privi mulţumit în jur, până când îi trecură prin minte cuvintele 
solului: „Pleacă fără să mai priveşti înapoi“. 

Altfel ce s-ar întâmpla? Logic judecând — nimic. Jocul nu putea 
să ştie dacă și cum și-a îndeplinit el însărcinarea. Pe de altă parte 
Jocul îi știuse numele. Ascunzătoarea cutiei și inscripţia Galaris. 

O garnitură trecu cu mare zgomot pe deasupra capului lui Nick 
în direcţia Mills End. Deci nu trebuia să se întoarcă. De fapt nu 
exista nici cel mai mic temei pentru asta. Cu excepţia maniei perse- 
cuției și Nick nu suferea de așa ceva cu siguranță. 

Împături sacul de sport și îl puse sub haină, apoi părăsi locul 
fără a mai privi în urmă. 


Era aproape vremea prânzului când Nick ajunse acasă, în mână 
cu o pungă din hârtie care conţinea patru brioșe abia cumpărate. 
Mama tocmai era la a doua cafea. 

— Am stat la taclale, mormăi Nick și aranjă brioșele pe o farfurie. 

Era leșinat de foame. 

— Mai vrei o cafea? 

— Cu plăcere, dacă se face repede. 

Mama își făcu de lucru la cafetieră, dar în tot acest timp arun- 
când priviri pofticioase farfuriei cu brioșe. 

— Sunt din acelea cu cipsuri de ciocolată? 

— Da, cele două mai închise la culoare. De cele cu cocos nu te 
atingi, sunt ale mele. 

Mama îi puse sub nas o ceaşcă-jumbo cu cappuccino cu lapte bătut. 

Nick devoră prima brioșă cu senzaţia că aceasta îl scapă de 
moartea prin inaniţie și sorbi și jumătate din cafea. 

— După masă mă duc la unchiul Hank, care renovează. Ar fi 
drăguţ dacă ai veni cu mine. Tata trebuie să ţină locul unui coleg, 
aşa că ești singurul care ajunge la plafon fără scară și cineva trebuie 
să îl vopsească. 

Nick era cu gura plină, ceea ce oferi câteva secunde preţioase. 

— Mi-ar plăcea, zise el punând cât mai mult regret în voce, dar 
după cum știi am peste câteva zile o lucrare teribil de dificilă la 
chimie. Mă gândeam ca astăzi... 

Privirea mamei era amuzată și în același timp cercetătoare: 

— Vrei să înveţi la chimie? Nu vrei să ieși pe terenul de sport ori 
la cinematograf? 

— Jur. 'Lerenul de sport sau cinematograful nici nu intră în dis- 
cuţie astăzi. 

Nick îi zâmbi mamei cu conștiința la fel de curată ca zăpada 
proaspăt căzută. Ultimele lui cuvinte erau pe deplin adevărate. 


Porneşte computerul. Introduce DVD-ul. Îşi pune căștile pe 
cap. Câteva secunde de așteptare, până când pornește programul. 

— Sarius, se aude o voce fantomatică. 

Se află în grota în care noaptea trecută avusese loc întâlnirea cu 
solul. Dar spre deosebire de atunci pereţii limpezi și netezi ca un 
cristal emanau lumină. Cristalul dorințelor? 

Sarius este aplecat asupra a ceva ce seamănă cu o monedă din 
aur, când intrarea se deschide și își face apariţia solul. Acesta îl 
măsoară cu privirea ochilor lui galbeni. 

— Ai îndeplinit sarcina pe care ţi-am dat-o? 

— Da. 

— Din curiozitate: ce mai scria pe cutie în afară de Galaris? 

— Cifre. 18.03. 

— Foarte bine. Ai aici un echipament nou. O platoșă, un coif și o 
spadă ca lumea. Sunt mulţumit de tine, Sarius. 

Arătă către o stâncă de forma unei mese, aflată chiar lângă 
peretele din cristal. 

Curiozitatea îl mână pe Sarius imediat acolo. Coiful strălucește 
arămiu și este ornat cu un cap de lup încrustat care își arată dinții. 
Sarius este fericit, lupii fac parte dintre animalele lui preferate. 
Îmbracă platoșa — 9 puncte tărie! — și pune mâna pe spadă, mai 
lungă și din metal mai închis la culoare decât spada lui de până 
acum. Și arată cu totul altfel. Și ca o încoronare a tuturor acestora, 
își pune pe cap coiful. 

— Eşti mulțumit? îl întreabă solul. 

Sarius confirmă din toată inima. Este un Doi și arată cool. 

— Asta nu este tot. 

Solul își strânge mai mult mantia pe trupul slab. 

— Acesta este Erebos. Vei vedea că serviciile credincioase sunt 
răsplătite. Spune-i lui Nick Dunmore să aibă grijă să nu pătrundă 
aici nici un neavenit și să se ducă în curtea interioară a casei vecine. 
Grilajul unui tunel de aerisire este slăbit. Dacă îl scoate și bagă 
mâna în tunel, va găsi ceva. 

Va găsi ceva? De fapt Sarius nu dorește nici o întrerupere, el 
vrea să plece şi să își testeze noua spadă. 

— Chiar acum? întreabă el. 

— Desigur. Aştept. 

Solul se reazemă de peretele din cristal și își încrucișează braţele 
pe piept. 


Întârzieri, nimic altceva decât întârzieri. Nick își scoase casca 
de pe urechi. Trebuia să iasă din cameră cu multă atenţie. Dacă l-ar 
vedea mama, i-ar pune întrebări. Și dacă îl va întreba unde vrea să 
se ducă, nu va avea un răspuns rezonabil. 

Ieși, închise ușa încet și trase cu urechea. Din bucătărie se auzea 
vocea mamei — vorbea la telefon. Noroc nesperat. Se strecură până 
la ieşire, încălță pantofii sport, luă haina și o zbughi afară. 

Curtea interioară a casei vecine era un model de neglijenţă. Cu 
ani în urmă cineva încercase să planteze flori pe micul spaţiu verde, 
dintre acestea cele mai multe se uscaseră. Ceea ce supravieţuise 
crescuse de-a valma. 

Acolo existau trei grilaje pentru aerisire, toate situate la nivelul 
genunchiului. Primul era fixat foarte solid. Nick trase de el fără nici 
un rezultat. Se uită în gaura pătrată blocată de grilaj, văzu doar 
întuneric din care ieșea un iz greu de pivniţă. 

La al doilea grilaj a avut succes. Abia se ţinea și când Nick îl 
trase nu ieși ușor. 

Abia atunci își puse întrebarea referitoare la ce îl aștepta în nișa 
din spatele grilajului. O altă cutie cu data nașterii lui? O nouă sar- 
cină? Sau răsplata menţionată de sol? 

Ciocolată, își zise Nick. Ursuleţi din gumă pentru nopțile lungi 
în care va juca Erebos. Începu să pipăie în interiorul deschizăturii, 
dar își retrase imediat mâna. 

Laşule, își spuse el. Ce s-a întâmplat? Îţi este frică de şobolani? 
Adună-te, aici suntem în lumea adevărată! 

ÎI trecură totuşi fiori când vâri din nou mâna în nișă. Mai întâi 
nu dădu decât de mizerie, apoi simţi ceva din plastic. Trase afară o 
pungă galbenă în care se găsea ceva moale. În prima clipă se gândi 
la o uniformă Erebos pe care toţi jucătorii de nivel 2 trebuiau să o 
poarte, ceea ce era evident ridicol, dar totuși mai explicabil decât 
ceea ce scoase el din pungă cu adevărat. 

Hell Froze Over — astfel era inscripţionat tricoul negru, iar de 
sub text îi rânjea capul de mort acoperit de gheaţă. 

O clipă totul rămase înghițit de liniște. Pentru că asta nu era 
posibil pur și simplu. HFO era o chestie între el și fratele lui, despre 
tricou mai știa doar Finn în afară de el însuși. Și era sigur că nu scă- 
pase nici o vorbă despre asta faţă de sol or față de altcineva. Mai 
aruncă o privire asupra etichetei cu măsura tricoului: XXL. Deci 
exista totuși la livrare. 

ÎI va suna pe Finn. Desigur, altă explicaţie nu exista: probabil că 
Finn fusese cel care ascunsese tricoul aici. ÎL trecu pe sub nas — 
mirosea a fum rece, ca în locuinţa lui Finn? Nu, doar a detergent și 
puţin a pivniţă umedă. 

Era posibil ca Finn să joace Erebos? De ce nu? Uneori puteau 
exista coincidenţe derutante. 


— Unde ai fost? întrebă mama când el intră în casă. 

Ce bine că fusese băiat deştept și vârâse tricoul sub haină. 

— Am ieșit doar puţin. Mi-am cumpărat gumă de mestecat. 

Chiar avea un pacheţel cu gumă în buzunar, dar mama nu îi 
ceru să i-l arate. 

Revenit în camera lui, Nick se asigură rapid că solul era la locul 
lui, apoi luă telefonul mobil din noptieră și îl sună pe Finn. 

— Hei, micuţule! Ce bine că suni. Ce este? 

— Finn, ai primit tricoul HFO? 

O scurtă pauză. 

— Nu, doar ţi-am scris. Acum dimensiunea ta nu este disponi- 
bilă, dar fac tot posibilul. OK? Nu știam că este atât de important 
pentru tine. 

— Nu, nu, nu-i nimic. Nu te stresa. 

Finn nu minţea, de ce ar fi făcut-o? 

— Nu te supăra, Nicky, am treabă, magazinul este plin de oameni. 

— OK. Stai puţin, în ultimul timp joci mult pe computer? 

— Deloc. Pur și simplu nu am timp, așa-i afacerea asta! 

Finn râse și închise lăsându-l pe Nick mai nedumerit decât 
fusese înaintea discuţiei. 


Solul nu pare nerăbdător, ba dimpotrivă. Încet, de parcă ar fi 
dispus de tot timpul din lume, se îndepărtează de perete. 

— "Ţi-ai găsit răsplata? 

— Da. Mulţumesc. 

— Sper că a fost pe placul tău și ti-a făcut o bucurie. 

— Sigur. Chiar una mare. Pot întreba ceva? 

Solul pare să ezite. 

— Normal. Pune întrebarea. 

— De unde știi ce îmi doresc? Nu puteai să știi asta. 

— Este în puterea lui Erebos. Bucură-te că îl ai de partea ta. 
Solul înclină capul și pe chipul lui slab se ivi un zâmbet crispat. Nu 
ne dezamăgi și lucrurile vor rămâne așa. Și acum spune-mi ce te 
atrage mai mult. Poţi da o mână de ajutor la distrugerea unui sat al 
orcilor, de aici se poate lua mult aur. Ori cauţi trecerea secretă către 
Orașul Alb. Acolo au loc mâine lupte în arenă. Este o bună posibili- 
tate ca din Doi să ajungi Trei. Ori poate chiar Patru. 

— Merge așa? 

— Şi încă cum. În arenă se demonstrează din ce aluat e făcut un 
luptător. Acolo poţi câştiga tot sau poţi pierde tot. Desigur, cel mai 
bine ar fi să câştigi. Cristale ale dorinţei, arme, rang. Ultima dată 
un vampir cu numele de Drizzel i-a luat trei ranguri unui alt vampir, 
Blackspell. Într-o singură luptă. 

— Merge așa? repetă Sarius entuziasmat de posibilitatea ce i se 
oferea brusc. 

— Bineînţeles. 

Sarius se decide: ducă-se dracului satul orcilor! 

— Caut orașul. 

— Bună alegere. Mai rămâne să îl găsești în timp util. Înscrierea 
pentru lupte se încheie mâine, când ceasul din turn va bate de trei 
ori. Mult noroc! 

Solul îl salută cu un semn făcut cu degetul lui noduros și Sarius 
iese din grotă pe o pajiște plină de flori și inundată de lumina soa- 
relui. Este din nou singur cu el însuși. 


Pomi în floare, tufe înflorite. Se învârte în jurul lui și nu vede 
nicăieri vreun indiciu pentru Orașul Alb. Și, ca să nu stea chiar pe 
loc, pornește înainte. S-a mai dovedit a fi o alegere bună. 

Ciripitul păsărelelor îl calcă pe nervi. Acesta mai curând im- 
pune o atmosferă de picnic decât una aventuroasă. În orice caz o 
trecere secretă nu este vizibilă. Nu se vede nici măcar un mușuroi 
de cârtiță. 

ȘI totuși, în iarba din faţa lui este ceva. Ar putea fi o bucată de 
pânză, poate o flamură. Se apropie, se apleacă și înlemnește. Ridică 
pânza pătată cu sânge care încă mai picură. Este o cămașă. 

Aude din depărtare un zgomot ca un mârâit înăbușit. Sarius az- 
vârle cămașa și începe să fugă. De mârâitul care nu pare nici animalic, 
nici uman, ci un amestec oribil din ambele. Acum indicele lui de 
rezistenţă este mai lung, constată el în timp ce urcă o înălțime lină. 

Din pură întâmplare se oprește înainte de a cădea într-un crater 
căscat dintr-odată în vârful înălțimii. Aruncă o privire în adâncul 
acestuia, care se crapă abrupt și în nici un caz îmbietor. Dincolo de 
el mârâitul este mai puternic și în ciuda curiozităţii nu vrea să știe 
cine sau ce scoate acest zgomot. La câţiva pași spre dreapta desco- 
peră o scară ruginie, destul de dubioasă, dar care pare o ademeni- 
toare posibilitate de a descoperi făptura mârâitoare. Se gândește la 
cămașa însângerată și pune prudent piciorul pe primul fuștei al 
scării. Acesta scrâșnește, dar în același moment începe să se audă 

acea minunată muzică, ceea ce îi întărește lui Sarius convingerea că 
se află pe drumul cel bun. Nu poate să facă nici o greșeală. Fără a 
mai șovăi coboară pe scară purtat de melodie și cu gândul la bucu- 
ria ce îl așteaptă Jos. Pe măsură ce coboară se face tot mai întuneric. 
Când ajunge jos poate să zărească doar ceea ce făcliile de pe pereţi 
dezvăluie în lumina lor tremurătoare: pereţi ciopliți în stâncă, tre- 
ceri, căi, bifurcaţii. A coborât într-un labirint. Se bizuie pe noroc și 
în câteva secunde pierde orice orientare. 

În inventarul de care dispune nu se află nimic cu care să poată 
marca pereţii pe lângă care trece. Nici cretă, nici fir. Poate doar 
încerca să zgârie stânca, dar se fereşte să facă asta cu noua spadă. 

O privire aruncată în sus îi trădează faptul că acea crăpătură 
prin care coborâse a rămas mult în urmă. Lumina zilei nu răzbate 
până aici, dar la distanţe neregulate de pereţi sunt prinse făclii. 
Între ele întunericul are diferite grade de întunecime. 

Sarius continuă să meargă și ecoul pașilor lui este multiplicat de 
pereţi. Sunt doar pașii lui? Se oprește și ecoul se stinge și el. 

Melodia îl încurajează să meargă înainte. Alege tot la întâmplare 
la prima bifurcatie să meargă la stânga și imediat regretă, pentru că 
următoarea făclie se află al naibii de departe. Se grăbeşte să ajungă la 
lumină, dar se oprește. Ceva sclipește în peretele de stâncă. Un cristal 
al dorințelor? Sarius pipăie stânca, dar sub atingerea lui ceea ce 
sclipea se stinge și curge pe perete lăsând o urmă mucilaginoasă. Se 
îndepărtează scârbit. Ajunge în sfârșit la următoarea făclie, după 
care se face din nou o răscruce. La dreapta ori la stânga? 

La stânga este mai multă lumină. Se strecoară atent după colţ, 
cu spada în mână. Fiecare dintre pașii lui răsună amplu — dacă 
există aici monștri, l-au auzit de mult. 

Ajunge iarăși la o răspântie. Ceva asemănător neliniștii se tre- 
zeşte în el. Sigur, mai dispune de mult timp pentru a se înscrie la 
luptele din arenă, dar aici totul pare a fi la fel. Stânci negre, făclii, 
băltoace de apă. Altceva nimic. De-a lungul și de-a latul nici un 
luptător, se gândește el, dar imediat după răscruce se împiedică de 
un trup. Îl pătrunde groaza atât de profund, încât sare în picioare 

cât poate de repede și îndreaptă spada spre obstacolul de care s-a 
împiedicat. 

O femeie-pisică. Îi verifică numele: Aurora. Cingătoarea ei mai 
are doar slabe urme de roșu, restul este negru precum cărbunele. 
Deci nu este moartă de tot. Când o atinge, ea își mișcă puţin mâna. 
Sarius are nevoie de un moment până să își dea seama ce vrea ea. 
El aprinde un foc. 

— Mulţumesc. Era cât pe-aci să mă curăţ. Mă poţi ajuta? 

— Ce te-a surprins? 

— Un scorpion uriaș. Aleargă vreo trei, patru pe-aici. Dacă te 
înțeapă, ești în găleată. 

Scorpioni uriași! Așa ceva nu sună prea încurajator. 

— Suntem doar noi aici, jos? 

— Pe naiba, sunt o mulţime. Ascultă, întâmplător ai darul tă- 
măduirii? 

Sarius trebuie să se gândească. La starea în care se află Aurora, 
sunetul care însoțește rana trebuie să fie insuportabil. 

— Îl am. Dar nu l-am folosit niciodată. 

— Fir-ar...! Eu nu îl am și nici nu știu cum se procedează. 

Sarius se gândește că ar trebui să fie tot ca la aprinsul focului și 
încearcă. După puţin timp se produce un fulger roșu. Cingătoarea 
Aurorei devine mai roșie. În schimb indicatorul forței vitale a lui 
Sarius scade considerabil. Nu avusese în vedere asta, el are nevoie 
de fiecare scânteie de energie pentru a nu muri aici. 

— Ai fi putut să îmi spui asta, se răstește el la Aurora. 

— ce 

Femeia-pisică și-a revenit atât de mult, încât se poate ridica și 
poate să își reia arma. Un bici cu nouă curele — ce potrivire! 

— Că vindecarea ta se face pe socoteala indicatorului meu vital! 

— Calmează-te! Indicatorul tău se regenerează. Este altfel decât 
la rănile adevărate. 

Sarius continuă să-și privească furios cingătoarea. Parcă era o 
mișcare în ea. Din cenușiu redevine roșie milimetru cu milimetru. 

— Şi tu cauţi orașul? întreabă Aurora. 

— Da. Nu aveam nici un chef să mă încaier cu orcii. 

— Nici eu. Cu toate că ei ar fi mai convenabili decât scorpioni. 
Ăştia au băgat groaza în mine, crede-mă. 

Sarius își puse fără să vrea întrebarea dacă el o cunoaște pe 
Aurora. Din afara jocului Erebos. 

— Al auzit mârâitul de mai adineauri? Sus, pe colină. 

— Evident. 

— Ştii ce dobitoace erau acestea? 

— Nu erau dobitoace, erau zombi. Eu a trebuit să le fac de petre- 
canie la doi dintre ei înainte de a ajunge la scară. Îţi venea să vomiţi, 
se fărâmiţează dacă le tragi una. 

În sinea lui Sarius e bucuros că n-a văzut nici un zombi. A fost o 
alegere bună să coboare. Cu toate că acum crede că aude ceva. Pași 
mărunți ai mai multor picioare pe podeaua dură din piatră. 

— Eşti abia un Doi? întreabă Aurora. 

— Da și? Tu ce ești? 

Deasupra lor bubuie ca la apropierea unei furtuni. 

— Nu am voie să spun. Ştii regulile. 

Pașii mărunți se apropie. Nu îi aude și Aurora? Sau nu au nici o 
importanță? 

— Cel puţin poţi să îmi spui cine mai este aici, Jos, în afară de noi? 

— Oricum ai să vezi tu însuţi curând. Unii pe care nu îi cunosc și 
unii care sunt mereu de față. l-am văzut mai înainte pe Nodhaggr, 
Duke și Nurex, dar mai sunt Samira, pe care nu am mai întâlnit-o, 
şi un vampir. 

— Pe Samira o cunosc eu, zice repede Sarius. 

— Da, şi? În orice caz ea a șters-o când... 

Scorpionul negru care ţâșnește de după colţul din spatele Aurorei 
este imens și zgomotul făcut de picioarele lui nu se aude. Sarius se 
fereşte de acul ridicat și ridică spada. Ar putea să încerce să îi reteze 
insectei un cleşte când se va mai apropia. Dar scorpionul nu se 
apropie de el, ci se oprește lângă Aurora, care îl observă prea târziu 
și o înţeapă. Aurora se prăbușește pe podea. Cingătoarea ei mai are 
ceva roșu? Sarius nu are timp să verifice și nici chef nu are să mai 
irosească energie vitală cu femeia-pisică. Crede că aude venind din 

cealaltă parte un alt scorpion. Acesta i-ar tăia calea, așa că ar trebui 
să se întoarcă... 

Sarius nu stă mult pe gânduri. Îşi face vânt și loveşte cu spada 
cleștele din stânga. Se aude un zgomot ca de metal ce lovește metal. 
Scorpionul se retrage puţin. Sarius împunege în locul unde se vede 
capul minuscul, insecta lovește cu cleștele și ridică din nou acul în 
aer. Din vârful acestuia pică ceva pe podea — sânge, venin ori am- 
bele — care formează jos o băltoacă aburindă. 

Acum Sarius ţintește acul, care se clatină nu mult deasupra 
capului său. Şi îl nimerește la a doua încercare. Scorpionul zvâc- 
nește înapoi, se întoarce și fuge dispărând într-unul dintre puţurile 
întunecate ale labirintului. 

Sarius îi aruncă o ultimă privire Aurorei, rămasă nemișcată și 
pleacă. Am ajutat-o o dată, asta trebuie să fie destul. În timp ce aleargă, 
supraveghează atent zona din jurul lui. De ce Aurora nu a auzit 
scorpionul? Are o vagă bănuială. Ea era rănită și voia să scape de 
sunetele stridente din trupul ei. Gravă greșeală. 

Trage cu urechea la orice zgomot din spatele lui. Nu se va lăsa 
luat prin surprindere. Nu va muri ca Doi. 

Simte că un scorpion este pe urmele lui. Oh, îl poate și auzi. Se 
va feri să renunţe la unul dintre simţurile lui. Dar cu toate acestea 
nu are o strategie cum să iasă teafăr din labirint. 

O clipă se oprește și ascultă. Nici un zgomot de luptă. Nu se mai 
aude nici scorpionul care îl urmărea. Sarius este neliniștit. Merge 
încet mai departe, o ia spre dreapta, unde se află în faţa unei răs- 
cruci. În acest labirint se poate muri de foame? 

Îşi urmează instinctul și o ia la stânga — vede un scorpion lipit 
de perete ca un păianjen, pe plăcile lui dorsale reflectându-se 
lumina făcliei. Este mai mare decât ultimul. Îşi balansează acul de 
parcă ar vrea să îl hipnotizeze pe Sarius. Mai repede ca gândul 
ridică spada deasupra capului. Nu o rotește, ci pur și simplu 
împunge țintind centrul trupului blindat, acolo unde plăcile dorsale 
se îmbină... 

Se produce un scrâșnet oribil. Spada pătrunde adânc în corpul 
insectei care încearcă turbată să îl nimerească pe Sarius cu acul. 
Dar nu se poate mișca, spada o ţine imobilizată. Braţele lui Sarius 
tremură — a imobiliza scorpionul este mai epuizant decât a urca în 

fugă versantul unui munte. Nici nu acceptă să își imagineze ce se va 
întâmpla când indicatorul lui de rezistenţă va ajunge la zero. 

Mori — gândește el —, mori odată! 

Cândva — lui Sarius i se pare că au trecut ore — mișcările scorpio- 
nului încetează, acesta se înmoaie, coada acoperită cu ace se pleacă 
într-o parte. Poate în sfârșit să își tragă afară spada. Nu s-a gândit 
însă că scorpionii morți nu mai sunt în stare să rămână agăţaţi pe 
pereţi. Când îi trece asta prin cap este aproape prea târziu. Abia 
mai poate sări într-o parte ca să evite să fie îngropat sub greutatea 
creaturii. Aceasta este liniștită, doar din când în când îi mai zvâc- 
nește câte un picior. 

Sarius se așază cu spatele la perete și privește scorpionul mort. 
Trage cu urechea pentru a-și da seama dacă se mai apropie vreun 
confrate de-al acestuia, dar oricât se străduiește nu mai aude nimic. 
Încet, aproape pe neobservate revine melodia. Este una nouă, dar 
în același timp familiară și îl convinge pe Sarius că nu îl mai ame- 
nință nici un pericol. Îşi poate permite să examineze mai îndea- 
proape adversarul decedat și descoperă că îl poate tranșa fără mare 
efort. De exemplu îi poate desprinde clești. Ia cu el cleștii și o parte 
a platoşei dorsale. În ce privește acul veninos şovăie. Cine ştie, 
poate că simpla lui atingere poate să îi dăuneze. Nimic nu își doreşte 
acum mai puţin decât revenirea acelor sunete provocate de o rană, 
sunete ce epuizează nervos. 

Atinge acul cu mare atenţie, doar la capătul lui lat. Nu se întâmplă 
nimic. ÎI desprinde cu toată grija și îl adaugă inventarului personal. 

Când se ridică, la numai câţiva pași de el stă un elf pe care îl 
recunoaște imediat: este Lelant, care între timp se pare că a câștigat 
prin luptă o nouă dotare. Clatină o ghioagă cu ţepi înfricoșător 
de lungi. 

Cei doi se măsoară reciproc din priviri. Nici unul nu aprinde 
focul. În ce-l priveşte pe Sarius, nu dorește să facă primul pas. Se 
simte încă un începător, este doar un Doi. În afară de asta există 
doar o chestiune pe care ar dori să o afle de la Lelant: dacă el este 
Colin. Oricum nu îi va destăinui asta chiar de ar aprinde zece focuri. 

Scorpionul pe jumătate descompus oferă o priveliște hidoasă și 
Sarius nu vrea să-i atingă carnea de un gri-rozaliu care strălucește 

umedă. Face câţiva pași către Lelant, care stă lângă zid ca o umbră 
nemișcată. 

Ce așteaptă? Vrea să meargă împreună cu Sarius mai departe? 
Nu ar fi rău, pentru că în apropiere se poartă lupte din nou. În labi- 
rint se aud clinchete, pocnete și lovituri în metal. 

Sarius își verifică forţa vitală. Este OK; cea mai mare parte din 
ce a pierdut cu vindecarea Aurorei s-a refăcut. De lupta cu scorpi- 
onul a trecut fără pierderi, deci nu ca la ultima bătălie. Îi mai 
aruncă o ultimă privire lui Lelant, care s-a desprins de perete și se 
îndreaptă încet către scorpionul mort. Probabil vrea să se căpătu- 
iască cu acele provizii greţoase. Scorpionul oferă șapte unităţi de 
carne, dar Sarius nu își dorește nimic din ele. 

Zgomotul produs de luptă îi captează întreaga atenţie. Mer- 
gând pe direcţia lui dă de o trecere înspăimântător de joasă, în care 
este întuneric beznă, ajunge la un drum lat ai cărui pereţi par 
păroși, ca și cum ar fi acoperiţi cu un mucegai albastru-închis. La 
următoarea bifurcaţie o ia la dreapta, dar dă din nou într-o fundă- 
tură. Al naibii labirint! Îşi controlează supărarea şi coteşte la 
dreapta. Acest gang nu este luminat nici măcar de o făclie. Dacă 
acolo pândește un scorpion, Sarius îl va observa abia când va fi 
înţepat în spate de acesta. 

Dar multe duc la concluzia că această ramificaţie reprezintă 
calea corectă. Poate să audă zgomotul luptei mai bine decât până 
acum. ȘI clac-clac-ul picioarelor de scorpion. Parcurge o parte din 
drum în întuneric, simțindu-se permanent ameninţat. Ridică spada 
și se întoarce la 360 de grade. Este ceva acolo, în spatele lui? Nu. 

Dacă vrea să meargă mai departe, trebuie să treacă pe aici. 
Tine scutul în faţă, aproape şi spada pregătită și pipăie în întuneric 
pas cu pas. 

Pereţii par a se apropia pe măsură ce înaintează prin acest pas. 
Foarte departe vede o minusculă sclipire de lumină. Acolo trebuie 
să ajungă. Cu senzația că aproape a ajuns grăbeşte pasul. Și cade. Pa- 
nicat împunge cu spada în neant, așteaptă să fie atacat în orice 
moment, să fie rănit, să pornească acel sunet chinuitor, dar nu se 
întâmplă nimic. Se ridică în picioare. Acea luminiţă îi arată că este 
singur aici. Bineînţeles cu excepţia acelui ceva de care s-a împiedicat. 

Se apleacă. Oase, câteva smocuri de păr roșu, un arc lung și 
două săgeți frânte. Căpăţâna scheletului se rostogolise ceva mai de- 
parte, până lângă peretele de stâncă. 

Este unul dintre ai noștri? Nu are importanţă, numai să plece de 
aici. Mai aruncă o ultimă privire stingheră scheletului și pornește 
mai departe. Într-acolo unde este mai multă lumină și mai mult 
zgomot. Acolo, în faţă, are loc o luptă care este mai bună decât 
incertitudinea și mult mai bună decât întunericul izolator. 

Dar unde a dispărut lumina? Cum de se află din nou în faţa 
unui perete? Se întoarce — nu mai ieşi de aici niciodată. Se gândește la 
cămașa însângerată pe care a găsit-o în iarbă. Dacă ar fi rămas sus, 
ar fi luptat cu zombi, dar ar fi făcut-o măcar pe lumină. 

Acum pâlpâie iarăși ceva aruncând o umbră pe perete. Se 
dumirește că este propria umbră abia când o lovește cu spada. 
Ecoul loviturii se pierde în coridoarele întunecate. 

Zgomotul luptei este foarte apropiat, ceilalți trebuie să fie din- 
colo de acest perete. 'Lestează peretele din loc în loc. Platoșa lui se 
freacă scrâșnind de el. Brusc peretele dispare. Sarius se află într-o 
nișă, iar aici, în sfârșit, este o poartă. Bineînţeles încuiată. O cerce- 
tează, descoperă un zăvor și îl trage. Cu toate forţele se proptește în 
ea și reușește să o împingă puţin. Prin crăpătură năvălește lumina 
puternică. Zgomotul luptei este mai puternic decât oricând înainte. 
Se văd niște picioare în cizme căptușite cu blană, apoi în câmpul 
vizual apar picioare negre de scorpion ce lovesc cu zgomot piatra 
podelei. 

O parte din el — o parte mare — vrea să închidă ușa și să aștepte 
până când totul se va termina. Doar nu l-a văzut nimeni, nu? Cu 
excepţia, poate, a solului care vede tot și știe tot... 

Amintirea ochilor galbeni e de-ajuns. Sarius împinge poarta și 
se năpusteşte înainte unde vede trei scorpioni și șase, ba nu, șapte 
luptători. Îl cunoaște pe vreunul dintre ei? Nu are timp să se uite 
mai bine, pentru că un scorpion își părăsește adversarul și se în- 
dreaptă către Sarius. 

Se retrage atent ca spada să-i fie îndreptată în direcţia agreso- 
rului. Acul acestuia ridicat la înălțime pendulează în căutarea vic- 
timei. Sarius lovește lateral trupul scorpionului, se aude un scrâșnet. 
A doua lovitură ţintește acul otrăvit, așa cum alungase scorpionul 

anterior, dar efectul nu este și acum același. Poate că Sarius nu a 
nimerit bine, în orice caz adversarul se retrage doar puţin, pentru 
a contraataca cu viteză dublă. 

Sarius sare la dreapta, acul trece pe lângă el și acum folosește 
ocazia să mai lovească o dată cu spada. În sfârșit, insecta se clatină 
ușor. Cu puţin noroc Sarius l-ar putea străpunge ca pe exemplarul 
anterior, de pe perete. Cleștele ascuţit vâjâie înspăimântător de 
aproape de el și Sarius se ghemuiește în așteptarea groaznicului 
sunet, dar scorpionul a greșit. Lovește iarăși cu arma și blindajul 
cedează. Insecta se îndoaie spre dreapta, Sarius o urmează și 
lovește în abdomenul fără carapace. Lovitură reușită. Brusc alături 
de el apare cineva care lovește scorpionul cu halebarda. 

Cu toate că până de curând Sarius își dorise atât de mult com- 
panie, acum aceasta îl deranjează. Cea care s-a amestecat în luptă 
acum, după ce el suportase tot greul, iar de-acum încolo era vorba 
doar de o plimbare, este o femeie-elf proastă. Cea care i se alătu- 
rase nu se lasă dată de-o parte. Arma ei pare mai puternică decât a 
lui, pentru că trei lovituri cu ea sunt suficiente pentru ca scorpionul 
să cadă inert. 

Sarius este înverșunat. Spada lui este mânjită cu o mucozitate 
cenușie pe care tare i-ar face plăcere să o amestece cu sângele 
femeii-elf care se înghesuise să ia asupra ei partea ușoară. De parcă 
el ar fi avut nevoie de ajutor. De parcă singur nu s-ar fi descurcat. 

Îi verifică numele. Aha, Feniel. Vacă nebună. Ce face asta acum? 
Se repede la scorpionul mort și îl toacă. Spre deosebire de modul în 
care a procedat data trecută Sarius, ea nu este interesată de ac și de 
foarfeci, ci pur și simplu răscoleşte cadavrul. Asta-i bolnavă! 

— Victorie, șopteşte o voce la urechea lui Sarius. 

Priveşte în jur. Bătălia s-a încheiat, dar ceilalți luptători Erebos 
sunt încă foarte preocupaţi. Ca și Feniel descompun scorpionii 
uciși în cele mai mici părţi și Sarius este cuprins de senzaţia că lui 
îi scapă ceva. 

Când aude tropot de copite își dă seama ce urmează. În clipa 
următoare își face apariţia calul înzăuat al solului și călăreţul ridică 
mâna în semn de salut. 

— Aţi făcut o treabă bună și vă veţi primi răsplata. Cred că voi 
începe cu Drizzel. 

Vampirul încă aflat cu ambele braţe în stomacul unui scorpion 
se ridică. Sarius încearcă să nu se gândească cu ce îi sunt mânjite 
mâinile. 

— Te-ai bătut bine, chiar dacă nu excepţional. Îţi dau un scut 
nou. Şi el este bun și nu excepţional. 

Drizzel ia scutul cu mâinile lui lipicioase și îl aruncă pe al lui 
într-un gang al labirintului. Acesta zdrăngăne. 

— Feniel! 

Femeia-elf îl împinge pe Sarius ca să iasă în faţă. 

— Cu bucurie constat că nu ai false scrupule și iei ceea ce îţi 
dorești. Asta ai să faci și în ce privește dotarea ta. Ai 50 de piese de 
aur. Decizi singură ce cumperi. 

Sarius abia se abţine să nu îi tragă una cu spada lui Feniel. S-a 
vârât peste el și pentru asta este recompensată? Asta este bătaie de joc! 

— Sarius! 

Iese în faţă. Am fost grozav, ha, dă-i drumul! Bine de tot pentru un Doi, 
omule! 

— Ai scăpat nerănit din luptă. Complimentele mele. Dar ai inter- 
venit târziu și nu ai omorât tu însuţi scorpionul. Totuși, vreau să te 
răsplătesc. Îți îmbunătăţesc capacitatea de vindecare. De-acum vei 
putea să dai altora mai mult din forţa ta. 

Fâs, asta-i tot. Este tot? Îl priveşte pe sol nevenindu-i a crede. 
Ce fel de răsplată este aceasta? Dacă vindecă, își face singur rău — 
de-acum să își facă și mai mult rău? Nu va mai face apel la acest 
dar, că nu o fi ţicnit! 

— Blackspell! îl strigă solul pe următorul. 

Un vampir pe care îl ridică în slăvi și căruia îi dăruiește o spadă 
de culoare grena, transparentă ca vinul negru. O asemenea spadă 
i-ar fi plăcut și lui Sarius. Dar nu, abia astăzi el a primit una nouă și 
desigur această amplificare a forței de vindecare, grozav! 

Dar de fapt de ce este atât de furios? Și pe Nurax, vârcolacul 
căruia solul tocmai îi dăruiește o pereche de cizme foarte rezistente 
și pe Grotok, primul om întâlnit de el în Erebos, care primește niște 
suluri scrise. 

La fel ca pe Nurax, Sarius o cunoaște și pe următoarea premiată: 
Arwen's Child. Ea este ușor rănită, i se dă băutură tămăduitoare și 

10 monede din aur. Oricare dintre acestea sunt mai bune decât 
rahatul cu care s-a ales Sarius. 

— Gagnar! strigă solul. 

Din spatele unui scorpion mort își face apariţia un bărbat- 
șopârlă zdrenţăros și grav rănit. 

— Gata, Gagnar. Dacă rămâi aici, vei muri. Vino cu mine! 

Gagnar încearcă să se ridice. Pe haina lui zdrenţuită, ca și pe 
cascheta peticită Sarius recunoaște clar cifra unu. Aceasta este im- 
primată cu fierul în material. Nu își poate desprinde privirea de pe 
Gagnar. În sfârşit cineva care este mai neştiutor decât el. Bărbatul-şo- 
pârlă este ajutat să urce pe cal. 

— Aveţi și permisiunea de a aprinde un foc, le face cunoscut 
solul, apoi pleacă. 

Înainte ca vreunul dintre ceilalți să fi reacționat, focul lui Sarius 
deja arde. Arwen's Child și Blackspell se apropie încet, ceilalți se 
întorc să mai răscolească puţin cadavrele. 

— Ce caută de fapt? deschide discuţia Sarius. 

Blackspell tace, dar Arwen's Child îi dă cu plăcere informaţia: 

— Desigur cristale ale dorințelor. 

— În scorpionii morţi? 

Sarius este lovit cu leuca. Asta explică înverșunarea cu care acţio- 
nează Drizzel și ceilalți. Sarius este cât pe ce să li se alăture. 

— Tu ai găsit vreunul? o întreabă el pe femeia-elf. 

— Până acum nu. Ele sunt într-adevăr rare și sunt lucrurile cele 
mai valoroase pe care le poţi dobândi aici. Am fost de faţă când 
BloodWork a scos unul dintr-un păianjen uriaș. Era albastru. Habar 
nu am ce a făcut Blood cu el. 

Sarius priveşte gânditor flăcările care se înalță din focul de 
tabără. Când a pornit de fapt din nou melodia? Nu o remarcase, 
dar acum ea este prezentă și îl întărește. Ar putea să ia deja parte la 
următoarea bătălie, atât de tare se simte și de data aceasta nu se va 
mai lăsa împins la o parte de Feniel. 

— Ştii ce se poate face cu cristalele? 

Arwen's Child răspunde după o vreme. 

— Se spune că ele îţi pot îndeplini cea mai mare dorinţă a ta. 
Poate nu și a învia morţii. Și nici nu te duce în Cercul Interior. 

— Ce este Cercul Interior? întreabă Sarius. 

Nici măcar nu se simte neplăcut din cauza lipsei lui de infor- 
mare. Este efectul melodiei: îl face să se simtă ca un rege. Tu ești aici 
personajul principal, ceilalti sunt doar accesoru. 

Totuși, nu primește un răspuns, pentru că acum intervine 
Blackspell în discuţie. 

— Descoperă tu însuţi. Şi noi am fost nevoiţi să o facem. 

— Bine, bine. Nu a fost decât o întrebare. 

Drizzel și Nurax renunţă să mai scormonească în scorpioni și 
vin la foc. 

— Aţi putea cel puţin să vă curăţaţi, arătaţi respingător, zice 
Arwenv's Child și se întoarce cu spatele la ei. 

Drizzel se așază în stânga el. 

— Ia te uită, Sarius. Credeam că ai dat în primire. Nu te-au lăsat 
rece uriașele femei albastre ale râului? 

— După cum vezi. 

— A fost un măcel tare? 

— Dacă nu ai fi întins-o, ai fi știut. 

— Ai gura cam mare pentru un Doi. 

Sarius tace. Ceilalţi îi pot vedea nivelul, el nu-l poate vedea pe al 
lor. Deodată se simte ca dezbrăcat. 

— Lasă-l în pace, altfel voi povesti câteva chestii pe care le știu 
despre tine, intervine Arwen's Child. 

— Fă-o. Ştii care este părerea solului despre atotștiutori, ripos- 
tează Drizzel. 

În acest moment apare Lelant de după colţ. Se opreşte brusc și 
scoate fulgerător ghioaga de la cingătoare. 

— Aha, fir-ar... este invazie de elfi, oftează Blackspell. 

— "Ţine-ţi pliscul, răspunde Sarius. 

Lelant este unul dintre cei a căror prezenţă îl bucură. Știu cine 
ești, bătrâne. Cu un gest de invitare se dă mai la o parte pentru ca 
Lelant să se așeze lângă el. Dar se pare că acesta nu vrea. Rămâne 
la distanţă de foc. Apoi îi vede pe Feniel și pe Grotok încă ocupați 
cu scorpionii morţi, se îndreaptă către ei, dar se răzgândește. În 
cele din urmă vine lângă foc, dar se menţine cât mai departe posibil 
de Sarius. 

— Hei, Lelant, îl salută Sarius. 

— Cei doi de-acolo caută cristale ale dorințelor? întreabă Lelant 
în loc de răspuns. 

- Sigur, spune Blackspell. Dar nu au noroc. În insecte nu este nimic. 

— Hm... mie mi-a mers altfel. Lelant bagă mâna în geantă și 
scoate un cristal care răspândește o lumină verde. Grozav, nu? 

— De unde îl ai? întreabă Arwen's Child. 

— Nu te priveşte. 

Sarius priveşte fix piatra luminoasă și simte cum interiorul lui 
este cuprins de căldură. Nu mai trebuie să întrebe de unde are 
acesta cristalul. Era scorpionul lui, prada lui, lăsată lui Lelant, de 
care acesta a profitat. Asta este ceva ordinar. 

= Îţi este clar că piatra este a mea, nu? 

— Nu ştiu de unde și până unde. 

— Pentru că eu singur am omorât scorpionul, de-aia. Dacă ești 
corect, scoate cristalul. 

— Visează mai departe. Că doar nu m-am tâmpit! 

Sarius nici nu își dă seama cum de și-a scos spada din teacă. 
Rămâne perplex. De fapt nu vrea să îl atace pe Lelant, vrea doar 
cristalul care este al lui. De-az ști cine sunt, mi l-ai da pur şi simplu. 

— Hei, hei! Fără dueluri în afara orașului! strigă Drizzel. 

— Oho, că îmi este și frică! Un Doi vrea să se dea la mine! îl iro- 
nizează Lelant. O lovitură de spadă și te umflă solul. Hai, fă-o! 
Fă-mi plăcerea asta! 

De formă Sarius mai ţine câteva secunde spada îndreptată spre 
pieptul lui Lelant înainte de a o băga în teacă. În sinea lui se bucură 
că scapă fără luptă. 

— Ştii bine că piatra nu îţi aparţine. 

— De ce nu? Sunt eu de vină că tu dispari luând cu tine doar 
acul şi cleştii? Oameni, ar fi trebuit să vedeţi! Îi taie insectei cleştii şi 
îi înghesuie între lucrurile lui. Ce vrei să faci cu ei? Tartine de clești? 

Sarius îl privește fix pe Lelant. Chipul maroniu, părul negru 
tuns scurt, ochii negri sclipitori. {t-o plătesc eu acasă, ticălosule! 

— Atunci păstrează-l. Eşti un grăsan laş. 

— Dar un grăsan cu un cristal al dorințelor. Ştie cineva în ce 
direcţie se află orașul? 

= Întreabă-ți cristalul, îl ironizează Sarius. Sau, pentru schim- 
bare, străduieşte-te să afli singur. 

Nu mai așteaptă riposta lui Lelant, ci se întoarce cu spatele la 
foc și pleacă prin primul coridor al labirintului, la nimereală. Mai 
bine merge singur decât să fie înconjurat de astfel de idioţi. 

Fusese atât de aproape de a găsi un cristal al dorințelor, atât de 
aproape! Se face tot mai întuneric, dar gândul la afurisitul de Lelant 
îl mână înainte. Dacă acum îi taie calea un scorpion, piftie îl face. 
Mai departe, tot mai departe. Mai are la dispoziţie o mulţime de timp 
să își atingă telul, îi va lăsa pe ceilalți în urmă — asta își propune. 

Din păcate aici toate culoarele par la fel. Nici un indiciu pentru 
Orașul Alb. Rătăceşte mai departe, nu întâlnește pe nimeni, nu îl 
atacă nimeni. După o vreme ce i se pare o eternitate, se oprește. 
Furia lui s-a redus la un bobuleţ aprins în interiorul lui. 

Ce să facă acum? Îi vine să își tragă palme pentru nesăbuința de 
care a dat dovadă. De ce nu i-a cerut măcar lui Arwen's Child să 
meargă cu el? Ea fusese de partea lui, nu ar fi trebuit să o lase 
împreună cu ceilalți. Ar fi putut pe urmă să facă focul. Nu ar mai 
fost de unul singur. 

Mai încearcă încă o dată să se orienteze. Trebuie să dea de un 
indiciu. Poate pietricele albe pe direcţia corectă ori bătăi de clopote 
la fiecare oră. Încearcă să audă ceva. Cercetează cu privirea în 
toate direcţiile. Trage cu urechea la fiecare bifurcaţie. Și la treia 
aude ceva, nu clopote, ci un foșnet. Foarte încet, dar este un indiciu. 
Ceva spre care poţi merge. 

Foșnetul devine tot mai clar. Renunţă la prudenţă, ceva îi spune 
că nu îl ameninţă nici un pericol. Un moment se oprește, pentru 
a-și da seama de unde îi vine această siguranţă. Este muzica. Uşor 
și pe neobservate s-a modificat; acum îi dă încredere și siguranţa că 
se află pe drumul cel bun. 

Câteva minute mai târziu Sarius descoperă sursa foșnetului: un 
râu subteran ale cărui ape par negre în lumina slabă a făclici, dar 
când se apropie apa se dovedește a fi roșie ca sângele. 

Involuntar în mintea lui Sarius apar imagini oribile: câmpuri de 
bătălie, grămezi de leșuri, ritualuri de jertfe. De undeva trebuie să 
vină sângele. 

Dacă este sânge! Precis nu poate spune. Culoarea apei ar putea 
avea o legătură cu piatra albiei râului sau... Nu are importanţă. 
Oricum Sarius nu va bea din ea, deși nu i-ar strica pentru întărire. 

El se află pe marginea pietroasă, iar apa curge drept, ca printr-un 
canal. Deseori orașele sunt construite pe margini de râuri, deci va 
urma cursul acestei ape ca pe un fir roșu. Dar în aval ori în amonte? 
Caută în jur un indiciu, nu găsește și decide să meargă în susul apei. 

După puţin timp se mai luminează — focuri aprinse pe malul 
râului la distanţe regulate luminează drumul. Totul devine brusc 
un joc de copii. Sarius aleargă, aleargă mai repede când descoperă 
o scară, dar trebuie să se oprească, pentru că nu s-a uitat la indica- 
torul de rezistenţă. Îi revine respiraţia normală și continuă să urce, 
muzica parcă jubilează, îl întâmpină lumina zilei. 

Priveliștea care i se oferă când ajunge sus este minunată. Ziduri, 
turnuri și arcade din marmură albă sunt scăldate de lumina soa- 
relui, ba chiar strada care duce spre oraș are străluciri de fildeș. 

Sarius nu se mai grăbeşte. Orașul pare că îl aşteaptă doar pe el. 
Soarbe din priviri priveliștea și pornește încet. 

Cei patru paznici ai porții îl salută înclinând lăncile, o fanfară 
începe să cânte și pristavul burduhănos anunţă de pe zidul orașului 
ultima veste: 

— A sosit Sarius! Sarius, cavaler din stirpea elfilor, intră în Ora- 
şul Alb. 


— Mai vrei orez? 

Mama flutură plină de iniţiativă polonicul plin deasupra farfu- 
riei lui Nick. 

— Nu, mulțumesc. 

— Nu îţi place? Scormonești ciudat prin carne. 

Lui Nick îi vine greu să se concentreze asupra spuselor mamei. 
Sarius tocmai ocupase o cameră într-un han al Orașului Alb și han- 
giul îi impusese trei ore de odihnă. Tac — ecranul se înnegrise, pa! 

— Hei, mama te-a întrebat ceva! 

— Da, tată, scuze. Nu, îmi place foarte mult, doar că sunt cam obosit. 

Tatăl soarbe din paharul cu bere și se încruntă. 

— Nici măcar nu ai avut școală astăzi. 

— Nu, a învăţat la chimie, sare mama în ajutorul lui. Fii bucuros 
că ia școala în serios, ieri am vorbit cu Mrs. Falkner. Fiul ei nici nu 
mai dă pe-acasă și la școală nu le face decât necazuri... 

Gândurile lui Nick o iau razna din nou. Nu se înscrisese pentru 
luptele din arenă. Nici măcar nu știa unde trebuia să se ducă pentru 
asta. Dacă nu găsește locul corespunzător ori dacă înainte va mai 
avea de rezolvat sarcini? Va fi la ananghie. Acum mai era doar o 
oră până la expirarea timpului de odihnă. Mama va adormi în fața 
televizorului, iar tatăl se va duce probabil la cârciumă pentru a treia 
bere. Ar fi fost mai bine dacă Sarius și-ar fi luat pauza mai târziu — 
la miezul nopţii, când Nick oricum ar fi fost obosit. Se întreba dacă 
ceilalți găsiseră între timp râul roșu sau dacă încă mai rătăceau 
prin labirint. 

Se frecă la ochii care îl ardeau. Hangiul îi povestise lui Sarius 
despre fantasticul făurar de arme din Orașul Alb și îi examinase 
dotarea. Dar Sarius nu avea aur și nici cristale ale dorințelor. Nu 
ştia nici cum își va plăti camera, dar trebuia să ia una. Ordin scris 
al solului. 

Afurisitul de Lelant. Luni îl va lua de piept pe Colin, pe sacul 
acesta de rahat. 

=... deja săptămâna viitoare? 

"Tăcerea bruscă ce a urmat acestei întrebări îl făcu pe Nick să 
presupună că ea îi fusese adresată lui. 

— Scuze, mai poţi să repeţi? 

— Te-am întrebat dacă lucrarea ta la chimie va fi săptămâna vii- 
toare. Doamne, Nick, ce-i cu tine? 

Abdomenul proeminent al tatălui se lovi de marginea mesei 
când acesta se aplecă supărat. 

— Găsesc că nu este în regulă modul în care eviţi discuţia aceasta, 
în fond este vorba despre tine. 

— Da, îmi pare rău. Fără întrebări de genul „de ce?*, „cum 
aşa?“ „din ce cauză?“ — își zise Nick în sinea lui, apoi continuă: Ter- 
menul este săptămâna viitoare, dar cred că stăpânesc situaţia. Cum 
a fost la serviciu astăzi? 

A-l întreba pe tată despre munca lui însemna a da apă la moară. 
Totdeauna avea ceva de povestit. Astăzi a fost un pacient care i-a 
vârât în buzunar infirmierului Dunmore cinci lire ca să îi aducă 
pește și cartofi prăjiți de la o cârciumă din apropiere. 

— Dar avea colesterolul mai mare decât distanţa de aici până în 
Nepal, explică tatăl servindu-se iarăși din supa de pui. Ca să vezi că 
sunt și oameni care se îndoapă până și în spital. 

Nick zâmbi automat și se văzu în gând înapoi în Orașul Alb. 

— Pot să mă ridic? 

— Sigur, îi răspunse mama. 

— Ajut-o pe maică-ta la vase, îngăimă tatăl între două înghiţituri. 

Nick strânse masa în mare grabă, îndesă farfuriile și paharele în 
chiuvetă și urcă în fugă scara până în camera lui. Deși știa că nu o 
să meargă, încercă să pornească jocul, dar degeaba. 

Mai rămăseseră 45 de minute pe care le putea folosi pentru 
chimie. În el totul se revolta împotriva acestei perspective. Hai — 
încerca el să se convingă —, măcar câteva formule. 

Exact în momentul în care deschidea cartea și lupta cu indispo- 
ziţia de a o face, în cameră intră tatăl. 

— Am uitat să te întreb dacă mâine... dar tu chiar înveți! 

— Eh, da. 

— Este greu? 

— Poţi fi sigur. 

Tatăl veni în spatele lui și se uită în carte plin de interes binevoitor, 
care după câteva secunde dispăru lăsând loc neputinței părintești. 

— Dumnezeule! La asta chiar nu-ţi pot da o mână de ajutor, Nick. 

— Nici nu trebuie, tată. Mă descurc singur. 

Tatăl îi puse mâna pe umăr. 

— Îmi pare rău că te-am întrerupt. Sunt mândru de tine, ştii? 
Oricum se va alege ceva de unul din băieţii mei. 

Nick își înăbuși pornirea de a se scutura de mâna părintelui său 
și își mușcă buzele. După puţin timp se simţi eliberat de greutatea 
de pe umeri. 

— Mă duc până la bar. Nu exagera, Nick. 

Ușa se închise. 

Încă 43 de minute. Se frecă pe faţă cu ambele mâini înainte de a 
se apleca din nou asupra cărții și a se holba la formule. Ar fi de-a- 
juns pentru astăzi dacă ar aşterne măcar câteva fraze pentru lu- 
crarea lui. Închise ochii și repetă ceea ce tocmai citise. Păcat că în 
viața reală nu existau cristale ale dorințelor; le-ar fi folosit cu plă- 
cere la chimie. El nu va fi în stare să scrie măcar o literă. 

Luă o foaie de hârtie și scrise titlul: Identificarea aminoacizilor 
prin cromatografia straturilor subțiri. 

Așa, deci începutul era făcut. Avea acum nevoie de o introdu- 
cere. Deși în felul acesta nu merita să muncească. Dacă tot scria, 
măcar să scrie ca lumea. Va acorda lucrării mult timp, cel mai bine 
mâine după micul dejun. Atunci nu îl vor mai zgâria scorpioni pe 
creier, iar furia cauzată de Colin spera să se risipească. 

Mai aruncă o ultimă privire în carte, apoi deschise calculatorul. 
Din obișnuinţă vizită pagina lui Emily, unde nu era nimic nou. 
Simţi o urmă de dezamăgire, dar îi veni o idee. Cum de până acum 
nu se gândise la asta? Deschise Google și tastă „Erebos“. Trebuia să 
existe o pagină a firmei care dezvoltase jocul, un forum, poate chiar 
update la download. Indicii, chat, tot tacâmul. 

În capul rezultatului căutării Nick găsi o menţiune Wikipedia. 
Așadar Jocul era celebru. Făcu clic pe link și citi: 


Erebos (Epéßog din grecescul épeßóç — „întunecat“) este în mi- 
tologia greacă zeul beznei și personificarea acestuia. După poetul 
Hesiod el a apărut din haos odată cu Gaia, Nyx, Tartaros şi Eros. 
Potrivit lui Hesiod mai întâi a fost haosul (spaţiul gol, abisal) din 
care s-a născut întunericul profund, Erebos. Nyx şi Erebos s-au 
împreunat şi alături de somn și de vis s-au născut relele lumii: 
depravarea, bătrâneţea, moartea, discordia, supărarea, mizeria și 
resemnarea, Nemesis, Moirele și Hesperidele, care aici apar ca 
aspecte amenințătoare ale zeiţei Lunii, dar și bucuria, prietenia 
(Philotes) și mila. 

În legendele ulterioare Erebos era parte a infernului. Era locul 
prin care morții treceau imediat după moartea lor. Deseori Erebos 
era folosit ca sinonim pentru Hades, zeul grec al infernului. 


Nick citi textul de două ori, apoi îl închise. Putea fi foarte intere- 
sant dacă te preocupau zeii greci, dar pentru el era lipsit de valoare. 

Căută mai departe. Una dintre formaţiile muzicale Death-Metal. 
Abia ultima consemnare de pe pagină îi smulse lui Nick o ușoară 
exclamaţie de triumf: „Erebos, joc“. Atât scria. Plin de așteptări 
făcu clic pe link. După un moment, apăru scris cu roșu pe fundalul 
negru: „Nu este o idee bună, Sarius“. 

Cum așa? fu tentat să se întrebe în prima clipă, apoi sesiză mon- 
struozitatea situaţiei și închise fereastra, închise și browserul, de 
parcă voia să îi închidă cuiva o ușă în nas. Nu era real, era doar 
imaginaţia lui. Nu era posibil ca internetul să vorbească cu el. Poate 
că trebuia să reîncarce pagina și să se asigure că se înșelase. Desigur, 
asta era. 


98 URSULA POZNANSKI 


Telefonul mobil sună și lui Nick mai că i se opri inima. Să nu fi 
avut voie să închidă pagina? „Jamie“ — citi el pe display-ul telefo- 
nului și respiră ușurat. 

— Hei! le-am deranjat? Pari agitat. 

— Nu. Totul este OK. 

— Bine. la spune, ai vrea să ieși mâine cu bicicleta la iarbă verde? 
Nu am mai făcut-o de-o veșnicie și vremea va fi bună. 

Nick avu nevoie de un moment pentru a-și construi o scuză 
acceptabilă. 

— Este într-adevăr o idee bună, dar tocmai lucrez la lucrarea 
pentru chimie. Trebuie să îmi iasă neapărat ceva rezonabil și nu 
vreau să risc. 

— Oh! Jamie păru dezamăgit. Ştii ceva? Te ajut eu. Treci mâine 
pe-aici, căutăm amândoi pe internet și cu siguranţă ai să termini repede. 

Rahat! 

— Vom vedea. Dar probabil că de unul singur mă pot concentra 
mai bine. Şi asta... este cumva important. 

Nick strânse ochii. Doamne, ce mincinos suna. Și prostește pe 
deasupra. Interlocutorul lui tăcea buimăcit; Nick putea să audă în 
fundal emisiunea televizorului. 

— Vorbești serios? întrebă Jamie după o pauză neobișnuit de 
îndelungată. Până acum priveai asta cu totul altfel. Oricum noi... 
Ah, asta este! Jamie izbucni în râs. Nick, bătrâne, de ce nu spui 
clar? Ai o întâlnire și te temi că unchiul Jamie te va lua peste picior 
dacă mărturisești. 

— Prostii. 

— Eh, este în regulă. Distrează-te și luni povestește-mi totul amă- 
nunțit. Înainte de weekendul viitor mă dau la Darleen și atunci 
ieşim în patru. 

— Darleen? întrebă Nick interesat fără să vrea. 

— Da, blonda aceea drăguță din orchestra școlii. Mai mică decât 
noi cu un an, cântă la clarinet și poartă fuste de jeans mini. Dar- 
leen. Sună frumos? 

— Aproximativ. Trebuie să plec. Mă strigă mama. 

Minciuna zbură fără probleme de pe buzele lui Nick, deoarece 
ceasul computerului arăta ora nouă fără cinci minute. În curând va 
putea să pornească din nou jocul. 


Camera este sărăcăcioasă și dispune de o singură fereastră care 
nu poate fi deschisă. La fiecare mișcare a lui Sarius patul trosnește, 
făcându-l să se teamă că se va prăbuși și că hangiul i-l va pune la 
socoteală. 

Constată satisfăcut că indicatorul de rezistenţă și sănătatea lui 
nu lasă câtuși de puţin de dorit. Pauza i-a priit. 

Abia când se duce la ușă observă că nu este singur în cameră. 
Un gnom la fel de alb, murdar ca zidul încăperii stă pe un taburet, 
cu braţele cuprinzându-și genunchii. 

— Hei, Sarius! spune acesta și rânjește. Am vești pentru tine. De 
la sol. Sunt, ca să zic așa, solul solului. 

Sarius își pleacă privirea spre vizitatorul a cărui faţă cu nas co- 
roiat strălucește de bunăvoință, totuşi Sarius nu prevede nimic bun. 

— Stăpânul meu nu este încântat de curiozitatea ta, începe 
gnomul. Cred că pricepi la ce mă refer. Desigur el înţelege că vrei 
să ştii mai mult despre Erebos, dar nu apreciază faptul că tu încerci 
să culegi informaţii pe la spatele lui. 

Se scobește între dinți cu unghia lungă a unui deget, descoperă 
ceva verde și cercetează temeinic acel ceva. 

— În schimb este gata să răspundă la întrebările tale. Închipuie-ţi 
că şi el are la rândul lui întrebări pe care să ți le pună! 

Ușor scârbit Sarius observă cum interlocutorul lui vâră înapoi 
în gură bucăţica verzuie și o mestecă. 

— Ce fel de întrebări? 

— Oh, foarte simple. De exemplu: Nick Dunmore cunoaște pe 
cineva cu numele de Rashid Saleh? 

Sarius este stupefiat. Ce este asta? Pe de altă parte, dacă întrebă- 
rile solului rămân atât de simple, se poate socoti norocos. 

— Da, Nick îl cunoaște. 

— Bine. Mai știe Nick ce îi place deosebit de mult lui Rashid? 

Simplu. 

— Se dă cu skateboardul, ascultă hip-hop și citește Stephen King. 

Gnomul dă mulțumit din cap mestecând în continuare. 

— Nick este bine informat. Poate știe el și de ce se teme Rashid Saleh? 

Nu. De unde să știe asta? Există totuși o chestie care îi vine în 
minte. Lui Rashid îi este frică de înălțimi. Odată întreaga clasă a 
fost la London Eye, uriașa roată de pe Tamisa, în care a urcat și 
Rashid, dar era alb la faţă. Mai târziu aproape că a vomat. 

— Nu îi plac înălțimile. Evită turnurile și alte asemenea chestii. 

Gnomul plescăie din limbă. 

— Se potrivește cu ceea ce am aflat deja. Mulţumesc, Sarius. 
Stăpânul meu îţi va ierta probabil curiozitatea exagerată. În con- 
trapartidă am să îți destăinui ceva. 

Se apleacă înainte și îi face cu ochiul lui Sarius. 

— Lista participanţilor la luptele din arenă o găsești la taverna 
Atropos’. Salut-o pe bătrână din partea mea. 

Se ridică, face o plecăciune exagerată și pleacă. Sarius își pune 
coiful și își atârnă scutul pe spinare. Abia în drum spre ușă își dă 
seama de ceva: genomul alb nu îi răspunsese la nici o întrebare. 
Sarius nu îl întrebase nimic. 


Străzile orașului sunt mai mult decât animate în ciuda orei 
târzii. Sarius se deplasează pe drumurile late evitând ulițele lătural- 
nice care îi amintesc de galeriile labirintului. Aici la fiecare colţ sunt 
coșuri cu foc a căror lumină colorează auriu zidurile crem ale 
caselor. Ici și colo Sarius dă de alți războinici, unii dintre ei fiindu-i 
cunoscuţi: Sapujapu, de exemplu, și LaCor. Ar fi vrut să știe dacă 
Drizzel, Blackspell și Lelant sosiseră deja — probabil că da. Nu se 
poate să le fi luat atât timp ca să găsească râul roșu. Ori poate că au 
fost omorâţi de o altă hoardă de scorpioni uriași. Ideea îi plăcu. 

Păcat că nu avusese ocazia să-l întrebe pe gnom de drumul către 
taverna Atropos’, pentru că nu o descoperi în plimbarea pe străzile 
principale. Are nevoie de cineva care să îi poată da această infor- 
maţie. Coșurile cu focuri nu sunt comparabile cu focurile de tabără 
din sălbăticie, constată el. Ele folosesc doar pentru iluminat, dar nu 
facilitează discuţii. 

Îşi dă seama că ar putea să intre într-una dintre prăvăliile aflate 
pe dreapta și pe stânga străzilor abia când remarcă un pitic care se 
chinuie să deschidă o ușă grea din lemn. Pe tăblia din lemn agăţată 
deasupra ei scrie cu litere mari „Măcelărie“. 

După câteva minute, Sarius intră într-o prăvălie cu vechituri, cu 
rafturile pline de ciudăţenii. Privirea îi rămâne pe o tigvă de vampir 
în ai cărei colți sunt înfipte mosoare cu aţă — aici a nimerit bine. 
Mosoarele cu aţă se pot monta desigur și pe acele de scorpion. 

Din cel mai întunecat colt al prăvăliei apare un bărbat cu 
barbă cenușie. 

— Vrei să cumperi ori să vinzi? întreabă acesta fără să mai salute. 

— Să vând, răspunde Sarius. 

Pune pe tejghea cei doi clești, platoșele dorsale și acul. Din nou îl 
cuprinde furia. Putea fi deja proprietar al unui cristal al dorințelor. 

— Aha, scorpion tranșat, constată negustorul. Pentru asta nu pri- 
mești mult. Ar putea să facă excepţie acul dacă mai are otravă în el. 

Examinează acul negru și curbat cu o lupă. 

— Cât primesc pentru toate? întreabă Sarius. Pe mine m-ar inte- 
resa, de exemplu, un cristal al dorințelor. 

Negustorul ridică privirea: 

— Cristalele dorințelor nu se pot cumpăra. Ele trebuie găsite. 
Ori primite în dar. Pentru ac îţi dau trei piese de aur, pentru rest două. 

Nu e prea mult. Tyrania a primit după lupta cu surorile apelor 
40 de monede din aur, își amintește Sarius. 

— Este prea puţin, spune el animat de o bruscă inspiraţie. Vreau 
10 piese de aur, altfel îmi strâng lucrurile. 

Negustorul își plimbă privirea de la fragmentele de scorpion la 
Sarius și invers. 

— Cel mult 6. 

Convin pentru 7 și Sarius iese din prăvălie cu satisfacția că a 
procedat corect. Satisfacţie care îl părăsește pe loc când într-o 
vitrină alăturată vede un ac de scorpion oferit cu 55 de piese din 
aur. Şi, în plus, în agitația negocierilor a uitat să întrebe de drumul 
către tavernă. În prăvălia următoare — o cizmărie în care se vând 

cizme antivenin, cu lame și chiar aruncătoare de fulgere — i se dă cu 
amabilitate informaţia respectivă. 

Așa cum i se indicase, pornește pe a treia stradă la stânga și 
acum se află în faţa unei uși strâmbe cu vopseaua cojită. Pe tăblița 
de deasupra ei este reprezentată o foarfecă întredeschisă sub care 
scrie „La ultima croială“. 

Înăuntru este aproape mai întuneric decât afară, unde dom- 
nește noaptea pe străzi. Felinarele mici aflate pe mese își aruncă 
lumina numai asupra mesei și a mâinilor lucrătorilor. Chipurile 
rămân în întuneric. 

Sarius se oprește în dreptul tejghelei, în spatele căreia se află o 
femeie de vârstă seculară care îl ignoră. Urmăreşte cu degetul ară- 
tător strâmb liniile din lemn și murmură ceva încet. 

— Aș dori să mă înscriu la luptele din arenă, spune Sarius. 

Bătrâna ridică scurt privirea, dar nu răspunde. 

— Unde găsesc listele pe care mă pot înscrie pentru luptele din 
arenă? Mai încearcă el încă o dată. Sunteţi Atropos, nu? 

La auzul numelui ei femeia pare că se trezește. 

— Da, eu sunt. Grăsești lista în pivniţă. 

ÎI examinează cu privirea pe Sarius din cap până în picioare. 

— Chiar vrei să iei parte la lupte? 

— Da. 

— În calitatea ta de Doi? Nu este o opțiune inteligentă. Dar fii 
liniștit, pe mine nu mă priveşte asta. 

Şi revine la vinișoarele din lemnul tejghelei. Sarius găsește niște 
trepte care coboară. În pivniţă este mai multă lumină decât sus, 
deoarece un cămin deschis luminează bolta arcuită. Lasta se află la 
vedere, este fixată pe perete şi este păzită de un soldat. Când Sarius 
se apropie, soldatul i se adresează: 

— Vii să te înscrii? 

= Da. 

— Cum te numești? 

— Sarius. 

Trage cu ochiul pe lângă soldat pentru a vedea lista. Unele 
dintre numele ce apar pe ea îi sunt cunoscute: BloodWork, Xohoo, 

Keskorian, Sapujapu, Tyrania. Din cât poate să vadă, nu apare 
Lelant și nici unul dintre cei cu care a fost în labirint. 

— Cu ce armă vrei să lupţi? 

— Cu spada. 

Soldatul notează ceva în registru. 

— Eşti un Doi, după cum văd. 

Sarius s-a săturat să tot audă asta. 

— Da. Şi? Nu sunt de mult timp aici. De aceea vreau să particip 
la lupte. Ca să progresez. 

Ceva se mișcă în partea din spate a pivniţei. Un om înalt, cu 
părul negru și lung, stă pe un scaun în lumina focului. 

— Dacă te grăbeşti să progresezi, luptă cu mine. Ne vom duela 
noi doi. 

Aspectul celui care îl provocase îl cam nelinișteşte pe Sarius; ceva 
nu este în regulă cu el. De cine îi amintește? Când își dă seama, îl 
străbate un fior: luptătorul străin arată ca Nick Dunmore peste zece 
ani. Același păr negru neted, ochi înguști, gropiţă în bărbie — exact 
trăsăturile lui, doar mai maturizate și abia umbrite de o barbă. 
Numele luptătorului este LordNick. Nu poate fi o întâmplare. 

— Fi, ce este? Ne duelăm ori nu ne duelăm? 

— Dacă îmi este permis aici... 

Partea proastă este că el nu știe care este nivelul lui LordNick. 
Dacă este un Şapte ori un Opt? Dar dacă ar fi doar un Trei, poate 
că Sarius ar avea o șansă. Se gândeşte la cum i-a venit de hac scor- 
pionului și se simte mai încrezător. 

— În tavernă este permis duelul, explică soldatul, care pentru 
spectacolul oferit de o luptă este gata să lase lista nesupravegheată. 
Dar cel mai slab trebuie să îl provoace pe cel mai puternic. În cazul 
de faţă provocarea trebuie să pornească de la Sarius. 

Sarius nu este sigur că într-adevăr vrea să o facă. Până acum a 
luptat doar cu monștri, nu a luptat cu tovarăși de luptă. Pe de altă parte, 
dacă vrea să apară în arenă, nu îi strică să treacă de o încercare. 

— Bine. ÎI provoc pe LordNick la duel. 

— Eşti bun, micuţule! exclamă adversarul. 

El are de ce să râdă, se gândește Sarius. Doar poată să vadă că 
eu sunt doar un Doi. Dă înapoi din faţa lui LordNick care îl și ia 
în vizor. 

— Pe ce luptăm? Mie îmi place coiful tău, îl pui la bătaie? Eu 
pun scutul meu, care are 30 de puncte. 

— În nici un caz nu îmi risc coiful. 

Nici măcar dacă îmi destăinui cine ești şi de ce arăţi ca mine. 

— Ce altceva pui la bătaie? 

Sarius evaluează rapid ceea ce posedă. 

— Patru piese de aur. 

— Ce? Nu merită. 

Făptura care lui Sarius îi pare deranjant de familiară se întoarce 
la masa ei. 

— Ba nu, merită pe deplin, intervine soldatul. Orice luptă aduce 
după sine experienţă și forţă vitală — nu trebuie să subapreciaţi asta. 

LordNick aflat pe punctul de a se așeza, se oprește. 

— Bine, merge și pe patru piese de aur. 

Cei doi iau poziţie de luptă în faţa căminului. Sarius nu își poate 
desprinde privirea de pe chipul lui LordNick; parcă ar trebui să 
lupte cu sine însuși. Așa că nu a fost nici o surpriză faptul că prima 
lovitură reușită a fost a adversarului. Sarius a ridicat scutul mult 
prea târziu, așa că spada lui LordNick l-a atins lateral. Lupta se 
reia imediat. 

Nu există timp pentru o privire cercetătoare aruncată cingă- 
torii. Sarius trebuie să se asigure că va supravieţui unei eventuale 
noi lovituri. Îl atacă pe adversar și îl loveşte întâi în coif, apoi în 
șold. Da! Cingătoarea lui LordNick prezintă deja un loc negru. 

Dar triumful lui Sarius nu durează mult. Adversarul îi lovește 
scutul în faţa pieptului și îi înfige spada în burtă. Sarius cade la podea, 
iar sunetul specific rănirii pornește și îi produce mari suferinţe. 

— Opriţi! 

Între ei intervine o siluetă. Este soldatul. 

— Sarius este rănit grav. El trebuie să decidă dacă luptă mai 
departe ori se recunoaște învins. 

Nu are mare lucru de decis. Sarius nu se mai poate ridica și 
sunetul îi răsună în cap ca un ferăstrău circular; ar vrea să se 
oprească, dar nu are curaj, pentru că poate pierde un avertisment. 
Un indiciu, ceva important. 

— Renunţ. 

LordNick îl presează: 

— Atunci scoate cele patru piese de aur. 

Sarius deschide geanta cu inventarul lui. Cu atenţie, să nu facă 
mişcări care să îi agraveze rana. Îi dă celuilalt suma cerută. Lui îi 
mai rămân încă trei monede. Trebuie să transforme rapid în bani 
obiectele luate de la jefuitorul de morminte. Dacă mai ajunge să 
facă asta, pentru că restul de culoare roșie de pe cingătoarea lui este 
jenant de redus. 

Priveşte într-o parte, unde sunt câteva mese și scaune în penumbră. 
LordNick s-a retras și el tot acolo. De la una dintre celelalte mese se 
ridică încet, cu o mișcare unduitoare, o siluetă. Sub gluga care îi 
umbrește chipul, Sarius recunoaște bine cunoscuți ochi galbeni. 

— Lecţia numărul unu, îl dăscălește solul. Nu provoca nici un 
adversar despre care nu știi absolut nimic. Limitează-te la cei pe 
care i-ai mai văzut luptând. 

Îngenunchează alături de Sarius și îi pune mâna pe cap. Zgo- 
motul ferăstrăului circular se diminuează. 

— Lecţia numărul doi: luptă numai pentru ceva ce merită. 
Pentru patru piese de aur este ridicol să lupti. Și acum ridică-te! 

Îi întinde mâna lui osoasă care lui Sarius îi amintește brusc de 
picioarele scorpionilor, dar pe care totuşi o apucă. 

— Avem ceva de discutat. Vino cu mine. 

Solul îl conduce într-o mică încăpere alăturată în mijlocul 
căreia se află o masă rotundă, iar pe ea o singură lumânare. Se 
așază amândoi. 

— Acum ai nevoie din nou de vindecare, zice solul. Cu siguranță 
că îți mai amintești regulile valabile în această lume. Ai aici doar o 
viaţă, una singură. Eu consider că tu nu ţii în mod deosebit la ea. 

Sarius nu găsește răspunsul potrivit, așa că tace. Nu pare ușor să 
îi faci solului pe plac: îi dojenește atât pe cei care se menajează, cât 
și pe cei care riscă totul. 

— Nu mă înţelege greșit, eu apreciez curajul tău, spune solul de 
parcă i-ar fi citit gândul lui Sarius. De aceea sunt aici. Ca să te ajut. 

Pune pe masă o sticluță cu un lichid auriu ca lumina soarelui. 
Sarius recunoaște băutura pe care o primise după bătălia împotriva 
trolilor. 

— "Ţi-o dau cu plăcere. Şti că mâine au loc luptele din arenă. 
Acestea nu au loc în fiecare zi. Cine vrea să meargă mai departe 
trebuie să participe. 

— Şi eu vreau, răspunde Sarius. 

— Bine. 

Solul se apleacă de parcă ar dori să îi spună ceva confidenţial lui 
Sarius și nu vrea să fie auzit de altcineva. 

— Luptele încep la prânz. Cine s-a înscris trebuie să fie la acea 
vreme în arenă. Fii atent să nu pierzi începutul, altfel nu vei fi admis! 

— În regulă, răspunde Sarius şi întinde mâna spre sticluță. 

— Un moment! 

Ochii galbeni ai solului ard ca o vâlvătaie. Îi pune mâna pe braţ 
lui Sarius și deodată sunetul specific rănilor redevine puternic. 

— Eu am spus că aș vrea să îți dau asta, nu că tu trebuie să o iei. 

Ca urmare Sarius își retrage mâna. Mai durează ceva până 
când solul vorbește din nou. 

— Eu consider că este mai bine ca tu să intri în luptă ca un Trei, 
nu ca un Doi. 

— Ca Trei? Da, ar fi grozav. 

— Atunci să procedăm ca și cum aici s-ar înfăptui al treilea ritual. 
Îți dau o sarcină, Sarius. 

Căzut pe gânduri solul trece băutura tămăduitoare dintr-o mână 
în alta. 

— Desigur că ai păstrat discul de argint care ţi-a deschis jocul Erebos. 

Sarius are nevoie de ceva timp ca să înţeleagă despre ce vor- 
beşte solul. 

— Da, desigur. 

— Bine. Sarcina ta sună astfel: recrutează pentru noi un nou lup- 
tător sau o nouă luptătoare. Copiază discul și dă-l mai departe cui 
crezi tu că este demn de el. Dar respectă regulile! 

O urmă de roșu se ivește în privirea galbenă a interlocutorului 
lui Sarius. 

— Nu trădezi nimic despre Erebos. Nici cel mai mic lucru. 
Explică-i novicelui că îi faci un cadou important. Pentru că îi dăru- 
iești o lume. Asigură-te de tăcerea lui. Explică-i că el nu trebuie să 
arate nimănui acest cadou. Explică-i în așa fel încât să te creadă. 
Instruiește-l că poate intra în Erebos doar singur, fără alți martori. 
Așa cum faci tu. Şi ai grijă ca el sau ea să vină curând aici. 

Solul agită ușor sticluţa cu băutura. 

— Până când nu vine aici noul luptător, nici tu nu mai ai acces la 
Erebos. Și nu vrei să pierzi începutul jocurilor din arenă. 

Sarius înghite în sec. 

— Dar acum suntem în miez de noapte, mâine este duminică! 
Cum să rezolv atât de repede... 

— Asta nu-i treaba mea. Tu ești un luptător deștept și vrei să 
obţii nivelul trei. Dacă durează prea mult, luptele au loc fără tine. 

Sarius este năucit. Cum să reușească atât de repede? Și nu vrea 
în nici un caz să piardă luptele. Dacă el devine acum un Trei și 
dacă luptă bine în arenă, ar putea ca mâine să fie deja un Patru! 

— Te-ai gândit deja la cineva? vrea să știe solul. 

— Da. 

— Cine este? 

— Un prieten, Jamie Cox. Cred că nu este încă aici. 

— Aha, Jamie Cox. Bine. Și dacă nu este el, cine altcineva ar fi? 

Emily — se gândește Sarius. Cu nimeni nu aș împărtăși cu atâta 
plăcere o taină, cum aș face-o cu Emily. 

— Mai există o fată pe care aș putea-o întreba. 

— Cum se numește? 

Nu vrea să îi spună numele. Nu vrea. 

— Este Emily Carver? întreabă solul mai mult într-o doară decât 
din curiozitate. 

Sarius îl priveşte fără să îi vină să creadă. 

— Pentru că, dacă ea este, îți doresc doar mai mult noroc decât 
au avut ceilalți care au încercat până acum. 

Sunetul epuizant nervos, inexplicabilele cunoștințe ale solului, 
presiunea timpului — toate acestea fac imposibil un gând coerent. 
Sarius încearcă să se concentreze asupra esențialului. Îndeplinirea 
sarcinii pentru al treilea ritual. 

Jamie, Emily... Cine ar mai fi? Dan și Alex sunt de mult conta- 
minaţi, Brynne tot așa, Colin, Rashid, Jerome... 

Marea șansă ar fi totuși la fete. Ar putea să o abordeze pe 
Michelle, eventual Aisha sau Karen. Altfel ar trebui să treacă la cele 
din anii mai mici... 

— Adrian McVay ar mai fi o posibilitate, ñ spune el solului. Cred 
că nu este încă aici și cu siguranţă că Erebos are să îi placă. 

Solul cu ochii galbeni clatină abia perceptibil din cap. 

— Nu îl va lua nici el. 

Intervine o pauză pe durata căreia solul nu îl scapă din priviri 
pe Sarius. Rotește tăcut sticluța în mână; auriul băuturii, galbenul 
de puroi al ochilor lui și flacăra alb-gălbuie a lumânării sunt unicele 
pete luminoase din acest spaţiu. 

— Însă aş vrea să încerc cu Adrian, spune Sarius în cele din 
urmă. Cred că este curios în privinţa jocului. 

— Încearcă. Deci Jamie Cox, Emily Carver și Adrian McVay. 
Bine. Aştept unul dintre ei. Dacă te decizi pentru altcineva, anunţă-mă. 

Îi întinde flaconul lui Sarius, aşteaptă ca acesta să îi bea conți- 
nutul și apoi părăsește încăperea. Sarius remarcă faptul că cingă- 
toarea lui devine iarăși colorată și că sunetul rănii dispare înainte ca 
ușa să se fi închis și întunericul să fie deplin. 

Privirea aruncată ceasului de pe computer îi dezvălui că era ora 
0.43 — deci mult prea târziu pentru a-l suna pe Jamie. Jamie dis- 
punea de un computer personal, ceea ce era un lucru bun. El nu 
îl folosea foarte des, dar Nick avea să îi explice că Erebos nu era 
timp pierdut. 

Ideea de a lucra ceva la chimie era jalnică, dar totuși îi trecu 
scurt prin minte. Luptele din arenă ar putea dura mult — ar fi liniș- 
titor să aibă ceva scris. Dar mai important, mult mai important era 
să copieze mai întâi jocul. Nick scotoci prin sertare. Mai avea încă 
DVD-uri goale, era sigur. Dar unde le pusese? 

Dură puţin până să găsească sub un teanc de hârtii și cărți un disc 
nedesfăcut. Rămânea de sperat ca greutatea să nu-l fi deteriorat. 

Procedura de copiere dură mai mult decât crezuse Nick. Indica- 
torul de copiere progresa încet, foarte încet. Nick îl fixa cu privirea de 
parcă în acest fel l-ar fi putut determina să se grăbească. Pe de altă 
parte, ce avea de câștigat dacă mergea mai repede? Trebuia să aştepte 
până mâine, trebuia să doarmă, dar nici nu își imagina că ar putea 
închide un ochi. Mintea îi era un izvor nesecat de întrebări. 

Înainte de toate: a cui era ideea de a da personajului chipul lui? 
De ce ar face cineva așa ceva? Îşi mai amintea exact la ce se gândise 
în timp ce îl crea pe Sarius în turnul dărăpănat. Nici măcar o 
secundă nu voise să îl facă asemănător cuiva. 

Sută la sută este cineva care mă cunoaşte. Cineva pe care eu îl cunosc. 
Ideea era excitantă și în același timp dezagreabilă. Să fie un 

prieten? Colin? Să se fi ascuns acesta în personajul LordNick și nu 
în personajul Lelant? 

Indicatorul albastru de copiere nu ajunsese nici la jumătate. 
Capacitatea de gândire a lui Nick lucra la fel de greoi. 

Toți ceilalți jucători care îl cunoșteau vor crede că el era Lord- 
Nick. Aceştia vor fi convinși că identificaseră cel puţin unul dintre 
combatanți. Ori unul dintre adversari, depinde de modul în care 
priveai situaţia. Nimeni nu va pune semnul egal între Nick și Sarius. 
Nici el nu știa dacă asta era bine ori nu. 

Computerul copia, copia și copia. 

Ce nume își va alege Jamie? Și din care stirpe? Brusc gândul îl 
duse la pitic, dar imediat consideră alegerea incorectă din partea 
lui. Jamie nu era mic de stat, avea o înălțime medie. Și decisiv era 
cum voia Jamie să arate. Întunecat și misterios ca un vampir? Ele- 
gant ca un elf? Masiv și ameninţător ca un barbar? 

Nu i se potrivea nimic din toate acestea. El era pur și simplu el. 
Punct. Dar orice personaj și-ar fi ales Jamie, Nick era convins că îl 
va putea recunoaște, fie el Kunigunde, femeie-șopârlă ori altceva. 
Zâmbi. Ce ar fi să încerce totuși să îl sune? El îl va înţelege și tele- 
fonul nu va trezi pe nimeni altcineva. 

Asta spera Nick. 

Sau să îi trimită un SMS? Dar ce să scrie? 

Trebuie să ne întâlnim neapărat, cel mai bine acum, dacă nu — mâine la ora 
şapte. Nu, asta era imposibil. Nick știa cât îi plăcea lui Jamie să 
doarmă mai mult duminica. Înainte de ora nouă cu siguranţă că nu 
cobora din pat. Ora nouă! Era teribil de târziu, pentru că cine ar 
spune că Jamie va începe să joace imediat? 

În sfârșit copierea se încheiase. Nick scoase DVD-ul, scrise pe 
faţa lui „Erebos“ și îl băgă cu grijă înapoi în carcasă. 

ȘI acum în pat — își spuse el. Totuşi, gândurile îl urmăreau fără 
încetare, în timp ce se spăla pe dinți, la WC, sub pătura care 
mirosea a balsam de rufe. 

Dacă nu reușea la timp? Va pierde jocurile din arenă — ei și? 

Dar totuși, nu îi era indiferent. Era o șansă de a avansa. Solul 
era de partea lui, asta simţea Nick. Îi dăduse ponturi şi avusese 

dreptate. Era inteligent să își caute adversari doar dintre cei pe care 
îi mai văzuse acționând. LordNick nu făcea parte dintre aceștia, 
BloodWork nici atât. Dar lui Lelant i-ar trage o chelfăneală dacă 
i-ar cădea în mână, la fel și lui Feniel. Asta în ipoteza că ei găsiseră 
drumul către oraș. 

Nick își vâri capul adânc în pernă. Mâine-dimineaţă se va duce 
la Jamie şi la ora nouă îi va apăsa pe butonul soneriei. În acest fel 
nu pierdea timp, iar Jamie putea să intre în joc imediat. Nick știa că 
prietenul lui va fi entuziasmat. 


— Nu vorbeşti serios. 

Prin crăpătura ușii întredeschise îl priveau doi ochi abia mijiţi. 
Jamie purta un halat de baie bizar vărgat și două șosete diferite. 
Pusese la repezeală ceva pe el pentru a veni la ușă. 

— Din partea mea, intră. Dar fă-o încet, pentru că părinții mei 
mai dorm încă. 

Conștiinţa încărcată a lui Nick era doar o umbră palidă a 
imensei lui bune dispoziţii. El făcuse totul corect. ÎI trezise pe Jamie 
nu cu soneria de la ușă, ci cu telefonul mobil, evitând astfel să-i aler- 
teze pe Mr. și Mrs. Cox. Deci cu atât mai mult se străduia să nu facă 
zgomot și să pericliteze succesul misiunii lui. Se descălță și îl urmă 
pe Jamie în bucătărie unde mirosea ușor a prăjeală. Pe aragaz trona 
o tigaie de pe care cineva se străduise zadarnic să răzuiască restu- 
rile de carne tocată. 

Jamie își aduse un pahar cu apă și se așeză la masă în faţa lui 
Nick. Judecând după privirea lui, spiritual nu era complet prezent. 

— De fapt cât este ceasul? mormăi el. 

— Opt fix. 

= Îţi lipseşte o doagă, zise șocat Jamie și nu luă paharul de la 
gură până când nu îl goli. Dacă îmi amintesc bine, ieri ţi-am propus 
să ne întâlnim, dar tu ai decis că nu ai timp. OK. Dar cum... cum 
naiba de apari astăzi cu noaptea în cap în faţa ușii mele? 

Nick speră ca mina lui să fie în același timp misterioasă și extrem 
de promițătoare. 

— Am ceva pentru tine, spuse el și scoase DVD-ul din buzunarul 
hainei. Dar, înainte de a ţi-l da, trebuie să convenim câteva lucruri. 

— Ce-i asta? 

Încă pe jumătate adormit Jamie se șterse la ochi cu palmele, 
apoi se întinse după obiectul arătat. 

Nick trase repede DVD-ul înapoi. 

— Un moment! Mai întâi trebuie să clarificăm câteva lucruri. 

— Ce? Este o glumă? Jamie se încruntă involuntar. Îţi baţi joc de 
mine? Mai întâi mă trezești pretinzând că este vorba despre ceva 
important și pe urmă ne jucăm de-a șoarecele și pisica? 

Nick constată că procedase greșit. De ce tocmai el să aibă ghinionul 
de a primi sarcina recrutării în weekend, când într-o zi normală de 
școală totul ar fi fost mult mai simplu? 

— OK, o mai luăm o dată de la capăt. Vreau să îţi dau ceva, ceva 
realmente fantastic în cel mai adevărat sens al cuvântului. Îţi va 
plăcea, dar trebuie să mă asculţi puţin. 

Pe chipul prietenului său nu se citea nici curiozitatea și nici 
entuziasmul. 

— Este CD-ul care este plimbat de săptămâni întregi? Copia aia 
piratată? 

—Ăă... da, cumva... 

— Cine spune că m-ar interesa? 

— Aşa va fi, crede-mă! Este fantastic de cool. Nici eu nu am 
crezut la început, dar este incredibil. 

Remarcă faptul că folosea aproape aceleași cuvinte ca Brynne 
acum câteva zile și se opri. 

— Aha! Jamie căscă și întrebă: Mai precis ce este? 

— Nu îţi pot spune. 

— De ce nu poţi? 

— Pentru că nu merge așa! 

Nick căuta disperat cuvintele potrivite, care pe de o parte să 
nu divulge prea mult, iar pe de altă parte să stimuleze curiozitatea 
lui Jamie. 

— Aşa trebuie. Eu nu îţi pot dezvălui nimic, iar tu nu ai voie să 
spui mai departe. Eu îţi dau asta... ăă... DVD-ul, dar numai dacă 
nu-l arăţi nimănui. 

Înainte de a termina ce avea de spus, Nick își dădu seama că 
discuţia era un eșec. Cutele de pe fruntea lui Jamie se transforma- 
seră în adevărate cratere. 

— Nu poţi să dezvălui nimic... Cine spune asta? 

Nick scutură din cap pentru a alunga imaginea ochilor galbeni. 
Îşi ieşea din sărite. Chiar dacă ar face abstracţie de instrucţiunile 
primite de la sol, nu ar putea să îl facă pe Jamie să înţeleagă con- 
textul. Nu putea să explice ce făcea din Erebos ceva unic. Jamie tre- 
buia să trăiască el însuși asta. 

Și în afară de asta nu îndrăznea să încalce regulile impuse de 
sol, după cum fără nici o plăcere recunoștea el însuși. Solul va băga 
de seamă că încălcase regulile. Acesta ghicise chiar și că el se gân- 
dise la Emily Carver. 

— Nu are nici o importanţă cine spune asta. Eu nu pot să îţi dez- 
vălui nimic, este una dintre reguli. 

— Care reguli? Ascultă, Nick, încet mă cuprinde o senzaţie ciu- 
dată. Vreau să spun, că tu mă cunoști, știi că sunt curios și că mi-ar 
face plăcere să știu ce-i cu DVD-ul ăsta misterios, dar găsesc idioată 
toată tevatura asta. Ori îmi dai pur și simplu DVD-ul ori renunți. 
Consider condiţionarea o tâmpenie. 

— Hm... da... Nick își căuta cuvintele. Ce simplu fusese la el! 
Brynne nu avusese nevoie nici de trei minute pentru a-l ademeni. 
Adăugă: Dar ceilalți respectă regulile și nu le-a căzut rangul din 
cauza asta. 

— Aoleo, Nick! Jamie se ridică în picioare, își umplu din nou 
paharul cu apă și îl bău dintr-o răsuflare. Te comporti cu totul altfel 
decât de obicei! Ceilalți! Ei îţi erau indiferenți. Se așeză la masă, dar 
acum cu privirea clară. Ştii ceva? Dă-mi obiectul. Acum chiar 
vreau să știu ce este cu el. 

— Vei respecta regulile? Nu vei vorbi despre el cu nimeni? Nu îl 
vei arăta nimănui? 

Jamie ridică amuzat din umeri: 

— Poate că da. Depinde. 

— În acest caz nu ti-l pot da. 

— Bine. Atunci pot să mă duc iarăși să mă culc. 

— Eşti un idiot, știi? 

Pe Nick îl luă gura pe dinainte. Dezamăgirea că frumosul lui 
plan eșuase din vina îndărătniciei lui Jamie îl copleșise pentru o 
clipă. Dar era insuportabil: cum de nu voia cel puţin să verifice? 
Cum de îl lasă în acest fel baltă? Și, mai înainte de toate, cum să o 
scoată Nick la capăt în timp util? 

Cuvântul „idiot“ acţionă imediat asupra expresiei de pe chipul 
lui Jamie. Nici urmă de încruntare, fruntea lui era acum netedă ca 
oglinda. 

— Ştii ceva, Nick? Mă tem că Mr. Watson are dreptate. El crede 
că în școala noastră se petrece ceva periculos și din acest moment 
cred și eu la fel. Poate că ar fi fost mai bine să accept DVD-ul tău, în 
sfârșit aș ști despre ce este vorba. 

Nick își mușcă buzele ca să nu spună ce gândea: ce imbecilitate! 
Îl gâtuia mânia, iar după fandoseala lui Jamie — „ceva periculos“! — 
mai că îi venea să vomite. 

Jamie continuă: 

— Ceea ce este interesant este că lumea respectă evident aceste 
reguli, cum ziceai tu. Nimeni nu povestește nimic. Dar și așa se mai 
strecoară câte o informaţie, cum spune Mr. Watson. El a auzit că 
este vorba despre un joc, Erebos. 

— Ah, da? Și dacă îţi voi spune că asta este un bullshit? 

— Tocmai asta spui, ripostă Jamie. Dar nu are importanţă, eu nu 
particip la așa ceva. Şi mai sunt și alții care sunt de aceeași părere 
ca mine. Un moment reapăru zâmbetul pișicher al lui Jamie, după 
care acesta adăugă: Nick, maimuţă bătrână, lasă asta. Este ceva de 
moment, care va dispărea. Dar senzaţia mea este că oamenii ames- 
tecaţi în asta se implică mult prea rapid și mult prea profund. 

— Mulţumesc pentru avertisment, unchiule Jamie, îl ironiză 
Nick și plin de satisfacţie observă că zâmbetul de pe faţa prietenului 
său dispăru. Micuţul Nicky va fi atent. De-ai ști cât ești de jalnic... 

Se ridică și se îndreptă spre ușă, de data aceasta fără a mai avea 
grijă să nu facă zgomot. Ce să facă acum? Planul B prevedea să o 
sune pe Emily. Ideea făcu să i se strângă stomacul cât o nucă. Dacă 
ar încerca mai întâi la Adrian? Nu avea numărul acestuia, fir-ar să 
fie, cum de nu se gândise ieri la asta? 

— După ce te saturi de mizeria asta, caută-mă, spuse Jamie îna- 
inte de a închide ușa după Nick. 

Niciodată nu va mai schimba o vorbă cu Jamie. Ce idiot! Habar 
nu avea ce pierdea și credea că trebuia să îl compătimească pe Nick 
în loc să se bucure. 

Acum va trebui să facă altcuiva cadoul. Băgă mâna nervos în 
buzunarul hainei după telefon. 

Alo, Emily — o să spună. Sau mai cool: Hei, Emily, sunt Nick. Ai 
puţin timp pentru mine? Pot să trec pe la tine? 

Numai la acest gând palmele i se umeziră. Ştia că Emily refu- 
zase alte trei oferte, iar la încercarea făcută de Rashid fusese chiar 
martor. Dar eu voi proceda altfel. Deodată își dădu seama că știa ce 
să spună. Era ceva la îndemână și nu contravenea regulilor. 

— Alo? 

Vocea lui Emily era răgușită: ori abia se trezise, ori răcise. Nick 
nu se mai gândise la cât era ceasul, fir-ar... Primul impuls a fost să 
închidă, dar asta ar fi o prostie mai mare. 

— Hei, Emily... Îşi drese glasul, apoi continuă:... Îmi pare rău că 
te deranjez atât de devreme, dar trebuie să vorbesc cu tine. 

— Acum? 

Tonul ei nu era tocmai entuziasmat. 

— Da, acum... acum ar fi bine. 

— Despre ce este vorba? 

Nick intenţiona să se avânte în explicaţia ce trebuia să culmineze 
cu propoziţia Vreau să îţi dăruiesc o lume, dar Emily i-o luă înainte. 

— Ah, ştiu, este vorba despre acel plictisitor CD, nu? Ai aflat 
ceva mai mult? Ieri m-am trezit cu un al treilea care voia să mi-l 
bage pe gât. Și fiecare dintre ei făcea pe misteriosul. 

Discursul pregătit cu mare grijă de Nick se făcu praf într-o 
clipă. Şi nu știa nici ce altceva să spună. 

— Nick, mai ești la telefon? 

— Da. Ăă... dar de ce ai spus de fiecare dată nu? 

— Din același motiv ca tine, bănuiesc. Nu îmi place toată vânzo- 
leala asta. Și în plus ăștia sunt mereu niște indivizi dezgustători de 
la care nu mi-ar plăcea să primesc un cadou. 

Nick închise ochii. Fusese cât pe-aici să se alăture acelor tipi 
dezgustători. 

— Deci ce ai aflat? 

— Nimic. Îmi pare rău. Voiam cu totul altceva... 

— Aha. Ce anume? 

În creierul lui Nick era vid. Se agăţă disperat de prima idee care 
îi trecu prin cap. 

— Păi este vorba... despre Adrian. Adrian McVay. Ai cumva 
numărul lui de telefon? 

Liniştea așternută exprima perplexitatea. Nick se ura pentru 
prostia făcută. 

— Te referi la blondul acela subţirel care arată mereu puţin cam 
speriat? Cel al cărui tată s-a sinucis? 

Acum fu rândul lui Nick să rămână mut. 

— Da. 'Laică-său s-a sinucis. 

— ÎI cunosc pe Adrian doar din vedere. Cum de ţi-a trecut prin 
cap că aș avea numărul lui? 

Da, cum? Nick își lipi fruntea de primul perete, gata să îl lo- 
vească tare cu capul. 

— Doar așa. Credeam că vă cunoaşteţi. Probabil că a fost o gre- 
șeală din partea mea. Îmi pare rău. 

Ar fi putut să încheie acum convorbirea, ceea ce pe de o parte 
ar fi fost o mare ușurare, pe de altă parte nu ar fi fost, pentru că nu 
fusese o discuţie bună. Mai făcu o încercare de salvare: 

— Şi ce mai faci în general? Ti-ai terminat lucrarea la chimie? 

Tăcere. Probabil că Emily își dăduse seama ce reprezenta această 
bruscă schimbare a subiectului: ieșirea dintr-o încurcătură. 

— Hai, spune, Nick. Ce vrei de fapt? 

Să îti dăruiesc Erebos. Ori cel puțin să îti aud vocea. 

— Ti-am spus, numărul lui Adrian. Nick se întrebă dacă nu 
cumva sunase obraznic ceea ce spusese și adăugă: Îmi pare rău, am 
crezut că l-ai mai ajutat, dar văd că m-am înșelat. 

— Da. Părea că Emily l-a crezut. Ce noroc. Se auziră zgomote în 
fundal și un fâșâit de parcă ar fi încercat să acopere microfonul cu 
mâna, apoi ea se auzi din nou: Nick, trebuie să închid. Tata vine să 
mă ia într-o jumătate de oră și între timp trebuie să o mai ajut cu 
ceva pe mama. 

— Oh, da, evident. Îţi doresc o duminică plăcută! 


Nu progresase nici măcar cu un pas. Până la prânz trebuia să fie 
în arenă și acum era aproape ora nouă. Adrian, trebuia să dea de 
Adrian. 

Deschise agenda telefonului și luă la rând nume după nume, 
poate găsea un coleg care să aibă numărul lui Adrian. 

Rămase la Henry Scott. Henry juca și baschet şi era în aceeași 
clasă cu Adrian. Bingo! 

Henry răspunse după al doilea sunet de apel. 

— Bună, poţi să îmi dai numărul de telefon al lui Adrian McVay? 

— Sigur. Așteaptă un moment. 

Henry îi dictă un număr de telefon fix, ceea ce nu era ideal, dar 
ce mai conta. 

— Ce treabă ai cu Adrian? 

După ce Henry fusese atât de amabil, Nick nu putea să îi spună 
să își bage undeva curiozitatea. 

— Vreau să îi dau ceva. 

Simţi pe loc că interlocutorul lui devine brusc atent. 

— Este ceva ce ai putea să îmi dai și mie? 

Hopa! Nick zâmbi. 

— Teoretic da... 

— Este pe dinafară pătrat, iar înăuntru rotund și argintiu? 

Acum Nick râdea de-a binelea. 

— Da, într-adevăr. 

— Atunci la mine este în mâini mai bune. Adrian l-a mai refuzat 
o dată. Ţi-ai pierde timpul cu el. 

Deci solul avusese din nou dreptate. Era cu adevărat posibil ca 
toți candidaţii punctaţi de Nick să nu primească Erebos? De ce, 
dacă nu cunoșteau jocul? 

— Bine, dacă așa zici. Ti-l dau ție. Unde locuieşști? 

— Gillingham Road. Dar ne putem întâlni la jumătatea dru- 
mului. 

Henry părea plin de zel. 

— În ordine. Ne întâlnim la stația Golders Green, asta trebuie să 
fie prin apropiere, nu? 

O jumătate de oră mai târziu copia jocului își schimbase pose- 
sorul. Henry fusese de acord cu toate condiţiile: discreţie totală și 
păstrarea secretului; nici o întrebare, nici un dubiu, doar dat zelos 
din cap în semn de aprobare. El avea un notebook personal și ardea 
de nerăbdare să înceapă. Nick nu putuse să își reprime impresia că 
Henry avea deja o idee aproximativă despre ce era vorba, dar nu îl 
întrebase. De fapt îi era indiferent. Esenţialul era că el câștigase un 
novice. Henry se va bucura, iar Nick se va putea întreba de câte ori 
întâlnea un Unu dacă acesta nu era Unu al lu. 


11 


— "Ţi-ai îndeplinit însărcinarea? 

La ora unsprezece fix Sarius se află din nou în încăperea dos- 
nică de la cârciuma Atropos’. Solul stă la masă și râcâie cu degetele 
lui osoase urmele de ceară de pe ea. 

— Da, totul a fost rezolvat, spune Sarius. Dar nu l-am dat pe 
Erebos uneia dintre cele trei persoane menţionate ieri de mine, ci 
altcuiva. 

Degetele solului se opresc din râcâit. Sarius are impresia că 
citeşte dezaprobare în ochii galbeni. 

— Cui? 

— Se numește Henry Scott, are paisprezece ani. Coleg de școală 
cu mine. 

— Povestește-mi mai multe despre el. 

Mai multe? Nu știu mai multe. Doar mici amănunte. 

— Are păr blond și este cam înalt pentru vârsta lui. Joacă și bas- 
chet. Locuiește în Gillingham Road. Îşi dorea Erebos, cred că deja 
ştia despre ce era vorba. 

O vreme solul nu spuse nimic. Aduna într-o grămăjoară ceara 
râcâită de pe masă. 

— În ordine. Considerăm sarcina ta ca îndeplinită. Totuşi, 
spune-mi de ce nu l-ai adus la mine pe unul dintre cei trei? Jamie 
Cox? Emily Carver? Adrian McVay? 

De ce mă mai reține solul? Sarius trebuie să se afle în arenă, 
cine știe pe unde o fi și asta. Dacă are ghinion, dă în drum iar peste 
un labirint ori îl opresc trolii. Orice este posibil. În sinea lui speră la 

o nouă dotare, așa cum primise și la ultima lui promovare. l-ar pica 
tocmai bine acum, chiar înaintea luptei. 

— Jamie și Emily nu au vrut, iar cu Adrian nu am mai vorbit, 
pentru că rezolvasem treaba cu Henry, explică el. 

Ochii solului ardeau ca jarul peste care trece o pală de vânt. 

— De ce a refuzat Jamie Cox? 

Ce importanţă mai avea? Sarius vrea să plece. Vrea să vadă lista 
finală a luptătorilor înscriși și să se gândească contra cui are șanse. 
Nu vrea să discute despre Jamie. 

— Nu îi convenea secretizarea, de aceea. 

— A mai spus și altceva? insistă solul. 

Doamne, Sarius ar fi trebuit să stenografieze toată discuţia? 

— Da, a spus că el consideră prostească secretomania, că eu mă 
port ca un zevzec și că unii dintre profesorii noștri sunt de părere că 
este în curs de desfășurare ceva periculos. 

Solul se apleacă atent înainte și își sprijini bărbia în mâini. 

— Care profesori? 

Sarius ezită. Ce îl privește asta pe sol? Îl mănâncă limba să întrebe, 
dar nu vrea să lungească inutil discuţia. Și, în plus, nu are importanță, 
pentru că oricum Mr. Watson nu este dispus să joace Erebos 

— De fapt este numai un profesor. ÎI cheamă Watson, noi facem 
cu el engleza. 

Solul primește informaţia dând din cap. 

— Despre ce a fost vorba la Emily Carver? 

Amintirea discuţiei cu ea îl doare pe Sarius. 

— A spus deja de mai multe ori nu și... nu voia să primească nici 
un cadou. 

—... nici un cadou, repetă gânditor solul. 

Acum s-a terminat? ar fi vrut să întrebe Sarius. Speră tare mult 
asta. Este târziu, trebuie să se grăbească, iar chipul solului îl neliniș- 
teşte astăzi mai mult ca niciodată. Vrea să plece. 

— Bine. Să sperăm că Henry Scott nu se lasă așteptat prea mult. 
Să sperăm că ne-ai adus un novice onorabil. 

Solul se ridică fără a-și lua privirea de la Sarius. 

— Este prima ta luptă contra celor ca tine, nu? 

— Da, spune Sarius așteptându-se la ponturi valoroase. 

— Eu sunt îngrijorat de modul în care te vei bate. De modul în 
care îţi vei alege adversarul. Aici sunt prezenţi unii dintre cei mai 
buni războinici și toţi cei cinci din Cercul Interior. 

Este momentul ca în schimb solul să îi răspundă la o întrebare. 

— Ce este Cercul Interior? 

Solul zâmbeşte. De fiecare dată când face asta, lui Sarius i se 
face frig. 

— Cercul Interior înseamnă cei mai buni dintre cei mai buni. 
Acești războinici vor lupta singuri în marea aventură. Dacă tri- 
umfă, vor fi răsplătiți generos. 

Sarius nu trebuie să întrebe cum se ajunge în Cercul Interior, 
deoarece știe deja. Trebuie să fii mai viclean decât ceilalți, mai 
puternic. Să obţii victorii, să găsești cristale ale dorințelor. Îi este 
foarte clar că el se află departe de așa ceva. 

Se deschide ușa cârciumii, înăuntru pătrunde lumina. În raza 
de lumină gălbuie dansează particule de praf. 

Sarius se mai întoarce o dată spre sol. 

— Nu primesc o nouă dotare? 

— Al fi primit pentru Jamie Cox, răspunde solul încă zâmbind. 
Mult succes în turnir. Sunt foarte îngrijorat, am mai spus asta? 


În faţa cârciumii se fâţâie mai multă lume decât ieri. Sarius se 
tine după un grup de barbari înarmaţi până-n dinţi, aflaţi cu sigu- 
ranţă în drum spre arenă. După câteva minute li se alătură doi 
oameni-șopârlă, trei vampiri, trei elfi și un pitic. Piticul este un 
vechi cunoscut, Sapujapu, între timp înarmat cu o imensă hale- 
bardă și cu un scut după care se poate ascunde cu totul. Sarius nu îi 
poate identifica nivelul, deci ar trebui să fie mai mare de trei. Printre 
vampiri se află un Doi, iar printre elfi chiar un Unu. Sarius zâm- 
beşte ușor. 

— Hei, Sarius! îl salută Sapujapu. 

— Salut! îi răspunde Sarius nedumerit. Nu știam că aici putem 
discuta și fără foc. 

Piticul așază halebarda pe celălalt umăr. 

— În oraşe sunt valabile alte reguli decât în câmp deschis. Mergi 
și tu la luptele din arenă? 

Deschiderea lui Sapujapu pentru discuţii reprezintă un noroc 
neașteptat. Sarius profită din plin. 

— Da. Acesta este drumul cel bun, nu? 

— Așa este. Am fost acolo deja aseară și am aruncat o privire. 
Arena este imensă. O priveliște grozavă, ai să vezi. 

— Este primul tău turnir? vrea să știe Sarius. 

— Ce? Nu, sigur că nu! Am fost deja de două ori în arenă la mor- 
mântul regal. Tu nu ai mai fost? 

Este mai inteligent să spui adevărul dacă vrei să afli mai mult. 

— Pentru mine este prima dată. Sunt cam agitat pentru că nu 
ştiu cum se vor desfăşura lucrurile. 

Xohoo trece pe lângă ei urmat de Nurax care își dezveleşte 
dinții de strigoi. În semn de salut ori de ameninţare, cine știe. Ca să 
vezi, își spune Sarius, au reușit și €i să ajungă. 

— Cum se desfășoară? Poţi să îi provoci pe alţii ori să te lași pro- 
vocat, după care are loc un duel în doi. În jurul tău este o gălăgie 
nebună, toţi strigă, bat din palme, tropăie... 

BloodWork se apropie pășind greoi și îl îmbrâncește pe Sapu- 
japu care pierde șirul vorbelor. El și Sarius se uită în urma uriașului 
barbar care poartă pe umăr o impunătoare spadă de călău. Dea- 
supra se leagănă părul lui negru împletit. 

Unde rămăseseră? Cele mai importante informaţii trebuie de-abia 
acum să le stoarcă Sarius de la pitic. 

— Ce se poate câștiga? Și cum? 

— Asta se stabilește înainte. Stabilești tu împreună cu adversarul 
tău: spada mea contra scutului tău, cristalul meu contra unuia ori a 
două niveluri ale tale. Cam așa. Pentru mine este de data aceasta 
periculos, halebarda mea nu este cea mai bună, trebuie să o ţin cu 
ambele mâini și nu pot să folosesc scutul. 

Într-adevăr arma lui Sapujapu trebuie să fie grea. Mânerul 
lung pare dificil de mânuit, lama ascuţită din capăt strălucește ca 
oţelul șlefuit. 

— Dar și dacă apuci să lovești, rănile sunt mortale, îl consolează 
Sarius. 

— Da, dacă. 

Cotesc după un colţ și Sarius vede arena la capătul unei alei 
lungi. Este rotundă, albă ca zăpada, străpunsă de arcade înalte ca 
ale Coloseumului roman. Priveliștea impune respect... Sau este 
vorba despre melodia care îl însoțește de puţin timp? Niciodată nu 
poate să își dea seama când începe, poate doar constata că este pre- 
zentă din nou și că îl acompaniază ca o vrajă puternică. Sau îl 
cheamă, ca acum. Ea îi explică totul, fără a folosi cuvinte, așa cum 
deodată îi devine clar că arena este vocaţia lui, în bine sau în rău. 

Toţi luptătorii înscriși sunt listați pe o tablă din cupru aflată la 
intrarea în arenă. Sarius se regăsește între un oarecare Nodhaggr și 
o veche cunoștință, Tyrania, tovarășa lui de luptă cu femeile apelor. 
În timp ce prezenţa lui este înregistrată de către un gnom cu pielea 
verde, Sarius parcurge cu privirea lista în căutarea altor nume 
cunoscute lui. Îi găsește repede pe Keskorian, Nurax, Sapujapu și 
Xohoo. Pe listă figurează, de asemenea, Samira și LordNick, ca și 
luptătorii din labirint: Arwen's Child, Blackspell, Drizzel, Feniel 
și Lelant. Ce neplăcut că aceștia au găsit totuși drumul către Orașul 
Alb în loc de a sfârși ca hrană pentru scorpioni. 

— Sarius este înregistrat. Sarius trebuie să se ducă la spaţiile 
rezervate elfilor și să aștepte începerea luptelor, îl anunţă gnomul. 

Din fericire interiorul arenei este ticsit cu indicatoare. Spatiile 
unde se pregătesc elfi se află alături de cele ale oamenilor-pisică. 
Pentru prima dată Sarius vede aici și exemplare masculine, grele și 
mlădioase ca tigrii. 

Așa cum era de aşteptat, încăperile în care elfii așteaptă înce- 
perea jocurilor sunt arhipline. Sarius își caută un loc liber lângă 
perete și urmărește discuţia dintre un elf cu părul roșu, cu urechi 
foarte lungi și un Doi cu părul cenușiu. Un Doi! 

— Ce se întâmplă dacă pierd? tocmai întreabă Doiul. 

— Te predai repede, altfel se poate întâmpla ca adversarul să te 
ucidă. Am trăit asta. 

— Şi pe urmă? Sunt scos din joc? 

— Sigur. Ai uitat regulile? 

— Nu. Este clar. 

Sarius se strecoară mai departe prin înghesuială. L-a descoperit 
pe Xohoo în capătul celălalt al încăperii — dintre elfii cunoscuţi îi este 
cel mai agreabil. Pe drum surprinde diverse frânturi de discuţii. 

—... am auzit că BloodWork va încerca astăzi. 

— Asta intenţionează. OK, este puternic, dar... 

Spaţiul devine tot mai aglomerat. 

=... nici O șansă, de aceea trebuie să câștig astăzi neapărat un 
cristal al dorințelor. 

— Eu vreau să progresez două niveluri. De-ai știi cât de violentă 
a fost însărcinarea mea de la ultimul ritual. Nu mai vreau să trec 
prin așa ceva. 

Sarius a ajuns. Xohoo stă singur într-un colţ și își aranjează 
coiful pe cap. 

— Salut, Xohoo! 

— Bună, Sarius! 

— Nervos? 

— Da, oarecum. Tu? 

— ȘI eu. Este primul meu turnir. 

— Aha. Fi, vei vedea. Arena nu e rea. 

Sarius ridică privirea spre plafonul curbat al încăperii. 

Rumoarea se intensifică. Se aud râsete și tropăituri. Publicul — 
constată nervos Sarius. Ar fi fost mai bine ca mai întâi să fie spec- 
tator al luptelor înainte de a participa fără să aibă idee despre ce 
este vorba. Ce să facă, să îl provoace iarăși pe LordNick? Sau 
poate să lupte cu BloodWork? Ar fi ca și cum și-ar aranja propria 
înmormântare. 

— Cu cine ai luptat ultima dată? îl întreabă el pe Xohoo. 

— Mai întâi cu Duke, pe care l-am învins. Apoi cu Drizzel — ceea 
ce a fost o prostie din partea mea. Timpul e total perfid. 

— Aha. Asta înseamnă că îţi poţi alege adversarul? 

— De cele mai multe ori, dar nu totdeauna. Hei... cred că începe. 

Dum-dum-dum! Deasupra capetelor lor se aud tropăieli ritmice. 
Publicul își manifestă nerăbdarea. Se aud câteva voci, lor li se 
adaugă altele și un cor de voci scandează același cuvânt: 

— Sânge, sânge, sânge! 

— Luptătorii în arenă! urlă o voce din afară. 

Izbucnesc urale. 

Sarius rămâne mut în colţ, le cedează altora întâietatea. Dar și 
ei ezită. Nici unul nu vrea să fie primul. 

— Hai, eroilor! le strigă un uriaș soldat din pază. Din coiful aces- 
tuia cresc în stânga și în dreapta coarne de bivol, biciul lui trosnește 
o dată, de două ori. V-aţi înscris, acum arătaţi de ce sunteți în stare! 

Îi împinge pe primii prin poarta boltită, ceilalți îi urmează șovăitori. 

— Sânge, sânge, sânge! se strigă afară. 

În mine nu se ascunde un erou — gândește Sarius. În mine se 
ascunde un spectator. Mi-ar fi plăcut mult mai mult să stau într-o 
lojă, să strig, să tropăi... 

Ceilalţi îl împing spre ieșire. Trec cu toţii printr-un pasaj, o 
gaură întunecoasă, la capătul căreia, într-un uriaș cerc sunt luaţi în 
primire de lumină și de vacarm. 

— Elfi! strigă publicul. 

Izbucnesc aplauze. Sarius privește în Jur și își dorește să fie 
înghițit de nisipul arenei. 

Mii şi mii de spectatori umplu șirurile de locuri ale clădirii 
rotunde care pare că se ridică până la cer. Publicul se compune din 
toate genurile posibile de personaje și din cele încă nemaivăzute de 
Sarius. Într-unul dintre primele rânduri, puţin la dreapta lui este un 
bărbat cu cap de păianjen. Cele opt picioare care i-au crescut din 
cap în loc de urechi sunt într-o continuă agitaţie. Sarius își des- 
prinde privirea de pe el, se uită la chipul unei creaturi-șarpe care își 
agită persiflant limba, descoperă două locuri mai departe o femeie 
din a cărei frunte iese un ochi ca un peduncul. Între aceştia se făţâie 
pitici, elfi, vampiri și niște creaturi transparente a căror piele pare 
să acopere doar aer gol. O clipă Sarius respiră cu greu; rândurile 
circulare de spectatori îi par laţuri din larmă și trupuri care se vor 
strânge imediat ce el se va afla în centrul arenei. 

Pentru a uita de această priveliște, își îndreaptă atenţia către 
cele două grupuri de luptători îndrăzneţi care se află deja în arenă: 
oameni-pisică și oameni-șopârlă. Comparativ cu elfii sunt puţini 
la număr. 

— Pitici! urlă mulţimea când printr-o altă intrare se ivește o gră- 
madă de creaturi mici, musculoase, cu braţe scurte. 

Cinci supraveghetori cu mantii negre veghează ca aceștia să 
rămână pe locurile rezervate lor. 

Sarius îl descoperă pe Sapujapu, care își ţine în faţă halebarda 
de parcă ar fi un talisman care să-l protejeze de oribilele chipuri din 
Jur. Mai vede și trei femei-pitici. Ele se deosebesc de piticii bărbaţi 
doar prin lipsa bărbii. 

Vampirii sunt anunţaţi zgomotos și se grupează în cea mai um- 
brită parte a arenei. Grupul lor este mare, aproape tot atât de mare 
ca al elfilor. Drizzel și Blackspell stau mult în faţă, de parcă abia 
aşteaptă lupta. Sarius are impresia că Blackspell s-a uitat în direcția 
lui. Doar n-o vrea să mă provoace ori... 

În acest moment lui Sarius i se par toți mai puternici, mai abili 
și mai experimentați ca el. Am să mor, se gândește el. Tot ce se 
petrece aici va continua fără mine, iar eu nu voi afla niciodată care 
este marea sarcină care ne așteaptă, pentru că nimeni nu-mi va 
vorbi despre ea. Probabil că acestea sunt ultimele mele minute în 
Erebos. Doar dacă solul se află aici... și mă mai salvează o dată. 

Priveşte în Jur căutând silueta uscăţivă atât de familiară lui în 
toată grozăvia ei, dar privirea i se pierde în masa de spectatori. În 
plus în arenă tocmai intră oamenii. Sunt doar trei, dintre care Lord- 
Nick este unicul pe care Sarius îl cunoaște. Urmează barbarii înso- 
țiţi de mugete asurzitoare, aceștia sunt aclamaţi ca nimeni alții. 

Așadar, sosesc învingătorii, se gândește Sarius. Noi la ce ne mai 
dăm osteneala? 

Sunt uriași, așa cum mărșăluiesc pe câmpul de luptă luminat de 
soare spre a ajunge la locul destinat lor. Armele lor sunt masive și 
Sarius se îndoiește că el ar putea ridica vreuna dintre ele, necum să 
mai și lupte cu ea. Securea pe care o duce Keskorian este cam tot 
atât de mare cât Sarius însuși. 

Barbarii și-au luat în primire locul și tobele încep să bată. 

Cum începe, cum sunt mort. Cum începe, cum sunt mort. 

Dar freamătul nerăbdător care plutește deasupra spectatorilor 
nu corespunde începutului luptelor. Se deschide o altă poartă mai 
mare decât toate celelalte. Patru titani cât niște copaci, cu pielea 
aurie aduc o platformă rotundă din aur pe care stau cinci luptători. 
Doi barbari, o femeie-elf, un om și un bărbat-pisică. Explozia de 
bucurie a spectatorilor acoperă toate zgomotele, până și melodia 
care povestea fără cuvinte despre fapte de eroism, secrete, lucruri 
pe care luptătorii normali nici măcar nu și le pot imagina. Purtă- 
torii platformei se opresc în centrul arenei; tot aurul strălucește în 
lumina puternică a zilei precum un soare propriu. 

— Salutaţi luptătorii Cercului Interior, spune o voce ce pare că 
vine simultan din toate direcţiile. Ei sunt cei mai buni dintre voi, cei 
mai puternici, cei mai cutezători. Atât timp cât unul dintre voi nu îi 
învinge. Când intrați în luptă, nu uitaţi: oricare dintre voi poate 
accede în Cercul Interior dacă se dovedește demn de acest lucru. 

Rareori i s-a înfățișat lui Sarius ceva mai demn de a fi dorit. Cei 
cinci aleși par invincibili, el i-ar lua locul imediat oricăruia dintre ei, 
căci iată că între aceștia se află și un elf, nu sunt toți barbari. Ar putea 
avea șanse. Ar putea să stea acolo, sus. Dar desigur nu ca un Trei. 

Platforma primește un loc de onoare la marginea arenei, mem- 
brii Cercului Interior se așază și brusc se face liniște. Mai persistă 
doar șoapte, un foșnet de nerăbdare și muzica aceea pânditoare 
care accelerează bătăile inimii lui Sarius. 

Apoi ca din neant apare un bărbat. Este gol, cu excepţia unui 
șorț purtat în jurul șalelor, cu tenul maroniu ca pielea veche şi con- 
stituţie atletică. Are în mână un toiag lung cu care lovește de două 
ori scurt podeaua, ca un maestru de ceremonii de la curte. Atenţia 
lui Sarius se fixează asupra unor detalii ciudate: urechi lungi, foarte 
lungi, ascuţite care pun în umbră urechile oricărui elf. Smocuri de 
păr ca de lână deasupra menționatelor urechi și direct pe frunte, o 
mustață laterală orizontală. Foarte stranii toate acestea, dar cele 
mai bizare lucruri dintre toate i se păreau a fi ochii lui bulbucați, 

rotunzi și strălucitori. Bile mari, albe care amenințau să-i cadă din 
cap în orice moment. 

Bărbatul își rotește privirea asupra celor prezenţi. Și parcă toți 
se feresc de ea. Ceva nu-i în regulă cu el. Sarius îl urmăreşte atent pe 
maestrul de ceremonii și descoperă și alte ciudăţenii. Picioarele! 
Labe de om, cu gheare de pasăre de pradă. Şi asta nu este tot. 
Detalii bizare îl aseamănă cu hidosul bărbat-păianjen pe care 
Sarius evită pe cât posibil să îl privească, dar, în ciuda picioarelor 
care zvâcnesc pe capul lui, el pare de-al casei. Doar ochiul holbat, 
mare lasă impresia unui corp străin, de parcă cineva l-ar fi trans- 
plantat din greșeală în lumea lui Erebos. 

Vorba bărbatului este precum clipocitul apei. 

— Regulile vă sunt cunoscute. Eu fac apelul luptătorilor. Nimă- 
nui nu-i este permis să-și caute un adversar care aparţine unui nivel 
inferior celui care provoacă. Încep cu piticii. Bahanior! 

Mai durează câteva secunde până când cel strigat ajunge în 
centru. Sarius nu poate distinge niciunde pe îmbrăcămintea aces- 
tuia cifra indicând nivelul. Deci Bahanior este cel puţin un Trei. 

— Alege-ţi adversarul! cere ochiosul. 

Bahanior ezită. Se întoarce o dată, de două ori în jurul lui. Pri- 
veşte ceata elfilor. 

Dacă mă alege pe mine, trebuie să fie un Trei, altfel nivelul meu 
ar fi prea mic pentru el, conchide Sarius. Nu ar fi rău. Mă pot des- 
curca până la urmă cu un pitic de nivel Trei. 

Dar Bahanior trece mai departe cu privirea, insistă pe oa- 
menii-pisică, apoi pe vampiri. Maestrul de ceremonii lovește nerăb- 
dător cu toiagul în nisip. 

— Decide-te! 

Mai trec alte câteva secunde. Publicul începe să dea semne de 
nervozitate, se aud strigăte ca „Molâule“! „Prăpăditule“! „Bășină 
de șoarece“! Sarius îi mulțumește sorții, bucuros că nu este în locul 
lui Bahanior. 

— Îl provoc pe Blackspell, se decide în cele din urmă piticul. 

Judecând viteza după care Blackspell se desprinde din rândurile 
vampirilor și se postează în faţa lui Bahanior, Sarius își poate da 

seama că piticul nu trăsese o carte favorabilă. Probabil că vampirul 
îi este cu cel puţin două ori trei niveluri superior și deja se bucură că 
îl va face bucățele pe Bahanior. Sarius își amintește în treacăt ceea 
ce îi spusese solul la intrarea în grotă: că Blackspell fusese cândva 
învins de Drizzel și că trebuise să renunţe la trei niveluri. Între timp 
însă și le recăpătase cu siguranță. În orice caz, Drizzel trebuie să fie 
grozav de puternic. Sarius nu îl va provoca în nici un caz pe el. 

Blackspell scoate spada pentru care Sarius îl invidiază atât de 
mult, deoarece pare confecţionată din sticlă roșie, în vreme ce 
Bahanior lăsa mai curând impresia că ar fi preferat să o întindă 
făcând salturi uriașe peste rândurile de spectatori. Pe lângă spada 
adversarului, a sa pare ca un cuțit pentru unt. 

— Pentru ce vreţi să luptaţi? 

Bahanior se lasă nehotărât de pe un picior pe celălalt. 

— Dacă înving, primesc de la Blackspell un nivel și... 20 de piese 
de aur. 

— Este prea puţin, intervine vampirul. Două niveluri și 30 de 
piese de aur. 

Bahanior nu răspunde. Se vede pe chipul lui că regretă deja 
amarnic alegerea adversarului. 

— Eşti de acord? vrea să știe maestrul de ceremonii. 

— Eu am doar 25 de monede de aur, mărturisește Bahanior. 

Se cade de acord. Două niveluri și 25 piese de aur. Sarius este 
convins că asta este mai mult decât își poate permite Bahanior. 

— Luptaţi! strigă ochiosul. 

Bahanior face imediat trei pași înapoi. Blackspell pășește spre el 


cu scutul întors în lături, ca pentru a-l provoca pe pitic. 


Cioc-ctoc-cioc! Un zgomot venind din altă lume. 

— Nick? 

Rahat! Nu acum! Oh, te rog, nu! 

Fără a-și scoate casca de pe urechi Nick sare în picioare și pri- 
veşte clanţa care mișcă. Era tatăl lui — de ce nu-l putea lăsa în pace? 

Nick încercă să acopere ecranul cu trupul lui. Imediat își dădu 
seama cum ar arăta asta. Brusc inspirat închide monitorul și deschide 
cartea de chimie la o pagină oarecare. În urechi are clinchetul spadelor. 

— Mama și cu mine vrem să mergem la cinematograf. Mai 
putem prinde filmul de după-amiază exact înainte de tura mea de 
noapte. Vii cu noi? Nu am mai ieșit împreună de-o veșnicie. 

Din cască se aud gemete provocate de durere. Era Bahanior, 
garantat. Urmă un șuierat și o lovitură. 

— Băiete, te-am întrebat ceva! Binevoiește să îţi scoţi casca de pe 
urechi sau crezi că nu mă prind că ție îţi urlă muzica în cap, în loc 
să înveţi? 

Tatăl începu să se roșească la faţă. 

Fir-ar, fir-ar, fur-ar..] 

Nick scoase casca. 

— Aşa este mai bine. Deci vii sau nu vii la cinematograf? 

— Nu cred, tati. Mai trebuie să învăţ, este mai greu decât bănuiam. 

William Dunmore clătină neîncrezător din cap. 

— Şi nu poţi să faci o pauză de două ore? Nici nu ai întrebat ce 
film rulează. 

Acum probabil că lupta se terminase. În mod sigur Blackspell 
câștigase, dar cine putea fi sigur? Și dacă marele holbat îl strigă 
tocmai pe el ca următor luptător și el rămâne inert în mulţime? Ce 
se va întâmpla? Nimic nu își dorea mai mult Nick decât să-l expe- 
dieze pe taică-său pe Lună. 

— Nu are importanţă ce film rulează, tati. Rămân acasă, OK? 

Privirea suspicioasă a tatălui alunecă peste birou, peste com- 
puter, peste carte. 

— Te simţi prea mare pentru a mai merge cu părinţii la cinema- 
tograf, hm... 

Dar de plătit plătim cu toții — va fi următoarea frază — plătim, plătim şi 
plătim şi niciodată nu primim ceva înapoi. Din când în când tatăl mai cădea 
într-o astfel de dispoziţie, dar de ce acum, de ce tocmai acum? 

Nick zâmbi, ceea ce îi era greu. 

— Crede-mă, aș întinde-o urgent cu voi la un film, mi-ar face 
mult mai mare plăcere decât să mă chinui cu păcătoasa asta de 

lucrare la chimie. Dar materia este foarte dificilă. Noaptea trecută 
am dormit groaznic. Era purul adevăr 

Poate că expresiile tari au fost cele care l-au convins pe tată. 

— Cine înjură nu minte — obișnuia el mereu să spună. Hm... 
penibilă greșeală. 

— Hm... ei bine, dacă treaba e așa de serioasă, deși mă cam mir, 
trebuie să mărturisesc. Să sperăm că rezultatul va fi pe măsura 
zelului tău. 

Ceea ce din păcate este puțin probabil. 

— ŞI eu sper asta. 

— Deci la revedere, profesore. Distracţie plăcută. 


Bahanior a dispărut din arenă și nu e nici o urmă de Blackspell. 
Totuși, unul dintre ei trebuie să fi câștigat, nu? Acum luptă un elf 
cu o femeie-șopârlă, ambii necunoscuţi lui Sarius. El însuși stă în 
același loc, lângă Xohoo, pe care l-ar întreba ce pierduse. Încearcă, 
dar nu merge. După cât se pare, în arenă nu sunt permise discuţiile. 
Poate că așa este mai bine. Dacă nu a observat nimeni absenţa sa, 
nici nu poate nimeni să se plângă de asta. 

Femeia-șopârlă luptă fără arme, în loc de arme aruncă fulgere 
asupra adversarului. O vrăjitoare? Elful reușește de două ori să le 
evite și acum șopârla este în defensivă, nu mai are puteri, are nevoie 
de o pauză. Elful pricepe asta mai târziu şi o atacă cu lancea, dar 
acum femeia-șopârlă are deja strânsă putere pentru un nou fulger, 
cu care îl pune la pământ pe adversar. 

— Învingătoare este Dragoness. Ea primește de la Zajquor un 
nivel și 15 piese de aur. 

Un scurt foșnet și Sarius vede brusc pe Zajquor apărând un 
Doi. La Dragoness nu se modifică nimic, cel puţin nu ceva per- 
ceput și de Sarius. Aleșii de pe platformă văd cu siguranţă ceva. De 
exemplu un Patru care se transformă într-un Cinci. 

— Xohoo! strigă marele ochios. 

Elful de lângă Sarius tresare. Ezită doar un moment înainte de 
a-și apuca spada și scutul și a pleca. Ceilalţi îi fac loc să treacă și 
Xohoo se află acum în centrul arenei. 

Mult noroc! îi urează Sarius în gând. 

— Alege-ţi adversarul! 

— Îl provoc pe LordNick! 

De ce, idiotule? Pe el nu îl vei învinge niciodată! Dar cine ştie? Flerul îl 
poate înșela, nu îi știe nivelul lui Xohoo. Atunci de ce este atât de 
tensionat? 

Nu s-ar putea ca în spatele lui Xohoo să se afle cineva care îl cunoaşte pe 
Naick Dunmore? Care poate ştie că Nick Dunmore nu se află de mult timp în 
lumea lui Erebos şi care conchide că nivelul lui nu se poale să fi crescut chiar aşa 
de mult? 

Înainte de a ieși în faţă LordNick îi aruncă o privire lui Xohoo. 
Sarius este stăpânit de aceeași neplăcută senzaţie ca în noaptea tre- 
cută. Apariţia luptătorului îl neliniștește. Parcă ar fi imaginea lui în 
oglindă, doar că nu are control asupra ei. 

Cine eşti? Deodată Sarius își dă seama că toți luptătorii întâlniți 
de el în afara lumii Erebos vor fi convinși că LordNick este Nick. 
Orice gunoi reprezentat de acest autointitulat Lord va conta în 
mintea celorlalți drept Nick. Ticălosule — gândește el —, cine ţi-a 
permis asta? 

— Pentru ce vreţi să luptaţi? 

— Un nivel și 20 de piese de aur, spune Xohoo. 

— Prea puţin. 

Cel târziu acum Xohoo ar trebui să devină bănuitor. 

Elful este nesigur și așteaptă oferta adversarului său. Oferta nu 
vine, așa că face el însuși oferta următoare. 

— Un nivel și 25 piese de aur? 

— În nici un caz, răspunde LordNick. Două niveluri și în ce mă 
privește accept 25 piese de aur. Dar neapărat două niveluri. 

— Pentru mine este prea mult. 

— Ghinion. N-ar fi trebuit să mă provoci. Dacă poţi să oferi două 
niveluri fără să mori, trebuie să fii de acord. Și poţi asta. 

Măcar dacă LordNick nu ar fi un ticălos atât de arogant — gân- 
dește Sarius. Sau dacă aș putea anunţa la școală că n-am nici în 
clin, nici în mânecă cu el. Dar tocmai asta este împotriva regulilor. 

Marele ochios înalță toiagul. 

— Luptaţi! 

LordNick îl atacă fulgerător pe Xohoo care evident nu se 
aștepta la un atac atât de rapid. Spada lungă a omului-luptător i se 
înfige în coapsă, ţâșneşte sânge și spectatorii reacționează prompt: 

— Sânge, sânge, sânge! 

Sarius ar vrea să urle „Lacă-vă fleanca și daţi-i o șansă!“, dar el este 
condamnat la tăcere și oricum intervenția lui nu ar avea nici un sens. 

Atacul pe care Xohoo îl încearcă acum este de la început sortit 
eșecului. Îşi târăşte un picior, iar cingătoarea i s-a înnegrit mai mult 
de jumătate. 

Spune adio nivelurilor tale, gândește compătimitor Sarius. 
Dacă nu aș fi știut mai multe și eu l-aș fi provocat pe LordNick și 
i-aş fi spart faţa furată. 

Cu fiecare pas Xohoo devine tot mai slab. Sângerează din mai 
multe răni și abia se mai poate apăra de atacurile lui LordNick. În 
final este suficientă o lovitură cu scutul și Xohoo cade. 

— Învingător este LordNick, anunţă ochiosul. El primește două 
niveluri și 25 de piese din aur. 

Pe platoșa lui Xohoo apare un Doi cu caractere romane. De 
parcă șocul i-ar fi dat noi puteri, învinsul face un efort, se ridică și îi 
înfige lui LordNick spada în picior. Acesta, care nu se aștepta la așa 
ceva, sare îndărăt lăsând în nisip o dâră lată de sânge. După un 
moment de surprindere, scoate spada și îl loveşte pe Xohoo cu 
partea lată peste abdomen. După două lovituri pe cingătoarea lui 
Xohoo nu mai rămâne nici o urmă de roșu. Acesta se prăbușește 
inert pe nisipul arenei. Urlete asurzitoare ale spectatorilor. 
LordNick se retrage un pas, pieptul lui se ridică și coboară rapid în 
ritmul respirației accelerate. 

Xohoo nu este totuși mort? Sarius este străbătut de fiori reci. 
Cu siguranţă că în cingătoarea lui Xohoo trebuie să mai fi rămas o 
infimă urmă de culoare, suficientă ca solul să vină și să îl ia cu el 
pentru a-l vindeca. Este momentul. 

— Ai o singură șansă de a juca acest joc, îi șopteşte cineva la 
ureche lui Sarius. 

Chiar a auzit asta? Sau simţurile îi joacă feste? 

Xohoo nu se mai mișcă nici când maestrul de ceremonii îl 
împinge cu toiagul mai întâi ușor, apoi mai puternic. Pe chipul lui 
apare un rânjet. Priveşte spre public și face un gest oblic, scurt în 
dreptul gâtului. 

Dar unde este solul? Nu este nici în spatele barbarilor, nici în spa- 
tele șopârlelor... Dar dacă și-a găsit locul în spatele elfilor? Sarius 
întoarce capul, cercetează rândurile de scaune, tresare speriat la 
vederea bărbatului-păianjen, întoarce repede capul. Îl vede brusc. În 
al treilea rând, între o femeie cu părul din șerpi și un bărbat cu trei 
ochi, acolo zărește silueta slabă bine-cunoscută. Chipul îi este umbrit 
de o glugă, totuși ochii galbeni licăresc ca două candele înguste și 
pâlpâitoare. Nu schiţează nici un gest în favoarea lui Xohoo. 

Cel căzut este ridicat și scos din arenă. Doi paznici îl iau fiecare 
de câte un picior și târâie cadavrul pe nisip, lăsând în urma lor o 
dâră lată de sânge. 

Sarius îi urmăreşte cu privirea șocat. Totul este atăt de real. Al naibi 
de real. Teama că va părăsi fără viaţă arena revine înzecit și când 
maestrul de ceremonii vine din nou în centru, se roagă să nu fie el 
cel chemat. Dorinţa i se îndeplinește. Când ochiosul rostește nu- 
mele următorului luptător, pare că toţi uită să mai respire. 

— BloodWork! 

Acesta își poartă securea oblic pe spate, mai duce şi o spadă și 
un scut. Preţ de o clipă pe Sarius îl fulgeră gândul la ce ar face el 
dacă barbarul l-ar alege ca adversar, dar asta nu se poate întâmpla. 
El este doar un Trei, în timp ce BloodWork este probabil un afurisit 
de Nouăzeci și cinci sau cam așa ceva. 

Barbarul și maestrul de ceremonii pe jumătate gol sunt aproape 
de aceeași înălțime. BloodWork emană energie, nu poate sta o clipă 
liniștit. Armele din mâinile lui zvâcnesc de parcă ele însele ar fi vii. 

— Alege-ţi adversarul! 

BloodWork nu ezită nici o secundă. 

— Îl provoc pe Beroxar. Pretind locul lui în Cercul Interior. 

Întreaga arenă își tine respiraţia ca un animal enorm, rotund. Ai 
putea auzi un ac căzând, dacă pe jos n-ar fi nisip. De pe platforma din aur 
se ridică unul din cei doi barbari. 

Nu este logic — gândește Sarius. În locul lui aş fi ales bărbatul- 
pisică sau femeia-elf. 

Cei doi luptători sunt practic la fel de înalţi. Beroxar are o spadă 
curbată și un scut de mărimea unei mese. Coiful lui aminteşte de 
capul unui rechin și se prelungește până pe umeri, apărând astfel și 
o parte a spatelui. 

— Tu ce pretinzi de la BloodWork dacă l-ai învinge? 

— Sclavie timp de două săptămâni și șase dintre nivelurile lui. 

Șase! Dacă BloodWork este impresionat, nu lasă să se vadă acest 
lucru. Înclină scurt capul și ia poziţia de luptă. Ca o probă Beroxar 
despică aerul din faţa sa cu o lovitură de spadă, ceea ce produce un 
sunet ca acela al unui roi de albine. 

În minutele următoare Sarius nu mai este capabil de un gând 
clar. Lupta îl face să uite de tot, inclusiv de propria frică. Nici unul 
dintre cei doi barbari nu dă dovadă de vreo slăbiciune. Se învârtesc 
unul în jurul celuilalt, execută atacuri rapide și se apără cu aceeași 
îndemânare. lataganul lui Beroxar ţese modele de argint în jurul 
adversarului, iar securea lui BloodWork înconjoară capul celuilalt, 
în timp ce caută cu spada punctele vulnerabile ale lui Beroxar. Care 
nu par să existe. Lupta lor arată ca un dans în care conducerea 
trece ba la unul, ba la altul. Până când BloodWork se întoarce brusc 
expunându-și spatele. lataganul șuieră rapid spre umerii lui 
BloodWork, unde forţa loviturii o înfige adânc în lemnul scutului 
purtat de BloodWork. O altă întoarcere rapidă și spada mobilizată 
îi este smulsă din mâna lui Beroxar. 

Fără armă nu are nici o șansă. O lovitură de secure la picioare și 
o lovitură de spadă lateral îl pun la pământ. 

— Învingător este BloodWork. 

Barbarul ridică braţele și se roteşte însoțit de muzica divină și de 
uralele publicului smuls ca la un semn din amorţire. Acesta scan- 
dează numele lui BloodWork aplaudând și bătând din picioare. 

Marele ochios apare în centru și cu o mișcare a mâinii reduce 
masele la tăcere. Se apleacă asupra celui întins pe pământ și îi 
scoate medalionul de la gât. Un lanţ de aur la capătul căruia se lea- 
gănă un inel rubiniu cu diametrul unui fund de sticlă. Interiorul 

prezintă un vârf de formă asemănătoare unui ghimpe de trandafir 
ori unui „V“ arcuit indicând centrul inelului. Maestrul de cere- 
monii îi pune bijuteria la gât lui BloodWork, izbucnesc iarăși urale 
care nu se diminuează nici când Beroxar se ridică iarăși în picioare 
și, urmând indicaţia maestrului de ceremonii, își ia în primire locul 
printre barbarii adunaţi aici. 

Sarius nu și-a dat seama cum a ajuns solul în centrul arenei, 
unde îi întinde lui BloodWork mâna osoasă. 

— Fii bine-venit în Cercul Interior! Noi toţi sperăm că te vei 
dovedi demn de această onoare. 

BloodWork se înclină și se îndreaptă spre platforma din aur, 
unde se așază pe locul lui Beroxar. Cercul roșu de pe pieptul lui lu- 
minează ca o proaspătă arsură cu fierul roșu. 

Solul se adresează barbarilor: 

— Pentru Beroxar jurământul este valabil în continuare. Nu tre- 
buie să uite asta în nici un caz. Lrădătorii mor repede. Desigur că 
beneficiază de posibilitatea de a-și recuceri locul din Cercul Inte- 
rior. După cum vouă tuturor — gestul lui larg îi cuprinde pe toți cei 
de faţă — vă este deschisă calea de a obţine prin luptă un loc în 
Cercul Interior. 

Chiar luptătorul următor dă curs încurajării și o provoacă la 
duel pe Wyrdana, femeia-elf din Cercul Interior. Aceasta mai mult 
îl execută decât îl învinge. Grindina ei de meteoriți, fulgere și lovi- 
turi de lance bine ţintite nu durează mai mult decât suflatul nasului, 
după care provocatorul rămâne întins pe nisip și părăsește arena ca 
un Unu trist. 

Sarius simte trezindu-se mândria în el. Nu este de mirare că Blood a 
preferat să îl provoace pe unul dintre musculoşii lui. 

Următoarele trei lupte sunt atât de lipsite de spectaculozitate 
încât Sarius este din nou năpădit de gândurile lui. În treacăt 
remarcă faptul că pentru prima dată se face referire la un cristal al 
dorințelor — nici LaCor, vampirul și nici Maimai, femeia-pisică, nu 
posedă așa ceva, dar amândoi și l-ar dori mult. Ochiosul face prin 
vrajă să apară un cristal pe care îl oferă drept recompensă care îi 

revine pisicii, în timp ce LaCor pierde un nivel. În favoarea cui? 
A nimănui. Pur și simplu. 

— Feniel! 

Pe aceasta nu o văzuse până acum în mulţimea elfilor, dar acum 
ea iese mândră în faţă. Ce păcat că nu au lichidat-o scorpionii, cu 
mutra ei neroadă cu nas cârn. Sarius o privește cum se postează în 
mijlocul arenei și speră să facă o alegere proastă. Poate Drizzel sau 
altul care să o ușureze de nivelul ei. 

— Alege-ti adversarul! 

Cu doar o bătaie de inimă înainte ca ea să răspundă, el își dă 
seama ce va spune. 

— ÎI provoc pe Sarius. 

Imediat reapare teama apoi imaginea lui Xohoo mort, a mo- 
dului în care a fost târât în afara arenei, dar nu mai are timp. Nu îi 
poate vedea nivelul lui Feniel și nici ea nu îl poate vedea pe al lui, 
altfel nu ar fi avut voie să îl provoace. Deci ea este un Trei. 

Murmurul de nerăbdare al publicului îi dă de înţeles că rămă- 
sese împietrit între ceilalți elfi. Așadar, la treabă! 

Feniel nu poate să știe că el este un Trei. Atunci de ce l-a ales? 
Pentru că l-a înlăturat atât de ușor în lupta cu scorpionul? Posibil. 

Îşi croiește drum printre ceilalți elfi, fără a privi nici în stânga, 
nici în dreapta. Are nevoie de o tactică pentru a se împotrivi hale- 
bardei lui Feniel. Ea va încerca să-l ţină la distanţă cu uriașa armă, 
asta era sigur. Sarius se și vede fâlfâindu-și ineficient spada prin aer, 
în vreme ce adversara lui îl împunge între coaste cu arma ei. 

— Pentru ce vreţi să luptaţi? 

Feniel nu se gândește mult. 

— Pentru un nivel și 20 de piese din aur. 

Toţi au aur, doar Sarius nu are. Dar posedă castroanele și farfu- 
riile luate de la jefuitorul de morminte pe care nu le vânduse și de 
care uitase. Cum de îi vine ideea abia acum, când nu ar fi avut timp 
de gândire? 

— Eu nu am aur și aș prefera să lupt pentru un cristal al dorin- 
telor, răspunde el fără mari speranţe. 

De aproape ochiosul este de o urâţenie greu de suportat. Pielea 
lui pământie este plină de riduri și crăpături, de parcă vopseaua ar fi 
plesnit pe o pânză veche. Senzaţia că maestrul de ceremonii nu este 
din lumea asta se transformă în mintea lui Sarius în certitudine. 

— Cristalul nu este la alegere, explică bărbatul. Veţi lupta pentru 
un nivel. Asta trebuie să fie suficient. 

El își ridică braţul musculos, semn că pot începe lupta. 

Trebuie să existe un truc pentru a trece de lancea lui Feniel. 
Sarius dansează încoace și-ncolo. Numai să nu fie prea lent. Să nu 
fie un ţel facil. Din păcate săriturile lui nu o enervează nici măcar 
puţin pe Feniel, ea se comportă de parcă ar dispune de tot timpul 
din lume, rămâne calmă ţinând halebarda cu ambele mâini, 
desigur cu vârful îndreptat spre el. Sarius încearcă un asalt, doar 
aşa de probă și imediat sare înapoi în afara razei de acţiune a hale- 
bardei. Nu se întâmplă nimic, doar vârful halebardei tremură o 
dată scurt în direcția lui, asta este tot. Feniel explodează practic 
abia când el înclină puţin spada mai mult din nedumerire decât din 
epuizare. Din două salturi este lângă el, cu vârful armei îndreptat 
direct spre pieptul lui. El ridică scutul, dar prea târziu, ea îl lovește, 
se aude sunetul, el îndepărtează halebarda lovind-o cu spada. 

Creta pe tablă, furculita pe portelan. Scrâşnetul acționează direct asupra 
nervului auditiv. De data aceasta sunetul îi provoacă lui Sarius doar 
furie. Fără a mai ţine cont de apărare mai loveşte o dată halebarda 
cu spada cât poate de tare. Aruncă scutul și apucă mânerul lung pe 
care îl împinge la o parte. 

— Sarius! Sarius! Sarius! 

ÎI încurajează pe el? Este mai mult o șoaptă decât un strigăt, pe 
mai multe voci, ca la fantome. Îl hipnotizează? 

Calcă pe scutul aruncat, se împiedică, dar nu dă drumul armei 
lui Feniel pentru nimic în lume. Corpul ei este lipsit de apărare, 
dacă el șovăie acum este un idiot, ea îl va lovi, iar sunetul îi va tor- 
tura auzul ca sticla... 

Înfige arma în pieptul lui Feniel, o trage înapoi, loveşte în abdo- 
men. Sângele ţâșnește din ambele răni, mâinile lui Feniel alunecă 

de pe halebardă, ea cade la pământ. Sarius se apleacă, cingătoarea 
ei este aproape lipsită de culoare, încă o lovitură și... 

— Învingător este Sarius! 

Vocea îl smulge din beţia luptei. Feniel nu se mai mișcă. Deloc. 
El își pleacă spada și în același moment se oprește și sunetul înso- 
titor al rănirii. Izbucneşte muzica. O melodie măreaţă, ca în filme, 
când eroul principal câștigă bătălia decisivă. Așa a fost și la 
BloodWork, dar nu și la ceilalți luptători. De ce? Pentru că numai 
eu o pot auzi, își dă seama Sarius, pentru că ea este parte a răsplatei 
mele, așa ca acel Patru care cu siguranţă apare acum pe platoșa 
mea și ca acel Doi ivit brusc pe vesta din piele a lui Feniel. 

Adversara lui este scoasă din arenă, nu târâtă de picioare ca 
Xohoo, ci cu atenţie și rapid. Este foarte posibil ca ea să trăiască și 
să o aștepte o discuţie amănunţită cu solul. 

În schimb el este un Patru. Un Patru victorios, fără răni. Sarius 
revine în colţul elfilor. Priveşte în jur, acum îi poate identifica clar 
pe Trei și dintre aceștia sunt o mulţime. De exemplu femeia-vâr- 
colac pe care maestrul de ceremonii tocmai o strigă. 

— Galaris! 

Ia stai! Galaris este un nume pe care Sarius îl știe. Cutia din 
lemn. 'Lotteridge. Viaductul Dollis Brook. Să fi ascuns Galaris dubi- 
oasa cutie sub tisă? 

Nu o poate întreba, pentru că ea este preocupată acum să caute 
un adversar. În plus Sarius bănuiește că solul și gnomul nu vor privi 
cu plăcere curiozitatea lui. Galaris, al cărei păr castaniu sclipește în 
lumina soarelui ca ciocolata lichidă, se decide pentru o barbară, 
Rahall-LA. Curajoasă. Ori proastă. La sfârșit a meritat, pentru că 
ea luptă cu arcul și săgețile, iar Rahall-LA tot un Trei, nici măcar 
nu se apropie de ea. 

Urmează câţiva luptători cu niveluri mai înalte, luptele durează 
mult şi sunt purtate cu enormă violenţă. Sarius încearcă să reţină 
nume și eventuale slăbiciuni ale combatanţilor, dar renunţă curând. 
În jur se simte o scădere a interesului. Unii dintre cei care au deja la 
activ o victorie în arenă se retrag. După ce este martor la lupta dintre 

Drizzel și Keskorian, la care barbarul pierde trei niveluri, Sarius se 
retrage și el. Drizzel este un perfid perfect, își amintește Sarius. 

În camera de aşteptare a elfilor îi întâlnește pe Lelant și Arwen's 
Child. 

— ... este desigur idiot dacă o ia de la cap după ce deja a pierdut, 
spune Lelant. 

— Mie îmi plăcea Xohoo, explică Arwen's Child după o scurtă 
pauză. Este trist că a murit. Cred că ar fi meritat încă o șansă. 

La fel crede și Sarius. Tocmai Xohoo, care cel puţin a fost ama- 
bil cu el. De ce să nu o fi luat pe coajă Lelant lașul acesta cu gură mare? 

— Tu nu lupp? îl întreabă Sarius. 

— Ce te priveşte asta pe tine? 

— El nu luptă niciodată în dueluri, ci așteaptă marea bătălie de 
la final. În acest fel riscă mai puţin și poate câștiga mai mult, explică 
Arwen's Child în locul acestuia. 

— Trebuie să baţi câmpii tot timpul? se plânge Lelant. 

El are aceleași arme ca în labirint, nu are noi achiziţii din câte 
își dă seama Sarius. Mai are cristalul dorințelor? Ar avea voie Sarius 
să se arunce asupra lui și să îi verifice avutul? Probabil că nu. 

— Bătălia finală? întrebă el și demonstrativ îi întoarse spatele lui 
Lelant. 

— Bărbate, dar tu nu știi nimic! spuse acesta caustic mai înainte 
ca Arwen's Child să fi apucat să răspundă. 

— Da, la sfârșitul turnirului are loc o mare luptă, fiecare cu fie- 
care. Este ceva cam periculos, pentru că te pot chelfăni și nivelurile 
superioare. Este o ocazie de a le lua celorlalți cele mai valoroase 
lucruri. 

— Cristale ale dorințelor? întreabă Sarius aruncând o privire 
spre Lelant. 

— Da, dacă cineva a adus vreunul. Este puţin probabil. 

Ca să fie cinstit cu el însuși, o bătălie mare în acest moment nu îi 
convine lui Sarius. Tocmai a câștigat un nivel în plus pe care l-ar 
putea pierde rapid. Pe de altă parte, cine spune că aici și acum nu se 
poate procopsi cu încă două ori trei niveluri. 

— Este grozav că Xohoo s-a dus, schimbă tema Lelant. 

Idiotul nu se potolește. Așteaptă tu, Colin! 

— Un guraliv prost. Tot timpul avea ceva de spus. Oricum nu ar 
fi reușit să ajungă printre Ultimii, aşa că poate la fel de bine să 
renunţe. Era un molâu exact ca tine, Sarius. Cred că atunci când va 
începe bătălia o să te curăţ rapid. Așa că spune-i adio lui Arwen. 

— Pe mine mă cheamă Arwen's Child, maimuţoiule! 

— Pe cine deranjează asta? 


Pare că toţi ar fi așteptat startul pentru a începe o întrecere pe 
diverse direcții și într-o anumită măsură chiar așa și e. Marele ochios 
a luat poziţie la marginea arenei și a ridicat toiagul. Sarius își aruncă 
pentru a nu știu câta oară privirea asupra mulțimii. Nu departe se 
află un Doi, un vampir, pradă ușoară, lângă el este LordNick, de care 
la rândul său Sarius trebuie să se ferească. Maestrul de ceremonii 
explicase clar: cel care luptă deja, nu poate fi atacat de altcineva. 

Așadar trebuie să caute rapid o victimă care să merite efortul, 
una ușoară, înainte ca vreunui Nouă să îi vină ideea că însuși Sarius 
ar putea deveni un ţel bun. 

Vampirul Doi este ideal și se află aproape. Ochiosul înclină 
toiagul, Sarius pornește, dar în același moment îi intră în câmpul 
vizual, în dreapta, Lelant. Acesta își coborâse viziera coifului său cu 
sclipiri verzi și acum îi amintea de o broască de oţel pe două 
picioare. Vârful spadei lui Lelant este îndreptat către Sarius, dar în 
fugă ratează, lovitura nu-și atinge ţinta, ci doar îl zgârie pe braţ pe 
Sarius. Lovitura nu declanșează mai mult decât un sunet asemă- 
nător scârţâitului slab al unei porţi neunse. Totuşi, el îl înfurie pe 
Sarius și acesta vede roșu înaintea ochilor. 

Dacă asta vrea Lelant, asta va primi. Și se alege cu scutul lui 
Sarius lovindu-l ca un berbec între coaste și mai ales cu spada aces- 
tuia, mai întâi peste coif, apoi în pieptar. Esenţialul este că nu mai 
are timp să își recapete echilibrul. 

De data aceasta Sarius nu mai are nevoie de muzică înălțătoare 
pentru a se simţi ca un strateg biruitor. Este suficient să îl vezi pe 
Lelant cum cedează, cum parează neîndemânatic, cum se împiedică, 
cum își pierde scutul. Cum cade la pământ și rămâne acolo, cu 

spada ridicată ca un ac de albină, în speranţa că Sarius se va înţepa 
în ea. 

Încă două lovituri puternice și zboară și spada. Sarius priveşte 
cu satisfacţie sângele de pe umărul și pieptul lui Lelant. Rănile ar fi 
suficiente pentru un sunet cu adevărat respingător. 

Îi pune spada la gât lui Lelant, exact la marginea pieptarului ȘI 
își stăpânește cu greu pornirea de a o înfige. Și acum? Aici nu pot să 
vorbească. 

Ca de-atâtea ori, un gnom găsește soluţia. Pe faţa albăstruie a 
acestuia se lăţește un rânjet. 

— Ce să vezi, a câștigat totuși Sarius, orăcăie acesta și deschide 
inventarul lui Lelant. 

— Învingătorul poate să aleagă liber. 

Desigur că Sarius se uită mai întâi după cristalul său. Dar acesta 
nu mai este aici, clar. Cine știe ce a făcut Lelant cu el. 

Cine ştie ce se poate face de fapt cu el. 

Dar oricum Lelant a agonisit 130 de piese din aur. Splendid. 
Sarius se întinde, dar este prompt oprit de către gnom. 

— Nu mai mult de jumătate. 

Bine și așa. 65 de piese de aur sunt o grămadă de bani. Sarius 
mai găsește o pereche de cizme ornate cu smaralde, un pumnal și o 
sticlă cu băutură tămăduitoare. Le ia pe toate, fără ca gnomul să 
protesteze. Acesta vorbește din nou după ce Sarius și-a pus în sigu- 
ranţă ceea ce cucerise. 

— Tânărul domn este cam lacom. Asta înseamnă că nu se poate 
servi după dorinţă din niveluri. Poate avea două dacă lasă celui 
învins dotarea. 

Desigur că Sarius preferă să se aleagă cu nivelurile în locul 
armamentului lui Lelant. Spre marea lui satisfacţie, pe pieptarul 
învinsului apare cu cifre romane Cinci. 

Deci era un Sapte, tar eu îi eram ca Patru o pradă ușoară. Sau nu. Prost p-a 
mers Lelant, idiotule! Însă acum l-a învăţat el minte pe idiotul de Lelant. 

ÎI priveşte cum se ridică încet în picioare și se îndepărtează 
şchiopătând, la fel ca alți câţiva luptători învinși. Ca Şase, Sarius 
are o privire generală mai cuprinzătoare asupra a aproximativ o 

treime dintre cei prezenţi, cărora le poate identifica nivelul, dar 
printre ei din păcate nu sunt prea multe feţe cunoscute. Blackspell, 
LordNick, Keskorian și Arwen's Child îi sunt încă superiori sau au 
cel puţin nivelul șase, ca el. Păcat. Însă descoperă că Sapujapu este 
un Cinci la fel ca Nurax. Ambii încă mai sunt încă prinși în lupte. 
În celălalt capăt al arenei îl descoperă pe Drizzel, care încearcă să îl 
dea jos pe BloodWork de pe platforma Cercului Interior. 

— Eşti pregătit pentru o nouă luptă? se interesează gnomul cu 
pielea albastră. 

Este? Nu știe prea bine. Ar fi ademenitor să mai câștige câteva 
niveluri, dar nu vrea să își supraliciteze norocul. A începe ziua ca 
Trei şi a o încheia ca Șase nu este rău deloc. 

— Nu. Pentru astăzi ajunge. 

— Atunci părăsește arena. 

Ceea ce și face. Iese pe aceeași poartă pe care a intrat, mai 
aruncă o privire în încăperea pentru elfi, unde nu mai este nimeni, 
chiar nimeni și se îndreaptă spre ieșire. Când s-a simţit ultima oară 
atât de bine? Nici el nu știe. Trebuie să fi fost demult, cu un an sau 
doi în urmă. Plin de entuziasm, cu o mulțime de aur în geantă, iese 
în stradă. Să vedem acum ce mai oferă Orașul Alb. 


12 


Dincolo de ferestre era întuneric. Din camera de zi răzbăteau 
ştirile serii. Nick își masă tâmplele dureroase. 

Sarius își transformase în aur toate comorile, inclusiv pumnalul 
lui Lelant care în mod surprinzător valora mult. Întors la cârciuma 
Atropos’, proprietara îl aruncase afară fără multe fasoane. El nu 
știa de ce, iar ea nu era dispusă să îi dea o explicaţie. Noaptea se 
lăsa încet peste Orașul Alb, peste tot se aprindeau făclii. Noaptea 
era o perioadă plină de promisiuni în lumea lui Erebos. Noaptea 
era vremea solului. Totuşi, acesta nu își făcea apariţia nicăieri. Pe 
Nick îl usturau ochii de parcă înotase ore la rând în apă clorurată. 
Erau probabil roșii ca rubinele de pe pumnalul lui Lelant. 

O pauză părea a fi o bună idee. O masă părea a fi o bună idee. 
Se va ridica, va ieși și va da o raită pe la bucătărie. Cu siguranţă că 
mama gătise deja, nici o problemă. Pe ecran privea la străzile ora- 
șului, la Eul lui ca elf. Nu se putea desprinde. Ceva îi spunea că în 
orice moment se putea întâmpla ceva. Un atac al orcilor, o sarcină 
din partea solului, un raid, un mister. Ceva ce va fi pierdut pentru 
el, dacă închidea. 

Poate o oră? O oră pentru a mânca, pentru a schimba câteva 
cuvinte amabile cu mama și tatăl și... pentru a merge la closet. Abia 
acum își dădu seama cât de sucit stătea pe scaun pentru a face 
suportabilă presiunea din bășica udului. 

Gata, mă duc. Dar mai întâi trebuia să închidă programul. Nick 
plimbă indicatorul mouse-ului pe ecran. Unde putea memora și 
încheia jocul? Îşi dădu seama că până acum nu făcuse asta niciodată. 

Jocul îl dăduse afară ori impusese pauză, de la sine nu ieșise nicio- 
dată din program. Probabil că așa ceva nici nu fusese prevăzut. 

Nick evaluă posibilitățile existente. Putea pur și simplu să ur- 
meze procedura normală de închidere a computerului, dar era ris- 
cant. Dacă solului nu îi plăcea, te pomenești că îl lăsa fără nivelurile 
obţinute cu atâta trudă. Sau îi trecea prin cap ceva și mai rău. 

O altă posibilitate era să lasă în funcţiune computerul și să 
decupleze doar monitorul. Atunci Sarius va rămâne ţeapăn pe 
stradă și orice Unu care va trece pe acolo i-ar putea lua tot inven- 
tarul. Nici asta nu era o idee bună. 

Vezica urinară era pe punctul de a exploda. Trebuia să se ducă 
la closet, nu îi rămânea altceva de făcut. Doar să îl lase rapid pe 
Sarius în siguranţă. 

Ideea îi veni din senin — doar închiriase o cameră! ÎL puse pe 
elful lui să alerge pe străzile Orașului Alb de parcă marele ochios 
personal s-ar fi aflat pe urmele lui. Aici era? Îşi amintea de o scară 
îngustă care urca de lângă o brutărie — acolo trebuia să meargă îna- 
inte și apoi la dreapta. Dar unde era afurisita de scară? 

Și Sarius alerga, alerga și alerga. Indicatorul albastru al rezis- 
tenţei se redusese progresiv — și asta cu toate că era un Șase! Dacă 
nu găsea rapid scara, îl va lăsa în plata Domnului și se va duce să se 
ușureze. Dar nu îl putea lăsa aici, în acest colţ întunecat pe unde se 
vântură creaturi suspecte. 

Brutăria. Scara. În sfârșit! ÎI trece pe Sarius peste pragul hanului 
și îl pune să urce în fugă până la camera lui. Închide ușa. Și moni- 
torul, Și acum repede, oh, te rog repede... 

Sare în picioare, iese din cameră ca fugărit de câini sălbatici, 
sprintează către toaletă. Reușește. 

— Nick? strigă din camera de zi tatăl. Dacă mai trântești încă o 
dată ușa așa, ai s-o păţești! 


De mâncat era lasagna cu legume și cu tofu în loc de carne, dar 
de data aceasta lui Nick nu îi căzu rău la stomac. Părinţii lui dis- 
cutau despre filmul pe care îl văzuseră și se declarau mulţumiţi cu 
câte un „hm...“ ori „aha!“ scăpat ocazional de el, dar se mirau de 

cât băga în el Nick. El însuși era surprins, dar își aminti că nu mai 
mâncase nimic de la micul dejun. 

Trebuia și acum să se grăbească. ÎI lăsase pe Sarius singur la 
han, fără protecţie și online. Dacă izbucnea un incendiu? Ori avea 
loc un atac? Dacă îl găsea Lelant? 

Ar fi trebuit să întrerup legătura pe internet, gândi Nick. Deși 
nu am idee ce se petrece pe urmă. Dacă gnomii mi-o iau în nume 
de rău și îl anunţă pe sol? 

Pe jumătate ridicat înghiţea ultimele îmbucături. 

— Mulţumesc, a fost bun! 

Îi zâmbi mamei, ea îi răspunse tot cu un zâmbet. Totul era în 
regulă, numai taică-său luă o mutră acră. 

— Nu-mi zice că te duci iar să înveţi. Asta să i-o spui lui mutu! 

— Nu, pentru astăzi a fost de-ajuns, spuse Nick și căscă demon- 
strativ. Am să mai citesc puţin, apoi mă culc, sunt epuizat. 

— Ultima dată când te-ai culcat la ora asta, aveai opt ani. 

— Am zis că mai vreau să citesc! o dădu la întors Nick mai vivace 
decât voise. Scuză-mă, te rog! Chimia asta mă face irascibil. 

Tatăl mai mormăi în farfuria lui ceva neinteligibil. Și nici Nick 


nu se interesă ce spusese. Trebuia să se ocupe de Sarius. 


Luna ale cărei raze pătrundeau prin fereastra hanului este exact 
în aceeași fază de creștere ca luna de deasupra Londrei. Totuși, 
Londra este departe. 

Sarius stă întins pe pat cu braţele sub cap, cu privirea aţintită în 
tavan. Cineva adusese o scrisoare; sigiliul din ceară galbenă are 
forma unui ochi. Înainte de a o deschide verifică inventarul şi se 
linişteşte: totul este la locul lui. Aurul și băutura tămăduitoare. 

Desface scrisoarea care este scurtă, însă neîmbucurătoare: 


Ceilalţi au plecat. A fost nevoie de tine și tu ai respins ajutorul 
pe care îl puteai da. Noi suntem dezamăgiţi, Sarius. Delăsarea ta 


nu poate rămâne fără urmări, înţelegi? 

Scrisoarea poartă drept iscălitură o pată galbenă de forma unui 
ochi — mai mult nici că era nevoie. Sarius făcuse o boacănă. 

În momentul în care lasă jos scrisoarea, sfeșnicul de pe masă se 
stinge și în clipa următoare se stinge și luna. Lumea lui Erebos 
devine beznă mută. Sarius este blocat și pe parcursul câtorva 
secunde de groază se gândește că de data aceasta așa va rămâne. 
Dar desigur că asta este o absurditate, el doar a fost magnific astăzi. 
Solul a spus că îi caută pe cei mai buni dintre cei mai buni. Dintre 
aceştia ar putea să facă parte și Sarius. El știe asta. Simte asta. 


Lasagna cu legume i-a căzut greu la stomac. Dacă mâncai mai 
putin, ai fi mâncat mai repede şi nu ai fi pierdut aventura. Era insuportabil. 
Nick fixa cu privirea ecranul negru. Nu era cinstit. Dar ca tot- 
deauna întunericul era neînduplecat și nu răspundea la repornirea 
computerului și nici la rugăminţi și blesteme. 

Unde or fi acum ceilalți? Lelant era cu ei? În această noapte i-o 
va lua din nou înainte? Afurisit, de trei ori afurisit! Și asta doar 
pentru că Nick nu a știut cum se lua corect pauza în joc. 

Fără nici un chef își verifică e-mailurile dar fără să găsească 
ceva care să îl mai binedispună. Mai mult din obișnuinţă decât din 
proprie dorinţă intră pe pagina lui Emily, unde găsi o poezie nouă. 


Noapte 


În patul meu 

veghez 

în spatele unui gard înalt 

din perne și pături 

Cu ochii larg deschişi 

pândesc creaturile șoptitoare 
temătoare de lumina zilei, 

gemeni întunecaţi ai gândurilor mele. 
Cu braţele întinse 

caut intimitatea 

şi nu mă găsesc nici măcar pe mine. 
Doar moara de rugăciuni din capul meu huruie 

uniform, incomprehensibil, nebunește 
iar eu mă rog pentru un armistițiu 
între zi și noapte 

pentru grăuntele de nisip din ochi 

şi pentru prima geană a dimineții, 


palidă ca şi tine. 


Ceva din poezie îl scoase pe Nick pentru scurt timp din frus- 
trarea lui. ÎL făcu să se gândească că poate o dată va trebui să vor- 
bească cu Emily. Să o întrebe, de exemplu, dacă îi merge bine ori 
dacă are probleme. Cugetă scurt și respinse ideea. Nu se cunoșteau 
destul de bine, iar el se va face de râs. 

— Bună, Emily. Voiam doar să te întreb dacă îţi merge bine. Ori... ăă... 
dacă ai probleme 

— Nu am. De ce? 

— Pentru că am citit poezia ta mă gândeam că... 

— Ah, unde? 

— Pe deviantart. 

— Ca să vezi. De unde îmi cunoşti pseudonimul? 

— Ei, te-am auzit odată discutând cu Michelle despre asta. Îmi pare rău. Sincer. 

— Mai ales mie. Dă-mi pace, Mick. Pe internet şi în viaţa reală. 


Așa ar fi şi nu altfel. Probabil că poezia era artă pură și nu avea 
nimic de-a face cu viaţa intimă a lui Emily. 

Nick îi dădu mouse-ului un bobârnac și acesta alunecă pe toată 
masa și rămase atârnat în cablu. În orice caz, putea să mai facă o 
încercare de a porni jocul. 'Lrecuseră zece minute bune, poate că 
solul socotea că pedeapsa era suficientă, poate că voise doar să vadă 
cât insista Nick să intre iar în joc. 

Nu reuși nici la prima, nici la a doua și nici la a cincea încercare. 
La naiba, asta nu mai era corect. Seara era stricată, singurul 
moment bun fusese doar când tatăl lui Nick aruncase o scurtă pri- 
vire în cameră și își surprinsese fiul citind cu adevărat. 

Cifrele luminoase de culoare roșie ale radioului-deșteptător 
arătau ora 21:34. În urmă cu zece minute Nick hotărâse ca astăzi 
să se culce devreme. Voia să aibă o rezervă de somn, deoarece dacă 
mâine proceda mai inteligent, putea juca toată noaptea și recupera 
ce pierduse astăzi. 

A doua posibilitate: să facă pe bolnavul și să nu se ducă la școală. 
Colin făcuse deja asta, ar putea să parieze. La fel Helen, Jerome, 
Alex și — ah, probabil toţi ceilalți. 

Totuși, Nick știa că nu va chiuli, în orice caz nu va chiuli mâine. 
Ar fi prima zi de școală după vinerea în care Brynne îi dăduse 
DVD-ul. Mâine va vedea cu alţi ochi toată lumea din școală. Adver- 
sarii lui în carne și oase. Voia să discute cu Colin și să stabilească 
împreună cine se ascundea în spatele fiecărui personaj. El voia să 
descopere cine era LordNick. 

Cine stie ce fac ei acum. Poate că are loc cea mai grozavă aventură dintre 
toate. Fără mine. Ce porcănie! 

Nick se suci mai întâi pe dreapta, apoi pe stânga, dar somnul nu 
venea. Cum închidea ochii revedea luptele din ziua de ieri: marele 
ochios agita toiagul și se îndrepta ameninţător spre el, Xohoo era 
târât de picioare și scos din arenă pe nisipul plin de sânge... 

Oftând adânc Nick își încrucișă braţele sub cap. Ceasul arăta 
ora 22:13. Era aproape de ora la care se culca în mod obișnuit, dar 
rămânea treaz cum rareori se întâmpla. Cum suporta Xohoo 
excluderea din joc? Mâine îl va recunoaște? Asta presupunând că 
era elev la aceeași școală ca Nick. Nu toți luptătorii Erebos păţeau 
asta. Bineînţeles că nu, ce gând idiot. Închise iarăși ochii. 

Câţi fuseseră astăzi în arenă? Vreo patruzeci sau cincizeci de 
elfi, treizeci de vampiri, douăzeci de pitici. Barbari? Tot douăzeci 
aproximativ. Strigoi ceva mai puţini, să fi fost cincisprezece? 
Numărul făpturilor-pisică și al făpturilor-șopârlă oscila tot pe acolo. 
Și mai fuseseră cei trei oameni. OK, în total asta făcea cam... 
160-170 de luptători. Un număr apreciabil, dar infim în compa- 
raţie cu participanţii la alte jocuri online. Chiar dacă în arenă nu se 
adunaseră toţi jucătorii de Erebos, cu siguranţă că fuseseră prezenţi 
o mare parte. Şi acest dubios Cerc Interior. Campionii. Să fi reușit 
Drizzel să-l detroneze pe unul dintre cei de pe estrada din aur? 

Nick zâmbi. Probabil că nu. Probabil că Drizzel se alesese doar cu 
una tare peste scăfârlie. Meritată. 

22:21. Şi dacă ar mai încerca încă o dată? Se putea ca sancți- 
unea să îi fi fost ridicată. Oricum nu va putea să adoarmă dacă nu 
mai încerca măcar o dată. 

Aprinse veioza de pe noptieră, se duse la computer și îl deschise 
cu o senzaţie de apăsare în piept. Nu fi nervos, idiotule! 

De două ori pe roșul E. Nimic. Încă o dată. Din nou nimic. 
Fără să se mai gândească mult Nick trecu pe pagina Google. Dacă 
afla mai mult despre Joc, cu siguranţă că va găsi o cale de a-l reac- 
tiva. Numai că solul îi interceptase prima încercare, lucru posibil 
oricând. Poate că o a doua încercare l-ar indispune. 

Deodată lui Nick îi veni ideea de a intra pe Amazon. Jocul lui 
era o copie piratată, dar trebuia să existe și un original. Scrise 
„Erebos“ în lista de căutare și tastă enter, așteptându-se inclusiv la 
un alt avertisment ce va dogori roșu în întunericul camerei: „Nu 
este o idee bună, Sarius. Este o idee proastă, ca să fiu mai exact. 
O idee fatală“. 

Totuși Amazonul listă o serie de CD-uri cu opere, Orfeu și Eury- 
dice, în înregistrări diferite. De ce? Aha, era o arie intitulată Chi mai 
dell’ Erebo, care o fi fost aceea. Din păcate această informaţie nu îl 
duse cu nici un pas mai departe. Nu exista un joc intitulat Erebos. 
Nici măcar o preavizare. Atunci cum putea exista o copie a lui? Și 
cine naiba o fi având originalul? 

Nick privi diferitele imagini de pe copertele CD-urilor operei. 
Cele mai multe erau decupaje din picturi și asta îi amintea lui Nick 
de ceva. Avu nevoie de câteva minute, ca să își dea seama despre ce 
era vorba. Îi aminteau de marele ochios. 

22:57. Din nou în pat. Dacă nu putea să Joace, voia cel puţin să 
doarmă, se simţea gol. 

Un joc ce nu putea fi cumpărat. Un Joc care conversează cu tine. Un joc ce te 
supraveghează, le răsplăteşte, te ameninţă, îti dă sarcini de îndeplinit. 

Uneori mă face să cred că este viu, spusese Colin. Colin nu era 
chiar un aspirant la premiul Nobel, dar nici naiv nu era. Nu, 
normal că acest joc nu era viu. Dar era neobișnuit. Chiar foarte 
neobișnuit. 

Sarius se află la podea, LordNick este deasupra lui și rânjește cu 
acel chip groaznic de familiar. 

— Eu am fost aici mai întâi, spune el. Tu eşti doar un căcăcios 
amărât. Îi prezintă lui Sarius o pungă în care se află capete ȘI 
adaugă: îți alegi unul ori vrei să umbli veșnic cu mutra asta de elf > 

Sarius îl urăște pe LordNick, vrea să se ridice şi să pună mâna pe 
spadă, dar nu se poate mișca și în plus este întuneric ca într-o criptă. 

— Putem să ne luptăm, ce zici? abia reușește el să vorbească. 
Luptăm pentru două niveluri. Dar trebuie să mă lași să mă ridic. 

— Pentru niveluri? Nu ai șanse, Sarius. Luptăm pe ani. Pe zece 
ani din viaţă, tu ce zici de asta? 

Sarius își dă seama că pentru prima dată aude vocea unuia 
dintre adversarii lui. Cum așa? Și de ce ani din viață, nu vorbește 
serios, așa nu merge. Acest gând îl înspăimântă. 

— Nu vreau așa, este o miză proastă. 

Îşi aude și propria voce, plângăreaţă ș și subțire. 

— Bine, zice LordNick și aruncă de o parte punga cu capete. 
Atunci ești eliminat. 

El își ridică spada cu ambele mâini și împinge. Îi tintuieşte pe Sarius 
de podea ca pe un fluture și Sarius ţipă, urlă, nu vrea să moară... 


Pe Nick îl treziră propriile gemete. Pulsul i se accelerase de 
parcă alergase. Întunericul din vis mai domnea în jurul lui, poate că 
nici nu se trezise. 

Radioul- deșteptător a fost un noroc. Ora 03:24. Nick lăsă să îi 
cadă capul înapoi pe pernă și respiră adânc. În urechi încă îi mai 
răsuna propriul țipăt — spera că țipase doar în somn, altfel sculase 
întreaga casă. 

Dar în casă era liniște, nici mama și nici tata nu băgară capul pe 
ușă ca să vadă de ce urla fiul lor. Avusese noroc. 

Închise ochii și îi redeschise imediat. Gândul că va adormi încă 
îl neliniștea. Era posibil ca LordNick să fie pregătit cu punga cu 
capete și cu spada pentru un nou vis. 

O idee mai bună era să se ducă până la baie. Se târi în direcţia toa- 
letei atent să nu-și trezească părinții. Încercă să-și amintească vocea lui 
LordNick, dar ea fusese una oarecare; n-avea cum s-o identifice. 

De ce în timpul jocului nu putem să ne întretinem live? Să vorbească unul cu 
altul, ca în alte jocuri online? 

Răspunsul era simplu chiar și la această oră nocturnă: pentru 
ca jucătorii să nu se poată recunoaște. Pentru că ei nu trebuiau să 
știe cu cine aveau de-a face cu adevărat. Dar oare tăceau toţi? 

Nick deschise doar ușor robinetul de apă și se strecură înapoi în 
camera lui. Îi trecuse și oboseala. De tot. Putea să mai încerce să 
pornească jocul. Dacă reușea, peste câteva ore se va duce la școală 
binedispus. 

În liniștea deplină a nopții, zgomotele produse de pornirea 
computerului îi păreau teribil de puternice. Chiar și bâzâitul hard- 
diskului și foșnetul ventilatorului îi puteau trezi pe părinți. 

Făcu clic pe E-ul roșu, fără mari așteptări, dar pe de altă parte 
plin de speranţă și rămase incredibil de surprins când lumea i 
se redeschise. 


Sarius nu se mai află în camera de la han, ci în mijlocul unei 
păduri. Ca la început, când era un anonim. Pădurea este întune- 
coasă și Sarius este singur. În atmosferă plutește o muzică slabă, 
zumzăie de parcă ar prevesti apropierea a ceva neplăcut. 

Printre arbori șerpuiește o potecă, în întuneric aproape că nici 
nu se distinge. După puţin timp poteca dă într-un luminiș 

Vede din prima clipă ce este aici. Un cimitir înconjurat de un 
gard înalt din fier. Pietrele funerare lucesc în lumina lunii; unele sunt 
înclinate, altele sunt năpădite de iederă. Parcă sunt în așteptare. 

Deși ar fi preferat să facă imediat cale întoarsă, Sarius intră în 
luminiș. Se aude țipătul unei cucuvele ori al unei bufniţe și imediat 
muzica se schimbă, o voce de femeie interpretează un bocet trist, 
fără cuvinte. 

Sarius mai face doi pași înainte. Se prea poate ca în apropiere să 
se afle și ceilalți. Sau este posibil ca eu să primesc o sarcină. Poate că 
acest cimitir ascunde o taină. 

Ajunge la prima piatră funerară și citește inscripţia de pe ea: 


Aurora, femeie-pisică, 
a murit din lipsă de atenţie. 

Aurora? Trec doar câteva secunde până când în faţa ochilor lui 
Sarius revine o imagine: femeia-pisică rănită din labirint în spatele 
căreia apare scorpionul cu acul ridicat. Dar ea nu îl vede, nu îl 
aude. Sarius îl pune pe fugă, dar el deja o înţepase. Nu știam că va 
muri. Mă gândeam că totuşi solul... 

„Lipsă de atenţie“ — se referă la neatenția ei ori la lipsa lui de 
scrupule? Asta nu mai este scris pe piatră. Işi depășește conștiința 
încărcată și trece mai departe. 


Rabelar, elf, 


a murit de pălăvrăgeală. 


Numele de Rabelar îi este necunoscut lui Sarius. Totuşi, pălă- 
vrăgeala pare a fi o cauză frecventă a morţii. Ei i-au căzut jertfă și 
vampiriţa Charmalia și barbarul Vhahox. 


Bocetul devine tot mai apăsător. În mintea lui Sarius apare ima- 
ginea unei femei îngenuncheate, cu mâinile acoperindu-și faţa; se 
clatină înainte și înapoi. Chipul îi este acoperit de un voal negru și 
ea cântă... 

El se scutură de această imagine, merge mai departe și caută un 
anumit mormânt. La următorul se oprește. 


Kaskaar, vampir, 
a murit ca trădător. 


Piatra este una dintre acelea care stau înclinate. Cineva a mâz- 
gălit pe ea o pocitanie batjocoritoare. 
Sub pașii lui Sarius iarba foșnește. 


Ogalfur, pitic, 


a murit de lene. 


Berenalis, elf, 


a murit de pălăvrăgeală. 


Julano, om, 
A murit de nesupunere. 

Trojabas, vampir, 


a murit din lipsă de concentrare. 
Şi apoi, deși sperase că nu va fi așa: 


Xohoo, elf, 


a murit de nestăpânire de sine. 


Deci Xohoo este cu adevărat mort. Este... păcat. Foarte păcat. 

Întunecimea și vocea marcată de suspine a femeii, faptul că 
nimănui cu excepţia lui nu îi pare rău de Xohoo, toate acestea i se 
par deodată greu de suportat. 

Sarius se smulge de lângă piatra funerară și pleacă mai departe. 


Airdee, elf, 


a murit de curiozitate. 


Un mod de a muri care pentru mine ar putea deveni periculos, 
gândeşte amar Sarius. Fără să vrea mărește pasul în timp ce trece 
printre rândurile de pietre funerare. 

Jostaban, vârcolac, neatenţie. 

Grunalfia, pitic, curiozitate. 

Ruggor, pitic, lene. 

Grotok, barbar, nesupunere. 

Lui Sarius îi ajunge. Aici nu este loc de aventură. Cimitirul îl 
apasă. Se așteaptă ca în fiecare moment din pământ să se ridice 
mâini care să îl apuce de picioare. Vrea să plece de aici. 

Nu mai citește celelalte inscripții de pe pietrele funerare, îi este 
indiferent dacă pe ele se află nume cunoscute, deși ar merita efortul 
de a căuta numele lui Drizzel și al lui LordNick. 

Dar a voi să pleci și a putea să pleci sunt lucruri diferite. Sub 
lumina lunii, dincolo de rândurile de morminte, strălucesc bolțile 
unei ieşiri, dar dincolo este doar pădure. O pădure oarecare. Pro- 
babil aflată la kilometri distanţă de Orașul Alb. 

Vântul se întărește și trezește la viaţă noi zgomote, ramurile în 
mișcare ale arborilor îl cheamă pe Sarius la ele. Sau îl alungă? Nu 

știe; ar prefera să își plece capul să își îngroape faţa în palme, dar cu 
siguranţă că cineva îl urmărește. 

A murit din laşitate, de frică cumplită. OK, așa nu merge. Acum își 
va aduna puterile, nu se va mai lăsa apăsat de întuneric și nici de 
deznădăjduitul bocet și va căuta o ieșire. Poarta este un început bun 
pentru asta. 

Se îndreaptă spre ea trecând pe lângă celelalte morminte. Unele 
inscripţii sunt năpădite de ierburi ori sunt atât de roase de intem- 
perii încât nu mai pot fi descifrate. Nu îi pasă. Vrea să plece de aici. 

Bocetul devine tot mai încet după ce iese pe poartă. Slavă Dom- 
nului! Dar încotro s-o apuce? Nu îndrăznește să părăsească pur și 
simplu Erebos. Cine știe unde se va regăsi data viitoare. Dacă se va 
mai regăsi! 

Aude ceva. Bocănituri, lovituri. Ca dintr-o mină. Scoate spada. 
Zgomotul este înspăimântător de puternic în pădurea cuprinsă de 
noapte, la fel ca fiecare dintre pașii lui. Cu cât se apropie mai mult, 
cu atât bocăniturile sunt mai clare și spre ușurarea lui curând sunt 
însoţite de o rază de lumină. 

Bineînţeles că este iarăși unul dintre acei gnomi care fac parte 
din suita solului. Stă cu spatele la Sarius, într-o împrejmuire din 
lemn, cu o placă de piatră în faţă, pe care o prelucrează cu ciocanul 
și dalta. Acum Sarius află și de unde provin pietrele funerare. 

Dacă mă asez în spatele lui şi îi privesc peste umăr, probabil voi constata că 
sapă în piatră numele meu, doar ca să mă înspăimânte. 

Sarius se apropie cu grijă și privește peste umărul acestuia. 
Eroare. Pe piatră este un alt nume, Shyzo. Cu atât mai bine cu cât 
Sarius nu îl cunoaște. Acum, când stă exact în spatele gnomului, 
acesta își întoarce spre el chipul hidos. 

— Neobișnuită oră pentru o vizită, Sarius. 

— Ştiu. De fapt nici nu vreau să mă aflu aici. 

Gnomul râde ca un lătrat de câine furios. 

— Cine ar vrea?! 

— Îmi poţi spune cum să mă întorc? 

— Unde? 

Da, unde? Sarius își alege vorbele cu grijă. 

— Aș vrea să părăsesc Erebos pentru scurt timp, dar nu vreau să 
am necazuri. 

Gnomul continuă să cioplească și pare gânditor. 

— Asta nu este atât de simplu. 

Dacă ar fi simplu, nu aș mai avea nevoie de tine. Sarius se fereşte să 
spună asta cu voce tare. Așteaptă răbdător, în timp ce gnomul se 
scarpină după urechea lui franjurată. 

— Bine, se face. Te așteptăm să revii mâine după-amiază. Este 
interesul tău să nu ne dezamăgești. 

— Da, desigur, spune ușurat Sarius. 

— Şi transmite-i lui Nick Dunmore următoarele: să nu uite regu- 
lile, pentru că noi vom afla. Să fie atent. 

— Da, bine. În definitiv nu vreau ca tu să-mi faci una din astea 
de aici, zice Sarius și arată către piatra din faţa lui și a gnomului. 

— Oh, dar ţi-am făcut-o deja. De mult timp. Toți aveţi. Cei mai 
mulți vor avea nevoie de ele, nu? 

Gnomul încă mai rânjește în timp ce ecranul se întunecă. 


Ora 04:42. Este prea devreme pentru a se scula și prea târziu 
pentru a trage un somn bun. Fără prea mari speranţe, Nick se întinse 
în pat, trase pătura peste urechi și închise ochii. Încercă să respire 
calm, dar în faţa ochilor închiși îi jucau numai pietre funerare. 

Ceilalţi erau pe drum? Peste câteva ore îl va întreba pe Colin. 
Nu, nu va face asta deoarece nu era permis. La naiba! Dar oricum 
îi va putea citi pe faţă frustrarea pentru cafteala încasată de Lelant 
în arenă. Cu acest sentiment revigorant adormi în cele din urmă. 


13 


Noaptea fragmentată și vizita la cimitir nu trecuseră fără a lăsa 
urme. Deja în drum spre școală simţea o apăsare ușoară în tâmple, ca 
atunci când se apropia o răceală. Senzaţia îl însoți întreaga zi, cu toate 
că aceasta era din când în când împinsă în planul secund. De exemplu 
când îi văzu pe Jamie, Emily și Eric Wu șușotind în poarta școlii. 

Eric. Acesta se aplecă spre Emily și îi vorbi agitat. Ea nu se 
retrase, ba chiar zâmbi. Jamie asista cu braţele încrucișate și dădea 
din cap. Nick se pretăcu că scotocește după ceva în geantă, în timp 
ce trăgea cu coada ochiului la grupul celor trei. Eric tocmai spusese 
ceva hazliu, pentru că râseră toţi trei, ceea ce îl făcu pe Nick să se 
gândească la cât de rar o văzuse pe Emily râzând și la cât de mult 
și-ar fi dorit să fi fost el acum în locul lui Eric. 

Cel puţin dacă Eric nu ar fi fost un fanfaron, gândi Nick și mai 
că uită să caute prin geantă. Să fie acesta tipul de bărbat în braţele 
căruia să sară Emily? Lălâu, pe jumătate asiatic, cu freză de Făt- 
Frumos tuns cu oala și cu ochelari de parvenit? Un filfizon de club 
de literatură? Nu era dezgustător oh, nu, de la el să tot primeşti 
ceva cadou. Cerule! 

Nick ar fi dat două... nu, unul dintre nivelurile lui pentru a putea 
să audă despre ce vorbeau. Dacă ieri nu s-ar fi certat cu Jamie, s-ar 
fi putut alătura și el. 

— Dunmore, nu sta în drum ca idiotul! 

În timp ce trecea pe lângă el, Jerome îl îmbrânci atât de tare, 
încât Nick fu cât pe-aici să scape geanta din mâini. 

— Şterge-o! strigă Nick în urma lui. 

Ar fi preferat să fugă după el, să îl ia de guler și să-i trântească 
un pumn în nas, pentru că acum Emily, Eric și Jamie îl observaseră. 
Jamie îi aruncă o scurtă privire și Emily ridică o mână în semn de 
salut evaziv. Cel mai prietenos fu tocmai Eric. 

Nick se întoarse și intră în clădirea școlii. De ce era atât de furios? 
Cu siguranţă din cauza nopţii pe care o petrecuse jumătate veghind. 

În clasa de matematică era linişte pentru o dimineaţă de luni, 
doar Brynne îl acostă pe Nick chiar la ușă. 

— Ei? şopti ea. Ei? 

El duse un deget la buze. Oricât era de plăcut, să vorbeşti despre 
joc era interzis. 

Mimica lui Brynne trecu de la radios la conspirativ plin de înţelegere. 

— Ştiam că îţi va plăcea, spuse ea. 

— Da, da, răspunse Nick chinuindu-se să adauge un zâmbet. 

Și Brynne părea epuizată, constată el, dar ea se străduise să își 
mascheze oboseala. 

O încercare care la Helen nu ar fi avut nici un sens. Aceasta nu 
arătase niciodată ca lumea, dar acum era prea de tot. Avea părul 
nepieptănat, ochii îi picau în gura care rămăsese întredeschisă. 
Tocmai începuse să saliveze. Jerome și Colin nu o scăpau din ochi și 
îi imitau expresia feţei aproape tăvălindu-se de râs. 

Helen nu sesiza nimic. Privea fix și la un moment dat începu să 
se clatine. În Nick se trezi o urmă de compasiune. Poate că era unul 
dintre cei de la cimitir. Poate că era Aurora, pe care am lăsat-o întinsă pe Jos în 
labirint. 

Se îndreptă către ea. 

— Helen? 

Ea abia reacţionă, își încreţi doar puţin sprâncenele. Colin și 
Jerome mai că mureau de râs. 

— Helen, te simţi bine? 

Ea ridică privirea. Avea cearcăne maronii în jurul ochilor. 

— Ce? 

— Te simţi bine? Arăţi..., groaznic, vru el să apună, dar își mușcă 
buzele, ... bolnavă. 

Din gâtlejul lui Helen ieși un râs iritat. 

— Ah, Dunmore, vezi-ţi de treburile tale! 

— Bine. Atunci dă-i înainte cu balele și fă-te de râs în continuare! 
Arătă către Colin și Jerome și adăugă: În orice caz ei se distrează 
de minune. 

Ce îl apucase să facă pe bunul samaritean tocmai cu Helen? 
O voce rea din interiorul lui îi spuse „Ştii bine de ce. Ea ţi-ar fi 
putut povesti câte ceva. De exemplu despre noaptea trecută. Sau 
despre decesul ei. Apoi ai fi întrebat-o despre numele ei, nu? Și ai fi 
putut să bifezi unul dintre mulţii necunoscuţi.“ 

Îşi frecă obrajii cu ambele mâini. Doamne, azi el era dincolo. 
Dar tot făcuse ceva, pentru că Helen se comportă din nou normal. 
Se îndreptă, închise gura și strânse pumnii. 

— Nick, netrebnicule! îl salută Colin. Ce aveai cu Helen? 

— Gura, Colin! Arăta dusă, de aceea am vorbit cu ea. Nu te 
comporta de parcă ai avea doisprezece ani. 

— Bine. Și altceva? Noutăţi? 

— Nu. 

Nick îl măsură pe Colin din cap până în picioare. Desigur că nu 
arăta palid la faţă, dar pielea lui avea o nuanţă cenușie nesănătoasă, 
nouă la el. 

— Ieri a fost o zi grozavă, spuse Colin. 

— Așa s-ar zice. Și o noapte cool. 

Se comporta de parcă ar fi fost acolo și nu de parcă făcuse pe el 
la cimitir. 

— Da, noaptea, repetă Colin căzut pe gânduri. Bombă! Nu cre- 
deam că așa vor merge lucrurile. Tu? 

— Nu, nici eu. 

Oh, te rog câteva detalii! 

— Şi acesta a fost doar începutul, zise Colin. Poţi să fii sigur. 

— Da. Sigur. Sunt curios să văd ce urmează. Tu ce crezi? 

Colin ridică braţele. 

— Da” ce, eu sunt clarvăzător? 

Nu avea nici un sens. De la Colin nu scotea mai mult decât 
lucruri vagi. Dar poate că are chef de niște simple presupuneri? 

— Aș fi vrut să știu sub ce nume juca Helen, murmură el atât de 
încet încât să fie auzit doar de Colin. 

— Hm... ar fi interesant. Nu fiecare joacă însă cu propria mutră. 
În locul lui Helen nu aş fi făcut-o nici eu. 

Nick înţelese aluzia și deschise gura, dar o închise imediat. 
Colin rânjea. 

— Nu trebuie să-ţi faci gânduri. Știu că nu ești tu. El este de mult 
mai mult timp acolo. Dar eu cred că numai puţini s-au prins de asta. 

Se opri când Jerome se apropie de ei. 

— Discuţii între specialiști? întrebă acesta. 

— Eşti ţicnit? ripostă Colin. Crezi că eu nu știu regulile? 

— S-ar fi putut. 

Jerome bătu în retragere râzând prostește. Privirea tulbure a lui 
Helen îl urmă. 

— Are dreptate, spuse Colin. Este indicat să ne ţinem gura. Dar 
mai înainte Jerome însuși a pălăvrăgit. Rânji și adăugă: Oricum eu 
nu zbor. 

Când începu prima oră, Nick făcu o verificare. Alex era aici, Dan 
lipsea. Aisha era aici, Michelle lipsea. La o privire mai atentă Aisha 
părea palidă; tulpanul ei era legat neglijent și ea clipea întruna. 

Jamie era prezent și bineînţeles Emily. Lipsea Gloria. Greg cel 
tăcut era aici și făcea evident același lucru ca Nick: scana rândurile 
și reținea absenţele. Apoi Mr. Fornary începu să predea matema- 
tica, iar activitatea de cercetare a lui Nick fu întreruptă brutal. 


Ultima speranţă era automatul pentru cafea, dar de departe 
Nick observă coada formată în dreptul acestuia. La naiba! Avea 
urgent nevoie de ceva care să îl facă să depășească următoarele trei 
ore de clasă. 

La fereastră Jerome turtea între degete o cutie goală de Red 
Bull. Deştept băiat Jerome. Mâine Nick se va aproviziona și el cu 
băutură energizantă. Căscând, se lăsă să cadă pe o bancă din aulă. 
Îi trecu prin cap ideea că pentru prima dată după mult timp 
petrecea pauza singur. Jamie vorbea din nou cu Eric Wu; de data 
aceasta Emily nu mai era cu ei. Colin se străduia să iasă în evidență 

prin tăcere şi umbla pe coridoare observând. Ultima oară când îl 
văzuse obiectul interesului său era o fată din clasele mai mici — o 
chema Laura, dacă nu cumva se înșela Nick. Și aceasta avea la ea 
un pachețel. 

Se uită la ceas. Mai erau cinci minute până la ora următoare, 
exact cât avea nevoie pentru a merge la toaletă. 

Toaleta devenise locul de desfășurare al unei discuţii aprinse. 
Cu mâna pe clanţa ușii, Nick făcu un pas înapoi. 

=... nu am voie, și știi asta. Lasă-mă în pace! 

— Dar nu este logic. Copiază-mi-o încă o dată și cel puţin pot 
încerca, nu mai spun nimănui. 

— Am spus nu. 

— Eşti respingător! Nu are nici o importanţă și tu știi asta! 

— Tocmai că nu este așa. De ce să încalc regulile din cauza ta? 
Sti că el află, află de fiecare dată. 

Ușa zbură de perete și un băiat al cărui nume Nick nu îl 
cunoștea ieși grăbit. În spatele lui venea unul dintre elevii mai mici, 
Martin Garibaldi, cu ochelarii strâmbi și cu faţa roșie. 

— Așteaptă, te rog! strigă ultimul. 

Nick îi urmări cu privirea pe cei doi certăreţi dispărând printre 
elevii din sala pentru pauze. Era ușor de recunoscut cine era jucător 
și cine nu era: cei care nu jucau păreau surprinși, jucătorii rânjeau 
și ridicau din umeri. Când Nick întoarse capul, îl descoperi lângă el 
pe Adrian McVay care aștepta să fie remarcat. 

— Hei, Adrian! 

Aspectul băiatului îl impresiona întotdeauna în mod aparte. 
Fusese cumplit lovit de soartă și acest lucru era vizibil. Era lipsit de 
un zid de apărare, de o faţadă cool. Ceva din Nick îi cerea ca 
de fiecare dată să îl întâmpine pe acesta cu braţele deschise. 

— Pot să te întreb ceva, Nick? 

— Evident. 

— Ce este pe DVD-ul pe care îl tot schimbaţi între voi? 

Nick trase adânc aer în piept și răspunse: 

— Nu îl schimbăm. 

Foarte adevărat. Î! copiem şi îl răspândim, ceea ce este cu totul altceva, nu? 

— Bine. Dar elevii își pasează unul altuia pe ascuns DVD-ul. 

— Cum de îmi pui tocmai mie această întrebare? 

— Nu știu. Colţul gurii lui Adrian se ridică într-un zâmbet slab. 
Ca să fiu cinstit, tu nu ești primul pe care îl întreb. 

— ȘI ceilalți nu ţi-au dat nici un răspuns? 

El dădu din cap: 

— După cât se pare, nici tu nu îmi vei da unul. 

— Nu pot. Îmi pare sincer rău. Scuze. 

Colin defila prin faţa lor cu sprâncenele ridicate întrebător. Nu, 
își spuse Nick. Nu dau în vileag secrete. Dumnezeule, mă contro- 
lează Colin? La fiecare discuţie pe care o voi purta, cineva va veri- 
fica dacă nu încalc regulile? 

Adrian își privea mâinile gânditor. 

— Toți spuneţi că nu puteţi. Așa este? Sau pur și simplu nu vreți? 

— Eu am auzit că cineva deja ţi-a oferit DVD-ul. Dacă ești atât 
de curios, de ce nu l-ai acceptat? 

Întrebarea şterse zâmbetul de pe faţa lui Adrian. 

— Pentru că la mine nu merge. Asta-i situația. 

— Deşi nici măcar nu știi ce este pe el? lartă-mă, dar nu prea 
înţeleg. 

Dură câteva secunde până când răspunse Adrian. O făcu abia auzit: 

— Din păcate nu-ţi pot explica. Este o tâmpenie, știu. Nu pot lua 
DVD-ul, dar pentru mine este important să știu ce este pe el. 

Sună începutul orei următoare. Din fericire. Această discuţie 
devenea cu fiecare vorbă rostită tot mai neplăcută și Nick se bucură 
că putea să se facă nevăzut cu un surâs și cu câteva vorbe goale. 


La fizică și la psihologie moţăi. 

— Ce a vrut micuțul McVay de la tine? întrebă Colin în pauza 
dinaintea orei de engleză. 

— Nimic deosebit, minți Nick din nou sub impulsul de a-l pro- 
teja pe Adrian. Și bineînţeles pe sine însuşi, ca să zicem așa. Avea 
doar chef de vorbă. 

Colin se declară mulţumit cu explicaţia, tot cu sprâncenele ridi- 
cate sceptic, dar asta nu avea nici o importanţă. Nick nu era obligat 


EREBOS - JOCUL RĂZBUNĂRII 163 


să-i dea socoteală tâmpitului, dacă acesta avea chef să se joace de-a 
paznicul regulilor. 

La auzul numelui McVay, Emily se întorsese și îl privise cercetă- 
toare pe Nick. Aproape cu dispreţ. De ce așa de brusc? 

Înţelese în cele din urmă. Sigur că Jamie îi povestise că între 
timp Nick făcea parte dintre posesorii rău-famatului DVD. Deci ea 
își putuse da seama de ce el o sunase ieri și că apelul lui nu avusese 
nici o legătură cu numărul de telefon al lui Adrian. Rahat! De ce nu 
putuse Jamie să își ţină gura? 

Mr. Watson intră în clasă cu un teanc de cărţi sub braţ. Și pri- 
virea lui era cercetătoare și lui Nick i se păru că acesta dăduse din 
cap cu subînţeles numărând locurile absenţilor. 

— Cum vă mai simțiţi? întrebă el și nu se mai mulţumi cu mur- 
murul general neinteligibil drept răspuns. Lipsesc șase elevi. Ştiţi de 
ce lipsesc? Și în celelalte clase sunt neobișnuit de multe cazuri de 
îmbolnăviri, dar după cum spune medicul școlii, nu bântuie nici 
gripa și nici vreun virus intestinal. 

— Nu am idee, zise Jerome. 

— Dar tu ai fost bolnav o zi săptămâna trecută, nu-i așa? Tu 
ce-ai avut? 

Jerome luat prin surprindere tăcu. După ce se gândi un mo- 
ment, răspunse: 

— Dureri de cap. 

— Așa, așa, dureri de cap. Între timp au trecut? 

— Sigur. 

— Atunci scoateţi-vă cărţile. Sper că, așa cum am stabilit, aţi citit 
Sonetul numărul 18: Shall I compare thee to a summer's day... 

Toată lumea scotocea prin genţi. Desigur că Nick uitase să 
citească sonetul și spera că Watson nu îl va asculta pe el. Astăzi, cu 
capul ca un burete, nu ar reuși să găsească o interpretare-fulger. 

Resimţi ţipătul ca pe un șoc electric și nu numai el, ci întreaga 
clasă tresări ca sub o lovitură de bici. 

Aisha strângea la gură mâinile ce îi tremurau, albă la faţă, gata 
să se prăbușească. 

— Ce s-a întâmplat? 

La fel de speriat ca și ceilalți Mr. Watson dădu fuga la ea, ceea 
ce o făcu pe Aisha să iasă din starea de încremenire. Scoase iute 
ceva dintre filele cărţii ei și mototoli acel ceva în pumn. 

— Nu este nimic, zise ea repede. Am crezut că este un păianjen. 
Dar totul este în ordine. 

Vocea ei nesigură și lacrimile pe care și le şterse rapid din colţul 
ochilor îi dezminţeau spusele. 

-Îmi poți arăta ce ai în mână? 

Mr. Watson continua să se apropie de Aisha. 

Ea dădu tăcută din cap. Doar lacrimile îi curgeau nestăpânite 
una după alta. 

— Te rog, Aisha. Vreau să te ajut. 

— Nu este nimic. Doar m-am speriat, zău... 

— Arată-mi! 

— Nu pot. 

Mr. Watson întinse mâna. 

— Va rămâne între noi doi. Îți promit. 

Totuşi, Aisha rămase neclintită în atitudinea ei. 

Mr. Watson schimbă tactica, o lăsă în pace pe Aisha și se adresă clasei: 

— Aisha nu dorește să vorbească despre ceea ce o necăjește, dar 
poate că cineva dintre voi poate face asta? Ați ajuta-o dacă din 
motive pe care eu nu le cunosc ea este obligată la tăcere? După ce îl 
privi pe fiecare elev în parte, adăugă: Noi suntem o comunitate. 
Când unul dintre noi are probleme, nu ar trebui să fim indiferenți. 

La început nu răspunse nimeni. În clasă era linişte ca mai nicio- 
dată, doar Aisha se smiorcăia sonor. Greg îi întinse un șerveţel, pe 
care ea Îl luă fără să îl privească. 

— Poate că este la menstruatie, spuse Rashid. 

Râsete izolate ici și acolo. 

Rashid rânji: 

— Ar putea fi asta. 

Mr. Watson îl privi îndelung și în tăcere, până când Rashid 
plecă privirea. Brusc Nick înţelese de ce unele fete își făceau buzele 
înainte de ora de engleză. 

— A fost o prostie din partea mea să vă întreb, constată profe- 
sorul. Dar ca să fiu cinstit, vreau să vă spun că voi depune toate 
eforturile pentru a afla de ce este Aisha atât de răvășită. Și sper că 
nici unul dintre voi nu are vreo legătură cu asta. 

Se așeză în spatele catedrei și deschise cartea. 

— Rashid, te rog citește sonetul numărul 18 și dă-ne interpre- 
tarea ta asupra celor citite. După modelul tău de explicaţie de mai 
adineauri abia aştept să aud un altul. 

După încheierea orei Jamie îl pândi pe Nick în ușa clasei. 

— Ai idee ce i s-a întâmplat Aishei? 

— Nu, de unde? Am văzut tot atât de puţin ca tine din ce a speriat-o. 

— Nu cred. Mă refer la marea corelaţie. Are legătură cu DVD-ul, 
nu? Cu jocul acela? 

— Habar n-am, mormăi Nick și vru să treacă pe lângă Jamie. 

Dar acesta îl apucă de braţ. 

— Totuşi, se petrece ceva urât. Hai, Nick, nu putem discuta 
normal? Aisha nu este singura pe care am văzut-o bâzâind astăzi. 
Unei fete din clasa a zecea i s-a întâmplat ceva asemănător. A găsit 
ceva în geanta ei și după aia a fost total răvăşită, dar pentru nimic în 
lume nu a vrut să vorbească despre asta sau să arate cuiva ce a găsit. 

— Da, și? întrebă Nick. 

Îşi trase mâneca din mâna lui Jamie, dar rămase totuși pe loc. 
Colin și Rashid nu erau în apropiere, gălăgia în clasă era mare, 
nimeni nu trăgea cu urechea la discuţia lor. 

— Doar nu crezi că Aisha spune adevărul? Chipul lui Jamie era 
mai curând amuzat decât consternat. Vezi Doamne, un păianjen! 
Tu ai văzut la fel de bine ca mine că ea a ascuns în pumn un bilet. 

— Poate cu fotografia unui păianjen, glumi Nick, dar imediat își 
dădu seama de prostie și adăugă: Da, am văzut biletul. Dar nu am 
idee ce-i cu el. Poate că prietenul ei i-a dat papucii în scris. 

Jamie zâmbi ușor. 

— Sincer, nu mai face pe prostul! De zece zile sau cam așa ceva 
aici lucrurile merg altfel decât de obicei. De când a apărut jocul. 
Trebuie să fi observat și tu asta. 

— Tu suferi de mania persecuției. 

Jamie îl privi gânditor. 

— Păcat, spuse el. Ar fi trebuit să accept ieri oferta ta și să pun 
mâna pe acel DVD. Aș fi avut acum ceva la mână cu care să mă pot 
duce la Mr. Watson. 

— Eh, ai avut ghinion. Dar știi ceva? Ceea ce îţi imaginezi tu este 
total greșit. 

Jocul este mult mai deştept decât tine, Jamie Cox, şi te-ar fi fentat lejer. 


Cantina era plină în ciuda numărului mare de absenţi bolnavi. 
Mulțumită înălțimii lui și pentru că astăzi nu era dispus să fie foarte 
politicos, Nick reușise ca după cinci minute să se aleagă cu o far- 
furie cu salată și un castron cu niște paste imposibil de definit. Și 
acum? În mod normal s-ar fi așezat lângă Jamie ori Colin, dar 
acum nici vorbă de așa ceva. 

Aruncă o privire în jur și oscilă puţin când o descoperi pe Emily 
la una dintre mesele mai mici. Ea îi făcu semn și el era cât pe aici să 
lase tava să cadă doar pentru a-i răspunde la fel, dar ar fi fost o gre- 
șeală. De fapt ea nu îi făcuse lui cu mâna, ci lui Eric, care imediat 
schimbă direcţia spre masa fetei. După câteva secunde erau deja atât 
de adânciţi într-o discuţie de parcă tocmai fuseseră întrerupţi din ea. 

Lui Nick îi trecu și foamea. Trânti tava pe un loc liber și rămase 
cu ochii la mâncare. Lături pentru școală. Ar fi trebuit să îi răs- 
toarne tava în cap lui Eric. 

— Locul acesta este liber? 

Un lucru era sigur: universul îl ura pe Nick. Surâzând afectat 
Brynne își plasă castronul cu salată pe masă și mai puse un pahar 
cu apă lângă el. 

— Oh, spaghete! zise ea de parcă nu mai văzuse așa ceva până 
acum. Poftă bună! 

Dar mâncarea era și ea bună de ceva. Nick putea să se îndoape 
și, având gura plină, scăpă de răspuns. 

— Ce răzmeriţă a provocat Aisha! Ai văzut ce avea în mână? 

Nick dădu din cap negativ și continuă să își răsucească pastele 
pe furculiță. Sosul alb în care înotau avea un vag gust de ciuperci. 

-Nu are importanţă. În orice caz eu nu m-aş fi comportat așa. 

Așteptă să i se dea dreptate, dar Nick era concentrat asupra 
salatei care realmente se scălda în oţet. 

De ce nu putea el să fie precum Colin? EI i-ar fi zis: Fato, întinde-o! 
și ar fi avut parte de liniște. Dar lui Nick îi era groază de expresia 
rănită care ar fi apărut pe chipul lui Brynne și de propria lui con- 
știință încărcată. 

— Alo! Este cineva acasă? 

Ea își flutura mâna prin faţa ochilor lui Nick. 

— Da, scuze. Ce spuneai? 

Sunt nitel cam laş. 

— Te-am întrebat ceva, spuse ea subliniind cuvântul „întrebat“. 

— Ah, scuză-mă, sunt cam obosit. Ce vrei să știi? 

— Dacă este ceva ce ar trebui să îmi spui. 

Poftim? Trebuia el să îi spună ceva? 

— Vrei să spui că trebuia să îţi mulțumesc? Pentru chestia aia? 
Este în regulă, mulţumesc. Eşti mulţumită? 

Surâsul lui Brynne se stinse. Îşi retrase mâna și o duse la buze. 

Acum ce mai era? Că doar fusese politicos. 

— Mă întrebam ce se întâmplă cu tine și cu Jamie, începu Brynne 
după câteva secunde de tăcere. 

— Ce să se întâmple? Nimic. 

Ea aruncă o privire plină de subînţelesuri. 

— V-aţi certat din cauza... știi tu, din cauza chestiei aceleia? Așa este? 

Nick nu răspunse, ceea ce Brynne interpretă ca fiind o confirmare. 

— Nu te necăji. Tu ai o mulţime de prieteni, nu ai nevoie de el. 
El nu face parte dintre cei cool de aici. l-ai văzut pantofii? 

Ea chicotea. Doar nu îl implica serios într-o discuţie despre 
stilul vestimentar prost al celui mai bun prieten al său? Nick aruncă 
furculiţa peste pastele fără nici un gust și își trase scaunul înapoi. 

— Cred că m-am săturat. Și dacă tu data viitoare mai ai chef să 
îl defăimezi pe Jamie, caută pe altcineva. 

— Hei, a fost doar... 

Mai mult nu auzi, pentru că plecase deja și trecu pe lângă Emily 
care nu îl băgă în seamă. Cu bărbia sprijinită în mâini, cu capul 

aplecat uşor într-o parte, ea îl asculta pe Eric care vorbea plin 
de vervă. 

Acasă, își zise Nick. Să-i cotonogesc pe adversari până arde 
harddiskul. 

Doar că îl mai așteptau încă două ore de școală după amiaza. 
Nu ar putea să le evite? Simţea că ameţeşte doar gândindu-se la 
avantajul înregistrat de cei care lipsiseră astăzi de la școală. 

Totuși, dacă trecea de ziua de astăzi, poate că mâine își putea 
permite o zi de pseudo-boală. Nu, fir-ar să fie, mâine trebuia să 
predea lucrarea la chimie. Mâine! 

Cel puţin era clar cum își va petrece pauza de prânz. Îşi luă 
geanta și căută un loc liniștit lângă una dintre ferestrele bibliotecii. 

Luă două cărți de pe rafturi și începu să copieze modificând 
frazele cât mai mult. Așa da, nu era totul atât de greu. Completase 
deja o jumătate de pagină. Mai era aici un grafic pe care trebuia să 
îl includă și lucrarea împrumuta un aspect profesional. 

Mai copie, mai scrise ceva și ajunse la două pagini. Desigur că 
nu erau grozave, dar existau. Mulţumit privi pe fereastră la curtea 
școlii, unde ploua, de parcă acolo s-ar fi aflat șansa unei inspirații 
pentru următoarele două pagini. Dar afară nu îl văzu decât pe 
Dan, care de fapt lipsise astăzi. Acum stătea singur acolo, jos. De ce 
nu se afla în faţa computerului său? 

ÎI urmărea cu privirea pe Dan, care se ghemuia după gardul viu 
de tuia care despărțea curtea școlii de parcarea auto. Tinea ceva în 
mână. Un binoclu? Nu, un aparat de fotografiat. 

Nick miji ochii pentru a putea să vadă mai bine. Dan fotografia 
ceva aflat în parcare. Din păcate Nick nu putea să-și dea seama 
despre ce era vorba, pentru că aripa din dreapta a clădirii școlii îi 
acoperea vederea. 

După puţin timp Dan lăsă în jos aparatul și privi în jur. Se duse 
agale până în mijlocul curții și aruncă priviri cercetătoare feres- 
trelor claselor aflate la parter. Se opri la una dintre ferestre și mai 
făcu câteva fotografii înainte de a intra în școală și a dispărea din 
câmpul vizual al lui Nick. 

Nick ar fi preferat să sară în picioare și să coboare în fugă scările 
pentru a-l surprinde pe Dan și a-l întreba ce făcuse. Doar că Dan 
nu îi va spune nimic. 

Dar nu ar fi o problemă să îi smulgă aparatul de fotografiat şi să arunce o 
privire pe ultimele poze. Nu, așa ceva nu va face. Nu. 

În schimb, Nick întoarse pagina pe care tocmai voise să con- 
tinue lucrarea. 

DAN — scrise el pe partea stângă a paginii și după nume desenă 
un semn de egalitate. Un sfert de oră mai târziu avea în faţă o mul- 
time de astfel de semne. Care nu corespundeau exact matematicii 
actuale, dar fără îndoială că erau mai interesante. 


DAN = Sapujapu? Nu, acesta este prea amabil. Drizzel? Posibil. 
Poate Blackspell. 

ALEX = habar n-am. Poate o șopârlă? Gagnar? Ori elful Vul- 
canos? Poate fi oricare dintre ei. 

COLIN = Lelant. Dar astăzi era prea fericit pentru a fi el. Se 
consideră invulnerabil. Dar cine știe ce se petrecuse noaptea? Poate 
BloodWork? Sau Nurax? 

HELEN = Aurora? Ea este moartă. lyrania? Ar fi posibil. 
Arwen's Child? Să nu mor de râs. 

JEROME = LordNick? Dar de ce? 

BRYNNE = Peniel? Posibil pentru că este o vacă antipatică. 
Sau Arwen's Child? Ori 'Tyrania? 

AISHA = probabil moartă, de aceea este ca și terminată. Aurora? 

RASHID = Dnizzel? BloodWork? Blackspell? Xohoo? 


Nick aruncă enervat pixul pe masă. În spatele fiecăreia dintre 
bănuielile sale se afla un semn de întrebare. Nici un personaj nu 
avea un corespondent clar stabilit. Tot atât de bine era posibil ca pe 
parcursul jocului să nu-l fi întâlnit niciodată pe Colin, ca pe mulți 
dintre cei din cimitir, inclusiv pe membrii Cercului Interior. Cine 
erau, de exemplu, Beroxar și Wyrdana? 

Nu, nu avea nici un sens. Va înceta să își mai bată capul cu chestiile 
astea. Era mai bine să mai lucreze puţin acum și apoi cu conștiința 
împăcată să se dăruiască din nou jocului. 

Nick luă altă foaie de hârtie și continuă să scrie fără să înţeleagă 
cu adevărat despre ce era vorba. Scrisese trei file și jumătate când 
sună de începerea orelor. Nu era deloc rău, restul îl va rezolva în 
seara aceasta, apoi va introduce totul pe computer. O să meargă. 

* 

Cu fiecare nouă zi realitatea mea își pierde valoarea. Ea este 
zgomotoasă şi dezordonată, imprevizibilă şi anevoioasă. 

Dar ce poate face realitatea? Să te înfometeze, să te înseteze, să 
te nemulțumească. Provoacă dureri, împrăștie boli în jur, se supune 
unor legi ridicole. Dar înainte de toate ea este definitivă. Totdeauna 
conduce la moarte. 

Ceea ce contează și are forță sunt alte lucruri: ideile, pasiunile, 
chiar delirul. Tot ceea ce depășește raţiunea. 

Eu îi refuz realităţii aprobarea mea. Îi refuz realității coope- 
rarea mea. Mă dedic ispitelor fugii din calea vieţii și mă prăvălesc 
cu tot sufletul meu în nemărginirea irealului. 


14 


— Le aşteptam. 

Solul stă pe un scaun în salonul localului când târziu după-a- 
miază Sarius ajunge acolo. Soarele este mult coborât și își aruncă 
razele de culoarea mierii prin ferestre. 

— Se spune că până acum ziua de astăzi a fost interesantă. Poves- 
tește-mi despre ea, Sarius. A fost ceva deosebit? 

Era evident că un simplu „nu“ nu ar fi fost acceptat de sol. 

— O fată, Aisha, a avut un fel de cădere nervoasă. 

— Ştii din ce cauză? 

— Nu știu exact. A găsit ceva în cartea de engleză și s-a speriat. 
Nu am putut să văd ce găsise. 

Răspunsul părea că îl satisfăcea pe sol. 

— Ce a mai fost? 

Mda... ce? 

— L-am observat pe Dan Smythe făcând fotografii pe ascuns. 
Fotografia ceva în parcare. 

— Bine. Altceva? 

Sarius se gândește. Ce să mai relateze? 

— Vorbeşte-mi despre Eric Wu. Sau despre Jamie Cox, îi sare în 
ajutor solul. 

Ştie deja totul, își spune Sarius. Şi mă verifică. 

— Au vorbit unul cu altul. 

— Despre ce? 

— N-am idee. 

— Păcat! 

Solul se ridică mlădios de pe scaun. În încăperea scundă pare 
supraomenesc de înalt. În ușă se mai întoarce o dată de parcă 
tocmai i-a venit o idee. 

— Sunt îngrijorat, spune el. Erebos are dușmani și ei devin tot 
mai puternici. Pe unii dintre ei îi cunoşti, nu-i așa? 

În capul lui Sarius gândurile se tulbură. Despre Emily şi Jamie 
nu va vorbi în nici un caz. Poate va vorbi despre Eric? Nu, mai bine 
nu. Dar de spus trebuia să spună ceva și asta repede, pentru că solul 
pare nerăbdător. 

— Cred că Mr. Watson nu știe nimic de Erebos. Deşi cu sigu- 
ranţă nu știe, încearcă să descoasă oamenii. 

— Un indiciu valoros. Mulţumesc. 

Zâmbetul solului este aproape cald. 

— Acum grăbeşte-te. Cel care îmi va aduce o pană de la șoimul 
de aur va fi răsplătit generos. 

— Care șoim de aur? vrea să știe Sarius, dar solul i-a întors spa- 
tele și părăsește încăperea fără a mai scoate o vorbă. 


Sarius se interesează. De la brutar află că trebuie să se îndrepte 
spre sud și să ia seama la oi. Prima greșeală în această lume, gân- 
deşte Sarius. Oi! 

O cerșetoare căreia îi dă o monedă de aur îi destăinuie că el 
trebuie să caute un tufiș roz. Cu oarecare efort și plictiseală, după 
ceva mai mult de o oră Sarius strânge suficiente informaţii pentru a 
pleca la drum — cu speranţa alegerii căii corecte. Este întrerupt 
prompt, ca totdeauna cea care îl deranjează este lumea exterioară. 

Telefonul mobil. 

Jamie. 

Sarius Îl ignoră. Are treabă, trebuie să iasă din oraş. Speră că 
spada lui este destul de solidă pentru a face față unui șoim din aur. 

O oră mai târziu este mai înțelept. Aleargă în direcția arătată de 
paznicul de pe zidul orașului. Spre sud. Aleargă și aleargă, dar nu 
dă nici de oi, nici de șoim. Însă dă șoimul de el. Surprinzător și fără 
nici un avertisment o enormă pasăre sclipind ca aurul se repede din 
cer spre el ca un meteorit luminos. Sarius caută un adăpost, dar nu 
are nici o șansă. Se află în plin câmp descoperit, șoimul îl apucă în 

gheare, îl ridică în aer și îi dă drumul să cadă. Cea mai mare parte a 
cingătorii lui devine cenușie, apoi neagră. 

Trebuie să se târască înainte de a fi prea târziu. Ţipetele stri- 
dente ale păsării de pradă și sunetele pătrunzătoare provocate de 
rănile lui se suprapun. Sarius strânge din dinți — el are băutura 
tămăduitoare, trebuie să ajungă doar la inventarul lui înainte ca 
șoimul să-l înșface a doua oară. 

Dar inamicul său nu îi lasă timp, se răsucește în cer ca un dragon 
strălucitor și se pregătește din nou de picaj. Sarius își scoate spada, 
îl vede pe șoim venind nebunește spre el, orbitor de luminos. Nu va 
supravieţui unei noi răniri grave. 

Ciocnirea este dură și metalică, tonul rănirii devine insupor- 
tabil, dar este încă acolo, ceea ce înseamnă viaţă. Acum șoimul se 
pregăteşte de al treilea atac, care va fi și ultimul. O înțepătură de 
țânţar ar fi suficientă să îl omoare pe Sarius în starea în care se află. 

Nu, te rog, te rog nu! Răscoleşte inventarul de zor — iată băutura 
tămăduitoare, repede, pasărea încă este în urcare, poate că are 
destul timp, repede... 

Totuși, băutura acţionează încet. Bucată cu bucată se reface 
culoarea, sunetul cedează treptat, încet. Între timp șoimul a atins 
înălțimea dorită și ia poziţia de atac. Deși nu are nici un sens, Sarius 
încearcă să se târască până la primul pom în timp ce șoimul se 
avântă spre el umplând o mare parte din câmpul lui de vedere. 

— Să îl opresc? 

Solul. Apărut din neant, ca totdeauna. 

— Da, te rog. Repede! 

Este minunat, Sarius va trăi. Ştia el că în sol putea avea încredere. 

— Dar trebuie să faci ceva pentru mine. 

— Sigur. Cu plăcere. 

Sarius a fost de acord, de ce solul nu alungă pasărea? Deja 
aceasta intră în picaj și este atât de rapidă... 

— Promiţi? 

— Da! Da! Da! 

Solul ridică braţul nonșalant și șoimul realizează o întoarcere 
bruscă spre stânga, bate din aripi de câteva ori, se ridică și dispare 
din câmpul vizual al lui Sarius. 

— Atunci vino cu mine. 

Băutura şi-a făcut efectul tămăduitor. Cingătorii lui Sarius i-a 
revenit aproape complet culoarea, iar zgomotul pare mai mult un 
zumzet. Solul îl conduce la pomul cel mai apropiat și amândoi se 
aşază la umbra acestuia. 

— Pe măsură ce ajungi mai sus, sarcinile pe care ţi le dau devin 
mai dificile. Este limpede, nu? 

= Da. 

— De data aceasta este o sarcină pe care trebuie să o îndepli- 
nească Nick Dunmore. Dacă își face treaba bine, devii un Șapte. În 
acest fel te-ai afla în societatea aleasă. 

— Frumos. 

— lată sarcina: Nick Dunmore îi fixează lui Brynne Farnham o 
întâlnire. Va avea grijă ca ea să se simtă bine și să petreacă o seară 
plăcută. Trebuie să o facă să creadă că el o place. 

Brynne? Cum așa? Ce treabă are Erebos cu asta? Sarius ezită să 
răspundă. Nu înţelege scopul sarcinii și ideea îi produce silă. Vor afla 
toți. Va afla Emily fără îndoială, pentru că Brynne va umple târgul... 

— Ea? De ce nu răspunzi? Ă 

— Nu sunt sigur că înţeleg bine. De ce Brynne? In ce scop? 

Parcă s-a așternut un nor deasupra soarelui. Lumea a devenit cenușie. 

— Nu procedezi inteligent, Sarius. Eu urăsc curiozitatea. 

— Bine, este în ordine, se grăbeşte Sarius să răspundă. O fac. De acord. 

— Nu te întoarce până când sarcina nu este îndeplinită. 

Ca mai înainte, când el alungase șoimul, solul ridică mâna și de 
data aceasta se lasă întunericul. 


Brynne. Nick se freacă pe faţă cu ambele mâini și geme. De ce 
nu putuse fi măcar Michelle? Ori Gloria? Una dintre cele drăguțe, 
discrete. Nu, el trebuia să se procopsească taman cu Brynne și cu 
fandoseala ei. 

Dacă făcea ce i se ceruse, nu se va mai descotorosi de ea, era 
clar. În plus, ea va anunţa toată lumea, așa cum făcea mereu și 
Emily se va despărți de el. Deşi pentru asta ar fi trebuit ca mai întâi 
să îi fie apropiată. 

Nick privea debusolat ecranul negru. Ce îl determinase pe sol să 
îi dea o sarcină atât de lipsită de sens și de supărătoare? Voia să îl 
pedepsească? Sau voia doar să îi verifice supunerea? 

Admiţând că accepta: ce fel de întâlnire trebuia să fie aceasta? 
Să stea într-o cafenea și să discute nimicuri? Să mănânce sendvișuri 
la McDonald's? O plimbare pe malul Tamisei ţinându-se de mână? 
Ori — ferească Dumnezeu — un cinematograf, unde nu avea nici o 
posibilitate de retragere, iar norii de parfum ai lui Brynne îl vor face 
să-și piardă cunoștința? 

OK, cafenea plus nimicuri. Aici aveau cel puţin o masă între ei. 
El o va lăsa să trăncănească, va da din cap și poate chiar va zâmbi. 
Cu asta „ea se va simţi bine și va petrece o seară plăcută“. 

Pentru asta un nivel era mult prea puţin, considera Nick, care își 
scoase telefonul mobil și constată surprins că într-adevăr avea 
memorat numărul lui Brynne. Apăsă tasta „apel“ și închise înainte 
ca legătura să se fi realizat. Nu avea chef. Mâine era suficient de 
devreme. De ce și-ar strica seara asta? 

În loc de asta să îl apeleze pe Jamie? Exact, ca să-i audă iarăși 
obiecțiile cu privire la Erebos? 

Nu. 

Singurul lucru pe care îl voia cu adevărat era să Joace și la asta 
putea renunţa astăzi. 

Scoase iPod-ul, puse căștile în urechi și se gândi la Emily. 
O întâlnire cu ea — asta da sarcină! 


Chestiunea cu Brynne îi blocă gândirea lui Nick în așa măsură 
încât lucrarea la chimie trecu în plan secund. Abia după cină îi 
dădu prin cap că trebuia să o prezinte mâine. Se așeză la computer, 
copie textul scris de mână, culese restul informaţiilor și câteva 
imagini de pe internet și le atașă și pe acestea. 'Lipări totul și speră 
lipsit de orice temei raţional că Mrs. Ganter îi va cadorisi mâzgăli- 
tura cu un A. Ura chimia. 

Dar să nu uite de Brynne. O ura și pe aceasta. A doua zi, după 
ora de chimie, pândi atent ca Emily să nu se afle prin apropiere. 

— Hei, zise el afișând un surâs fals, voiam să te întreb ceva. 

Ochii lui Brynne erau ca două faruri mari, albastre, pline de 
aşteptare. 

— Da? şopti ea. 

— Ce ai zice, dacă astăzi, după ore... ne-am întâlni? Am putea 
merge, de exemplu, la o cafenea. 

— Oh, da, sigur. Grozav. 

Ultimul cuvânt — după părerea lui Nick — ea și-l spusese mai 
mult ei înseși decât lui. 

— De exemplu la cafeneaua Bianco. Am putea merge acolo ime- 
diat după ore, propuse Nick. 

— De fapt mi-ar fi făcut plăcere ca mai înainte să mă duc acasă, 
pentru a mă schimba. 

Oh, s-ar fi vopsit două ore și s-ar fi silit să intre în cea mai 
strâmtă și scurtă rochie pe care o avea. 

— Şti, Brynne, spuse el și își lăţi zâmbetul până la urechi, eu con- 
sider că nu ai nevoie de asta. Hai să mergem direct acolo. Dacă ajung 
acasă — el își dădu ochii peste cap —, s-ar putea ca epuizat cum sunt să 
mă trântesc în pat. Şi în ultimul timp nu prea am dormit. 

Oare ea a înţeles că minţea? Evident nu. 

Fata chicoti și clipi conspirativ: 

— Crezi? Pentru mine somnul este acum un cuvânt străin. 

Stabiliră să se întâlnească după ora de istoria artei, la stația de 
metrou. Nick spera ca în înghesuiala de acolo să nu-i vadă nimeni 
împreună. 

Trei minute mai târziu o descoperi pe Brynne în faţa laborato- 
rului de fizică gesticulând și vorbind agitată cu Gloria și Sarah. Era 
clar despre ce vorbea chiar și dacă n-ar fi privit toate permanent 
spre el. 

Ceva mai târziu, Nick şedea singur în cel mai îndepărtat colț al 
sălii de mese, mâncând fără mare poftă un sendviș cu ton, când îl 
zări pe Jamie venind spre el. Astăzi nu vorbiseră și dacă Nick ar fi 
fost corect, ar fi recunoscut că vina era mai ales a lui. Lucrarea la 
chimie și întâlnirea cu Brynne îi căzuseră și așa atât de greu la 
stomac, așa că nu mai avea nici un chef de o ceartă cu Jamie. 

Dar de fapt cine vorbea neapărat de o ceartă? Ei erau vechi 
colegi și prietenia lor nu trebuia să se ducă de râpă doar pentru că 
aveau păreri diferite despre una sau alta. Exact asta îi va explica 
el acum. 

Jamie era palid și avea o mină serioasă. 

— Păcat că ieri nu m-ai mai sunat, zise el. 

— Am avut multă treabă. 

— Da, sigur. 


EREBOS - JOCUL RĂZBUNĂRII 177 


— Ce mai este nou? încercă Nick să aducă discuţia pe un teren 
mai sigur. Ai vorbit deja cu Darleen? Asta intenţionai să faci. 

— Nu. Aș vrea să îți arăt ceva. 

Să-i arate ceva? Suna bine. Se părea că Jamie nu mai voia să îi 
scoată jocul din cap. 

— OK. Ce este? 

Jamie scoase din buzunarul pantalonilor o bucată de hârtie 
dublu împăturită și i-o puse în mână lui Nick. 

— Asta am găsit ieri prins de portbagajul bicicletei mele. 

Nick despături hârtia și în primul moment avu o senzaţie de 
dejă-vu. Pe bilet era desenată o piatră funerară nu prea reușită, dar 
clară. Inscripţia suna astfel: 


Jamie Gordon Cox 

a murit de curiozitate şi pentru că s-a amestecat unde nu-i 
fierbea oala. 

Odihnească-se în pace. 


Alături de litere autorul desenase urme de sânge, picături mari 
ce se scurgeau de pe piatră. 

— Cam tâmpită gluma, zise Nick. Ai idee de la cine este? 

— Nu. Cred că la asta tu te pricepi mai bine. 

Nu se va lăsa provocat de aluzia răutăcioasă a lui Jamie. 

— Scrisul nu mi se pare cunoscut, nu aș putea să spun nici măcar 
dacă este al unei fete sau... 

— Este o ameninţare, înţelegi? îl întrerupse Jamie. O ameninţare 
cu moartea și destul de clară pe deasupra. Nu am voie să mă 
amestec și să nu-mi bag nasul în jocul vostru, altfel... 

El făcu un gest cu latul palmei ce sugera tăierea gâtului. 

— Doar nu iei asta în serios? întrebă Nick. Este o glumă tâmpită! 
Cine te-ar ucide? 

Jamie ridică din umeri. Chiar arăta zdruncinat. 

— De fapt cine spune că asta are o legătură cu... deci tu știi deja 
de o legătură? Nici nu poţi fi sigur de asta. 

Partea proastă era că însuși Nick era foarte sigur. Îndoielnica 
operă de artă provenea garantat de la cineva care întreprinsese 
cândva o plimbare nocturnă prin cimitirul Erebos. 

— Doar nu sunt tâmpit, spuse înfuriat Jamie. Despre ce altceva 
ar putea fi vorba? Tu ce crezi, de ce zice „s-a amestecat unde nu-i 
fierbe oala“? Pentru că m-aș fi plâns la bucătăria școlii de apa prea 
puţin sărată pentru paste? 

— OK, doar nu o să iei asta în serios? Nu este altceva decât o 
tâmpenie! Cineva vrea să te sperie, iar tu te lași înspăimântat. Este 
inutil, zău. 

Înainte de a mai spune ceva, Jamie îl privi lung. 

— Şi cu Aisha ce-a fost? De ce-a pipat? Și fata dintr-a șaptea, 
Zoe? Cu ele ce a fost? 

— Habar n-am. Întreabă-le. 

Jamie surâse amar. 

— Exact asta am și făcut. Am vorbit cu amândouă și le-am 
întrebat ce le-a speriat atât de tare. la ghici: ele nu spun nimic, sunt 
mute ca peștii. 

— Probabil că au înţeles demult că cineva și-a permis o glumă 
tâmpită. 

— Nu. Le este teamă. Ieri am găsit doi care au fost excluși din 
joc. Nici ei nu vor să vorbească, în orice caz nu încă. Dar eu cred că 
unul dintre ei se va răzgândi. Poate că se va duce la Mr. Watson, cel 
puţin asta i-am propus eu. 

Nu-mi spune mie asta, te rog potolește-te, gândi în sinea lui 
Nick. Ce mă fac dacă mă întreabă solul de tine? 

Privi agitat în jur — oare îi auzise cineva? Nu, mesele din apropiere 
nu erau ocupate, iar cei care stăteau mai departe erau adânciţi în 
propriile discuții. 

— Vezi? Tu însuţi ești cuprins total de mania persecuției! strigă 
Jamie. De ce? Explică-mi! 

— Nu vorbi atât de tare! șuieră Nick involuntar. Nu sunt cuprins 
de nici o manie a persecuției. Pur și simplu tu nu înţelegi. Totul este 
foarte complex și foarte captivant, dar poţi strica totul și ar fi păcat. 
De aceea se poate întâmpla ca unii să reacționeze exagerat dacă 
cineva vrea să le strice plăcerea. 

— Plăcerea? șopti Jamie și îi vâri desenul sub nas. Asta este plăcere? 
Împături bileţelul și îl vâri în buzunarul pantalonilor. Am să i-l dau 
lui Mr. Watson. De la incidentul cu Aisha el este foarte îngrijorat, 

deja a vorbit cu câţiva elevi și vrea să contacteze și părinți. Poate că 
mâzgăleala asta îl va ajuta. Poate că el recunoaște scrisul. 

— Acum chiar că exagerezi! 

De ce nu pricepea Jamie că totul nu era decât un joc? Acesta era 
atât de fascinant tocmai prin contopirea cu realitatea și de aceea 
nici un jucător nu îi va face vreun rău. 

— Aș vrea să știu dacă mă pot baza pe tine când va fi nevoie, 
spuse Jamie. Suntem încă prieteni? 

— Evident că suntem prieteni. Dar a stârni panică din cauza 
unuia ori a doi idioţi care scriu pseudo-scrisori de ameninţare este 
ridicol. Crede-mă. Dacă îi dai biletul lui Mr. Watson, el va ampli- 
fica în mod inutil chestiunea și nu vor rezulta decât necazuri. 

Jamie puse mâna pe buzunarul pantalonilor. 

— Dacă necazurile vor fi ale celor vinovaţi, este OK, spuse el și 
se ridică în picioare. Înainte de a pleca, se mai aplecă o dată spre 
Nick și adăugă: Nu preferi să ieși din joc? Termină cu el. Nu va 
rezulta nimic bun de aici, simt asta. 

Nick scutură din cap. 

— Faci mai multă vâlvă pe... chestia asta decât este necesar. Mie 
îmi face plăcere, este o aventură, înţelegi? 

— Nici măcar nu poţi spune pe șleau că este un joc. 

Nick îl privi furios, dar nu spuse nimic. Ce putea să știe Jamie 
despre reguli — a fi discret ţinea de joc! Dacă ar fi acceptat Erebos, 
dacă l-ar fi văzut măcar, ar fi fost și el entuziasmat! 

— Emily ar fi și ea bucuroasă dacă ai proceda așa. Ea a spus asta. 

— Emily să se ocupe mai departe de Eric, izbucni Nick și să nu se 
amestece în treburile mele! 

Jamie expiră zgomotos. 

— La naiba, Nick! spuse el, se întoarse și plecă. 


15 


La Cafe Bianco erau ocupate doar trei mese, iar printre clienți nu 
era nici un cunoscut. Nick respiră ușurat. Chiar și călătoria cu metroul 
făcută împreună fusese tensionată, căci Brynne vorbise întruna. Acum 
aveau să bea ceva, Nick îi va oferi lui Brynne o sticlă de Cola și pe urmă 
nimic, fiecare se va duce acasă. Și el va combate ca Șapte. 

— ... și ieri a fost epuizată nervos. Cred că a cam fost jumulită 
într-una dintre lupte. 

Despre cine era vorba? Puse întrebarea și se alese cu o privire 
mustrătoare. 

— Tu nu mă urmărești? Zoe, grasa dintr-a șaptea. A zbierat de 
i-au sărit mucii pe faţă. Brynne făcu o mină dezgustată și adăugă: 
Pe urmă i-a șoptit Colin ceva la ureche și s-a liniștit. 

Din nou se pare că acest Colin își våra nasul peste tot. O chelneriță 
cu piercing pe buze în trei locuri le luă comanda. Spre surprinderea 
lui Nick, Brynne comandă o bere. 

— Eu iau bere, tu nu? gânguri ea. 

— Hm... spuse Nick și privi într-o parte. 

Cât trebuia să stea aici pentru ca solul să considere că a fost o 
întâlnire integrală? Cele cinci minute care se scurseseră deja bănuia 
că erau prea puţine. Fir-ar... 

— Colin este un tip cu adevărat cool, zise Brynne după o gândire 
ce trebuia să fie profundă. Aproape la fel de cool ca tine, Nick. 

Lui Nick îi scăpă un oftat chinuit pe care încercă să îl compen- 
seze cu un zâmbet larg. Ea trebuia să se simtă bine — așa sunase târgul. 
Dar ia să vedem, poate că Brynne se simţea bine și pe polei. 

Mai verifică încă o dată dacă printre clienţi se afla cineva 
cunoscut. Nu era nimeni cunoscut. Deci merita o încercare. 

— Tare aș vrea să știu sub ce nume joacă Colin, spuse el încet. 
Ai idee? 

— Ah, Nick, spuse ea și puse pe braţul lui o mână fierbinte și 
umedă. Nu sunt destul de proastă pentru asta. 

— Ce vrei să spui? 

— Nu încalc regulile. Cine o face zboară și pe urmă este oribil. 
Stii asta. 

Nick abia se reţinea să nu își retragă braţul. 

— Dar aici nu ne aude nimeni. 

— Nu poţi să știi niciodată. 

Sosiră băuturile și Nick reuși să retragă braţul într-o zonă sigură. 

— Ce vrei să spui cu „pe urmă este oribil“? Eşti dat afară. Într-a- 
devăr este o mare porcărie, dar... 

— Ai fost de faţă când aduc un trădător? îl întrerupse Brynne. Eu 
am fost. Fi îl aduc și... îl execută. Asta se întâmplă cu oricine se dă 
de partea lui Ortolan. 

Ea sorbi din bere fără a-l pierde din privire. Nick își cobori pri- 
virea în adâncul întunecat al paharului său cu Cola. 

— Tu știi cine este Ortolan? întrebă el. Despre el putem vorbi, nu? 

— Vezi un foc? 

Era evident ţicnită de-a binelea. 

— Foc? Despre ce vorbeşti? 

În loc de răspuns Brynne scoase din geantă un bilet mototolit. 

— De cele mai multe ori am regulile la mine. Vezi, aici scrie: „Cu 
Jucătorii poţi discuta la foc, în timp ce joci“. 

Scoase o brichetă și o aprinse. 

— Acum mai trebuie să jucăm, șopti ea și cu degetele trecu pe 
dosul palmei lui. 

Senzaţia era plăcută atâta vreme cât Nick își închipuia că nu 
provenea de la Brynne. Închise ochii. 

— Mi-aș imagina că Ortolan este un mag, susură Brynne aproape 
de urechea lui. Ori un dragon cu trei capete. În orice caz este foarte 

puternic. Jucătorii din Cercul Interior sunt special instruiți pentru 
ca mai târziu să aibă o șansă împotriva acestuia. 

Dacă nu ar fi existat parfumul stil harem al lui Brynne, Nick 
și-ar fi putut închipui că Emily era cea care îi mângâia mâna. Acest 
gând îi făcu rău, pentru că revăzu în minte imaginea lui Emily cu 
Eric. Deschise ochii. Flacăra brichetei încă mai ardea, iar Brynne îl 
privea așteptând. Nu, nu te sărut. 

— Ei, da, să ne surprindem reciproc, spuse el cu voce tare și 
apucă paharul. 

Un moment Brynne păru nesigură, dar își reveni imediat. 

— Ce i s-a întâmplat lui Jamie astăzi? Umbla cu o mutră... 
Oricum mutra lui nu este o priveliște plăcută, dar astăzi... Se uită la 
Nick cu un zâmbet șiret, apoi întrebă: Ti-a spus ce problemă are? 

— Nu. 

— Aha. Eu credeam că sunteţi apropiaţi. Așa este sau...? Cred că 
este bine. El este de-a dreptul dezagreabil. 

Trebuie să se simtă bine, repeta în gând Nick. Să se simtă bine 
vaca tâmpită. 

— Nici nu este jucător. Ai văzut că umblă tot timpul cu Eric? 
Colin îi spune mereu Sushi, eu i-am explicat că Sushi este de fapt 
japonez, dar el moare de râs. Se zice că acum Eric este combinat cu 
Emily, capra asta plicticoasă. Sincer, Colin mai spune că nu a mai 
întâlnit o adormită ca ea. Nu deschide gura niciodată și arată 
mereu de parcă tocmai i-a răposat cobaiul. 

Brynne râse zgomotos. 

Să se simtă bine, ea trebuie să se simtă bine. 

— Este o chestie de gust să consideri pe cineva adormită, spuse el 
și se strădui să afișeze un zâmbet. Lui Colin și mie ne plac de cele 
mai multe ori fete diferite. 

De data aceasta Brynne fu cea care rămase datoare cu răs- 
punsul. Nick presupuse că îi căzuse fisa, dar acum nu îi mai păsa. 
Era ocupat să digere informaţia conform căreia Eric era cu Emily. 
Așa să fie? Dacă așa era, de unde știa Brynne? Ce tâmpenie că nu o 
putea întreba. Ce tâmpenie că încercase să o momească pe Emily 
cu Jocul. Să-ţi vină să te dai cu capul de pereţi! 

— Dacă tocmai pierdem ceva important? murmură el când 
tăcerea începu să devină neplăcută. 

— Întotdeauna are loc ceva important, spuse Brynne. Indiferent 
când intri ori când ieși, pierzi ceva. Pe mine asta mă calcă pe nervi. 
Să sperăm că nu dau tocmai acum data următoarelor lupte în arenă. 

— Ai fost acolo ultima dată? 

Se îmbufnă. 

— Poate vrei să mă fentezi și după aia să mă torni? Tu cunoşti 
totuşi regulile. Dacă ţi-aș spune că am fost acolo, că am luptat de 
două ori și am câștigat un nivel, nu ar fi greu să descoperi cine sunt. 
Ori cine nu sunt. Solul mi-a explicat asta. El nu glumește. 

— Da, da, bine. 

— Chiar ești bucuros că ţi-am dat Erebos? întrebă ea fără a-l privi. 

— Sigur. Evident. Este uluitor. 

Brynne își netezi o șuviţă de păr de după ureche cu o mișcare 
intenționat prelungită. 

— Nu crezi uneori că este lugubru? 

Al dracului de lugubru. 

— Oh, merge. Cred că așa și trebuie să fie. 

— Da. Ea răsuci paharul între mâini spre dreapta, apoi spre 
stânga și din nou spre dreapta. Şi spuse: Mi-aș dori doar să înţeleg 
cum de mi se pot citi gândurile. 


Ciutul gândurilor — era exagerat, gândi Nick în timp ce se în- 
torcea acasă cu metroul. Brynne coborâse la staţia anterioară, dar nu 
fără a se lipi mai înainte de el și a-i trânti un sărut lângă gură. 

Jocul nu putea în nici un caz să-i citească gândurile. În orice caz 
nu toate. Asta dacă făcea abstracţie de inexplicabilul fapt că i se 
făcuse cadou pentru servicii fidele un tricou Hell Froze. Și că jocul 
discutase cu el despre Emily, fără ca el să o fi amintit anterior. 

Ușile vagonului se deschiseră cu un șuierat și Nick cobori. Afară 
deja se întunecase. Spera că acasă mai era de mâncare. La mare 
lucru nu se putea aștepta în nici un caz. Neglijase deja Erebos mult 


prea mult timp. 
x 

— Eşti un Șapte, Sarius. Ai îndeplinit sarcina pe care ţi-am dat-o. 
lată răsplata. 

Solul indică prin degetul osos întins un colţ al încăperii boltite 
în care se aflau. Aceasta îi amintea de cârciuma „„La ultima felie“, 
dar era mai îngustă și se părea că pe aici nu mai trecuse nimeni de 
un an de zile. Între arcadele pereţilor păianjenii ţesuseră pânze și 
prin colțuri creșteau ciupercuţe verzi. 

În locul indicat de sol Sarius găsește o spadă nouă și cizme înalte 
cu vârfuri din metal. Spada are sclipiri aurii; Sarius are chiar 
impresia că ea emana lumină. 

— Mulţumesc. 

— Eu îţi mulţumesc. Ai noutăţi pe care ai dori să mi le comunici? 

Sarius ezită. În nici un caz nu va vorbi despre planul lui Jamie 
legat de Mr. Watson. Să amintească de scrisoarea de ameninţare cu 
piatra funerară? Mai bine nu. Caută în memorie ceva ce i-ar fi spus 
atât Jamie, cât și Brynne. 

— Din câte se vorbește, pe o fată, Zoe, ar fi lăsat-o nervii. Dar 
mai mult nu am aflat despre asta. 

— M-ar fi interesat mai mult ce învârteşte Eric Wu, zice solul. 
M-aș bucura dacă ai putea să-i acorzi mai multă atenţie. Din câte 
am aflat, el nu este bine intenţionat în ce ne privește. Acum du-te! 

Frământat de sentimente confuze Sarius se îndreaptă spre ieșire 
de-a lungul unui gang ca un tub care dă în exteriorul pivniţei. Nu 
are chiar deloc chef să vadă cum se lipește acesta de Emily. Dar ce 
ar mai putea să vrea? El ieșise cu Brynne, ceea ce era destul de rău. 

Gangul întunecat devine mai lat și se termină într-un perete 
luminat de făclii, în care este o poartă ce dă în exterior. 

În sfârșit — gândește Sarius și totodată rămâne împietrit. 

Peretele! Se dă câţiva pași înapoi pentru a verifica. Nu, nu era 
nici o greșeală. 

Cineva pictase o imagine pe acest perete, aproape pe întreaga 
lui suprafaţă. Amintea de o pictură murală întâlnită deseori prin 
biserici: o frescă. Pictura reprezintă doi oameni care stau la o masă 
cu capetele apropiate. Fata ţine într-o mână o brichetă aprinsă, iar 

cealaltă mână se odihnește pe mâna tânărului aflat în faţa ei. El este 
foarte înalt și părul lui negru și lung este strâns la spate... 

Cineva trebuie să-i fi făcut o fotografie. Altcumva nu este 
posibil, gândește Sarius. Și își mai spuse: parcă am fi o pereche de 
îndrăgostiți. 

Îşi desprinde privirea de pe pictură și poticnindu-se iese pe 
poartă. Se simte ciudat de gol și de ameninţat. Este doar un tablou. 
Dar în el apare teama că acest tablou, în mărime naturală, într-o zi 
ar putea atârna pe zidul școlii. 


— LordNick a găsit un cristal al dorințelor! 

— Grozav! Şi a spus ce vrea să facă oare cu el? 

— Bineînţeles că nu. Că nu o fi nebun. 

Cei adunaţi în jurul focului sunt aproape toţi cunoscuţi: Drizzel, 
Feniel, Blackspell, Sapujapu, Nurax și — ca un oaspete de onoare, la 
oarecare distanţă de ceilalți — BloodWork. Inelul rubiniu se leagănă 
la capătul lanţului de la gâtul lui și îi trădează calitatea de membru 
al Cercului Interior. 

Apusul colorează benzi roșii și albastre deasupra orizontului; 
peste puţin timp va fi întuneric. Sarius stă alături de ceilalți lângă foc 
și mai cunoaște două noi personaje. Sharol este femeie-elf și este 
Unu, iar Bracco este bărbat-șopârlă și este un Doi. Ei stau în plan 
secund în timp ce Drizzel și Blackspell conversează ca între vampiri. 

— Eu aș putea să utilizez bine un cristal al dorințelor. Pe cele două 
pe care le-am găsit până acum le-am transformat în aur, spune 
Blackspell. 

— "Ține-ţi gura! îl întrerupe BloodWork. 

— Avem aici începători care trebuie să treacă prin propria lor 
experienţă, iar pălăvrăgeala voastră doar îi năuceşte. Clar? 

— Sigur. De când ești atât de prevăzător, Blood? 

— Nu te priveşte, răspunde uriașul barbar. Acesta poartă un coif 
nou care îi acoperă faţa până la nas și ale cărui fante oblice pentru 
ochi îl fac să arate mai demonic decât oricând. El adaugă: Fii atent 
la ceea ce îţi spun. Deja se vorbește mult prea mult. Solul nu este 
mulţumit. 

— Oh, solul nu este mulţumit, repetă ironic Blackspell. Nici eu 
nu aș fi, dacă aș fi un schelet cu ochi galbeni. 

BloodWork se îndreaptă și pune mâna pe securea lui, dar se 
pare că se răzgândește. 

— Eu cunosc câţiva idioţi care își riscă mereu capul trăncănind, 
iar acum cunosc unul în plus. 

— Ooo! Ce frică-mi este! ripostează Blackspell. 

Discuţia aceasta îl calcă pe nervi pe Sarius, ca și faptul că fiecare 
a găsit o dată un cristal al dorințelor, numai el nu a găsit. 

— Avem de îndeplinit o misiune? Ori doar hoinărim pe-aici? 

-În sfârşit cineva cu o atitudine corectă, zice BloodWork. 

— Aşteptăm o veste. Nu mai poate dura mult. 

Vestea nu vine, în schimb din tufișuri năvălesc orci înarmaţi 
până în dinţi. Sunt în evidentă superioritate numerică și elementul 
surpriză îi avantajează. Sarius sare în picioare și își rotește spada de 
aur. Răpune trei orci fără a se fi ales măcar cu o zgârietură. 
BloodWork urlă ca turbat și își face inamicii bucățele. Mai nou 
Drizzel lucrează cu vrăjile focului. Mai rău este pentru unul dintre 
cei noi, Bracco: el are o rană la cap care îi sângerează foarte urât și 
rămâne nemișcat la pământ. 

Lama spadei lui Sarius cântă când el o răsucește. Niciodată nu a 
mai fost lupta atât de frumoasă. De când este un Şapte se simte mai 
puternic, mai îndemânatic, mai sprinten. Este o sărbătoare. 

Ucide șase orci până când se declară victoria și rămâne mai 
teafăr ca niciodată până atunci. Ceea ce constată mulțumit și solul, 
când apare după puţin timp. 

— Sarius, tu îmi confirmi așteptările. Te răsplătesc cu 50 de piese 
de aur. 

Ceilalţi primesc recompense diferite, iar Bracco, șopârla însân- 
gerată, se târăște cu multă greutate peste orcii făcuţi bucăţi și este 
ridicat pe cal de către sol. 

— Cine mai are putere să plece în căutarea oilor fugite, cere 
solul. Avem deja patru oieri morți. 

Cu aceste cuvinte solul dă pinteni calului său și pleacă în galop 
cu Bracco bălăngănindu-se în șa, în spatele său. 

— Eu plec să caut oi, anunţă Sarius. 

— ȘI eu. 

= Şi eu. 

Sapujapu și Nurax vin cu el, cei doi fiind fiecare câte un Șase. 
Ceea ce înseamnă că după luptele din arenă fiecare dintre ei mai 
câștigase câte un nivel, dar Sarius îi depășea. 

Drizzel ieși și el în faţă, fără a mai spune nimic. Trupul lui de 
vampir palid îl depășea cu un cap pe Sarius. 

— BloodWork, mergi și tu? întreabă el, pentru că barbarul nu se 
clintește, ci privește fix flăcările focului. 

— Blood? 

— Lasă-l, spune Drizzel, probabil că a adormit. 

Aleargă printr-o câmpie aridă. Se lasă seara și se vede tot mai 
greu, dar pe drum nu se ivesc obstacole și ei înaintează rapid. Lui 
Sarius i-ar face plăcere să vorbească cu ceilalți de exemplu despre 
ce aventură este asta — să caute oi! Dar dacă nu există foc nu se 
poate discuta. Își aminteşte de flacăra unei brichete şi se scutură. 

Aleargă de-a lungul unor tufe pline de flori roz. În ciuda întune- 
ricului culoarea acestora este foarte vizibilă, dar mai înainte ca 
Sarius să apuce să se mire corespunzător, descoperă ceva atârnat 
într-o tufă, care face ca florile să treacă în planul doi. 

Un mort. 

Ca la o comandă neauzită tot grupul se oprește și abia acum 
Sarius observă că și Feniel și Blackspell s-au alăturat acestuia. Așa 
că sunt șase, ceea ce creează un sentiment liniștitor, având în vedere 
cadavrul mutilat rău din tufiș. 

Mortul atârnă de parcă fusese întins la uscat. Ceva mâncase din 
el, ba nu, înfulecase. Pe oase mai era doar puţină carne. Pe sol, sub 
cadavru, un băț îndoit. 

Aici avem unul dintre ciobanii omorâţi, își zice Sarius și în ace- 
lași moment descoperă prima oaie. Un animal puternic, cu lână 
alb-murdară, care paște sub un pom uscat. 

Experienţa îl învățase pe Sarius că nu avea sens să lase întâietate 
celorlalți. Oaia lui, prada lui. O va prinde, cum a cerut solul, dar nu 
vede nici o îngrăditură în care să o mâne. 

Oaia paşte liniștită în continuare, în timp ce Sarius se furișează 
la adăpostul întunericului, ceea ce este bine, îi face sarcina mai 
ușoară. Când se mai apropie descoperă ceva ciudat... pete roșii și 
maronii în blană, ca sângele proaspăt și sângele uscat. Desigur că 
provin de la oier — gândește el, dar descoperă totodată că oaia l-a 
văzut şi că aceasta ridică ușor capul. 

Capul este un coşmar. Botul oii este lat, reliefat și când rânjeşte 
ca un rechin înainte de a ataca, dezvelește niște dinţi ca acele, dinți 
metalici lungi precum cuţitele pentru biftec. 

Sarius, nepregătit de luptă, nu apucase nici să tragă spada din 
teacă. O face acum, când oaia se năpustește asupra lui. Printre 
dinţii ei Sarius descoperă un petic din sarica oierului. 

Prima lovitură de spadă nimerește în gol, oaia face o cotitură 
bruscă și caută să înșface braţul stâng al lui Sarius... Fir-ar să fie, a uitat 
să ia scutul de pe umăr și toată partea lui stângă este descoperită. 

Sarius aude din spatele lui primele lovituri de spadă, ca și zbâr- 
nâitul securii lui Sapujapu. Trebuie să fi apărut și alte oi, dar nu are 
timp să privească într-acolo pentru că propria oaie-horror îi solicită 
întreaga concentrare. Aceasta este înfiorător de rapidă, iar dantura 
ei inspira atâta groază, încât nu își poate dezlipi privirea de pe ea. 
În cele din urmă o lovitură de spadă își atinge telul, dar nu face 
decât să taie niște lână. Oaia atacă din nou din partea stângă, nea- 
coperită. Sarius evită, lovește și nimerește o ureche care începe să 
sângereze. Dar mai remarcă faptul că nu se poate concentra. Scor- 
pionii, orcii și trolii nu l-au tulburat atât cât o face această oaie 
bizară. Atacă iarăși. Sângele îi curge din ureche pe bot și strălucește 
pe dantura din oţel. 

Sarius nu mai vrea să o vadă, vrea doar să o lichideze în spe- 
ranța că arătarea nu îl va urmări și în vise și renunţă la orice 
strategie. Vine în întâmpinarea animalului și îi înfige spada în piept; 
dinţii oii mușcă doar puţin din coapsa lui. Scoate spada din piept, o 
înfige din nou în trupul animalului, încă o dată și încă o dată. 
Melodia ușoară din urechile lui trădează faptul că este rănit, dar 
nu grav. 

Oaia se clatină, dar nu își dă duhul. Pentru că nu este oaie — 
înţelege Sarius —, ci este un monstru, o făptură a iadului, un demon. 
Ridică spada cât poate de sus și o îngroapă în ceafa animalului. 
Loveşte de trei ori până când capul acestuia se rostogolește în iarbă. 

Îi este rău. Îşi doreşte ca leșul să fie înghiţit de pământ, să dis- 
pară fără urmă. Dar de jur împrejurul lui pământul musteşte de 
sânge. Se lipește chiar de lama de aur a spadei lui. Sânge și blană 
de oaie. Îl cuprinde un nou val de scârbă și, de parcă astfel l-ar 
putea combate, Sarius mai lovește o dată trupul oii cu toată puterea, 
apoi iarăși și iarăși, de parcă asta l-ar elibera. 

Când vrea să plece, o vede. Dintre coastele adversarului răpus 
ies sclipiri verzui. Îşi înfrânge sila și se apleacă. Bagă mâna și scoate 
o piatră mare care radiază lumină din interiorul ei. În sfârșit. 

Aruncă o privire rapidă în jur, nu după alte oi, ci pentru a-și da 
seama dacă ceilalți luptători au văzut ceva. Nu. Toți sunt implicaţi 
în încăierare. Introduce piatra în inventarul lui și entuziasmul pro- 
vocat de ceea ce găsise îi alungă și ultimul rest de silă. 

Și Drizzel a încheiat lupta și tocase oaia sistematic. În zadar — 
după cum a remarcat cu deplină satisfacţie Sarius. 

Blackspell și Nurax încă mai luptau, în timp ce Sapujapu, cu 
securea lui lungă, taie capul unei oi negre ca tăciunele. 

În spatele lui, jos, este întinsă o femeie-elt inertă. Fenicl. În fine, 
te-a curăţat, gândește răutăcios Sarius. Asta se întâmplă când te tot 
vâri înainte. 

Pe eșarta lui Feniel a rămas doar o urmă de roșu subțire ca aţa, 
altceva nimic. Sunetul produs de rană trebuie să fie mortal. 

Un scurt moment Sarius se gândește la puterea lui tămădui- 
toare, pe care în nici un caz nu o va exercita asupra tovarășei lui. Pe 
Sapujapu l-ar ajuta. Poate. Dar nu pe această gâscă proastă. 

Se întoarce să plece și îi vede pe Drizzel și Nurax dând ultima 
lovitură oii lor. Abia așteaptă să apară solul. Îşi va valorifica bineîn- 
teles cristalul, cine știe câte niveluri poate primi pentru el. Exact 
când ultima oaie își dă duhul se aude tropăit de cal. 

— Vă felicit. Nu a fost o sarcină ușoară, le spune solul drept salut. 

— O nimica toată, spune Drizzel. 

— Atunci o nimica toată ar trebui să te satisfacă drept recom- 
pensă. Trei unităţi de carne de şobolan pentru Drizzel. 

Sarius abia își poate stăpâni bucuria răutăcioasă. Mai întâi 
Feniel, acum Drizzel, nici că se putea mai bine. 

— Sapujapu, ţie îţi voi îmbunătăţi dotarea ca răsplată, continuă 
solul și îi dă piticului un tip de coif de viking din metal negru cu coarne 
sclipind în roșu. Se presupune că obiectul are puterea de a trăsni. 

Unul după altul primesc toţi aur, băuturi tămăduitoare ori 
arme. Sarius este penultimul nominalizat. 

— Ție îţi amplific darul focului, Sarius. De-acum înainte poţi nu 
doar să aprinzi focul, ci și să lupţi cu el. Dar răsplata cea mai impor- 
tantă ţi-ai obținut-o singur, nu-i așa? 

Sarius tace jenat. De fapt nu voise să dezvăluie în faţa celorlalți 
ce găsise, dar se pare că solul era de altă părere. 

— Da, răspunde în cele din urmă Sarius. 

— Bine. Atunci gândește-te la o dorinţă pentru cristal. 

În final solul i se adresează lui Feniel: 

— Vrei să mori ori mă urmezi? 

Ea ridică ușor capul ezitând: 

= Te urmez. 

— Așa credeam și eu. Vino! 

Cu un mic efort o ridică pe cal în spatele lui și pleacă în galop 
fără a mai privi înapoi. 

Şi cristalul meu? vrea să întrebe Sarius, dar este deja prea târziu. 
Dezamăgit se alătură celorlalți lângă foc. 

— Sarius a găsit un cristal al dorințelor și nu scoate o vorbă. Din 
timiditate, nu? clevetește Drizzel. 

— Eu încă nu am găsit nici unul, se plânge Sapujapu. Cu ce gre- 
şesc eu? 

— Trebuie să îl cam măcelăreşti pe adversarul tău mort, îi explică 
Sarius. Total neplăcut, ştiu. Şi pentru mine este primul cristal. Era 
odată cât pe-aci să mă aleg cu unul, dar Lelant, ticălosul, mi l-a 
suflat de sub nas. 

Lucrurile nu stăteau chiar așa, dar nu avea importanţă. Lelant 
este un ticălos, acesta-i purul adevăr. 

— ŞI ce îţi vei dori? vrea să afle Blackspell. 

— Încă nu ştiu. Şi oricum nu o să-ţi fac tocmai ţie confidenţe. 

— Ni-l arăţi? 

Nurax întinde laba lui de strigoi, ceea ce îl face pe Sarius să facă 
involuntar un pas îndărăt. 

— Nici nu mă gândesc. 

Discuţia lâncezește. Stau toți în jurul focului și așteaptă. 

— Poate mă duc să mă culc, zice deodată Sapujapu. Sunt mort 
de oboseală. 

Acum, când o spune Sapujapu, Sarius își dă seama de propria 
oboseală, care vine și saltă capul precum un animal. Dar nu se va 
duce la culcare înainte de a ști ce poate face cu cristalul lui. 

— Dacă te oprești acum, pierzi totul, spune Nurax. Aventurile 
cele mai cool au loc întotdeauna noaptea! 

— Asta nu mă ajută cu nimic, dacă pic de somn și ei mă curăţă, 
afirmă Sapujapu. Sincer, fraţilor, pentru astăzi sunt terminat. 

Nici nu termină Sapujapu fraza, că din tufișuri apar doi gnomi 
agitati ca totdeauna. 

— Alarmă! Ortolan asmute pe noi alți monștri și atacă fierarii 
din Sud! Avem nevoie de întăriri, urmaţi-ne! 

Drizzel se pune imediat în mișcare, Nurax pleacă după el. 
Blackspell nu îl pierde pe Sarius din ochi. La ce se așteaptă acesta? 
Pândește o ocazie favorabilă spre a-i fura cristalul? Preventiv 
Sarius scoate spada, după care vampirul se întoarce și îi urmează 
pe ceilalți. 

— Chiar nu vii, Sapujapu? 

Sarius și piticul sunt ultimii rămași lângă foc. 

— Nu, îmi pare rău. Mi se închid ochii și tare îmi este teamă că 
unul dintre acești monștri mă curăţă. Ne vedem poate mâine, da? 

Sapujapu pleacă spre tufele de trandafiri ale căror flori sunt ca 
niște puncte luminoase în peisajul nocturn. Sarius privește cu regret 
în urma lui. Păcat, Sapujapu îi este simpatic, spre deosebire de 
mărginiţii pe care este nevoit să îi urmeze acum. 

Aceștia fac atâta larmă, încât nu este ușor să îi pierzi. Dacă se va 
grăbi puţin, poate că va mai prinde din urmă pe cineva. 

Un țipăt groaznic îl face să tresară. Pe cerul nopţii zărește o pată 
aurie, o uriașă stea zburătoare. La următorul țipăt își dă seama că 
este șoimul de aur și instinctiv se apleacă. 

— Nici o grijă, nu a ieșit la vânătoare. 

Sarius se oprește înspăimântat. În faţa lui se află solul care îi 
face semn cu mâna lui osoasă să vină la el. 

— Care este dorinţa ta cea mai fierbinte, Sarius? Ai găsit unul 
dintre cristalele magice. Foloseşte-l cu cap. Ce îţi dorești? 

Cât mai mult din ce pot obţine — gândește Sarius. În priveşte pe 
interlocutorul lui drept în ochii lui galbeni. 

— Ar putea fi vorba despre mai multe niveluri? Sau despre un 
loc în Cercul Interior? 

Solul zâmbeșşte: 

— Un loc în Cercul Interior face parte dintre lucrurile care tre- 
buie cucerite. Ca și dragostea unui om ori încrederea unui prieten. 
Dar în afara unor asemenea dorinţe sunt posibile altele, care repre- 
zintă poate mai mult decât îţi poţi imagina tu. 

Sarius cugetă. Are la dispoziţie îndeplinirea unei dorinţe, ca în 
basme. Doar că zâna arată oribil! 

Lui Nick Dunmore i-ar face plăcere să devină un geniu al chi- 
miei, gândește amar Sarius. Ar vrea ca fără efort să obţină cele mai 
bune note la examene, dar asta ţine probabil tot de lucrurile care 
trebuie cucerite. 

Și, ca să fie cinstit, nu asta este cea mai aprigă dorinţă a lui. Căci 
înainte de toate este... Emily. Doar că asta nu ţine. Emily să se îndră- 
gostească de Nick. Ha, ha! Solul a exclus asta de la bun început. 

Dar... poate invers? Dacă nu poate obţine nașterea dragostei, 
poate obţine sfârșitul e1? 

Să cuteze? Şovăie. Nu este cinstit. Dar oricum nu va merge. 
Poate că ar fi mai bine să aleagă ceva mai simplu? Nu. 

— Nick Dunmore își doreşte ca Emily Carver să se despartă de 
Eric Wu. Îşi dorește ca cei doi să nu mai fie un cuplu. 

"Tăcere. Solul își duce la bărbie degetele lungi în semn de gândire. 

Er? Fi? Spune că nu poti asta! 

Solul nu reacţionează. Se gândește? Nu, ţine prea mult. Pe lângă 
asta totul devine mai întunecat, tot mai întunecat — de ce? Ceva nu 
este în regulă? Te rog, nu, nu tocmai acum! Sarius încearcă cel puţin 
să miște el, dar nici asta nu este ușor. Parcă ar înota prin sirop. 

Când Sarius deja nu mai speră la un răspuns, solul vorbește 
totuși: 

— Emily Carver, zici tu. Bine. Voi avea grijă ca Emily Carver și 
Eric Wu să nu mai fie un cuplu. 

Cuvintele solului îi provoacă lui Sarius un șuvoi de sentimente. 
În fruntea acestora se află scepticismul, urmat de bucuria trium- 
fului, în umbra cărora se ascunde conștiința încărcată. 

— Adevărat? 

— Ai răbdare, Sarius. Acum du-te, ceilalți sunt mult înaintea ta. 


16 


— Nick! Nick! Doamne, te simţi bine? 'Lrezește-te! 

A ridica pleoapele era o treabă grea, dar nu era nimic pe lângă 
efortul depus pentru a se pune în capul oaselor. Ceva zăngăni pe tăblia 
biroului — era tastatura care rămăsese lipită de obrazul lui Nick. Aruncă 
o privire rapidă asupra ecranului. Din fericire era negru. 

— Ai dormit aici? Pe scaun? 

— Aă... se poate. Posibil. 

Îşi simţea gura uscată, iar tâmplele îi pocneau. 

— Ascultă, ai devenit dependent de computer? Ce ai făcut în tot 
acest timp? 

Am lăiat picioarele unor păianjeni uriași. 

— Am comunicat pe internet. A fost distractiv și am pierdut noți- 
unea timpului. Îmi pare rău. Nu se va mai întâmpla. 

Mama îi îndreptă o șuviţă de păr căzută pe frunte. 

— Te mai poţi duce așa la școală? Trebuie să fii mort de obo- 
seală. De ce faci aşa ceva? Credeam că pot avea încredere în tine. 
Trebuie să dormi, Nicky, știi că școala este istovitoare... 

— Nu-i nimic, sunt bine, o întrerupse Nick. Fac un duș rece și 
sunt în formă. 

Oferta de a trage chiulul ascunsă în potopul de cuvinte al 
mamei avea ceva atractiv în ea, dar din păcate astăzi nu era ziua 
potrivită pentru așa ceva. Păianjenii îl încolțiseră pe Sarius atât de 
tare, încât la sfârșit avusese iarăși nevoie de ajutorul solului și pri- 
mise o sarcină de îndeplinit. Și pe lângă aceasta mai și murea de 

curiozitate. Voia să îi vadă pe Eric și pe Emily. Voia să știe ce se 
întâmplase. Dacă se întâmplase ceva. 

În oglinda din baie își examină amprentele adânci lăsate de tas- 
tatură pe faţă. Când adormise? Își reaminti de sarcină, de cum cău- 
tase cu ochii care îl usturau o bucată de hârtie spre a-și nota sarcina 
dată de sol. Trebuie că aţipise după aceea. 

Făcu un duș fierbinte, rece și din nou fierbinte, până ameți. 
Mirosul de cafea venit din bucătărie se amesteca acum cu cel al 
gelului pentru duș, combinaţie care aproape că îi întoarse stomacul 
pe dos. Se prea poate ca opţiunea cea bună era să rămână acasă. 
Dar zilele libere aveau preţul lor. Împături biletul pe care notase 
sarcina și îl băgă în portmoneu. Apoi vâri aparatul de fotografiat în 
geanta de școală. Astăzi înțelegea tot atât de puţin ca noaptea tre- 
cută sensul sarcinii. Nu îi păsa. Urma să devină un Opt. 


Tot drumul până la școală îl urmări gândul legat de dorinţa lui. 
Deși era un fleac. Peste câteva zile solul îi va face semn și îi va cere 
să îşi dorească altceva. Nick trebuia să se pregătească pentru acea 
clipă, se va gândi la ceva bun. Ceva esenţial. Tocmai. Deci nu tre- 
buia să se simtă cu conștiința încărcată. 

Cu aceste gânduri coti pe strada pe care se afla școala, unde 
însă domnea o liniște neobișnuită. De parcă cineva pusese mâna pe 
o telecomandă și redusese la maximum sonorul. Este drept că niște 
elevi fie izolaţi, fie în mici grupuri lâncezeau în faţa clădirii, cum se 
întâmpla mereu, dar nivelul de zgomot era minim. Cei care dis- 
cutau o făceau pe un ton coborât. Nick descoperi două fete ceva 
mai mici așteptând demonstrativ în poarta școlii, căutând privirea 
fiecăruia care intra. Limbajul lor corporal era clar: încă nu avem. 

Sub un castan cu frunzele bătând spre roșu stătea Emily. Eric 
nu era cu ea. Asta îi făcu lui Nick inima să bată mult mai repede. Mu 
fi ridicol. Nu are nimic de-a face cu dorința ta. Nimic. 

Dar Emily nu era chiar singură, ea vorbea cu Adrian. Micuţul 
McVay, cu braţele strânse pe piept, vorbea fără a o privi pe Emily. 
Ea îl asculta, dădea din cap, își trecu apoi deodată mâna peste faţă 
și se întoarse. 

Pornirea de a se îndrepta spre ei era greu de controlat, dar Nick își 
dădu seama că discuţia lor se va întrerupe imediat ce el se va apropia. 

În acest răstimp una dintre fetele din poartă avu succes: un 
băiat despre care Nick știa că în orchestra școlii cânta la saxofon îi 
făcu acesteia semn, îi șopti ceva la ureche, ea dădu din cap, iar el 
în timp ce continua să vorbească în șoaptă scoase din geantă un 
obiect plat... 

— Nick? 

Tăcutul Greg venise din spate. Nick se întoarse și inima reîn- 
cepu să îi bată ca turbată. De ce era atât de înspăimântat? 

— Trebuie să mă ajuţi, Nick. Te rog. 

Buza inferioară a lui Greg tremura ușor, ca și mâinile lui, în care 
ținea un DVD înregistrabil în ambalaj original. 

— Am fost exclus aseară. Dar a fost o greșeală, trebuie să vorbesc 
neapărat cu solul, iar tu trebuie să îmi copiezi jocul, te rog! 

Involuntar Nick făcu un pas înapoi, departe de DVD-ul pe care 
i-l întindea Greg, dar acesta recâștigă terenul pierdut. 

— Ajunsesem deja, eram... 

— Nu vreau să aud! strigă Nick. 

Nişte elevi aflaţi la câţiva pași distanţă întoarseră capul spre ei. 
Fără a mai scoate o vorbă Nick porni către intrare, dar abia intrat 
în hol Greg îl apucă de mânecă. 

— Ti-am zis, a fost o greșeală! Am făcut tot ce a vrut el, doar că 
am întârziat puţin și el pur și simplu m-a... Greg își mușcă buzele, 
apoi continuă: În orice caz este o greșeală. Copiază-mi Jocul, te rog! 

A murit din lipsă de punctualitate, gândi cu inima strânsă Nick. 

— Nu pot, ar fi trebuit să știi asta! Se întrebă dacă Colin era prin 
preajmă și dacă îl privea. Apoi adăugă: Regulile sunt clare, poti 
juca o singură dată. Îmi pare rău pentru tine. 

— Da, da! Dar cu mine a fost o greșeală! Asta este altceva! Data 
viitoare te ajut eu, OK? Învăţ cu tine la chimie. Sau îți plătesc copie- 
rea, da? 20 de lire? Este în regulă? 

Nick îl lăsă baltă și plecă. În spatele lor se afla chiar Colin, care 
urmărea scena sprijinit de perete. 

— Porcule! strigă Greg în urma lui, brusc ieșit din fire. Porc 
nenorocit! 

Colin rânjea când Nick trecu pe lângă el. 

— Ce voia Greg de la tine? 

— Nu te priveşte. 

— Se pare că a dat-o în bară. 

— Intelgentule! 

Ar fi trebuit totuşi să rămân acasă, gândi Nick ajuns în faţa dula- 
pului său și neștiind de ce avea nevoie pentru prima oră de curs. 
Manualele de biologie? Ori de engleză? De fapt ce zi era astăzi? 

Căscă și o salută pe Aisha care îl privea fix fără a-i răspunde la 
salut. După cum stăteau lucrurile, mai era cineva care dormise 
prost. Ea trebui să încerce de mai multe ori până să nimerească 
gaura cheii dulapului ei. Când în cele din urmă deschise ușa și băgă 
mâna înăuntru, un teanc de cărți căzu și se împrăștie pe coridor. 
Cineva chicoti ironic. 

Aisha lăsă mâinile să îi atârne pe lângă corp, fără a încerca să își 
ridice cărțile. 

— Hei, vrei să te ajut? 

Ea dădu negativ din cap şi se aplecă încet după prima carte, dar 
nu se mai îndreptă și rămase ghemuită, cu cartea strânsă la piept. 
Umerii îi tresăreau. 

— Te simţi rău? întrebă încet Nick, dar nu primi nici un răspuns. 

Se uită în jur după ajutor. Unde erau ceilalți? Jamie de exemplu. 
Sau Brynne, care îţi sărea în ochi de câte ori ridicai privirea. 

Pentru că nu știa ce altceva ar putea face, Nick strânse cărțile și 
le puse înapoi în dulap. 

Rashid trecu pe lângă ei căscând, nu o onoră pe Aisha nici măcar 
cu o privire, și se îndepărtă cu cărțile pentru biologie sub braţ. 

Deci biologie avea oră următoare. Nick căută pentru ultima 
dată privirea Aishei, dar aceasta avea ochii închiși. Impresionat, 
dar și ușurat în același timp, își luă cele necesare la oră și plecă 
după Rashid. 

Era greu, atât de greu să rămână treaz. Nick își sprijini bărbia 
în mâna stângă și privi fix în faţă spre tablă până când îi lăcrimară 

ochii. Doar ca să nu privească spre dreapta, unde stătea Greg, care 
îl sfredelea cu privirea. Sau la stânga, unde Emily și Jamie împăr- 
teau aceeași bancă și șuşoteau de zor. Mai era și Aisha care se părea 
că își revenise. Ca să vezi! 

Când închidea ochii, aceștia nu îl mai usturau atât de tare. Doar 
scurt. Şi era bine. 

O lovitură dureroasă între coaste aproape că îl dobori de pe 
locul lui. 

— Nu ațipi, idiotule! șuieră Colin. Nu trebuie să sărim în ochi. 
Ai uitat? 

— Ce? Nu... 

— Nu are nimic. Adună-te! 

— Să nu mă mai lovești încă o dată, ai înțeles? 

Colin ridică amuzat din sprâncene. 

— Da, madame. 

Nick se luptă din greu să depășească ora aceasta și următoarea. 
În pauza următoare se așeză la rând la automatul de cafea. Cineva 
îl bătu pe spate. Era Brynne care îi aplică un sărut pe obraz imediat 
ce el se întoarse. 

— leri după-amiază a fost bine, șopti ea. 

— Da, bine. 

Nick căscă demonstrativ pentru ca ea să pună pe seama oboselii 
lipsa lui de entuziasm. Totuşi, zâmbetul îi dispăru lui Brynne de 
pe chip. 

— Şi tu ai nevoie urgentă de o cafea? întrebă Nick în căutarea 
unui subiect neutru, dar Brynne nu răspunse. 

Un țipăt strident reduse toate discuţiile la tăcere. 

Înconjurată de o mulţime de colegi, Aisha stătea în mijlocul sălii 
agăţată de Emily. În faţa celor două, cu o mutră uluită era Eric Wu. 

— Nu pune mâna pe mine! Nu încă o dată! ţipă Aisha. 

Nick renunţă la coada pentru cafea și pătrunse prin gloata spec- 
tatorilor precum un medic care se grăbea să ajungă la locul acci- 
dentului. Avea gura uscată. 

Aisha își îngropase faţa în umărul lui Emily și suspina. 

— Eu sunt sigură că te înșeli, spuse încet Emily. O mângâie pe 
cap pe Aisha, cu această ocazie împingând din nebăgare de seamă 
basmaua acesteia spre ceafă. Cu siguranţă că a fost altcineva. 

— Nu. Știu sigur. El a fost. După cercul de literatură a vrut să mă 
conducă la metrou și a mai spus că drumul prin micul parc ar fi 
mult mai plăcut... 

Suspinele ei se amplificară. 

Emily încercă să îi tragă cu degetele tremurânde basmaua în 
poziţia iniţială, dar renunţă. 

— El mi-a sfâ...șiat blu...za și m-a pi...păit pes...te tot. Silabele 
ieșeau segmentate din gura Aishei. Îşi ridică mâneca, îi arătă o pată 
vineţie pe cot și izbucni: Aici! 

Nick își mușcă buzele până simţi durerea. Asta nu are nici o 
legătură cu mine. Bineînţeles. Nu atât de repede. 

— Nimic din toate astea nu-i adevărat! strigă Eric. Era palid și 
nu mai înceta să tot dea din cap. Pur și simplu nu este adevărat! 

— Eu v-am văzut plecând împreună, zise Rashid. 

— Şi eu, îl susţinu Alex. 

Emily îi privi pe cei doi cu ochii îngustați. 

— Interesant. Voi doi nu faceți parte din cercul de literatură. 

— Ea și? Mai sunt și alte lucruri care pot reţine pe cineva în 
școală, o întoarse Alex. 

Privirea lui Emily se plimba între Alex, Eric și Aisha care tot 
suspina. 

— Minte! zise Eric de data aceasta mai tare. 

Aisha se răsuci spre el: 

— Asta spun bărbaţii totdeauna, nu? 

— Ce spun totdeauna bărbaţii? Mr. Watson își croia drum 
printre elevi și îi puse din mers în mână o cană-termos și un sendviș 
din care mușcase. Aisha, ce s-a întâmplat? 

Îi puse acesteia o mână pe umăr, dar Aisha se smuci și se lipi 
mai tare de Emily. 

— Nu puneţi mâna! 

— Cum vrei, scuză-mă. Ceilalţi pot intra la clasele lor. Imediat 
începe ora. 

Nimeni nu se clinti, doar Eric făcu un pas în faţă. 

— Aisha pretinde că ieri, în parc, aș fi... pipăit-o. Are o vânătaie 
la cot pe care, spune ea, i-aș fi făcut-o eu. Dar nu este adevărat nici 
un cuvânt din spusele ei. 

Aisha se porni mai tare pe urlat. 

— A încercat să mă... vI...violeze. Mi-a rupt rochia, m-a trântit 
pe pământ... 

— Pur și simplu nu îmi pot imagina că este adevărat, șopti Emily. 

Cu atenţie, dar în același timp hotărâtă, desprinse degetele 
Aishei încleștate pe tricoul ei și puse distanţă între ea și fata care 
plângea. Lapsită de protecţia ei umană, Aisha se lăsă pe vine și își 
acoperi faţa cu mâinile. 

Nu am vrut asta. Nick strânse pumnii. Nu așa. Cu ce se petrece aci nu 
am nici o legătură, sincer. 

Și dacă era adevărat? Poate că Eric chiar o molestase pe Aisha și 
solul aflase ieri lucrul acesta. Acest lucru ar explica de ce acceptase 
atât de ușor să facă o promisiune atât de dificilă. 

Mr. Watson, căruia parcă îi dispăruse darul vorbirii, își revenea 
încet-încet. 

— Această acuzaţie este una foarte serioasă, Aisha! 

— Nici un cuvânt de-al ei nu este adevărat! Jur! Pentru prima 
dată în vocea lui Eric era sesizabilă o undă de disperare. Este o 
nebunie totală! 

— În orice caz nu vom clarifica asta aici, în faţa tuturor, zise 
Mr. Watson. Aisha, Eric, veniţi cu mine! 

Cei doi îl urmară, fiecare la o distanţă între ei cât mai mare 
posibil. 

Imediat ce plecară, în sala pentru pauze izbucniră discuţii aprinse. 

— Eu cred că ea minte. 

— De ce ar minţi? 

— Eric nu este un novice, tot timpul am crezut asta. 

— Voia să-i umble turcoaicei sub rochie. 

— Aiurea, ea vorbește prostii. 

— Scandal mare, ce mai! 

— Dacă Watson aduce poliţia? Ăştia au fost deja acum câteva 
zile pe-aici. 

În tot acest timp Nick nu o scăpă din ochi pe Emily. Ea rămă- 
sese pe loc și pierdută în gânduri netezea locul umed de lacrimi 
aflat pe umărul tricoului ei. 

Acum ar trebui să mă duc la ea, își zise Nick. Să discut cu ea. Să 
o consolez. 

Dar, înainte de a-și aduna curajul pentru a face primul pas, îl 
văzu pe Jamie care se îndreptase deja spre Emily și vorbea cu ea. Cei 
doi schimbară câteva replici, apoi urcară împreună treptele scării. 

Ora următoare era de matematică, ceea ce era mai pe placul lui 
Nick. Oricum nu se mai simţea obosit. Incidentul cu Aisha fusese 
mai eficient decât un espresso dublu. 


În pauza de prânz Jamie l-a abordat în faţa sălii de mese. 

— Ce mai faci? 

Aha, asta era prima propoziţie normală pe care Jamie i-o adre- 
sase în ultimele zile. 

— Bine. Dar tu? 

— Sunt îngrijorat, răspunse Jamie cu o expresie speriată întipă- 
rită pe chip. Băiatul continuă: Treaba de astăzi cu Eric... Tu ce 
crezi că a determinat-o pe Aisha să-i facă asta? EI este terminat 
total, Mr. Watson l-a trimis acasă. 

Nick abia se stăpâni să nu o ia la fugă. 

— Ce a determinat-o pe ea? Ia să văd... poate că el i-a umblat 
sub rochie? 

— Nici măcar tu nu crezi asta. 

— Și tu crezi că Aishei i s-a năzărit pur și simplu să îl pone- 
grească? Ai văzut ce a urlat? Şi vânătaia aceea? 

— Eu cred că cineva este interesat să îl neutralizeze pe Eric. El 
nu este un fan al jocului vostru, îți amintești? 

— Ce prostie! Trecând pe lângă Jamie pentru a intra în sala de 
mese, Nick adăugă: De la scrisorica aceea cu piatra funerară ai dat 
în mania persecuției. 

Luă o tavă de pe suport și simţi o mână pe umăr. Jamie venise 
după el și lăsa impresia că va începe pe loc să urle. 

— Ştii ce s-a mai întâmplat? Cineva a ascuns un pistol și muniţie 
în curtea școlii, în spatele tomberoanelor cu gunoi. Directorul 
spune că în mod sigur nu este isprava unui elev, dar el nu vrea să îi 
apară școala în presă. 

Nick luă o porţie de pește cu cartofi prăjiți. Atât peștele, cât și 
cartofii arătau decolorați și fleșcăiţi. 

— Dar Jamie știe desigur mai bine, nu? ripostă Nick. Jamie știe 
că în spatele acestei chestiuni se află jocul cel rău. 

Îşi muşcă buzele și trânti pe tavă o sticlă de Cola. Gata cu dis- 
cuţia asta! 

— Jamie găsește că unele lucruri sunt ciudate, răspunse Jamie cu 
un calm subliniat. Am vorbit cu Mr. Watson și el spune că un profe- 
sionist ar fi procedat mai inteligent. Ar fi mascat pistolul mai bine, 
nu l-ar fi pus simplu într-o cutie veche de ţigări de foi, în spatele 
tomberoanelor. 

— Aha, poate că Mr. Watson este în realitate dr. Watson. Și tu 
ești Sherlock Holmes. Lasă-mă în pace, Jamie. Eu nu am nimic 
de-a face cu pistolul și nici cu violul. 

— Pe lângă toate acestea, cineva a scris pe cutie un gen de cod 
ori de mesaj, continuă Jamie de parcă nici nu l-ar fi auzit. Asta ţine 
de un astfel de joc. Câteva cifre și un cuvânt bizar, ceva asemănător 
cu Galaxis. 

Trosc! 

Nick se sperie de zgomot cel puțin la fel de mult ca oricare alt 
elev din sală. Nici nu remarcase că dăduse drumul tăvii. 

Galaris. 

Totul corespundea. Cutia de ţigări de foi, cuvântul, cifrele ce 
reprezentau data lui de naștere. Nu, vă rog! 

Cutia fusese grea, iar obiectul din ea mai curând mic... Putea să 
fie un pistol? Da, desigur. 

— Nu poţi să fii atent? ţipă bucătăreasa din spatele tejghelei. 
Curăţă singur! 

— Evident, șopti Nick și luă în primire mătura și fărașul. 

Simţea privirea lui Jamie lipită de ceafa lui ca un terci de ovăz, 
dar era hotărât să nu se întoarcă. 

Un pistol? Pentru ce? De ce să-l fi pus solul pe el să ascundă un 
pistol pe Dollis Brook Viaduct? 

— Tu ştii ceva despre asta, constată Jamie în spatele lui. 

— Nu. Nu știu. 

Şi dacă exista o fotografie? Una ca aceea cu el și cu Brynne la 
cafenea? Îngenunche pe podea, adună cartofii prăjiți pe făraș și 
continuă treaba, deși nu mai era nimic pe jos, doar ca să nu se 
ridice. Prin faţa ochilor îi dansau puncte negre. 

— Dar eu am văzut, Nick. Te-ai speriat de moarte. Tu știi ceva. 

— Tacă-ţi fleanca, murmură Nick și se ridică anevoie în picioare. 

Punctele negre se îndesiră până când deveniră un perete ce se 
clătina. Îi puse bucătăresei fărașul în mână și se sprijini anevoie 
de tejghea. 

— Vino cu mine la Mr. Watson. Fă lumină în treaba asta și te vei 
simţi mai bine. Ceea ce se petrece aici este pur și simplu o por... 

— Tacă-ţi fleanca! strigă de data asta Nick. 

Emily, Eric, pistolul, Aisha, Galaris... era prea mult. Nu mai 
putea să suporte. Mirosurile din cantină îi întorceau stomacul pe 
dos, era pe punctul de a voma pe podea, în faţa tuturor. Dacă exista 
o fotografie și aceasta ajungea în școală, atunci el zbura. Tot atât de 
sigur pe cât este cerul de albastru. 

Se năpusti afară din cantină, îmbrânci în stânga și în dreapta, 
găsi o fereastră deschisă și scoase capul. Aer curat, slavă Domnului! 

Trebuia să se gândească. Poate că trebuia să vorbească până la 
urmă cu solul. Acesta îi va fi desigur recunoscător dacă Nick îl va 
informa. Poate că îi va explica și ce era cu pistolul. Doar că mai 
avea de îndeplinit o însărcinare. Această însărcinare complet lipsită 
de sens. 


17 


Era aproape ora 17:00 când Nick cobori la staţia Blackfriars și 
își continuă drumul de-a lungul lui New Bridge Street. Garajul se 
afla pe Ludgate Hill și nu era o problemă să îl găsească. Proble- 
matic era mai curând să intre fără a fi observat. Încercă să pară cât 
se poate de înalt și zdrăngăni prin legătura de chei ca și cum tocmai 
ar fi căutat cheia de contact a mașinii. Dar teama sa se dovedi neîn- 
temeiată. Nimeni nu îl opri când intră în garajul cu mai multe etaje 
și nici măcar nu era sigur că paznicul care citea un ziar în cabina lui 
îl observase. 

Scoase bileţelul din buzunarul pantalonilor. LP6OHNR. era 
numărul de înmatriculare al mașinii pe care o căuta. 

— Dacă nu o găsești — spusese solul —, vei reveni. Vei reveni mereu, 
zi de zi între orele 17:00 și 18:00 până ce îți vei îndeplini sarcina. 

La al doilea etaj avu noroc. Privi mașina și slobozi un ușor flu- 
ierat. LPOOHNR era numărul unui Jaguar argintiu care se distingea 
clar printre celelalte mașini sclipind ca giuvaierurile coroanei. Nici 
o urmă de noroi. 

Nick scoase aparatul de fotografiat și făcu câteva fotografii. Nu 
vor fi suficiente, era clar, dar reprezentau un început. 

Acum avea nevoie de un loc de unde putea să pândească. În așa 
fel încât să poată vedea mașina, dar el să nu poată fi văzut. Cel mai 
bun loc găsit era spaţiul îngust dintre un Ford vechi și zidul parcării. 
Dacă se așeza pe jos și nimeni nu cerceta atent locul, era ca și invi- 
zibil. Nick dezactivă bliţul aparatului reglând sensibilitatea la 

lumină la cea mai înaltă valoare. Apoi se așeză comod, în măsura 
în care asta era posibil pe podeaua rece a garajului. 

Când deodată telefonul începu să sune anunțând primirea unui 
SMS, lui Nick mai că i se opri inima. Nu pusese telefonul pe silen- 
tios, cum de fusese posibil? 

Din poziţia lui de blocat între mașină și perete abia ajunse la 
buzunarul pantalonilor. Când în cele din urmă reuși, văzu de la 
cine provenea mesajul și inima i-o luă razna: Emily. 

Bună, Mick! Aş vrea să ne întâlnim şi cu această ocazie să le prezint cuiva. 
El se numeşte Victor şi ne-ar putea ajuta pe noi toti. Caulă-mă, te rog Emily. 

Numele Victor nu îi spunea absolut nimic lui Nick. Atâta 
pagubă! Dar ce putea să însemne că ne-ar putea ajuta „pe noi toţi“? 
Probabil că Emily își dorea înainte de toate ajutor pentru Eric, care 
dăduse serios de necaz. Însă ea voia să se întâlnească cu el. Emily. 
Nu avea importanţă din ce motiv, ea voia să îl întâlnească pe el. 

Trosc! O ușă se trânti brusc. Pași ce se apropie. 

Nick își ținu respiraţia și încercă a se lipi cât mai mult de 
podeaua din beton. Îndreptă aparatul foto către Jaguar, pentru a 
putea apăsa declanșatorul imediat ce apărea proprietarul mașinii. 
Mai întâi putu să vadă niște picioare în pantaloni negri care trecură 
prin faţa Jaguarului și se îndreptau spre el. Un paznic care îl văzuse 
pe monitorul sistemului de supraveghere video? Te rog, nu! Și să nu 
fie nici șoferul Fordului care îi folosea ca acoperire lui Nick. 

Când bărbatul trecu prin dreptul lui fără să arunce o privire 
către ascunzătoare, Nick respiră ușurat. După puţin timp porni 
spre ieșire o Mazda roșie. După care se așternu din nou liniștea. 

Trecură cinci minute, Nick se așeză ceva mai bine și puse cu 
atenţie aparatul foto jos. Din nou se apropiară pași al căror zgomot 
însă se stinse mult înainte ca omul să poată fi văzut de Nick. Se 
trânti o portieră de mașină, apoi porni un motor. 

După încă cinci minute piciorul drept al lui Nick începu să 
amorţească. Încercă să ignore furnicăturile și se concentră asupra 
zgomotelor din clădirea parcării. Foșnetul instalaţiei de climatizare. 
Larma atenuată a străzii. Iarăşi o ușă din metal deschisă și închisă. 
O femeie râse, un bărbat îi ţinu isonul. Bocănitul pe beton al unor 

pantofi cu toc înalt. Cloncănitul unei încuietori auto acționată prin 
telecomandă, la doar câţiva pași de Nick. Se aprinseră luminile 
Jaguarului. 

Bătăile inimii i se accelerară. Ridică aparatul de fotografiat și 
căută mașina în vizor. Bărbatul și femeia se apropiară. Erau în 
vizor. Bărbatul emana nervozitate ca un furnal căldura. 

Che! 

Femeia ar fi putut fi starul din serialul difuzat cu o seară înainte. 
Cercei sclipitori, haină de blană, părul blond prins în ace. Bărbatul 
era înalt și cu păr negru, ușor cărunt la tâmple. Purta costum și cra- 
vată. Poate un medic. Ori un avocat. 

Che! 

Bărbatul deschise portiera mașinii și puse o geantă pe locul din 
spate. 

Che! Clic! 

— Data viitoare mergem la Refettorio, spuse femeia. Vivian este 
de părere că acolo mielul este grozav. 

— Dacă vrei tu, scumpo. 

Che! 

Femeia urcă în mașină. 

Clic! 

Brusc bărbatul se opreşte și privește în jur. A auzit declanșatorul 
aparatului foto? Nick căută să se confunde cu colţul întunecat în 
care se ascunsese. 

— Ce este, iubitule? 

— Nimic. Bărbatul își trecu mâna peste cap și adăugă: Absolut 
nimic. Probabil că m-am înșelat. Vezi tu, în ultimul timp... 

Nick nu mai auzi restul, pentru că bărbatul urcase în mașină și 
închisese portiera. Acesta clătină din cap și ridică din umeri într-un 
gest de neajutorare, apoi porni motorul. După o jumătate de minut 
Jaguarul părăsea parcarea. 

Rezolvat. Nick strânse tare aparatul. Acum plecarea, rapid. Nu, 
mai întâi va verifica dacă fotografiile erau utilizabile. 

Puțin neclare, cam mare granulaţia, dar fără bliţ nu se putea 
altfel. În orice caz totul putea fi recunoscut. Femeia, bărbatul, 

numărul de înmatriculare al mașinii. Douăsprezece fotografii 
acceptabile. 

În înghesuiala din metrou Nick scoase telefonul mobil din buzu- 
narul pantalonilor și mai citi o dată SMS-ul primit de la Emily. 
„Victor. Să ne ajute pe toţi“. Nu suna ca fixarea unei întâlniri. Suna 
de parcă ea voia să îl scoată pe Eric din încurcătură. Începu să scrie 
un răspuns, îl găsi prostesc, îl șterse şi închise ochii. 

Dacă răsuflase că el avea o legătură cu cutia-Galaris, va afla de 
la Emily. Nimeni nu îl va crede că el nu știuse ce se ascundea în 
cutie. Ziarele aveau să scrie despre un masacru la școală care abia 
putuse fi evitat. Sau cam așa ceva. Tatăl lui o să-l omoare. 

Nick deschise ochii și privi chipurile obosite ale oamenilor din 
Jur. Toți aceștia îi vor vedea fotografia în ziar. 

Emily îi va vedea fotografia în ziar. Mai scrise un SMS și îl şterse 
fără să îl trimită. Şi dacă acest Victor era de la poliţie? 

Închise ochii. Trebuia să se asigure că Erebos îi voia binele. 


— Fotografiile au ajuns la mine, spune solul. 

Acesta stă pe o piatră la marginea mlaștinii, își întinde picioa- 
rele și lasă impresia că este mulțumit. 

Sarius se detensionează. Încărcarea fotografiilor pe serverul exis- 
tent nu fusese lipsit de probleme, de două ori legătura se întrerupsese. 

— Ai cinat deja? 

= Da. 

De când îl interesa asta pe sol? 

— Ai vorbit cu părinţii tăi? Le-ai lăsat o impresie veselă, normală? 

— Cred că da. 

Am turuit în mare vervă, ca să nu le vină ideea să mă întrebe de temele 
pentru acasă. 

— Bine. Trebuie să fim atenţi. Se discută prea mult în afara lui 
Erebos. Dușmanii noștri se grupează. Trebuie să fim atenţi să nu 
oferim motive de declanșare a atacului. De aceea aș dori să te duci 
zilnic la școală și să te comporti fără a atrage atenţia prin ceva. Nu 
da nimănui motiv să găsească suspect comportamentul tău. 

— În regulă. 

— Acum ești un Opt. Îți sporesc forța vitală și magia focului. Îna- 
inte de a pleca, spune-mi dacă cristalul tău a început să își arate 
eficienţa. Ai primit ceea ce ţi-ai dorit? 

Nu știu, gândește Sarius. Toate acestea nu au avut nici o legă- 
tură cu mine. Nu cred că acea scenă oribilă este opera mea. 

— Nu vrei să îmi răspunzi? 

— Nu sunt sigur. Este posibil. Este posibil ca el să înceapă să își 
arate eficienţa. 

Solul dă mulţumit din cap. 

— Al să vezi, așteaptă. Totul este în desfășurare, apoi restul 
rămâne în mâinile tale, Sarius. 

El nu poate observa că îmi este teamă? Nu mă poate vedea. 

Așteaptă ca solul să îi dea în cele din urmă permisiunea de a 
pleca, dar acesta îl tot privește și își întinde degetele osoase. 

— Nu ar fi rău ca Aisha să aibă un martor, spune el. Cineva care 
să îi susțină acuzaţiile. Te gândești la cineva, Sarius? 

Nu vorbește serios, gândește Sarius. Nu fac asta. Fir-ar să fie, 
cum de îmi cere asta mie? 

— Ieri pe vremea aceea eram la cafenea cu Brynne. Ceea ce 
înseamnă că nu pot fi martor. 

— Ştiu. Eu te-am întrebat dacă te gândești la cineva, nu dacă o 
faci tu. 

— Așa da. Îmi pare rău, dar nu îmi vine nimeni în minte. 

— Atunci du-te. 

Solul îi face semn să plece și Sarius, care este bucuros că poate 
să dispară din câmpul vizual al ochilor galbeni, se conformează 
semnului. Despre cutia-Galaris nu au discutat, dar este cert că solul 
ştie deja totul despre ea. 


Sarius vede de departe lumina uriașului foc de tabără. În 
dreapta se află mlaștina, în stânga se ridică spre cerul nocturn o 
construcţie rotundă. Între ele se întinde o pajiște pe care nu cresc 
decât tufișuri cu ţepi și câțiva arbori piperniciţi. 

— Hei, Sarius! 

Arwen's Child este prima care îl observă. Stă lângă LordNick în 
a cărui nouă platoșă se reflectă flăcările. Amândoi sunt de niveluri 
superioare lui, pentru că el nu le poate identifica. Ceva mai departe 
stă Lelant; s-a refăcut după luptă și este din nou un Șapte. 

— Te-ai înscris deja pentru următoarea arenă? Acolo. 

Arwen's Child arată către clădirea rotundă. 

— Ar fi cam singurul lucru pe care l-ai putea face în acest 
moment. Nu se întâmplă nimic acum. Noi suntem aici deja cam de 
o jumătate de oră. 

Sarius nu știe nimic despre noi lupte în arenă, dar desigur că 
vrea să ia parte la ele. Ceca ce însă nu a avut în vedere este faptul că 
marele holbat în persoană îi face înscrierea. Acesta stă pe nisipul 
arenei pe care mișună gnomii și pare uriaș, aproape de două ori 
mai înalt decât Sarius. Din nou este iritat de ciudatul aspect al 
gigantului — el nu seamănă cu nimeni dintre cei de aici. Și este 
aproape gol. 

— Înscrie-te aici, zice el și arată cu bizarul lui toiag lista ce atârnă 
pe zid. Luptele încep cu două ore înainte de miezul nopţii, peste 
șapte zile. 

Sarius își scrie numele sub cel al lui Bracco. Ca să vezi, acesta 
încă mai trăiește! Pe listă se mai află Blackspell, BloodWork, Lelant, 
LordNick și Drizzel. Mai mult Sarius nu poate citi, pentru că maes- 
trul de ceremonii îl gonește. 

— Nu fi curios, micuţule elf. Du-te înapoi la ceilalți. 

Când iese din arenă îl întâmpină Feniel. Ea trebuie să fi jucat zi 
și noapte, pentru că atunci când Sarius o văzuse ultima dată ea era 
un Patru grav rănit, iar acum nivelul ei este invizibil. Deci este cel 
puţin Opt. Toată dotarea ei este nouă și are două spade. Ceva îi 
spune lui Sarius că de data aceasta ar pierde dacă ar lupta cu ea. 

În jurul focului domnește o atmosferă ca între clienții familiari 
ai unui local. Sapujapu stă pe vine într-un grup de pitici care își 
compară topoarele, dar el îl salută imediat pe Sarius. 

— Nici o aventură astăzi? 

— Se pare că nu. 

— O schimbare frumoasă. 

Pălăvrăgesc despre lupta în arenă la care vrea să participe și 
Sapujapu, apoi Sarius trece mai departe. Îl vede pe BloodWork 
singur șezând pe o buturugă și privind flăcările. Inelul pe care îl 
poartă la gât strălucește rubiniu în lumina focului. Sarius ezită 
întâi, apoi 1 se adresează totuși barbarului. 

— Tu ştii ce se va întâmpla astăzi? 

— Nu. 

— OK. Scuze. O seară bună! 

BloodWork ridică privirea. 

— Sunt frânt de oboseală. 

— Nici nu este de mirare. Eu cred că în ultimul timp toţi stăm 
prost cu somnul. 

— Tu nu ai idee. 

Sarius poate să renunţe la fanfaronadă. 

— Atunci lasă astăzi totul și aruncă-te în blana ta barbară, zice 
el, dar BloodWork nu știe de nici o glumă. 

— Șterge-o, pârţ de elf! spune el, se ridică în capul oaselor și se 
duce către un alt barbar aflat ceva mai departe împreună cu un 
om-pisică; și de gâtul lui atârnă inelul roșu. 

Omul-pisică nu a fost la ultimele lupte din arenă printre cei de 
pe scut, Sarius este sigur de acest lucru. 

— Nu-ţi face prea mari speranţe. Drizzel apare lângă Sarius și îi 
trage un ghiont zdravăn, apoi continuă: Tu nu vei fi niciodată unul 
dintre cei din Cercul Interior, dar eu voi fi. Pariem? Fii doar atent și 
aşteaptă până la următoarele lupte din arenă. 

Îşi arată caninii. 

Sarius vrea să scoată preventiv spada, dar atenţia îi este atrasă 
de altceva. 

Un gnom cu pielea de un verde-deschis s-a așezat pe o piatră 
aproape de foc. 

— Luptătorii Cercului Interior sunt așteptați la punctul secret de 
întâlnire. Sunt veşti noi. 

BloodWork, cei doi parteneri de discuţie ai lui și femeia-mag elf 
Wyrdana se ridică și se îndreaptă spre păduricea ce părea umbra 
unui zid în partea stângă. Nu se vede al cincilea ales, dar din 

întunericul de lângă arenă se desprinde Blackspell și îi urmează pe 
cei patru. Semnul roșu sclipește pe pelerina lui. 

— Blackspell face parte din Cercul Interior? întreabă mirat Sarius. 

— Fir-ar... asta nu o știam nici eu, răspunde Drizzel. Cu atât mai 
bine. ÎL fac terci în arenă! 

În sinea lui Sarius se bucură. Indiferent de cine pe cine face 
terci, el nu îl poate suferi pe nici unul dintre cei doi vampiri. 

Blackspell dispare și el în întunericul pădurii și Sarius trebuie să 
se concentreze pentru a rămâne aici, la foc. Ştia prea bine ce se va 
discuta în Cercul Interior. 

Gnomul cu pielea verzuie rămâne pe piatra lui pentru o a doua 
comunicare: 

— Luptători! Se apropie ultima luptă. Încă nu este timpul, dar mai 
mult decât oricând acum trebuie ales grâul de neghină! Face o pauză 
plină de semnificaţii, apoi continuă: Tabăra aceasta nu este departe 
de fortăreaţa lui Ortolan. Ne apropiem de el pas cu pas. Stăpânul 
meu este de părere că Ortolan deja ne poate simţi. Dar el nu ne va 
ataca. El nu poate să ne atace, pentru că nu are idee cine suntem. Din 
nou aceeași pauză semnificativă. Firește că alţii încearcă să facă în 
așa fel încât să eşuăm în misiunea noastră. Ne spionează, ne defăi- 
mează, încearcă să ne facă rău. Dacă noi nu vom strânge rândurile, 
ei ne vor submina. Vor distruge lumea noastră. Mai mult decât ori- 
când contează tăcerea. Să păstrăm liniște. Să protejăm secretele. Să-i 
tratăm pe dușmani ca pe niște duşmani. 

Gnomul se ridică de pe piatră și se întoarce în arenă mergând 
nesigur pe picioarele lui strâmbe. 

În următoarele ore luptătorii stau împreună. Așteaptă să se 
întâmple ceva, dar nimeni nu le dă o misiune, nimeni nu îi atacă, 
nici unul dintre monștrii lui Ortolan nu se năpustește asupra lor. 
Deci au preocupări pașnice. Joacă zaruri pe aur și bucăţi de carne, 
atmosfera este destinsă, nimeni nu are chef să își atace vecinul. 
Sarius abia sesizează trecerea timpului. Când se desparte de ceilalți 
este ora două dimineaţa și este obosit rupt. Niciodată nu se mai 
simţise în Erebos atât de acasă și în siguranţă. 

De la: Frank Betthany fbetthanyOgmail.co.uk 

Către: Nick Dunmore nick1803Qaon.co.uk 

Referitor: antrenament 

Nick nici nu știi cât m-ai dezamăgit. Cât m-aţi dezamăgit voi 
toţi. Ai lipsit de la ultimele antrenamente și nici măcar nu ai consi- 
derat necesar să mă informezi. Din păcate nu ești unicul. Ultima 
oară m-am trezit cu patru oameni în sală. 

Luaţi-l de prost pe altul. Încă o absenţă nemotivată și zbori din 
echipă. 

E. Betthany. 


— Ce ai păţit? 

— Ai fost internat în spital? 

— Arăţi rău. 

Brynne şi câteva dintre prietenele ei îl înconjurau pe liniștitul 
Greg, care tocmai se străduia cu evident efort să-și scoată cărțile 
din dulap. 

— Am căzut pe scările rulante. 

Greg zâmbi nervos. Judecând după tonul folosit, nu povestea 
astăzi treaba asta pentru prima dată. 

— Am alunecat și apoi am căzut. Dar nu este decât jumătate atât 
de grav pe cât pare. 

Îşi pipăi zgârietura de pe nas care făcuse coajă și zâmbi strâmb. 

Putea să fie și mai rău, gândi Nick. Încheietura mâinii stângi a 
lui Greg era bandajată, iar el șchiopăta ușor. 

— Să-ţi duc eu geanta? se oferi Nick, dar Greg îl respinse cu 
hotărâre. 

— Nu. Mă descurc. Nu este nici o dramă. Pa! 

Nick se uită în urma lui și renunță la gândurile care nu îi mai 
ieșeau din cap de la apariţia lui Greg. 

Prostii. Greg însuși a spus că s-a împiedicat. Ca și cum asta nu i 
s-ar fi întâmplat și lui Nick. După o ciocnire la baschet umblase 
două săptămâni cu coastele bandajate. Se mai întâmplă. 

— Nick? 

Era Emily și era singură. Nici urmă de Eric, Jamie și nici măcar 
Adrian nu era prin apropiere. 

— Bună, Emily! Îmi pare rău că nu am răspuns la SMS. 

— Nu-i nimic. Nu era atât de important, zise ea și zâmbi. 

— Cine este acest Victor de care era vorba în mesaj? 

— Nici asta nu este important. Te pot întreba ceva? 

— Sigur. 

— Să mergem acolo. Arătă cu capul către casa scărilor, unde 
puteau discuta netulburaţi. 

Nick o urmă. Simţea în spate privirea lui Brynne și îi aruncă 
acesteia un zâmbet rapid, lucru pentru care se făcu în gând lag. 

— Tu ce crezi, începu deschis Emily, este adevărat ceea ce a 
povestit Aisha despre Eric? 

Stie, gândi Nick și simţi cum roșește. Ştie despre cristalul meu. 

Totuși, în privirea lui Emily nu era nici urmă de reproș, ci doar 
interes în ce privea opinia lui. 

El făcu cu braţul un gest ce mima neștiința. 

— Nu am idee. Se poate. Eu cred, eu nu prea știu... deci... eu... 

Sub privirea ei fixă începu să se bâlbâie. 

— Cunoașterea este oricum totdeauna relativă, îi veni ea în 
ajutor. Ştii, de ieri mă gândesc permanent dacă în spatele afirmați- 
ilor Aishei nu se ascunde mai mult. La început mi s-a părut absurd, 
dar cine știe. 

Nick parcă fu lovit în cap. 

— Tu o crezi pe Aisha? 

— Nu. Poate. Nu știu. Oamenii săvârșesc lucrurile cele mai ini- 
maginabile. Chestii de care nu i-ai crezut în stare. 

Lovitură în plin. Faţa lui Nick se înroși ca sfecla. Totuși, ea știe. 

Dacă Emily observase cât de încurcat era el, se prefăcea foarte 
bine. Ea privi căzută pe gânduri spre garderobă, unde Brynne încă 
se mai afla urmărindu-i insistent. 

— Eu nu-l cunosc atât de bine pe Eric. Amândurora ne place 
literatura engleză și de cele mai multe ori discutăm despre asta. El 
este foarte deștept, asta îmi place. De fapt este prea deștept pentru 
aşa ceva, dar astăzi a mai apărut un martor ocular. 

— Cine? 

Emily ridică din umeri. 

— Habar n-am. Mr. Watson i-a spus lui Jamie azi-dimineaţă. 
Jamie este furios la culme. El consideră asta un joc aranjat. 

— N-ar fi rău dacă Aisha ar avea un martor, zise Nick și închise 
ochii. De ce îmi povestești mie toate astea? 

Emily privi în podea: 

— Ce voiai în acea dimineaţă de duminică în care m-ai sunat? 

Nick zâmbi involuntar. Voiam să-ţi ofer o lume, gândi el. O lume 
cool, incredibilă, palpitantă. Excitantă. Mistică. Înspăimântătoare. 
De coșmar. Toate la un loc. 

— Probabil că îţi dai seama, nu? Nu voiam numărul de telefon al 
lui Adrian, era din cauza... 

— Clar. Am fost cam distantă. Dar nu era ceva personal. Astăzi 
probabil că aș fi reacționat altfel. Ştii, dacă tu consideri că este bună 
chestiunea, trebuie să fie ceva aici. 

Ea îi mai zâmbi o dată, apoi plecă. 

Nick privi mut în urma ei. Dacă acesta era efectul cristalului 
dorințelor, chiar îi era teamă. Așa ceva nu exista. În afară de asta: 
Emily și Erebos? Așa, deodată? Îşi trecu mâna prin păr mirându-se 
că ideea îi plăcea atât de puțin. Asta voise el! O Emily-pisică ori o 
Emily-elf, poate chiar o Emily-vampir de partea sa. Totuşi, el 
copiase deja jocul pentru Henry Scott. Nu l-ar fi putut oferi lui 
Emily, chiar dacă ea ar fi vrut. 

— Este înduioșător din partea ta să flirtezi cu Emily, când eu sunt 
alături de voi! 

Brynne se plantase în spatele lui și furia îi conferea vocii ei un 
ton ridicat cu totul neplăcut. 

— Poftim? 

— Pentru tine întâlnirea noastră nu a însemnat nimic? 

= Dar... eu... 

Fir-ar... iar se bâlbâia. 

— Tu crezi că poți în fiecare zi să te vânturi cu alta? Crezi că eu 
nu am sentimente? 

— Eu nu m-am vânturat cu Emily! zise indignat Nick. Doar am 
discutat cu ea! 

— Şi pe mine m-ai ignorat! Crezi că nu văd cum te holbezi la ea? 
Brynne își aruncă părul peste umeri cu un gest teatral și adăugă: 
Sunt dezamăgită de tine, Nick! 

Acestea fiind zise, ea îl lăsă baltă. Nick se frecă la ochi și oftă. 
Fusese un idiot. Se justificase pentru că vorbise cu Emily. 


După cum a constatat ulterior, era o zi a discuţiilor bizare. Într-una 
dintre orele libere Mr. Watson a venit la Nick și l-a rugat să îl 
urmeze pentru o scurtă discuţie într-o clasă liberă, ceea ce i-a mărit 
ritmul cardiac. 

Pistolul. El ştie că eu am o legătură cu pistolul. 

— Aş dori să vorbesc cu tine, pentru că te consider un om inteli- 
gent, explică Mr. Watson. Îşi puse cana-termos pe masă și privi 
gânditor pe fereastră. Dar eu cred că te-ai băgat în ceva ce nu este 
spre binele tău. 

Acum va menționa arma. 

— Am aflat între timp că o mulțime de elevi ai școlii noastre 
joacă un joc pe computer numit Erebos. Cred că tu mă apreciezi în 
mod corect. Eu nu am nimic împotriva jocurilor pe computer. La 
una dintre clasele mele le-am cerut chiar elevilor compuneri inspi- 
rate din scenariul World of Warcraft. Dar aici este altceva. Jocul 
este periculos și eu trebuie să fac ceva în acest caz. 

Nick îl privea în tăcere. Colin, Rashid și alți câțiva au înţeles cu 
siguranță că Watson l-a atras de partea lui. Deci nu va putea tăinui 
discuţia faţă de sol. 

— Mi-ar face plăcere ca tu să mă ajuţi, Nick. Vreau să fiu foarte 
sincer: până acum nu am avut mari succese în această luptă. Câţiva 
elevi ieșiţi din Joc au vorbit cu mine. Dar pe computerele lor nu mai 
apare jocul. Eu cred că poliţia ar avea șanse mai mari, dar nu pot 
implica poliţia decât atunci când se întâmplă ceva. Oftează, apoi 
adaugă: Și tare mă tem că se întâmplă ceva. Tu nu? 

Nick scoase un sunet indefinibil, ceva între un fornăit și o tuse. 

— Ce să se întâmple? zise el pentru că era evident că Mr. Watson 
aștepta un răspuns. 

— Eu nu știu. Spune-mi tu. 

— Nici eu nu știu. 

Mr. Watson îl măsură sever cu privirea. 

— Eu consider că ceea ce i s-a întâmplat lui Eric este deja destul 
de grav. Desigur că tu poţi să spui acum că dacă s-a ţinut de capul 
Aishei este doar el vinovat. Dar Aisha nu vrea să se ducă la poliție. 
Cu nici un preţ. Ciudat, nu? 

Nick ridică din nou din umeri, de data aceasta cu inima mai strânsă. 

— Probabil că îi este rușine și o înţeleg; Este totuși o chestiune 
care o priveşte pe ea. 

— Da, sigur. Aici fiecare se ocupă numai de propriile probleme, 
nu? Cu excepţia prietenului tău Jamie care s-a hotărât să se ocupe 
de chestiunea aceasta. Nu te surprinde? 

— Aș putea să plec? Nu știu cum v-aș putea ajuta. 

Mr. Watson dădu resemnat din cap. 

— Poţi veni la mine oricând ai nevoie de sprijin, da? Tu și ceilalți. 

Nick părăsi clasa. Se grăbi ceva cam tare, pentru a face o im- 
presie cool — de acest lucru era conștient. Dar nu conta. Mr. Watson 
nu pomenise de pistol. Asta era important. 


— Există noutăţi pe care mi le poți comunica? 
Sarius se află faţă în faţă cu solul într-un loc complet necu- 
noscut. Nu mai fusese niciodată aici. Este o înălțime dominată de 

un turn dărăpănat. Turnul exercită o neliniștitoare forţă de atracție 
asupra lui Sarius. Permite să îţi faci o idee asupra dimensiunilor 
întregii construcţii de care aparținuse odinioară și în același timp 
lasă impresia că s-ar putea prăbuși în orice clipă. În partea stângă 
un mărăciniș straniu străbate peisajul. Pe lungime acesta este împărțit 
în două: jumătate verde, jumătate galben. Culoarea galbenă îi este 
dată de niște flori în formă de pâlnie ce cresc în jumătatea stângă 
extrem de des, în vreme ce pe dreapta lipsesc cu desăvârșire. 

Fără să vrea lui Sarius îi vine în minte un grădinar sonat, care 
chicotind dement își plantează bizarele plante în mijlocul ținutului 
cenușiu și pietros. 

Sarius nu vrea să amintească de discuţia cu Mr. Watson, dacă nu tre- 
buie să o facă. Încearcă altceva. Ceva pozitiv, ce nu poate să înțeleagă. 

— Am avut impresia că Emily Carver a început să se arate inte- 
resată de Erebos. Până acum nu a fost așa de entuziasmată, dar 
astăzi a lăsat să se înţeleagă că situaţia s-a schimbat. 

— Aha! Bine, Sarius. Pentru astăzi ajunge, te prezinţi mai bine. 
Trebuie să știi că ne apropiem de fortăreaţa lui Ortolan. Este nece- 
sară cea mai mare atenţie. Dacă urmezi linia mărăcinișului spre 
vest, vei da de un monument. 

Chicoti, ceea ce pe Sarius mai că îl dădu pe spate. 

— Acolo găsești luptători prieteni, dar este posibil să dai și de 
dușmani care trebuie învinși. Mult noroc! 

Mărăcinișul luminează în întuneric. Se întinde ca un marcaj 
prin peisaj. Un moment Sarius crede că zărește în el ceva ca un 
desen cu o figură ascunsă. O realitate ce se ascunde în spatele evi- 
dentului. Dar această impresie dispare la fel de rapid cum a apărut. 

Lui Sarius drumul îi pare lung. Dar trebuie să fie cel bun, pentru 
că mărăcinișul luminos nu lasă loc de îndoială. 

Deodată vede ceva uriaș la mare depărtare, probabil un monu- 
ment. Doar că acesta se mișcă. Când se mai apropie, Sarius își dă 
seama despre ce este vorba, respectiv este o cunoscută sculptură 
greacă, un bărbat — al cărui nume nu și-l amintește — și cei doi fii ai 
lui care sunt sugrumaţi de uriași șerpi de mare. Sus, pe soclul lor, 

cei trei oameni de piatră luptă pentru viaţă, în timp ce șerpii li se 
încolăcesc pe trupuri. 

O mulţime de luptători stau în jurul soclului. Sunt acolo Dri- 
zzel, LordNick, Feniel, Sapujapu. Ceva mai în spate se zăresc Lelant, 
Beroxar și Nurax așteptând să vadă ce urmează. 

Sarius se postează lângă Sapujapu și urmărește împreună cu 
ceilalți chinuitorul spectacol care se desfășoară deasupra capetelor 
lor. Ar vrea să îl întrebe pe Sapujapu ce înseamnă asta, dar arde 
doar un singur foc mic aflat prea departe pentru a mijloci o dis- 
cuţie. Dar focul este suficient de puternic pentru a arunca umbre 
mișcătoare asupra statuii ce se răsucește. 

Poate că misiunea constă în a ucide șerpii. Dar cum să urce 
Sarius pe soclu? Nici ceilalți nu încearcă să urce sau cel puţin nu 
mai încearcă acum. 

Mișcările statuilor din piatră au ceva hipnotic în ele. Sarius are 
impresia că acestea nu mai au aer de fiecare dată când șerpii se 
încolăcesc mai strâns pe cei trei bărbaţi. 

Apare un gnom cu pielea albă ca zăpada. Unul dintre solii solului. 

— Frumoasă privelişte, nu? spune el şi îşi arată dinţii. Înţelegeți 
ce reprezintă? 

Nu răspunde nimeni. O fi o ghicitoare? Pentru dezlegarea ei se dă o răsplată? 

— Nu, nu înţelegeţi nimic. Tocmai cum gândea stăpânul meu. 
Atunci duceţi-vă, daţi fuga în pădure și ucideţi orci. Cine îmi aduce 
trei capete va fi răsplătit. 

Bucuros că scapă de sinistrul spectacol Sarius aleargă. Ca de 
atâtea ori aude o melodie minunată, care îi dă certitudinea că este 
invincibil. 

Trei capete sunt floare la ureche. 

Peng! Mingea lovi panoul la treizeci de centimetri buni de coș. 
Betthany suduie și Nick dă cu piciorul în perete. Rahat! Nu are nici 
un chef de ţopăiala asta fără sens într-o sală împuțţită, el vrea să fie 
acasă pentru a progresa cu Sarius. 

Ultimele patru zile au fost de-a dreptul dezamăgitoare. O luptă 
cu un dragon cu nouă capete contra unui cârcăiac uriaș, iar ieri O 
bătălie cu schelete foarte vii, într-o criptă întunecoasă. Sarius tre- 
cuse cu bine de toate acestea, dar fără a se evidenția în mod special. 
Era în continuare un Opt. Cu toate eforturile lui nu se alesese decât 
cu puţin aur, băutură tămăduitoare și cu mănuși noi. Solul nu îi 
mai dăduse nici o misiune. Nu avusese șansa de a se remarca. 

Nick se ținu după Jerome, îi suflă mingea și plecă în dribling. 
Fixă coșul. Aruncă. Peng! Tot alături. 

— Să te ridic eu până la coș, Dunmore, ori ai nevoie de o scară 
dublă? urlă Betthany. 

Nu. El avea nevoie de o spadă nouă și de un upgrade al capaci- 
tăților lui speciale. Luptele din arenă erau tot mai aproape, dar, în 
timp ce alţii deveneau tot mai tari, Sarius bătea pasul pe loc. De 
i-ar da solul cel puţin o șansă, de i-ar da o sarcină prin îndeplinirea 
căreia să poată arăta care era valoarea lui. 

Jerome intrase din nou în posesia mingii și cu pași mari trecu pe 
lângă Nick. Aproape automat acesta se întrebă care era identitatea 
în joc a lui Jerome. Să fie Lelant? Nurax? Drizzel? Era mai tare 
decât Sarius? Mai slab? 

— Acum dormi, Dunmore? strigă Betthany. Vrei un sit-up până 
te trezeşti? 

Nick fu recunoscător când antrenamentul luă sfârșit. Acum 
acasă. Acolo ar trebui să scrie un eseu pentru engleză, dar asta era 
o nimica toată. Pentru ce mai exista internetul? Va copia două 
pagini și treaba era rezolvată. După care va imprima jocului un 
nou curs și ghinioanele lui vor lua sfârșit. În această noapte va 
putea da lovitura, simţea asta. 


Întunericul apasă de parcă ar avea greutate. Luptătorii aleargă. 
Se grăbesc. Trebuie să cucerească un pod, asta le transmiseseră 
gnomii. Drumul pe care aleargă este de un albastru întunecat, 
culoarea amintește de adâncurile apelor. 

Sarius încearcă să fie mai rapid decât ceilalți și își depășește trei 
confraţi: Drizzel, Nurax și Arwen's Child. În rând cu el aleargă 
LordNick, urmat de Sapujapu, Gagnar și Lelant. Ariergarda este 
formată de câţiva novici; Sarius nu-și dă osteneala să le rețină 
numele. Aceştia sunt niște Unu și Doi și în arenă nu îi puteau face 
nici un rău. 

Simte că țelul lor este aproape. Este tensionat, dar tensiunea 
este una plăcută, plină de curiozitate și sete de sânge. Cei de la care 
trebuie să smulgă podul vor fi orci, scorpioni, păianjeni? Îi este indi- 
ferent. De data asta se va bate în așa fel încât solul va fi nevoit să îl 
răsplătească. Până la luptele din arenă mai sunt trei zile. Vrea ca 
după acestea să fie un Zece cel puţin. 

De mult timp alergatul nu îl mai epuizează. Îşi amintește fugitiv 
cum era când după fiecare deal urcat trebuia să se oprească și să se 
odihnească. Acum poate sprinta în același tempo atât la urcare, cât 
și la coborâre, fără a prezenta cel mai mic semn de epuizare. Este 
bine să ai putere. Este bine să fii situat la niveluri înalte. 

Are în faţă un urcuș lin, uniform. Prea uniform pentru a avea o 
provenienţă naturală. Sarius privește mai atent și constată că dru- 
mul se ridică peste nivelul solului, pentru a se arcui ca un curcubeu 
albăstrui în întuneric. Așadar acesta este podul. 


EREBOS - JOCUL RĂZBUNĂRII 221 


În faţă, în întuneric se aud lovituri de metal în metal. Deja se 
poartă lupte? Sarius își scoate spada și îl vede pe LordNick făcând 
același lucru. Măcar de ar putea să vadă dușmanii, dar acolo sunt 
doar câteva năluci imense. Clong! Un sunet ca bătaia unui clopot. 
Ceva cade pe pod. Ceva? Cineva? 

Zgomotele luptei devin tot mai puternice și acum pe cer se disting 
siluete strălucitoare. Cavaleri uriași în armuri argintii apără podul. 

Entuziasmul lui Sarius se volauilizează. Cum să îi lovească? Mai 
reduce tempoul și vede cum Drizzel evită spada lungă cât un arbore 
a unui cavaler, sare dintr-o parte în alta, dar nu poate da nici o lovi- 
tură. Nici lui Nurax nu îi merge mai bine. 

Trebuie să existe un clenci, gândește Sarius. Un punct vulne- 
rabil, ceva. Dacă mă apropii, am să văd. 

LordNick trece pe lângă el, se aruncă asupra celui mai apropiat 
cavaler pe care îl lovește cu spada în nuca genunchiului. Uriașul 
nici măcar nu tresare și LordNick abia reușește să evite o lovitură 
care l-ar fi despicat în două. 

Aş putea să încerc să trec pe lângă ei. Sarcina noastră este de a cuceri podul, 
nu de a-i învinge pe uriași. 

Văzuţi de aproape adversarii sunt înalți ca niște turnuri. Mișcă- 
rile lor sunt de o forţă imensă, dar nu sunt prea rapide. Sarius trece 
de primul, apoi de al doilea. Al treilea încearcă să îl oprească și înclină 
spada. Sarius se fereşte, este la marginea podului, acum se impunea 
atenţie. Clong! Cavalerul face un alt pas spre el și uriașa lui spadă îl 
atinge pe Sarius ușor, doar foarte ușor. Nu îl rănește, dar îl dezechili- 
brează. Lui Sarius îi este clar că nu va reuși. Nu există nimic de care 
să se poată agăța, nici o balustradă, nici măcar o bordură. 

Cade. Departe de cavaleri, departe de podul care acum se arcu- 
ieşte albastru deasupra lui. Departe de visul lui de a deveni un 
Nouă în această noapte. Ce este sub el nu poate nici măcar să bănu- 
iască. Ar fi bine să fie apă sau cel puţin iarbă moale. Dar ochiul lui 
interior vede pietre şi tepe ascuţite. În jurul lui aerul şuieră. Şi încă 
nu a ajuns la sol. 

A murit din prostie. 

Nu se poate, nu se poate acum. Nu așa. Doar pentru un pas greșit. 

Când vine bușitura, sunetul rănirii izbucnește cu o intensitate ce 
îl face pe Sarius să geamă. Un moment nu își dorește altceva decât 
ca acesta să înceteze imediat. Dar ţipătul este un semn al vieții, asta 
înseamnă că mai are o șansă. Trebuie doar să aștepte. Trebuie 
să reziste. 

Deci așteaptă străduindu-se să nu se miște pe cât posibil. 
Curând începe să îl doară capul, sunetul este el însuși un chin, aco- 
peră totul, chiar și zgomotul luptelor de pe pod. Cum de durează 
atât de mult? Se mai luptă încă pe pod? Probabil. Totuși, cu 
excepţia lui nu a mai căzut nimeni. 

— Nu a fost o execuţie de maestru, Sarius. 

În sfârșit. Niciodată nu a fost mai bucuros să vadă ochii galbeni. 

— Presupun că ai nevoie de ajutorul meu. 

— Da, te rog. 

— Trebuie să înţelegi că m-am cam plictisit să te tot scot din necaz. 

Sarius tace. Ce ar putea să spună? Dar solul pare că așteaptă un 
răspuns și Sarius cu siguranţă că nu vrea să îl plictisească și mai mult. 

— Îmi pare rău. Am fost neîndemânatic. 

— Aici sunt de acord cu tine. A fi neîndemânatic este scuzabil la 
un Doi, dar la un Opt este o rușine. 

Îmi va lua imediat un nivel, gândeşte Sarius trist. Dacă nu și 
mai mult de-atât. 

— Până acum te-ai putut baza pe mine, nu? 

— Da. 

— Eu mă pot baza pe tine, Sarius? Chiar dacă este cam dificil? 

— Desigur. 

— Bine. Atunci te voi mai ajuta încă o dată. Dar trebuie să înde- 
plinești o sarcină și de data asta nu mai ai voie să fii neîndemânatic. 

Sunetul rănirii se reduce și Sarius se ridică încet. Data viitoare 
se va concentra, nu i se va mai întâmpla. Peste două zile au loc lup- 
tele din arenă și vrea să fie în formă. 

— Voi îndeplini însărcinarea. Nici o problemă dacă va fi dificilă. 

Solul dă din cap pedant. 

— Mă bucur să aud asta. Dar mai întâi să te întreb ceva. 
Mr. Watson este profesorul tău de engleză? 

— Da. 

— Se spune că deseori umblă cu o cană-termos după el. Așa este? 

Sarius se gândește puţin. 

— Da. Cred că este cu ceai. 

— Bine. Mâine, la cinci minute de la începutul celei de-a treia 
ore te deplasezi la toaleta de la etajul întâi. Cea la care oglinda de 
deasupra lavoarului are o crăpătură. În coșul de gunoi vei găsi o 
sticluță. Trebuie să verși conţinutul ei în cana lui Mr. Watson. Ce 
conţine sticluţa nu este treaba ta. Dar va trebui să faci apel la înde- 
mânarea ta: nimeni nu trebuie să te observe când o verși. 

Sarius a urmărit explicaţiile solului cu un scepticism tot mai 
intens. Se gândește un moment să plece, să procedeze de parcă nu ar 
fi auzit nimic. Dar mai poate și să rămână pe loc și să aștepte ca solul 
să retragă tot ce spusese, cu explicaţia că a fost o glumă. Dar interlo- 
cutorul lui nu face altceva decât să își încrucișeze braţele pe piept. 

— Ei? Ai înţeles tot? 

Sarius se cutremură: 

= Da. 

= Îţi vei îndeplini sarcina? Deoarece ea este dificilă, recompensa 
va fi copioasă. O nouă putere magică și trei niveluri. Vei fi un Unspre- 
zece, Sarius. Ca Unsprezece ai deja șanse la un loc în Cercul Interior, 
iar eu ți-aș putea spune care este cel mai slab membru al lui. 

Sarius respiră accelerat. Este doar un joc, nu? Probabil că solul îl 
supune doar unei probe de curaj și în sticlă se află lapte. Ori glucoză. 

— O voi îndeplini. 

— Grozav. Aştept mâine raportul tău. 

De data aceasta întunericul apare rapid și îl lasă pe Sarius mai 
perplex ca niciodată. 


A face, a primi, a distruge. 

Pentru fiecare dintre aceste sarcini hindușii au o divinitate sepa- 
rată. Eu le întrunesc pe toate. 

Eu am făcut ceea ce nimeni înaintea mea nu a făcut, dar lumea 
nu este martora mea și nu va fi niciodată. 

Apoi am încercat să primesc ceea ce era creat, cu toată puterea 
mea, cu întreaga mea voință. Cu dureri, uneori și cu lacrimi și 
oricum cu sacrificii considerabile. 

Acum voi distruge. Cine să mi-o ia în nume de rău? Dacă există 
dreptate, cel puţin ea va reuși. 

Aș fi preferat să rămân un creator, să mă bucur ce creația mea, 
să o păstrez, să o împart cu ceilalți. Dar și distrugerea îţi oferă 
aspecte interesante. Farmecul ei constă în irevocabilitate. 

Nick nu își putea aminti când mai dormise atât de prost ca în 
noaptea trecută. În gând își răsucise în fel și chip misiunea, ba se 
liniștea, ba intra în panică încercând de sute de ori să își imagineze 
scenariul zilei următoare. Se străduise să elaboreze un plan, dar de 
fiecare dată filmul se rupea cel mai târziu când ajungea la momentul 
destupării termosului și introducerii substanţei necunoscute. 

Dar ajunsese la capăt. În urmă cu trei minute se sunase înce- 
perea celei de-a treia ore. Nick urca scările către etajul întâi cu 
inima bătând să-i spargă pieptul. 

El avea oră liberă. Unul dintre multiplele avantaje de a fi în 
clasa a XI-a. Ceilalţi care nu aveau ore se aflau la bibliotecă ori 
în încăperea comună; Nick nu credea că-l urmărea cineva, dar se 
uita totuși permanent în jur. Se aștepta în sinea lui ca Dan ori Alex 
ori altcineva să-l pândească cu un aparat de fotografiat. 

Se opri în faţa ușii toaletei. Și-ar fi dorit să fie departe, departe 
de tot. Dar asta nu îl ajuta acum la nimic. 

Deci, la treabă. Deschise ușa. O scurtă privire în oglinda cră- 
pată îi dezvălui un chip palid, cu cearcăne adânci. 

În stânga chiuvetei se afla recipientul pentru gunoi. Plin pe 
jumătate cu șerveţele folosite, doze goale de băuturi, coaja unei 
banane, un sendviș din care se mușcase și câteva file mototolite 
dintr-un caiet. 

Cu vârful degetelor Nick separă hârtiile. Informaţie eronată. 
Sub prima doză de băutură nu era nimic. 

Continuă să răscolească, oricum nu îi rămăsese altceva de făcut. 
Dădu de alte hârtii mototolite. Un desen reprezentând o fată goală, 
executat de o persoană lipsită de talent. Nick băgă mâna mai 
adânc. Dacă nu era nimic, va lua recipientul, îl va răsturna și va 
scormoni în gunoi ca un porc domestic. Ori — cel mai bun gând 
dintre toate — îi va explica solului că în gunoi nu se afla nici o sti- 
cluță. Speranţa nu avu timp să se dezvolte deoarece o văzu; o 
cutiuţă în albastru și alb, „DigotanB, 50 tablete, 0,2 mg.“ — citi 
Nick pe ea. Scoase cutiuţa și simţi că aceasta nu era goală. Bles- 
temat gunoi. 

Se închise în ultima cabină și deschise cutiuţa. În ea era o sti- 
cluță maronie, plină cam două treimi cu pilule albe. 

Nick deschise sticluţa, îi mirosi conţinutul și nu sesiză nimic spe- 
cial. Tabletele aveau un aspect inofensiv; erau mici, păreau din 
cretă și pe mijloc aveau un șănţuleţ pentru înjumătățire. 

Nick reţinuse cuvintele solului — și anume că nu îl privea ce anume 
conţinea sticluta —, dar Nick nu putu să ignore hârtiuţa-prospect. 

Substanţa activă din micuţele pilule albe se numea f-Acetyldigoxin 
și conform descrierii se folosea împotriva insuficienței cardiace. 


„DigotanB îmbunătățește performanţele inimii, ea bate mai 
încet și mai puternic și totodată îmbunătățește irigaţia sanguină a 
corpului.“ 


Până aici suna încurajator. Nick răsuci hârtiuţa și căută rubrica 
„efecte secundare“. 


„Avertisment: ca urmare a tulburărilor din metabolismul mine- 
ralelor ori interacțiunii cu alte medicamente, medicamentele cu 
glycocide cu efect pe cord pot reacționa rapid prea puternic. În caz 
de supradoză poate interveni decesul! De aceea trebuie să apelați la 
medic la apariția următoarelor efecte secundare: greață, vărsături, 
tulburări de vedere, halucinaţii, dereglări ale ritmului cardiac.“ 


Poate interveni decesul. Nick privi prospectul care tremura ușor 
în mâna lui. Chestia asta putea acţiona rapid prea puternic — scria 

acolo ~, ce s-ar întâmpla dacă ar goli întreg conţinutul sticluței în 
cana-termos a lui Watson? Va fi suficientă o singură înghiţitură de 
ceai pentru a-l otrăvi pe profesor? 

Cu ochii închiși Nick se sprijini de peretele toaletei. Imposibil să 
facă asta. Nu putea să omoare pe nimeni. Îl va ruga pe sol să-i dea o 
altă misiune, de exemplu să facă din nou fotografii. Dar această 
misiune este o nebunie. Probabil că era vorba despre o greșeală de 
programare, iar solul se va bucura că Nick îl atenţiona cu privire la 
acest aspect. 

Pe-asta nu o crezi nici lu însuţi. 

Îşi aminti ce spusese gnomul cu pielea albă în urmă cu două 
zile: că trebuiau să-i trateze pe dușmani ca dușmani. Pe cei care vor 
să distrugă lumea Erebos. Se referise oare la faptul că trebuiau 
să-i ucidă? 

Nick cântări sticluţa în mână. Se gândi un moment să-i arunce 
conţinutul în closet, dar nu avu curajul să o facă. Poate că va mai 
avea nevoie de pastile. Trebuia să îi vină o idee. 

Restul orei și-l petrecu bântuind clădirea școlii ca o stafie. Îi tre- 
buia o idee, dar nu una oarecare, ci una bună. Una care să le per- 
mită atât lui Watson, cât și lui Sarius să rămână în viață. 


În pauza următoare de serviciu era Watson. Nick îl suprave- 
ghea fără a-și putea desprinde privirea de pe cana-termos cromată 
pe care profesorul o ţinea degajat sub braţ. 

În felul acesta Nick nu putea să acţioneze. Era exclus. Singura 
posibilitate era de a aștepta până când Watson o va așeza undeva. 
ȘI asta o va face în cancelarie, acolo unde totdeauna era o mulțime 
de lume. El nu putea pur și simplu să intre acolo și să-i arunce cuiva 
pastile în ceai. 

Niciodată nu va reuși chestia asta! Nick pipăi sticluţa din buzu- 
narul pantalonilor. Nu era corect. Misiunea nu era realizabilă chiar 
dacă Nick își călca pe conștiință complet, chiar dacă el... 

— Nick? 

Lui îi scăpă un ușor strigăt. 

— Adrian, fir-ar să fie, chiar trebuia să te furișezi așa? 

— Îmi pare rău. 

Dar Adrian nu lăsa defel impresia că i-ar fi părut rău. Părea 
decis, cu toate că era palid și se lingea permanent cu limba pe buze. 

— Ce vrei? 

— Este adevărat că pe DVD-urile voastre este un joc? Un joc pe 
computer? 

Adrian îl privea rugător, dar Nick nu răspunse. Mr. Watson 
tocmai lăsase cana-termos pe pervazul unei ferestre, pentru a 
aplana o dispută între două fete mai mici. Din păcate sala era plină, 
nu putea să se ducă și să... Și oricum tot nu ar face-o! Trebuia să 
înceteze să se mai gândească la asta! 

— Nick! Este adevărat? 

Nick se întoarse, îl văzu pe Adrian rozându-și o unghie și brusc 
se înfurie. 

— De ce nu mă lași în pace? De ce nu-l încerci personal? Nu îţi 
pot spune și nici nu vreau! Întinde-o! 

Nu departe de el stătea Colin, iar dincolo de el era Jerome. Ambii 
întoarseră capetele spre ei. Pe faţa lui Colin mijea un zâmbet și Nick 
își regretă ieșirea. Nu voia ca și Adrian să cadă pe scările rulante. 

— Lasă-mă, OK? spuse el încet. Dacă te interesează, procură-ţi 
singur DVD-ul. Nu este greu. Dacă nu, uită pur și simplu tot. 

— Dacă este un Joc, șopti Adrian, încetează să-l mai joci. Vor- 
besc serios. Te rog, încetează să-l mai joci! 

Nick îl privi uluit pe Adrian. 

— Poţi să îmi explici asta? 

— Nu. Dar te rog să mă crezi. Din păcate ceilalți nu o fac, nici 
măcar cei din clasa mea. 

— De ce ar face-o? Totodată Nick îl urmărea cu privirea pe 
Mr. Watson, care revenise la fereastră și își luase cana. Rahat! Se 
întoarse spre Adrian: Spune odată! De ce să te asculte? Lu nici măcar 
nu știi despre ce este vorba! De ce vrei să le strici distracţia altora? 

Distracţia. Tocmai spusese distractia. 

— Nu asta vreau. Dar presimt că... 

— Presimți! îl întrerupse Nick. Îţi vând un pont: încetează să 
calci oamenii pe nervi în baza unei presimţiri. O să te alegi doar cu 
necazuri și încă dintre cele mai grave. 

Ei, na, acum îl avertizase pe Adrian în privinţa celorlalți jucă- 
tori. Dacă răsufla asta, solul nu va fi prea fericit, asta era sigur. Și 
mai era și chestia cu pastilele. Încă nu îi venise ideea salvatoare. 

Și plecă fără a-i mai spune o vorbă lui Adrian. 


O oră mai târziu Nick era în drum spre bufet. Nu-i era foame 
deloc, dar căuta o preocupare. Să stea pur și simplu degeaba aștep- 
tând să treacă pauza de prânz l-ar înnebuni. 

Eric era din nou aici, Nick îl văzu stând într-un colţ cu alți trei 
colegi din clubul literar și discutând aprins. Când se apropie de ei, 
aceştia coborâră glasul, dar Nick auzi totuși pronunțându-se 
numele Aishei. De Emily nu era nici urmă. 

ÎI descoperi însă pe Mr. Watson aflat împreună cu Jamie șI cu o 
fată grasă în faţa ferestrelor de la laboratorul de biologie. Nick îl 
privi atent pe profesor. Nu avea cana cu el și aceasta nu era așezată 
nici pe pervazul ferestrei. 

Fără să se mai gândească la ce făcea de fapt, Nick coti spre can- 
celarie. Nu își va îndeplini însărcinarea, bineînţeles că nu va face 
asta, dar trebuia să știe dacă teoretic ducerea ei la capăt era posi- 
bilă. Pentru a-i putea explica solului de ce nu reușise. Dacă într-a- 
devăr nu reușea. 

Ușa cancelariei era întredeschisă. Nick aruncă o privire înă- 
untru. La masa lungă în formă de U ședeau doar doi profesori, care 
nici măcar nu ridicară capetele când el făcu primul pas în interior. 
Unul din ei făcea corecturi în niște caiete, celălalt citea niște ziare și 
din când în când mușca dintr-un sendviș. Cana lui Mr. Watson nu 
se vedea nicăieri. 

Dezamăgit pe jumătate Nick se întoarse pe călcâie. Acum ce 
era de făcut? Trebuia să se comporte ca și cum ar fi vrut să își înde- 
plinească misiunea, pentru că în mod sigur cineva îl supraveghea și 
ulterior raporta. lată, Dan trecea pe coridor și deși acesta nu privea 
în direcția lui, Nick era convins că celălalt se afla aici doar din cauza sa. 

Nick porni încet înapoi, dar după doar câţiva pași un gând îl 
făcu să se oprească. Unde, în afară de cancelarie, își păstrau profe- 
sorii lucrurile? La garderobă, desigur. Mica încăpere se afla exact în 
faţa lui și avu sentimentul certitudinii chiar înainte de a apăsa pe 
clanță. Văzu cana imediat, de parcă aceasta i-ar fi atras privirea ca 
un magnet. leșea parţial dintr-o geantă de umăr din piele, ce atârna 
de un cârlig între haine și mantouri. 

Nick se strecură fulgerător în încăpere și închise ușa în urma lui. 
Descoperirea lui singur în această încăpere îi putea atrage pro- 
bleme serioase, pentru că nici un elev nu avea ce să caute aici. 
Totuși, aici nu îl putea supraveghea nimeni, nici Dan, nici Colin, 
nici Jerome. 

Nick mai trase puţin cana din geantă. Conţinutul ei scoase un 
zgomot ca și cum ar fi fost cam pe jumătate plină. Când îi deșurubă 
capacul, simți bătăile inimii până în creștetul capului. Ceai de 
mentă. Sticluţa cu pilule din buzunarul pantalonilor parcă îl în- 
ghiontea să iasă de-acolo. 

Aș putea să o fac, gândi Nick. Acum. Repede. 

Nu. Că doar nu era nebun! De fapt ce făcea el aici? 

Înşurubă capacul mai repede decât îl deșurubase, şterse cu tri- 
coul amprentele de pe suprafața cromată și împinse cana înapoi în 
geanta din piele. 

Dar fusese aici. Cineva îl văzuse totuși intrând aici. Asta era 
problema. 

Făcu un efort pentru a ieși din garderoba profesorilor. Dacă 
ieșind dădea nas în nas cu Mr. Watson? Dar nimeni nu îi dădu o 
atenţie specială când părăsi încăperea și trase repede ușa după el. 
Doar Helen, care tocmai trecea pe-acolo, îl străpunse cu o privire 
care ar fi putut să însemne orice. 

Sucluţa cu pilule o aruncă după ore într-un coș pentru gunoi la 
metrou și deodată se simţi surprinzător de ușor. Procedase inteli- 
gent, se gândise la fiecare detaliu. În garderobă ar fi putut să facă 
practic orice, nimeni nu va putea dovedi ceva. Mr. Watson va trăi, 
Sarius de asemenea. lar el era practic un Unsprezece. 

Este o catedrală a întunericului, gândi Sarius stând în fața 
solului. Sunt într-o încăpere imensă, cu ferestre ca nişte ogive prin 
care lumina nu pătrunde, cu toate că acestea lasă impresia că sticla 
lor lucește în culori pale. Statui din piatră de două ori mai înalte 
decât Sarius, cu chipuri de demoni și aripi de îngeri stau între 
ferestre și privesc în gol. 

Solul stă pe un scaun din lemn sculptat, un fel de tron. În spa- 
tele lui se cască o crăpătură în pământ sau un abis mai întunecat 
decât restul. Din poziţia în care se află Sarius nu își poate da exact 
seama despre ce este vorba. 

Solul are bărbia sprijinită în degetele lui lungi și îl priveşte în 
tăcere pe Sarius. În jur pâlpâie sute de lumânări cenușii în sfeșnice. 

— Ai avut o misiune, spune solul. 

— Da. 

— Ai îndeplinit-o? 

— Da. 

Solul se lasă pe spetează și pune picior peste picior. 

— Povestește-mi. 

Sarius este scurt, deși nu uită să menţioneze fiecare detaliu. 
Povesteşte cum a găsit pilulele, cum a căutat cana-termos și în final 
îi spune că a vărsat pilulele în ceai. 

— Toate? vrea să știe solul. 

— Da. 

— Bine. Ce-ai făcut cu sticluţa goală? 

— Am aruncat-o. Într-un coş de gunoi dintr-o staţie de metrou. 

— Bine. 

Din nou tăcere. Flacăra unei lumânări se stinge cu un șuierat și 
fumul ce se ridică din ea ia forma unei tigve. Solul se apleacă în faţă 
și ochii lui galbeni se colorează în roșu. 

— Exphcă-mi ceva. 

Am fost un prost, el ştie, ştie... 

— Unul dintre spionii mei a găsit sticluța. Era plină. 

Pe Sarius îl cuprinde panica. O explicaţie, repede... 

— Poate că spionul a găsit o altă sticlă. 

— Tu minţi. Alţi spioni îmi raportează că Mr. Watson este bine 
mersi sănătos. Este încă în școală. 

— Este posibil ca Mr. Watson să nu-și fi băut ceaiul, intervine 
pripit Sarius. Sau l-a aruncat, pentru că avea gust amar din cauza 
pilulelor. 

— Minţi. Eu nu mai am nevoie de tine. 

— Nu, un moment, nu este așa! Sarius caută disperat argumente 
cu ajutorul cărora să îl convingă pe sol. Fusese atât de dibaci, încât 
nimeni nu poate dovedi că s-a eschivat. Continuă: Am procedat 
exact așa cum am stabilit. Dacă Mr. Watson nu își bea ceaiul nu 
este vina mea. Eu am... 

— Nehotărâţii, șovăielnicii, fricoșii și apostolii morali nu sunt 
doriţi în serviciul stăpânului meu. Ei nu sunt apți să-l distrugă pe 
Ortolan. Rămas-bun! 

Rămas-bun? 

La un semn al solului, doi dintre demonii din piatră se desprind 
din locurile lor dintre ferestre și își întind aripile. 

— Nu, stai, este o greșeală! strigă Sarius. Nu este cinstit! Am 
făcut totul corect! 

Ambii demoni îl prind cu ghearele de umeri și îl ridică în aer. 

Sarius se apără din răsputeri, se răsucește în prinsoarea uriașilor 
din piatră. Cum de face asta solul? Că doar până acum l-a ajutat 
mereu... Și acum doar pentru o chestiune, pentru misiunea asta... 

— Așteaptă, totul este o neînțelegere! Mai încerc o dată, strigă 
Sarius și de data aceasta o fac mai bine, de data asta voi reuși, promit! 

Solul își trage gluga adânc pe faţă. 


EREBOS —- JOCUL RĂZBUNĂRII 233 


— Nu vei povesti nimic despre Erebos. Nu te vei întoarce împo- 
triva noastră. Îi vei lăsa în pace pe luptătorii rămași. Nu vei trece de 
partea dușmanilor noștri sau îţi va părea rău. 

— Încetează, te rog! Am s-o fac, de data asta am s-o fac bine! 

Este purtat către abisul care se cască în podea în spatele tronului 
solului. Acolo este moartea lui, vede asta bine. Luptă din toate pute- 
rile să scape din prinsoarea demonilor din piatră. Zadarnic. 

— Nick Dunmore. Nick Dunmore. Nick. Dunmore! răsună încet 
în toată catedrala. 

Apoi este lăsat să cadă. Aerul din jurul lui cântă, el își aude mereu 
şi mereu numele. Cade şi cade şi cade. În restul de lumină rămas îşi 
poate vedea spectrul mâinilor proprii întinse cu spaimă înainte. 

Izbitura. 'Lipătul scurt și ascuţit al sunetului semn al rănii, mai 
puternic ca niciodată. 

Apoi liniște. Întuneric. Sfârşit. 


Nick lovi tastatura, lovi mouse-ul. Lovi ecranul, computerul, 
biroul. Sarius nu era mort, nu putea fi mort! 

OK, calm, ușurel. Să oprească mai întâi computerul. Să-l 
repornească. Să vadă cum intră în funcţiune, să nu fie nerăbdător. 
Să gândească. 

Cine îl trădase? Cine luase afurisitele de tablete din gunoi? Nick 
nu văzuse pe nimeni, dar nici nu fusese atent dacă cineva îl urmă- 
rise în afara școlii. 

Sunt un idiot. Un jucător oarecare se ţinuse neobservat după el. 
Probabil că primise drept recompensă o grămadă de aur sau un 
nivel în plus. 

Totuși, solul nu putea dovedi că Nick refuzase misiunea. Nu-l 
putea arunca afară fără dovezi! Cu nici o zi în urmă solul spusese că 
Sarius este un candidat la Cercul Interior. 

Gândul acesta îl duru. Mâine vor avea loc luptele din arenă! El 
voia, el trebuia să fie prezent acolo. Și va reuși să o facă, îi trebuia 
doar o ocazie pentru a vorbi cu solul și a clarifica neînţelegerea. 

Îi veni în minte Greg. El nu se va lăsa azvârlit afară. Sigur, nu 
exista cale înapoi. Foarte sigur. Nick avea nevoie de o a doua șansă. 
Trebuia doar să pătrundă înapoi în joc. 

Bătea nerăbdător darabana cu degetele în suprafaţa biroului. 
Cum de calculatorul lui avea nevoie de atât timp pentru a reîncepe 
să lucreze? 

Să zicem că solul i-ar da iarăși aceeași misiune. O va îndeplini 
de data aceasta? ÎI va otrăvi pe Mr. Watson? Regreta el că nu folo- 
sise ocazia avută? 

Da, fir-ar să fie! Da. Ce reprezenta Mr. Watson în comparaţie 
cu Sarius? 

Nick închise ochii. Poate că nu s-ar fi întâmplat nimic. Watson 
ar fi gustat ceaiul, l-ar fi găsit oribil și l-ar fi scuipat. Și? Mare lucru! 
Probabil că asta fusese și intenția solului: dacă toate pilulele s-ar fi 
dizolvat în ceai, acesta nu ar mai fi fost potabil. Total inofensiv. Dar 
Nick trebuise să aibă scrupule. 

În cele din urmă computerul pornise; obișnuitul desktop. 
Automat Nick mută săgeata pe locul în care se afla icoana Erebos. 
Ori unde se aflase. Acel E roșu dispăruse. 

Rahat! Nick scoase agitat DVD-ul Erebos din copertă și îl vâri 
în unitatea de disc. Era fereastra de instalare. Perfect. Instalare. 

Dura ceva, ca și prima dată. Nu face nimic, el avea răbdare. 

Așa. Acum. Unde era icoana? 

Nu o găsi și nu găsi nici programul nou instalat. Cercetă tot hard- 
diskul de două ori, de trei ori. Nimic. Mai făcu o dată instalarea. 

Un moment, poate că DVD-ul trebuia mai întâi copiat? Așa se 
proceda când dădeai jocul mai departe. 

Făcu copierea și instalarea de două ori, de trei ori. Între timp 
mai lovi disperat computerul de câteva ori. Încercă în total de șapte 
ori, în toate variantele posibile. Nu mergea. El știa că nu va merge, 
totuşi nu înceta să încerce. Când încetă, fu definitiv. Gata. Îşi reţinu 
cu greu lacrimile care îl podideau. Sarius era o parte din el, nimeni 
nu avea voie să ia pur și simplu o parte din el însuși. Mai făcea o 
instalare. Și încă una. 

După mai bine de trei ore renunţă. O dăduse în bară. ÎI jertfise 
pe Sarius ţicnitului său profesor de engleză, acelui individ care 

trebuia neapărat să își bage nasul în treburile altora. I-ar fi prins 
bine ca avertisment. Dar Nick fusese prea laş. 

A murit din laşilate? 

Gândul la piatra lui funerară îi readuse definitiv lacrimile în ochi. 
Chiar va fi înscrisă pe ea lașitatea? Sau nesupunerea? Indecizia? 

Nici măcar asta nu va mai afla. 


— Lasagna, Nicky? 

Mama clătina ușor un castron din aluminiu în mâna peste care 
era trasă o mănușă de bucătărie. Mirosea a brânză și a condimente 
italiene, dar apetitul lui Nick era zero. 

— Da, cu plăcere. Dar nu prea mult, veni totuși răspunsul lui. 

Comportamentul tău să nu bată la ochi, îi ceruse solul. Stai! Pentru 
el nu mai era valabil. Îşi sprijini capul în mâini. ÎI usturau ochii. 

— Te simţi bine? 

— Da, sunt doar puţin obosit. 

— Vremea trebuie să fie de vină. Mrs. Bricker a fost cât pe-aici 
să-mi adoarmă astăzi când îi făceam permanentul... 

O lăsă pe maică-sa să povestească. Din când în când mai 
zâmbea, ba chiar de două ori izbucni în râs, deși cu mult în urmă 
pierduse șirul vorbelor ei. 

După ce încetase să mai scâncească, îi venise o idee nouă: ar 
putea să reinstaleze Jocul pe un alt computer. Ar putea el însuși să 
reapară în joc, dar din păcate nu sub numele de Sarius. Voia asta? 
Era oricum mai bine decât nimic. 

Ah, fir-ar să fie, uitase complet că la început trebuia să-și treacă 
numele adevărat. Ultima dată Jocul nu se lăsase înșelat. Nu avea 
importanţă, el trebuia să încerce. Solul va vedea că Nick Dunmore 
lua lucrurile în serios. Și îl va reprimi. 


Sarius se află în centrul arenei, de gâtul lui atârnă un inel roșu, 
dar acesta nu este un rubin, ci este de foc. 

În jurul lui publicul jubilează — de data aceasta publicul este 
alcătuit numai din oameni-păianjen, cărora le creșteau din cap 
picioare care tremurau permanent. Lângă Sarius stă LordNick, cu 
o suliță înfiptă în trup. 

— Da, și? spune el și ridică din umeri. 

Atunci sulița se transformă într-un șarpe care prin rana lui Lord- 
Nick se retrage în trupul acestuia ca într-o vizuină. Rana se vin- 
decă. Magie. 

Sarius îl caută pe Sapujapu, dar acesta nu este nicăieri. În 
schimb este Lelant, care cu o grimasă prostească arată cu degetul 
mijlociu spre Sarius. De centura acestuia atârnă un termos. 

— Luptaţi! urlă marele ochios lovind în pământ cu toiagul lui și 
în acel loc se cască o crăpătură. 

Nu din nou! gândește Sarius, pentru că de data aceasta tocmai 
reușise. Ridică privirea și vede rotindu-se șoimul de aur având ală- 
turi cei doi demoni din piatră care nu îl pot vedea pe el. 

Crăpătura din pământ devine tot mai lată și mai lată. Unii sar 
în ea de bunăvoie, dar Sarius nu va face asta, că doar nu este 
smintit. El se tot retrage, dar curând crăpătura cuprinde întreaga 
arenă. El trebuie să se caţăre pe tribunele spectatorilor, dar acolo se 
află oamenii-păianjen care întind braţele spre el, de parcă el li s-ar 
oferi voluntar drept hrană... 

Cade din nou, cade la nesfârșit... Nu face nimic — gândește el —, 
acum știu cum pot să revin. 


Căderea lui Nick fu întreruptă de sunetul ceasului deșteptător și 
în primul moment acesta a fost chiar bucuros pentru faptul că avea 
iarăși acces la Erebos. În clipa următoare realitatea își regăsi locul 
în mintea lui Nick care își afundă faţa în pernă și încercă să își con- 
tinue visul. 

I se putea citi ceva pe chip? Nick avea senzaţia că îl priveau toți 
din momentul în care intră în școală. Colin îl măsură dispreţuitor — 
după cum i se păru —, iar Rashid privea prin el de parcă era din sticlă. 

Cei doi nu-l vor ajuta, asta îi era clar lui Nick. El avea nevoie de 
cineva ca Greg, Cineva care trăise căderea în abis și acum căuta 
calea de întoarcere în lumea lui Erebos. 

În primul moment în care se crezu neobservat, încercă să discute 
cu Greg pe care trebui să îl urmărească până aproape de toaletă. 

— Te pot întreba scurt ceva? 

Greg ridică indispus din umeri. Zgârieturile de pe faţa acestuia 
se mai închiseseră la culoare, iar în jurul încheieturi mâinii stângi 
mai purta încă bandajul. 

— Dacă trebuie... 

— Între timp ai găsit... o rezolvare pentru problema ta? 

Greg se încruntă, apoi începu să rânjească. Evident că Nick era 
uşor de citit. 

— Să nu-mi spui că între timp te-au scos și pe tine. Ei, da, ghi- 
nion. La cât m-ai ajutat tu ultima dată, nu o să-ţi destăinui cum poţi 
reveni. Chiar dac-aș ști. 

ȘI îi închise lui Nick ușa toaletei în nas. 

OK, nu fusese o idee bună să apeleze tocmai lui Greg, Dar 
despre cine mai era sigur că fusese exclus din joc? Îşi aminti de 
Helen. Helen care privea fix și care vorbea și mai puțin decât îna- 
inte. O va întreba pe Helen, deși aceasta nu îl simpatiza cine știe 
cât. De fapt ea nu putea simpatiza pe nimeni în mod special. 

Chiar și așa. În cel mai rău caz îi va scoate pe nas propria prostie 
și îi va trânti un șut verbal în dos. Va suporta asta. Nu avea timp să 
mai fie și mofturos. Cu cât trecea mai mult timp de când Sarius era 
mort, cu atât îi va fi mai greu să-l readucă la viaţă. Nick simţea că 
acum încă mai era posibil să o facă. Poate că Sarius nu era încă în 
cimitir și îl putea recupera pentru a continua jocul. Trebuia doar să 
îl convingă pe sol. Cumva. 

O găsi pe Helen în următoarea oră liberă. Aceasta stătea în 
curtea școlii, sub un tei și răsucea între degete o frunză galbenă cu 
forma unei inimi. Arăta neobișnuit de pașnic și Nick ezită să îi tul- 
bure această liniște. Ei și, el va fi drăguţ. 

Se așeză pe bancă alături de ea. 

— Helen? 

Ea nu se clinti, doar colțul gurii 1 se mișcă puţin de parcă tocmai 
îi trecuse un gând prin minte. 

— Aș vrea să te întreb ceva. Tu... și tu ai jucat, nu? 

— Dispari! 

— Doar... El își căuta cuvintele. Apoi continuă: Eu am o problemă. 
Nu mai pot intra în joc și mă întrebam dacă tu mă poţi ajuta. 

Ea trecu cu arătătorul peste marginile în zigzag ale frunzei. 

— Am avut senzaţia, continuă atent Nick, că erai și tu în aceeași 
situaţie. De aceea... 

Ea întoarse capul spre el. Avea cearcăne sub ochii injectaţi. 
Nopțile petrecute cu jocul — gândi Nick. Joacă. Dar rămăsese în joc 
ori intrase din nou? 

— Ce a fost a fost, zise Helen și aruncă frunza. Mai bine mă lași 
în pace. 

— Dar eu am nevoie de ajutor. 

Părea că ea era amuzată. 

— Şi cum ţi-a venit ideea că te-aș ajuta? 

Pentru cu eu am fost întotdeauna ceva mai drăgut cu tine decât ceilalti. 

— Doar așa, este OK, răspunse el. 

Nu era OK. Peste câteva ore începeau luptele din arenă și el 
voia să fie prezent, voia asta mai mult decât toţi ceilalți. 

În timpul orei de engleză privea ca hipnotizat cana-termos de 
pe catedră. Mr. Watson o luase astăzi cu el la oră, de parcă ar fi vrut 
să râdă de Nick. Din când în când profesorul mai sorbea câte o 
înghițitură. Faptul că mai făcuse asta și în alte dăți Nick și-l aminti 
doar treptat. 

Emily stătea în clasă pe diagonală faţă de el. Astăzi își lăsase 
părul liber și, cu toate că o parte din Nick o găsea ca totdeauna 
minunată, prin cap îi umblau alte gânduri. Ea mai putea primi 
jocul. Încă nu îl epuizase. Încă mai avea în faţă marea aventură. 

Ea parcă îi simţi privirea, întoarse capul și îi zâmbi. El răspunse 
cu un zâmbet chinuit. Ştia ea de eliminarea lui? Și Jamie îl privise 
astăzi cu o neobișnuită amiciţie — știa și el? Puteau ei să știe? 

În pauza de prânz îl sună pe fratele lui, care însă răspunse abia 
după un timp mai îndelungat. 

— Scuze, frăţioare, dar tocmai aveam un client. Ce mai este? 

— Finn, îmi poţi împrumuta laptopul tău? Pentru câteva săptămâni? 

— Dar ce s-a întâmplat? Ti s-a stricat computerul? 

— Nu, dar... mai am nevoie de unul. Te rog; 

— Becca nu va fi entuziasmată, îl mai foloseşte uneori pentru 
schiţe, dar este în regulă. Ti-l dau. 

— Mulţumesc, spuse ușurat Nick. ÎI pot lua astăzi după-amiază? 

— Oh, este cam devreme, spuse Finn. La ora trei închidem 
magazinul și plecăm la Greenwich să vizităm niște prieteni. Mâine 
este bine? 

Nu, luptele au loc astăzi, gândi Nick disperat. 

— OK, mâine. La revedere! 

Restul orelor la școală și-l petrecu storcându-și creierii și cu sen- 
zaţia că pierdea timpul. Trebuia să facă totuși ceva. Trebuia să gă- 
sească o rezolvare. 

Când plecă spre casă, Jamie își opri bicicleta lângă el și cobori. 

— S-a întâmplat ceva? Arăţi complet dărâmat. Este ceva serios 
ori este legat de Erebos? 

Nick abia rezistă să nu îi scape una lui Jamie. 

— Eu credeam că îl iei atât în serios pe Erebos încât i-ai decla- 
rat război. 

Dacă Jamie voia scandal, putea să îl aibă. Nick chiar avea nevoie 
urgent de cineva pe care să își verse toată frustrarea. 

— Așa este, dar eu iau efectele lui mai în serios decât jucatul. 

Jamie împinse bicicleta lângă Nick, ca în vremurile vechi. De 
parcă între ei nu s-ar afla acum o lume întreagă. 

— Ce mai face Eric? întrebă Nick şi speră să audă în răspuns 
cuvântul „rău“. 

— Merge. Încearcă să poarte o discuţie cu Aisha, dar ea blo- 
chează tot. Nu vrea să vorbească nici cu vreun psiholog, nu vrea 
nimic. Rămâne la acuzaţia făcută. Nu este atât de ușor pentru Eric. 

Jamie îi aruncă dintr-o parte o privire lui Nick. 

— Din fericire are o prietenă cu adevărat bună, care este com- 
plet alături de el. Am cunoscut-o recent, studiază economia. Foarte 
drăguță. Are să îți placă. 

O prietenă. Studentă. 

Avu senzaţia că avea în stomac un pietroi fierbinte. Nick înghiți 
în sec, dar pietroiul nu dispăru. Deci de aceea îi fusese atât de ușor 
solului să facă mari promisiuni. 

Dar de ce chestiunea cu Aisha? Ca supliment? Ca Nick să fie 
convins? Ori Aisha era pilula din ceai pentru Eric? 

La ultima idee râse scurt, lucru ce fu greșit interpretat de Jamie. 

— Ştiam eu că asta te va bucura. O cheamă Dana și ne ajută în 
activitatea noastră contra jocului. Materiale explicative pentru pă- 
rinți și aşa mai departe. Ti-aş fi putut povesti astea mult mai demult 
dacă te-ai fi purtat cu mine doar câteva minute ca un om normal. 

Nick nu suporta critica. 

— Normal, da? Cine suferă aici de mania persecuției? Pe chestie 
de normal! 

Pentru că tocmai sosea garnitura de metrou, Nick fugi pe scări 
fără a mai saluta și fără a mai întoarce capul. 

Material informativ pentru părinţi! Jamie avea noroc că despre 
asta vorbise doar cu Nick. Un jucător activ i-ar fi pus imediat infor- 
maţia la dispoziţie solului. 


Este ora zece seara. Nick stătea întins în pat cu braţele sub cap. 
Mai pierduse două ore căutând o cale de acces la joc, copiase 
DVD-ul de două ori și îl instalase de trei ori. Fără nici un rezultat. 

Închise ochii. Acum toţi sunt în arenă, fiecare grup în încăperea 
lui, barbarii, vampirii, oamenii-pisică, elfi... 

Imediat li se va permite să iasă, publicul va jubila, maestrul de 
ceremonii va anunţa primul nume. Şi Sarius nu era acolo. 

Oare Drizzel îl va provoca la luptă pe Blackspell? Cine va câș- 
tiga? Va mai muri cineva, ca Xohoo? El nu va afla niciodată și asta 
era insuportabil. 

Păcat că Nick nu știa cine fusese Xohoo. Ar fi discutat cu plă- 
cere cu el. Se simţea mai singur decât fusese vreodată. 

Noaptea a dormit prost. Îşi dorea ca măcar în somn să poată fi 
din nou Sarius, dar, pe măsură ce se străduia să adoarmă, somnul 
se îndepărta tot mai mult de el. 


22 


Ziua următoare începu plină de lumină și aurie, de parcă lumea 
reală voia să îl ademenească pe Nick cu toate farmecele pe care le 
avea toamna de oferit, dar Nick se simţea doar provocat. La dispo- 
ziţia lui s-ar fi asortat ceața și ploaia și oricum întunericul. Dar 
după-amiază va împrumuta laptopul lui Finn, va instala pe el jocul 
și pe urmă va vedea el ce este de făcut. La nevoie va lua totul de la 
capăt. De data aceasta poate ca vampir. Sau ca barbar. 

La școală moţăi toată ziua. Era vineri, ce bine. În weekend 
putea să-și construiască un nou personaj și cu el să pornească la 
vânătoarea de niveluri. Cel puţin patru, acum avea deja experienţă. 

Se încheie ultima oră de curs și își strânse lucrurile. Se grăbea, 
pentru că magazinul lui Finn era în partea cealaltă a orașului și 
avea mult de mers. Iar vinerea metroul era mai aglomerat decât în 
restul zilelor. 

Dar bineînţeles că Jamie trebuia să îl oprească iarăși când Nick 
abia ieșea din clădirea școlii. 

— Ei spun că te-au scos din joc. Este adevărat? 

— Cine spune asta? 

— Nu are importanţă. 

— Pentru mine are. 

Nick putea citi bucuria pe faţa lui Jamie și tare ar fi vrut să-i 
tragă un pumn în plină figură. Desigur că nu ar fi fost corect, dar 
nici cu Nick nu era nimeni corect. Și dacă Jamie se bucura de ceva 
ce îl făcea pe Nick complet nefericit, atunci... atunci... 

— Am promis să nu spun de unde știu. Dar, dacă este adevărat, 
m-aș bucura! Nici nu știi cât te-ai schimbat în ultimele săptămâni. 
Eu cred că totuși noi suntem cei mai buni camarazi! 

Nick se făcu roșu. 

— Ce suntem? Tu te amesteci tot timpul în treburile mele și 
acum, când am dat greș cu ceva, tu faci din asta o sărbătoare. Pre- 
supunând că cineva nu ţi-a povestit toată mizeria! 

Jamie păru uluit. 

— Ai înţeles greșit... 

— Eu? Nu eu! Tu ești jignit pentru că eu mă ocup cu ceva ce pe 
tine nu te interesează! De parcă eu ţi-aș fi interzis să o faci și tu. 

Chipul lui Jamie păl. 

— Spui prostii, Nick. Eu mă bucur că ai scăpat de o chestie peri- 
culoasă, cu adevărat urâtă. 

— Da, da, da! Jamie priveşte în perspectivă! Jamie este atât de 
deștept, Jamie se află deasupra tuturor lucrurilor, hm...? Iar Nick 
este prea mărginit să își dea seama! Întinde-o! 

Fără să mai scoată o vorbă Jamie se întoarse și urcă pe bicicletă. 

Nick privi în urma lui, furios că nu își putea duce la capăt criza 
de furie și totodată rănit pentru că... pentru că... Pentru ce anume 
nu știa nici el. Pentru că Jamie nu era de partea lui? 

Respiră adânc și porni către metrou trăgând cu coada ochiului 
către Jamie și el evident furios, care ţâșni pe lângă Nick de-a lungul 
străzii pedalând rapid. 

Nick își continuă drumul în sens opus și nu îl mai onoră pe 
Jamie nici măcar cu o privire. Va ajunge curând la Finn, va lua lap- 
topul și va pune lucrurile la punct. Nu înregistră pocnitura și nici 
claxonul. Abia când mașinile se opriră lângă el și unul dintre șoferi 
cobori, înţelese că ceva nu era în regulă. Se întoarse. 

Coloana se întindea de la intersecţia aflată la trei sute de metri 
dincolo de şcoală până la staţia de metrou la care Nick aproape că 
ajunsese. 

— Trebuie să fi avut loc un accident, zise bărbatul de lângă mașină. 

Nick nu își dădea seama de unde îl știa pe omul ăsta. Brusc simţi 
că îngheaţă. Începu să alerge fără să își dea seama. Geanta îi alunecă 

de pe umăr și căzu pe trotuar. El parcă zbura într-un tunel, nu vedea 
decât strada și intersecţia și mulțimea de oameni care stăteau acolo. 
=... nici măcar nu a frânat. 

— Semaforul era pe roșu! 

=... nu înţeleg, 

— Ce păcat... 

— Mai bine nu te uita, Debbie. 

Pe câţiva oameni care așteptau în staţia de autobuz îi împinse 
din fugă de-o parte. Se lovi cu umărul de stâlpul unui felinar, alergă 
mai departe, auzi vocile celor împinși ca prin vată, zgomotul pro- 
priei respiraţii acoperea tot, era mai puternic chiar decât sirena sal- 
vării care se apropia. 

Era în intersecție. Bicicleta. Și acolo, Dumnezeule, acolo era... 

— Jamie! 

Împărţea pumni în mulţime, trebuia să ajungă, să ajungă la 
Jamie, să... 

— Jamie! 

Atât de mult sânge. Nick cedă brusc, se prăbuși în genunchi ală- 
turi de prietenul lui. Jamie. 

— Pleacă, tinere! Sosește imediat salvarea. 

— Dar... Respirația lui Nick se pierdea în suspine neregulate. Dar... 

— Nu poţi face nimic acum. Nu îl mișca! Să ia cineva băiatul 
de-aici! 

Mâini pe umerii lui. Este scuturat. Mâini care îl ridică. 

Loveşte în jur. Tipă. 

Mașina ambulanţei. Lumini albastre intermitente. Haine gal- 
ben-neon. 

— Respirație slabă. 

O targă. 

— Vă rog, vă rog, nu poate să moară! 

— Cred că și el are nevoie de ajutor, este în stare de şoc. 

— Vă rog! 

Urlete. În interiorul lui Nick. Rugăminţi. 

Mâini pe umerii lui. Împins. 

Mângâiat pe păr. Ridică privirea. Emily. 

I-au dat să bea și a băut. Emily stătea lângă el, mâna îi tremura 
uşor când i-a luat sticla. Vru de mai multe ori să o întrebe ceva pe 
Emily, dar din gâtlej îi ieşeau doar suspine seci. 

Se ghemui, se auzi gemând, simţi mâna lui Emily pe umărul lui. 
Ea nu spunea nimic, Îl trase doar ușor spre ea. 

Nu ar face-o dacă ar cunoaşte adevărul. 

Când Nick și-a revenit, curioșii deja se împrăștiaseră. Emily mai 
era încă lângă el. Strângându-și toate puterile el îi zâmbi. 

Nu simţea decât vina. El îl înfuriase, de aceea Jamie nu frânase 
înainte de intersecţie. Nick se ura. 

Nu voia să meargă acasă. Gândul de a sta degeaba și a aștepta 
era îngrozitor. Nici aici nu putea să rămână. Dar tare îl bătea 
gândul să se dea cu capul de un perete. 

— Ti-am strâns lucrurile aici, sper că sunt toate. 

De unde apăruse atât de brusc Adrian? Acesta îi întindea geanta 
lui răpănoasă. Se uita la ea și nu înţelegea nimic. Nu voia geanta, 
nu mai voia nici să bea. Voia un singur lucru: să dea timpul înapoi, 
să mai poarte încă o dată discuţia cu Jamie. Să nu-l lase să se urce 
pe bicicletă. Să nu fi fost un astfel de netrebnic. 

— Mulţumesc, răspunse Emily în locul lui Nick și luă geanta de 
la Adrian. 

— Ştiţi cum se simte Jamie? șopti el. A spus cineva ceva? 

Nick nu scotea o vorbă. Simţea cum lângă el Emily clătina din cap. 

— Poliţia se află acolo, în față și interoghează martorii, zise 
Adrian. Dacă aţi văzut ce s-a întâmplat, se vor bucura să vă audă. 

— Eu nu am văzut, şopti Nick. Doar am auzit și apoi... 

Nu mai continuă, pentru că îl podidiră lacrimile. 

Adrian dădu din cap. Privirea lui era greu de interpretat, ea era 
plină de înţelegere și în același timp... profesionistă, ca a unui psiholog; 

— Nici eu n-am văzut nimic, spuse încet Emily, dar cred că 
Brynne era foarte aproape. Nu o puteţi întreba, i s-a făcut o injecție 
pentru a o linişti, nu se poate discuta cu ea. 

Ce teamă îmi este, ce teamă! 

Nick își îngropă faţa în mâini și își înfipse unghiile în pielea 
capului. Durerea îi făcea bine, era o durere cu mult mai bună decât 
cealaltă, pe care aproape că nu o mai suporta. 

— Ştie cineva unde l-au dus pe Jamie? 

— Cred că în Whittington, spuse Emily. Cineva a amintit de 
Whittington. Însă se poate și să fie o presupunere greșită. 

Fără să mai spună ceva Nick sări în picioare, se clătină ușor 
pentru că i se făcu negru în fața ochilor și simți braţul lui Emily care 
îl sprijinea. 

— Mă duc la Jamie. Vocea lui nu era mai mult decât un vaiet. 
Trebuie să știu cum se simte. 


Emily îl însoţi. Coborâră din metrou la Archway. Lui Nick îi era 
frig, drumul până la spital i se păru nesfârșit. Era bucuros că Emily 
nu spunea și nu întreba nimic; avea nevoie de toate puterile lui 
pentru a face pas după pas. Şi cu fiecare pas teama lui sporea. Vor 
ajunge la spital și cineva le va spune că nu l-au putut salva pe Jamie. 
Că acesta murise în ambulanţă. Brusc Nick avu senzaţia că nu mai 
putea respira. Se opri în dreptul fațadei din sticlă a intrării și se spri- 
Jini cu mâinile pe genunchi. Ameti. 

— Trebuie să-l fi transportat la Urgenţe, asta este în spate, spuse Emily. 

— Dar Informaţiile sunt sigur aici. Mă duc să întreb. 

Nick intră în hol. Drumul până la recepție a fost ca mersul până 
la eșafod. Blonda subţirică de acolo va decide asupra vieţii viitoare 
a lui Nick. Acest gând îi întoarse stomacul pe dos. 

— Bună ziua. A fost adus aici un anume Jamie Cox? 

Ea îl măsură prin lentilele ochelarilor ei înguști: 

— Sunteţi rudă? 

— Jamie Cox. A fost un accident de circulaţie. Trebuie să știu cum 
se simte, înțelegeţi? 

Blonda afișă un zâmbet la fel de îngust ca ochelarii: 

— Putem da informaţii doar familiei. Sunteţi rudă cu Jamie Cox? 

— Suntem prieteni. 

Cei mai buni camarazi. 

— În acest caz îmi pare rău. 

Nick ieși din spital mai mult târându-se decât mergând. Sen- 
tinţa îi fusese amânată. Cum să suporte asta? Cum putea cineva să 
se aștepte ca el să suporte asta? 

Emily îl conduse la micul spaţiu verde aflat la mică distanţă de 
clădirea spitalului. Pământul era rece și puţin umed; Nick își scoase 
haina pentru a se putea sta pe ea. 

— Nu mă pot duce acasă, spuse el. Nu înainte de a afla ce este 
cu Jamie. 

O vreme au tăcut amândoi și au privit mașinile ce treceau prin 
faţa lor. 

— Putem suna la școală, propuse Emily. Ei ar putea fi la curent. 

— Nu, nu la școală. Din nou stomacul lui Nick se întorcea pe 
dos. Oare părinţii lui au aflat? 

— Cu siguranţă. l-au sunat sigur. Dacă mai trăiește. Emily 
smulse un fir de iarbă și privi atentă la staţia de autobuz aflată pe 
cealaltă parte a străzii. Ei vin personal numai când cineva este 
mort. Vin amândoi, probabil că de unul singur nu sunt în stare să 
reziste. Întreabă de numele tău, apoi spun cât de mult suferă... 

Nick o privea mut. Ea zâmbi dureros. 

— Fratele meu. Dar este mult de-atunci. 

— A fost tot un accident? 

Chipul lui Emily împietri. 

— Da. Un accident. Atunci poliția a spus că a fost sinucidere, dar 
asta este o aiureală. 

Un alt mănunchi de fire de iarbă căzu victimă degetelor lui 
Emily. Nick își mușcă buzele. Nu știa dacă mai trebuia să pună 
întrebări ori era mai bine să lase totul așa. Probabil că ambele 
variante erau greșite. 

— A fost un înotător foarte bun, spuse Emily. Nu ar fi sărit în apă 
ca să se sinucidă. 

Nick o luă pe după umeri fără să se teamă că l-ar putea res- 
pinge. Nici unul din ei nu l-ar respinge pe celălalt. Se îmbrăţișară 
nu ca niște îndrăgostiţi, ci ca doi oameni care trebuiau să se spri- 
jine reciproc. 


Emily a fost cea care l-a văzut pe tatăl lui Jamie ieșind din spital. 
Arăta atât de trist, încât Nick nu îndrăzni să îi vorbească, dar Emily 
văzu lucrurile altfel. Alergă după Mr. Cox și îl opri. Nick îi vedea pe 
cei doi vorbind, dar nu auzea ce își spuneau. Mr. Cox se șterse de 
mai multe ori la ochi cu mâna și îndepărtă braţele într-un semn 

de neputinţă care îi frânse inima lui Nick. Emily dădu din cap de 
mai multe ori și la despărţire îi strânse îndelung și cu putere mâna 
tatălui lui Jamie. 

— Trăieşte. În spital a făcut un stop cardiac și ei au trebuit să îl 
reanimeze, dar acum este oarecum stabil, a spus tatăl lui. 

Termenul stop cardiac făcu inima lui Nick să bată ea însăși 
neregulat. 

— Stabil, zici. Asta este bine. 

— Nu tocmai bine. l-au indus o comă artificială. Este grav rănit, 
are piciorul stâng rupt în mai multe locuri, la fel și șoldul. Și are și 
un traumatism cranio-cerebral. Privi pe lângă Nick și adăugă: S-ar 
putea să rămână cu sechele. Dacă supraviețuiește. 

— Ce sechele? La ce te referi? 

Ea își strânse părul de pe frunte: 

— Ar putea să rămână handicapat. 

Valul de ușurare trăit timp de câteva secunde se evaporă. Han- 
dicapat. Nu. În nici un caz. Goni acest gând. Acest lucru nu se va 
produce, pentru că nu se poate întâmpla asta. 

— Îl putem vizita? 

— Din păcate nu. Este la Terapie intensivă. Nu este nici măcar 
conștient și nu și-ar da seama că suntem acolo. Trebuie să aşteptăm 
pur și simplu. 


Ceea ce și făcu Nick următoarele două zile simțindu-se ca în 
iad. Neîntrerupt. Indiferent de ce făcea — mânca, învăţa, vorbea cu 
oamenii — în realitate aștepta vestea că Jamie era din nou conștient 
și că se va însănătoși complet. Doar uneori gândul îi mai devia stră- 
fulgerat de imagini — arena și ochiosul, BloodWork și uriașa lui 
secure și cel mai des solul. Aşa cum arătase ultima oară, când ochii 
lui galbeni se făcuseră roșii. Îl chinuia. Nu trebuia să se gândească 
la Erebos în timp ce Jamie se afla în comă. Totuşi, aceste imagini 
reveneau mereu. 

Era weekend, nici măcar școala nu îl mai distrăgea. Tresărea la 
fiecare sunet al telefonului, oscilând între panică și speranţă. 
„Întinde-o!“ fuseseră ultimele cuvinte pe care i le aruncase lui 
Jamie. De fiecare dată când se gândea la asta, se răsucea totul în el. 
„Nu o întinde, Jamie, te rog nu o întinde! 

Bineînţeles că luni, la școală, tema numărul unu a discuţiilor a 
fost Jamie. Fiecare văzuse ori auzise ceva și voia să le povestească 
celorlalți. Doar cei care fuseseră cu adevărat în apropiere tăceau 
trişti. Toti în frunte cu Brynne care, nemachiată, era aproape de 
nerecunoscut. În ziua accidentului fusese ea însăși dusă la spital și 
se vorbea că avusese nevoie de asistenţă psihologică. 

Despre Eric și Aisha nu mai vorbea nimeni. Impresia lui Nick 
era că Aisha era mai ușurată din acest motiv decât Eric. 

După-amiaza petrecută în faţa spitalului nu schimbase aparent 
nimic între Nick și Emily. La ore nu stăteau împreună și la prânz nu 
mâncară la aceeași masă. Dar exista totuși, o deosebire față de peri- 
oada anterioară. Aceasta consta din priviri scurte, un surâs ce 
rămânea pe buze ceva mai mult timp sau dintr-un semn încurajator 
din cap. De astfel de semne Nick nu mai beneficiase înainte din 
partea lui Emily. Pentru el acestea erau singurele repere luminoase 
într-o mare a așteptării pustie și nesfârșită. 

În sfârșit, marţi au apărut noutăţi anunţate de Mr. Watson la 
ora de engleză: 

— Au sunat părinţii lui Jamie, ei au spus că Jamie nu mai este în 
pericol de moarte. Dar va fi ţinut mai departe în stare de comă arti- 
ficială. Cât timp — nici medicii nu știu. Este totuși, o veste foarte 
bună. Nici nu vă pot spune cât mă bucur. 

Ușurarea se resimţi în întreaga clasă, ca o adiere de vânt. Unii 
aplaudară, Colin sări în picioare și execută câteva mișcări de dans. 
Nick ar fi sărit de gâtul lui Emily, dar se limită să schimbe cu ea o 
privire mai îndelungată. Plină de bucurie, dar marcată de o umbră 
de nesiguranță. Mr. Watson nu spusese dacă fusese depășit și peri- 
colul unor eventuale infirmităţi. 

Se întâmplă în următoarea oră liberă. Nick stătea singur într-una 
dintre sălile de studiu și încerca să memoreze niște formule chimice. 
Ușa dinspre coridor era deschisă și exact când Nick ridică privirea 
spre ea îl văzu trecând pe Colin, foarte atent să nu facă zgomot. 
Atât de atent, încât îi trezi brusc interesul lui Nick. El împinse sca- 
unul înapoi și se ridică fără nici un sunet. ÎI văzu pe Colin strecu- 
rându-se mai departe pe coridor. Acum acesta coti la stânga. Nick 
se ţinu după el. Avea loc pe undeva o întâlnire secretă? 

Colin cobora scările. Părea că voia să meargă la garderobă. 
Care la această oră nu era un loc prost ales pentru o întâlnire. 
Rămas în urma lui la mare distanță, Nick îl pierdu din vedere 
câteva clipe, dar îl redescoperi așa cum bănuia, pe scara ce ducea la 
garderoba elevilor. ÎL văzu pe Colin trecând pe lângă șirurile de 
haine, căutând ceva și oprindu-se brusc. Din poziţia în care se afla 
Nick nu putea să vadă clar ce făcea Colin printre haine și nici nu se 
putea apropia fără să fie remarcat. Se uită mai atent și văzu miş- 
cându-se un material verde. Foarte scurt. În secunda următoare 
Colin porni înapoi și Nick se ascunse în prima toaletă și numără 
până la cincizeci. Acum Colin trecuse de el cu siguranță. 

Nick găsi imediat obiectul de îmbrăcăminte de culoare verde. 
Era pelerina unei fete. Ce făcuse acolo Colin? 

Nick privi circumspect în Jur înainte de a băga mâna în buzu- 
narul pelerinei. Dădu peste o bucată de hârtie împăturită cu grijă. 
O scrisoare de dragoste? În cazul acesta chestiunea nu îl privea pe 

Nick. Dar era poate un mesaj. Oricum el era prea curios pentru a 
mai da înapoi. Scoase hârtia și o despături. 
Pe o piatră funerară era scris: 


Darleen Pember 
moartă din lipsă de judecată. 
Odihnească-se în pace. 


Parcă în Nick se aprinsese o lumină. O astfel de scrisoare pri- 
mise și Jamie. Poate... Nick alungă acest gând imediat, dar el reveni. 
Ca un balon cu aer pe care ai vrea să îl scufunzi în apă. 

Poate că Jamie nu intrase în intersecție fără să frâneze din cauza furiei şi a 
nealenției. Poate că el frânase sau cel putin încercase să o facă. El îi arătase lui 
Mick scrisoarea cu piatra funerară desenată pe ea. O amenințare pe care el nu o 
luase în serios. Însă Jamie o luase de bună. Şi acum... 

Între a-i tăia cuiva frânele de la bicicletă sau a-i amesteca în ceai 
o supradoză de digitalis, deosebirea nu era atât de mare. 

Colin. Colin difuza scrisorele cu amenințări cu moartea. Le și 
punea în aplicare? 

Fără a se mai gândi mult Nick se năpusti pe trepte, fugi pe cori- 
dorul care ducea la restaurantul cu autoservire și aici dădu de Colin 
care mergea agale de parcă nimic nu se întâmplase. 

— Nenorocitule! 

Nick sări pe el din spate și amândoi căzură pe podea. 

— Nick? Nick, te ţii de glume? 

În loc de răspuns, Nick îi vâri lui Colin scrisoarea în faţă şi îi 
şterse cu ea obrajii, nasul, ochii. 

— O recunoști? Da? Ai mai văzut-o? 

— Lasă-mă, idiotule! Ce-i asta? 

— Porcule! 

Făcură atâta tămbălău încât elevii din autoservire ieșiră. Nick îi 
dădu drumul lui Colin și amândoi se ridicară în picioare. 

— Darleen Pember, da? Va avea și ea curând un accident? 

Colin privi fix biletul până când înţelese. 

— Dă-mi-l imediat! 

— Nici nu mă gândesc! 

— Nu îl poţi lua pur și simplu... eu trebuie... 

Se repezi la Nick, dar acesta se aștepta la gest și îl evită. Nick 
rupse cu mare satisfacţie hârtia în bucățele și i le puse în mână 
lui Colin. 

— Ia-l. Poţi să i-l pui în pelerină lui Darleen. Am să-i spun de la 
cine provine. 

Chipul lui Colin oglindea ură și nedumerire în același timp. 

— Nu poți face asta! 

— Acum îţi este frică, nu? Camaradul tău cu ochi galbeni nu va 
fi fericit. 

— Stai cuminte! 

— Cu asta au zburat câteva niveluri. 

Cu coada ochiului Nick îi văzu venind pe Alex și pe Dan, atrași 
de ceartă precum corbii de stârv. Dan rânjea cu toată faţa, în timp 
ce Alex părea nesigur. 

— Tu i-ai făcut-o şi lui Jamie, recunoaşte! ÎI ai pe conştiinţă, am 
văzut scrisoarea adresată lui. Cel puţin a meritat? Ai primit pentru 
asta o pereche de cizme grozave? 

Nările lui Colin tremurau. Făcu un pas către Nick. Tinea 
pumnii atât de strânși, că Nick îi văzu venele reliefându-se pe braţe. 

— O să îţi pară rău! spuse el, se întoarse și plecă. 


Abia după-amiază când ajunse acasă Nick își dădu seama ce 
mare greşeală făcuse. Se lăsase stăpânit de mânie și devenise oficial 
inamic al lui Erebos. Cu toate că nu putea dovedi că accidentul lui 
Jamie avea legătură cu jocul. 

Ia cleştele pe care îl găsești sub banca din parcul de lângă poarta şcolii şi cu 
el retează cablurile Jrânelor bicicletei albastre. Cea cu abhbildul cu Manchester 
United lipit pe cadru. 

Parcă o vedea în faţa ochilor. Poc! Pleosc! Rezolvat! Încă un 
nivel în plus. Se prea poate să nu fi fost Colin; la fel de bine se putea 
ca sabotorul să nu fi știut a cui era bicicleta. 

Seara Nick se aşeză la computer, verifică e-mailurile și se gândi 
ce trebuia să îi spună lui Darleen. Dacă într-adevăr îi va spune. 

Căzut pe gânduri înconjură cu săgeata mouse-ului locul în care 
înainte se aflase acel E roșu. l-ar fi plăcut ca acum să fie într-o grotă, 
la un toc? Da. Nu. Nu, i-ar plăcea să discute cu alţii. Ar avea mai 
ales o enormă plăcere să îl toace mărunt în toate componentele lui 
ciolănoase pe sol. 


În ora liberă de miercuri Emily îl aşteptă pe Nick în faţa biblio- 
tecii. Erau ca și singuri, deoarece cei mai mulţi se plimbau pe afară, 
bucurându-se de una dintre ultimele zile frumoase ale toamnei. 

— Am vești, spuse Emily. 

— De la Jamie? 

— Nu. 

La o oarecare depărtare de ei treceau cei doi, Alex și Dan. Nu 
discutau, ci mai curând păreau că patrulează. Când Alex dădu cu 
ochii de Nick, zâmbi și ridică mâna în semn de salut, în timp ce pe 
chipul de purceluș al lui Dan apăru o mină înverșunată. 

Nick o conduse pe Emily în bibliotecă, unde se retraseră în cel 
mai liniștit colţ. Emily vibra literalmente de energie. 

— Deci, spune. 

Ea zâmbi, deschise geanta și scoase o copertă de DVD pe care 
cineva scrisese „Erebos“. 

În interiorul lui Nick porniri divergente duceau o luptă aprigă. 
Respingere. Grijă. Dorinţă. 

— Chiar vrei să joci? 

— Da. Cred că acum este momentul potrivit pentru mine. 

Nick examină din priviri DVD-ul pe care până de curând și-l 
dorise amarnic. Emily va explora Erebos-ul, va străbate toate peisa- 
jele bizar de frumoase și în același timp îngrozitoare, va trăi aventuri. 
Se răspândi în el o dorinţă fierbinte. Scutură involuntar din cap. 

— Jamie a avut dreptate, tu nu mai joci, așa este? 

El dădu doar din cap afirmativ. 

— Am fost exclus, spuse el amar. 

— Hm... păcat. Atunci nu putem să jucăm împreună. 


— Nu. 

Nick își muşcă buzele. A fost atât de bine. Știa că a fost bine. 
Agitaţia, tensiunea, senzațiile tari... Nu îi mai trebuia. 

— Cum... Cum se face că te-ai răzgândit? Pentru că nu voiai să 
ştii nimic despre acest joc. 

— Așa este. Dar vreau să pricep ce vă fascinează atât de tare pe 
voi toţi. Ea privi gânditoare într-o parte, apoi continuă: Jamie era 
convins că acest joc nu este un simplu joc. Avea el teoria lui. Răsuci 
coperta în mână și adăugă: Jamie era de părere că în spatele acestui 
Joc se ascunde ceva mai mult. Un scop, înţelegi? Toate chestiunile 
astea care se întâmplă în realitate trebuie să îi folosească până la 
urmă cuiva, nu crezi? Dar pot descoperi asta numai dacă eu însămi 
cunosc Erebos. De aceea am lăsat să se înţeleagă pe ici, pe colo, că 
aş fi interesată de o copie. 

Nick își aminti. El însuși îi transmisese informaţia solului și cu 
siguranţă că o făcuseră și alți jucători. 

— Așadar unicul ţel al jocului, de care știu ceva, este că trebuie 
distrus un ticălos cu numele de Ortolan, spuse Nick. Ceea ce se 
petrece în viaţa reală folosește doar pentru a proteja jocul de cei 
care au ceva împotriva lui. 

— Ca Jamie? Atunci ar trebui să încercăm să îl oprim. 

Să îl oprească. Nick se gândi la accident și la balta de sânge și își 
dădu seama că Emily avea dreptate. Chiar dacă Nick nu va mai 
colinda apoi prin Orașul Alb și nu va mai putea participa la luptele 
din arenă. Oftă. 

— Nu ştiu cum se poate face asta. Dar am putea să încercăm. 

Ușa bibliotecii se deschise și se închise încet. Nick îi făcu semn 
lui Emily să rămână calmă, dar nu era decât Mr. Bolton, profesorul 
de religie. 

— Dar va trebui să fim extraordinar de atenţi, șopti Nick. Dacă ei 
observă că... atunci chestiunea ar putea deveni de-a dreptul pericu- 
loasă. Jocul este extrem de viclean. Încă nu sunt absolut sigur că se 
voia înlăturarea lui Jamie, dar știu ce se intenționa cu Mr. Watson. 

Emily ridică întrebător din sprâncene. 

— Am să îţi povestesc altă dată. A-l păcăli va fi mai dificil decât 
îţi poţi tu imagina. Și imediat ce devii suspectă, te trezești dată afară 
înainte de a fi apucat să zici „pâs“. 

Un demon din piatră își flutură aripile în mintea lui, dar Nick îl 
alungă imediat. 

Emily zâmbi șmechereşte — o expresie pe care Nick nu o mai 
văzuse pe chipul ei. 

— Eu deja sunt atentă. Și mă întreb — de data aceasta ea privi 
vigilentă în jur și vocea îi deveni o șoaptă — dacă tu mi-ai fi de ajutor. 
Eu nu mă prea pricep la jocurile pe computer, joc doar „Solitaire“. 

Lui Nick îi veni imediat în minte regula numărul doi: Când joci, 
să fii singur. 

Şi ce s-ar întâmpla dacă ei ar juca în doi? Jocul va remarca asta? 
Nick trase adânc aer în piept. Va încerca. 

— Evident că am să te ajut, chiar o voi face cu plăcere. Vei avansa 
mult mai repede dacă îţi voi spune ponturile. 

— Perfect. Ea radia. După cină, treci pe la mine, da? Pe la cinci și 
jumătate ar fi bine. 


Nick fu extrem de punctual. Cu zece minute înainte de ora sta- 
bilită se afla în faţa casei lui Emily în Heathfield Gardens și se 
întreba care puteau fi ferestrele ei. 

Fusese precaut. După incidentul de ieri cu Colin pornise de la 
premisa că cineva îl va urmări, dar nu se întâmplase așa ceva. Privi 
în jur și constată că strada era aproape pustie. Nu știa nimeni unde 
se afla el. 

Nu voia încă să sune, ca să nu pară excesiv de zelos. Așa că mai 
făcu o tură pe străzile alăturate, care erau frumoase și bine îngrijite. 

Constată că venise cu mâna goală și o atenție potrivită ar fi fost 
o bună ocazie pentru a demonstra că era un tip original și educat. 
Dar acum era din păcate prea târziu. Însă, dacă nu va lăsa o im- 
presie proastă, ar putea să existe și o a doua ocazie. 

La cinci și jumătate punct apăsa pe butonul soneriei și Emily îi 
deschidea ușa. Camera lui Emily era cea de la mansardă. Nu era 
una dintre acele camere cu păpuși roz, cu animăluţe din pluș pe pat 

și postere cu staruri pe pereţi, ci era o încăpere de adult — după cum 
o catalogă Nick. Două rafturi cu cărţi, un pat cu saltea tare și un 
colţar cu o masă joasă, pe care erau, de asemenea, teancuri de 
cărţi. Sub tavanul înclinat se afla un birou foarte ordonat pe care 
trona un notebook cu capacul ridicat. Dacă Emily i-ar întoarce 
vizita vreodată, Nick ar fi nevoit să procedeze la o vastă acţiune de 
curăţenie și dereticare. 

— Să nu fim zgomotoși, mama s-a întins acum o jumătate de 
oră. S-ar putea ca astăzi să nici nu mai iasă din camera ei. 

Nick nu mai puse întrebări, deși i se părea ciudat ca o femeie 
adultă să se culce după-amiaza. Pentru ceea ce aveau ei de gând să 
facă era totuși, ideal. 

— Nu vom face zgomot. La început jocul este cu volum slab. Va 
trebui să foloseşti căștile abia mai târziu. Din motive diverse. Am 
văzut pe cineva care a murit pentru că a ascultat prea puţin. 

— Căști. OK. Putem începe? 

Ea scoase DVD-ul din geantă și îl introduse în unitatea de disc. 
Instalez jocul normal? Există ceva cu ce trebuie să fiu mai atentă? 

— Nu, încă nu. 

Se deschise fereastra pentru instalare. Aceeași. Turnul ruinat, 
peisajul arid. Înfiptă în pământul uscat spada cu pânza roșie la 
mâner. Pe cer scria cu litere roșii „Erebos“. 

Nick simţi cum stomacul îi pulsa nervos. Îşi șterse palmele 
umede de pantaloni. 

— Încep? întrebă Emily. 

— Sigur. 

Ea făcu clic pe install. Bara albastră începu să salte înainte leneșă 
ca totdeauna. 

— Va dura, zise Nick fără a-și lua ochii de pe indicatorul de înaintare. 

Cum începea? În pădure. Da, imediat va vedea asta. Fiecare 
zvâcnire a barei îi aducea Erebos mai aproape, ca și cum se afla 
într-un tren ce îl ducea acasă. 

Emily îl privea dintr-o parte. 

— Te neliniștește ceva? 

— Ce? Nu! Sunt doar... sunt tensionat așteptând să văd cum îl 
vel găsi. 

— Până acum îl găsesc mai ales lent, spuse Emily și își sprijini 
bărbia în pumni. 

O vreme așteptară fără să vorbească. Nick îşi muta privirea ba 
pe suportul cu creioane de pe birou, ba pe ecran, ba pe profilul lui 
Emily. Nicăieri în cameră nu vedea vreunul dintre desenele ei. Ar fi 
putut să vorbească despre ele. 

— Mama ta se duce totdeauna la culcare atât de devreme? 
întrebă el după ce tăcerea i se păru prea lungă. 

Dar imediat găsi că întrebarea era nepoliticoasă și își dori să fi 
putut să o retragă. 

— Deocamdată este într-o fază proastă. În această situaţie 
doarme mult, mănâncă puţin și vorbeşte și mai puţin. Emily fixa cu 
privirea indicatorul cu stadiul instalării mai atentă decât până 
acum. Este așa de când a murit Jack. Eu m-am obișnuit cu aceste 
oscilații ca și cu alternanţa anotimpurilor. 

— ȘI tatăl tău? 

— Recăsătorit, doi copii, Derek și Rosie. Un joc nou, un nou 
noroc. Mișcă mouse-ul de parcă ar fi sperat că astfel accelera insta- 
larea. Nu mă înţelege greșit, nu sunt supărată. Nu mai era supor- 
tabil și el nu a mai suportat. Sunt extrem de bucuroasă că există cei 
doi mititei. Mi-aș fi dorit doar să pot și eu să mă distanţez ca el. 

Lui Nick îi luă ceva timp să digere aceste informaţii. 

— Tu niciodată nu ai vorbit despre asta la școală. 

— Cu tine nu, asta este adevărat. 

Dar ai vorbit desigur cu Eric. Pentru moment vechea gelozie se trezi 
din nou în el. Dar acum Emily era aici cu el. Vorbea cu el. 

— Dar tu? Tu ai frați? vru ea să știe. 

— Da, un frate. Este cu cinci ani mai mare decât mine și deja 
este independent. 

— Vă înţelegeți bine? 

— Da, foarte bine. 

Nick se gândi la Finn, se gândi cum ar fi dacă l-ar pierde, dar ime- 
diat renunţă la acest gând. Nu știa cum putea să suporte Emily asta. 

— Din păcate el este certat cu părinţii mei. Cu tata, ca să fiu mai 
exact. Nu vorbesc unul cu altul. 

— Cum aşa? 

Nick trase adânc aer în piept: 

— Tata și-a dorit mereu să devină medic, dar părinții lui nu și-au 
putut permite să îl ţină la studii. Acum el este infirmier la Princess 
Grace Hospital. Nu ştiu dacă se va putea împăca vreodată cu asta. 
În orice caza ținut întotdeauna ca cel puţin Finn să devină medic. 

— Dar el nu a vrut. 

— La început a tocit ca un nebun și notele lui ar fi fost chiar 
bune. Dar ulterior s-a răzgândit. A cunoscut-o pe Becca și gata cu 
medicina. 

Emily îl privi pe Nick cu coada ochiului: 

— De ce? 

— Becca tocmai preluase un salon de tatuaj. Finn s-a aprins pe 
loc. A urmat câteva cursuri și acum face tatuaje și piercinguri ca un 
mare maestru. Tata a spus că nu va mai schimba niciodată o vorbă 
cu el. 

Pe chipul lui Emily flutură scurt un zâmbet. 

— Acum tu trebuie să devii medic? 

ÎI citise pe tatăl lui fără să îl cunoască măcar. 

— Da, asta l-ar bucura și asta mă interesează pe mine. 

În cele din urmă ea întoarse complet capul spre el, ca şi cum ar 
fi vrut să verifice dacă spunea adevărul. 

— Asta înseamnă că tu nu ești supărat pe fratele tău, pentru că 
acum tu ești cel care trebuie să îi faci pe voie tatălui tău? 

În loc de răspuns Nick se întoarse și își ridică părul strâns 
pe ceafă. 

— Nu. Chiar nu sunt supărat pe el. 

Deși nu îi vedea, Nick știa exact cum arătau cei doi corbi în 
zbor pe care Finn îi tatuase baza părului. Simţi vârfurile degetelor 
lui Emily pe tatuaj ca o boare ușoară. Înghiţi în sec. 

— De ce corbi? 

— La început a fost pentru că amândoi aveam părul atât de 
negru încât mama ne spunea „fraţii corbi“. Dar Finn spune că ei 

aduc şi noroc, lucru de care amândoi avem nevoie. Pe lângă asta ei 
sunt ca... un sigiliu. Un semn că noi formăm un tot. 

Emily își retrase mâna ușor, spre marele regret al lui Nick. Părul 
strâns îi recăzu pe ceafă. 

— Se pricepe ceva fratele tău. Arată foarte frumos. 

Instalarea se apropia încet de capăt. Emily se duse la bucătărie 
ca să aducă o sticlă de Ginger Ale și două pahare. Când reveni 
ecranul era deja negru. 

— Așa trebuie să fie? 

— Da. Şi eu am crezut la început că ceva nu era în regulă. Mai 
aşteaptă puţin. l l _ 

Negru. Negru. Negru. Apoi apărură literele roșii pulsând: 


„Intră. 
Ori renunţă. 
Acesta este Erebos“. 


Pădure întunecoasă. Lumina lunii. În mijlocul luminișului, ghe- 
muit, anonimul. Arăta exact ca personajul lui Nick înainte de a 
deveni Sarius. Nick luptă cu un nou val de nostalgie, în timp ce o 
privea pe Emily cum se acomoda cu manevrarea anonimului. 

— Să îl las să alerge este simplu, spuse ea. Mai poate face altceva? 

— Da! Poate să se caţere, să lupte... tot. Mai târziu vor exista tas- 
tări pentru aptitudini speciale, dar mai este timp. 

Emily îl lăsă pe anonim să meargă încoace și-ncolo prin luminiș. 
Ea cercetă totul cu mare atenţie înainte de a se decide pentru 
direcţia de marș. 

— Cred că voi merge spre locul în care pădurea este mai puţin 
deasă, nu trebuie să îmi fac singură greutăţi. 

Ramurile trosneau, vântul sufla prin vârfurile arborilor. Dacă ar 
fi fost după Nick, Emily ar fi trebuit să miște personajul mult mai 
repede în primele secvenţe, dar se străduia să-și ascundă nerăb- 
darea. Ea acţiona oricum foarte bine, dacă te gândeai că era o înce- 
pătoare printre jucătorii pe computer. Spre deosebire de Nick nu își 
forţa anonimul până când acesta ajungea la limita rezistenţei, ci îi 

drămuia forțele. Abia după vreo douăzeci de minute de rătăciri ea i 
se adresă lui Nick: 

— Există un ţel? Sau este o probă de răbdare? 

— Există un ţel. Pe undeva este un foc și lângă foc este cineva cu 
care vei putea discuta. 

Ceea ce pentru Nick fusese un arbore din vârful căruia cerce- 
tase împrejurimile pentru Emily a fost o stâncă înaltă. Anonimul se 
căţără pe ea și pentru prima dată indicatorul de rezistenţă cobori 
puţin. Dar perspectiva merita efortul: de Jur împrejur o mare de vâr- 
furi de arbori, la dreapta o înălţime cu puncte luminoase ce indicau 
o așezare. 

— Acolo! strigă Nick și arătă cu degetul către luminiţele slabe 
galben-aurii dintre copaci. Într-acolo trebuie să mergi! 

Abia privirea surprins-amuzată a lui Emily îl făcu să își dea 
seama cât fusese de emoţionat. 

— Așadar... se merge într-acolo. Dacă te interesează. 

În drum spre mica vatră se lovi și Emily de un obstacol. Nu a 
fost o falie în pământ, ca la Nick, ci un rambleu care nu putea fi 
escaladat, pentru că de fiecare dată când anonimul încerca să îl 
urce, din el se desprindeau pietre și pământ. 

— Şi acum? întrebă Emily după cea de-a cincea încercare zadarnică. 

— Trebuie să înveţi să rezolvi astfel de probleme. Va fi necesar să 
o faci foarte des. Trebuie să îţi imaginezi că totul este real. Ce ai 
face atunci? 

Nick se comporta ca un profesor nesuferit, dar el voia ca Emily 
să înţeleagă cât de grozav și de real era totul aici. 

Și Emily înţelese repede. Îl puse pe anonim să aducă bolovani, 
timp în care ea era cu ochii pe indicatorul lui de rezistenţă, îi acorda 
acestuia mici pauze și în cele din urmă rambleul a fost escaladat. 

În partea cealaltă deja putea să vadă pâlpâitul focului de tabără. 
Nick recunoscu și umbra întunecată care se prefigura lângă foc. 
Bătăile inimii i se accelerară. Acum nu îi va mai da indicaţii lui 
Emily. Ea trebuia să vadă că Erebos știa tot. 

Bărbatul de lângă foc nu se clinti când anonimul se apropie 
încet de el. Totuşi, pe marginea ecranului apărură cuvintele cu 
străluciri de argint: 

— Salut, anonimule. Te aşteptam. 

Lui Nick nu îi spusese asta. Îl lăudase pentru rapiditate. ȘI 
pentru originalitatea ideilor. 

Emily deplasă personajul ei mai aproape de bărbat și încercă să 
arunce o privire sub gluga neagră. Bărbatul ridică el însuși capul. 
Nick aproape că uitase chipul îngust cu gură mică; bărbatul nu mai 
apăruse în joc ulterior. 

— Eşti curios. Asta te poate ajuta sau te poate distruge, anoni- 
mule. Trebuie să fii conștient de acest lucru. 

Emily îi aruncă lui Nick o privire nesigură. 

— Vrei să mergi mai departe? întrebă bărbatul. Poţi concura 
doar dacă te aliezi cu Erebos. Trebuie să știi asta. 

Emily privea nedumerită ba la Nick, ba la ecran. 

— El așteaptă un răspuns, spuse Nick și arătă către tastatură. 

— Vorbești serios? 

— Da. Încearcă și-a să vezi. 

Emily puse degetele pe tastatură, șovăi puţin, apoi începu să scrie. 

— Ce înseamnă a fi aliat cu Erebos? 

Bărbatul răscoli în foc cu un băț. Se ridicară scântei în aer, unde 
se răciră. 

— Înseamnă depăşirea unor graniţe, învingerea unor graniţe. 
Ceea ce înseamnă în final depinde de tine. 

Emily ridică degetele de pe tastatură și îl privi uluită pe Nick: 

— Tocmai mi-a răspuns. Cum funcţionează asta? 

— Nu am idee. Este una dintre ciudăţeniile acestui joc. 

Se stăpâni să nu zâmbească, pentru că vedea cum Emily era 
furată de joc. 

Acum începuse să se audă și o melodie dulce, ceva cu flaute și 
viori, ceva foarte lin, foarte seducător. Surprinzător era faptul că 
aceasta era o melodie pe care Nick nu o auzise niciodată cât fusese 
în Erebos. Nici măcar o dată. 

— Dumneavoastră m-aţi sfătui să mă aliez cu Erebos? bătu 
Emily pe tastatură. M-ati sfătui să merg mai departe? 

Bărbatul o privi pe Emily lung și fix: 

— Nu. 

— De ce nu? 

— Pentru că întunericul este plin de perfidie și hăuri. Din unele 
nu mai ieși teafăr. Altele te devorează pentru totdeauna. 

Lui Nick i se părea că Emily uitase complet de prezenţa lui. 
Privea fix cuvintele bărbatului, mâinile i se plimbau indecise dea- 
supra tastaturii și în cele din urmă puse și ea întrebarea pe care o 
pusese Nick. 

— Dumneavoastră cine sunteţi? 

Bărbatul lăsă gânditor capul pe-o parte fără a o pierde din ochi 
pe Emily. 

— Sunt un mort, nimic altceva. 

Respirația lui Emily deveni sonoră. 

— Dacă sunteţi mort, ce faceţi aici? 

— Aştept și veghez. Vrei să mergi mai departe? Ori te întorci? 

Avea ochii verzi, constată Nick și erau atât de vii încât ar fi putut 
să jure că îi mai văzuse. Pe o faţă din carne și oase. 

— Merg mai departe, scrise Emily. La asta vă așteptați, nu? 

— Toți merg mai departe, răspunse bărbatul mort. Ia-o spre 
stânga și aleargă de-a lungul râului până ajungi la un defileu pe 
care îl vei traversa... și vei mai vedea apoi. 

Asta mi-a spus și mie, își aminti Nick. Dar asta nu era tot ce îi 
spusese lui. 

— ŞI fii atentă la solul cu ochii galbeni. 

Nick o avertiză pe Emily asupra ţestoaselor agresive care îl ata- 
caseră pe el, dar când aceasta a ajuns la defileu dușmanul veni de 
sus. Lilieci mici, dar foarte puși pe mușcat roiau în jurul anonimului 
și se repezeau să îl muște cu dinţii lor ascuţiţi. Bara roșie care era 
indicatorul vitalităţii se reducea consecvent. 

— Trebuie să îţi foloseşti toiagul! Apasă tasta din stânga mouse-ului! 
Nick trebuia să se stăpânească să nu îi ia mouse-ul din mână și să 
ucidă el liliecii. Adăugă: cu escape îi dobori şi cu space sari tu. 

Dură ceva timp și pe anonim îl costă o mulţime de sânge, dar 
până la sfârșit Emily omori toți liliecii. 

— Poţi să le iei carnea, explică Nick. O poţi vinde mai târziu 
în oraș. 

Emily strânse indiferentă resturile. 

— Şi acum? 

Dar întrebarea a fost pusă în timp ce se auzea deja zgomot de 
copite apropiindu-se. Fără să vrea Nick se aplecă. Ce ar zice solul 
dacă l-ar vedea aici? Dar în clipa următoare dădu din cap pentru a 
se convinge pe sine însuși. FI nu poate să mă vadă. Íl vede doar pe anonim. 
Chiar că m-am tâmpil. 

Emily își puse personajul să meargă în continuare prin defileu. În 
faţă era peretele de stâncă în mijlocul căruia se căsca grota; pe ieşi- 
tură deja aştepta silueta cunoscută a solului călare pe calul înzăuat. 

— Uau! Este înfiorător! șopti Emily. 

Solul aștepta nemișcat, doar calul părea neliniștit, lovea 
pământul cu copitele și fornăia. 

— Salut, anonimule. Pentru început te-ai descurcat bine. 

— Asta mă bucură, scrise Emily. 

— Dar va trebui să exersezi luptele, altfel nu vei avea viaţă lungă. 

— In regulă. Solul își luă privirea de pe anonim și o îndreptă spre 
Emily, care involuntar își trase scaunul înapoi. Este timpul să pri- 
mești un nume. Este vremea primului ritual. 

— Ce trebuie să fac? 

Solul săltă cu degetul lui osos grota din spatele său. 

— Intră. Vei vedea ce urmează. Îţi urez noroc și să iei deciziile 
corecte. Ne vom revedea. 

Intoarse calul și dispăru în galop pe o potecă îngustă abia vizi- 
bilă deasupra capului anonimului. 

— Bănuiesc că trebuie să urc treptele, nu? întrebă Emily. 

— Da. Urci treptele și intri în grotă. 

Anonimul dispăru în întunericul din interiorul muntelui și 
ecranul se înncgri. 

— Va mai dura un timp, zise Nick. Nu trebuie să te enervezi. 

Emily mișcă mouse-ul încoace și-ncolo, dar nicăieri nu apăru 
săgeata acestuia. 

— Este tulburător de real, spuse ea după o vreme. Am avut im- 
presia că solul chiar mă vede. De parcă ar fi vrut să îmi arate că știe 
prea bine că nu este vorba despre personajul manipulat, ci despre 
cel care îl conduce. 

— Ţi se va mai întâmpla asta des. 

Ea privi imaginea lor reflectată în ecran. 

— Acest prim ritual este dificil? Ceva asemănător cu chestia 
cu liliecii? 

— Nu, este cu totul altceva. Vei vedea imediat. 

Toc-toc! Toc-toc! 

— Parcă ar fi bătăile inimii. Ce sunt astea? 

— Înseamnă doar că se merge mai departe. Apasă enter. 

Pe ecranul negru apărură litere roșii. 

— Acesta este Erebos. Tu cine ești? 

Va minţi Emily? Îşi va declina un nume fals? 

— Sunt Emily. 

— Spune-mi numele complet. 

— Emily Carver. 

Șoapte fantomatice: 

— Emily Carver. Emily. Emily. Carver. Emily Carver. 

Este salutul lor și înainte de a te arunca în abis, gândi melan- 
colic Nick. Emily îi căută privirea și îi zâmbi. Normal. 

— Bun venit, Emily. Bun venit în lumea lui Erebos! Înainte de a 
începe să joci, am să îţi expun regulile. Dacă nu îți sunt pe plac, poţi 
oricând să închei jocul. Bine? 

— Nu m-aș fi gândit la asta, murmură Emily în timp ce scria 
OK. De fapt sună cinstit. 

— Bun. lată prima regulă: ai o singură șansă de a juca Erebos. 
Dacă o irosești, s-a terminat. dacă personajul tău moare s-a ter- 
minat, dacă încalci regulile, s-a terminat. OK? 

— Da. 

— A doua regulă: când joci ai grijă să fii singură. Nu pomeni 
niciodată în joc numele tău adevărat. Nu pomeni niciodată în afara 
jocului numele personajului tău. 

Emily luă mâinile de pe tastatură și îl privi pe Nick. 

— Asta înseamnă că ar trebui acum să te dau afară, nu? 

— Serie simplu „da“, zise Nick. Pentru moment vei mai avea 
nevoie de puţin ajutor. 

Chiar îl va da afară? El nu voia încă să plece. Voia să fie prezent 
la primul ritual. Poate chiar și la prima ei luptă. 

Pe buzele lui Emily se ivi un mic surâs când scrise OK. 

— Bine. A treia regulă: conţinutul jocului este secret. Nu vorbeşti 
cu nimeni despre el. În special nu cu cei care nu sunt înregistraţi. 
Cu jucătorii poţi face schimb de păreri în timpul jocului, la focuri. 
Nu răspândești nici o informaţie în cercul tău de prieteni ori în 
familie. Nu răspândești informaţii pe internet. 

— Încet mi se clarifică unele chestiuni, spuse Emily. 

— Regula a patra: păstrează în siguranță DVD-ul Erebos. Ai 
nevoie de el pentru a porni jocul. În nici un caz nu îl copiezi, cu 
excepţia situaţiei în care solul ţi-o cere să o faci. 

-OK. 

Ecranul era luminat, ba chiar lumina răzbătea în exteriorul lui. 
În luminișul însorit stătea anonimul, iar în spatele lui era turnul în 
care urma să aibă loc primul ritual. 

Emily abia atinse silueta cu săgeata mouse-ului, că aceasta se 
ridică, își trase chipul de pe cap și porni către turn. 


— Urmează decizii importante, spuse Nick. Nu te precipita. Te 
ajut eu. 

Anonimul se afla în faţa primei tăblițe din aramă. „Alege-ţi sexul“. 

— Nu este atât de important ce alegi aici, cu toate că bărbaţii 
sunt ceva mai puternici... 

Emily deja făcuse clic pe „femeie“. Trupul anonimului se modi- 
fică, se subţie, se profilară pieptul și coapsele. 

— Scuze, Nick, dar este personajul meu, zise Emily. 

„Alege un popor.“ 

— Bine, nu mă amestec, dar barbarii sunt grozavi, spuse Nick. 
Sunt pur şi simplu puternici și rezistenți. Dacă eu aș mai fi ales o 
dată, aș fi barb... 

Dar Emily se decisese singură. 

Om? El privea dezamăgit. Cum de ea alesese omul? 

— Şti, cu cei ca mine mă descurc cel mai bine, ripostă ea la 
întrebarea ce nu-i fusese pusă. Îmi place să fiu om. 

„Alege-ţi înfățișarea.“ 

Emily o dotă pe femeia-om cu păr roșu scurt și ciufulit și o 
îmbrăcă în negru: cizme, pantaloni, cămașă și haină. Doar cingă- 
toarea era roșie, dar aceasta era la fel la toată lumea. 

La trăsăturile feţei zăbovi mai mult, o făcu blândă, prietenoasă 
și plină de umor, cu ochi căprui și sprâncene arcuite. 

„Alege-ţi o vocaţie.“ 

— Nu prea sună ademenitor, constată Emily, Dacă mă decid 
pentru bard, trebuie să și cânt? 

Nick nu știa. El fusese cavaler, dar în timpul jocului nu trebuise 
să îndeplinească niciodată sarcini specifice cavalerilor. 

— Cred că vocaţia nu este așa de importantă, răspunse el și 
Emily decise să fie bard. 

În acel moment în turn intră gnomul. Nick uitase complet de el, 
de această vizită dezagreabilă din timpul primului ritual. 

— Om? Oh, nu, glumeaţă chestie! Și jalnică, nu crezi? opină 
acesta în loc de salut. 

— Nu, nu cred deloc. 

— Oh! Oh! Oh! Și bard pe deasupra. Luptele nu îţi plac? Preferi 
să lălăi? 

Emily îl ignoră pe gnom și căută următoarea tăbliță de aramă. 

„Alege-ţi aptitudinile.“ 

— Vindecarea este apă de ploaie, spuse imediat Nick. Asta se face 
pe seama puterii tale vitale. Eu am ales-o și a reprezentat o eroare. 

Săgeata mouse-ului se învârti în jurul termenilor putere, rezis- 
tenţă, blestem cu moartea, furișat, facerea focului, piele de fier, 
căţărare... 

— Cea mai bună dintre toate mi se pare a fi vindecarea, spuse 
Emily după o vreme în care gnomul sărea ba în stânga, ba în dreapta, 
cu grimase furioase. Doar joci cu alții, nu? Eu vindec pe cineva, data 
viitoare mă vindecă el pe mine. Găsesc că este foarte practic. 

— Dar nu merge așa! strigă Nick. Tu trebuie în primul rând să ai 
grijă să progresezi singură. Dacă pierzi din puteri, nu reușești. 

Gnomul întoarse capul. 

— Eşti singură, om-femeie? Respecţi cea de-a doua regulă? 
Răspunde! 

— Bineînţeles că sunt singură. De ce nu aș fi? scrise Emily. 

Ea păli brusc și îngheţă și Nick. Cum de îi venise gnomului 
ideea de a întreba așa ceva? Nu putea nici să o vadă și nici să o 
audă. În nici un caz. Nici solul nu putuse să facă aşa ceva. 

— Sunt prea înceată, murmură Emily. Dacă aș fi singură, m-aș 
decide mai repede. De-asta întreabă, eu așa cred. 

De-acum înainte ea se grăbi. Alese vindecarea, promptitudinea, 
aprinderea focului, pielea de fier, detenta. După o scurtă pauză mai 
adăugă clarviziunea, rezistența, mersul pe apă, căţăratul și furișatul. 

— Nu este o alegere rea, zise gnomul. Asta pentru un om. Păcat 
că nu vei trăi mult. 

— Asta-i soarta, răspunse Emily și se concentră asupra alegerii 
armelor. Scoase din ladă o sabie îngustă, curbată, cu niște smaralde 
pe mâner. Și mai alese un scut din bronz. 

— Foarte drăguţ, dar din păcate sunt niște jucării, bombăni 
genomul. 

Ultima tăbliță: „Alege-ţi numele!“ 

— Va fi un nume de om de-a dreptul respingător, chicoti genomul. 
Petronilla, Bathildis, Aldusa sau Berthegund? Aștept. Noi așteptăm! 
Trebuie să știi un nume! 

Emily ezită un moment. 

— De fapt m-am gândit la unul. Să vedem ce zice despre el. 

Hemera — scrise ea. 

Nick a fost puţin dezamăgit. Hemera nu suna tocmai bine. 
Pentru urechile lui Nick aducea cu numele unei mașini de gătit. 
Dimpotrivă, genomul se arătă impresionat. 

— Abilă chestie. Rămâne de văzut. Hemera! Nu te juca cu stă- 
pânul meu, omuleţule! 

Gnomul se îndreptă țopăind către ieșirea din turn. Nick se 
aștepta ca în final acesta să scoată iarăși limba lui incredibil de 
lungă, dar de data aceasta dispoziţia gnomului se pare că era alta. 
Trânti ușa după el fără a mai scoate o vorbă. De pe pereţii turnului 
se desprinse tencuială. 

— Ce vrea să spună cu „abilă“? întrebă Nick 

— Asta descoperă tu singur. Evident Emily se amuza. Așa cum aș 
dori să descopăr eu însămi tot ce va urma. Ne vedem mâine, OK? 
De-acum înainte mă descurc eu singură. 

Dar abia de-acum devine palpitant! Dezamăgirea era grea ca un pie- 
troi în stomac. 

— Ascultă-mă, tu subapreciezi lucrurile. Vei progresa mult mai 
rapid dacă te ajut și vei fi mult mai puţin rănită. Crede-mă! 

Emily scoase casca din iPod și o conectă la computer. 

— Ăsta a fost unul dintre ponturile tale, nu? Când o am în urechi 
nu mai aud ce spul. 

= Dar 

— Gata, Nick. Doar ai văzut cât de suspicios devenise gnomul. 
O scot eu la capăt, OK? Voi respecta doar regulile ca toţi ceilalți și 
voi juca singură. 

Nick se recunoscu învins. 

— În cazul în care o iei pe arătură, păzeşte-te, spuse el. Un ultim 
astfel de comentariu criptic nu poate să strice. Și dacă te blochezi 
ori dacă ai nevoie de ajutor, o fac cu plăcere. Sincer. 

— Bine de reţinut, răspunse Emily zâmbind. Mulţumesc, Nick. 

Acasă consultă Wikipedia și descoperi că Hemera era fiica lui 
Erebos și reprezenta opusul tatălui ei. Hemera era zeiţa zilei, a 
dimineții, a luminii. 

* 

Unii spun că trebuie să fii născut pentru a învinge. Cu cât mă 
gândesc mai mult la acest lucru, cu atât sunt mai înclinat să fiu de 
acord. Dezamăgirea de a nu face parte dintre cei aleși am depășit-o 
de mult, totuşi nu mă simt în stare să mai înfrunt o nouă înfrângere. 

Dacă în final voi triumfa, eu nu voi fi de faţă. Asta este gândită 
temeinic. Prezenţa mea în final nu este necesară, actorii vor fi alții. 
Ei vor urmări din toate puterile lor țelul meu. 

Va fi curând. Apoi ceea ce aveam eu de făcut va fi încheiat și eu 
voi putea pleca. La sfârșit vor exista învingători și învinși. Cine vor 
fi învingătorii nu interesează. Decisivi sunt învinși și mă rog ca ei să 
fie cei care trebuie. 


24 


Nick se gândi la zeiţa dimineţii imediat ce în dimineaţa urmă- 
toare sună deșteptătorul. Hemera. Era nerăbdător să audă reacția 
lui Emily. Prin ce trecuse, cum se descurcase, dacă primise deja o 
sarcină. O va ajuta și o va asista la joc. Dacă el nu va fi în centrul 
întâmplărilor, era poate mai simplu să cunoască dedesubturile. Sub 
duș fluieră și se îmbrăcă în timp ce cânta. Va fi o zi bună. 

De cele mai multe ori Emily venea la școală înaintea lui, stătea 
de vorbă cu prietenele sau cu Eric, dar astăzi nu o zări nicăieri. Îl 
văzu însă pe Eric care sporovăia cu câteva fete dintr-a XI-a. Părea 
mai relaxat decât cu câteva zile în urmă. Șocul pe care i-l provocase 
Aisha părea să fie depășit. Dar dacă va redeveni actw contra lui Erebos? 
Dar Nick avea îndoieli. Eric era probabil bucuros să nu se mai afle 
în centrul atenţiei. 

Apoi veni Emily. Mergea repede, de parcă ar fi fost foarte gră- 
bită. Eric îi făcu semn invitând-o în grupul lui, dar ea răspunse doar 
cu o înclinare a capului și trecu mai departe. Puțin înainte de a 
intra pe poarta școlii o acostă Nick. 

— Bună, Emily! 

— Bună! 

Era evident că nu putea vorbi despre Erebos de faţă cu atâţia 
oameni, dar o ocheadă, un surâs conspirativ... ceva acolo putea să îi 
scape. Nick îi cercetă chipul, dar acesta era lipsit de orice expresie 
precum un perete alb. 

— Ora a patra? La bibliotecă? șopti jenat Nick. 

Emily ridică din umeri. 

— O să mai vedem. 

Și îl lăsă baltă fără o vorbă în plus. 

În faţa lor se aflau Rashid și Alex, iar Emily coti spre ei. Ce voia 
de la ei? Nick nu mai înţelegea nimic. Privea fix, fără să îi vină să 
creadă, cum Emily urmărea pierdută buzele lui Alex, când acesta 
începu cu gesturi largi și o mină secretoasă să povestească ceva. Se 
întrebă doar ce o fi spunând acesta. Detalii despre joc nu prea era 
cel mai potrivit să ofere. 

Întreaga zi a fost cu ochii pe Emily, dar ea fie îl evita, fie privea 
prin el și nu reuși nici un moment să o prindă singură. 

Probabil că fiind atât de concentrat asupra lui Emily observă 
abia după-amiaza că tot timpul dădea de Colin. Nu putea spune 
dacă acesta îl supraveghea, dar, în orice caz, parcă era umbra lui. 
Nick se gândi dacă nu ar trebui să se ducă să vorbească cu el, să 
treacă peste cearta de ieri. Fuseseră oricum prieteni până nu 
demult. Dar ideea că Colin îi plasase lui Jamie scrisoarea de ame- 
ninţare și poate îi sabotase și bicicleta îl oprea. La prima observaţie 
greșită i-ar fi turtit nasul lui Colin. 

Pe măsură ce se scurgeau orele zilei pentru care se bucurase atât 
de mult, Nick se simţea tot mai pierdut. Cel mai bun prieten al lui 
era în comă, el și Colin nu mai aveau nici urmă de încredere unul 
în altul, iar Emily îl trata ca și cum nu ar mai fi existat. Oameni cu 
care fusese oarecum prieten, ca Jerome, îl priveau cu suspiciune. 
Cei despre care Nick știa că fuseseră excluși din joc încercau să fie 
pe cât posibil invizibili și nu aveau nici un chef de discuţii, ca Greg. 

Cândva după-amiaza, în curtea școlii, trenciul verde îi tăie 
calea lui Nick. Fata care îl purta trebuia să fie Darleen Pember. O 
cunoștea doar din vedere, dar își aminti că Jamie fusese interesat de 
ea. Faţă de Jamie avea o mulţime de datorii. 

Nick privi în jur încercând să îl descopere pe Colin. În nici un 
caz nu i se va adresa lui Darleen dacă urmăritorul lui se afla prin 
apropiere. Dar nu era nici urmă de Colin. Așadar va trece la 
acţiune rapid. 

O trase de-o parte pe fata care tocmai vorbea cu alte două colege. 


EREBOS - JOCUL RĂZBUNĂRII 271 


— Darleen, ai găsit ieri un bilet în buzunarul hainei tale? Sau în 
altă parte, de exemplu într-una dintre cărțile tale? 

Ea îl privi cu un amestec de teamă și curiozitate. 

— Nu. De ce? 

— Doar așa. Dacă găsești unul dă-i-l lui Mr. Watson, însă în aşa 
fel încât să nu te vadă nimeni. 

Ea își mușcă buza inferioară: 

— Unul dintre acele bilete din care au primit Mohamed și Jeremy? 

Cine erau Mohamed şi Jeremy? 

— Ce bilete erau acelea? 

Ea ridică din umeri. 

— Nu am putut să văd bine. Oricum nu erau scrise de mână, ci 
pe computer. După aceea Mohamed s-a declarat bolnav și lipseşte 
deja de două zile. Tu știi ce scria în ele? 

Nick dădu din cap. 

— Nu sunt prea sigur. Te mai pot întreba ceva? 

Zâmbetul ei era plin de așteptări și Nick spera că așteptarea nu 
îl privea pe el. Se uită în jur. 

— Eşti în interior? Ori afară? 

Ea nu înţelese imediat. Nick simulă câteva mișcări de scrimă. 

— Oh! Afară din păcate. Dar mie nu îmi pot face asta, eu deja 
am încercat să reintru în posesia jocului, am fost la câteva magazine 
și pe lângă asta am... 

— Mai bine renunţă. La tot. Comportă-te ca și cum jocul nu ar fi 
existat niciodată. 

= Dar... 

— Ştiu. Fă totuși așa. 

Ea îl privi cu ochii mari. Nick încercă să și-o imagineze pe ea și 
pe Jamie stând pe o bancă, în parc, la cinema, într-o poiană plină 
de flori. Frumoasă imagine. Spera ca ea să îl întrebe despre Jamie. 
Dar ea nu o făcu. 


Seara stătea în camera lui și nu știa ce să facă. Sigur era doar că 
nu mai suporta incertitudinea. Dacă se gândea bine, Emily se com- 
porta logic ignorându-l pe Nick. Desigur. Doar că... doar că jocul îl 

discreditase cumva în ochii ei. În mintea lui era o imagine ce îl 
urmărise întreaga zi: solul care îi povestea lui Emily că Nick o spio- 
nase virtual. Că el ajutase la aducerea unei arme în terenul școlii. Și 
dacă mai apărea și fotografia lui și a lui Brynne, atunci chiar că tre- 
buia să-și ia adio pentru totdeauna de la Emily. 

Dar toate acestea erau prostii. Emily fusese rece pentru că își 
lua în serios acoperirea. O va suna și va clarifica tot. Pe loc. 

Totuși, Emily nu răspunse la telefon și nici nu intră pe e-mail. 
După zece minute Nick mai încercă o dată şi după o jumătate de 
oră sună din nou. Același rezultat. 

Ei, da, probabil că ea juca. Nici el nu răspundea la telefon când juca. 

Să se ducă până la ea? Păi da, va suna de nebun la uşă și o va trezi pe 
mama ei depresivă, pentru că, fiind cu căştale pe urechi, Emily nu va auzi nimic. 
Probabil asta era valabil și pentru telefonul mobil. 

Se aşeză în faţa computerului și continuă să se gândească. 
Căută noi intrări pe pagina lui Emily. Însă, după Noapte, poezia deja 
cunoscută de el, nu mai apăruse nimic nou. 

Restul serii și-l petrecu în faţa televizorului, cu mama și tatăl lui. 
Nu-și mai amintea când făcuse asta ultima dată și tatăl lui se 
bucura, asta se vedea pe chipul său. 

— A toci mereu este egal cu zero, zise el și-l mângâie ușor pe ceafă. 

Noaptea Nick se visă în cimitirul Erebos, căutând zadarnic 
piatra funerară a lui Sarius, dar brusc toate inscripțiile păreau a fi 
scrise cu niște semne indescifrabile pe care el nu le cunoștea. 


În ziua următoare Emily nu veni la şcoală. Nick stătea în labora- 
torul de chimie, privea locul ei rămas gol și îi venea să urle. Ştia ce se 
întâmpla. La fel cum se întâmplase cu toți ceilalți: jocul o acaparase. 

Nu ar fi trebuit s-o las singură. De ce să fi fost tocmai Emily imună? Dar 
acum era prea târziu. N-avea ce să mai facă, ea nu va mai vorbi cu 
el, nu îi va mai permite să se apropie de ea, va dori doar să-și înde- 
plinească bine sarcinile. El ar fi trebuit să-i povestească mai multe 
despre joc și în loc de asta o lăsase să cadă pradă jocului. 

O sună în pauză, dar bineînţeles că ea nu puse mâna pe telefon. 
Bine. După ore se va duce la ea. 


EREBOS - JOCUL RĂZBUNĂRII 273 


Odată luată această decizie se simţi imediat mai bine. Va vorbi 
cu Emily și îi va reaminti de planul lor comun: stoparea lui Erebos. 
Mai ales că ideea fusese a ei. 

Entuziasmul dură până la ora de engleză, când Nick deschise 
cartea și în ea găsi un bilet pe care mai mult ca sigur că nu și-l 
pusese singur. 

Inima începu să-i bată mai repede. Despături biletul. 

„Alături de Jamie mai este un pat liber.“ Asta scria cu majuscule 
pe bilet. 

Nick respiră adânc. Spera că nimeni nu îi remarcase spaima. 
Cu coada ochiului căută să-l identifice pe cel care l-ar fi suprave- 
gheat și care i-ar fi urmărit reacţia, dar nimeni nu-i atrase atenția. 
Helen căsca și se scărpina absentă la ceafă. Colin? Citea. Dan și 
Alex șușoteau. Ei să fi fost? Alex îi tot rânjea demonstrativ-prie- 
tenos lui Nick — asta să fie metoda lui de acoperire? 

Împături biletul la loc și îl vâri în buzunarul pantalonilor. Deci 
mai era un pat liber lângă Jamie. Porcii! Cu asta practic se decon- 
spiraseră. Accidentul fusese planificat, cineva sabotase frânele bici- 
cletei lui Jamie. Pentru un joc căcăcios! 

Brusc începu să îi urască pe toţi atât de intens, încât ar fi preferat să 
sară în picioare și să îi pocnească cu scaunul peste urechi. Pentru ca ei 
să își facă o idee asupra modului în care distracţia copioasă provoacă o 
traumă cranio-cerebrală. Privi din nou către Colin și deodată se simți 
covârșit de pornirea de a-l strânge de gât. Sări în picioare. 

— Da? îl întrebă Mr. Watson. Ce este, Nick? 

O să înnebunesc în clipa asta. 

— Nu mă simt prea bine. Mă tem că ceva îmi stă în gât. 

Era sigur că Mr. Watson va înţelege sensul dublu al vorbelor lui. 
Se vedea pe chipul lui, dar acesta nu mai întrebă nimic. 

— Atunci poate că ar fi mai bine să te duci acasă. 

— Da, mulţumesc. 

Lui Nick îi era indiferent dacă cineva avea să creadă că era spe- 
riat de scrisoarea de ameninţare primită în școală. Nu avea nici o 
importanţă. Importantă era Emily, cu ea trebuia el să vorbească, cu 
siguranţă că nu era atât de prinsă încât argumentele să nu mai aibă 

nici o influenţă asupra ei. El trebuia doar să îi vorbească despre 
teoria lui privitoare la Jamie și să îi arate scrisoarea. Acum. Repede. 

Scoase telefonul din buzunar, va mai încerca o dată să sune. 

Display-ul îl anunţa că primise un mesaj. ÎI citi: 

Nu îmi trimite în nici un caz e-mailuri şi nu încerca să mă contactezi pe 
Mess sau Skype. Dacă ai timp, vino la ora 16:00 la Bloomsbury, 32 Cromer 
Street, nu spune nimănui nimic şi asigură-te că nu te urmăreşte nimeni. Emily. 

Înghiţi în sec, se uită în jur înfrigurat. Privi din nou ecranul. 
Nici pe e-mail, nici pe Mess — de ce? Ştia Emily ceva nou? Respiră 
adânc și își făcu ordine în gânduri. Oricum din SMS rezulta că 
Emily avea vii toate cele cinci simţuri, ca și mai înainte. Și ea voia să 
îl vadă! Mai erau încă trei ore până la ora 16:00. Nick habar n-avea 
cum să-și stăpânească atât timp nerăbdarea. 

În cele din urmă folosi orele rămase pentru a stabili că într-a- 
devăr nu-l urmărea nimeni. Nici un om nu ar fi ocolit atât pentru 
a ajunge pe Cromer Street și pentru asta utilizase mai mult liniile 
de metrou. 


25 


În faţa casei cu numărul 32 stătea un individ foarte ciudat. 
Barbă roşie ca focul, păr lung roșu ca focul. Ambele împletite. Se 
pare că îl așteptase pe Nick, pentru că se îndreptă direct spre el. 

— Tu ești Nick, așa este? Lady te-a descris bine. Eu sunt Speedy. 
Vino cu mine. 

Acesta îl conduse pe Nick pe niște scări înguste până la al doilea 
etaj al casei. Acolo deschise o ușă din lemn vopsită în verde. 

— Intră. Bei Cola, bere ori ginseng oolong? Victor susţine că 
ceaiul ar face bine la creier. La el funcţionează asta. 

Nick, care în afară de o scurtă formulă de salut nu spusese altceva, 
ceru un pahar cu apă. De ce îl adusese aici Emily? Era și ea aici? 

Îl urmă pe Speedy printr-o bucătărie impresionant de aglome- 
rată, într-o încăpere mare în care domnea un zumzet pe mai multe 
tonuri. Nick numără douăsprezece computere, fără a mai socoti 
notebook-ul lui Emily. Ea stătea într-o nișă, la fereastră, cu casca pe 
urechi și privea extrem de concentrată ecranul. 

— Mai bine să n-o deranjăm, zise Speedy. Tocmai se petrece o 
nebunie. Vino, te duc la Victor. 

Îl conduse pe Nick pe lângă un teanc de diverse aparate, în spa- 
tele cărora era complet ascuns un bărbat grăsuţ îmbrăcat în negru. 
Nick abia îl remarcă, pentru că atenţia îi fu atrasă imediat de un 
ecran cu diagonala de cel puţin 22 de inchi, pe care un bărbat- 
șopârlă cu sclipiri lila tocmai ucidea un monstru ce semăna cu un 
vierme. Bărbatul-șopârlă era incredibil de competent în mânuirea 
spadei și mișcările lui erau fulgerătoare. Degetele durdulii ale 

jucătorului zburau pe tastatură și dirija mouse-ul cu precizia unui 
scalpel. Uriașul vierme nu avea nici o șansă, în ciuda dinţilor lui 
ascuţiţi ca niște ace. Tac și acesta era tăiat în două jumătăţi. Celă- 
lalt continuă să lupte până când șopârla îi reteză capul. 

Speedy îi ridică bărbatului casca de pe o ureche: 

— A venit Nick! 

— Aha, la timp! Continui tu în locul meu? 

— Sigur. Nick bea doar apă. 

— Nu se pune problema. 

Bărbatul se ridică și se întinse. Îi ajungea lui Nick cel mult până 
la bărbie. 

— Trebuie cel puţin să guști din ceaiul meu. Eu sunt Victor. 

— Mă bucur! 

— Vom trece dincolo, unde vom putea discuta în liniște. 

Îi puse căștile pe urechi lui Speedy, care deja făcea faţă altor 
inamici și arătă către o ușă plină de graffiti. Nick era deja cu mâna 
pe clanţă, când îi veni o idee și îi strigă lui Speedy: 

— Fă viermele bucățele! Taie-l în bucăţi cât mai mărunte, poate 
găsești ceva! 

Speedy ridică degetul gros și începu să toace inamicul căzut. 

— Nu așa de repede, spuse Victor. O să sară în ochi deosebirea. 
Trebuie să păstrezi ritmul meu. 

Un oftat adânc ieși din pieptul lui Speedy. Omul-șopârlă măce- 
lărea mai ușurel, dar totuși, la fel de rapid și de priceput ca un 
bucătar japonez de sushi. 

— Dă-i bătaie, zise Victor. Eu aduc ceai. 

După ușa cu grafiti se aflau trei canapele uriașe și tot atâtea 
măsuţe. Dar nici una dintre piese nu se potrivea cu celelalte. Nick 
nu era sensibil la așa ceva, dar numai combinațiile de culori rezul- 
tate erau suficiente pentru a-i provoca ușoare dureri de cap. Se 
aşeză pe canapeaua cea mai hidoasă — verde oliv cu trandafirași 
galbeni și veliere albastre —, cel puţin așa nu mai trebuia să o aibă în 
faţa ochilor. După câteva secunde pe ușă intră Victor cu o tavă al 
cărei aspect îl lămuri pe Nick că amestecul de stiluri era un sistem. 

— Porţelan violet victorian ori Simpsonii? 

— Tu fiind Victor, îţi las porţelanul victorian, zise Nick şi luă în 
primire o ceașcă pe care poza Homer trona deasupra inscripţiei 
„Trying is the first step towards failure“. 

În timp ce Victor sorbea cu ochii închiși a încântare, din pânte- 
coasa lui cană Nick avu posibilitatea să-l examineze mai amănunțit, 
ocazie cu care îi dădu cam douăzeci și doi, douăzeci și trei de ani. 
La prima vedere părea mai în vârstă, lucru datorat probabil bărbii. 
O barbă de muschetar ca un triunghi cu baza deasupra buzelor și 
cu vârful în jos, sub bărbie. Victor arăta ca Portos, un Portos gotic, 
pentru că în urechi avea capete de mort mari cât monedele de o 
liră, pe fiecare deget avea cel puţin câte un inel de argint — și aici 
capetele de mort ar fi obţinut oricând o majoritate parlamentară 
urmată îndeaproape de șerpi. Pentru echilibru, la gâtul lui se bălăn- 
gănea un înger singuratic prins de un lanţ. 

— Bea-ţi ceaiul, zise Victor. 

Nick îl gustă din obligaţie și fu surprins de gustul bun al acestuia. 

— Emily ne-a băgat în ceva cu adevărat neobișnuit, constată 
Victor după ce mai sorbi o dată din ceai. Trebuie să știi că eu mă 
pricep ceva la jocurile pe computer. Dar niciodată nu mi-a căzut în 
mână ceva ca Erebos. 

— Ţil-a dat ea pur și simplu? 

— Nici gând. În cadrul celui de-al treilea ritual. Eu sunt novicele 
el. Îşi răsuci barba între degete, zâmbi și continuă: Sunt într-adevăr 
foarte nou, joc de-abia de azi-dimineaţă. Făcu o plecăciune și 
adăugă: Squamato, bărbat-șopârlă. De fapt am vrut să mă numesc 
Broccoli, dar simpaticul gnom din turn a fost cât pe ce să-mi ardă 
una cu plăcuţa de bronz. Mi-a explicat că Erebos nu permite să fie 
luat în derâdere. Umorul nu este partea tare a acestui joc. 

Lăsă cana Jos. 

— Dar este interactiv! Oh, Doamne ce interactiv este! 

— Discută cu tine, știu asta, zise Nick. Când este întrebat, dă 
răspunsuri logice, corecte. Ai idee cum poate funcţiona asta? 

— Nici gând. La început chiar am crezut că stă cineva la un ter- 
minal central și mimează solul ori acești tipi morţi. Dar asta nu 

merge. Emily spune că în același timp Joacă o masă de Jucători. Tu 
câţi apreciezi că ar fi? 

Pe Nick îl duse gândul la luptele din arenă. Și acolo nici măcar 
nu fuseseră toți jucătorii prezenţi. 

— Aproximativ trei sute ori patru sute. Poate chiar mai mulți. 

— Tocmai asta este. Ar fi nevoie de o armată întreagă de soli 
cărora să le stea mintea la fiecare misiune și la legături. Performan- 
tele de acest gen ale unui computer sunt de mii de ori mai mari 
decât cele ale oricărui om, dar în mod normal el nu poate susține o 
discuţie complexă. 

Cana lui Victor era goală, el își mai turnă ceai și îi turnă și lui Nick. 

— Povestește-mi câte ceva despre misiuni. Emily a trebuit ieri să 
supravegheze o fată de treisprezece ani care se ducea să cumpere 
spray paralizant. Ea nu o cunoștea pe fată și nici fata nu o cunoștea 
pe ea, era probabil de la o altă școală. Dar solul i-a dat lui Emily o 
fotografie a fetei, i-a dat numele ei, ora la care făcea cumpărăturile 
și adresa magazinului. Totul exact. Cum au fost misiunile tale? 
Ceva ce ar conduce la un model? 

Nick se gândi intens. 

— Nu, din păcate. Eu a trebuit odată să duc o cutie din lemn de 
la Totteridge la Dollis Brook Viaduct. Ulterior cutia a apărut în 
școala noastră, era un pistol în ea. Am mai fotografiat un bărbat și 
mașina acestuia și... am invitat pe cineva la o cafenea. 

Victor pufni amuzat. 

— Nu sună foarte ameninţător. Ai o oarecare bănuială cu privire 
la scopul acestor misiuni? 

— Nu. Doar la ultima misiune scopul mi-a fost clar. Trebuia să îi 
pun digitalis în ceai profesorului nostru de engleză. El consideră 
Erebos... hm... periculos și încearcă să-i țină pe elevi departe de joc. 
Unul dintre gnomi a spus cândva că trebuie să-i tratăm pe dușmani 
ca pe niște dușmani și eu cred că asta este ce își propune jocul. 

Victor păru tulburat. 

— În ceai? întrebă el ca și cum acesta ar fi fost cel mai reprobabil 
lucru al însărcinării. 

— Da, dar nu am făcut-o și de aceea am fost dat afară. 

Nick fu surprins cât de bine îi făcea să vorbească despre acest 
lucru. Brusc totul a devenit mai puţin periculos. 

— Te-ai gândit vreodată de ce jocul cere ceea ce cere? întrebă 
Victor după o scurtă pauză. 

Nu, nu făcuse asta. Nu o luase în serios. Ei, da, de câteva ori îi 
trecuseră prin cap întrebări asemănătoare, mai ales când se dusese 
la întâlnirea cu Brynne și să facă fotografiile cerute. Cine avea ceva 
de câștigat de-aici? 

Dar aceste gânduri trecuseră repede în plan secund. Erau însăr- 
cinări, simplu. Obstacole pe care trebuia să le învingă pentru a 
merge mai departe, ca la jocul acela în care lași în urmă bucățele de 
hârtie pentru marcarea traseului. 

— M-am gândit că este vorba pur și simplu despre a face jocul 
mai interesant și mai palpitant, spuse el și de-abia acum, când 
vorbea cu voce tare, își dădu seama cât de neverosimil era. 

Căzut pe gânduri Victor spuse: 

— Dacă nu mă înșel, jocul îi face pe Jucători să funcţioneze 
împreună precum o mașină bine unsă. Unul ascunde ceva, urmă- 
torul ia acel ceva și îl duce într-un alt loc. Unul cumpără ceva, un al 
doilea îl supraveghează și raportează, pentru ca jocul să își poată 
planifica următoarele acţiuni. Din ceea ce mi-a povestit Emily, cred 
că voi toţi lucraţi la ceva ce nu puteţi cunoaște, pentru că fiecare 
dintre voi cunoaște doar o parte insignifiantă din acel ceva. O pie- 
tricică, două din imensul mozaic. Victor tuşi, apoi adăugă: Şi acum 
este și rândul meu, dar eu vreau să văd întreg tabloul, fir-ar să fie! 

„Întreg tabloul.“ Pentru o fracțiune de secundă în mintea lui 
Nick își făcu loc o imagine multicoloră, familiară, dar aceasta dis- 
păru înainte de a-și da seama ce reprezenta. 

— Ştii ce ne-ar fi de ajutor? Dacă aș putea să cunosc mai multe 
istorioare ca acelea povestite de tine. Dacă noi am ști ce alte misiuni 
a mai dat jocul. Atunci am putea corobora informaţiile și cine știe? 
Victor își frecă mâinile și adăugă: Poate că în final va rezulta că noi 
căutăm Sfântul Graal sau așa ceva. Ha! Ha! 

Buna dispoziţie care îl cuprinsese pe Victor era molipsitoare. 

— Dacă vrei, am să încerc să-i întreb pe unii dintre foștii jucători, 
propuse Nick. Dar este posibil ca nimeni să nu îmi spună ceva. 
Când ești dat afară, ești instruit să nu spui nimic. 

— O încercare nu strică. Între timp noi vom face aici propriul 
nostru laborator de cercetări. Sper că în curând va sosi momentul 
pentru saltul la următorul nivel. Sclipitorul meu Squamato este 
încă un Unu, ceea ce este de plâns. 

— Trebuie să îl pui în dificultate. Când este pe punctul de a da 
ortul popii vine solul și îl salvează, îţi dă o misiune și dacă o îndepli- 
nești ești promovat la nivelul următor. 

Victor se lovi cu palma peste frunte. 

— Asta înseamnă că joc prea bine pentru a avansa? Este pervers. 
Așteaptă, trebuie să îi spun lui Speedy să mai dea și în bară... 

Victor se strecură afară și reveni după un minut chicotind. 

— Speedy tocmai se caftește cu un schelet supradimensionat. 
Vrei să vezi? 

Vechea emoție se face resimţită în stomacul lui Nick. Da, voia să 
vadă, să fie acolo, normal. 

Se postară în spatele lui Speedy care acum îl puse pe Squamato 
să-l atace nechibzuit chiar și pe cel mai puternic războinic numai 
oase, a cărui tigvă era împodobită cu o coroană. Nu puteau să audă 
ce s-a întâmplat — Speedy era singurul care auzea zgomotele în 
cască —, dar au văzut cingătoarea lui Squamato devenind tot mai 
cenușie. O lovitură a regelui-schelet pe care o pară greșit, încă 
una... și rămase întins, cu un rest de viaţă abia vizibil pe cingătoare, 
în timp ce în jurul lui lupta era în toi. 

Nick își înfipse unghiile degetelor în palme. Pe mulţi dintre lup- 
tătorii participanţi nu îi cunoștea ori îi știa doar din arenă. Stai! 
lată-l pe Sapujapu! Deci mai trăia, asta era bine. Iar acolo, în spate, 
lupta mai puţin îmbucurător Lelant. Nick cercetă în continuare 
ecranul și se surprinse căutându-l pe Sarius. Ce prostie. Prostie era 
și că celălalt Eu al lui lipsea dureros. 

După câteva minute lupta se termină și apăru solul. Involuntar 
Nick se dădu un pas înapoi, se făcu singur idiot și reveni în spatele 
lui Speedy. Pe fondul negru apărură argintii cuvintele solului. 

— Lelant a luptat ca un erou, merită răsplata cea mai mare. 

Îi înmână elfului un sac cu aur și un scut care strălucea ca o stea. 
Sapujapu, ușor rănit, primi trei sticle cu băutură tămăduitoare, 
ceea ce era mult și Nick se bucură pentru el. Ceilalţi primiră recom- 
pense mediocre, până când solul i se adresă lui Squamato. 

— La început ai fost foarte îndemânatic și brusc te-ai dovedit 
slab. Asta nu îmi place. 

— Oho! exclamă Victor. 

— Îmi pare rău, am fost tulburat. Dar nu se va mai întâmpla, 
scrise repede Speedy. 

— Sper pentru tine. Tu ești ca și mort. Dacă rămâi aici, vei muri. 
Dacă mă urmezi, te salvez. Care este decizia ta? 

— Vin cu tine. 

— Bine. 

Solul îl ridică pe Squamato pe cal în spatele lui și plecă apoi cu 
el. Lui Nick îi părea tare rău că nu putea auzi melodia care cu sigu- 
ranţă însoțea călăritul lor. 

Urmă ceea ce se întâmpla întotdeauna: în grotă solul puse căr- 
tile pe masă. Squamato va trăi și va deveni un Doi, dacă îndeplinea 
o însărcinare. 

— Astăzi la ora 19:00 te duci la Cavalry Memorial, în Hyde 
Park. În spatele monumentului se află niște bănci albe. Sub cea 
de-a treia din dreapta vei găsi un plic cu o adresă și cu câteva 
cuvinte. Te duci la adresă și scrii cuvintele cu un spray, sub formă 
de graffiti, pe zidul garajului, apoi îţi fotografiezi opera iar Erebos 
te va face un Doi. 

— Nu-i rău, murmură Nick. 

Speedy reacţionă absolut corect, părând surprins. 

— Cred că nu înţeleg. Asta nu are nici o legătură cu jocul. 

— Ba da, Squamato. Are mai mult decât gândești tu. 

— Deci dumneavoastră vă referiţi la adevăratul Hyde Park și la 
adevăratul Cavalry Memorial? 

— Așa este. 

— Şi dacă acolo nu găsesc nimic sub bancă? Dacă acolo nu este 
nimic? 

— Atunci te întorci și îmi spui mie asta. Dar să nu mă minţi. Am 
să îmi dau seama. 

Speedy schimbă o privire cu Victor care păru neplăcut impresionat. 

— Misiunea nu este una tocmai legală, scrise Speedy. Ce se 
întâmplă dacă mă prinde cineva? 

Solul trase adânc pe faţă gluga și ochii galbeni îi sclipiră în întuneric. 

— Până acum te-au prins doar o dată. Dovedește-te iscusit și nu 
te mai văita. Ne vedem după îndeplinirea misiunii. 

Întunericul se așternu peste Erebos. 

— Pare o nebunie, constată Victor. 

Le făcu semn lui Nick și lui Speedy să treacă în cealaltă încă- 
pere, pentru că Emily părea că tocmai traversa o fază dificilă a 
jocului. Îi auzeau clicurile nervoase. 

— La ce se referă cu „te-au prins doar o dată“? Nick era mirat. 
Cu ce te-au prins? 

— În urmă cu ani de zile am avut o scurtă carieră de vandal- 
grafiti, răspunse Victor. Dar de unde știe asta Ochi Galbeni... 
habar n-am. Este o prostie. Aș prefera să car lăzi cu lemne prin 
Londra în loc să risc o acuzaţie pentru daune materiale. 

— Dar aţi văzut? interveni Speedy. El nu a remarcat că am jucat 
eu în locul lui Victor. A fost doar iritat că în final am acţionat foarte 
nepriceput. 

— Da, asta a ţinut. Totuşi, nu ne mai asumăm riscul. Jocul este 
fantastic de isteţ. Câtă vreme nu știm ceva mai mult, vom proceda 
aşa cum este sigur. În afară de asta, tu vei fi în curând novicele meu. 
Este clar, nu? 

Speedy își trecu mâna prin părul lui roșu. 

— Vreau să sper asta. lelefonează-mi când este momentul, acum 
plec. Kate mă așteaptă deja. 

După plecarea lui Speedy, Victor începu să scotocească prin 
dulapuri — după doze de spray, bănuia Nick. Emily stătea ca și până 
acum în nișa ei, concentrată total pe joc. 

El să plece? Să rămână și să o aștepte pe Emily? Nick răsfoia 
nehotărât o revistă despre computere, una dintre acelea aflate teancuri 

pe mese. Nu era încă edificat în privinţa lui Victor. Aceasta era 
locuinţa lui? Era biroul lui? Ambele? Care era de fapt ocupaţia lui? 

Să îl descoasă acum nu era momentul potrivit, deoarece Victor 
se lupta cu munţii de hârtii care voiau să evadeze din dulap. 

Cu ce lupta Emily? 

Se apropie de ea încet, ca să nu o deranjeze și aruncă o privire 
peste umărul ei. Hemera alerga printr-un fel de tunel. Pentru un 
Trei dispunea deja de o platoșă destul de bună și avea o spadă la fel 
de bună. 

Înaintea și alături de ea alergau siluete cunoscute: Drizzel era 
acolo, ca și Feniel și Nurax. Hemera nimerise în același cerc în care 
se mișcase mai înainte și Sarius. 

Buf! Câteva clasoare bubuiră pe podea. Victor deranjase echili- 
brul precar din dulapul lui supraaglomerat și acum conţinutul aces- 
tuia se revărsa pe el. Dintr-o cutie de pantofi crăpată îi cădeau în 
cap cartușe goale pentru imprimantă. 

Emily ridică scurt privirea, dar imediat se concentră din nou 
asupra jocului. leșise la lumină din tunel, acum stătea sub un arbore 
uriaş care printre frunze ascundea o coroană din aur. Dedesubt 
ardea un foc de tabără și treptat se lega o discuţie. 

Erau noutăţi? Nu, discuţia se referea la dificultatea de a găsi 
cristale ale dorințelor. 

O privire aruncată asupra ceasului îl informă pe Nick că era 
aproape ora șase. Era mai bine să plece acum, Victor va pleca și el 
curând dacă voia să ajungă punctual la Cavalry Memorial. 

Ultimele raze de lumină ale zilei se reflectau în părul lui Emily. 
Fi nu schimbaseră nici măcar o vorbă de când era Nick aici, dar 
era în ordine, ea nu trebuia distrasă. Dar era atât de frumoasă — pur 
și simplu Nick nu putea să plece, trebuia să ia cu el o amintire. Dacă 
nu erau vorbe, va fi o imagine. Scoase din buzunar telefonul mobil 
și îi făcu lui Emily o fotografie în faţa notebook-ului. Ea nici nu 
observă. Nick vâri la loc telefonul, ca pe o comoară. Dar acum o va 
avea pe ea cu el. 

Victor își găsise în cele din urmă spray-urile. 

— Sper că nu sunt complet întărite, mormăi el și scutură o doză 
cu etichetă verde. 

— Eu plec, zise Nick. 

— În ordine. Reţine că nu ai voie să ne trimiţi e-mailuri nici mie 
și nici lui Emily. Nu sunt absolut sigur, dar m-ar mira dacă jocul nu 
ar avea acces la informaţiile tale. Și înțelege ceea ce scriem noi, 
nu uita. 

Nick promise că se va gândi la asta. Pe naiba, nu putea să înce- 
teze să se gândească la asta. Solul îi citea comunicările? 

În timp ce se întorcea acasă cu metroul privea mereu fotografia 
pe care i-o făcuse lui Emily. Ar fi vrut să sărute acum și aici ecranul 
mic, dar hotări să aștepte până când va fi din nou singur. 


26 


— Uită de asta, spuse Greg. 

Cu toate că trecuseră aproape două săptămâni de la căzătură, 
juliturile se mai vedeau încă bine. 

— Doar sarcinile, îl rugă Nick pentru a doua oară. Nu trebuie să 
ştiu cine ori ce erai tu, dar ar fi important să știu ce sarcini ţi-a dat 
de rezolvat solul. 

— De ce? Tu ești în afara jocului. Și nu mai poţi reintra, indife- 
rent de ce încerci, crede-mă. 

Ce plictiseală! De la începutul săptămânii Nick încerca să 
găsească foști jucători pentru a-i trage de limbă, dar până acum 
rezultatele fuseseră jalnice. Și Greg tocmai era pe punctul de a-l 
lăsa baltă, dar Nick îl apucă de mânecă. 

— Te rog! Nu ne vede nimeni. Am să-ţi vorbesc și eu despre 
mine. Hai, spune! 

— Şi cu ce mă aleg? Sunt chestiuni de care nu sunt deosebit de 
mândru, nu am să te duc de nas, Dunmore. Acum lasă-mă în pace! 

Îşi eliberă mâneca și dispăru într-una dintre clase. 

Nick trase o înjurătură, se întoarse și dădu cu ochii de Adrian 
care se grăbea nevoie mare să se facă nevăzut. Parcă era personifi- 
carea conștiinței încărcate. Sprintă în urma lui. 

— Hei! Stai! Ai tras cu urechea? 

Adrian întoarse spre el faţa lui palidă. 

— Nu am auzit nimic. Dar ce nu voia să îți povestească Greg? 

Nu era ceva corect ca Nick să își verse frustrarea pe Adrian, dar 
nu avea pe nimeni altcineva la dispoziţie prin apropiere. 

— Încetează odată cu spionatul! O să vezi că o să o iei cândva pe 
cocoașă de nu o să știi pe ce lume te afli! 

— Lasă-l în pace pe micuţ! se auzi o voce gravă în spatele 
lui Nick. 

Helen. Acum chiar că nu mai înţelegea nimic. 

— Tu ce te bagi? se răsti el. 

— Ti-am spus să îl lași în pace. Dacă mai aflu că îl ameninţi, nu o 
să-ți mai recunoști mutra în oglindă! 

Nick privea perplex când la Adrian, când la Helen. 

— Nu l-am ameninţat, izbucni el. l-am spus ceva. Tu ameninţi, 
mă ameninţi pe mine! 

— Bine că îţi dai seama. Acum întinde-o! 

Merita să îl priveşti pe Adrian, care era la fel de șocat ca Nick de 
ieșirea lui Helen. 

— Gata, Helen, el nu mi-a făcut nimic. 

— Hm... spuse Nick, asta o știi tu, o știu și eu, dar este evident că 
Helen crede că tu ai nevoie de o dădacă. 

Și plecă lăsându-i pe cei doi împreună. 

Ora următoare Nick avea engleză. Îl urmărea pe Mr. Watson 
fără a-l asculta vorbind despre teatrul elisabethan. De câteva zile nu 
mai aveau vești despre Jamie, ceea ce oricum era mai bine decât să fi 
existat vești proaste. Dar i s-ar comunica lui eventualele vești proaste? 

La sfârșitul orei se opri demonstrativ lângă catedra la care se 
afla Mr. Watson — pentru ca nimeni să nu creadă că Nick ar fi avut 
ceva de ascuns. 

— Ştiţi cumva cum se mai simte Jamie? Nick își simţea gura 
uscată. Voiam să sun la părinţii lui, dar nu reușesc. De aceea mă 
gândeam că poate dumneavoastră... 

— Se află încă în comă indusă, spuse Mr. Watson. Dar situaţia 
nu pare rea. Șoldul se vindecă. Cele mai multe griji sunt din cauza 
rănii de la cap, așa ceva se poate lăsa cu urmări, dar asta o știi și tu. 

Deci nimic nou. Nick mulțumi și ieși din clasă aruncându-i o 
privire scurtă lui Emily, privire la care aceasta nu răspunse. Ea 
vorbea cu Gloria, îi făcu un semn lui Colin și îl ignoră pe Nick. De 
zile întregi nu mai schimbase o vorbă cu el și nici Victor nu îl mai 

contactase. Nick își verifica permanent telefonul, în așteptarea unui 
SMS prin care să fie invitat în Cromer Street. Degeaba. 

Ora următoare era iarăși o oră liberă. Ceea ce îl bucurase atât 
de mult încă de la începerea clasei a IX-a — timpul liber dintre orele 
de școală — acum îl deranja. Nu exista nimeni cu care să poată să 
împartă acest timp liber. 

Pe de altă parte poate că nu era adevărat. Existau mii de 
subiecte în afară de Erebos pe care le-ar putea discuta cu ceilalți. 
Jucători sau nejucători. De exemplu Jerome, care se afla undeva în 
faţa lui cu o doză de Red Bull în mână. 

— Hei, Jerome, ce mai faci? 

= Pui! 

— Ai fost la ultimul antrenament la baschet? Eu nu am fost, dar 
de data asta i-am scris un e-mail lui Betthany, ca să nu-i mai sară 
țandăra. 

— Inteligent din partea ta. 

Jerome închise ochii și sorbi din băutură. 

— Deci, tu ai fost? 

— Mda. 

— Şi? 

— A fost OK. 

Nick renunţă. Ideea de a i se adresa lui Jerome nu fusese oricum 
una bună, pentru că acesta nu vorbea niciodată prea mult. De 
parcă fiecare cuvânt l-ar fi costat bani. 

— Atunci pe curând, zise Nick și plecă gândindu-se că va găsi el 
ceva ca să treacă vremea. 

În drum spre bibliotecă îl opri Eric. 

— Ai un minut? 

Simpla apariţie a lui Eric făcea să se trezească în el gelozia. 
Tinuta lui atât de ponderată, de matură... 

— Da? 

— Mă îngrijorează Emily. Ar fi posibil ca ea să joace acum jocul 
vostru? 

Nick zâmbi. Ea nu îl pusese la curent pe Eric. 

— Habar n-am. lar eu nu mai joc, știi asta. 

— Da? Eric ridică din sprâncene. Este bine pentru tine. 

Lui Nick îi stătea pe buze o replică arogantă. De unde să știi tu 
asta! Dar o înghiţi, pentru că Eric l-ar putea eventual ajuta. 

— Da, de un timp am început și eu să cred asta. Problema mea 
este că aș discuta cu câţiva... dintre cei în chestiune. Știu că nu sunt 
unicul ex-jucător, dar nu găsesc o cale de a-i aborda pe ceilalți. 

Eric își țuguie buzele: 

— Şi te miră? De ce ar avea încredere în tine? Tu nici măcar nu 
poţi dovedi că ai fost exclus din Erebos. 

Era ceva adevăr în asta. Dar... 

— Dacă tu le-ai spune că pot să aibă încredere în mine, ei 
ar face-o. 

— Posibil, dar Nick, eu abia te cunosc. Eu știu de la Jamie că tu 
te-ai schimbat foarte mult. Nu aș putea băga mâna în foc pentru tine. 

Incredibil. Eric era chiar simpatic când refuza pe cineva. Nick 
mai făcu o ultimă încercare. 

— Aș vrea să fac ceva împotriva lui Erebos. Am fost în interior, 
cunosc mecanismul. Mare parte din el în orice caz. Dar în spatele 
jocului se ascunde mai mult. Trebuie să descopăr despre ce este 
vorba și pentru asta am nevoie de mai multe informaţii. 

Eric ridică din umeri cu regret. 

= Înţeleg, dar le-am promis celor care au discutat cu mine că voi 
păstra tăcerea în ce îi privește. Și îmi țin promisiunea, după cum vezi. 

Toți tac precum peștii, indiferent de ce parte sunt, gândi Nick. 

— OK, atunci fiecare luptă de unul singur. 

Perspectiva de a apărea cu mâna goală data viitoare în faţa lui 
Victor îl indispunea. Cui putea să i se mai adreseze? Lui Darleen. 
Ea nu mai juca. În plus ea mai pomenise de un anume Mohamed ȘI 
de un Jeremy care ar fi primit scrisori de ameninţare —, dar asta nu 
însemna nimic. Și Aisha primise una. Greg era cu siguranţă ieșit 
din joc, dar nu vorbea defel. 

Nick va vorbi cu Darleen. Ea nu se arătase nici intimidată și nici 
tăcută. O găsi în cele din urmă la autoservire și însoțită de chicote- 
lile prietenelor ei; o trase afară, pe coridor, unde era mai liniște și 

unde el putea să controleze mai ușor situația. Nici urmă de Colin, 
Dan ori Jerome. 

— larăși tu, spuse ea și zâmbi. Kelly și Treza sunt deja invidioase 
de nu mai pot. 

S-ar potrivi bine cu Jamie, își zise Nick în gând. 

— Darleen, spune-mi... începu el prudent. Ai spus că nu mai 
joci. Fă-mi un hatâr: povestește-mi câteva chestii trăite de tine pe 
când încă jucai. 

Ea reacţionă nesigură: 

— Dar tu însuţi ai spus că trebuie să mă comport ca și cum jocul 
nu ar fi existat. 

Nick se mai uită o dată în Jur. 

— Trebuie să vorbeşti numai de data asta. Cu mine. 

Auzi apropiindu-se oameni, o luă de mână pe Darleen și o con- 
duse într-o clasă goală. Trase ușa după ei și se sprijini de ea. 

— Ce să-ţi povestesc? 

— De exemplu ce sarcini ai îndeplinit. Ceva deosebit? 

Ea se gândi în timp ce cu coada ochiului îl urmărea pe Nick, de 
parcă nu era sigură dacă i-ar putea destăinui lui astfel de chestiuni. 

= Îţi mai amintești de notebook-urile sustrase? 

— Da, sigur. 

— Eu am stat de pază. Dacă apărea cineva, trebuia să dau alarma 
prin telefonul mobil. Dar nu spune asta altora, pentru că am să neg. 

Nick se strădui să valorifice cumva informaţia. 

— Ştii ce s-a întâmplat cu notebook-urile? 

— Nu. Dar îmi imaginez. Erau destinate celor care nu puteau 
intra în joc, pentru că nu posedau un computer propriu. Cred că 
Aisha a primit un astfel de computer. 

Avea sens, putea fi o piesă în puzzle-ul lui Victor, dar nu ajuta 
la altceva. 

— Altceva? 

— Doamne, dar curios ești. Fata oftă, apoi continuă: Am copiat 
niște documente pe care le-am scos dintr-un coș cu hârtii din Ken- 
sington Gardens. Dar nu mă întreba ce era cu acelea. Nişte chestii 
Juridice, un teanc de hârtii. Nu am înţeles o boabă din ele. 

Nick ar fi dat mult să poată să arunce o privire pe „chestiile juridice“. 

— Altceva? Ai ameninţat vreodată pe cineva... ori ai eșuat în 
îndeplinirea unei misiuni? 

Privirea ei alunecă într-o parte. 

— Nu. Dar știu la ce te referi tu. Nu, nu am făcut asta. Restul 
misiunilor mele au fost inofensive. Să scriu o lucrare pentru cineva, 
să cumpăr o cartelă de telefon și să o dau... chestii din astea. 

— Și cum de-ai fost dată afară din joc? 

— Pentru că nebuna de maică-mea mi-a interzis accesul la 
internet timp de trei zile. Atunci solul a susţinut că nu mai reprezint 
o valoare pentru el. Nu este asta o obrăznicie? Îmi vine să urlu de 
furie! Ca și cum eu eram de vină! 

— OK, mulţumesc. M-ai ajutat foarte mult, dar cred că ar fi mai 
bine să pleci acum, înainte ca vreun paznic al regulilor să ne descopere. 

Ea dădu din cap. 

— A fost o chestie grozavă, nu? Crezi că ne-am întâlnit vreodată 
în joc? 

Nick zâmbi. 

— Nu știu. Ce nume aveai? 

Ea șovăi puţin, apoi ridică din umeri. 

— Samira. 

— Hei, chiar ne cunoaștem! Erai o femeie-pisică, așa este? Erai 
de faţă când am intrat în joc! 

— Zău? Tu cine erai? 

Undeva în adâncul lui Nick simţi o înţepătură când se gândi la 
celălalt Eu al lui la timpul trecut. 

— Sarius, răspunse el. Eram Sarius. 


27 


Un nou weekend. Și în sfârșit o invitație de la Victor. Vor petrece 
cu toții noaptea în studioul lui, cum îi spunea el. 

— Vom juca, vom conversa, vom bea ceai, spusese el la telefon. 
Trebuie să vii neapărat. Am dat de niște chestiuni foarte interesante! 

— Bine că mai frecventezi și tu oameni, spusese mama, când el îi 
vorbise de planurile lui. În ultimul timp nu te-ai mai dezlipit de birou. 

Nick porni la drum cu sacul de dormit, salteaua și cu o rezervă 
enormă de saleuri. Probabil că lăsa o impresie stranie. La fiecare 
intersecţie, la fiecare colț privea în Jur să vadă dacă era urmărit și 
folosi din nou incredibile căi ocolite cu metroul, pentru a scăpa de 
eventuali urmăritori invizibili. 

— Bine ai venit, prietene! Victor îi deschise ușa și îi preluă lucru- 
rile. De mult timp nu am mai participat la o petrecere în pijama! 
Sper că vei spune un „da“ ceaiului și un „Salut“ lui Emily! 

Emily stătea în același loc ca data trecută. Când intră Nick, 
ridică scurt privirea, arătă ca spre a se dezvinovăţi spre notebook și 
apoi continuă jocul. Dincolo de ea, lângă perete era sprijinit un 
rucsac roșu de camping. Oare rămânea și ea peste noapte? 

Pe canapelele kitsch din camera alăturată erau deja tolăniți 
Speedy și o fată al cărei păr vopsit negru ca pana corbului era ras 
pe o parte a capului. 

— Kate, o prezentă Speedy. Logodnica mea. 

— Mă bucur! 

Kate zâmbi, descoperind cu această ocazie niște incisivi deco- 
raţi cu strasuri. 

— Este rândul tău Speedy, zise Victor. Știi că nu trebuie să expui 
campionul din tine. 

— Că doar nu sunt prost, mormăi Speedy și se retrase, așezându-se 
la un alt computer decât cel la care jucase ultima dată. 

— Așa trebuie să fie, explică Victor care observase privirea lui 
Nick. Primul lucru pe care garantat îl verifică programul este adresa 
IP. Dacă o cunoaște, nu te lasă să vezi nici cel mai mărunt brăduţ al 
secvenţei de deschidere. 

— Cum a decurs acţiunea ta grafhti? 

— Oh, bine. Victor îi puse lui Nick pe masă o ceașcă de forma 
unei caracatiţe care își încrucișa prietenoasă două dintre tentacule 
pe post de mâner. Am găsit biletul, m-am dus la adresa indicată, am 
scris cu spray-ul și nu am fost înhăţat. 

Victor dădu de-o parte câteva reviste despre computere și scoase 
la iveală o fotografie: un perete de casă pe care era scris cu litere 
negre-albăstrui „Cine ne fură visurile ne omoară“. 

— Este un citat din Confucius, explică Victor. Cel care a pro- 
gramat Erebos stă bine cu citatele. 

Nick trebuie să fi avut o privire iritată, pentru că Victor mustăci. 

— Împacă-te cu gândul că Erebos nu s-a inventat singur. Există 
cineva care a scris un text-sursă, ca la orice program. Doar că cel 
de-aici este un campion al programelor. O chestie inimaginabil 
de trăsnită. 

Nick ar fi putut să jure că ochii lui Victor se umeziră. 

— Ştii de câţi ani se încearcă realizarea unui program care să 
vorbească și să gândească precum omul? Ce valoare crezi că ar 
avea această realizare? Milioane, Nick! Miliarde! Dar nouă ni se 
servește gratis Jocul, la un pachet de cornflakes! De ce? 

Nick încă nu privise chestiunea din această perspectivă. De la 
început Jocul fusese pentru el un interlocutor viu și nu îi trecuse 
prin cap să îl evalueze financiar. 

— Pentru că... urmărește un scop? interpretă el întrebarea lui 
Victor, lucru pentru care fu răsplătit cu o privire caldă. 

— Exact! Este un instrument, instrumentul cel mai scump, cel 
mai ingenios din lume! Mă înclin cu modestie și venerație în faţa 

creatorului acestei realizări. După ce mai sorbi o dată din ceai, con- 
tinuă: Cineva care realizează așa ceva nu o face de florile mărului. 
Deci ce ne comunică el nouă, respectiv necunoscutului proprietar 
de garaj? 

— Cine ne fură visurile ne aduce moarte. 

— Că vrea să îl omoare? Sau că celălalt îl ameninţă cu moartea? 

— Exact. Mie mi se pare un avertisment. În orice caz nu este un 
citat oarecare, după cum nici adresa nu este una oarecare. 

Victor fărâmiţa un pesmet, în timp ce Nick mai că nu exploda 
de nerăbdare. 

— ŞI? Cine locuieşte acolo? 

— Hm... din păcate lucrul acesta este cât se poate de banal. Este 
un contabil, divorţat, fără copii, managerul unei firme care exportă 
produse alimentare. Ceva mai banal nici că îţi poţi imagina. Dar 
bineînţeles că în plan particular el poate fi dracul gol. 

Un contabil. Într-adevăr, deloc palpitant. 

— Tu ai dat de piese componente ale puzzle-ului? 

— Mă tem că nu. Am dat doar de o singură fostă jucătoare dis- 
pusă să vorbească. 

Nick vorbi despre misiunile lui Darleen — furtul computerului, 
copierea de acte și cartela de telefon mobil. Victor își nota tot. 

— Cine știe, poate că ne vom lămuri cândva, spuse el. Să ne 
întoarcem la implicațiile ascunse în spatele jocului. Poate că ele ne 
spun mai mult. Cum stai cu cunoștințele de istoria artei? 

Aoleu! Nick clătină din cap. 

— Îmi pare rău, nu te-ai adresat cui trebuia. 

— Bun. Atunci vom începe cu ornitologia. Ce îţi spune numele 
de Ortolan? 

— Este dușmanul pe care îl combat luptătorii Erebos, zise Nick 
bucuros că poate da un răspuns potrivit. 

— Foarte corect. Victor răsuci între degete vârful mustăţii, ară- 
tând acum ca un scamator înainte de a scoate iepurele din joben. 
Pot să-ţi arăt o fotografie a lui Ortolan? 

Exista o fotografie? 

— Evident, vreau să o văd. 


294 URSULA POZNANSKI 


Victor luă de alături un notebook. 

— Acesta nu are nimic comun cu Erebos. Adică putem intra pe 
internet fără ca programul să știe şi să ne dea peste degete. Victor 
săltă capacul notebook-ului și continuă: Așa și acum să căutăm 
numele Ortolan. 

Nick introduse cuvântul în Google. Prima încercare îl duse pe 
Wikipedia, unde făcu clic pe link. 

— Dar este stupid, constată el. 

Ortolan nu era altceva decât denumirea presurei de grădină, o 
pasăre cântătoare care în Franţa și în Italia trece drept delicatesă. 

— Aluritor, nu? spuse Victor. Nu am descoperit din păcate ce vrea 
să ne transmită programatorul cu asta, dar este neîndoielnic că el 
vrea să ne spună ceva. Am descoperit însă ceva ce sunt sigur că îți va 
plăcea. Victor pocni din palme ca un copil aflat în faţa tortului de 
ziua lui și puse pe tastatură un deget împovărat cu un inel decorat cu 
cap de mort, dar se răzgândi și zise: Nu, vreau mai întâi să te întreb 
ceva. Ai fost pe vreuna dintre dubioasele arene de luptă? Mâine- 
noapte mai este organizată una și toţi eroii fac deja pe ei de emoție. 

Nick zâmbi. 

— Da, am fost într-o arenă, dar nu am mai ajuns la a doua. Este 
ceva palpitant, ai să vezi! 

— Grozav! Cu siguranţă că trebuie să te înscrii pentru așa ceva. 
Spune-mi unde. 

Lui Victor îi plăceau fără îndoială ghicitorile. 

— A doua oară direct în arenă, la maestrul de ceremonii. Prima 
dată la un soldat, Taverna lui Atropos. 

Rânjetul lui Victor luă forma unei expresii buimac-poznașe. 

— Atropos ai spus? 

— Da. Și? 

— Unde vom ajunge!? strigă Victor cu o disperare mimată. 
Copiii nu mai învaţă nimic la școală! Spune-mi cel puţin dacă la 
acest maestru de ceremonii ţi-a atras atenţia ceva. 

— Nu se potrivea cu jocul. Nu arăta ca celelalte personaje, ci... 
părea oarecum fals. Eu i-am zis totdeauna Marele ochios. 

Victor se amuză copios. 

— Foarte frumos, foarte potrivit. Dar nu ţi s-a părut cunoscut 
acest ochios? El căscă ochii mari și încercă să imite expresia feţei 
ochiosului. 

— Nu, îmi pare rău. 

— Atunci privește. 

Victor scrise o adresă pe browser și se deschise pagina de web a 
muzeelor Vaticanului. Alte două clicuri, după care întoarse note- 
book-ul astfel ca Nick să vadă mai bine ecranul. 

— ÎL ai aici pe Ochiosul tău. Pictat de Michelangelo în persoană. 

Dură câteva clipe până când Nick își reveni. Ceea ce îi arăta 
Victor era o pictură uriașă pe care erau reprezentate sute de perso- 
naje. În centru se aflau Isus și Maria, iar în jur, pe diverși nori stă- 
teau în picioare ori jos oameni pe jumătate goi. Mai jos câţiva îngeri 
suflau în trâmbiţe, iar alți îngeri trăgeau oameni dinspre pământ 
spre cer. În marginea de jos a tabloului erau câteva siluete gârbovite 
în noroi și acolo, puţin mai în dreapta mijlocului părţii de Jos a pic- 
turii... era el. Maestrul de ceremonii, exact cum îl știa Nick din 
Erebos. Doar cu șorţul de piele pe el, cu smocul bizar de păr pe cap 
și cu toiagul cel lung pe care tocmai îl ridica de parcă ar fi vrut să îi 
lovească pe oamenii aflaţi în barca lui. 

— Da, el este! strigă emoţionat Nick. 

— Ştii şi cum îl cheamă? 

— Nu. 

Victor se îndreptă și luă o mină serioasă. 

— Este Charon, luntrașul care în mitologia greacă trece cu barca 
lui morţii peste râul Styx, în împărăţia morţilor. 

Nick privi mai atent tabloul și involuntar îl trecură fiori. Aici 
Charon mai curând îi ciomăgea pe cei care treceau Styxul. 

— Merită menţionaţi poate și părinții ochiosului tău. Charon 
este fiul lui Nyx, zeiţa nopţii și... al lui Erebos. 

Lui Nick îi vâjâia capul. 

— Şi ce semnificaţie au toate astea? 

— Greu de spus. Dar poate că ne mai lămurim dacă privim titlul 
capodoperei lui Michelangelo. Priveşte! 

Şi cu săgeata mouse-ului indică cele scrise sub fotografie: 

Michelangelo Buonarotti 
Judecata de Apoi 
Capela Sixtină 


— La Judecata de Apoi Dumnezeu îi separă pe cei mântuiţi de 
cei osândiţi, spuse Victor. Nu este o priveliște deosebit de frumoasă. 
lar eu mă întreb dacă nu cumva jocul face ceva asemănător. O ale- 
gere. Altfel de ce ar trebui eliminaţi fără nici o milă cei care nu 
îndeplinesc misiunile date? 

— Asta nu este ceva cam deplasat? 

Cu câteva clicuri Victor mări imaginea în așa fel încât trăsătu- 
rile chipului lui Charon să se vadă detaliat. 

— Posibil deplasat. Dar înainte de toate este gândit totul până la 
ultimul detaliu. Ce spuneai mai înainte? Că locul în care te-ai înre- 
gistrat pentru cafteala din arenă se numește Taverna lui Atropos? 

— De fapt se numește „La ultima tăietură“, preciză Nick. 

— Oh, băiete, sărmanul meu băiat orb! strigă teatral Victor și 
scrise din nou ceva. Priveşte: Atropos este una dintre moire, zeițele 
sorții la greci. Ea este cea mai mare și sarcina ei este de a reteza firul 
vieţii oamenilor. Ultima tăietură. Victor închise notebook-ul oftând, 
apoi adăugă: Jocul ne pune la dispoziție indicii foarte clare. Progra- 
matorul are o mare slăbiciune pentru mitologia greacă. Asta este 
una. Fiecare simbol pe care îl folosește are legătură cu ruina și cu 
moartea. Asta este alta. În combinaţie cu genialitatea programului 
și a factorului de dependenţă pe care îl induce... Ai! Ai! Ai! Un 
butoi cu dinamită sub fund nu m-ar neliniști mai mult. 

Neliniștit nu arăta deloc a fi Victor, era mai curând profund 
satisfăcut. Îşi umplu iarăși ceașca și se rezemă de spătar. 

— Toate bune și frumoase, spuse Nick după ce amândoi tăcură o 
vreme. Dar ce facem noi acum cu ceea ce știm? 

— Degustăm plăcerea de a fi atât de abili, răspunse Victor. Și 
căutăm noi indicii. Cândva vom da de ceva de unde vom putea începe. 

În următoarea jumătate de oră Nick asistă la modul în care 
Speedy a devenit în turn barbarul Quox. Victor îi pusese la dispo- 
ziţie hârtie și un pix, cu ajutorul cărora Nick notă detaliile descoperite 

în turn. Lăbliţele erau din aramă — avea asta vreo importanţă? El 
notă fiecare spusă a gnomului și căută mesaje ascunse. Kate îl ajută 
atrăgându-i atenţia asupra zgârieturilor de pe peretele turnului. 
Nick le copie. Ascundeau acestea o imagine, un plan, un nume? 

Victor se așeză din nou la computerul lui și îl dirijă pe Squa- 
mato care își agita spada peste stepa aridă. La fiecare câţiva pași, 
din pământ ţâșneau vipere de mărimea unui om care încercau să-l 
muște, după care dispăreau din nou sub pământ. Dar se pare că 
Victor dispunea de un al șaselea simţ, pentru că le evita de fiecare 
dată și nu se lăsă mușcat niciodată. 

În acest timp Hemera stătea lângă un foc împreună cu ceilalți 
luptători, printre care se afla și Nurax și discuta despre următoarele 
lupte din arenă. Nurax susţinea că își propusese să avanseze cel 
puţin două niveluri și, dacă totul se va desfășura conform planului 
său, poate chiar va încerca să lupte pentru un loc în Cercul Interior. 

Emily se sucea neliniștită pe scaunul ei. Nick presupuse că era 
nervoasă pentru că el privea peste umărul ei. Se retrase cu notițele 
lui în camera alăturată, se așeză pe canapeaua cu corăbii și tranda- 
firi și deschise notebook-ul despre care Victor afirmase că era curat. 
Gândul că propriul lui computer de acasă nu mai era curat îl neli- 
niștea. De aceea insistase Emily ultima dată ca el să nu îi mai dea în 
nici un caz e-mailuri? 

Dacă acest computer de aici nu era supravegheat de Erebos, ce 
ar fi dacă ar intra pe Google? 

Scrise Erebos și găsi link-ul „Erebos — jocul“, de pe care ultima 
dată se alesese cu un avertisment personal. Făcu clic pe el și textul 
care apăru era cu totul altul: 


Slavă ție, stea curată 

Voie bună pe pământ 

Astăzi te simțim aproape 

Sol din Rai cu Soare sfânt 
Vraja ta aduce iară 

Pe popor lângă popor 

Toţi pe lume frați noi suntem 
Când apari ușor în zbor 

Nick închise pagina clătinând din cap. Cunoștea textul dintr-o 
simfonie de Beethoven. Dar aici textul nu avea nici un sens. Era 
gândit doar pentru cei care treceau peste el ca nejucători. Lipsit de 
importanţă. Cercetările merg mai departe. 

Nick intră pe Google, căută „tăblițe din aramă“ și dădu peste o 
mulţime de oferte ale producătorilor de table de cupru; în afară de 
asta mai constată că tăbliţele din aramă au o legătură și cu redarea 
de ilustraţii în cărțile vechi. Apă de ploaie. 

Mai încercă apoi combinaţia de „șerpi“ cu „mitologie greacă“. 
Rezultă hidra cu nouă capete — dar șerpii lui Victor aveau doar un 
cap. Mai exista un șarpe care se încolăcea pe toiagul lui Asklepios și 
unul care păzea oracolul din Delphi. Nici unul care să sară 
din pământ. 

Ce urma? Nick aruncă o privire prin ușa întredeschisă care 
dădea în camera alăturată. Toți erau preocupaţi cu jocul, doar 
Kate bocănea prin bucătărie. Se duse să vadă dacă o poate ajuta, 
dar cele două tăvi cu pizza dispăruseră deja în cuptor. 

— Spune-mi, care este de fapt numele de familie al lui Victor? 
întrebă el. 

— Lansky. Kate roti regulatorul de temperatură un milimetru în 
plus, oftă și îl readuse la poziţia anterioară. Cuptoarele străine sunt 
groaznice, îmi fac pizza ori moale ori o înnegresc. Pot doar să sper 
că ţie îţi place șunca italiană și orice cantitate de ceapă. 

— Oh, sigur. Mulţumesc. 

Nick se retrase pe canapeaua lui și tastă Victor Lansky pe Google. 
Găsi un Victor Lansky în Canada și unul în Londra. Bingo! Pe scena 
jocurilor pe computer Victor nu era un oarecare. El edita chiar o 
mică revistă cu jocuri care, deși apărea neregulat, se bucura de un 
bun renume. Aha, mai era ceva: un anume Zobbolino scria pe home- 
page că este prieten bun cu celebrul, dar și temutul Victor Lansky. 


„Victor și cu mine avem amintiri comune de pe vremea în care 
toate zidurile și vagoanele tramvaielor erau nesigure în faţa artei 
noastre. To spray or not to spray era problema care nu se punea nicio- 
dată. Eram zeii multicolori ai graffiti-ului și, dacă nu ne-ar fi prins 
atunci, încă am mai da culoare Londrei.“ 

Nick citi textul de câteva ori. De aici rezulta clar că odinioară 
Victor se ocupase cu grafhti și că fusese prins. Erebos putea să citească 
cele de mai sus și cerea ca fiecare să se înregistreze cu numele lui 
corect. Probabil că făcea verificări legate de fiecare novice. Uau! 

Erebos extrage informații de pe internet — notă Nick. La asta noi încă nu 
ne-am gândul. De pe întregul internet? Cu siguranță că analizează hardul şi poale 
că urmăreşte paginile care sunt vizitate în retea. Astfel jocul devine atotştutor: 

Dacă așa stau lucrurile, Erebos a citit și protocolul de Mess de 
pe computerul lui Nick și dialogul cu Finn. De aceea știa de tricoul 
Hell-Froze... 

Lui Nick i-ar fi plăcut să discute gândurile sale cu Victor, dar 
Squamato era pe moment foarte preocupat să escaladeze un zid 
gigantic fără să se prăbușească. Nick bău nerăbdător două cești cu 
ceaiul care între timp ajunsese rece ca gheaţa. Pe a treia o răsturnă 
când întinse mâna din nou după carneţel, pentru a revedea cele scrise. 

— La naiba! 

Ridică notebook-ul, cinci kilograme de reviste despre compu- 
tere și notițele lui, ultimele suferiseră cel mai mult. 

— Oh, sunt probleme aici? 

Cu un zâmbet obosit și cu ochii roșii Emily stătea în ușă. 

— Da, sunt un neîndemânatic. Aşteaptă, mă duc să aduc o cârpă! 

Nick dădu fuga în bucătărie, căută și găsi o rolă cu prosoape de 
hârtie și reveni în fugă. Între timp Emily î încercase cu ajutorul unor 
şerveţele să împiedice scurgerea ceaiului pe podea. 

— Ce mai face Hemera? întrebă Nick ștergând de zor. 

— Are o rană la stomac și una la picior. Sunetul devenise insu- 
portabil în căști. Emily se lăsă să cadă pe cea de-a doua dintre cana- 
pelele oribile și căscă. Am urgent nevoie de o cafea, dar Victor nu 
are așa ceva în casă. Am de îndeplinit astăzi încă o însărcinare, din 
fericire nimic dificil. În orice caz este vorba despre ceva ce nu îmi 
face nici o plăcere. 

Căscă din nou. 

— Mă duc la Starbucks și îţi aduc cafeaua, se oferi Nick. 

— Este mult prea departe, spuse Emily și adăugă imediat: Vin cu 
tine. Oricum am nevoie de aer proaspăt. Şi de o cabină telefonică. 

— Pentru însărcinare? 

Ea confirmă. 

— Orice cabină telefonică. Ceea ce înseamnă că nu trebuie să 
străbat toată Londra. 

Nick privise precaut pe fereastră, dar nu văzuse nimic suspect; 
acum, în ușa casei, mai privi o dată cercetător în jur. 

— Dacă cineva ne pândește, se ascunde bine. 

Merseră pe Cromer Street și cotiră pe Gray's Inn Road, care la 
această oră nu mai era aglomerată. Emily privi de mai multe ori 
înapoi peste umăr când drumul lor se intersecta cu cel al altor gru- 
puri de tineri. Neliniștea îi mâna pe amândoi tot mai repede îna- 
inte. Ajunseră la King's Cross Station, văzură prima cabină 
telefonică și Emily se opri. 

— Nu pot să fac asta, constată ea sec. 

— Ce nu poţi? 

— Să dau un telefon de ameninţare. Se uita la Nick implorator, 
de parcă spera ca acesta să îi ofere o cale de ieşire din dilema ei. Nu 
pot nici măcar să încerc să fac ameninţarea mai voalată, pentru că 
am un text de respectat. 

— Oh, asta este neplăcut, zise Nick conștient cât de plat suna 
răspunsul lui. Dar priveşte-o ca având un scop de studiu. Tu nu 
crezi ce spui. O faci pentru a da de urma lui Erebos. 

— Numai că victima nu știe asta, murmură Emily. 

— Gândește-te la Victor și la citatul din Confucius. 

— Din păcate mesajul meu nu este din partea lui Confucius. Cu 
siguranţă că nu este. Emily coti încruntată spre cabina telefonică. 
Pe astea le iau cu mine — murmură ea și scoase din geanta de umăr 
niște mărunţiș, iPodul și un bileţel. 

— De ce iei iPod-ul? 

— Trebuie să înregistrez convorbirea. Și să o transmit. Ca și cum 
nu ar fi destul de rău și așa. 

Nick o privea cum forma numărul, cum îi apăru apoi pe chip o 
grimasă și porni iPod-ul, apoi îl ţinu lângă receptor. Ea închise 
ochii. Nick auzi cum cineva răspunde de la celălalt capăt al firului. 

— Nu s-a terminat, spuse Emily cu o voce de înmormântare. 
Nu vă veţi găsi liniștea. El nu a uitat nimic. El nu a iertat nimic. Nu 
scăpaţi teafăr din asta. 

— Cine este acolo? auzi Nick vocea unui bărbat urlând la telefon. 
Vă dau pe mâna poliţiei, criminali blestemaţi! 

Apoi nu se mai auzi nimic, cu excepţia unui abia șoptit „Bleste- 
maţilor!“ și a semnalului de linie ocupată. Emily agăţă receptorul 
în furcă; mâna îi tremura. 

— Cred că mi-e rău, spuse ea scurt. Ce porcărie! Nu mai fac aşa 
ceva niciodată. lar acum am nevoie de cafea. 

Găsiră un loc liniștit în Starbucks-ul de pe Pentonville Road. 
Emily comandă un cappuccino dublu cu espresso-shot. Nick co- 
mandă același lucru, plus două brioșe cu ciocolată și fu peste 
măsură de bucuros că ea acceptă ca el să o considere invitata lui. 

— De unde îl cunoşti pe Victor? o întrebă el după ce ea mâncase 
jumătate din brioșă și sufla în cafea, care era încă prea fierbinte. 

— Era prieten cu Jack. Ea zâmbi dusă pe gânduri, apoi adăugă: 
Desigur că Victor spune că este prietenul lui Jack, că un mic înec nu 
poate anula o adevărată prietenie. 

Înainte de a-și da seama ce face, Nick puse mâna sa pe cea a lui 
Emily. Ea nu și-o retrase, dimpotrivă îi strânse degetele. 

— Victor m-a ajutat mult. M-a adoptat ca soră mai mică. 

— El este grozav, spuse Nick din toată inima. 

Mai mult nu reuși să spună. Avea senzaţia că în orice secundă 
va începe să plutească. Pentru a-și ascunde Jena sorbi din cafeaua 
care în sfârșit ajunsese la o temperatură la care se putea bea. 

— Vom avea necazuri cu Kate, constată el. Ne îndopăm cu 
brioșe, iar ea tocmai cocea niște pizza. 

— Eu pot să amestec brioșele cu pizza. Victor poate și el. Nici o 
grijă. Dar trebuie să ne întoarcem repede. Mai întâi pentru că la 
ora asta zona nu € prea sigură și apoi pentru că vreau să introduc 
numărul de telefon al victimei mele pe Google. 

Odată ieşiţi Emily îl luă de mână pe Nick ca și cum asta ar fi fost 
ceva de la sine înţeles. Într-adevăr zona nu era adecvată plimbă- 
rilor romantice, dar, dacă ar fi fost după Nick, plimbarea ar fi durat 
întreaga noapte. 


Când ajunseră la locuinţa lui Victor, mai rămăseseră doar 
resturi de pizza. 
Kate ridică mâinile în semn de scuze. 

— Victor este de vină. El spune că geniile au nevoie de hrană. 
Multă hrană. A mai rămas o jumătate de pizza. V-aş mai putea 
fierbe niște paste. 

Ei refuzară, luară restul de pizza și deschiseră o cutie cu alune 
americane. Deodată canapeaua cu trandafiri și corăbii deveni cel 
mai frumos loc din lume. Nick deschise notebook-ul și scrise în 
motorul de căutare numărul dictat de Emily. 

— Nu avem noroc. Din păcate. 

— Mă aşteptam la asta, spuse Emily. Probabil că este un număr 
secret. Partea proastă este că nu s-a prezentat, ci a spus doar „alo“. 

Cuvântul „secret“ făcu să vibreze ceva în Nick — exista ceva ce 
trebuia să îi spună lui Emily. Acum. 

Spera ca zâmbetul să nu îi dispară acesteia imediat de pe chip. 

— Voiam să îți mărturisesc ceva. De câteva luni îți citesc blogul 
pe deviantart. Inclusiv poeziile tale. Acestea sunt minunate, la fel ca 
desenele tale. 

Ea trase adânc aer în piept. 

— De unde știi că este contul meu? 

— A pălăvrăgit cineva. Te rog, nu fi supărată. Nu trebuie să te 
simți prost. 

Ea privi într-o parte. 

— Păcat. 

— De ce? 

— Pentru că mi-ar fi făcut plăcere ca eu să îţi arăt lucrurile 
acestea. Cândva. 

Ea își lăsă capul pe umărul lui și căscă. Nick, căruia îi venea să 
danseze de ușurare, remarcă abia acum că Victor stătea în ușă. 

— În jurul focului de tabără grupul se simte bine, zise el. Așa 
că m-am gândit să văd ce mai faceți și voi. Dar și voi vă simţiţi 
bine, hm... 

Se lăsă să cadă cu zgomot pe canapeaua din faţa lor. 

Emily îl informă despre sarcina pe care o îndeplinise. 

— Am ameninţat un om complet necunoscut. Cine știe ce gân- 
deşte acum. Probabil că habar nu are despre ce era vorba. 

— Ce trebuia să îi spui, exact? Mai știi? 

Emily îi întinse biletul lui Victor. 

— „Nu s-a terminat. Nu vă veți găsi liniștea. El nu a uitat nimic. 
Nu scăpaţi teafăr din asta“, citi Victor vibrând sub tensiune. Este o 
nebunie. Să recapitulez: Un anume el este foarte supărat pe interlo- 
cutorul lui Emily. Aș paria că i-ar fi plăcut să îl vadă în barca lui 
Charon sau să îi reteze Atropos firul vieţii. 

Emily părea confuză, ceea ce îi oferi lui Victor o dată mai mult 
ocazia să își etaleze cunoștințele generale. 

— Din păcate acest număr de telefon nu este cel al proprietarului 
garajului meu, altfel ar fi putut să facă să îi parvină un avertisment 
amical. Victor se uită în cană după ceai, cana era goală și el adăugă: 
Dacă mă întrebaţi, Erebos are un singur ţel: să se răzbune pe 
cineva. Pe Ortolan, pasărea noastră cântătoare. 

— Păi da, garaje inscripţionate și apeluri telefonice dubioase! Eu 
îmi imaginez răzbunarea altfel, interveni Nick. 

— Tare m-aș mira dacă totul s-ar opri aici, zise Victor. Parcă îmi 
amintesc că tu mi-ai relatat ceva despre un pistol într-o cutie 
de țigarete. 

Nick simţi cum îl trec fiori reci, fierbinți și iarăși reci. 

— Tu crezi că Erebos vrea ca noi să împușcăm pe cineva? 

— Foarte posibil. Dacă nu mă înșel, jocul este pe cale de a forma 
un grup de elită destinat misiunilor speciale. Victor zâmbi, dar de 
data aceasta nu mai părea bucuros. Ar fi bine de știut cine sunt 
membri în Cercul Interior. 

În următoarea jumătate de oră Cercul Interior i se tot învârti lui 
Nick în cap ca o roată de foc. Un grup de elită. Un comando pentru 
răzbunări. Dar cu ce misiune? 

După ce Victor se întoarse la joc, Nick și Emily se duseră la 
bucătărie pentru a mai prepara ceai. 

— Vei reintra în joc imediat? După ce ţi-ai îndeplinit însărci- 
narea? întrebă Nick. 

— Mâine este suficient de devreme. Vreau să fiu prezentă la lup- 
tele din arenă, poate că voi putea să trag niște concluzii. Partea 
proastă este că nu știm cine se ascunde sub numele luptătorilor. 

Ea turnă apa fierbinte peste gustoasele frunze de ceai ale lui Victor. 

— În joc se vântură unul care seamănă cu tine. 

— Ştiu. M-a deranjat tot timpul, dar ce să fac? 

Emily zâmbi. 

— De fiecare dată găsesc apariţia lui foarte plăcută. 

Întorşi în încăperea cu canapele, el îi povesti lui Emily despre 
Sarius. 

— Era cool, știi? Un spadasin grozav de rapid și un superaler- 
gător. De la nivelul 5 i-am întrecut pe toți. 

— Cum de ai fost exclus? 

— Din cauza lui Mr. Watson și a termosului lui. Nick îi povesti 
despre misiunea lui și despre faptul că aproape o executase. Adăugă: 
Era cât pe-aici să o fac. 

Emily se cutremură ca străbătută de un fior de gheaţă: 

— Jocul se apără bine de dușmani. Crezi că povestea cu Aisha și 
cu Eric s-a ivit tot aşa? 

Nick o privi, dar nu descoperi la ea decât un sincer interes. 

— Posibil. Chiar probabil. 

— Trebuie să fim atenţi, Nick. Mai ales tu. Colin a făcut recent o 
remarcă bizară: „Este momentul să îl lăsăm pe Nick fără aer“. Era 
puţin după ce v-aţi bătut în faţa autoservirii. Nu o lua prea ușor! 

Da, își zise Nick, dar Colin vorbește vrute și nevrute. 

Turnă ceai în cana lui Victor și i-o duse la computer. Squamato 
tocmai se întreținea cu Beroxar despre securi în comparaţie cu spadele. 

Beroxar. Nick puse mâna pe un pix și pe o bucată de hârtie. 
Beroxar a Jăcut parte din Cercul Interior înainte de a fi exclus de către 
Blood Work — scrise el. 

Victor ridică degetul mare. 

Se înnopta. Emily își despachetă rucsacul și se vâri în sacul de 
dormit. Mai vorbiră despre colegii din școală şi încercară să cadă 
de acord asupra celor care se ascundeau în spatele diverșilor luptă- 
tori. Totuşi, în majoritatea cazurilor părerile lor nu coincideau. 

Puțin înainte de miezul nopţii intră Victor clătinându-se. 

— Ajunge pentru astăzi. Sunt terminat. Mai are cineva ceva de 
mâncare? 

Emily scoase din rucsac o tabletă de ciocolată cu nuga și Victor 
rupse o jumătate din ea scuzându-se din priviri. 

— Se coace ceva, spuse el în timp ce mesteca. Apar gnomi pe 
bandă rulantă, toți trăncănesc ceva despre o mare bătălie și despre 
faptul că se apropie vremea încercărilor. 

— Eu cred că mâine va avea loc o luptă aprigă pentru locurile 
din Cercul Interior, spuse Nick. Aș fi încercat și eu la ultimele lupte 
din arenă dacă nu aș fi fost exclus. Solul a spus că mi-ar putea numi 
cel mai slab luptător din Cercul Interior. Și ar fi făcut-o dacă eu... 
aș fi îndeplinit sarcina pe care mi-o dăduse. 

Victor confirmă cu gura plină și ridică un deget: 

— Foarte corect! Ti-ar fi vândut pontul pentru a te avea alături. 
Întrebarea este: pentru ce avea nevoie de tine? Răspuns: pentru că i-ai 
fi dovedit că pentru Erebos treci peste cadavre. Sau că faci pușcărie. 

Nick și Emily schimbară o privire. Cineva aproape că trecuse peste 
cadavrul lui Jamie. Acel cineva se va afla mâine pe scutul din aur? 

— A trece peste cadavrul unui profesor nu este mare lucru, 
mormăi Victor și luă și restul de ciocolată. La vremea respectivă eu 
aş fi făcut-o fără să mai fie nevoie de încurajarea solului. 


La un moment dat Victor se retrase în dormitorul lui. La un 
moment dat și Speedy încetă să mai joace și împreună cu Kate se 
întinse pe o imensă saltea pneumatică în camera cu computere. 

La un moment dat Nick și Emily traseră două canapele una 
lângă alta în așa fel încât a luat naștere o mare suprafaţă comună, 
separată de restul lumii prin spătare și rezemători de braţe. 

— Noapte bună, șopti Emily și îl sărută abia perceptibil pe Nick pe 
buze. Degetele ei îi mângâiară ușor ceafa. Noapte bună, ticălosule. 

Apoi ea își puse capul pe umărul lui și închise ochii. Nick simţi 
cum părul ei îi gâdila gâtul și îi auzi respiraţia care devenea tot mai 
adâncă. Voia ca totul să rămână cum era acum, exact aşa. Voia să 
rămână aici pentru totdeauna. Voia să oprească lumea în loc. 


28 


Pâine prăjită, marmeladă și ceai. Victor le aduse dimineaţă 
micul dejun la pat. 

— Întăritor pentru marea luptă, le spuse el. 

Emily mulţumi căscând, în timp ce Nick nu știa dacă se simţea 
paralizat din cauza braţului amorţit ori de priveliștea halatului de 
baie Snoopy al lui Victor. 

Nick trăi luptele din arenă ca în transă. Trecea parcă în zbor de 
la Emily la Victor și la Speedy, luptătorul fiecăruia dintre ei fiind 
din neam diferit. La oameni era ca și până atunci gol — LordNick 
aştepta împreună cu Hemera în aceeași încăpere, iar Emily clipea 
cu subînţeles către Nick. 

Dimpotrivă barbarii erau o mulțime; Quox părea a fi cel mai 
slab dintre ei. Era încă un Unu, dar cunoscând aptitudinile lui 
Speedy, Nick nu-și făcea mari griji în privinţa lui. 

Același lucru era valabil pentru Victor și Squamato. Chiar dacă 
bărbatul-șopârlă intra în arenă ca un Trei, se va alege în final cu 
câteva niveluri în plus. 

Apăru marele ochios. Acum, când Nick îi cunoștea originea, îl 
găsea pe maestrul de ceremonii și mai oribil. Un emisar al infernului. 

Nick aștepta impacientat sosirea celor din Cercul Interior; își 
tinu respiraţia când fu introdus scutul din aur. 

BloodWork era încă pe scut și părea mai uriaș ca oricând. Mai 
era și femeia-elf Wyrdana pe care Nick o cunoștea de la ultima 
luptă. Un alt barbar cu numele de Harkul, un vârcolac, 'Lelkorick 


EREBOS - JOCUL RĂZBUNĂRII 307 


şi... Drizzel! Drizzel reușise să intre în Cercul Interior! Mirat, dar 
nu surprins, Nick privea simbolul roșu ce atârna de un lanţ la gâtul lui. 

Înainte de a începe luptele maestrul de ceremonii se opri în cen- 
trul arenei. 

— Priviţi-i pe războinicii din Cercul Interior. Încă mai aveţi posi- 
bilitatea să le luaţi locurile dacă vreţi să confirmaţi și la sfârșit să fiți 
inițiați în cele mai profunde secrete ale lui Erebos. Unii vor triumfa 
astăzi, alţii vor mușca pământul. Să înceapă luptele! 

Nick nu ţinea minte ca data trecută să fi mers atât de repede. 
Unul după altul luptătorii și-au ales adversarii. Curând i-a venit 
rândul lui Quox, provocat de un alt barbar, care era și el tot un 
Unu. Speedy a lucrat repede și precis și l-a învins scurt pe adversar. 

Hemera a învins o luptătoare-vârcolac, dar a fost rănită; Emily 
suferea vizibil din cauza zgomotului care răzbătea din căștle ei. 

Squamato a trebuit să aștepte mult și a luptat mai mult decât 
dur, el provocase un adversar prea puternic și doar cu greu a ieșit 
învingător. 

Oricât se strădui, Nick nu putu să descifreze nimic din ceea ce 
se petrecea — lupte, vorbele ochiosului, chipurile spectatorilor. Nu 
descoperi nici alte personaje neobișnuite pe care să le poată asemui 
celor din pictură. Luptele din arenă erau un măcel absolut obișnuit, 
nimic mai mult. Acestea nu îi oferiră lui Nick nimic nou. 

Târziu după-amiază când se încheiaseră toate luptele, Nick și 
Emily și-au strâns rucsacurile și au plecat spre casă. Hemera ajun- 
sese la nivelul 6, Victor ajunsese la 7, Speedy avansase trei niveluri 
și era deja un Patru fără să fi îndeplinit până acum vreo misiune. 

— Ne-am înţepenit, constată Victor în timp ce îi conducea la ușă 
pe Nick și pe Emily. Jucăm bine, dar tot nu cunoaștem intenţiile 
ascunse. Dacă am dispune de mai mult timp, aș încerca să pătrund în 
Cercul Interior. Dar mă tem că această ultimă bătălie despre care 
vorbesc toţi nu se va mai lăsa mult așteptată. Nu este timp suficient. 

În metrou Nick nu o pierdu din ochi pe Emily. 

— Mâine ce va fi? întrebă el. Am putea... adică ne mai vedem 
când vom fi la școală? Mergem împreună să mâncăm la prânz? Ori 
ne purtăm de parcă nu am avea nimic de-a face unul cu altul? 

Emily îl luă de mână. 

— Mă tem că o să procedăm conform ultimei variante. Dar 
numai până când totul se rezolvă. Pentru derută, OK? 

— Este în regulă. Mă ţii la curent prin SMS? Eu cred că în pri- 
vinţa telefonului mobil suntem în siguranţă atât timp cât suntem 
atenţi să nu încapă pe mâna altora. 

— Așa voi face. lar miercuri după-amiază ne întâlnim din nou 
la Victor. 


Deși discutaseră acest lucru și cu toate că Nick se așteptase la 
aşa ceva, îl durea indiferența manifestată ostentativ de Emily faţă 
de el. Mai ales pentru că faţă de alţii — Colin, Dan, Alex, Aisha și 
chiar Helen — Emily era deosebit de prietenoasă. Îi sărea de gât lui 
Colin și-și petrecea pauzele cu Aisha. Nick aproape că murea de 
dor. O dată urmări cum Eric îi vorbea lui Emily și cum după două 
fraze aceasta îl lăsă baltă. Oricum nici lui nu-i mergea mai bine. 

În ora liberă după cea de matematică, Brynne îi tulbură brusc 
lui Nick gândurile. 

— Pot vorbi puţin cu tine? 

El îi privi chipul palid, plin de speranţe și oftă. 

—OK. 

— Am încetat să mai joc, şopti ea. 

Era într-adevăr o surpriză. 

— De ce? 

— Pentru că... este de rău. Cred eu. Și... mă urmărește, ziua și 
noaptea. Ea privi într-o parte și întrebă: Nici tu nu mai joci, nu? 

Îi repugna să discute cu Brynne despre asta. 

— Ce importanţă are? 

— Una enormă. Am putea să mergem împreună la Mr. Watson 
și să-i povestim prin ce am trecut. Știu că îl interesează. Am putea 
constitui o mișcare de împotrivire. 

Oh, nu! Brynne și Nick împotriva restului lumii, așa ceva nu se 
va petrece. 

— Pentru asta caută pe altcineva, mai sunt destui foști jucători. 

Cu coada ochiului îl urmărea pe Dan care pe măsură ce se 
apropia de ei mergea tot mai încet. Deci atrăgeau atenţia. 

— Ce vrei să-i spui lui Watson? întrebă în șoaptă Nick. Că Erebos 
este răspunzător de incidentele din școală el știe de mult. El ar avea 
nevoie de numele celor care au săvârșit ceva. Dacă ai aceste nume, 
du-te la el. Pe mine nu mă băga în asta. 

Ea părea pierdută complet. 

— Nu mai suport! 

— Ce anume? Eşti exclusă, treaba-i terminată. 

Dan se oprise la nici trei pași de ei, aparent adâncit în lecturarea 
panoului de afişaj al clasei de balet. Nick trebuia să plece de aici, nu 
voia să mai fie luat în vizor. Cu cât rămânea mai anonim, cu atât 
era mai bine pentru mica echipă de cercetași. 

Brynne nu acceptă atât de ușor refuzul lui Nick. 

— Nicky este un laş? spuse ea atât de tare încât Dan o auzise cu 
siguranţă. Ca și alți câțiva elevi de la capătul coridorului. 

— Doar mă cunoşti, răspunse el și plecă. 

— Bine! strigă ea după el. Atunci am să o fac singură! Și o să reu- 
șesc! O să mă iau în bețe cu voi toţi! 

Cu toate că nu voia, Nick se întoarse și reveni la Brynne. 

— Încet! Vrei să ai neapărat probleme? 

Ea râse, dar râsul ei era îngrozitor. Ca și cum era nebună ori pe 
cale de-a înnebuni. 

— Probleme? Nicky, tu nu ai habar. Habar nu ai. Nimic nu poate 
fi mai rău, în nici un caz! 

În restul zilei Nick avu impresia că umbla fără cap, așteptând 
permanent o catastrofă ce se va produce în clipa următoare. Dar 
nu se întâmplă nimic. Ba chiar era mai liniște decât de obicei. Dea- 
supra școlii plutea epuizarea ca un văl cenușiu. 

La ora de engleză Mr. Watson veni cu o noutate: 

— Starea lui Jamie s-a ameliorat, așa că în următoarele zile 
medicii îl vor scoate din starea de comă indusă. Dar ei nu ştiu cum 
se va simţi când își va recăpăta cunoștința. Deci o vreme nu-l veţi 
putea vizita. 


310 URSULA POZNANSKI 


Vestea schimbă starea de spirit a elevilor pentru scurt timp. Cât 
despre Nick, acesta rămase ciudat de impasibil, pentru că nepronun- 
țatul cuvânt handicap îl rodea prea mult pentru a se putea bucura. 

Ei îl trezesc pe Jamie şi el poate doar să lălăte. Nu mă mai recunoaşte. Nu 
mai vorbeşte. Nu mai Jace nici o glumă. 

Nick se frecă tare cu ambele mâini pe faţă, până când aceasta se 
încinse. Asta nu se va întâmpla. Punct. 

După-amiază rămase acasă și privi telefonul ca hipnotizat. 
Victor spusese că îi va trimite un SMS, la fel și Emily. De ce nimeni 
nu se anunţă? Era o prostie că nu conveniseră o întâlnire pentru 
această după-amiază. Până miercuri mai era o veșnicie. 


Marţi trecu la fel de cenușie și lipsită de bucurii ca și ziua de 
luni; Nick nu mai scăpa de senzaţia că timpul încetase să se mai 
scurgă, că se lipise și se sfărâmase în bucățele. Toate acestea se 
schimbară brusc când puţin înainte de ora douăsprezece pe tele- 
fonul mobil al lui Nick apăru un SMS: 

Alarmă! Avem nevoie de sfatul tău. Vino cât de repede poti. Victor: 

Cu asta orele de școală de după-amiază încetară să mai existe 
pentru Nick. Va pleca înainte de masă. Să o informeze pe Emily? 
O căută și o găsi în sala pentru pauze, unde răsucea telefonul. 
În mod excepţional era singură. Nick încercă un schimb de infor- 
maţii fulgerător: 

— Ai primit un SMS de la Victor? 

— Da. 

— Ştii ce s-a întâmplat? 

— Nu. 

— Eu mă duc acolo. Acum. 

-OK. 

— Vii şi tu apoi? 

— Încă nu știu. Posibil. 


Victor deschise ușa. Pe chipul lui nu mai era nici o urmă din 
obișnuita lui veselie și nu îi oferi nici măcar ceai lui Nick. 

— Am să îţi arăt imediat ceva și sper că nu o vei lua razna. Se poate 
să fie o minciună. Dar Speedy și cu mine am rămas fără cuvinte. 

Toţi trei se așezară în camera cu canapele unde pe Nick îl 
cuprinseră imediat toate amintirile minunate din weekend. 

— Ce s-a întâmplat? 

— Speedy a primit o misiune. Trebuie să plaseze afișe în școala 
voastră la noapte, cel puţin zece și trebuie să fie cât mai mari posibil. 

Până acum nimic dramatic. 

— ŞI? întrebă Nick. 

— Problema este textul. El este... ah, nici nu știu. În cel mai bun 
caz este o calomnie. În cel mai rău caz este o treabă pentru poliţie. 

Speedy îi dădu lui Nick o bucată de hârtie împăturită. 

— Asta trebuie să afișez. Oricum nu trebuie să scriu cu spray-ul, 
adăugă el cu un zâmbet chinuit. 

Nick despături biletul. Citi și nu înţelese. Mai citi o dată. 

— Tu ce crezi, este adevărat? întrebă Victor. 

Nu. Sau poate că da? Posibil. Începu să priceapă. Nick privea 
hârtia plin de o furie neputincioasă. 

Brynne Farnham a defectat frânele bicicletei lui Jamie Cox. 

— Dacă apare asta la școala voastră, această Brynne Farnham 
este terminată, indiferent dacă ea a făcut asta ori nu, opină Victor. 
Speedy și cu mine discutăm de ore întregi ce ar fi mai bine să facem. 
Dacă afişele nu apar, el zboară în orice caz din joc, nu? 

Nick rămăsese buimac și buzele lui nu mai erau în stare să arti- 
culeze un „da“. Brynne. De aceea fusese ea atât de tulburată. De 
aceea fusese debarcată. Îşi dorea să nu fi aflat asta. Îşi dorea ca 
Emily să fi fost aici și el să nu fie nevoit să decidă singur. 

— Voi vorbi cu ea la telefon. Mai este încă la școală. 

Nick scoase telefonul mobil și scrise un SMS: Sună-mă, este urgent! 

— Va suna imediat ce va fi posibil să o facă. Până atunci pot bea 
un ceai? 

Victor se duse la bucătărie. 

— În altă ordine de idei, am cooptat-o pe Kate ca novice, îl 
anunţă Speedy. Se descurcă bine. Este elf, cum erai tu. 

Nick doar zâmbi, însă și pentru asta depuse efort. Acum nu 
putea susţine nici o conversaţie. Gândurile se îngrămădeau în 
mintea lui atât de rapid încât nu le mai putea urmări. Dacă Brynne 
fusese, atunci ea merita acţiunea cu afişele, era clar. Doar că părea 
că era pe punctul de a-și pierde minţile. Școala avea șapte etaje și 
Nick și-o și imagina pe Brynne sărind... 

Dacă Speedy nu își îndeplinea însărcinarea, era ca și exclus. Nenu- 
măraţi martori în școala lui Nick, nimeni nu ar putea să dea vreo 
explicaţie cu privire la afișe. Quox sau Brynne. Brynne sau Quox. 

Nick își sprijini capul în mâini. De ce nu era Emily aici? Nu voia 
să fie unicul răspunzător pentru ce i se va întâmpla lui Brynne. Îi 
părea rău de ea, dar în același timp o ura imediat ce se gândea la 
Jamie. Cum ar putea să ia o decizie bună? 

Victor veni cu o tavă plină cu cești divers colorate și cu o cană 
mare cu ceai. 

— Ieri a fost o zi revelatoare. Eram într-o tabără, la umbra unui 
templu și o mulţime de gnomi ne băteau la cap că trebuie să fim cu 
ochii în patru, deoarece ne aflam în imediata apropiere a fortăreței 
lui Ortolan. Brusc de prin tufișuri s-au năpustit asupra noastră tot 
felul de creaturi — orci, zombi, uriași —, toată gama. Unii au sfârșit 
prost. Victor turnă ceai în cești și aroma se împrăștie în toată încă- 
perea. Apoi el continuă: Impresia mea este că lucrurile tind spre 
final. Dar încă nu le pot pătrunde. Îmi vine să urlu. Mâine am 
să încerc... 

Telefonul lui Nick sună. El inspiră adânc. Era Brynne. 

— Alo, Nick, te-ai răzgândit? 

— Nu. Cum de se adunase atâta salivă deodată în gura lui? se 
întrebă Nick. Unde ești acum? 

— În parcul din faţa școlii. 

— Singură? 

— Da. 

— Am aflat ceva despre care trebuie să vorbesc cu tine. 

— OK. 


Sesiza ea dezastrul din vocea lui? Ori era într-adevăr nevinovată? 

— Se referă la Jamie. Acum știu că accidentul lui nu a fost chiar 
un accident. Cineva i-a umblat la bicicletă. Spune-mi, Brynne, tu ai 
fost aceea? 

Pauză lungă. Nick îi auzea respiraţia lui Brynne. 

— Ce? şopti ea în cele din urmă. De unde până unde... eu? 

— Spune simplu da ori nu. 

— Nu! Cum de îţi trece prin minte? Eu... nu. 

Vocea ei oscila și Nick simţi cum îl cuprindea o furie aprigă, de 
nestăpânit. 

— Minţi! Te aud minţind! 

— Nu! De unde știi tu asta? Vrei numai să mă faci de râs, iar eu 
nu ţi-am făcut ţie nimic! 

Nick schimbă o privire cu Victor, care părea un ursuleţ de pluș 
îngrijorat. 

— Dimpotrivă. Vreau să te avertizez. Este foarte posibil ca mâine 
să apară în toată școala afișe pe care exact asta vei putea citi: că tu 
ești cea care i-a sabotat bicicleta lui Jamie. Și că de aceea a avut acel 
accident. 

— Ce? Ea suspina acum și Nick auzea cât se străduia să se stăpâ- 
nească. D...ar asta n...n...u este ade...vărat! 

— Ba da, spuse el și se miră cât de categoric devenise brusc. Hai! 
Vorbeşte! Oricum mâine vor ști toți. 

— Nu! Nu eu am fost! De unde... De ce spui așa ceva? 

Panica din glasul ei era densă ca siropul. 

— Jocul spune asta și cine ar putea să știe mai bine? Jocul vrea ca 
toți să o afle. 

Nick se întrebă unde era triumful. Satisfacţia de a-l lua de guler 
pe cel vinovat de starea în care se găsea Jamie. Nu simţea nimic din 
toate acestea, ci doar milă și puţină scârbă. 

— Dar eu nu am vrut asta! Acum Brynne tipa. Cel mult să își 
Julească nasul, să își luxeze încheietura mâinii — nimic mai mult! Nu... 

Ea tăcu brusc. 

Nick bănui că ea avea în faţa ochilor aceeaşi imagine ca el: 
Jamie cu membrele răsucite într-un lac de sânge. 

— A luat-o pe stradă în jos atât de repede, eu am strigat după el, 
dar nu m-a auzit, accelera tot mai mult... 

Asta este partea mea din catastrofă, gândi Nick. 

— De ce ai făcut-o? întrebă el. 

— De ce? Pentru că așa a vrut solul. El mi-a descris bicicleta și 
mi-a spus cum se slăbesc frânele. Avea chiar niște instrucțiuni cu 
imagini. Râse scurt, apoi continuă: Nici nu îţi poţi imagina de câte 
ori mi-am dorit să dau totul înapoi. Am trăit zi și noapte doar cu 
frica. Mereu visez că el moare. Și că pe urmă vine să mă viziteze. 

Ea râse din nou, un râs necontrolat, strident, de fetiţă, care îi 
făcu pielea ca de găină lui Nick. 

Ii privi pe Speedy și pe Victor. 

— Ascultă, zise el, poate că aș putea să evit chestia cu afişele. 

Speedy dădu din cap și șopti: 

— Evident. Quox va primi un loc la cimitir. Va fi un adevărat 
erou care se sacrifică pentru o damă. 

— Deci... Nick se scărpină în frunte. Acum ascultă-mă cu atenţie, 
OK? Vei clarifica situaţia. La poliţie ori cu Mr. Watson, cum vrei 
tu. Și în primul rând cu Jamie, imediat ce va deveni conștient. Cred 
că pe urmă nu va mai fi atât de rău pentru tine. 

Mult timp Brynne nu spuse nimic, iar când începu să vorbească 
abia se auzea: 

— Nu știu dacă pot face asta. Trebuie să mă gândesc. 

— Un lucru este sigur și anume că eu am să-i spun lui Jamie ce 
s-a întâmplat. 

Dacă creierul lui va mai fi în stare să mă înțeleagă. 

— Da, sigur. Acum părea mai rezonabilă. Se apropie de mine 
niște oameni, Rashid și Alex cred. Mai bine închid. Nick? 

— Da. 

— Nu am vrut asta. Când ţi-am dat jocul, am vrut doar să îți fac 
o bucurie. 

— Ştiu. 

— Spune-mi cine ai fost? Ca jucător. 

— De ce? 


— Pur și simplu așa, pentru că m-am întrebat deseori. 

— Sarius. 

— Într-adevăr? Nu aş fi bănuit. Ea mai suspină încă o dată scurt 
și adăugă: Eu eram Arwen's Child. 

Emily sosi două ore mai târziu. Arăta obosită, dar zâmbi când 
Nick își trecu braţul pe după mijlocul ei. El îi povesti toate noutăţile 
despre Brynne și se bucură că ea aprobă modul în care procedase el. 

— Se poate ca altcineva să primească misiunea cu afişele, spuse 
ea. Dar oricum Brynne a câștigat timp. Poate că are atâta minte să 
se ducă la poliţie. Dar de ce vrea jocul să îi facă ei așa ceva? 

— Ea a decis să combată Erebos și ieri a trâmbiţat asta în toată școala. 

— Aoleu! Prost moment. După cum se pare, se pregăteşte ceva. 
Câţiva trăncănesc despre marele ţel care ar fi aproape. Alex de 
exemplu. Colin pare extrem de secretos. Cred că în acest moment 
situaţia este foarte tensionată. 

Lui Nick i se părea că dimpotrivă era foarte plăcută de când 
Emily se afla aici. Înainte de a pleca ci îl mai urmăriră o oră pe 
Victor în timp ce acesta juca. 

— [a-ți rămas-bun de la Quox, oftă Speedy. Lui îi este hărăzit un 
sfârșit prematur. Ce păcat, pentru că era un băiat atât de bun. 

— Mâine ne vedem din nou aici, da? vru să se asigure Nick 
din ușă. 

— Imediat după ce v-aţi îndeplinit obligaţiile faţă de școală. 
Unchiul Victor nu vrea să poarte vina că ajungi om de serviciu. 


29 


A doua zi nu au apărut afişele, dar nu a apărut nici Brynne. Nu 
era greu de înţeles de ce prefera să rămână acasă. Să nu facă deranj, 
nu? Nick se gândi dacă nu ar trebui să o sune, dar se hotărî să îi lase 
lui Mr. Watson sarcina asta. Și i se adresă în pauză. 

— Brynne Farnham nu se simte prea bine în ultimul timp. Voiam 
doar să vă anunţ, poate că vorbiţi dumneavoastră cu ea. 

— Nu mai spune! Chipul lui Watson era serios și pe undeva 
parcă sugera și un oarecare reproș pentru că Nick îi spusese doar o 
parte de adevăr. Mama lui Brynne a sunat azi-dimineaţă și a scuzat-o 
pentru săptămâna asta și întreaga săptămână viitoare. Psihic este la 
pământ. Se gândește să se mute la altă școală. 

Și asta ar fi o posibilitate, se gândi Nick. Fuga. Să îi fi mărturisit 
ea mamei adevăratul motiv? 

Emily părea astăzi răvășită și mai obosită decât ieri. Ea îi aruncă 
priviri întrebătoare lui Nick și puţin mai târziu acesta găsi un SMS 
pe telefonul lui: Am jucat până la ora trei noaptea, am primit o misiune insu- 
portabilă. Mă tem că în curând voi fi exclusă. Pa, mă bucur de tine! Emily. 

Ultimele patru cuvinte Nick le citi de cel puţin douăzeci de ori. 
Ea se bucura de el. 

Se strădui să nu afișeze în tot restul orelor de curs un zâmbet 
fericit, dar se simţea ușor, atât de ușor. Imediat se va face după-a- 
miază, urma ceaiul la Victor, poate câteva teorii noi și în orice caz 
Emily. Uneori viaţa era un șir de lucruri perfecte. 

Imediat ce ultima oră se sfârși, Nick dădu fuga la metrou. Astăzi 
va mai scurta din drumul ocolit pe care îl urma normal, poate că va 

merge două staţii într-o direcţie falsă, cel mult trei stații, pe urmă va 
schimba mijlocul de transport și trecând prin City se va întoarce la 
King's Cross. 

Totul decurse ca uns, nu îl urmărea nimeni, la asta era foarte 
atent. Avu noroc și cu legăturile — nu a fost nevoit să aștepte între 
două mijloace de transport. 

Acum, se gândi el când stătea în mulţimea de pe peronul staţiei 
Oxford Circus și auzea apropiindu-se garnitura. Voi ajunge ime- 
diat. Sunt doar la trei staţii distanță de Emily și de cănile cu ceai ale 
lui Vic... 

Lovitura a fost puternică și veni din spate. În primul moment 
Nick nu înţelese ce se întâmplă, văzu doar cum semnul rotund ce 
simboliza metroul, aflat pe peretele de dincolo de linie, se apropia 
de el, auzi țipetele oamenilor din Jur și simţi cum podeaua îi zbura 
de sub picioare. Parcă filmat cu încetinitorul văzu cum piciorul 
trecea dincolo de marginea peronului și văzu şinele. Înţelese că se 
va prăbuși pe linii. Auzi trenul, se luptă să își regăsească echilibrul, 
dar nu dădu decât de aer. Din întunericul tunelului se apropiau 
lumini. Oamenii strigau. 

Acum! răsuna gândul dinainte în capul lui Nick, dar cu un sens 
nou, îngrozitor. 

ÎI trase ceva. Locomotiva? Nu, o mână. ÎI trase înapoi, îl prăvăli 
pe podea în timp ce trenul intra în staţie cu zgomot asurzitor. 

În jurul lui oameni, multe, multe voci. 

— A fost împins! 

— Nu, aș fi văzut. 

— Din cauza aglomerației! 

— Nu, a fost cu intenţie! Tipul a fugit! 

Nick se ridică cu greu în picioare. ÎL ajută un bărbat înalt cu o 
salopetă albastră. 

— Era cât pe-aici, spuse bărbatul gâfâind. Slavă Domnului, te și 
văzusem sub tren. 

Nick nu scoase un cuvânt. Se clătuină, bărbatul îl sprijini. Nick se 
tinu cu ambele mâini de mânecile acestuia și observă petele de 
vopsea albă de pe materialul albastru. 

Trenul plecă din staţie, cei mai mulți oameni urcaseră. Apoi își 
făcu apariţia un polițist cu vesta galbenă de siguranţă, care îi puse 
întrebări. Nick începu cu greu să vorbească. Da, credea că fusese 
împins. Nu, nu văzuse cine îl împinsese. Da, îl salvase bărbatul în 
salopetă. Nu, nu avea nevoie de îngrijiri medicale. 

Polițistul notă totul — inclusiv numele și adresele martorilor, dintre 
care unul văzuse un tinerel cu o glugă trasă pe ochi, luând-o la 
fugă — și promise că va comunica în cazul în care camerele de su- 
praveghere video ale peronului înregistraseră imagini utilizabile. 

Nick urcă în garnitura următoare. Aproape că nu-și mai simţea 
picioarele și punea un picior, atent, în faţa celuilalt. Acum nu mai 
gândea. Mai târziu se va gândi. Acum era mai bine doar să inspire 
și să expire. Fixă cu privirea schema liniilor de metrou care atârna 
deasupra lui pe peretele vagonului. Era recunoscător pentru fiecare 
variaţie. Imaginea familiară era liniștitoare și îi amintea de Jocurile 
de-a ghicitul pe care le practica odinioară de fiecare dată când 
călătorea cu tatăl lui. Central Line? Roșu. Circle Line? Galben. 
Piccadilly Line? Albastru-închis. Victoria Line? Albastru-deschis. 
Hammersmith & City? Roz. 

Simţea cum bătăile inimii i se calmau și cum respirația îi 
devenea mai profundă. Nu era mort. Nici măcar nu era în comă. 
La toate celelalte se va gândi mai târziu. 


— Cineva a încercat ce? 

Victor îl adusese pe Nick în încăperea cu canapele. Barba lui 
încâlcită tremura și Nick aproape că izbucni în râs. 

— Nu s-a întâmplat nimic. Privi faţa albă ca varul a lui Emily și 
adăugă: Dar mai sunt puţin ameţit. Pot să beau ceva? Ceva rece? 

Victor se duse repede în bucătărie, unde scăpă ceva din mână 
care se făcu ţăndări cu zgomot. Se auzi o înjurătură, mișcare și 
acesta reveni. 

— Ar fi trebuit să venim împreună, zise Emily. 

Ea se așeză strâns lângă Nick și își trecu braţul pe după el. 

— Nu. Atunci s-ar fi ales praful de acoperirea ta. Eu sunt bucuros 
că nu te afli în vizorul lor. 

— Acoperirea mea va fi oricum în curând de domeniul trecu- 
tului. Cu siguranţă nu îmi voi îndeplini următoarea misiune. 

— Despre ce este vorba? 

— Sunt încă prea şocată de ce ți s-a întâmplat ţie, nu vreau să 
discutăm asta acum. 

Victor se întoarse aducând un uriaș pahar cu ceai cu gheaţă. 

— Ai văzut cine era? întrebă el. 

— Nu. Nici nu cred că l-aș cunoaște, pentru că am fost atent tot 
timpul și m-am uitat în jur după oamenii noștri. 

Rămaseră o vreme acolo fără să mai vorbească. Nick vedea cât 
de îngrijorat era Victor și ar fi vrut să îl liniștească. Nu vot păți nimic. 
Dar putea el să afirme asta cu conștiința împăcată? 

Pentru a-i mai distrage puţin pe ceilalți de la acest subiect Nick 
întrebă de Speedy, care era absent. 

— Este bine, așteaptă doar ca Kate să facă rost de un novice și 
atunci va juca din nou. Sub nume fals bineînţeles. Victor arătă spre 
camera computerelor cu degetul lui plin de inele. Eu am șase iden- 
tităţi false pe internet și Speedy va putea prelua una. Chestia asta ar 
trebui să funcţioneze, pentru că Eu-rile mele virtuale au chiar și 
adrese. Ridică din sprâncene și adăugă: Și m-am gândit, Nick, că 
poţi și tu beneficia de una, dacă dorești. Ai putea să joci din nou, va 
trebui doar să aștepți până ce Speedy II angajează pe cineva... 

Îşi dorea el asta? La întrebarea pusă lui însuși răspunsul a fost 
un nu clar. Nu îl mai atrăgea, ba dimpotrivă. Se bucura că mai era 
încă un simplu observator. 

— Nu cred, Victor. Dar mi-ar face plăcere să știu dacă este ceva 
nou. Cum merge jocul acum? 

— Este agitaţie. Am senzaţia că situaţia se înrăutățește. Azi- 
noapte a avut loc o bătălie cu monștri care trăgeau cu capete din 
tunuri și mulți au păţit-o rău. Ceea ce înseamnă și o mulţime de 
misiuni noi. 

— Ca a mea, adăugă Emily. Dar eu nu am fost în bătaia tunu- 
rilor, ci am apărat un dig de spiritele râului. 

Monștri, spirite ale râului, capete din tunuri. Tunuri. Nick simţi 
o apăsare în tâmple și gâdilături în cap. Era ceva, ceva ce îi scăpa 

lui mereu. Ultima dată fusese pe punctul de a-și da seama ce era și 
astăzi simţea tot asta, dar altfel. 

— Vrei să reintri puţin în Joc? îl rugă el pe Victor. Aș vrea să privesc. 

— La Erebos nu există puţin, pufni Victor. Dacă încep, rămân să 
Joc câteva ore, doar știi. Nu este ca la o șuetă amicală cu ceai și fur- 
securi. Pe chipul lui se văzu că îi venise o idee. Pe de altă parte, aţi 
putea să mă hrăniţi! Ar fi raiul pe pământ: să joci și în acest timp să 
fu hrănit! 

Deciseră să îi organizeze raiul lui Victor și îi pregătiră arahide, 
biscuiţi, ursuleți din gumă și cana cea mare cu ceai, în timp ce 
Squamato era „trezit“, cum se exprima el. 

Era singur în mijlocul unei pajiști plane, iar melodia nu era cea 
pe care Nick o cunoștea de la Sarius. Ciudat. 

Acum Squamato alerga către un gard viu, ceea ce era desigur o 
idee bună. Căci întotdeauna când găseai un gard viu și îl urmai 
acesta te ducea într-un ţinut interesant — același lucru era valabil și 
pentru râuri. Acest gard viu îi păru cunoscut lui Nick și Sarius aler- 
gase de-a lungul lui nu cu mult timp în urmă. Noaptea. Florile gal- 
bene în formă de pâlnie luminau și ele crescuseră doar pe o parte a 
gardului. Ca aici. Nick se încruntă. 

— Ursuleţi, te rog! îi întrerupse Victor gândurile și căscă gura ca 
Emily să i-o umple cu un teanc de ursuleți din gumă. 

Squamato continua să alerge. În faţă se desluşea ceva mare, alb 
care se mișca... 

— Aici am fost și eu, strigă Nick. Este un monument, trei oameni 
pe care se încolăcesc șerpi. Este ceva celebru. 

Victor îl privi scurt, cu ochii strânși. 

— Grupul Laokoon, prietene. Tot ceva antic grecesc. Foarte fin 
de altfel. 

Și de data aceasta monumentul era înconjurat de luptători. 
Nick îl recunoscu pe BloodWork cu inelul lui roșu luminos în jurul 
gâtului și nu departe de el Nurax. 

— Bănuiesc că este un avertisment, zise Victor. Laokoon era cel 
care nu voia să se permită introducerea calului din lemn în Troia. 
Sper că știi povestea, adăugă el privindu-l cu coada ochiului pe 

Nick. Ca urmare Poseidon a trimis șerpii-de-mare care nu l-au ucis 
doar pe Laokoon, ci și pe fiii acestuia. Jocul are mult dintr-un cal 
troian, cred eu. 

Nick se încruntă și Emily îl îndopă pe Victor cu o mână de ara- 
hide, pentru a-i întrerupe logoreea. 

Solul spusese ceva înainte de a-l trimite pe Nick în acest loc. Se 
amuzase, ochii lui galbeni schpiseră mai intens decât de obicei — să 
fi fost aluzia la Troia cea care i se păruse atât de spirituală? 

Nick privi mai atent grupul Laokoon. Feţele schimonosite ale 
bărbaţilor, încercarea lor disperată de a se elibera de șerpi... din- 
colo gardul viu, verde și alb, florile plantate atât de linear cum nu 
i-ar fi reușit nici unui grădinar real. Nick îl revăzu în minte pe solul 
care chicotea. 

„Dacă urmezi gardul viu, dai de un monument. Chiar de un 
monument.“ 

O clipă Nick văzu negru în faţa ochilor. Era... era posibil... 
monument... 

— Ştiu! strigă Nick. Vocea i se frânse și când sări în picioare răs- 
turnă și scaunul. Acum știu! Știu! 

Victor îl privi cu ochii mari și își scoase căștile de pe cap. 

— Ce? Ce știi? 

— Codul! Ştiu unde suntem! Este... priveşte... galben-verde ş 


Re 


monumentul! 
Emily și Victor schimbară priviri nedumerite. 
— La ce te referi mai exact? întrebă încet Emily. 


Re 


— Ştiu unde ne aflăm. Am priceput codarea. Verde și galben, ș 
roșu, și albastru. 

Ei tot nu îl înțelegeau. 

— Culorile sunt ale liniilor de metrou din Londra. Asta de aici 
este stația Monument, într-acolo duc Circle și District Line. Galben 
și verde. Ca gardul viu. Aţi înţeles? 

Privirea nedumerită a lui Victor pendula între monitor și chipul 


lui Nick. 

— Da, șopti el, normal. Fir-ar... Cu un gest teatral îi întinse mâna 
lui Nick. Retrag tot ce am spus referitor la capacitățile tale mentale. 
Eşti un adevărat geniu! 

În minutele ce urmară Victor suferi ca un animal, pentru că el 
trebuia să fie atent la Squamato, în timp ce Emily și Nick răscoleau 
toate sertarele după un plan al liniilor metroului. 

— Oh, te rog, nici o luptă acum! Credeţi că pot ieși acum din 
joc? Pentru moment nu se petrece nimic. Nimic! Dar, dacă un 
gnom mă trimite acum la o luptă, rămân blocat două ore. Asta-i. 
Mă doare-n cot de sol! 

Dădu câteva clicuri și ieși din joc. 

Între timp Emily găsise planul și îl desfășurase pe măsuţa din 
camera cu canapele. 

— Ai dreptate, spuse ea cu răsuflarea tăiată și îl apucă pe Nick de 
mână. Prima luptă la care am participat a fost pe un râu roșu, pe 
malurile căruia erau mori de vânt dărăpănate. Primul meu gând 
fusese la Don Quijote. Holland Park de pe Central Line. 

Puse degetul pe locul respectiv de pe plan și privi în jur. 

Râul roșu. Nick își aminti de odiseea lui subpământeană și de 
faptul că râul îl condusese în final la Orașul Alb. 

— White City, spuse el. După care am urmat gardul viu roz, deci 
Hammersmith & City Line. lată și prima staţie: Shepard's Bush. 
Ridică privirea și continuă să vorbească: Voi nu aţi văzut niciodată 
niște oi atât de scârboase ca astea. Din oier nu rămăsese mai nimic. 
Mișcă degetul mai departe pe plan: Goldhawk Road. Șoimul de 
aur aproape că m-a terminat. 

— Gardul viu roz! strigă Emily. Am fost și eu acolo! Acolo era 
acel uriaș pom cu coroana regală în el. Bătu cu degetul în hartă: 
Royal Oak. Cred că înnebunesc. 

Victor încă nu spusese nimic, dar vibra din cauza tensiunii interioare. 

— Ieri, începu el, și în ziua anterioară ne-au tot explicat că ne 
aflăm aproape de fortăreaţa lui Ortolan — de locul unde se va da 
bătălia decisivă. El desenă cu degetul arătător un cerc peste Circle 
Line și District Line. Temple — zise el —, la templu nervozitatea gno- 
milor era cea mai mare. Astăzi suntem la Monument — și priviți: 

Cannon Street este chiar alături. Dar nu pricep de ce tunurile tră- 
geau cu capete. 

Toţi trei studiau multicolorul plan al liniilor metroului. 

Knightsbridge, gândi Nick. Aici am sfârșit eu. Cavaleri uriași care 
îi aruncau pe unii de pe pod — cum de nu mi-a trecut asta prin cap? 

— Undeva în apropiere de Temple se află fortăreaţa lui Ortolan, 
gândi el cu voce tare. În centrul lui London City. 

— Cu siguranţă că nu este o fortăreață în adevăratul sens al cuvân- 
tului, spuse Emily. Are cineva o idee cum am putea-o identifica? 

Această problemă îl preocupă pe Nick întreaga noapte ce a 
urmat. Erau doar ei trei — cum puteau controla zona comercială a 
patru sau cinci staţii? Ce trebuiau să caute de fapt? Și dacă Victor 
avea dreptate, nu prea mai aveau timp. 


30 


În primele ore ale dimineții sosi un SMS oarecum ajutător de la 
Victor: Gnomi vorbesc despre Ortolan și despre fratu lui întunecaţi. S-ar putea 
să nu gresim dacă ne gândim la stația Blackfriars. 

El o informase, de asemenea, pe Emily. „Ce este deosebit la 
Blackfriars?“ — îi mai scrisese el lui Nick. 

Acolo nu era nimic, cu excepţia lui Blackfriars Bridge, a tea- 
trului și a marii gări — să fie aceasta fortăreaţa? În rest clădiri de 
birouri, restaurante și... acel garaj în care Nick făcuse fotografi! 
Acesta se afla în apropiere de staţia Blackfriars. Ceea ce poate că 
era o întâmplare, poate că nu era o întâmplare! 

Nick evaluă opţiunile disponibile. Garajul şi Jaguarul erau sin- 
gurele repere. Deja era ora șapte și jumătate. Dacă ar sta la pândă 
toată ziua în faţa clădirii cu parcarea... 

Iti lipseşte o doagă! 

Partea proastă era că altceva nu îi trecea prin cap. Îi transmise 
lui Emily că astăzi nu vine la școală și își pregăti rucsacul. 

Când ajunse în faţa clădirii cu parcarea, era opt și un sfert. 
Zona nu era potrivită pentru supraveghere. Nicăieri nu era nici un 
colţ, nici o nișă în care să se poată ascunde. Așa că se plimba în sus 
și în jos încercând să nu atragă atenţia în timp ce era cu ochii pe 
mașini. Parcarea era evident preferată de către angajaţii birourilor 
din jur, o maşină după alta trecea de bariera vopsită în alb și negru. 


Dar nu era nici un Jaguar printre ele. 

Nu te mai mira, Dunmore, se ocăra singur Nick. A fost o idee 
proastă de-a ta. Pentru că tipul a parcat o dată mașina aici, nu 
înseamnă că o va face iarăși. 

Totuși, solul îi spusese atunci că Nick trebuia să vină aici până 
când avea fotografiile, iar solul știa ce spunea. 

Tot pe stradă, în sus și în jos. Un Ford, o Toyota, un Suzuki, încă 
o Toyota. Un VW Golf. Nick simţea cum atenţia lui se diminua. Se 
reculese. Nu trebuia ca gândurile să îi devieze în altă direcţie. Mai 
veni un Mercedes. O Honda, o altă Honda. 

După o jumătate de oră Nick era terminat. Simţea că nu putea 
să rămână aici toată ziua. În plus începea să i se facă frig şi se ocări 
că nu luase o jachetă mai groasă. Dar va mai rămâne o oră, era 
vina lui... 

În faţa barierei opri un Jaguar argintiu. Era cel așteptat? Nick 
miji ochii: LPOOHNR. Acesta era numărul. Bariera se ridică și 
Jaguarul alunecă înăuntrul clădirii. 

Victor are dreptate, sunt un geniu, un geniu, un gentu! 

Acum trebuia să fie atent să nu îl scape pe proprietarul Jagua- 
rului când acesta ieșea din clădire. Unde era ieșirea? Găsi ieșirea 
mașinilor, dar nu și pe cea pentru pietoni. 

Începu să alerge. Din faţă veneau oameni, era pe drumul cel 
bun? Existau mai multe ieșiri? 

Se opri, se mai întoarse o dată și atunci îl văzu. Era indubitabil 
bărbatul pe care îl fotografiase și acesta se îndreptă spre New Bridge 
Street. Bun, acum Nick nu trebuia să îl piardă. ÎL urmă la o oare- 
care distanţă, dar nu îndrăznea nici să clipească de teamă că l-ar 
pierde din ochi. 

Coborâră pe New Bridge Street. Să fi observat bărbatul că era 
urmărit? Acesta lăsa impresia că era neliniștit, la fiecare câţiva pași 
privea înapoi peste umăr ori lateral. Ca unul căruia îi era teamă. 
Nick mări distanţa dintre ei, cu toate că din cauza asta avea mari 
emoţii. Nu trebuia să se lase distras de nimic, nici de perechea de 
turiști japonezi care l-au întrebat zâmbind despre drumul spre 
St. Paul's Cathedral. Nick le indică direcţia fără să spună nimic și 
plecă mai departe. 

Ajunseră la Bridewell Place, unde bărbatul intră într-o clădire 
de birouri aflată în renovare. O schelă bloca vederea asupra celei 
mai mari părţi a fațadei din sticlă. Nick se opri nehotărât. Primul 
impuls fusese de a intra, dar în nici un caz nu voia să atragă atenţia, 
aşa că privi doar în urma celui urmărit, îl văzu salutându-l pe 
portar și îndreptându-se către unul dintre lifturile strălucind 
ca alama. 

Asta însemna că biroul lui trebuia să se afle undeva la etajele 
superioare. Clar, mașină scumpă, costum scump, birou scump. 
Nick respinse pe loc ideea de a-l întreba pe portar. Însă în faţa 
intrării erau plăcuţe cu firmele din clădire și poate că îi erau 
de ajutor. 

O firmă de consultanţă, un birou imobiliar. După aspectul exte- 
rior bărbatul putea lucra la oricare dintre ele. O firmă farmaceu- 
tică și una... Nick trase cu putere aer în piept. Cea de-a patra firmă 
era ceea ce căuta: 


Soft Suspense 
Jocuri pentru PC, telefoane mobile și console 
Everything’s done for you to have fun 


Pentru mai multă siguranță Nick făcu o fotografie plăcuței 
firmei cu telefonul lui mobil. Să o anunte pe Emily? Nu, ea mai era 
încă la şcoală. Victor! Îi va spune lui Victor. Dar asta nu mergea la 
telefon. Fir-ar... Nick se va duce la el. 

Plecă spre stația de metrou și mulțumită numai simțurilor lui 
mobilizate pentru urmărire îl observă imediat pe cealaltă parte a 
străzii pe Rashid. 

Oare îl văzuse și acesta? Impresia lui era că Rashid se strecura 
ca întotdeauna pe stradă cu capul plecat, fără a privi în stânga ori 
în dreapta. Tinea strâns la piept un fel de pungă verde-cenușie al 
cărei conţinut îi trezi lui Nick un mare interes. 

Bineînţeles că Rashid se opri în dreptul clădirii cu birouri. Nick 
se piti în umbra intrării unei case. Rashid rămase pe loc, privi spre 
faţadă în sus și scoase din buzunarul pantalonilor un aparat de 

fotografiat. Făcu mai multe fotografii ale clădirii — din apropiere și 
de la distanță mare, din unghiuri diferite. 

Nick fotografiase mașina bărbatului, iar acum Rashid fotografia 
biroul acestuia. Probabil că voia să facă și fotografii din lateral ale 
clădirii, pentru că trecu de colţul acesteia cu aparatul pregătit. 

Nick îl aşteptă să revină, dar nu se întâmplă așa. Nick trase neli- 
niștit cu ochiul din ascunzătoarea sa. Dacă pleca după Rashid, se 
putea întâmpla să dea nas în nas cu el. Și nu voia să riște. Mai 
aşteptă alte cinci minute, își zise că era un idiot și plecă. Chiar dacă 
Rashid l-ar fi descoperit, se putea totuși mândri cu prada din 
această dimineaţă. 


— Sper că ai avut un motiv temeinic să mă trezești în miez de 
noapte. 

Victor stătea în ușă în halatul lui de baie Snoopy, căscând și cu 
ochii lipiti. 

— Eu fierb ceaiul, apoi vorbim, spuse Nick. 

— Vorbeşti de parcă ai fi fosta mea prietenă. Victor se târî pe 
jumătate adormit în bucătărie și se rezemă de frigider. Am luptat 
până dimineaţa la patru și jumătate în jurul templului. Între timp 
dotările mele au devenit din aur, ceea ce se asortează de minune cu 
solzii mei violeţi de șopârlă. 

Nick puse în funcțiune fierbătorul de apă și umplu sita cu frunze 
de ceai. 

= Îţi spune ceva denumirea Soft Suspense? 

— Evident, răspunse căscând Victor. Everything” done for you to have 
Jun. De la ei sunt de exemplu Blestemaţii noptii, First Shot şi Soimul regal. 
Jocuri destul de bune. 

— Au birourile în apropiere de Blackfriars, în Bridewell Place. 

— Aha. Victor se încruntă. Îmi pare rău, dar nu înţeleg ce vrei 
cu asta. 

Nick îi povesti despre misiunea lui cu fotografiatul, despre 
Jaguar și despre bărbatul căruia îi aparţinea mașina. 

— Pentru mine ăsta a fost singurul lucru care avea o legătură cu 
Blackfriars pe vremea când eram jucător. De aceea m-am dus 

azi-dimineaţă acolo și am așteptat în faţa garajului. A apărut băr- 
batul, eu m-am luat după el și tu bănuiești care a fost țelul lui. 

— Filiala Soft Suspense. Cutele de pe fruntea lui Victor se adân- 
ciră. Tot nu văd care-i clenciul. Sunt sigur că nu Soft Suspense a 
dezvoltat jocul Erebos. Aș fi auzit de asta, ar fi răsuflat de mult timp 
în media. Toți ar fi așteptat și s-ar fi lins pe degete. 

— Altceva ce mai știi despre firmă? 

— De fapt nimic. Îi cunosc doar jocurile. Stu că au înghițit 
câteva firme mai mici care dezvoltau sofiware, ceea ce este normal 
în branșă. În afacerea asta sunt buni. Asta-i tot. 

Nick vărsă gânditor apa fiartă peste frunzele de ceai și inspiră 
mirosul degajat. 

— Trebuie să existe o legătură între firmă și Erebos. Unul dintre 
colegii mei de școală era și el în Bridewell Place și fotografia clădirea. 

— Zău? L-a urmărit şi el pe tipul cu Jaguarul? Victor scutură 
energic din cap. Asta mă pune în încurcătură. Creierul încă nu îmi 
funcţionează. Are nevoie de mai mult somn. 

— Dar acum avem în sfârșit o pistă. Trebuie să știu cine este omul. 

— Da, asta ar fi bine, mormăi Victor și închise ochii. 

Pentru început Nick renunţă să mai insiste să scoată de la el afir- 
maţii raționale. Turnă ceai în două căni, apoi se căută după mărunțișul 
pe care-l avea, pentru că voia să cumpere ceva pentru micul dejun. 

În timp ce aştepta la coada de la brutărie, nu se putu abţine să 
nu îi trimită un SMS lui Emily. Am noutăți interesante. Sunt în Cromer 
Street şi mi-aş dori să fu şi tu aici. 

Când se întoarse, era așteptat de un Victor palid, dar cât se 
poate de treaz. 

— Acum nu pot să mănânc. 

— Cum așa? 

— În timp ce ai fost la cumpărături, am intrat pe Google. Nu ai 
să crezi. Așteptă ca Nick să lase jos cornurile și îl trase în faţa note- 
book-ului. Priveşte! 

Pagina de start a site-ului Soft Suspense, pe care se făcea re- 
clamă la un nou joc, Blood of Gods. Dar zeii nu arătau precum cei 

greci, ci mai curând păreau din oţel, nimic din grafică nu amintea 
de Erebos. 

— Și? 

Victor puse o mână pe umărul lui Nick. 

— Asta este pagina de început. Să vezi știrile din presă. 

Nick făcu clic pe „News“ și citi: 


„Soft Suspense s-a bucurat de vânzări record pentru Soimul 
regal. Jocul a fost deja vândut în prima lună de la apariţie în peste 
600 000 de exemplare“. 


Dedesubt era o fotografie care îl reprezenta pe șoferul Jagua- 
rului zâmbind într-un fotoliu de birou din piele. Da, gândi Nick, 
pista de care am dat era corectă. Apoi văzu ce scria sub fotografie. 
Schimbă o privire cu Victor. 

— Nu se poate... 

— Ba da. Ai dat de aur. De comoara lui Aladin. La naiba, Nick, 
trebuie să-l avertizăm. 

— Da, ai dreptate. 

Nick privi chipul antipatic al celui care zâmbea în fotografie, 
dar atenţia lui se îndrepta tot asupra textului de sub ea: 


„Ne-am pus întreaga noastră forţă și creativitate în Soimul regal 
şi suntem fericiţi că jocul nostru este primit atât de bine, a declarat 
directorul lui Soft Suspense, Andrew Ortolan“. 


O pasăre. 

— Ar fi trebuit să cercetăm mai bine, murmură Nick. Atunci 
l-am fi găsit mai devreme. 

— Sau nu. Există o mulţime de oameni care se numesc astfel. Ei 
bine, nu o mulțime, dar sunt câţiva. 

Andrew Ortolan zâmbea netulburat din fotografie. 

Erebos a fost creat doar pentru a-l... distruge, cum spunea solul? De ce? Ar 
trebui ei să-l avertizeze? Si dacă da, despre ce să îl avertizeze? 

— Mă ocup eu de asta, spuse Victor și formă numărul găsit pe 
pagina firmei. Da? Alo? Aș dori să vorbesc cu Mr. Ortolan. Da, vă 
rog să îmi faceţi legătura. 

Pauză. 

— Numele meu este Victor Lansky, se prezentă Victor, dar se 
pare că altei persoane.... Nu, el nu așteaptă telefonul meu. 

Nick nu înţelegea ce spunea secretara, dar îi auzea vocea înaltă, 
tonul refractar. 

— Dacă asta doriţi, insistă Victor, sunt din presă și trebuie să-i 
comunic ceva important lui Mr. Ortolan. 

Iarăşi un răspuns strident și scurt al secretarei. 

— Ascultaţi-mă, spuse Victor pe un ton demonstrativ răbdător, 
sunt sigur că șeful dumneavoastră vrea să audă ceea ce am să-i 
spun. Nu, nu îi puteţi comunica dumneavoastră. Poftim? Lansky. 
L-A-N-S-K-Y. Da, mă poate suna el. Și va trebui să se grăbească! 

Încheie convorbirea şi pufni. 

— Bineînțeles că nu va suna. Vaca din anticamera lui nici măcar 
nu m-a întrebat ce număr de telefon am. 

— Poate că l-a văzut pe ecran? 

— Nu. Victor pescui un corn cu ciocolată din pungă și continuă: 
Numărul meu este secret, nu se afișează. 

Nick se gândi scurt și apăsă pe tasta redial. 

— Bună ziua, aș dori să vorbesc cu Mr. Ortolan. 

— Vă fac legătura la secretariatul central. 

Se auzi o melodie interpretată la saxofon, până când cineva 
ridică receptorul. 

— Biroul Andrew Ortolan, sunt Anne Wisbourn. 

Era aceeași neplăcută voce de la telefonul anterior. 

— Alo, numele meu este Nick Dunmore și trebuie să vorbesc cu 
Mr. Ortolan. Urgent! Este o chestiune de viaţă și de moarte! 

— Poftim? 

— De viaţă și de moarte! Vorbesc serios! 

Nick își simțea gura uscată din cauza nervozităţii. Cum să îi 
explice situaţia lui Ortolan, fără ca acesta să îl ia drept sonat? 

Se auziră foșnete, voci înfundate — probabil că secretara ţinea 
receptorul acoperit cu mâna. Urmă un sunet de parcă ceva s-ar fi 
rupt și un bărbat urlă în telefon: 

— Am să instalez un sistem de înregistrare! Asta este teroare tele- 
fonică! Vă vin eu de hac, criminalilor, o să ajungeţi după gratii! 
Acesta a fost ultimul meu avertisment, ai priceput? 

Poc! Telefonul fusese aruncat în furcă. 

Inima lui Nick zvâcnea ca inima unui alergător la proba de 100 
metri plat. 

— A crezut că îl ameninţ. 

— Am auzit. A fost suficient de tare. 

Concluzia era evidentă. 

— Pariez că în ultimul timp a primit câteva apeluri de ameninţare. 

— Da, de exemplu de la Emily, zise Nick. 

Micul dejun comun se desfășură în tăcere. Fiecare își urma pro- 
priile gânduri, cele ale lui Nick se învârteau în jurul posibilităților 
de care dispunea. Putea să se întoarcă la Blackfriars și să bată la uşa 
biroului lui Ortolan până când acesta îl va asculta. 

Dar tu nu ştia de ce Erebos îl urăște atât de mult. Trebuie să existe un motiv 
pentru asta. 

— Victor? Tu cunoști domeniul jocurilor pe computer. 

— Absolut. 

— AL o explicaţie pentru asta? Una care să aibă sens? 

— Nici vorbă. Pășesc în întuneric complet. Cred că trebuie să 
aflăm mai multe despre Mr. Ortolan. 

Când Emily sosi mai repede decât era așteptată, Nick și Victor 
nu progresaseră nici măcar cu un pas. Ei știau că Ortolan era 
membru al Wimbledon Park Golf Club, că ocazional organiza 
dineuri de caritate pentru UNICEF şi că dădea rar interviuri. 

Emily, care era încă electrizată de adevărata identitate a lui 
Ortolan, începu cercetările cu elan proaspăt. 

— Poate că nu este ceva personal. Poate că problema nu are 
nimic de-a face cu omul, ci cu firma. 

Ea deschise notebook-ul și căută pe Google „Soft Suspense“. 

— Până când răscoleşti tu toate criticile cu privire la Jocuri și 
toate licitaţiile, vine Crăciunul. 

— Ai dreptate. Ea strânse ochii și tastă „duşmani ai lui Ertolan“. 
Găsi o mulţime de informaţii referitoare la șoimii migratori care 
vânează păsările cântătoare... Rahat! Să încercăm altfel! 

Căutând „Soft Suspense“ și „Victime“ dădu înainte de toate de 
descrierea jocului Soimul regal, apoi denumiri de firme și date econo- 
mice din branșa jocurilor pe computer. 

Emily înjură în stil nespecific doamnelor. 

— Nu înţeleg nimic. Nu vom descoperi niciodată dacă este vreun 
concurent care vrea să termine „Sofi Suspense“ în acest mod. Ea trecu 
peste enumerarea diverselor firme care se ocupau cu jocuri. Poate că 
firma a înghiţit ceva — zise ea și tastă „Delicte Soft Suspense“. 

Lista nu era lungă, de data aceasta era vorba doar de patru 
pagini. Primele linkuri se ocupau de faptul că piratarea era un 
delict și că „Soft Suspense“ îmbunătăţise de curând protecţia jocu- 
rilor sale faţă de copieri. Emily merse mai departe și se opri la o 
ştire judiciară veche de doi ani: 


„a fost găsit vinovat și a fost condamnat la șase ani de închi- 
soare pentru înșelăciune și furt. Jocul care ar dispune de o nouă 
tehnologie deschizătoare de perspective provine de la firma «Soft 
Suspense», al cărei...“ 


Emily făcu clic pe link. Era o știre din arhiva Independent. Pentru 
Nick și Emily fu suficient să citească primele rânduri, ca să-și dea 
seama că nu mai era nevoie să caute altceva. Aici scria totul negru 
pe alb și era mai rău decât şi-ar fi putut Nick vreodată imagina. 


Creator de jocuri condamnat 

După doi ani procesul referitor la paternitatea jocului pe com- 
puter Steaua curată s-a soldat în cele din urmă cu o sentinţă. Larry 
McVay, proprietarul și directorul firmei de software Vay too far, a 
fost găsit vinovat de înșelăciune și furt şi a fost condamnat la șase 
ani de închisoare. Jocul care ar dispune de o nouă tehnologie 
deschizătoare de drumuri provine din casa „Soft Suspense“, al 

cărei director Andrew Ortolan a salutat sentinţa. „Sunt în joc ani 
de muncă și milioane de lire sterline — a spus Ortolan —, acestea nu 
pot fi furate atât de simplu.“ 

Încă de la începerea procesului McVay susținuse că el fusese 
cel care programase Steaua curată, joc care îi fusese furat de Soft 
Suspense. Dar niciodată nu fusese în stare să prezinte dovezile 
corespunzătoare. El motivase pretinse furturi, acte de corupție și 
manipulări întreprinse de Soft Suspense. Directorul Ortolan a res- 
pins toate aceste acuzaţii. 

Noi suntem o firmă absolut onorabilă, nu suntem o organizaţie 
criminală și suntem bucuroși că acest lucru a fost recunoscut. Aici 
cineva încearcă să falsifice lucrurile fără a putea dovedi ceva. 

McVay a anunţat că va face uz de toate mijloacele legale și că 
„nu se dă bătut“. 


Nick deschise gura, dar nu reuși să scoată nici o vorbă. O privi 
pe Emily care pălise și ţinea buzele strânse. 

Victor, care citise și el textul, bătea din palme. 

— Deci asta este! Emily, ai un fler de Sherlock Holmes și Philip 
Marlowe împreună. Ai clasă! 

În capul lui Nick domnea haosul. Putea fi sigur că Larry McVay 
era tatăl lui Adrian? Numele de familie nu era unul des întâlnit. Nu 
își putea imagina o asemenea coincidență. 

— Ce este? întrebă surprins Victor. Voi nu spuneți nimic. Tocmai 
am făcut un pas uriaș înainte. Acest Larry McVay ar putea fi o 
parte a puzzle-ului — oricum el a pierdut un proces împotriva lui 
Ortolan. Cu siguranţă că are pică pe el. Poate că el știe ceva despre 
Erebos. Trebuie să vorbim cu el. 

Cu ceva efort Nick își regăsi vocea. 

— Asta nu va fi posibil. S-a sinucis. 

L-au pus pe Victor la curent, i-au povestit despre Adrian și 
despre ciudata lui comportare din ultimele săptămâni. 

— A vrut permanent să știe ce este cu DVD-ul, iar mai târziu, 
când și-a dat seama că era vorba despre un joc, m-a rugat să încetez 
a-l juca. 


334 URSULA POZNANSKI 


De ce l-a rugat, Nick nici acum nu înțelegea. Jocul despre care 
era vorba în proces nu se numea Erebos, ci Steaua curată. Slavă tie, 
stea curată — se gândi Nick cutremurându-se. 

Victor trase notebook-ul lângă el și mai citi încă o dată articolul. 

— Cred că îmi amintesc de caz. Interesant era că nici una dintre 
părți nu voia să explice exact ce era așa de nemaipomenit la acest 
Joc. Părţile doar se mușcau una pe alta, cum fac câinii pentru un os. 
Dar până astăzi jocul nu a apărut pe piaţă. 

În timp ce Victor era mai departe adâncit în lectură, Nick și Emily 
se sfătuiau în privința modului în care să acţioneze în continuare. 

— Trebuie să vorbim cu Adrian. Emily oftă adânc. El este un băiat 
incredibil de drăguţ. Am discutat ultima dată cu el mai mult, este 
matur pentru vârsta lui și a dat dovadă de foarte multă inteligență. 

— Să vorbim cu el, aprobă Nick. 

Îşi aminti ce îi spusese Adrian cu ceva timp în urmă: că nu putea 
să ia DVD-ul, dar trebuia să ştie ce era pe el. Într-un colţ ascuns al 
conștiinței lui Nick aceste cuvinte prinseră deodată sens, dar nu 
putea spune exact cum. Îi va spune lui Adrian adevărul. Îi va 
povesti tot ce știa și în contrapartidă... 

— Nu! Strigătul lui Victor îi făcu pe Nick și pe Emily să tresară 
simultan. Fir-ar să fie, treptat totul devine lugubru. 

— Poftim? 

— „Programatorul se sinucide, citi Victor. În seara de 13 septem- 
brie L. McVay, proprietar al unei firme de software, a fost găsit 
spânzurat de tavanul casei lui din nordul Londrei. După primele 
cercetări poliția afirmă că totul converge către ipoteza că McVay 
și-a pus singur capăt vieţii. Motivația acestui gest ar fi condamnarea 
pronunţată în urmă cu trei săptămâni într-un proces de înșelăciune, 
conform căreia McVay avea de executat o pedeapsă cu închisoarea 
de șase ani. El fusese pus în libertate contra unei cauţiuni și anun- 
țase că va face recurs.“ 

— Asta știm deja, zise Nick. 

Victor îi aruncă o privire sumbră: 

— ȘI? L-ai cunoscut tu pe Larry McVay? L-ai întâlnit personal? 

— Nu. Adrian a venit la școala noastră abia după moartea tatălui lui. 

— Așa mă gândeam și eu. Atunci pregăteşte-te de o surpriză. 

Victor întoarse ecranul notebook-ului către Nick. 

Acum fu rândul lui Emily să scoată un ușor strigăt și îl apucă de 
mână pe Nick. 

— El este... nu este... 

— Da, șopti Nick. 

Privindu-l în faţă pe McVay recunoscu ochii, chipul îngust, gura 
mică. Larry McVay era omul mort. 

Victor închise computerul. 

— Cine l-a programat pe tip în joc? întrebă el încet. Cui i-a venit 
o idee atât de macabră? 

Nimeni nu îi răspunse. 

Nick aruncă o privire ceasului, era puţin trecut de ora unu. 
Adrian era probabil la masa de prânz. După care va mai avea două 
ori trei ore de curs, deci nu avea sens să se ducă acum la școală. 

— Trebuie să vorbim cu el astăzi, spuse Emily de parcă i-ar fi citit 
gândul lui Nick. 

— Da. Mergem la școală, poate îl prindem într-o pauză. Nu, este 
o prostie. Nimeni nu trebuie să bage de seamă că vrem ceva de la el. 

— De ce? întrebă Emily. Pe mine nu mă bănuiește nimeni. Eu 
sunt oficial fan Erebos. 

Așa era. Mai aveau nevoie de un loc de întâlnire în care să fie 
siguri că nu îi vedea cineva împreună. 

— Aici! strigă Victor. 

— Prea periculos. Dacă se ţine cineva după noi, vei fi în aer și tu 
ești ultima noastră legătură cu jocul. Tu ești singurul care ne poate 
spune ce se petrece în Erebos, zise Emily. 

— Un moment. Mai ești și tu în joc. 

— Numai teoretic. Zâmbi și privi ceasul de mână. Peste şapte- 
sprezece minute trebuie să îl caut pe Mr. Watson și să îl pun într-o 
situaţie dificilă. Dar nici nu mă gândesc să o fac, așa că — la reve- 
dere, Hemera! 

— Bine, mormăi Victor. Dar este lipsit de scrupule să vă bazaţi 
doar pe mine. Ce se întâmplă dacă acum jocul mă roagă pe mine să îl 
seduc pe acest Mr. Watson? Va trebui să o fac, ca să nu pierdem 
accesul la joc? 

Râseră toți și se simțiră mai eliberați. 

— Mai există Kate, dar ea nu este atât de sclipitoare ca tine, 
zise Nick. Acum ar trebui să continui Jocul. Sunteţi atât de 
aproape de Blackfriars, poate porni totul în orice minut. Și noi ar 
trebui să știm, OK? 

Victor se duse în camera computerelor. 

— Deci eu nu aflu ce are de spus Adrian McVay? 

— Ba da. Îți vom trimite un porumbel călător neinterceptabil, 
răspunse Emily cu o mină cât se poate de serioasă. Nick, unde ne 
întâlnim? La o cafenea este prea nesigur, dar într-un parc? Un loc 
din Hyde Park, de unde putem supraveghea bine împrejurimile? 

— Nu. Acolo am putea fi văzuți. Lui Nick îi veni o idee și îi scrise 
lui Emily o adresă pe o bucată de hârtie. Acolo suntem în siguranță. 
Sută la sută. Am să vă aştept acolo. 


ÎI îmbrăţișă mai întâi Becca, apoi Finn. 

— Micuţule! Ce surpriză plăcută! Vrei o cafea? Ai venit pentru 
notebook? 

Nick răspunse negativ la ambele întrebări. 

— Aveam nevoie de un loc liniștit pentru un fel de... discuţie. Am 
invitat aici doi prieteni care vor veni într-o oră. Este OK? 

Finn îl luă de după umeri, ceea ce nu se dovedi a fi prea ușor, 
pentru că Nick era mai înalt cu un cap. 

— Eşti nervos, ai probleme? Discuţia ta se referă eventual la ceva 
nu tocmai legal? 

— Ce? Nu! Nick dădu hotărât din cap. Nu, ba dimpotrivă. Este 
foarte complicat, dar cu siguranţă nu este ceva ilegal. 

— Bine. Finn îl conduse într-unul dintre cele trei studiouri. Pereţii 
erau plini cu fotografii ale unor tatuaje recent făcute pe toate părțile 
posibile ale trupului. Îţi convine aici? De studioul cel mare am nevoie 
astăzi, iar la Becca sunt programati câţiva clienţi pentru piercing, 

— Aici este perfect. 

— Bine. Mama și tata sunt bine? 

— Da, totul este perfect. 

Finn ridică din sprâncene — între timp găurite fiecare în șase 
locuri, după cum observă Nick — probabil a mirare din cauza neo- 
bișnuitelor răspunsuri monosilabice ale fratelui său. leşi, dar reveni 
după trei minute cu suc de portocale și biscuiţi. 

— Nimeni nu are voie să reproșeze unui Dunmore că este o 
gazdă proastă. 

— Mulţumesc. 

Minutele treceau. Nick încercă să mai scape de gândurile lui 
privind fotografiile din galeria lui Finn. Un spate împodobit cu 
trandafiri, un biceps cu o panoramă alpină, o gleznă cu delfini care 
se sărutau. 

Oare va reuși Emily să îl aducă pe Adrian? Pe de altă parte, de 
ce nu ar vrea acesta să vină? Că doar devenise atât de curios să afle 
câte ceva despre joc. 

Aha! Răsunară clopoţeii puși de Becca deasupra ușii de la 
intrare. Clienţi? Ori Emily? 

— Alo, am stabilit o întâlnire aici cu Nick Dunmore. 

Era Emily. Finn îi conduse pe ea și pe Adrian înăuntru. 

Nick nu putu să nu remarce cu cât interes îl examina Emily pe 
fratele lui. Prototipul ceva mai puţin înalt. 

— Bună! 

Ea îl sărută pe Nick pe buzele care un moment îi tremurară. În 
spatele ei stătea zâmbind Adrian, cu părul ciufulit pe-o parte a 
capului, ceea ce îi dădea un aspect ghiduș. 

— Interesante fotografii, spuse acesta și arătă către pereţi. Poate 
că odată am să îmi fac și eu așa ceva. 

Finn radia. 

— Să vii la mine și am să-ţi fac o reducere specială de preţ. Acum 
vă las la ședința voastră secretă. Dacă cineva are nevoie de ceva, 
bucătăria este a doua ușă pe stânga, iar toaleta este exact în faţa el. 

Adrian se așeză pe ceea ce Nick numea „scaunul profesional“ și 
îl privi întrebător. 

— Emily susţine că vreţi să discutaţi ceva cu mine. Despre Erebos? 

Nu i s-ar putea reproşa lui Adrian că se învârtea în jurul cozii. 

— Da, răspunse Nick, dar mai întâi o precizare: Emily și cu mine 
nu mai jucăm. Deci nu ai de ce te teme din partea noastră. 

= Ok 

Lui Nick îi venea greu să înceapă. Va deschide în Adrian o rană 
veche și o va răscoli. Îşi îndepărtă de pe frunte o șuviţă de păr inexistentă. 

— Erebos a avut cumva o legătură cu tatăl tău. 

Văzu cum ochii lui Adrian se măreau și în sinea lui își trase 
câteva palme. Foarte subtil, idiotule! 

— De unde știi? întrebă șoptit Adrian. Nu de la mine. Eu nu am 
spus nimănui ceva. 

Nick și Emily schimbară o privire. 

— Eu sunt puţin surprinsă acum de faptul că tu știi, zise Emily. 

— Bineînţeles că știu. Doar că mult timp nu am știut. Zâmbi parcă 
dezvinovăţindu-se și continuă: Desigur că m-am gândit că este vorba 
despre un joc. Tata a programat aproape numai jocuri. Dar nu am 
fost sigur. 

Nick nu înţelegea nimic. Trebuia să o ia de la capăt. 

— Ultima dată mi-ai spus că nu poți lua nici un DVD, dar că 
trebuie să știi ce se află pe ele. De ce? 

— Nu puteam să iau, pentru că tata îmi interzisese. 

Din nou Nick și Emily schimbară rapid o privire. 

— Asta nu înţeleg, spuse Emily. Doar tatăl tău este mort. 

— Desigur. Adrian cobori privirea spre vârfurile pantofilor și 
adăugă: Tata mi-a lăsat scris. A lăsat totul scris exact. 

— Ce? Ce ţi-a lăsat scris? 

Fără a ridica privirea Adrian scutură capul: 

— Nu, mai întâi voi. Vreau să ştiu ce fel de joc este Erebos. 

Nick se surprinse oftând. 

— Este un joc extrem de captivant. Dacă începi să îl joci, nu te 
mai poţi opri. 

Adrian privea în continuare în podea. 

— Așa au fost toate jocurile tatălui meu. 

— Tu eşti sigur că pe acesta l-a programat tatăl tău? interveni Emily. 

Acum Adrian ridică privirea şi în ochii lui se putea citi o ușoară 
indignare: 

— Sigur. Altfel nu ar fi spus că este moștenirea lui. 

— Asta a spus el? 

— A scris. În această scrisoare. Că este moştenirea lăsată de el şi 
că eu trebuie să o dau mai departe. Adrian îi privi pe rând pe Nick 
și pe Emily și păru a-și da seama că ei nu erau lămuriţi cu explicaţia 
lui. Tata a murit acum doi ani. A doua zi după moartea lui mi-a 
telefonat notarul lui și mi-a spus că la el se află o scrisoare pentru 
mine. În plic erau câteva rânduri de la tata și două DVD-uri. 

Nick trase adânc aer în piept. 

— Tu ai răspândit jocul în școala noastră? 

— Răspândit? Da, am dat DVD-ul cuiva din clasa mea. Pe cel 
de-al doilea l-am dat unui băiat pe care îl cunosc mai demult și care 
este elev la o altă școală. Tata nu voia ca ambele DVD-uri să ajungă 
în același loc. El mai voia să mă gândesc bine cui le dau. „Dă-le 
cuiva despre care crezi că are o viaţă goală — mai scria el. Și pro- 
mite-mi că tu nu te uiţi pe DVD-uri. Ele sunt o parte a moștenirii 
lăsate de mine, dar această parte nu îți este destinată ţie.“ 

Ceva parcă se rupse în Nick. 

— ȘI tu ţi-ai ținut făgăduiala? 

— Bineînţeles. Este ultimul lucru pe care mi l-a spus tata. Nici nu 
mi-a trecut prin cap că voi mai vedea ori voi mai citi ceva de la el... 
M-am bucurat tare mult! 

În ochi îi sclipiră lacrimi. 

Si el s-a folosit de tine. 

— Acum este rândul vostru. Despre ce este vorba în joc? 

Spre ușurarea lui Nick, Emily a fost cea care a preluat explicaţia: 

— Dacă privim superficial, este vorba despre o lume întunecată 
în care se rezolvă tot felul de însărcinări și trebuie învinse tot felul 
de pericole. Însărcinările nu se limitează la lumea jocului, ci vizează 
și realitatea. De exemplu trebuie... să fotografiezi pe cineva ori să 
scrii o temă pentru acasă pentru cineva. 

Adrian părea fascinat. 

— Acesta este Steaua curată. Cel mai drag proiect al tatălui meu. 
Voia ca Jucătorii să își facă reciproc cadouri ori să se ajute în alte 
moduri în viaţa reală. Să nu stea doar în faţa computerului, să lege 
prietenii. Mi-a povestit atât de des despre el înainte de... Privirea lui 
Adrian alunecă într-o parte, apoi acesta continuă: Deci înainte ca 
cineva să fi vrut să i-l fure. Voi aţi remarcat că pentru fiecare jucător 
Jocul este în oarecare măsură altul? De exemplu muzica se orien- 
tează în funcţie de cea pe care o ai pe hard disk ori pe care o asculți 
pe YouTube. Când jocul a făcut cunoștință cu tine, el știe ce fel de 
aventuri îţi plac mai mult și te trimite către ele. Tata a integrat un 
software psihologic care aliniază total jocul la tine. 

ÎI vedeai realmente pe Adrian scăldându-se în propriile amintiri. 

Nick era atât de furios pe Larry McVay încât prefera să treacă 
scurt peste organizarea jocului. 

— Este posibil... deci tu consideri posibil ca tatăl tău să fi repro- 
gramat jocul? Să fi introdus câteva noi simpatice detalii? Mă refer 
la faptul că el nu se mai numește Steaua curată, ci Erebos. 

— Poftim? Da, este posibil. Luminiţa din privirea lui Adrian se 
stinse. Cineva a încercat să îi fure Steaua curată, trebuie să știți asta. A 
avut loc un proces... În ultimii doi ani tata se schimbase. Nu mai 
discuta mult cu mine, deci nu știu dacă a modificat ceva. În orice 
caz a muncit ca un nebun. Se baricada în beciul lui, nu mânca, nu 
mai avea timp nici să se spele. Adrian îi privi pe Nick și pe Emily 
parcă scuzându-se și continuă să vorbească: Mama crede că la 
începerea procesului nu mai era el însuşi. Nu a suportat că era 
acuzat de furt și înșelăciune. Noi am fost cei la care s-au făcut spar- 
geri. De patru ori. La birou, în casa noastră, ba chiar și mașinile au 
fost sparte. 

Ce înţelegea Nick din povestea lui Adrian nu era prea frumos. 
Suna cam așa: Soft Suspense a prins de veste de noua creaţie a lui 
McVay și a încercat să-și însușească programul. Chestia nu a reușit 
sau în orice caz a reușit într-o modalitate nesatisfăcătoare, așa că 
l-au chemat în judecată pe McVay. Și în faţa instanţei au câștigat. 
Era posibil așa ceva? 

— Ascultă, mai spuse el, acum am să îţi spun care este țelul 
jocului Erebos, ne-am înţeles? Deşi simţea privirea lui Emily aţin- 
tită pe el, nu s-a putut opri. Trebuie omorât un monstru. Pentru 
asta sunt căutaţi războinicii cei mai buni, cei mai puternici, cei mai 
lipsiți de scrupule. Ei trebuie să acţioneze împotriva celor care vor 
să-l oprească pe Erebos și trebuie să facă pregătiri pentru bătălia 
finală. Această bătălie finală va avea loc foarte curând și știi tu cum 
îl cheamă pe monstrul care trebuie nimicit? 

El citi în privirea lui Adrian că acesta cel puţin avea o bănuială. 

— Exact, spuse Nick. El se numește Ortolan. 

Adrian respiră zgomotos. Râse tare, apoi redeveni serios. 

— Chiar aşa? 

— Jur! 

Pe chipul lui Adrian se reflectau mai multe sentimente: satis- 
facţie, tristeţe și ură. 

— Vrei să spui, zise el cu voce răgușită, că cineva îl va ucide pe 
Ortolan? 

— Poate. Eu cred că se va întâmpla ceva de felul acesta. 

— De câteva ori mi-am imaginat că eu însumi fac asta. După ce 
tata se schimbase atât de mult, ... ca și mai târziu. Râse din nou 
privind în podea și continuă: După ce am dat DVD-urile și după ce 
brusc atâția oameni s-au schimbat, mi s-a făcut frică de faptul că 
tata ar fi făcut o greșeală. Un joc care îi termină pe jucători, înţele- 
geţi? Spre sfârșit el era... ah, nu mai are importanţă. El se schim- 
base complet. Ca și voi. De aceea mi s-a făcut frică. Ridică privirea 
și adăugă: Dar el nu a vrut în nici un caz să vă facă rău vouă. Doar 
lui Ortolan. 

Când vorbi Emily, aceasta o făcu încet și cu prudenţă: 

— Nu se potrivește, Adrian. Jocul i-a determinat pe jucători să facă 
lucruri îngrozitoare. Cineva i-a sabotat frânele bicicletei lui Jamie. 

Adrian ridică brusc capul: 

— Ce? 

— Da. Nu a fost un accident. S-au întâmplat multe lucruri rele 
doar ca planul de răzbunare al tatălui tău să nu fie pus în pericol. 
Ieri cineva a încercat să îl împingă pe Nick sub metrou. 

Cu chipul palid, stupefiat, Adrian dădea din cap. 

— Dacă unul dintre jucători îl omoară pe Ortolan, își distruge 
propria viaţă, continuă să vorbească Emily. Acest lucru trebuie să-ţi 
fie clar. Și cu siguranţă că îi era clar și tatălui tău. 

Adrian le ocoli privirile. 

— A vorbit jocul cu voi? Voi i-aţi pus întrebări și el v-a răspuns? 
Ori invers? 

— Da, spuse Emily. 

— Asta era ceea ce voia să aibă neapărat Ortolan. IA pe care o 
dezvoltase tata. Inteligența artificială, explică el ca răspuns la mina 
întrebătoare a lui Nick. El a dezvoltat un program care putea să 
înveţe ca un om. Și limbi străine. Tata spunea că atunci când pro- 
gramul va fi gata va primi premiul Nobel pentru el. Era extraor- 
dinar de mândru de asta și a depus toate eforturile pentru a ţine 
secretă invenţia. 

Deci asta era vulnerabilitatea care îi sărise deseori în ochi lui 
Nick la Adrian. 

— Dar unul dintre contabili firmei tatei s-a lăsat mituit. Ortolan 
urmărea mereu realizările celorlalți și din momentul în care a știut 
că tata a făcut un pas mare către crearea inteligenţei artificiale nu a 
mai avut liniște. 

Nick era aproape sigur că acel contabil deţinea acum un garaj 
ornat cu graffiti. 

— La început Ortolan a vrut să îi cumpere tatei ideea, dar a fost 
refuzat. El avea o firmă proprie și voia să-și dezvolte propriul pro- 
gram. De aici încolo a intervenit teroarea. 

Emily se ridică de pe locul ei și se așeză lângă Adrian. 

— Toate acestea sunt groaznice. Atât de incorecte de îţi vine să urli. 
Dar totuși nimeni nu are voie să ajungă asasin din cauza asta, nu? 

— Nu, şopti Adrian. Ai dreptate. 

— De aceea vom încerca să oprim acest lucru. 

— OK. Pentru asta aveţi nevoie de ajutorul meu? 

Suna ca o rugăminte și Nick crezu că îl înţelege pe Adrian. Nu 
voia să ajungă din nou pe poziţia degradantă de spectator. 

— Sigur. Tu ești totuși, cheia acestui mister. 

În timp ce aştepta metroul, Nick îl sună pe Victor care răspunse 
la primul apel. 

— În sfârșit. Ce spune micul McVay? 

— Că Ortolan este un porc. 

— Zău? Da, mai sunt câţiva din ăștia în branșă. 

— Așa se pare. A mai spus că tatăl lui dezvoltase un gen de inteli- 
genţă artificială pe care o încorporase jocului. Ceva absolut nou pe 
care Ortolan îl voia cu orice preţ. 

— Oh! Nu mă miră. Dumnezeule, asta l-ar fi făcut un om înfio- 
rător de bogat. 


Inteligență artificială. Ajuns acasă, Nick puse în funcţiune note- 
book-ul lui Finn și încercă să afle mai multe despre ea. Se părea că 
legiuni de specialiști s-ar ocupa de găsirea unei căi de a învăţa com- 
puterul gândirea umană în toată complexitatea ei. Tatăl lui Adrian 
reuşise. Software-ul lui învăţa, el putea citi și putea valorifica tot ceea 
ce citea. Analiza utilizatorul computerului și îi dădea acestuia ceea ce 
el își dorea profund în interiorul lui. Era o nebunie. Nu era de 
mirare că nimeni nu se mai putea desprinde de Erebos. Acum jocul 
era o armă care devenise independentă. 

Nick citea în continuare, se informa despre testul Turing, despre 
premiul Loebner, despre inteligenţa artificială neuronală și simbo- 
lică. După două ore începu să îl doară capul și renunţă. El nu va 
putea niciodată măcar să realizeze o evaluare a ceea ce reuşise să 
facă Larry McVay. 


32 


SMS-ul de la Victor sosi noaptea, semnalul sonor îl trezi pe 
Nick dintr-un somn adânc. În întunericul deplin din cameră ecra- 
nul telefonului era o pată luminoasă de un alb strident. 

Sări din pat atât de repede încât simţi că ameţește și fu nevoit să 
se sprijine de birou. 

1 mesaj 

Apăsă pe Citit. 

Se pare că i-a venit rândul lui Ortolan. Ei pregătesc Cercul Interior pentru 
bătăhe. Făclia, jurăminte, robe albe, tot tacâmul. Cred că se va întâmpla astăzi. 
Deocamdată asediem fortăreaţa. PS.: am găsit mai înainte un cristal al dorin- 
telor (galben). Imediat ce se termină totul pot să-l păstrez, nu? 

Victor îl trimisese la ora 3:48, iar acum era ora 3:50. Nick se 
ghemui cu telefonul în pat și sună. 

— Ce înseamnă că asediați fortăreaţa? 

— Păi ne învârtim prin faţa ei. Este un turn mare, alb care lumi- 
nează în noapte și din care curge sânge. Ptiu! 

Nick nu putu să răspundă, atât de vârtos căsca. 

— Te-am trezit? Îmi pare rău, dar am vrut să te țin neapărat la 
curent. S-ar fi putut... uuups, iar trag cu capete! 

Nick auzi zgomote puternice. 

— Gata. Uite ce voiam să spun: probabil că tu dorești să între- 
prinzi imediat ceva. 

— Nu ştiu. Ce să fac? A spus cineva ce trebuie să facă Cercul 
Interior? Un reper pentru noi? 

— Trebuie să îl doboare pe Ortolan. Dacă reușesc asta, turnul lui 
se va prăbuși, iar noi vom fi cu toţii răsplătiți din plin, așa a spus 
solul. Acum stau toţi ghemuiţi și așteaptă ca obiectul să se frângă, 
cu toate că cei din Cercul Interior tocmai au plecat. 

— Cel mai bine ar fi să mă duc imediat la Blackfriars. 

— Încă nu circulă nici un metrou și de la autobuzele de noapte 
poţi să îţi iei gândul. Și de fapt ce vrei să faci acolo? Mai bine mai 
întinde-te, Nick. 

Era desigur o glumă. Dar Victor avea dreptate, ei aveau nevoie 
cel puţin de o urmă de plan. 

— Cu primul metrou vin la tine și ne vom gândi ce să facem. 

— În regulă. Devine periculos, cred că de-acum treaba devine 
serioasă. 

— Dacă se petrece ceva important anunţă-mă. 

— Sigur. Sunt pe poziţii nocturne, singur, dacă facem abstracţie 
de ceilalți trei sute de luptători obosiţi de aici. 

Nick se urcă în pat și rămase privind ca hipnotizat cadranul cea- 
sului. Mai era ceva mai mult de o jumătate de oră până când pleca 
prima garnitură de metrou. Și dacă între timp turnul se prăbușește? 

Nu mai putea să stea pe loc şi începu să se plimbe prin încăpere, 
ceea ce în locuinţa scufundată în liniștea nopţii producea un zgomot 
exagerat. Numai să nu trezească pe cineva. Era mai bine să se ducă 
în bucătărie și să scrie un bilet conform căruia plecase cu Colin să 
alerge înainte de orele de școală. Era cea mai bună soluţie care îi 
trecu prin cap. Cu puţin noroc părinţii îi vor da crezare, dacă se 
trezeau peste vreo două ore și jumătate. 

Când se strecură din casă era ora cinci fără un sfert. Luase cu el 
geanta de școală, pentru ca aceasta să nu-i sară în ochi mamei, dar 
scăpă de ea imediat depozitând-o în pivniţa unde ţinea bicicleta. 
Nu avea nevoie de un balast inutil. 

Străzile erau întunecate și goale; intrarea în staţia de metrou era 
încă blocată de grilaj. Nick strânse mai bine haina pe el și începu să 
numere minutele. Ce va face? ÎI putea pândi pe Ortolan și îl putea 
sili să îl asculte. Sau putea să ia legătura cu poliția: Stii, există un joc 

pe computer, din care rezultă că astăzi va fi asasinat un manager odios. — Păi 
da, grozavă idee! 

În timp ce se gândea, telefonul îl atenţionă că sosise un nou mesaj. 

Acum sunt foarte sigur. Se va întâmpla astăzi. Am primit misiunea respec- 
tivă. Voi reveni! 

ÎI sună imediat pe Victor. 

— Dacă mă întreabă cineva, trebuie să susțin că am luat micul 
dejun împreună cu un anume Colin Harris. Astăzi, între orele opt 
şi zece. 

Nick nu înțelese în primul moment. 

— Cum aşa să iei micul dejun cu Colin? 

— Trebuie să îi ofer un alibi, înţelegi? Asta pentru cazul în care 
nu îl surprind asupra faptului. ÎI cunoști pe acest Colin Harris? 

— Fireşte. 

— Nu are importanţă. Ascultă, Nick, toate astea mă fac al naibii 
de nervos. 

— Deja sunt în drum spre tine. Cum arată turnul? Mai este în 
picioare? 

— Da. Este în picioare, strălucește și sângerează. 

Când în cele din urmă grilajul de la intrarea în staţie fu ridicat, 
Nick alergă pe scări de parcă îl gonea solul în persoană. De data 
asta nu va mai ocoli, se va duce direct în King's Cross. După mai 
puţin de douăzeci de minute suna la ușa lui Victor. 

— Priveşte, îi spuse Victor. 

Era turnul. Enorm, alb strident în întuneric. Din ferestre, din 
creneluri și din fisurile zidurilor curgea sau picura sânge. În întu- 
neric, în jurul lui stăteau în picioare ori jos sute de luptători din 
toate populaţiile și toate nivelurile. Așteptau. Nick își imagina cât 
erau de curioși. Cât de curios ar fi fost el însuși dacă nu ar fi 
cunoscut culisele. Așa că priveliștea îi produse doar o ușoară greață. 

— Mă duc la Ortolan și îl avertizez personal. Chiar dacă este un 
nenorocit. Dacă nu mă ia în serios, știu că măcar am încercat. 

— Sau, interveni Victor, mergem la clădirea cu birouri și pândim. 
Imediat ce apare unul dintre jucători, punem mâna pe el. Și 
anunţăm poliția. 

Suna bine. Era realizabil. 

— OK, zise Nick. Acum cine se află în Cercul Interior? 

Victor îi enumără pe degete: 

— Wyrdana, BloodWork, Telkorick, Drizzel și... un moment... 
Ubangato, un barbar. El a intrat în Cerc la ultimul turnir. Ai idee 
cine ar putea fi în realitate? 


— Nu. Dar este posibil ca BloodWork să fie Colin. 


Au început să acţioneze puţin după ora șase. Nick îi trimise un 
SMS lui Adrian. Fără nici o plăcere, dar în definitiv îi promisese că 
îl va ţine la curent. Victor o anunţă pe Emily, ocazie cu care Nick 
încercă să îi smulgă telefonul din mână. 

— Eşti nebun? Și dacă situaţia devine periculoasă? 

— A trebuit să îi promit. Dacă nu o informez, mă gâtuie. Și 
Victor apăsă pe trimite. Și în plus are și ea dreptul să fie de faţă, ca 
tine și ca mine. Și ca Adrian. 


Blackfriars. Coborâră din metrou și porniră spre Bridewell Place. 
Emily și Adrian îi vor găsi acolo. 

Burniţa și Nick mărșăluiau alături de Victor, fiind totodată atent 
la eventuale chipuri cunoscute. Deodată gândurile i-o luară razna. 
Și dacă nu apărea nimeni? Dacă totul nu era decât o alarmă falsă? 
Dacă turnul nu era clădirea din Bridewell Place, ci o alta? 

Mergeau grăbiţi pe New Bridge Street. Fusese cel puţin destul de 
prudent ca să-și ia o haină cu glugă, în așa fel își putea ascunde măcar 
cocul în care era strâns părul, dacă nu și statura înaltă. În nici un caz 
nu voia să fie recunoscut de către jucători înainte de vreme. 

De aceea nu puteau nici să rămână pur și simplu în Bridewell 
Place. În spate se afla un bar, dar acesta deschidea abia la ora 
unsprezece. 

— Fii atent, zise Victor când în faţa ochilor le apăru clădirea cu 
birouri. La început tu rămâi aici și aștepți. Fără să te faci văzut, 
bineînţeles. Eu dau o tură, pe mine nu mă cunoaște nimeni. 

Victor plecă și Nick rămase cu ochii pe clădire. Schela bloca 
vederea asupra ferestrelor. Nu era bine. Nick privi mai atent. Se 

mișca acolo ceva? Era cineva? Nu, doar își imaginase. Și totuși, era 
cineva acolo, cu siguranţă că era un muncitor de la construcții. 

Privi ceasul. Era trecut puţin de șapte și jumătate. Fir-ar să fie, 
putea dura o veșnicie. Ridică din nou privirea către schelă și când o 
mână îl atinse pe umăr parcă fu lovit de trăsnet. 

— Am zis să nu te faci văzut, Mr. Dunmore! Eşti la fel de invizibil 
ca un far pentru navigaţie. 

În spatele lui se afla Victor, care rânjea cu toată faţa. 

— Trebuia să mă sperii în halul ăsta? 

— Vino, adu-i unui capricios singuratic puţină bucurie în viaţă. 
Hai să ne mai apropiem puţin. 

O vreme supravegheară amândoi intrarea fără să apară cineva 
cunoscut. Apoi sună telefonul lui Nick și acesta se sperie atât de 
tare, încât fu cât pe-aici să sară în faţa unei mașini. 

— Bună, sunt eu, Emily! Adrian și cu mine suntem în apropiere, 
tocmai cumpărăm niște sendvișuri. Vrei și tu? 

— Sendvișuri? Acum? Nu, mulţumesc. 

— Când sunt nervoasă, trebuie să mănânc, spuse ea. Tu unde ești? 

— Exact în faţa clădirii Soft Suspense. Este și Victor aici. Până 
acum nimic nou. 

— Poate pentru că voi prea bateţi la ochi. Ne vedem! 

Nick îl trase pe Victor în spatele unei autodube parcate, pentru 
că Emily avusese desigur dreptate. Nu aveau voie să greșească. 

Zece minute mai târziu, când Emily și Adrian dădură de ei, nu 
se întâmplase încă nimic. În clădire intrau permanent oameni, dar 
printre aceștia nu se afla nici un elev. 

— Cu siguranţă astăzi se întâmplă, susținu Victor. Cercul Inte- 
rior fusese deja trimis, iar Nick și cu mine am văzut amândoi turnul 
sângerând. 

Au mai trecut zece minute. Nimic. Pe Nick începu să îl doară 
spatele, pentru că era nevoit să stea gârbovit în spatele dubei, ca să 
nu atragă atenţia. Dacă celor din Cercul Interior li se făcuse frică 
brusc? Acum, când era care pe care? 

— Vine Ortolan, spuse Adrian. 

Vorbise foarte calm, dar Nick văzu cum îi ieșeau în relief muș- 
chii maxilarului și cum își strângea pumnii. 

Acum trebuiau să iasă în fine la iveală luptătorii din Cercul 
Interior. Când, dacă nu acum? Dar nu apăru nimeni. Nimeni nu 
bătea măcar la ochi continuând să stea pe undeva. Cu fiecare minut 
în Nick creştea bănuiala că era ceva în neregulă. Atacaseră ei pro- 
blema prea linear? Locul era unul greșit? În acest moment monta 
cineva o bombă în Jaguarul lui Ortolan? 

Abia dusese până la capăt acest gând, când se auzi un zăngănit. 
Zgomotul venea de la clădirea cu birouri, de undeva de sus. Un geam? 

Nick privi în sus, dar nu putu să vadă nimic din cauza schelei 
blestemate... dar zgomotul se repetă, acum era mai puternic... 

— Suntem niște proști, ei sunt deja înăuntru, murmură Nick. 

Zanc! Nu prea tare, exact atât cât să se poată auzi peste larma străzii. 

Se uitară unul la altul și porniră în fugă ca și cum cineva le 
dăduse o comandă. 

Alergară pe stradă, peste piaţa din faţa clădirii până la intrarea 
în hol. 

— Acum încet, spuse Victor. Altfel nu ne lasă să intrăm. Și urcați 
pe scări, nu luaţi liftul. 

În hol erau marmură, coloane, multă sticlă și o femeie la 
recepţie care le zâmbi. Mai era Rashid într-un colţ retras al holului, 
pândind dintr-un fotoliu din piele neagră din care abia se vedea. 

— Soft Suspense? întrebă Victor și flutură legitimaţia lui de presă. 

— Etajul cinci. Un moment, să vă anunţ. 

Rashid îl privi nesigur pe Nick, evident nu se așteptase să apară 
cineva care să îi facă probleme. Apoi păru că a luat o decizie, se 
ridică repede și trecu în fugă pe lângă ei. 

— Sunteţi foarte amabilă, dar nu este necesar să ne anunţaţi, 
spuse Victor. 

Scara era în spate. O luară la fugă spre ea, Nick nu mai auzi ce 
striga recepţionera în urma lor, se întreba doar dacă Rashid avea la 
el un pistol. 

Etajul unu. Până acum nimic suspect, oamenii nu erau pani- 
caţi, nu era larmă. Dar aici se găseau doar firme imobiliare. 

Etajul doi. Unde era Rashid? Nick aruncă o privire peste umăr — 
în spatele lui nu se afla decât scara goală. Totuși, nu era liniștit. 

Trecură de etajele trei și patru, peste tot totul era firesc și pentru 
scurt timp Nick speră împotriva oricărei raţiuni că ei se înșelau și că 
astăzi nu se va întâmpla nimic. Se agăţase de această speranţă în 
timp ce urca scările în fugă spre etajul cinci. 

Abia ajunși sus le ieși în faţă Rashid. 

— Opriţi-vă! Asta nu vă privește pe voi! 

Oricum nu avea un pistol în mână. Dar avea o doză-spray pe 
care o îndreptă spre ei. Spray paralizant. 

Lui Rashid îi tremura atât mâna, cât și vocea. 

— Opriţi-vă am zis! Nu vreau să vă fac nimic. Staţi... sau mai 
bine întoarceţi-vă și nimeni nu păţește nimic. 

Când vorbi Emily vocea îi era complet calmă: 

— Nu trebuie să faci asta, Rashid. Uite, poţi pur și simplu să 
cobori pe această scară și să ieși pe stradă. Nu îţi va face nimeni 
nimic. Noi nu, solul nu, nici un alt jucător. Îţi promit. 

Chipul lui Rashid tresări. 

— Stai cuminte, tu habar n-ai. Din acest moment. 

Emily atacă din nou: 

— Dacă te grăbești, pleci înainte de a veni poliția. Mă tem că va 
fi curând aici și ai putea să ai serioase probleme. 

Degetul lui Rashid se mișcă pe doză. Nick o trase pe Emily înapoi. 

— Noi nu te amenințăm, spuse repede Nick. Dimpotrivă, te 
ajutăm. Dă-te la o parte! 

— Dar... pe urmă... 

— Pe urmă zbori din joc? Ca să fiu sincer, eu cred că începând de 
astăzi jocul nu va mai exista. 

Mâna cu spray-ul se înclină câţiva centimetri. 

— Solul mă va omori! 

— Vezi pe-aici pe undeva vreun sol? Un orc? Un trol? Aici sun- 
tem în realitate, Rashid, iar tu ai să ajungi pe bune în pușcărie 
pentru complicitate la crimă! 

Acum el cobori mâna complet. Nick se gândi dacă nu ar trebui 
să se arunce asupra lui Rashid și să-i smulgă acestuia spray-ul, dar 
se pare că nu mai era necesar. 

— Nu mă turnaţi? întrebă el încet. 

— Nu, sută la sută. 

El le aruncă o ultimă privire speriată și începu să coboare pe 
scară mai întâi încet, apoi tot mai repede. 

— Rashid! strigă Nick după el. Câţi mai sunt? 

— Nu ştiu, răspunse Rashid. Cei doi care erau afară de pază pro- 
babil că au plecat deja. În interior sunt în orice caz cei cinci din 
Cercul Interior. 

După care se mai auziră doar pașii lui grei, de parcă sărea câte 
două trepte deodată. 

— Cinci oameni și câteva arme, oftă Victor. Ar fi trebuit să îi 
luăm băiatului cel puţin spray-ul paralizant. 

Nick era de acord cu el, dar acum era prea târziu. Împinseră 
ușa grea din sticlă care despărțea casa scărilor de zona cu birouri. 
În interior era un soi de recepţie, dar fără recepţioneră. Pe coridor 
nu era nimeni și toate ușile birourilor erau închise. 

— Cum de nu este nici unul dintre ei aici? 

Se strecurară pe coridor și deschiseră cu grijă prima ușă. În 
interior erau două birouri, dar nu era nici un om. La fel în cel de-al 
doilea birou. Nick deschidea ușă după ușă, de fiecare dată cu teamă 
că înăuntru ar putea găsi o grămadă de cadavre. 

— Au toți liber? întrebă Nick. 

— De acolo aud ceva, zise Adrian arătând spre capătul corido- 
rului către o ușă din lemn armată cu alamă, care se deosebea izbitor 
de stilul modern al celorlalte birouri. 

Traseră cu urechea și într-adevăr acolo se petrecea ceva: o lovi- 
tură surdă și o voce înăbușită care striga. 

— OK, acum cel puţin știm unde sunt, concluzionă Victor. 
Intrăm? Ori aducem poliţia? 

Nick nu se gândi mult. 

— Adrian, tu te duci într-un birou și suni la poliţie. Noi ocupăm 
aici poziţii. 

După o scurtă ezitare Adrian execută ce îi spusese Nick. Emily, 
Victor și cu el se grupară în jurul ușii din lemn. 

— Am putea să intrăm și să beneficiem de efectul surprizei, fu de 
părere Victor. 

Nick dădu negativ din cap. 

— Eu cred că nu vreau să surprind pe nimeni care ține un pistol 
în mână. 

Lipi urechea de ușă — acum auzea voci, dar nu putea să înţe- 
leagă ce se spunea. 

— Mi-aș fi dorit să îl fi întrebat pe Rashid cine sunt cei din Cercul 
Interior, zise Emily. Atunci am fi putut să apreciem mai bine... 

În timp ce Emily vorbea, ușa se dădu de perete și o siluetă 
îmbrăcată în negru își făcu apariţia. Pe faţă avea o mască — cea albă 
și schimonosită de un țipăt din filmul Scream. 

— Eu aduc apă, strigă mascatul și se opri brusc când îi descoperi 
pe Nick, Victor și Emily. Aici sunt... Hei, de unde au apărut ăștia aici? 

Se întoarse pe călcâie și fugi în biroul care acum rămăsese cu 
ușa deschisă. 

— Staţi calmi! strigă Nick. Oh, Doamne, am dat-o în bară. Înă- 
untru erau unu... doi, nu, trei mascaţi cu pistoale. Două dintre ele îl 
vizau direct pe el. Un al patrulea, cu o mască de diavol, era gâr- 
bovit și gemea pe podea. Colin, fără nici o îndoială. Alături de el 
era o bâtă de baseball și totul conducea la ideea că acesta tocmai 
beneficiase de câteva lovituri cu ea. Trebuie să fi avut loc o luptă, 
două ferestre nu mai aveau geamuri. La cel de-al cincilea individ, 
cel care voise să aducă apă, Nick nu remarcă nici o armă, dar asta 
reprezenta o consolare prea slabă. 

— Dunmore, se auzi o voce gravă de sub o mască, porc ticălos! 

Nick făcu un pas înapoi. Cunoștea vocea, ca și silueta masivă. 
Helen. Ea îndreptase arma direct spre Andrew Ortolan care stătea 
palid pe scaunul lui, cu mâinile legate puse pe birou. Alături de el, 
întinși pe podea, mai erau trei bărbaţi și două femei — aceștia aveau 
mâinile legate la spate. Una dintre femei plângea încet. 

Acum își îndreptă și Ortolan privirea către ușă și întrebă dispreţuitor: 

— Ăsta cine mai este? Întăriri? 

Nick observă pe fruntea acestuia o zgârietură ce sângera. 

— Gura! se răsti Helen la el. Fă în sfârșit ce îţi spun ori trag în picior! 

Piciorul se afla după birou, deci nu era o ţintă ideală. Ortolan 
zâmbi îngăduitor. 

Nu o subaprecia, gândi Nick. Asta trage, este nebună. Apoi, 
prudent, vorbi cu voce tare: 

— Poate că ar trebui să faceţi ce vă spune. 

— Tine-ți gura și tu! urlă Helen. Și dacă binevoiește să aducă 
cineva apa aia! 

Individul cu mască Scream porni iarăși, ieși pe ușă prin faţa lui 
Nick și ajunse pe coridor. Nick spera că pe Adrian îl dusese capul să 
se ascundă. 

Era liniște, cu excepţia femeii care plângea. Nick simţea că 
sudoarea îi curgea pe ceafă. Colin gemea în spatele măștii. O fată al 
cărei chip de Gollum nu te putea induce în eroare îngenunche 
lângă el și zise: 

— Cred că deja se simte mai bine. 

Ultimul din bandă era un tânăr foarte înalt și voinic, cu degete 
groase. Purta o mască de extraterestru și nu îi părea cunoscut lui 
Nick. Ceea ce ţinea în mână arăta ca o pușcă cu ţeava retezată. 
Totuși, cea care avea conducerea părea a fi Helen. Deci cu ea tre- 
buiau în primul rând clarificate lucrurile. 

Abia acum observă Nick ce purta ea la gât: simbolul Cercului 
Interior, roșu, cu vârful orientat spre centru. Era singura care îl 
purta. Nick bănuia că ea și-l meșterise din sârmă groasă. 

Individul cu masca albă se întoarse cu apa. Îi dădu paharul fetei 
îngenuncheate, fără să scoată o vorbă. Deci nu îl văzuse pe Adrian. 

Când își ridică puţin masca de drac, Colin se întoarse cu spatele 
la Nick, Emily și Victor. Se ridică pe jumătate, bău câteva înghiți- 
turi de apă și tuși. 

— Totul e în regulă? întrebă Helen. 

— Da. Mă simt bine. 

— Bun. Să continuăm: Ortolan, ridică-te! 

Acesta se ridică vizibil iritat. Lui Nick îi venea greu să aprecieze 
dacă lui Ortolan îi era sau nu frică. De fiecare dată când îl urmărise, 

avusese impresia că era un tip sperios. Trebuie să fi simțit că în jurul lui 
se punea ceva la cale. Dar nu își dădea seama ce anume. În acest stadiu el 
este destins. 

— Vei plăti pentru faptele tale, zise Helen. Era desigur textul ce i 
se dăduse. Vei plăti pentru lăcomia ta, pentru lipsa ta de scrupule, 
pentru minciunile tale. 

La semnul făcut de Helen, forţosul extraterestru sări să deschidă 
una dintre ferestre. Dincolo de aceasta era Bridewell Place. Și 
puntea cea mai de sus a schelei exterioare. 

Ortolan înţelese. 

— Eu aș zice că deja am plătit, spuse el agitat și asta cu toate că 
nu sunt nici lacom, nici lipsit de scrupule și nici mincinos. Voi știți 
bine ce mi-aţi făcut. Este destul, aţi auzit? 

Probabil că Ortolan, ca și Nick, ar fi dat mult să poată vedea 
reacţiile de pe chipurile mascaţilor. 

— Sari pe fereastră! spuse Helen. 

Ea avea pistolul orientat spre Ortolan. Nici urmă de tremur în 
voce, nici urmă de tremur în glas. 

— Ascultaţi, interveni Victor, noi nu ne cunoaștem și ceea ce 
spun eu acum sună al naibii de nebunește, dar faceţi o mare gre- 
șeală. Cu ce vă alegeţi dacă omul cade pe fereastră? Voi ajungeţi în 
închisoare! Lăsaţi-l în pace și duceţi-vă acasă! 

Pentru prima dată fata cu masca Gollum spuse ceva: 

— Eşti un prieten de-al lui? Un complice? 

— Ah, este o idioţenie, eu nici nu îl cunosc pe tip. Dar cunosc 
Erebosul. Şi vă jur: Erebos v-a păcălit. Orice v-ar fi promis solul 
este... nu veți primi. Lăsaţi totul și plecați. 

— Până acum am primit tot, spuse masca Scream. De fiecare 
dată. Așa că nu discuta despre lucruri pe care nu le cunoşti. 

— Exact, o susţinu corpolentul extraterestru. Voi sunteţi nimic. 
Noi suntem Cercul Interior. Acum aruncă-te pe fereastră, Ortolan! 

În privirea bărbatului apăru teama evidentă. 

— Nu o pot face. 

— Atunci va trebui să te împușc, spuse Helen. 

Ea ridică pistolul și trase foarte aproape de el, în zid. 

— Bine! strigă Ortolan. O fac. O fac, OK? Nu mai trage. 

Femeia de pe podea începu să plângă mai tare. Să sperăm că cei 
din Cercul Interior nu vor deveni și mai nervoși, își zise Nick. El 
însuși era cuprins de ameţeală din cauza nervozităţii. Cu siguranță 
că auzise cineva focul tras și va apărea imediat ca să vadă ce s-a 
întâmplat — ceea ce nu putea decât să înrăutăţească situația. 

Andrew Ortolan se sui pe pervazul ferestrei. Fereastra era 
înaltă, dar și el era înalt și trebui să se aplece pentru a trece prin ea. 
Cu mâinile legate îi venea greu să se ţină. Aruncă o privire implora- 
toare înapoi în birou. 

— Sari! ceru Helen. 

— Te rog, nu! 

Ea ridică pistolul din nou și extraterestrul făcu la fel. 

— Nu trebuie să îl lovim perfect, ajunge și o rană superficială 
pentru marea decolare, răcni ultimul. 

Acum Ortolan era pe pervazul ferestrei, cu piciorul stâng pe 
scândura schelei aflată ceva mai sus. 

Caţără-te pe schelă și apoi coboară, gândi Nick. Trebuia să reu- 
șească. O să ajungi nevătămat în stradă dacă îți stăpânești nervii. 

"Totuşi, picioarele lui Ortolan tremurau. Se apucă strâns de rama 
ferestrei și se văzu clar că știa bine ce avea de făcut. Apucă repede 
bara metalică a schelei. Dar se părea că el nu se putea controla. 

— Să nu strigi după ajutor, că facem bum! îl ameninţă extraterestrul. 

Braţele legate ale lui Ortolan zburară către bară precum cleștii 
unui rac. Era chinuitor să urmărești cum trecea pe schelă cu faţa 
albă ca varul, cu membrele crispate. 

În momentul în care reuși și îngenunche pe scândură oarecum 
în siguranţă, Nick auzi un zgomot în spatele lui. Era Adrian. 

Apariţia lui provocă un șir de reacții. 

— Tu? gemu Ortolan și aproape că își pierdu echilibrul. 

Helen, evident la fel de surprinsă, înclină scurt arma. 

— Tu ce cauţi aici? se răsti ea. Dispari! 

— Vrei să îl lași să plece? întrebă Colin din spatele măștii lui. Nu 
ești întreagă? 

Teava pistolului se îndreptă spre el. 

— Gura! El este tabu. 

— Cine spune asta? 

— Solul. Tu ce credeai? 

Dacă se certau, Nick se va folosi de șansă și se va face nevăzut 
împreună cu Emily, Adrian și Victor. 

— Ai sunat la poliţie? îl întrebă în șoaptă pe Adrian. 

Nu primi nici un răspuns. Întreaga atenţie a lui Adrian era con- 
centrată asupra bărbatului de pe schelă. 

— Bună ziua, Mr. Ortolan! 

La vederea lui Adrian, Ortolan se agăţă și mai tare de bară. 

— Tu te afli în spatele a tot ce se petrece acum? 

— Nu. Adrian se apropie de fereastră și privi în jos. Este de rău. 

— Nu mai spune. Pentru un moment reizbucni furia lui Ortolan. 
Spune-le netrebnicilor ăstora mascaţi să mă lase să intru înapoi. 

— De ce m-ar asculta pe mine? 

— Eşti băgat cumva și tu în treaba asta. Nu mă lua de tâmpit. 
Îmi este suficient să văd ce are la gât fata aceea și totul se clarifică. 

Adrian se întoarse către Helen ca să vadă la ce se referea 
Ortolan și fără nici o ezitare se duse la ea. Apucă simbolul Cercului 
Interior și îl examină. 

— Cum de porţi asta? 

— Dispari de-aici, tu nu înţelegi asta! 

Prezenţa lângă ea a lui Adrian îi afecta supravegherea lui Ortolan. 

— Tu ți l-ai făcut singură, nu? Dar de ce? 

— Pentru că fac parte din Cercul Interior, iar acesta este sim- 
bolul lui. 

Ea îl împinse pe Adrian de-o parte cu o mișcare ce mai curând 
se voia un fel de scuză, dar care în același timp avea destulă forță 
pentru a-l face să dea înapoi împleticindu-se. Emily îl sprijini îna- 
inte de a cădea. 

— De fapt, zise el, este logoul lui Vay too far. Firma tatălui meu. 

— Exact, spuse Ortolan. 

Cuvântul lui se încheie cu un strigăt, deoarece o pală de vânt 
zgâlțâi schela și făcu suporții ei să zdrăngăne. 

În plus vântul aduse cu el şi un sunet. Sirene. Erau mașinile 
poliţiei? Tot ce se poate și ele se apropiau. Pe chipul lui Ortolan se 
citea ușurarea. 

— Sari! ceru Helen. 

— Poftim? 

— Trebuie să sari. 

Ea se apropie de fereastră, ridică pistolul și îl îndreptă către 
pieptul lui Ortolan. 

— Sari ori te împuşc! 

Sirenele se apropiau, extraterestrul și fata-Gollum schimbau pri- 
viri impacientate. 

— Ar trebui să dispărem, spuse fata. A chemat cineva poliţia. 
Haideti, repede! 

— Sari acum, porcule! strigă Helen de sub masca ei cap de mort. 

Imaginea rămase întipărită în mintea lui Nick. Ca și cum însăși 
moartea ar fi vorbit. 

— Prietenii tăi au dreptate, poliţia este pe drum. Frica făcea ca 
vocea lui Ortolan să ia o tonalitate mai înaltă. Te vor surprinde 
înfăptuind o crimă, nu înţelegi? Dacă tragi, ești o criminală. Vei 
rămâne toată viaţa ta în pușcărie. 

El nu își putea dezlipi privirea de pistol. Helen era atât de 
aproape de el încât dacă trăgea îl nimerea cu siguranţă și oricum el 
se va prăbuși de pe schelă, mort ori încă în viaţă. Vorbea ca să își 
salveze viaţa. 

La unul dintre cei cinci mascaţi vorbele lui produseră deja efect. 
Tipul-Scream se apropiase pas cu pas de ușă și acum o rupse la 
fugă. Extraterestrul și fata-Gollum păreau că tare ar face și ei ace- 
lași lucru. Ei mai ţineau în șah doar într-o doară cele două grupuri — 
cei aflați în picioare și cei întinși pe podea. 

Probabil că Victor sesizase asta. 

— Plecaţi liniștiți, îi încurajă el pe cei doi. Și știți ceva? Vă des- 
tăinui un secret: jocul s-a încheiat. Nu are nici o importanţă ce 
faceţi voi, solul nu vă va răsplăti. În schimb vă va judeca o instanţă. 
Erebos s-a încheiat, a... 

— Tacă-ți fleanca, habar nu ai ce spui! strigă Helen. Pentru câ- 
teva secunde pistolul ei îl tinti pe Victor, asta până când își reaminti 
misiunea ei și îl luă din nou în vizor pe Ortolan. Sari! urlă ea și se 
mai apropie un pas de el. 

Un moment el păru că o va asculta. Aruncă o privire în jos, 
parcă pentru a aprecia distanţa ori șansele lui de a ajunge la sol 
folosind schela. Atunci Adrian se interpuse între Helen și fereastră. 

Victor și Nick săriră amândoi înainte și se opriră în același timp. 
Helen trebuia să stea liniștită, acum nu trebuia să tragă. 

— Dă-te la o parte, Adrian, spuse Nick. 

Adrian nu se clint din loc. Nick observă că Helen devenea ner- 
voasă, se mișca ba într-o parte, ba în cealaltă pentru a-l vedea mai 
bine pe Ortolan. Dar nu apleca defel pistolul. 

— Doar nu ai să tragi în Adrian, nu? o întrebă Nick. El nu are 
nici o legătură cu nebunia de aici. 

ÎI întrerupse sunetul unei sirene. 

Acum o întinseră Gollum și extraterestrul. Nick îi urmări cu 
coada ochiului cum se îndepărtau în fugă de parcă abia acum își 
dăduseră seama de seriozitatea situaţiei. 

— Nu! strigă Colin în urma lor. Nu mă lăsaţi aici! Luaţi-mă cu 
voi, lașilor! 

Încercă să se ridice, ţipă de durere și se prăbuși înapoi pe podea. 
Masca îi alunecă puţin de pe figură dezvelindu-i pielea bronzată. 

— Mr. Ortolan, spuse Adrian, recunoașteţi aici, de faţă cu toți, 
că aţi încercat să îi furaţi tatălui meu Steaua curată. Dacă nu faceţi 
asta, eu mă dau la o parte. 

— De ce nu îi ia nimeni arma nebunei ăsteia? strigă Ortolan. Că 
nu o fi așa de greu! 

În faţa clădiri scrâșneau cauciucurile mașinilor care frânau. Lu- 
mina intermitentă albăstruie se reflecta pe peretele casei de vizavi. 

— Sunt aici, sus! striga Ortolan. Aici! Coborâţi-mă! 

Se întoarse spre fereastra deschisă. 

— Gata, intru. Gata cu nebunia asta! 

Adrian făcu pasul anunţat într-o parte. Teava pistolului tintea 
capul lui Ortolan. 

— Nu! Le rog! 

Reveni pe schelă, își pierdu echilibrul, strigă și reuși să se stabilizeze. 

— Mărturisiţi! repetă Adrian. 

— La ce bun? Nici o instanţă din lume nu va accepta valabili- 
tatea acestei recunoașteri. Sunt ameninţat! 

— Asta nu mă privește. Recunoașteți! Știm amândoi că este adevărat. 

În faţa clădiri larma se accentuă. Cineva rosti o comandă, se 
auziră portiere trântite. Angajaţii legaţi ai biroului se agitau neliniș- 
tiți. Nick se ruga ca pe nici unul dintre ei să nu îl lase nervii, pentru 
că răbdarea lui Helen părea ajunsă la capăt. 

Sudoarea i se scurgea de sub mască, pe gât. Nick îi simţea furia 
clocotind, de parcă ar fi fost propria lui furie. 

Adrian se așezase din nou în faţa lui Ortolan și îl privea. 

— Tatăl tău a fost un geniu blestemat, strigă Ortolan, habar n-avea 
ce era aceea o afacere. Noi am fi putut să îi oferim branșei noastre o 
cu totul altă poziţie, dar el ţinea neapărat să facă totul singur. 

— L-aţi furat programul? 

— Da! Da, la dracu”! Dar eu am negociat corect, înţelegi? 

— L-aţi șantajat? L-aţi jefuit? L-aţi terorizat? 

— Da, dacă așa vrei să-i spui. Dar nu am reușit nimic! Nu am 
găsit nicăieri o versiune definitivă a Stelei curate. Nimic cu care să 
încep ceva. Așa că ia-ţi-l înapoi! 

Adrian se întoarse. 

— Helen, dă-i drumul să plece. 

— Nu, îi dau drumul doar să sară! Dă-te la o parte! 

Adrian nu se clinti. Helen își trase masca într-o parte. 

— Chiar îmi pare rău, spuse ea și îi trânti lui Adrian un pumn 
care îl zvârli pe acesta în diagonala camerei până în perele opus. 

Nick și Victor reacționară simultan, săriră din spate pe Helen. 
Victor o trânti la podea sub greutatea lui, în timp ce Nick încerca să 
îi blocheze mâna cu pistolul. 

Helen se apăra din toate puterile. 

— Lăsaţi-mă! Eu sunt ultimul luptător care mai poate câștiga bătălia! 

— Nu există nici o bătălie, spuse abia respirând Nick. Nu mai 
există nici un sol, nici o misiune! Termină, Helen! Te rog! 

— "Trădătorule! strigă ea. 

Nick auzi chiar lângă el o bubuitură atât de puternică încât în 
prima clipă îi trecu prin cap că deja este mort. Împuşcat. Dar în 
secunda următoare își dădu seama că glonţul lovise doar peretele, 
însă de spaimă slăbi strânsoarea. Helen se întoarse și trase în 
Ortolan care era pe punctul de a intra pe fereastră în birou. 

ÎI lovi într-o parte. Un moment el rămase nemișcat, jumătate 
afară, jumătate înăuntru, apoi se prăbuși pe spate. 

Nick mai văzu o umbră neagră care parcă zbură spre Ortolan și 
îl prinse de braţ. Victor. ÎI trase prin fereastră în birou și îl întinse pe 
podea. Cămașa lui Ortolan era roșie de sânge. 

— S-a făcut, gemu Helen sub mască. Știam eu că reușesc. 

Mai dură câteva bătăi de inimă până când starea de șoc a lui 
Nick cedă şi acesta îşi recăpătă autocontrolul. Îi smulse lui Helen 
arma din mână și i-o dădu lui Victor. 

— Acum ce facem? Uite cum sângerează... Avem nevoie de 
ambulanţă. 

Unul din cei doi bărbaţi de pe podea ridică mâinile legate. 

— Tăiaţi-mi banda adezivă, mă ocup eu de rană. Repede! 

Nick făcu ce spusese bărbatul. Se simţea ciudat, era puţin 
ameţit. De parcă în clipa următoare se va prăbuși. 

— Avem nevoie de o ambulanţă, repetă el. 

Trebuia neapărat să se așeze. În faţa ochilor îi dansau puncte albe 
și negre; cele negre deveneau tot mai numeroase. Dibui cel mai apro- 
piat scaun disponibil și se aplecă în faţă până când îi trecu ameţeala. 

Când se ridică, Helen era lângă el. Ea își examina mâinile. Nick 
se gândi că cineva trebuia să o imobilizeze. Dar ea nu fugi. 

Pași pe scară. Unul dintre lifturi își anunţă oprirea. Imediat vor 
veni ajutoare. Pentru unii. Pentru alții... 

— Helen? întrebă el și îi scoase masca cap de mort. De sub ea ieși 
la iveală figura ei lată, asudată, dar satisfăcută. 

— Nu îmi spune Helen, zise ea, eu sunt BloodWork. 


Poliţişti, medici, sanitari. Biroul era plin de oameni care vor- 
beau toţi odată. Mai întâi fu scos rănitul Ortolan, apoi se ocupară 

de Colin care era suspectat de câteva coaste rupte și eventual o 
fisură de splină. Ortolan îi smulsese bâta de baseball și îl pocnise cu 
ea de câteva ori peste abdomen — povesti unul dintre angajaţi. Nick 
se miră că Helen nu îl împușcase pentru asta imediat — poate pentru 
că ea nu îl putuse suferi niciodată pe Colin. 

Înainte de a fi scos și el, Colin îl strigă pe Nick, care se aplecă 
deasupra lui. Colin îl luă de mână. 

— Vrei să depui mărturie pentru mine, Nick? Cu siguranţă că 
mă vor acuza și mă vor pune în aceeași oală cu Helen. Dar eu nu aș 
fi tras niciodată, eu mă decisesem pentru bâtă. Te rog! 

Lui Nick îi fu greu să nu își retragă mâna. 

— Este... prea devreme pentru asta. Poate. Lasă-mă, te rog. 

— Nu eu i-am făcut-o lui Jamie, jur! 

— Ştiu, spuse Nick. 

ÎI duseră la mașina salvării, iar Nick îi însoţi pe polițiști la secție, 
pentru interogatoriu. 

x 

A renunta este simplu dacă ai mai făcut-o o dată. Mă uit în jur și 
mă umflă râsul. Toate astea sunt de domeniul trecutului și eu 
însumi mai sunt doar o amintire, pentru unii dureroasă, pentru 
alţii penibilă. 

Munca mea este încheiată. Ceea ce se va întâmpla de-acum 
încolo nu voi mai afla. Ce bine! În acest fel nu voi mai fi tentat să 
intervin și să schimb lucrurile. 

Viitorul oferă nenumărate posibilităţi ce așteaptă să se adeve- 
rească. Eu nu simt nici urmă de curiozitate. Dacă ar exista curiozi- 
tatea, aș rămâne? Nu știu. Sunt obosit. Chiar și asta îmi face mai 
ușoară renunțarea. 


33 


Prin ploaia deasă Whittington Hospital arăta ca un bloc de 
piatră mare, brun-cenuşiu. Nick își trăsese tare gluga pe faţă, dar se 
udase totuși. Pacheţelul cu ciocolata preferată a lui Jamie pe care îl 
luase cu el era ascuns însă cu grijă în buzunarul interior al hainei 
impermeabile. 

Încăperea se afla la etajul al treilea. În faţa ușii constată că ar fi 
preferat să facă imediat cale întoarsă. „Este conștient“, fuseseră 
cuvintele rostite de Mr. Watson. „Dar nu se simte încă bine.“ Nimeni 
nu mai ceruse amănunte. 

Nick bătu la ușă. Mai bătu încă o dată. Nici un răspuns. Cuprins 
de o bănuială sumbră deschise ușa. 

Două paturi, dintre care unul gol. În celălalt se afla Jamie ȘI 
arăta tare mic. Fragil. Nick trase adânc aer în piept. 

— Bună, Jamie! Sunt eu, Nick. Am auzit că eşti mai bine și m-am 
gândit să trec pe la tine. 

Jamie nu se mișcă. Avea capul întors la perete, pe o jumătate din 
el era ras, cam cum era Kate, doar că porțiunea goală era traver- 
sată de o sutură. 

— Ţi-am adus ceva. 

Nick scoase pacheţelul din haină și se apropie încet. Acum îi 
văzu şi faţa lui Jamie. El stătea cu gura întredeschisă și privea fix 
peretele. 

Deci totuşi... Nick simţi un nod în gât. Întoarse repede capul. 

— Emily îţi transmite salutări. Va veni curând să te viziteze. În 
ultimele săptămâni s-au întâmplat multe. 

Jamie privea în continuare peretele. Cu toate că Nick crezu că 
sesizase tresărind un mușchi al feţei lui. Poate că fusese doar în ima- 
ginaţia lui. 

— Jamie, am vrut să văd cum te simţi. Îmi pare cumplit de rău că 
în acea zi am fost atât de nesuferit cu tine. Mi-am dorit de mii de ori 
să mă fi comportat altfel. Dar cu jocul s-a terminat, poate că asta te 
bucură. Nu s-a terminat doar pentru mine, s-a terminat cu totul. 

Jamie zâmbea? Nu. 

— Dacă mă auzi, dacă înţelegi măcar un cuvânt din ce spun, fă 
ceva. Te rog! Clipește ori strânge din dinți. 

Reacţionase? Reacţionase cu adevărat? Nick își mușca buzele în 
timp ce urmărea cum Jamie puse neînchipuit de încet mâna pe 
pătură, o ridică puţin și întinse degetele. 

— Te descurci de minune, Jamie, bâigui Nick. Te vei reface cu 
siguranţă. 

Mâna lui Jamie rămase în aer. Degetele îi zvâcneau. Apoi el le 
îndoi unul după altul, cu excepţia degetului mijlociu. Întoarse 
capul, îl privi pe Nick și zâmbi. 

— Cox, ticălos nebun, m-ai speriat de moarte! strigă Nick abia 
stăpânindu-se să nu îi tragă o directă între coaste sau cel puţin să îl 
îmbrățișeze. Te simţi din nou bine, da? Ah, sunt fericit. Mă gân- 
disem că ești... dus. 

— Mă simt bine? Eşti dus cu pluta? Durerile mele de cap sunt 
cumplite și tu habar n-ai ce grozav este să ai șoldul fracturat. Jamie 
râse, dar închise imediat ochii din cauza durerii. Dar iau niște pilule 
faine contra durerii. Măcar pentru asta a meritat. 

— Idiotule! Te-am văzut întins pe stradă și m-am gândit că erai 
mort. Imaginea aia nu îmi iese din cap. 

Jamie rânji din nou cu nerușinare. 

— Trimite-mi un decont pentru asta. 

Se dovedi că își amintea totul, cu excepția ultimelor două zile 
dinaintea accidentului. Supărarea lui pe joc era intactă. 

— Jocul nu mai funcţionează, zise Nick. Nici un jucător nu mai 
poate intra. După ce bătălia a fost pierdută, s-a făcut întuneric 

simultan la toată lumea. Gata. Sfârşit. Mai sunt câţiva total dezori- 
entaţi din cauza asta. 

— Cum așa? A decuplat cineva serverul? 

— Nu. Nick trebui să își amintească faptul că Jamie habar nu 
avea ce fusese Erebos și de ce era el în stare. Așa că explică: A fost 
un joc extrem de neobișnuit. Putea să citească și să înţeleagă ceea 
ce citea. Conform teoriei mele, în timpul luptei el cerceta internetul 
așteptând informaţia că... oare cum să spun eu asta... că duşmanul 
lui este mort. Informaţia asta nu a venit, dar a venit alta. Și drept 
urmare el s-a decuplat. 

Jamie îl privea impresionat. 

— Asta este o nebunie. 

= Da. 

Chipul palid al lui Jamie luă o expresie gânditoare. Era prea 
devreme pentru a-i spune întregul adevăr? Nu, își spuse Nick. Cu cât 
Jocul va fi mai curând de domeniul trecutului, cu atât va fi mai bine. 

— Ascultă, începu el. Accidentul tău nu a fost de fapt un acci- 
dent. Cineva a umblat la frânele bicicletei tale, de aceea ai intrat ca 
un bolid în intersecţie. Îşi trase sufletul, apoi continuă: Eu ştiu cine 
ti-a făcut-o. Dacă vrei, îţi spun cine este. 

Pe chipul lui Jamie se citea neîncrederea. Deschise gura, o 
închise la loc și întoarse capul către perete. 

— Nu pot să îmi amintesc de accident. Și nici de ziua anterioară 
lui. Nu știu ce s-a petrecut atunci. Îşi pipăi rana de la cap și întrebă: 
A avut jocul vreo legătură cu asta? 

= Da, 

= Înţeleg. Să mă mai gândesc. Poate că voi vrea să aflu asta 
puţin mai târziu. Râse strâmb și adăugă: Dar mă interesează alt- 
ceva: s-ar putea întâmpla să îl întâlnesc pe acela în curtea școlii și 
din pură prietenie să îmi împart sendvișul cu el? 

Nick scutură din cap: 

— Nu. 

Brynne se mutase la altă școală. La poliţie nu fusese, din câte 
ştia Nick. 

— Cât mai trebuie să rămâi aici? întrebă el. 

— Poate să mai dureze puţin. După care trebuie să fac reabili- 
tarea alături de toate bătrânele care și-au fracturat șoldurile. Abia 
aştept să le văd cum cad pe spate când mi-or vedea freza. 

Creierul lui Jamie, inclusiv centrul umorului erau neatinse. Lui 
Nick îi venea să cânte. 

— Când vei fi iarăși în formă, trebuie să te prezint cuiva. O să-ţi 
placă. 

— O fată? 

— Nu tocmai. Dar este cineva cu un umor asemănător, căruia îi 
place ceaiul mai mult decât îţi place ţie. 


Două zile mai târziu avu loc o altă întâlnire. A fost organizată 
de Emily, pentru că ea considera că era bine ca lucrurile să aibă un 
final. 

— Pentru mulți este dificil, spuse ea. Jocul s-a întrerupt atât de 
brusc încât a lăsat în urmă un gol imens. 

Nick, care își amintea de propriul gol imens, fu de acord cu ea. 
Şi mai exista o chestiune tare practică, un plan pe care el îl putea 
pune în aplicare numai împreună cu foștii jucători. 

Cu ajutorul lui Mr. Watson au rezervat sala de conferinţe unui 
centru pentru tineret și au afișat bilete la toate școlile despre care 
știau că erau frecventate de foști jucători. 

Nick nu anticipase un astfel de succes. Când intră în sală, toate 
locurile fuseseră deja ocupate cu mult timp înainte și mulți stăteau 
direct pe podea. Încercă să numere persoanele, dar renunţă înainte 
de a fi ajuns la jumătate. În orice caz erau mai mult de o sută cinci- 
zeci. În ciuda serii de noiembrie curând se simţi nevoia de a des- 
chide ferestrele pentru a avea aer suficient. 

Nick veni în faţa lor și aşteptă să ia sfârșit majoritatea discuțiilor. 

— Bună, începu el. Eu sunt Nick Dunmore, mulți dintre voi mă 
cunosc de la școală. Ca și voi, am Jucat și eu Erebos și, ca să fiu 
sincer, l-am iubit. Totuşi, — și trebuie să mă credeţi —, este bine că 
Jocul s-a sfârșit. Dar, înainte de a vă explica ce s-a ascuns în spatele 
lui, cred că ar trebui să ne prezentăm. Acum regulile jocului nu mai 

sunt valabile. Deci, în joc eu eram Sarius, elf și am fost exclus când 
aveam nivelul opt. 

Câţiva râseră. 

— Sarius? Adevărat? Tu ai fost Sarius? 

Imediat primii porniră să își istorisească propriile povești, expe- 
rienţe și anecdote; Nick abia îi putu opri. 

— Stop! Mai întâi trebuie să discutăm ceva important. Cu toţii 
aţi citit probabil în ziare ce s-a întâmplat. Ortolan nu a fost un 
monstru, ci un om real. Nu unul simpatic, dar totuși om. Peste câ- 
teva zile va fi externat din spital și bănuiesc că va continua apoi să 
facă ceea ce a făcut și până acum. Erebos a avut doar telul de a-i 
plăti lui Mr. Ortolan cu aceeași monedă una dintre porcăriile lui. 
Acest lucru nu a reușit, ceea ce pe de-o parte este bine. Pe de altă 
parte el nu trebuie să scape complet nepedepsit. 

Unii dintre cei prezenţi au dat aprobativ din cap, dar cei mai 
mulţi priveau ca și cum nu ar fi înțeles nimic. 

— Important ar fi următorul lucru, continuă Nick. Voi toți ați 
îndeplinit sarcini „adevărate“. Aș dori să le ţin o evidenţă. Mai ales 
pe cele care nu au avut nici o legătură cu oameni din școlile voastre. 
Tot ceea ce aţi fost întrebaţi, ceea ce aţi făcut și cui a fost de folos vă 
rog să daţi în scris. Dacă aţi făcut fotografii, scanări ori copii și le 
mai aveţi, daţi-mi-le. 

Acum oamenii îl priviră cu suspiciune. 

— Nimeni nu vă va băga la apă, promit. Dar noi vom încerca să 
îl băgăm la apă pe Ortolan, dacă va rezulta că el este cu musca pe 
căciulă. lar eu cam asta cred. Ne întâlnim din nou peste o săptă- 
mână aici, OK? Și acum aș dori să știu cine eraţi voi. 

Parcă s-ar fi rupt niște diguri. Nick încercă să facă ordine în 
înscrierile la cuvânt, dar curând toți vorbeau deodată. Fiecare voia 
să îşi spună povestea imediat și să descopere cine se afla în spatele 
celor cu care avusese contact în joc. Nick renunţă să mai facă pe 
moderatorul și se amestecă printre ceilalți. 

Curând se formară grupuri, dar unii rămaseră singuri, cum era 
cazul lui Rashid. Spre deosebire de membrii Cercului Interior, el 

nu fusese reţinut, dar Nick îi sesiză jena. El încă se mai temea că 
cineva îl va denunța. 

Nick se duse la el și îi zâmbi: 

— De mult mă întreb cine erai tu. Blackspell? 

Rashid ridică stingherit din umeri. 

— Încă mi se pare bizar să vorbim despre personajele noastre. 
Îmi dă o senzaţie neplăcută. 

— Acum treci peste asta. Hai, spune-mi, erai Blackspell? 

Pe buzele lui Rashid apăru un ușor zâmbet. 

— Greșit. Eram Nurax. 

— Vârcolacul? N-aș fi ghicit. Cum era să faci pe vârcolacul? Cool? 

Discutară despre avantajele diferitelor înfățișări, despre aven- 
turi prin care trecuseră împreună ori fiecare în parte. Li se adău- 
gară și alții, vorbind despre personajele și întâmplările trăite. Sala 
zumzăia ca un stup cu albine. 

Nick umbla prin mulțime căutându-i pe jucătorii pe care îi 
întâlnise cel mai des. Voia să știe cine erau Sapujapu și Xohoo ori 
Galaris al cărei nume se aflase pe cutia din lemn. La un moment 
dat Aisha îl bătu de la spate pe umăr. 

— Bună, Sarius! Asta m-a surprins complet, știi? Eu credeam că 
tu ești LordNick. Cei mai mulţi credeau asta. 

— Ştiu, oftă el. Pe el aș vrea să îl întâlnesc neapărat și să îl întreb la 
ce s-a gândit luând acest nume. Anunţă-mă când îl descoperi, da? 

Ea îl privi jignită. 

— Cine sunt eu nu te interesează? 

Mai mult m-ar interesa dacă ai făcut ordine în acea poveste ofensatoare. 

— Ba da. Ne cunoaștem? 

— Oh, da, răspunse ea zâmbind. Dar nu ne puteam suferi. Mi-ai 
luat în arenă două niveluri. 

— Feniel? 

— Exact. 

După două ore Nick avea o listă impunătoare cu personajele 
din Joc și corespondenţii din realitate, listă în care de data aceasta 
datele erau corecte. În spatele lui Blackspell se afla liniștitul Greg. 
Xohoo a rezultat că era Martin Garibaldi pe care Nick îl urmărise 

când o zi după excludere implorase un prieten. Nick trăi o clipă de 
dezamăgire. Sperase că va găsi în realul Xohoo un camarad pentru 
viața reală. 

Ceva mai târziu îl descoperi și pe Sapujapu care nu avea nici cea 
mai mică asemănare cu un pitic, ci era un tip înalt, bleg, cu numele 
de Eliott, aflat în ultimul an de școală și care voia să studieze apoi 
literatura engleză. Schimbară numerele de telefon, vorbiră despre 
filme şi muzică și rezultă că Eliott era și el fan Hell Froze Over. 

Eliott oftă: 

— Din păcate nu mai am tricoul meu de fan. L-am sacrificat 
pentru un nivel la Erebos. Nu am idee de ce. 

Nick râse mai să se sufoce, de aceea dură ceva mai mult până 
când Eliott fu pus la curent cu ce se întâmplase. 

— Dar acesta nu este un motiv să ne încăierăm în pub, glumi 
Eliott și adăugă că Nick semăna izbitor cu LordNick. 

— Ştiu, răspunse enervat Nick. Tare mi-ar plăcea să știu cine 
mi-a împrumutat chipul. 

Cineva își drese glasul în spatele lor și spuse: 

— Cred că te pot ajuta eu. 

Nick se întoarse. Era Dan, băbuţa numărul unu. 

— Aha. Cine este? 

Dan privea jenat în podea. 

— Nu spune mai departe, da? Sunt aproape sigur că era Alex. 
E]... te admiră. De câţiva ani. O vreme a încercat să te imite, nu ai 
băgat de seamă? Nu? Eu da. Dan se scărpină la fund și adăugă: 
Când a apărut o clonă-Dunmore la scurt timp după ce îi dădusem 
Jocul lui Alex, m-am gândit imediat la el. 

Și dacă ai fost tu însuți? 

— De ce îmi spui asta? 

Dan se scărpină și mai cu foc. 

— Alex este cel mai bun camarad al meu și suferă că îl tot faci 
băbuţă. M-am gândit că dacă îți spun care este poziţia lui față de 
tine, vei fi mai drăguţ cu el. El nu a vrut să vină aici. Se simţea 
penibil, ceea ce îmi susține teoria. 

Într-un fel Nick era impresionat. Îşi imaginase tot felul de 
motive pentru existența lui LordNick, dar admirația nu făcuse 
parte dintre ele. 

— Şi tu? îl întrebă el pe Dan. Tu cine erai? 

— Aoleu! răspunse Dan rânjind. Asta nu îmi va aduce acum 
punctaj bonus. Eram Lelant și îmi pare foarte rău că nu îți mai pot 
înapoia cristalul. 

Se clarificau multe, dar nu totul. Nick nu putu să afle cine era 
femeia-pisică Aurora, care în labirint murise din cauza scorpio- 
nului. În spatele lui Galaris se aflase o ochelaristă subțire, palidă, 
din clasa a VII-a. La fel ca Nick ea habar n-avusese de conţinutul 
cutiei, ea doar o dusese dintr-un loc în altul. Tyrania, barbara cu 
fustă mini, fusese sfioasa Michelle. De la ea proveneau pastilele cu 
care Nick ar fi trebuit să îl otrăvească pe Mr. Watson. Ea le sustră- 
sese din dulapul cu medicamente al bunicului ei. Fără să se bage de 
seamă, pentru că bunicul stoca mereu acasă cantităţi duble. Pentru 
orice eventualitate. Henry Scott, novicele lui Nick, fusese Bracco, 
om-șopârlă. 

— Cine erau cei din Cercul Interior? îl întrebă o asiatică rotofeie 
pe Nick mai spre seară, când cei mai mulţi dintre participanţi ple- 
caseră deja. 

— Helen era BloodWork, răspunse Nick. Situaţia ei este al naibii 
de dificilă. Mr. Watson spune că urmează un tratament psihiatric. 

— Și Wyrdana? Drizzel? 

Nick nu cunoștea adevăratul nume al Wyrdanei. Când se 
gândea la ea, îi spunea totdeauna Gollum. Era de la o altă școală, 
ca și Scream și extraterestrul. Unul dintre ultimii doi trebuie să fi 
fost cel care intenționase să îl trimită pe Nick sub roţile metroului, 
dar acum nu mai era important care dintre ei fusese. La fel cum 
gândea și Jamie despre cel care îi sabotase frânele. 

— Drizzel, spuse Nick, era probabil Colin. ÎI cunoşti? Înalt, 
brunet, joacă baschet. 

Si cândva, mai demult, era prietenul meu. 

Era primul weekend după mult timp în care Nick voia doar să 
se destindă. Să aibă liniște. Să doarmă. Să meargă cu Emily la 
cinematograf. 

Partea proastă era că Victor nici nu se gândea la asta. Avusese o 
idee pe care nimeni nu putuse să i-o scoată din cap. Chiar se certa- 
seră la telefon o jumătate de oră. 

— Dar este o prostie. 

— Absolut deloc. Este unicul lucru bun. 

— Cu asta ai să-l termini complet pe Adrian. 

— Nu cred. 

Nick se căznea să își găsească până la urmă cuvintele: 

— Şi nici nu va funcţiona. 

— Ba da. Va funcţiona. Am verificat totul. 

— Bine, fă-o. Dar eu nu vreau să fiu de faţă. 

Varianta asta era clar că Victor nu o avusese în vedere. 

— Ah, vino. Ar trebui să fim toți, eu cred că îi suntem datori lui 
Adrian. Emily spune că ea vine. 

În final Nick cedă. În primul rând din cauza lui Emily, ca să o 
spună pe bune. Dar oricum nu îi făcea plăcere. 


Victor se depășise pe sine însuși. Trei feluri de ceai în trei căni 
mari diferite, prăjiturele și pizza. Stăteau trântiți pe canapele, 
mâncau și vorbeau. Emily îl vizitase pe Colin la spital; el trebuia să 
apară în faţa instanţei, odată cu Helen și cu ceilalți membri ai Cer- 
cului Interior. 

— Pe noi ne vor cita eventual ca martori, spuse Emily. Problema 
este că Jocul nu mai funcţionează. Pentru judecători va fi dificil să 
reconstituie ce s-a întâmplat cu adevărat. 

— Pe de altă parte, zise Nick, sute de oameni pot relata ce s-a 
petrecut. Ei au văzut și au trăit evenimentele. 

— Doar eu nu am făcut asta, spuse încet Adrian. 

Victor nu ar fi putut găsi o ocazie mai bună de a se dezlănţui. 

— Așa este. Toată partea multiplayer este terminată. Îmi pare 
foarte rău pentru asta, dar eu cred că multe de acolo nu ţi-ar fi 
plăcut. Dar există altceva ce ar trebui să vezi. 

ÎI trase pe Adrian de pe canapea și îl conduse în încăperea cu 
computere. În faţa celui mai mare ecran pusese scaunul cel mai bun. 

— Așază-te. 

Toată faţa lui Adrian era un semn de întrebare. 

— Începutul încă mai funcţionează fără probleme, spuse Victor, 
trase un taburet și se așeză lângă Adrian. 

Nick și Emily făcură același lucru; formară un mic semicerc în 
jurul lui Adrian, parcă pentru a-l apăra. 

Victor conectă monitorul. 

Luminișul din pădure. Lumina palidă a lunii. În centru stătea 
anonimul ghemuit pe pământ. 

Ca în transă Adrian luă mouse-ul și roti perspectiva. 

— Cunosc asta. Este în apropiere de Wye Valley, spuse el. Vedeţi 
arborele care se ramifică de la nivelul solului? De el agăţam tot- 
deauna rucsacul când mergeam la picnic. 

ÎI conduse pe anonim acolo, unde îl opri. ÎI puse să se aplece ȘI 
să ridice ceva ce avea aspectul unei bucăţi de lemn vopsite albastru. 
Nick văzu cum pe obrazul lui Adrian se scurgea o lacrimă. 

— Ce este asta? 

— Briceagul meu. L-am pierdut acolo când aveam șapte ani și 
tot restul zilei am urlat după el. 

Nick și Emily schimbară o privire. Lucrurile puteau deveni mai 
dureroase decât își imaginaseră ei. Emily îi puse o mână pe spate 
lui Adrian. 

Anonimul căută și găsi un drum ce pornea din luminiș, mai 
curând o cărare ce se pierdea printre arbori. Dar Nick își dădu seama 
că Adrian ştia încotro se îndrepta. Se oprea doar rar ca să se orien- 
teze, dar era foarte atent la indicatorul de rezistență. După puţin 
timp ajunse la un pârâu îngust, unde îl opri din nou pe anonim. 

— Aici am... iat-o... şopti Adrian. 

La început Nick nu ştiu la ce se referea Adrian, apoi descoperi 
două puncte luminoase în întuneric și după puţin timp desluși 
tot animalul. 

— Aţi văzut aici o vulpe? 

Adrian confirmă. Curând vulpea dispăru după tufișuri. 

Anonimul merse mai departe de-a lungul pârâului. Într-un loc 
în care trei pietre ţineau loc de pod el traversă apa. De aici se 
cobora și Nick ar fi preferat să îl ia pe Adrian din faţa compute- 
rului, căci acolo, jos, se vedeau deja flăcările focului. 

De data asta bărbatul mort nu ședea și nici nu privea flăcările. 
Era în picioare și privea plin de răbdare către anonim. 

— Adrian? 

— Tată! şopti Adrian. 

Nick văzu cum mâna lui Adrian strângea mouse-ul. Anonimul 
se clătină și se opri. 

— Ai urmat drumul nostru. Spune-mi dacă ești Adrian! 

Adrian lăsă mâinile pe tastatură. 

— Da, eu sunt. 

Bărbatul mort zâmbi. 

— Asta este bine. Am sperat că vei veni când totul va fi terminat. 

— Să ieşim din cameră? întrebă Nick. 

Adrian dădu negativ din cap. Avu de câteva ori intenţia de a 
scrie ceva, dar se părea că nu știe cum să înceapă. 

— Ce mai faci? scrise el în cele din urmă. 

— Planul meu a eșuat. Dacă aș mai fi în viaţă, aș fi probabil 
foarte furios. 

Din gura lui Adrian ieși un sunet între pufnit și râs. 

— ŞI eu sunt furios. Pe tine. Cum de-ai făcut asta? 

— Ce-am făcut? 

Degetele lui Adrian zburau pe taste. 

— Tu ce crezi? Pur și simplu ai întins-o! Știi cât a fost de groaznic? 
În primele zile mama s-a îndopat cu sedative, ea te-a găsit. Nu ne-ai 
lăsat măcar o scrisoare. Nimic. De ce? 

Pentru prima dată bărbatul mort păru că ezită. 

— Nu aș fi știut ce să scriu. Erebos era gata și totul era perfect. 
Creasem ceva unic. Vezi doar cât de bun este, nu-i așa? Tot ce 
putea să mai urmeze erau lupte, procese, probabil închisoarea, o 
viaţă terminată. Erebos era perfect, nu și eu. Eu detest mai ales ce 
era în afară. 

— Tu nu mai știai ce era afară, scrise Adrian. Pe faţă îi curgeau 
lacrimi și le lăsa să curgă ca și cum nu le-ar fi observat. Adăugă: 
Aproape doi ani tu nu ai mai fost afară. 

— Da. Consideram lumea insuportabilă. Totul în ea este întâm- 
plător și imprevizibil. De aceea m-am retras din ea, dar am lăsat în 
urma mea Erebos-ul. Cel mai bun lucru pe care l-am creat vreodată. 

— Cel mai brutal lucru pe care l-ai creat. Un prieten de-al meu 
se află în spital — a fost cât pe-aici să moară —, câţiva colegi trebuie 
probabil să facă închisoare pentru că au vrut să-l omoare pe 
Ortolan. Tată? Tu ai știut că se va întâmpla așa ceva, nu? 

— Am lăsat totul posibil. 

— Cum ai putut face asta? Ei nu sunt mult mai mari decât mine 
și ei nu au nimic de-a face cu planul tău de răzbunare. 

Bărbatul mort se aşeză pe piatra de lângă foc. 

— Erebos a fost moneda pe care am aruncat-o. În timp ce ea se 
răsucea în aer, eu eram deja dus. Jucătorii au avut mereu de ales, ei 
se puteau opri oricând. Pentru început trebuiau să treacă prin faţa 
mea și eu i-am avertizat. Pe fiecare în parte. 

Din foc săriră scântei care se reflectară în ochii verzi ai lui Larry 
McVay, care erau atât de asemănători cu ai fiului său. 

— Cine avea scrupule, era salvat. Pe cei care au rămas i-am 
folosit. Dar ei au avut o șansă corectă. Ca toți ceilalți. 

Nick își aminti cât fusese de aproape să-l otrăvească pe Mr. Watson. 
Se gândi apoi la sentimentul de satisfacţie pe care îl citise pe faţa lui 
Helen și îi veni să urle. 

— Nimic din toate astea nu a fost corect, tată. Tu i-ai influenţat, 
i-ai schimbat și i-ai folosit pentru o răzbunare de pe urma căreia 
oricum nu mai simţeai nimic. 

Bărbatul dădu încet din cap: 

— Eu i-am avertizat pe toți. 

— Nu i-ai avertizat corect, tată. Nu într-atât încât să fii credibil. 

— Eu i-am avertizat. 

Degetele lui Adrian alunecau pe tastatură. 

O adiere a vântului făcu să cadă gluga bărbatului și îi ciufuli părul 
rar și blond. Interveni o pauză. Adrian nu își clintea privirea de pe 
faţa tatălui său. Parcă între ei avea loc un dialog fără cuvinte pe care 
ceilalți nu îl puteau urmări. Apoi un fior străbătu trupul lui Adrian. 

— Tu nu ai făcut asta pentru mine, să fie clar. Eu nu sunt de acord 
cu asta și nu înțeleg cum de îmi poţi cere să dau jocul oamenilor. 

Un surâs zbură pe chipul lui Larry McVay. 

— Tu nu ai nici o vină. Nu-ţi mai face reproşuri. 

— Nici nu îmi fac! Tie îţi reproșez. Pentru tine eu am fost ca unul 
dintre personajele jocului. 

Bărbatul cobori privirea către foc. 

— Te-am protejat. 

Adrian râse sonor. 

— Dacă tu ai fi vrut să mă protejezi, nu te-ai fi sinucis. A fost un 
gest laş, tată, da, laş! 

— Îmi pare rău. Dar nu mai pot schimba nimic. 

— Nu. Şi nici să repari ceva nu mai poți. 

— Nu. 

Adrian ridică o mână de pe tastatură și un moment Nick crezu 
că va mângâia ecranul, acolo unde se afla fruntea bărbatului mort. 
Dar Adrian nu duse gestul la îndeplinire și lăsă braţul să cadă. 

— Tată? 

— Da? 

— Tot ceea ce îmi spui acum tu ai pregătit pentru cazul că vin la 
tine. Te-ai gândit ce vei răspunde la întrebările mele când jocul se 


va fi terminat. Corect? 
— Da. 

— Vrei să spui în care zi? 

— Da. 

— Era pe 12 septembrie, la ora 1:46. 

Emily îl luă în braţe pe Adrian când acesta suspină și își ascunse 
faţa în mâini. În tinu așa mai mult de un minut, în timp ce bărbatul 
mort îi privea de pe ecran la fel de binevoitor. 

McVay se spânzurase pe 13 septembrie, își aminti Nick. Imediat 
după asta. 

— Atunci ar fi putut încă schimba totul, ar fi putut schimba totul, 
șopti Adrian. 

El luă șerveţelul oferit de Victor și își suflă nasul fără să-și clin- 
tească privirea de pe chipul tatălui. Mâinile lui coborâră din nou pe 
tastatură. 

— Jocul a fost pentru tine mai important decât noi, nu? Pentru 
tine Ortolan a fost mai important. 

— Îmi pare rău. 

— Nu ţi-ai luat adio de la mine, tată. Pentru mine ăsta a fost cel 
mai rău lucru. Că nu ne-ai lăsat un cuvânt. 

— Îmi pare rău. 

— Mi-a fost atât de dor de tine... mereu în acești doi ani. 

— Îmi pare rău. 

După cât se părea, bărbatul mort ajunsese la mesajul său cen- 
tral. Adrian dădu din cap mut. Se priviră iarăși lung. Dură o vreme 
până când Nick își dădu seama că în realitate privea doar unul, dar 
acest lucru nu făcea mai suportabilă situaţia. Focul trosnea și vântul 
foșnea în coroanele copacilor pădurii în care cu mult timp în urmă 
Larry McVay și fiul său Adrian întâlniseră o vulpe. 

— Rămas-bun, tată! 

— Pleci acum? 

— Cred că da. 

— Rămâi cu bine, Adrian. Ai grijă de tine! 

Bărbatul zâmbi, ridică mâna și îi făcu semn. Adrian răspunse la 
fel, apoi el închise computerul, se sprijini de umărul lui Emily și 
plânse până când adormi. 

Perioada dinaintea Crăciunului făcea Londra să sclipească. 
Brazi împodobiţi, fulgi de zăpadă, lumânări și steluțe străluceau 
deasupra străzilor din cartierul comercial; cum intrai într-un ma- 
gazin, erai primit cu fingle Bells şi Last Christmas. 

Nick și Emily își dăduseră întâlnire la Mufhnski's în Covent 
Garden. Ea era deja acolo când sosi el. 

Momentul întâlnirii fu mut, dar tandru. Nick nu se putuse 
obișnui cu gândul că Emily era a lui, de fiecare dată când se sărutau 
se scălda într-o mare de fericire. 

— Veşti bune, zise el și îi mângâie părul de pe frunte. Ieri am 
primit un material bun de la foștii jucători. Există aici o înregistrare 
a unei discuţii dintre Ortolan și un anume Tom Garsh, care pri- 
mește de la Ortolan sarcina relativ clară de a intra prin efracţie la o 
firmă concurentă. 

— Sună bine. 

— Mai avem și fotografii în care Ortolan și Garsh apar împreună. 
Victor s-a informat și a aflat că Garsh a fost închis deja de trei ori 
pentru efracţie. 

— Da, dar asta nu este o dovadă. 

— Nu. Dar lucrurile se completează unele pe altele. 

Au comandat cafea și prăjiturele. Have yourself a merry little 
Christmas, cânta Judy Garland. 

— Tu știi de fapt ce era cu misiunea ta de a face fotografii în 
garaj? întrebă Emily. 

— Cred că este vorba doar despre faptul că femeia cu care era 
Ortolan nu era soția lui. Dar cu fotografiile nu facem nimic, soția 
lui deja l-a părăsit. Eu cred că planul de răzbunare al lui Erebos a 
reuşit cel puţin parțial. 

— Da, răspunse Emily. Dar el încă trăiește. 

— Totuşi. 

Când s-au ridicat să plece, începuse să ningă ușor. Se plimbau 
pe străzi îmbrățișaţi, se mai opreau din când în când, se sărutau, 
râdeau și plecau mai departe. 


378 URSULA POZNANSKI 


— Încă nu am un cadou de Crăciun pentru Victor, constată Emily 
în timp ce priveau vitrina unui magazin unde alături de diverse 
broșuri și ilustraţii erau expuse și cești. O vezi pe aia din spate? 

Ea arătă spre o ceașcă galbenă cu scobituri rotunde, care arăta 
de parcă cineva o confecţionase din șvaiţer. 

— La fix, o va adora, spuse Nick. 

Emily investi cinci lire în monstruozitatea galbenă. 

— Vrei și tu una? întrebă ea zâmbind. Ori preferi plata unei 
vizite la frizer? 

Nick o luă de după umeri și se prefăcu a o scutura. 

— Eu deja mi-am primit cadoul, spuse el când ieșiră din magazin. 

— Nu este așa. 

Duse mâna sub codiţele lui Emily și o lăsă acolo. 

— Pentru mine a fost un dar, zise el. Cel mai frumos pe care mi 
l-ai putea face. Mai frumos decât un inel. 

Ea îi zâmbi: 

— Dar și mult mai greu de pierdut. 

— Tocmai. 

Se aplecă spre ea, îi dădu părul de-o parte și o sărută pe ceafă. 

tinerilor. Au rămas fără nici un adult. Fără profesori, polițiști, doctori, 

O GÂNGĂNII BÂZDÂGĂNII 
Caut casă / Sunt ocupat / Isprăvile lui Panzel 
/ Parada gâzelor / Luli sare-n ajutor / Lica la 
culcare / Hoţii de unelte / Când mă fac mare 


Povești cu lipici 
Bucle-Aurii și cei trei ursuleți / Cartea junglei / 
Frumoasa-din-Pădurea-Adormită / Jack și vrejul de 
fasole / Mica sirenă / Motanul-Încălțat / 
Pinocchio / Scufita-Roşie / Albâ-ca-Zăpada / 
Frumoasa și bestia / Bambi / Aladdin / Alice în 
Tara Minunilor / Peter Pan 


Engleza cu „lipici“ 
A venit vacanța! 


Cărţi ilustrate 
Joann Sfarr - Micul Prinţ (benzi desenate) 
Conn Iggulden - 'Tollinși. Povești explozive 
pentru copii 
Cartea mea de jocuri 
E.T. Extraterestrul descoperă... 
comunicațiile / plantele / sistemul solar 
Lumea basmelor (2 volume) 
Mega activităţi / Mega jocuri 
Nu știam că... 
poti sări mai sus pe Lună / rechinii îşi 
schimbă mereu dinţii / unele vase au aripi / 
unii serpi scuipă otravă 
Viaţa cotidiană în lumea antică 
Adevărul despre... copii / stres / mămici / tătici 
Cronicile Spiderwick — Fereşte-te de Bogart! 
Cronicile Spiderwick — Misiunea lui Thimbletack 
Cronicile Spiderwick - Mallory stă de pază 
Cronicile Spiderwick - Povestea filmului 
Narnia — Prinţul Caspian / Lupta pentru tron 
/ Călătoria lui Lucy / Aceasta e Narnia / 
Prinţul Caspian Povestea filmului / Carte 
de activităţi 
Harry și găletușa cu dinozauri / Harry și dinoza- 
urii merg la şcoală / Harry şi dinozaurii se 
bălăcesc Harry și dinozaurii salvează 
animalele 
Puiul-de-Mlaştină 
Mica balerină / Prinţesa perfectă 
Basme clasice repovestite și ilustrate 
Domnul Întuneric se strecoară 
Spiridușii zăpezii găsesc o scrisoare 
Fancy Nancy / Fancy Nancy și Căţelușul fitoșel 


Basmele copilăriei 
Aladdin și lampa fermecată / Cenușăreasa/ 
Cartea Junglei / Frumoasa-din-Pădurea- 
Adormită / Iepurele şi broasca țestoasă / 
Cei 3 purceluși / Motanul încăltat / 


Scufita-Roșie / Hänsel si Gretel / 
Tom Degețel 


Cărți de activităţi 

O LOGICORONDO - ÎNVĂȚĂMJUCÂNDUNE 
Copiii se joacă / Cum ne îmbrăcâm / O zi cu 
Ioana și Vlad / La circ / La circ (set) / Privim și 
vorbim / Privim și vorbim (set) / Ne distrăm și 
cumpărăm / Ne distrăm și cumpâărăm (set) / 
Animale de casă (set) / În camera copiilor (set) / 
La fermă / Jocuri de calcul (1, 2) / Să gândim 
logic / Jocuri cu numere / Să circulăm corect / 
Noi jocuri de concentrare / Sudoku peste 6 ani / 
Sudoku peste 8 ani / Seria Ferestre magice — În 
ocean — În junglă- La drum - Gângânii 


O FIONNA WATT 


Artă și imaginaţie / Artă și îndemânare 


O MOIRA BUTTERFIELD 
Leul mănâncă lăptuci / Hipopotamul stă în 
casă? / Broasca zboară? / Vaca face miau? 


Mă joc și învăţ culori / Mă joc și învăţ animale 

În 3 dimensiuni - Corpul uman 

În 3 dimensiuni - Dinozaurii 

Carte cu abtibilduri 
Aeronave / Corpul uman / Creaturi 
mitice / Spaţiul 

Animale sălbatice 

În culori / Oameni în miscare 

Scăderea, înmulțirea, împărțirea 

Metodă de învățare a limbii engleze, BBC 


Cărţi interactive 
Prima mea carte Snappy 
De Crăciun / Numere / Forme / Culori / 
Contrarii / În vacanță 


Cărți eveniment 
Cum să crești și să îngrijești un dragon / 
Pinguinul și prietenii lui / Piraţii / Ursulețul şi 
prietenii lui 


Rao junior 


Alice în Tara Minunilor 
Călătorie spre centrul pământului 
Călătoriile lui Gulliver 

Colindă de Crăciun 

Colţ-Alb 

Heidi 


Insula comorii 

Ocolul Pământului în 80 de zile 
Robin Hood 

Robinson Crusoe 

Vrăjitorul din Oz 


Rao pentru tineri 


O BLUE BALLIETTI 
Pe urmele lui Vermeer / Codul Wright 
O CLIVE BARKER - seria „Abarat“ 
Cărţile Abaratului / Zile de magie 
O HOLLY BLACK 
Jertfa / Curajul / Ținutul fierului 
O JOHN BOYNE 
Băiatul cu pijamale în dungi 
O ANN BRASHARES 
- seria „Frăția Pantalonilor Călători“ 
Pantalonii Călători / A doua vară a 
Pantalonilor Călători / Mereu în albastru 
O HERBIE BRENNAN 
Războaiele împărăției de purpură / Împăratul 
de purpură / Stăpânul tăramului 
O ANDY BRIGGS 
Hero.com / Villain.net 
O MAITE CARANZA 
Războiul vrăjitoarelor / Clanul lupoaicei 
O KRISTIN CASHORE 
Darul 
O EOIN COLFER - seria „Artemis Fowl“ 
Artemis Fowl / Incidentul din Arctica / Codul 
infinitului / Aventuri cu Opal / Lista cu 
dorințe / Supranaturaliştii 


O JAMES FENIMORE COOPER 
Ultimul mohican 

O NANCY FARMER 
Casa scorpionului / Marea Trolilor 

O ALEX FLINN 
Bestia 

O MARK DAVID HEATWOOD 
Întâlnirea lui Marcello 

O ALICE HOFFMAN 
Aquamarine 

O PAUL HOFFMAN 
Mâna stângă a lui Dumnezeu 

O ERIK L’ HOMME - seria „Cartea Stelelor“ 
Vrăjitorul Qadehar / Seniorul Sha / Chipul 
Umbrei 

O ANTHONY HOROWITZ - seria „Alex 
Rider, superspionul adolescent“ 
Stormbreaker / Academia Point Blanc / 
Insula rechinilor / Lovitura vulturului / 
Hotelul spaţial Ark Angel / Scorpionul 

O KAMI GARCIA & 
MARGARET STOHL 
A 16-a Lună 

O HELEN GRANT 
Misterioasa dispariție a Katharinei Linden 


O MAUREEN JOHNSON 
Fata şi marea 

O CYNTHIA KATOHATA 
Kira-Kira 

O BRUCE LANSKY 
Bătrâneţe, haine grele / Bolnav de dragoste 
La bine și la rău 

O GEMMA MALLEY 
Declaratia 

O MELISSA MARR 
Fascinaţie, Obsesie 

O STEPHENIE MEYER 
Amurg / Lună nouă / Eclipsa / Zori de zi / 
Gazda / Noua şi scurta viață a lui Bree 
Tanner 

O HENRY H. NEFF 
Tapiseria - Duldul din Rowan / Al doilea 
asediu 

O ALYSON NOEL 
Evermore 

O GARTH NIX - Trilogia Vechiului Regat 
Sabriel / Lirael 

O CHRISTOPHER PAOLINI 
- Trilogia „Moștenirea“ 
Eragon / Eragon II: Cartea primului născut / 
Eragon III: Brisingr 

O MICHELLE PAVER- seria „Cronici din 
Tinuturi Intunecate“ 
Frăția lupilor / Spiritul călător / Devoratorul- 
de-Suflete / Proscrisul / Legimântul încălcat 

O TAMORA PIERCE 
Magia lui Sandry / Magia lui Tris / Magia lui 
Briar / Magia lui Daja 

O CAROLINE PITCHER 
Präjitura de la ora 11 


O PHILIP PULLMAN 
Rubinul de fum / Umbra din nord 
O ANNE ROBILLARD - seria Cavalerii de 
smarald 
Sub semnul stelei de foc / Dragonii 
împăratului negru 
O STATON ROBIN 
Napoleon și Betsy 
O ANTOINE DE SAINT EXUPERY 
Micul print 
O MICHAEL SCOTT 
Alchimistul, secretul nemuritorului Nicholas 
Flamel / Magicianul 
O MAGGIE STIEFVATER 
Fior 
O JONATHAN STROUD 
- Trilogia „Bartimaeus“ 
Amuleta din Samarkand / Ochiul Golemului 
/ Poarta lui Ptolemeu 
O TUI T. SUTHERLAND 
Avatar- Deci așa se sfârșește totul 
O KATHERINA TAIKON 
Katitzi 
O G.P. TAYLOR 
Stăpânul Umbrelor / Absintos / Tersias 
O LICIA TROISI 
- seria „Cronicile Lumii Pământene“ 
Nihal de pe Pământul Vântului / Misiunea 
lui Sennar / Talismanul puterii 
O CAT WEATHERILL 
Snowbone / Barkbelly / Magie dezlănțuită 
O JEANETTE WINTERSON 
Tornadele timpului 


CLUBUL CĂRŢII 

CLUBUL CĂRȚII RAO are un regulament de funcţionare mai modern, 
mai eficient și mai adaptat nevoilor dumneavoastră, pus la dispoziţia membrilor 
odată cu fișa de înscriere. Pentru detalii vă puteţi informa din broșurile noastre 
sau scriindu-ne pe adresa: CPCE-CP 23 București 
e-mail: club()raobooks.com 


sau accesând site-urile: 
www.raobooks.com; www.rao.ro 


Tiparul executat de 
R.A. „Monitorul Oficial“ 
Bucureşti, România 


